
În trecut, Ginghis-Han a fost la un pas de a cuceri Europa. În 
prezent, misteriosul general Chang, pasionat de istorie, învaţă din 
greşelile marilor conducători ai altor vremuri şi, ajutat de serviciile 
secrete orientale, iîmpânzeşte strategic Occidentul cu agenți 
superantrenați. Obiectivul? Cucerirea lumii. Mijloace? Tehnologia 
„Stealth“, care transformă orice flotă aeriană sau navală în 
obiective invizibile. Planul diabolic care vădeşte o organizare 
perfectă presupune şi comiterea unui şir de crime oribile. Oare 
Tweed şi echipa sa, ajutaţi de trupe SAS, singurii care cunosc 
amploarea complotului, vor descoperi o breşă în dispozitivul 


impecabil astfel încât să poată evita dezastrul? 


Colin Forbes (1923—2006), un bine-cunoscut autor britanic de thrillere, a 
scris peste 40 de romane, vândute în milioane de exemplare în întreaga lume. 
Majoritatea îi au ca protagonişti pe directorul adjunct al SIS (serviciul secret din 
Marea Britanie) şi echipa sa, puşi să se confrunte cu duşmani feroce în situaţii 


şi circumstanţe extraordinare. 


Colin Forbes a servit în armata britanică în timpul celui de-al Doilea 
Război Mondial, fiind staționat în Africa de Nord şi în Orientul Mijlociu, înainte 
de demobilizare a fost detaşat la ziarul armatei de la Roma, unde şi-a 
descoperit dragostea pentru cărţi, astfel încât, întors în viaţa civilă, s-a angajat 


la o editură din Londra. Primul său roman a apărut în 1966. 

PROLOG 


Paula Grey nu observă nimic sinistru. La început... 

Ceaţa de noiembrie de deasupra îşi întindea alene degetele umede peste 
faţa ei. Stătea în picioare la marginea portului de ambarcaţiuni Lymington, de 
pe coasta de sud a Marii Britanii, cu faţa spre invizibila insulă Wight. Era ora opt 
şi era singură în întunericul serii. Atmosfera o înfiora pe măsură ce ceața se 
îndesea devenind o negură deasă. Se auzea doar zgomotul valurilor ce se 
rostogoleau peste peretele de stâncă de dedesubt şi pufăitul înăbuşit al micii 
bărci cu motor, care îl ducea pe bunul ei prieten, Harvey Boyd, din ce în ce mai 
departe în largul mării, pe Solent. 

Calculă că nu făcuse mai mult de o sută de iarzi de la malul la care se 
aflau acostate o sumedenie de iahturi particulare acoperite pentru iarnă cu 
plastic albastru. Din barca cu motor care înainta pe canal, nu mai rămăsese 
decât un contur neclar. 

Avuseseră o mică discuţie în timp ce beau un ultim pahar la Ship Inn. 
Paula încercase să-l oprească să se îmbarce pentru un voiaj atât de periculos. 
Voise apoi să-l convingă s-o ia cu el. 

— În nici un caz, îi răspunsese el scurt. 

— Dar tocmai ai spus că nu este deloc riscant. 

— Nu ştiu ce este acolo. O navă fantomă? Amicul meu George a dispărut 
îndreptându-se către insulă, pe când traversa canalul. 

Blond, bine făcut, înalt de vreo şase picioare, brunet, proaspăt bărbierit, 
fost membru SAS, clătinase din cap. Paula insistase. 

— Te contrazici. Nu e nici un risc. Acum vrei să insinuezi că e ceva ciudat 
acolo, pe Solent. 


— Mă întorc într-o oră sau chiar mai puţin. Te găsesc aici. Apoi vom lua o 


cină elegantă cu Tweed, la Passford House... 

Boyd nu era numai fost soldat al forţelor de elită: era şi un tehnician 
expert. El instalase radarul sofisticat din barcă. Deci totul ar trebui să fie în 
regulă, încercă Paula să se convingă, în timp ce se cocoţa pe marginea 
peretelui ce străjuia marea, strângându-şi canadiana în jurul gâtului şi 
aranjându-şi mai strâns eşarfa pe cap. Dar nu putea să-şi reprime un anume 
presentiment îngrozitor. 

Mâinile îi atinseră binoclul cu infraroşii încolăcit în jurul gâtului. Era prea 
strâns. Valurile din ce în ce mai mari se izbeau la baza peretelui, împroşcând în 
jur picături fine. „Harvey m-ar trimite la naiba dacă ar şti că stau aici singură”, 
reflectă ea. Apoi se încruntă. 

Ceaţa se răsucea în vârtejuri, stârnind forme de coşmar deasupra apei. 
Ar fi putut să jure că văzuse ceva mare mişcându-se uşor. Aerul rece începea 
să o pătrundă chiar prin haina de vânt. Îşi ridică ochelarii cu mâinile 
înmănuşate. Îşi scoase mănuşa dreaptă ca să potrivească focarul, când auzi un 
zgomot de paşi în urma sa. Întorcându-se, nu zări nimic altceva decât ceaţă. 
Ascultă. Imaginaţia îi jucase o festă. Se concentra să regleze binoclul. 

Valurile de ceaţă se mişcau, luând forme spectrale. Nimic concret. Nici o 
navă n-ar fi ieşit în larg într-o astfel de noapte. Undeva, la distanţă, un corn de 
ceaţă îngâna o tânguire funebră. Farul. Putea auzi încă pufăitul îndepărtat al 
navei lui Harvey, mişcându-se uşor, croindu-şi drum pe canal. Apoi avu primul 
presentiment autentic al dezastrului. 

Un zgomot scrâşnit, înfundat, totuşi strident. Un zgomot copleşitor, 
sfâşietor. Îndreptă lentilele în direcţia din care credea că venise zgomotul, 
ştiind că ceața va împiedica localizarea a ceea ce păruse o coliziune 
îngrozitoare. Se străduia să ţină lentilele drepte. 

— Oh, Doamne! Nu! Nu, Harvey... Trecură câteva secunde până să-şi dea 
seama de absenţa a ceva. Dispăruse pufăitul motorului bărcii. Respira greu, 
sufocându-se în aerul rece ca gheaţa. Se lăsă o tăcere înfricoşătoare, punctată 
doar de loviturile valurilor ce se prăvăleau peste peretele de sub ea. Aşteptă. 

Părea că trecuseră ore. Dar numai după cincisprezece minute îşi verifică 
ceasul cu un gest automat. Instruirea făcută de Tweed o scoase din inerție şi îşi 
stăpâni groaza. Cincisprezece minute mai târziu, fluxul aduse o formă 
întunecată acolo jos, la baza peretelui. Un corp. Înţelese imediat că era un 


cadavru, deşi nu-l putea vedea bine. 


Picioarele încălţate în ghete o purtară uşor înapoi, de-a lungul marginii 
peretelui, ţinând pasul cu obiectul plutitor. Paula se mişca asemenea unui 
robot. Marea împingea cadavrul dinspre canal spre perete. Apoi se îngrozi din 
nou. Marea începuse să se retragă. 

Dar o parte a curentului continua să împingă corpul spre țărm. De la 
marginea peretelui pornea spre fluviu o platformă pietruită - o rampă de unde 
erau lansate la apă navele. Numai în cazul în care curentul ar fi adus 
îngrozitorul corp plutitor în apropierea ei, Paula - era sigură - l-ar fi putut trage 
pe țărm. 

Îşi grăbi paşii pentru a ajunge prima la platformă. Băgă binoclul în 
buzunar şi alergă aplecându-se spre piciorul rampei. Valurile se spărgeau şi 
apa se revărsa peste ghetele ei. Cadavrul plutea spre rampă sub linia apei. 
Orbecăi un timp şi prinse un braţ înfăşurat într-o mânecă familiară, acum 
îmbibată cu apă. 

Se forţă să tragă cadavrul, luptându-se cu marea acaparatoare ce părea 
că vrea să-şi tragă înapoi obscena captură. În ciuda frigului, o trecură 
năduşelile pe când îl sălta cu greu pe rampă, apoi îi dădu drumul gâfâind. 

Obosită şi udă până la piele, bâjbâi după lanterna de buzunar. Ezită 
înainte să o aprindă. „Trebuie să o faci”, îşi spuse cu voce tare, scrâşnind din 
dinţi. Raza luminii se opri pe faţa lui Harvey Boyd, care avea acum şuviţe de 
păr lipite de craniu. Ochii îi rămăseseră deschişi, fără vedere. Urechea dreaptă 
şi o fâşie de piele îi fuseseră retezate. 

Inspiră o gură de aer înăbuşindu-şi senzaţia de greață. Era oribil. Îşi 
spuse din nou cu voce tare. „Trebuie să telefonezi la Căpitănia Portului. Ai 
văzut doar un cadavru!” Parcă prinsese rădăcini în acel loc. Nu voia să-l lase 
descoperit în ceaţă şi frig. Şi se rugă lui Dumnezeu să-l găsească pe Tweed la 
Passford House. 


— Corpul a fost încărcat într-o ambulanţă. Îl duc la morga din 
Southampton. Ne pierdem timpul aici, spuse căpitanul activ al portului. 

Se numea Walford, era solid, cu faţa bătută de vânturi şi cu o bărbie 
proeminentă. Tweed îl studie înainte de a-i răspunde. Tweed, director adjunct 
al SIS, era un tip de înălţime şi greutate medie. De o vârstă incertă, purta 
ochelari cu rame din os şi era genul de bărbat pe lângă care treci pe stradă 
fără să-l observi, o trăsătură pe care el o socotea folositoare în profesia sa. Se 


degaja însă din întreaga sa înfăţişare o forţă de atracţie. Walford îi găsi privirea 
tulburătoare. 

— Aş vrea să văd corpul acela acum, propuse Tweed. 

— Pentru ce? Cine sunteţi? N-aveţi nici un drept! 

Walford era agresiv. Stăteau în biroul corect mobilat dintr-o clădire mare, 
albă, situată în apropierea platformei şi în spatele portului. Paula îi telefonase 
lui Tweed în camera lui de la hotelul Passford House, iar el se afla, zece minute 
mai târziu, în maşină, îndreptându-se spre Lymington. 

Dinţii îi clănţăniseră în timpul scurtei sale convorbiri telefonice şi 
recunoscuse că era complet udă. Înainte de a pleca de la Passford House, 
Tweed aruncase un prosop pe radiatorul fierbinte, se dusese în camera ei, 
folosind cheia pe care ea i-o lăsase la plecare şi, deschizând rapid sertarele, 
strânsese câteva schimburi curate, un sveter, o fustă şi un trenci căptușit. 
Îngrămădi prosopul într-o geantă izolantă pentru a-i menţine căldura. 

Bob Newman, celebrul corespondent străin, se întorsese pe neaşteptate 
chiar înainte ca Tweed să părăsească Passford House. El îl adusese pe Tweed 
cu Mercedes-ul său model 280E până la sediul Căpităniei Portului. Acum se afla 
afară, cercetând locul unde se petrecuse tragedia. 

— Totuşi, ar fi bine să arunc o privire asupra corpului. Îl cunosc pe 
Harvey Boyd, insistă Tweed calm. 

— Prieten? Atunci îl puteţi vedea la morgă... 

— Pot să-ţi ordon să opreşti ambulanţa aceea. Pot chiar s-o aduc înapoi, 
aici, imediat, prin radio. Tweed începuse să se simtă agasat de Walford. Sunt în 
Serviciul Special... 

Scoase legitimaţia falsă în sala maşinilor de la cartierul general din 
Londra. Walford luă legitimaţia se uită lung la ea, iar gura i se strânse de ciudă. 

— N-am mai văzut niciodată aşa ceva pe aici... 

— Vezi acum. N-ar fi mai bine să te mişti şi să opreşti ambulanţa aceea? 

— Domnişoara Grey a identificat deja corpul, spuse Walford cu jumătate 
de gură în timp ce ieşeau în ceața îngheţată de afară. 

— O a doua identificare nu strică. 

În interiorul ambulanţei, la cererea lui Walford, unul din însoțitori trase 
deoparte cearşaful care acoperea cadavrul întins pe targa. Tweed privi corpul 
şi faţa răvăşită, cu o privire inexpresivă. Dar în sinea sa era şocat. 

Părăsind SAS, Harvey Boyd se pregătea să intre în SIS. Trecuse prin toate 


cursurile severe de antrenament menite să înfrângă un om sub presiune. 
Fuseseră teste de rezistenţă fizică. Mai târziu trebuise să facă faţă 
neînduplecatelor examene psihologice. Acum, când ar fi putut să-şi servească 
din nou ţara, se ducea să sfârşească pe o lespede mortuară îngheţată, ciopârţit 
de un patolog. 

— Este Harvey Boyd, spuse Tweed scurt. Aş dori să aleg chiar eu 
patologul. Pe Warn Southampton. Am această calitate... 

Sări pe neaşteptate din ambulanţă, lăsându-l în urmă pe Walford, şi intră 
în clădire. Paula deschise o uşă şi intră îmbrăcată în hainele aduse de Tweed; 
pe cele ude le băgase într-o geantă de plastic. Se aruncă în braţele lui Tweed, 
în timp ce Newman intrase cu câţiva paşi înaintea lui Walford. 

— Tweed, eşti atât de drăguţ, rosti ea pe nerăsuflate. Eram îngheţată. 
Prosopul acela cald a fost o adevărată fericire. Şi faptul că mi-am schimbat 
hainele... 

— Trebuie să fii încă în stare de şoc, spuse Tweed. O băutură caldă ti-ar 
prinde bine, dar fără alcool. 

— Domnul Walford mi-a oferit ceva, pentru că l-am rugat. O ceaşcă de 
cacao aburindă. 

Cu spatele la ceilalţi doi bărbaţi, îşi lăsă capul pe umărul lui, şi Tweed îi 
surprinse licărirea ironică din ochii cenuşii. Numai un om ca Walford ar fi putut- 
o servi cu cacao, pe care n-o putea suferi. 

— Nu cred că avem nevoie de presă aici, mormăi Walford privind chiorâş 
spre Newman. 

— E un asociat apropiat de-al meu, îi răspunse Tweed sec. 

N-avea nici un sens să-i explice că Newman fusese răsverificat în anii din 
urmă şi că lucrase împreună cu Tweed la o serie de misiuni secrete. Dar 
căpitanul portului nu renunţase. Continua să se uite la corespondentul străin cu 
o privire scrutătoare. 

Văzu un bărbat de aproape patruzeci de ani, înalt de vreo cinci picioare, 
proaspăt bărbierit, atletic în mişcări, cu păr castaniu, privire ageră şi o faţă ce 
sugera tărie de caracter. Walford îi văzuse, în urmă cu câţiva ani, fotografiile în 
ziare, deasupra reportajelor despre diverse evenimente din întreaga lume. Bob 
Newman scrisese o carte, un best-seller-bombă, Kruger: The Computer That 
Failed. Îl adusese o avere, iar acum putea face tot ce dorea. Walford făcu o 


grimasă. 


— Poliţia va dori să obţină o relatare a cazului de la doamna Grey. Eu 
însumi am nevoie de unele detalii... 

— Şeful poliţiei, Mark Stanstead, îmi este prieten, interveni Tweed. Îi va 
povesti totul chiar lui. 

—  Şi-apoi, continuă ezitând Walford, mai e şi problema informării 
rudelor... 

— Era văr de departe cu Sir Gerald Andover, de fapt unica sa rudă, îl 
informă Tweed. E întâmplător o cunoştinţă de-a mea. Locuieşte pe drumul spre 
New Forest. Îi ştiţi adresa? Bine. Spuneţi-ne cum se ajunge acolo şi mergem 
chiar acum. 

— Vreau să vă spun un singur lucru, domnule Walford, spuse deodată 
Paula. Chiar înainte ca motorul bărcii lui Harvey - a domnului Boyd - să se 
oprească, am văzut conturul vag al unui vas mare care venea prin ceaţă în 
amonte. Cel puţin aşa părea... 

— Presupun că e epuizată în urma celor întâmplate, zise Walford privind 
spre Tweed. 

— Atunci şi eu sunt la fel de epuizat. Las-o să termine, scrâşni Tweed. 

— Oricum, o formă vagă, continuă Paula. Dar am văzut ceva. 

— Nimic altceva nu se afla în această noapte pe fluviu, insistă Walford. 
Poate vi s-a părut. 

— O, chiar aşa? Paula era furioasă. Crezi că Harvey Boyd a tras cepul de 
la propria sa barcă şi apoi şi-a retezat o parte a capului? 

— A fost un prost şi un inconştient să se aventureze în larg pe o vreme ca 
asta... 

— Poate că a fost nebun, dar a fost unul brav, răcni ea. A ieşit, pentru că 
un camarad de-al său, George Stapleton, a dispărut acum o lună mergând spre 
insula Wight cu iahtul său. Pur şi simplu, a dispărut. Nu s-a găsit nici o urmă a 
epavei. Reţine că asta s-a petrecut acum o lună. Sau poate nu te ajută 
memoria? 

— Nu e nevoie să... 

— Şi pentru că tot veni vorba, câte vase au mai dispărut în zona asta 
anul trecut? 

— Nu sunt computer... 

— Deci au avut loc şi alte dispariţii misterioase? Aş vrea să ştiu câte. Vă 
rog. Aţi putea verifica documentele. 


— Presupun că aş putea... 

— Atunci faceţi-o imediat. Acum! interveni Tweed. 

— Sunt cinci toate, spuse Walford, nemulţumit că trebuia să admită 
faptul. Asta dacă poveştile prosteşti legate de o mulţime de navigatori de 
iahturi, care ne folosesc portul în căutare de taxe reduse de ancoraj, au vreo 
noimă... Proastă afacere. 

— O, Doamne! exclamă Newman vorbind pentru prima oară. Rău de 
industria turismului. Se reia vechiul sindrom Jaws. 

— Nu sunt rechini pe aici, îl întrerupse Walford. 

Se întinse după un registru vechi, roşu, dintr-un sertar şi începu să-l 
răsfoiască. Newman părea mânios. 

— N-or fi rechini, dar există teribilele meduze. 

— Din câte văd din dosar, nimic nu are de-a face cu cazul din această 
seară. 

— Dă-ne doar datele detaliate şi analizăm după aceea, îi spuse Tweed. 

— La mijlocul lui octombrie, începu Walford, un anume George Stapleton 
a plecat cu iahtul său spre Wight, pe o ceaţă foarte deasă. N-a mai ajuns la 
Yarmouth. Nu s-a găsit epava. Întoarse câteva pagini şi reluă: Ar trebui să luaţi 
legătura cu comandantul portului pentru o treabă ca asta. 

— Unde e? îl întrebă Paula. 

— În vacanţă în străinătate. Îi ţin doar locul până se întoarce. lată. La 
începutul lui februarie, anul acesta, doi puşti au navigat pe Solent, separat, la 
un interval de vreo două săptămâni. Nici unul din ei nu s-a mai întors. Nici o 
epavă. 

— Cum era vremea? interveni Tweed. 

— Ceaţă deasă. Idioţii... ridică privirea, dar văzând privirea Paulei 
schimbă maniera relatării. Nici unul dintre aceşti navigatori n-a ţinut seama de 
condiţiile vremii. Asta este valabil şi pentru cel de-al cincilea care este Harvey 
Boyd al vostru. Un tip de vârstă mijlocie numit Benton, prieten de-al lui Sir 
Gerald Andover, spuse el privindu-l pe Tweed. A ieşit pe la începutul lui 
februarie într-o mică barcă cu motor. Şi - înainte de a mă mai întreba - era, de 
asemenea, ceaţă deasă. Nu s-a mai auzit nimic nici despre el când a ieşit pe 
fluviul Beaulieu. 

— Cinci ambarcaţiuni dispărute într-un an? Tweed accentua nota de 


neîncredere. În mod sigur s-au făcut investigaţii? S-au pus întrebări? 


— Se repetă. Walford închise cu o pocnitură dosarul, păstrând pe chip 
aceeaşi expresie încăpăţânată. 

— În anii precedenţi, mult timp n-am avut nici un singur accident. Cam 
mulţi puştani îşi pot permite iahturi în zilele noastre. 

— Benton n-a fost un puştan, sublinie Tweed. 

— Pentru că tot mi-aţi amintit. N-ar trebui să-i daţi un telefon lui Sir 
Gerald Andover, având în vedere că e singura rudă a lui Boyd? 

— Nu se transmit prin telefon astfel de ştiri când eşti destul de aproape 
s-o faci personal. Şi dumneata ai să ne arăţi cum putem ajunge la el acasă. 
Bănuiesc că se vor face cercetări pentru a se găsi epava bărcii lui Boyd. 

— Paza de coastă a fost deja informată. O privire triumfătoare apăru în 
ochii lui Walford. 

— Desigur că nu vor putea ieşi în noaptea asta. Ceaţa se înrăutăţeşte. Şi 
uite, am aici o hartă pe care am să vă însemn locul unde îl veţi găsi pe 
Andover. Nu e uşor să te descurci în pădure. 

Puse la loc dosarul şi scoase o hartă pe care o întinse pe masa de lemn. 
Luă un pix şi se uită surprins la Paula care stătea în picioare lângă el. 

— Sunt o bună navigatoare. Pe pământ, cel puţin, îi explică ea. 

— Vă întoarceţi la Lymington şi o luaţi spre Brockenhurst... 

Pixul său urmări traseul destul de încâlcit, avertizând-o că ar putea rătăci 
uşor drumul. Ea îi mulţumi şi luă harta. 

— Poliţia... continuă el în timp ce musafirii săi se grăbeau spre ieşire. 

— i-am spus că o să iau legătura cu comandantul-şef, îi aminti Tweed. 
Îţi mulţumesc pentru sprijin. În faţa clădirii mari se vedea o maşină parcată în 
ceaţă. Tweed îi împrumutase Ford-ul Paulei ca să-l aducă pe Harvey Boyd la 
Lymington. Lângă maşina sa se afla maşina lui Newman. Un Mercedes. Walford 
îi petrecu până la uşă unde rămase privindu-i. 

— Domnule Tweed, strigă el, aţi spus Secţia Specială... ce căuta de fapt 
Boyd? 

— Aşa e, răspunse Tweed ambiguu. Trebuie să plecăm. Mă grăbesc să-i 
spun lui Andover cele întâmplate. Apoi cobori vocea. Paula, ştii drumul. De ce 
nu iei Ford-ul meu? Noi ne ţinem după tine. 

Ea descuie uşa maşinii şi se furişă înăuntru în timp ce Newman deschise 
uşa de la Mercedes-ul său şi Tweed luă loc repede lângă el. În depărtare se 
auzea sirena maşinii de patrulă. 


— De aceea erai grăbit s-o ştergi, remarcă Newman. 

Înainte de a porni motorul, Paula cobori geamul. Îi făcea bine aerul curat, 
chiar dacă era foarte rece. De undeva, de aproape, auzi ţipătul unui pescăruş. 
Ţipătul pătrunzător venit din ceaţă suna la fel de funebru ca şi cornul de ceaţă 
pe care îl auzise pe digul din port. Un recviem pentru morți. 

— Un lucru e sigur, spuse Newman în timp ce ieşeau pe urma luminilor 
roşii de la maşina Paulei, orice ne-ar mai aduce noaptea asta nu poate fi 
nicicum mai rău decât şocul care l-a avut Paula aici, în port. 


Era un comentariu pe care avea să-l regrete în mai puţin deo oră. 


PARTEA ÎNTÂI 


Răpiţi - fără recompensă 


Spre bucuria Paulei, ceața se ridicase la periferia Lymingtonului. Cu harta 
desfăcută pe scaunul de alături, înainta în viteză de-a lungul autostrăzii A337, 
ale cărei margini pustii erau năpădite de ierburi. Mulţumea cerului pentru 
putinţa de a fi singură: avea astfel şansa să-şi revină la normal. Faptul că se 
concentra asupra volanului îi îndepărta gândul de la oribila întâmplare. 

Apropiindu-se de Brockenhurst, văzu la timp şoseaua ce ducea spre 
Beaulieu, semnaliza şi coti spre drumul de ţară B3055, care ducea spre prima 
aşezare umană din regiune, Beaulieu. 

Walford o avertizase că urma să întâlnească liziera a ceea ce el numise 
sălbăticie - New Forest. În oglinda retrovizoare, văzu farurile Mercedesului lui 
Newman, care o urma la o mică distanţă. Acum trebuia să fie atentă să nu 
depăşească Prevent, locuinţa lui Sir Gerald Andover, care era, după spusele lui 
Walford, îngropată în pădure. 

În Mercedes, Newman menținea aceeaşi viteză ca şi Paula, dar avea grijă 
să păstreze o distanţă rezonabilă între ei. Bănuia că s-ar putea să întâmpine 
dificultăţi în găsirea casei şi trebuia să fie pregătit să îi lase loc în 
eventualitatea unei opriri bruşte. 

— Crezi că a fost o idee bună s-o laşi să conducă singură pe aici după un 
asemenea şoc? întrebă el. 

— Am făcut-o dinadins, răspunse Tweed. Are nevoie să-şi revină în cel 
mai scurt timp posibil. O să vrea să-mi arate că poate s-o facă şi singură... 

— Dacă spui tu... M-am uitat la Boyd în ambulanţă... 

— Cum ai reuşit? Doar nu lăsau pe oricine să examineze cadavrul, 
remarcă Tweed. 

— Oh, am spus: „Nu-l lăsaţi pe fratele lui să-l vadă?” Şi mi-au dat voie 
imediat înăuntru. Te rog să remarci că n-am spus că eu eram fratele lui. Asta 


au crezut-o ei... 


— Unul dintre trucurile tale de reporter. Ce impresie ţi-a făcut? Bănuiesc 
că nu a fost o privelişte prea plăcută. 

— Ca şi cum un imens satâr însângerat, mânuit de un zeu nordic, i-ar fi 
tăiat ţeasta în felii. Nici o ambarcaţiune obişnuită n-ar fi putut să producă o 
tăietură atât de curată. S-ar fi izbit mai înainte de carenă, explică Newman. 

— lar Paula n-a auzit nici un alt zgomot de barcă prin apropiere. Doar 
zgomotul bărcii lui Boyd şi asta până s-a oprit şi el. E un mister. 

— Un alt mister este de ce ai venit la hotelul Passford House? E un loc 
minunat, dar nu stă în obiceiul tău să-ţi iei vacanțe. 

— Am primit un telefon de la Sir Gerald Andover, care mi-a cerut să vin 
aici, să stau un timp şi să aştept până mă caută el, răspunse Tweed. 

— Şi te-ai grăbit s-o faci. În timp ce Paula şi Boyd se îndreptau spre 
acelaşi loc. Ce se întâmplă de fapt? 

— Şi eu aş vrea să ştiu. lată un alt mister. 

Newman reduse viteza. Şoseaua, a cărei suprafaţă era mai denivelată 
decât s-ar fi aşteptat, făcea o curbă. Pe ambele părţi ale drumului farurile 
măturau trunchiuri goale de copaci cu crengi ce se ridicau spre cer ca nişte 
mâini scheletice. Erau o mulţime de stejari şi pe alocuri pâlcuri de arbuşti. 
Burniţa ce cădea peste pădure îi acoperea parbrizul. Porni ştergătoarele; 
stopurile de la maşina Paulei apărură mai clar. 

— Cine e acest Sir Gerald Andover? 

— Un fel de geniu. Ani în şir a fost şeful secţiei de cercetare în consiliul 
de conducere al uneia dintre cele mai mari companii petroliere. Principala lui 
ocupaţie era prezicerea viitorului: cum se va dezvolta lumea la nivel mondial. A 
prevăzut criza de petrol din 1973 cu mult înainte ca ea să se fi întâmplat. A 
trimis chiar prim-ministrului din vremea aceea un raport, avertizându-l că şeicii 
arabi vor forma un cartel şi vor şantaja Vestul prin creşterea spectaculoasă a 
preţului țițeiului. Nimeni nu i-a dat atenţie atunci. După un timp, după cum bine 
ştii, totul s-a adeverit. E un tip destul de straniu. 

— Straniu în ce sens? 

— Încrezut în cel mai mare grad. Niciodată n-a putut suferi proştii. 

— Nici eu nu pot suporta prostia. Descrie-mi-l. 

Pe măsură ce înaintau în pădure, burniţa începea să se transforme într-o 
ceaţă groasă. Newman fixă ştergătoarele la viteză maximă. Odată cu lăsarea 


ceţii, atmosfera devenea din ce în ce mai apăsătoare, copacii începeau să se 


unească pe marginea drumului. Nu mai circula nimeni pe şosea. 

— Andover e un tip înalt, cu ţinută frumoasă, trecut de cincizeci de ani. 
Are o mustață cochetă şi e destul de autoritar în comportament. Un bătrân 
vulpoi chinez. 

— Cum adică? întrebă Newman. 

— A fost o exagerare. A vizitat Hong Kong-ul de mai multe ori, dar 
niciodată nu s-a stabilit acolo. În urmă cu trei, patru luni, s-a întâmplat ceva 
ciudat însă. Într-un moment de vârf al carierei sale, s-a retras peste noapte de 
la compania petrolieră şi din alte funcţii publice pe care le deţinea. S-a retras. 
Lucru care nu-i stă defel în caracter. Şi apoi, telefonul ăsta ciudat pe care mi l-a 
dat. 

— De ce ciudat? 

— Nici nu i-am recunoscut vocea la început... suna de parcă ar fi 
îmbătrânit cu zece ani. Şi doar am vorbit cu el acum vreo cinci luni la clubul 
său. M-a rugat să vin să-l văd. Mi-a interzis să-l sun acasă... casă pe care n-am 
văzut-o până acum. L-am întrebat de unde sună şi răspunsul a fost straniu. 

— Nu mă mai fierbe. 

— A spus că de la un telefon public. De ce nu m-a sunat de acasă? Nu l- 
am întrebat. Părea neliniştit. Oricum, total deosebit de omul calm şi controlat 
pe care îl ştiam. 

— Ţi-a sugerat măcar de ce era atât de disperat să te vadă? 

— Nu. Nu l-am întrebat. Mi s-a părut prea nervos, de parcă ar fi fost 
nerăbdător să iasă din cabina telefonică. Într-adevăr, ceva nu e în ordine la 
Prevent. 

— Un nume neobişnuit pentru o casă, comentă Newman. 

— Tipic pentru Andover. El recunoaşte că pasiunea vieţii lui este să 
privească în viitor, după cum ţi-am spus. Speră că prin avertizarea oamenilor 
cu influenţă şi putere va putea preveni viitoare catastrofe. Şi subliniez, poate 
gândi la nivel mondial. 

— Care e viaţa lui de familie? Dacă are una. 

— A divorţat de nevastă-sa cu mulţi ani în urmă pentru adulter. Are o 
fiică, lrene, care trebuie să aibă optsprezece ani de acum. Au mers mai departe 
împreună, aşa cum fac orice tată şi fiică din zilele noastre. Trăieşte la Prevent 
şi e înnebunită după călărie. 


— E şi locul ideal pentru asta... Dar ce are Paula de gând? 


În faţa lor, în Ford - o maşină mică în comparaţie cu Mercedes-ul uriaş al 
lui Newman - Paula simţi amplificându-i-se teama de singurătate în timp ce 
trecea printr-un tunel de copaci luminaţi doar de farurile maşinii. Urmă o curbă. 

După câteva secunde încetini pentru a-l avertiza pe Newman. La lumina 
farurilor desluşi un drum acoperit cu smoală ce-o lua la stânga prin pădure. La 
intrare, drumul era flancat de doi stâlpi din piatră. Două porţi mari de fier forjat 
erau deschise. Opri şi se aplecă în faţă pentru a citi numele. Leopard's Leapt. 
Era altă casă. 

Între timp, în spatele ei, Newman opri maşina şi micşoră lumina farurilor. 
În vârful fiecărui stâlp de piatră se afla postată câte o sculptură neagră, 
extraordinar de „vie”, a unui leopard încordat, gata să sară asupra prăzii. 

Paula era sigură că trecuse de intrarea de la Prevent. Puțin mai devreme, 
zărise, cu coada ochiului, o alee laterală. În acel punct însă curba drumului 
îndreptase lumina farurilor în cealaltă parte. 

Porni semnalizatorul şi întoarse maşina cu faţa în direcţia din care venise. 
Prin fereastra deschisă făcu un semn cu mâna lui Newman s-o urmeze. Merse 
câţiva metri şi dădu de un drum acoperit cu zgură care se pierdea între copaci. 
Nu erau porţi, ci doar un bloc De ciment lipit cu pământ pe care scria cu litere 
mari: PREVENT. Se cutremură şi se întrebă de ce. 


Tweed hotărî să urce alături de Paula în Ford. Îi ceru lui Newman să 
aştepte în Mercedes-ul său pe care să-l ascundă în tufele de subarboret cât 
putea mai bine, chiar în faţa intrării. 

— S-ar putea ca Andover să nu fie încântat de o delegaţie, explică el. La 
telefon m-a sfătuit să vin singur. 

— Şi nu va obiecta în ceea ce priveşte prezenţa mea? 

— Uneori eşti mai stăruitoare decât mine. Poţi să-i faci pe bărbaţi să 
spună mai multe. Şi am avut impresia că Andover e un bărbat înspăimântat... 

Tweed porni încetişor maşina de-a lungul drumului şerpuit. Paula se 
înfiora. De ambele părţi ale drumului, tufe dese de rododendroni, înalte de 
peste nouă picioare, alcătuiau un perete compact. Aveau un aspect sălbatic, de 
parcă n-ar mai fi fost îngrijite de ani de zile. Îi spuse asta lui Tweed. 

— Asta nu mă surprinde deloc. Andover e genul de om pe care nu-l 
interesează împrejurimile. 


1 Leopard's Leap - săritura leopardului (n.tr.). 


— Casa confirmă asta, comentă ea. 

După altă curbă, farurile poposiră pe un stâlp victorian fără prea multă 
valoare arhitectonică. Era o casă mare cu trei frontoane largi şi cu un aspect 
neîngrijit. Tweed era surprins de dimensiunile neaşteptate ale casei. Trase în 
faţa scării şi roţile scrâşniră pe zgură. 

— Uşa din faţă e larg deschisă, observă încet Paula. Îşi scoase mănuşa 
dreaptă şi o băgă în geantă, de unde scoase arma. 

— Nu-mi place cum arată, spuse ea. 

— Ce te-a făcut să iei Browning-ul? 

— Harvey a insistat atâta că există ceva periculos pe Solent... Speram să 
pot merge cu el cu şalupa. Şi voiam să fiu pregătită în caz de necazuri. Puteau 
să fie... 

— Uşa aia deschisă, pe o noapte ca asta, e într-adevăr ceva ciudat, 
acceptă Tweed. Vom acţiona cu prudenţă... 

— Să mă duc prin spate? 

El deschise uşa Fordului. Se opri şi-o privi în lumina care-i cădea direct pe 
chip. Părul negru îi strălucea punând în evidenţă chipul puternic, dar plăcut, şi 
bărbia proeminentă. Simţi că face un mare efort să-l convingă că depăşise 
şocul trăit în port. Încă o experienţă traumatică în aceeaşi seară ar fi fost puţin 
prea mult pentru ea. 

— Nu. Mergem împreună. Şi-o să intrăm prin faţă. Vorbim cât mai puţin. 
Stinse farurile, cobori, încuie maşina şi porni spre cele două şiruri de scări, care 
se terminau în faţa uşii printr-o verandă uriaşă. Uşa masivă de la intrare era 
făcută dintr-un lemn greu şi în jumătatea superioară avea un geam de sticlă 
mată. Dincolo de ferestruică se întrezărea o perdea. Într-o parte a uşii era un 
vizor rotund. Andover îşi luase precauţii împotriva musafirilor nedoriți. Dar de 
ce era uşa larg deschisă? 

Tweed apucă mânerul lanţului de la sonerie. De undeva din casă se auzi 
un clopoțel. În spatele uşii era un hol larg, cu o podea acoperită cu dale de 
lemn. Mai trase o dată de lanţ şi din nou se auzi clopoţelul. Nu apăru nimeni. 

— E ceva în neregulă, şopti Paula. 

— Nu pot spune că-mi place prea mult cum arată. La ora asta. 

— Deci, ce facem? 

— Intrăm în hol şi-l strig pe Andover. Dar mai întâi să ascultăm. Poate că 


i-a spart cineva casa. Mai bine dă-mi mie arma. 


— Pot s-o folosesc şi eu dacă trebuie. E a mea, spuse ea cu fermitate. El 
ridică din umeri resemnat. Era o trăgătoare de elită şi părea să fie foarte 
hotărâtă. Dacă ar fi insistat, ea ar fi putut-o lua ca pe o lipsă de încredere. 

— Andover, strigă el după ce intră încet în holul pustiu. 

Ridică o mână oprind-o să vorbească. O scară largă de tip vechi, de 
stejar, ducea la un palier în spatele holului, apoi se întorcea ca să urce sus. La 
primul etaj era o galerie împrejmuită. Tweed privi în sus cu atenţie. Atât de des 
oamenii uită că pericolul se poate afla la etaj. 

Holul mirosea a fum care se risipea prin uşa deschisă. Paula găsi 
atmosfera, lipsa totală de mişcare, tăcerea, de-a dreptul fantomatice. O rază 
de lumină se strecura printr-o uşă deschisă din fundul holului. O altă rază 
venea de la o altă uşă din dreapta. Complet întunecat, holul cu lambriuri de 
stejar era plin de umbre derutante. 

— Andover! strigă Tweed mai tare şi aşteptă. 

Făcu Paulei un semn cu mâna să cerceteze camera din spate, iar el intră 
în camera din dreapta. Purtau pantofi cu talpă de cauciuc, care nu făceau nici 
un zgomot. 

Tweed se opri în uşă şi aruncă o privire prin încăperea care părea să aibă 
aspect de birou sau de bibliotecă. Lumina provenea de la o veioză mare de pe 
un birou vechi. Observă draperiile lungi din tavan şi până în podea, care erau 
trase peste geamuri. Erau nişte draperii ponosite din catifea purpurie care ar fi 
trebuit scuturate. 

Trei pereţi erau căptuşiţi în întregime de sus până jos de biblioteci cu 
geamuri de sticlă. O scară de lemn era agăţată de una din ele şi Tweed ghici că 
scara avea rotile. Ce era în neregulă în camera goală? 

Biroul era curat. O sugativă cu rama de piele, un carneţel cu un stilou cu 
rezervor, gata pregătit pentru scris. Telefonul de pe colţul biroului, la care era 
uşor să ajungi de pe scaunul încăpător de la masă, îi aminti lui Tweed că 
Andover telefonase dintr-o cabină telefonică. De ce? 

Păşi încet pe covorul de Axminster, îşi scoase ochelarii şi începu să-i 
şteargă cu batista. O ceaşcă de ceramică smălțuită era aşezată pe o farfurie şi 
era plină cu un lichid maro. Ceaşca era rece. Îşi scăpă ochelarii. Băgă batista în 
buzunar şi se aplecă să-i ridice. Îi puse pe nas, dar rămase aplecat. Când se 
ridică, zări ceva în vârful cadrului de sârmă al abajurului lămpii. Se uită la micul 


obiect ascuns. Semănând cu un mic ochi de sticlă, era acoperit cu un grătar 


minuscul. Un microfon. 


Tweed se mişcă cu repeziciune. Ridică receptorul şi desfăcu capacul 
microfonului. Înăuntru era un alt aparat de ascultare. Era un model foarte 
modern şi sofisticat. Căută în toată camera, acum ştiind după ce să se uite. 

Se urcă pe un scaun şi descoperi alt microfon ascuns între cristalele 
candelabrului. Puse scaunul la loc şi se apropie de scară; urcă şi se uită de-a 
lungul balustradei. Nimic. 

Cobori repede, luă scara şi o mută cu grijă spre uşă. Scara era bine unsă 
şi nu scoase nici un sunet. Tweed se căţără până în vârf. Cercetă bagheta din 
colţul tavanului lângă uşă şi descoperi un alt microfon de acelaşi tip. Încruntat, 
cobori şi puse scara la loc. Toată camera era împănzită. Să fi descoperit 
Andover microfonul de sub veioză? auzi o mişcare în spate, se întoarse şi 
înţepeni. Paula stătea în uşă. Muşchii feţei îi erau încordaţi, tot trupul îi era 
tensionat. 

Dar ce-i atrase în mod special atenţia era Browning-ul. Ea ţinea pistolul 
cu ambele mâini, cu ţeava aţintită spre podea pregătită să tragă imediat. Ce 
naiba descoperise? 


Mai înainte, Paula se îndreptase încet spre uşa deschisă din spatele 
holului. Când ajunse se opri şi ascultă. Liniştea înfricoşătoare îi amintea de 
aşteptarea din port. Era şi mai rău acum, când mirosul ceţii pătrunse înăuntru 
odată cu frigul. 

Lângă peretele din hol găsi un calorifer vechi, împărţit în compartimente. 
Îl pipăi. Abia călduţ. Cum putea să trăiască Andover într-o morgă ca asta? 

Se uită în încăpere, dar atmosfera nu i se păru diferită. Era o bucătărie 
victoriană cu podeaua din piatră. Un şir de încăperi largi şi vechi, înşirate una 
după alta alcătuiau bucătăria. Trebuie să fi fost construită în epoca victoriană 
ca muzeu. Făcu câţiva paşi în încăperea singuratică. Paşii răsunau înăbuşit pe 
dalele de piatră. 

Singura concesie făcută modernităţii era neonul care, suspendat în 
tavan, lumina întreaga încăpere. Acesta şi un congelator mare lângă frigider. O 
masă mare de lemn ocupa centrul camerei. Paula se încruntă. 

Pe masă se găseau câteva farfurii. Pe una era o pâine cu câteva felii 
tăiate. Pe alta era o bucată de brânză Cheddar. O untieră chinezească cu 


capacul deasupra conţinea o bucată dreptunghiulară de unt. Cuţitul, cu care 
fusese tăiată pâinea, era pe masă. 

Totul sugera că proprietarul tocmai îşi pregătise o cină frugală şi fusese 
întrerupt înainte să mănânce. În faţa ei, de cealaltă parte a mesei, erau 
ferestrele acoperite cu perdele, peste care era lăsată pe jumătate o draperie 
albă, care ar fi avut nevoie de o spălătorie. 

Deschise bufetul fixat în perete şi se uită înăuntru. Apoi deschise o uşă 
din perete şi se pomeni în faţa unei cămări cu rafturi pe care se găseau provizii 
cumpărate recent. 

Deschise frigiderul, care era plin cu alimente. Când să iasă din bucătărie, 
se opri privind spre lada frigorifică uriaşă. Ar fi bine să controleze totul. Atinse 
capacul, îl ridică şi aproape îl scăpă din mână. 

„Nu te lăsa, pentru numele lui Dumnezeu!” îşi spuse ea. 

înăuntru era, de asemenea, un mare stoc de provizii. Dar deasupra 
acestora se afla o cutie adâncă de plastic, largă de vreo două picioare şi fără 
capac, cu un bloc de gheaţă. Şi sub primul strat - se vedea atât de bine prin 
gheaţă - se afla un braţ uman tăiat de la cot şi acoperit cu un bandaj mânjit de 
sânge peste partea retezată. Era mâna dreaptă a unei femei, care avea un inel 
cu smarald pe al treilea deget al mâinii. Rămase în uşa bibliotecii cu pistolul în 
mâini pregătită să tragă în orice intrus, în oricine ar fi comis actul acela barbar. 

Tweed duse un deget la buze, avertizând-o să nu vorbească. Veni spre 
ea, o luă de braţ şi o conduse la birou unde îi arătă lampa cu microfonul. ÎI 
arătă printr-un gest că erau mai multe, pretutindeni. 

Ea dădu maşinal din cap, apoi îl luă la rândul ei de braţ şi strângându-l 
automat de mână îl conduse ca pe un somnambul în bucătărie. Se opri în faţa 
congelatorului şi-l deschise. El clipi scurt, apoi se înclină deasupra să 
examineze membrul retezat. După aceea închise capacul. Apucându-l din nou 
de braţ, îl împinse afară spre ieşire, unde îi spuse: 

— Călăul e încă aici. Am văzut pe cineva în grădina din spate, prin 


geamul de la bucătărie... 

— Du-te înapoi la Newman, îi spuse Tweed Paulei. Spune-i pe scurt ce s-a 


întâmplat. Apoi vino cu el. Şi, mai bine, lasă-mi arma. 


— Mai bine ne-am duce chiar acum să vedem cine se furişa în spatele 
casei. Altfel, poate să plece... 

Tweed îi găsi logica ireproşabilă. Nu-şi puteau permite să piardă timpul 
contrazicându-se. Îi făcu semn să-l urmeze şi se îndreptă spre drumul cu zgură, 
păşind prin iarba prost tăiată care creştea într-o parte a casei. 

Nu era nici o barieră, nici o poartă. Jalnică pază. Se părea că Andover nu 
simţise nevoia să se apere. La ferestrele din stânga nu se vedea nici o lumină. 
În partea dreaptă, un perete imens de plante verzi delimitau proprietatea de 
alături. 

Când ajunse în spatele casei, Tweed îşi dădu seama că Prevent avea o 
suprafaţă destul de mare. În spatele copacilor îndepărtați se întindea o câmpie. 
Era întuneric beznă. Se opri şi întinse mâna pentru a o opri pe Paula. Avusese 
dreptate. În mijlocul pajiştei, apropiindu-se de casă, venea încet un bărbat. 

— Vorbeşte singur, şopti Paula. 

— Cred că-i recunosc mersul. Pare a fi chiar Andover, spuse Tweed încet. 

În acel moment, silueta din umbră intră în raza de lumină ce venea de la 
fereastra bucătăriei. Tweed avu atunci imaginea clară a persoanei care se opri. 
Se îngrozi. În aerul îngheţat din pricina curenților înceţoşaţi ce se învârteau 
neîncetat, Andover purta doar o pereche de pantaloni marinăreşti şi o cămaşă. 
Dar ceea ce îl şocă pe Tweed era înfăţişarea lui Andover. Tras la faţă, 
pământiu, slăbit şi cu umerii aduşi. Lui Tweed îi veni în minte expresia „un 
suflet pierdut”. Nimic asemănător cu Andover pe care-l cunoscuse la Londra: 
hotărât, mândru şi categoric. Omul acesta era o epavă fizică. 

— Cine-i acolo? tresări el în timp ce Tweed apăru în lumină urmat de 
Paula, care avea Browning-ul ascuns sub trenci. 

— Ah, tu eşti, Tweed... Ce naiba faci aici? Ţi-am spus clar să aştepţi la 
Passford House până te sun eu... şi să vii singur... 

Vorbea încâlcit cu o voce răguşită. Doar ultima propoziţie o spuse cu 
vocea sa obişnuită. 

— E foarte frig aici, spuse încet Paula. Îţi aduc o haină. Cred că am văzut 
un dulap cu haine în hol. 

— Eşti amabilă, draga mea, spuse el din nou schimbat, politicos, 
recunoscător. Într-adevăr, e un dulap cu haine. 

Ea se întoarse şi porni spre casă strecurând în geanta de pe umăr 


pistolul. Rămas singur cu gazda sa, Tweed îl întrebă testându-i reacţiile: 


— De ce nu intrăm să discutăm... 

— Nu! Nu! Andover îl apucă pe Tweed de reverele hainei. Aţi fost 
înăuntru, nu-i aşa? Aţi vorbit cumva în timp ce iscodeaţi pe acolo? 

Era foarte agitat, tremurând în timp ce-l smucea pe Tweed de haină, 
încercând să-i smulgă un răspuns. Tweed rămase neclintit, fără a încerca să 
îndepărteze mâinile care-l scuturau. 

— Îţi voi răspunde când ai să-ţi revii. 

Paula apăru de după colţ ţinând un fular de lână şi un palton. Andover îi 
dădu drumul lui Tweed, ruşinat parcă, pentru că-l văzuse Paula. Dându-se 
înapoi, luă fularul, îl înfăşură în jurul gâtului şi-şi vâri braţele în mânecile 
paltonului pe care i-l ţinea Paula. 

— E foarte drăguţ din partea ta, spuse el cu vocea obişnuită. Aerul e un 
pic cam rece în noaptea asta. 

— De-a dreptul siberian... sau poate că eşti obişnuit cu frigul, continuă 
Paula pe un ton de conversaţie. Eu sunt Paula Grey, asistenta domnului Tweed. 

— E mai mult decât atât, adăugă Tweed privindu-l fix pe Andover. E 
înlocuitoarea mea când lipsesc. O avansare recentă. Folosim din ce în ce mai 
multe femei în organizaţia noastră. Ştie la fel de multe ca şi mine. 

— Femeile, spuse Andover, sunt mai meticuloase. Sunt mult mai loiale şi 
au o mare putere de concentrare. 

— Singurul motiv pentru care am fost în casa ta - iscodind după cum ai 
spus - a fost pentru că uşa era larg deschisă. E prudent să o laşi aşa? 

— Am lăsat-o deschisă, interveni repede Paula, simțind noi semne de 
agitaţie în atitudinea lui Andover. E o greşeală lipsită de importanţă. 

— Presupun că da, spuse Andover calm. Scotoci sub haină în buzunarele 
pantalonilor. Cheia este aici. Prost mai sunt. Ar trebui să-mi dau seama de ceea 
ce fac. 

— Şi, continuă Tweed, să ştii că n-am discutat nimic cât am fost înăuntru. 
Am strigat doar de două ori după tine, iar apoi am încercat să te găsim. 

— Înţeleg. Andover părea vizibil uşurat. 

— Fiica ta Irene este dreptace? întrebă Tweed deodată. Andover 
reacţionă ca un nebun. Îl înşfăcă pe Tweed de gât cu ambele mâini. 

— Ce dracu' te face să-mi pui această întrebare? răcni el. Tweed rămase 
ferm. Îl apucă de încheieturile mâinii strângându-l cu putere. Avea mult mai 


A 


multă forţă decât s-ar fi crezut. Simţind că slăbeşte încleştarea, îi îndepărtă 


mâinile şi-şi apropie faţa de Andover. 

— E destul de brutală purtarea ta. 

Mâinile lui Andover erau neputincioase. Tremura ca o frunză în vânt când 
Paula interveni pe un ton neutru. 

— Venind încoace, Tweed şi cu mine discutam dacă sunt mai mulţi 
stângaci decât dreptaci. Pălăvrăgeală inutilă ca să mai treacă timpul. 

— Oh, înţeleg, zise Andover şi-şi trecu o mână prin părul blond. 

— Tweed, îmi pare îngrozitor de rău. E de neiertat ce-am făcut. Nu ştiu ce 
m-a apucat. Am avut un acces de nevralgie. Te face teribil de nervos. 

— Ştiu că poate fi foarte dureros, aprobă Paula cu blândeţe. 

— Pentru că tot veni vorba, spuse Andover, care acum se adresa Paulei 
ca şi cum ar fi uitat de existenţa lui Tweed. Irene este stângace. În urmă cu 
cinci luni i-am oferit un inel cu smarald. 

O umbră de durere trecu peste faţa lui osoasă, proaspăt bărbierită. 

— La a optsprezecea aniversare. 

— Mi-ar plăcea s-o cunosc cândva, continuă prudentă Paula. Dar la vârsta 
asta nu stă prea mult pe acasă. 

— Aşa e, draga mea... E plecată într-o vacanţă mai lungă... cu iubitul e 
francez, Louis... Bun băiat, Louis al ei... Ţi-ar fi plăcut... 

„lar tu minţi”, gândi Tweed. Avu impresia că Andover se retrăgea treptat 
într-o lume a sa şi-l întrebă repede: 

— Mi-ai cerut să vin aici. Acum, că tot am sosit, pot să te întreb de ce? 

— Bineînţeles, se încruntă Andover. 

Paula îl studie. Era înalt de aproape doi metri, suplu, avea o frunte înaltă 
şi o figură inteligentă. Avea o atitudine aproape arogantă. Nu, nu era arogantă, 
mai degrabă un fel de rigiditate. Avu impresia pentru scurt timp că era acel 
Andover pe care îl cunoscuse Tweed la Londra. 

— Desigur, repetă el. Am un dosar în casă pe care vreau să-l studiezi. 
Este foarte serios. S-ar putea să ne confruntăm cu un nou duşman mult mai rău 
decât Hitler sau Stalin, atâta timp cât e vizată Europa de Vest. Tocmai când 
Europa se simte în siguranţă şi fără griji. Dacă nu te deranjează să aştepţi în 
faţa casei până îl aduc... Nu e genul de lucru pe care să-l încredinţezi poştei... E 
dezastru, Tweed. Catastrofă, poate, ar fi un cuvânt mai potrivit... 

Porni vioi spre casă cu umerii drepţi, dar brusc se răsuci pe călcâie. 


— Tweed, îmi pare într-adevăr rău. Apropo de felul în care te-am tratat. 


Am fost o companie de-a dreptul detestabilă. De ce nu te duci alături, la 
vecinul meu, să bei ceva cu el? Comandantul de brigadă Maurice Burgoyne, un 
alt tip care a fost în China. El e civilizat, oricum mult mai civilizat decât am fost 
eu... 

Înainte ca Tweed să-i poată răspunde, Andover plecase. Îl urmară încet. 
În faţa casei aşteptară în tăcere lângă maşină, amândoi cutremuraţi de 
macabra lor experienţă. 

Andover ieşi după cinci minute. Ducea sub braţ un plic mare de cânepă 
maro. Când i-l înmâna lui Tweed, Paula văzu că are înscrisă o adresă şi într-un 
colţ un timbru. Andover îi surprinse privirea. 

— Camuflaj, îi explică el. Un nume fictiv, o adresă şi un timbru pentru 
expediţie. Nimeni nu va ghici ce conţine. Poţi să-i spui comandantului de 
brigadă că ai fost aici. Îşi duse mâna la frunte. Am o idee. Spune-i că am un 
acces de nevralgie şi că te-am trimis prin vecini pentru o companie agreabilă. 
În timpul celor cinci minute de aşteptare, Tweed se frământase dacă să-i spună 
de moartea lui Harvey Boyd. Nu părea a fi momentul potrivit, dar oricum poliţia 
l-ar fi căutat... şi probabil curând. 

— Mulţumesc, îi spuse el strecurând plicul în interiorul jachetei sport de 
sub trenci. Mai trebuie să-ţi spun ceva înainte de a pleca. Şi este o veste foarte 
proastă. 

Andover deschise gura să vorbească, apoi o închise fără să spună ceva. 
Paula putea să jure că buzele lui pronunţaseră numele Irene. Andover se 
stăpâni şi încuviinţă din cap. 

— Ei bine, dă-i drumul. 

— E în legătură cu Harvey Boyd, care cred că ţi-e rudă îndepărtată. Paula 
observă că în acest timp emoţii diverse brăzdau faţa lui Andover. Alinare. Apoi 
regret, pentru că încercase acea senzaţie. Dădu iar din cap şi aşteptă. 

— Harvey Boyd e mort, îi spuse Tweed. 

Îi explică în câteva cuvinte cele întâmplate. Privind spre gazda lor, Paula 
văzu o expresie îngândurată... aşa că, în curând, conchise Tweed, poliţia va 
veni să te informeze. 

— Nu aici! Nu voi lăsa ca o mulţime de poliţişti să-mi tropăie prin toată 
casa tulburându-mi liniştea. 

Tonul lui Andover era brutal. Privind la vizitatorii săi, el se încruntă. 


— Să-ţi spun ce fac, continuă el repede. Rover-ul e în garajul ăla... Arătă 


două uşi de lemn dintr-o parte a casei. Mă duc chiar acum la colonelul 
Stanstead. E şeful poliţiei şi ne cunoaştem. 

— E o idee bună, aprobă Tweed. 

— O să-i telefonez pe drum să-i spun că mă duc. Da, asta fac. Făcu o 
pauză. Harvey era un tip de treabă. Acum câteva luni a ieşit din SAS. Unii spun 
că generaţia mai tânără se lasă pe tânjală. Nu ştiu ce spun. 

— E mai bine să plecăm acum, decise Tweed. Îmi pare rău că am fost 
purtătorul unei veşti atât de triste. 

— Mai bine s-o aflu de la tine decât de la altcineva. Se apropie de Tweed, 
îl luă de braţ şi-l conduse spre ieşire, îndepărtându-se de Paula. 

— Deci ei l-au lichidat şi pe Harvey! 

— Cine sunt „ei”? întrebă repede Tweed. 

— E timpul să mergeţi la comandantul de brigadă. Dacă nu este acasă, 
încercaţi la Willie Fanshawe. Locuieşte în spatele casei comandantului, 
Leopard's Leap. Casa lui Willie este The Last Haven. Un alt tip din China. 

Se opri din nou şi privi spre Paula care urca în maşină. 

„Încearcă să-şi amintească ceva”, gândi Tweed. 

Andover îi şopti: 

— N-a fost cerută nici un fel de recompensă... 

Se întoarse înainte ca Tweed să spună ceva şi porni încet spre casă. 
Ţinea capul plecat, iar umerii îi tremurau. Tweed auzi zgomotul uşii de la 
intrare care se închisese, apoi urcă în maşină, la volan. Paula aştepta pe locul 
din faţă. 

— Ai văzut? întrebă ea. Nenorocitul plângea în drum spre casă. Un bărbat 
puternic ca el. Cred că trece printr-un adevărat iad. N-ar trebui să informăm 
poliţia? 

— Nu încă. Este evident că lrene este victima unui complot de răpire 
hidos. Ultimele cuvinte pe care mi le-a spus Andover au fost: „Nu s-a cerut nici 
o recompensă”. Am găsit chestia asta sinistră. Plus afacerea macabră cu braţul 
ei amputat, care i-a fost trimis. 

Porni motorul, nerăbdător să se îndepărteze înainte ca Andover să iasă 
să se ducă la colonelul Stanstead. La ieşire se opri. Din dreapta apăru Newman, 
care îi făcu un semn cu mâna pentru a-i arăta locul unde îşi ascunsese 
Mercedes-ul. Tweed întoarse la dreapta şi părăsi drumul care era mai îngust 
chiar decât o alee largă. Maşina lui Newman era parcată, fără a putea fi văzută 


de pe drum, în spatele unui crâng din plante perene. Când Tweed opri motorul, 
urcă în spatele Escortului. 

— Dosarul acesta nu e în siguranţă, comentă Tweed. 

Îl scoase de sub jacheta sa sport. Paula spuse că îl va ţine în servieta sa. 
Tweed i-l înmâna şi ea strecură plicul înăuntru, apoi încuie servieta subţire. 

— Să nu-i dai drumul din mână, o preveni Tweed. 

— De parcă aş face-o, îl mustră ea. 

— Şi, Bob, continuă Tweed, ne aşteptăm ca în curând Andover să plece 
să-i facă o vizită lui Stanstead, şeful poliţiei. Ţine urechea deschisă la sunetul 
maşinii lui, apoi urmăreşte-l. Stanstead are o casă undeva pe lângă 
Brockenhurst. 

— Vrei să mă asigur că se duce acolo? întrebă Newman. 

— Parţial. Nu-mi place câtuşi de puţin treaba asta. Cealaltă sarcină a ta 
este să te asiguri că nu ştie că e urmărit, dar mai ales să vezi dacă îl urmăreşte 
altcineva. 

Continuă să-i spună pe scurt lui Newman despre vizita lor la Prevent, 
inclusiv despre macabra descoperire a Paulei în congelator, despre 
descoperirea de către el a microfoanelor şi despre întâlnirea cu Andover. 

— Un braţ drept retezat, repetă încet Newman. Şi crezi că era al lui 
lrene? 

— Nu mă îndoiesc de asta, spuse Tweed concis. Andover a vorbit despre 
inelul cu smarald pe care i-l dăruise cu doar câteva luni în urmă. Ceea ce mă 
îngrijorează este menţiunea sa că nu s-a cerut nici o recompensă. Răpitorii au 
ceva de-a dreptul diabolic în minte. 

— N-ar trebui deci informată poliţia? insistă Newman, repetând sugestia 
de mai înainte a Paulei. Indiferent de faptul că, din cine ştie ce motiv aiurit, nu 
vrea să le spună. 

— În nici un caz. l-am dat cuvântul meu fără rezerve. N-avem idee de 
ceea ce se întâmplă. S-ar putea să ştiu mai multe când voi citi acel dosar pe 
care mi l-a încredinţat. Se aude cumva zgomotul unei maşini care se apropie? 

Newman ieşise deja din maşină. Alergă în drum, privi spre capătul 
crângului şi alergă înapoi. În drum spre Mercedes, se opri o clipă în dreptul lui 
Tweed care coborâse geamul. 

— Rover-ul tocmai a ieşit în drum. Andover a pornit. Şi eu... Tweed 


aşteptă până ce Newman porni, bătând cu degetele în volan, singurul semn 


care arăta cât este de tulburat. Paula rămase tăcută câteva minute, ghicind că 
Tweed era pe cale de a lua vreo decizie. 

— Şi acum? 

— Cred că ar trebui să urmăm sugestia lui Andover şi să-i facem o vizită 
lui Maurice Burgoyne, o altă mână chinezească, după cum a spus. 

— Eu nu-i sunt un străin. L-am întâlnit de câteva ori la dineuri la Londra. 
Exact cum l-am întâlnit şi pe vecinul său, pe Willie Fanshawe. Amândoi fac 
parte dintr-un club cu circuit închis, unde am fost şi eu invitat ca oaspete de 
câteva ori. 


Tweed intră pe drumul de acces spre casa comandantului de brigadă şi 
deodată se opri. Mai departe, de-a lungul bordurii de iarbă ce înconjura 
proprietatea, se afla depozitată, lângă o betonieră, o grămadă mare de 
cărămizi. 

— Comandantul de brigadă are ceva de lucru, observă Paula. Tweed 
trecu printre porţile de fier forjat deschise şi o luă de-a lungul altui drum cotit. 
Dar această suprafaţă fusese de curând acoperită cu bitum. Ca nişte santinele 
din loc în loc, arbuşti ornamentali aranjaţi cu dibăcie după arta grădinăritului îi 
mascau marginile. 

— Miroase a bani, comentă Paula. Oare comandantul de brigadă va fi 
bucuros de oaspeţi străini la ora asta? 

După ce trecură de o altă curbă, le apăru înainte o superbă vilă în stil 
iacobin. Spre deosebire de întunecimea de la Prevent, aici lumina puternică era 
asigurată de o baterie de proiectoare fixate pe fronton. Pe perete, se vedea 
sistemul de alarmă contra hotilor. 

— Sistemul de securitate e mai bun decât la Andover, comentă Tweed. 

— lar mie îmi miroase chiar a mai mulţi bani. 

Vila era construită din piatră; deasupra se înălţau în noapte hornurile 
tipice acestui gen de construcţie. La un colţ se vedea un turn ascuţit ca pălăria 
unei vrăjitoare. În ciuda luminii puternice, Paula se cutremură. Ceva din aura 
casei o neliniştea. 


— Să sperăm că e acasă, spuse Tweed, în timp ce parcă maşina la 
poalele scărilor de piatră ce conduceau spre intrarea impozantă. Se văd lumini 
înăuntru. 

Urcară scările spre o verandă spațioasă care punea şi mai bine în valoare 
edificiul. Când Tweed sună, Paula privi în urmă. La marginea aleii se afla o 
pajişte cu brazde de flori bine întreţinute. Deasupra verandei se aprinse o 
lumină orbitoare. După un moment, uşa se deschise şi în acelaşi timp se stinse 
lumina. O siluetă înaltă şi subţire se întrezări în spatele uşii. 

— Tweed! Chiar tu eşti! Ce surpriză plăcută! Şi ce încântătoare doamnă 
mi-ai adus! N-am mai văzut de mult timp un păr negru ca pana corbului atât de 
frumos. 

Vocea bărbatului era blândă, dar Paula ghici că ascundea multă voinţă, 
putere şi caracter. În mod normal, ar fi găsit complimentul ieftin şi de 
circumstanţă, dar acum încercă un sentiment de mulţumire. 

— Este adjuncta mea, Paula Grey, o prezentă Tweed. Paula, ţi-l prezint pe 
domnul comandant de brigadă Maurice Burgoyne. 

— Intraţi, nu staţi în frig şi în ceaţă, zise comandantul de brigadă. Sper să 
vă facă plăcere o băutură bună. Mergeţi drept înainte, în timp ce eu încui uşa. 

Intrară într-un hol imens cu o podea din scânduri solide de stejar. Era 
bine luminat de un candelabru atârnat de tavan, iar camera în care ajunseră 
era mobilată cu gust, ca un salon spaţios. 

O femeie blondă între treizeci şi patruzeci de ani se ridică de pe o 
canapea şi veni în întâmpinarea lor, în timp ce Burgoyne îi ajunse din urmă. 
Flutură o mână osoasă. 

— Ea e Lee Holmes, camarada mea, anunţă el. El o prezentă pe Paula şi 
apoi pe Tweed. Bem şampanie, continuă el, luând braţul Paulei. Crezi că un 
pahar te-ar scăpa de frigul ăsta arctic? 

— Arctic este cuvântul, îl aprobă femeia blondă ţinând încă mâna Paulei. 
Eşti îngheţată. Vino şi aşază-te lângă foc. 

Burgoyne o ajută să-şi scoată haina, o luă şi pe a lui Tweed, dispăru în 
hol, se întoarse şi ridică o sticlă din frapieră. 

— Musaăfirii sunt întotdeauna bineveniţi aici la „mama naibii”. Mai ales în 
această perioadă a anului... 

Turnă şampanie într-un pahar înalt şi subţire pentru Paula, în timp ce 


sporovăia, dându-i ocazia să-l studieze. Burgoyne avea o faţă alungită ca de 


vulpe, nas puternic şi o bărbie proeminentă. Vocea sa era impresionantă, iar 
mişcările aveau graţia controlată a felinelor. Părul său des era negru, bine 
pieptănat şi dedesubtul nasului avea o mustaţa lungă şi subţire. 

Burgoyne purta cizme de călărie ce străluceau de lustruite, cu pantaloni 
de călărie gri, vârâţi în cizme. Vesta albă de polo era imaculată. Dar ceea ce-i 
atrase atenţia fură ochii. Întunecaţi şi ageri, sub sprâncenele dese, ochii lui o 
priveau iscoditor, în timp ce-i turna băutura. 

Era ceva aproape hipnotic în privirea aceea insistentă. 

— Mulţumesc, spuse ea. După asta totul va fi în regulă. Apoi ridică 
paharul... Noroc! Tuturor! 

— Mie nu, spuse Tweed repede. Conduc. 

Paula observă un semnal rapid între Lee şi Burgoyne, în timp ce căutau 
locuri să se aşeze. Un gest scurt spre Tweed, o înclinare aproape imperceptibilă 
a capului. „Camarada” lui Burgoyne reacţiona îndată. Zâmbindu-i lui Tweed, 
netezi locul de pe canapea şi el se aşeză alături de ea, iar Paula se scufundă 
într-un fotoliu care aproape o înghiţi cu totul. Lee începu să vorbească cu 
Tweed, în timp ce Paula o examina discret. 

Lee Holmes o făcea să se simtă demodată în hainele pe care le purta. De 
un blond natural, părul i se revărsa peste umerii goi şi perfect modelaţi. Purta o 
rochie purpurie mulată, care îi punea excelent în evidenţă frumuseţea. 

„Eşti o frumuseţe, lua-te-ar naiba”, gândi Paula. Rareori avea astfel de 
reacţii răutăcioase. 

— Spune-mi, te rog, Lee, se adresă ea lui Tweed în timp ce se apropie 
mai mult de el. Se aşeză picior peste picior, manevră care îi deschise şliţul lung 
al rochiei expunându-i piciorul stâng aproape în întregime, îmbrăcate în ciorapi 
de culoarea pielii, picioarele ei bine făcute păreau goale. Luă mâna dreaptă a 
lui Tweed. 

— Îmi plac bărbaţii cu mâini puternice, se destăinui ea. 

Tweed îi strânse mâna şi rămase uimit când văzu cu câtă forţă îi 
răspundea Lee. Îl eliberă cu delicateţe mâna. 

— Sunteţi destul de puternică. Cum vă petreceţi timpul aici? 

— Călăresc. Îl depăşesc chiar pe Maurice, deşi nu-i place s-o recunoască, 
îl înţepă ea. 

— Păi, nici nu-i greu, replică Burgoyne sprijinindu-şi braţul de fotoliul 


Paulei. Calul ei duce o povară mai mică. Îşi mută privirile spre Paula. Sper că nu 


vă deranjează apropierea? 

— De ce m-ar deranja? Aveţi o casă încântătoare. Nu e nici pe departe 
ceea ce m-aş fi aşteptat să găsesc în New Forest. 

— E construită de mult, presupun. Apă minerală, Tweed? 

— Poate mai târziu. Cum ai făcut să pui mâna pe o astfel de perlă? 

— Trebuie să-i mulţumesc lui Sir Andover pentru asta. Când eram în 
Hong Kong şi mă pregăteam să mă întorc acasă după atâţia şi atâţia ani, am 
ieşit la un pahar... eu, Willie Fanshawe, care locuieşte alături, şi Andover. L-am 
întrebat dacă a auzit de vreo proprietate potrivită şi dacă e atât de bun să-mi 
trimită detalii. Au trecut trei luni. Nimic. Fanshawe voia şi el un loc. Apoi am 
primit de la Sir Andover un teanc de prospecte, în care am găsit şi casa asta. 
Am încheiat afacerea imediat. 

— Şi au trăit fericiţi până la adânci bătrâneţi, interveni Lee cu un zâmbet 
bizar. 

— Cam aşa ceva. Tweed prinse ocazia. 

— Andover m-a trimis aici. Bietul om arăta de parcă ar fi avut o 
depresiune nervoasă. 

Aşteptă reacţia. 

Paula îl privi pe Burgoyne. Salonul era, de asemenea, luminat de aplice 
de perete care aruncau o lumină estompată. În penumbră, faţa comandantului 
de brigadă era întunecată. Părea că se gândeşte ce să răspundă. 

— Andover este un bun prieten, după cum am mai spus, dar un vecin 
rău. Stă mereu închis în dărăpănătura aia veche şi oribilă. Era mult mai bine 
când Irene, fiica lui, era pe-aici. 

— Maurice se îndrăgostise de Irene, interveni Lee. Vrea să spună că era 
mult mai bine pentru el când Irene era aici. 

— E o prostie, i-o reteză Burgoyne fără ranchiună. Cu aproximativ trei 
luni în urmă, Irene s-a tot fâţâit încoace şi-n colo pe Riviera cu amicul ei 
francez, Louis Renard. Nu pot spune că mi l-aş face prieten. 

— Maurice, interveni din nou Lee, l-ai întâlnit doar o singură dată. 

— Şi a fost de-ajuns. Un soi de golănaş. Dar se pare că unele femei 
agreează genul. Atinse umărul Paulei. Musafirii se exclud. De altfel, păreţi a 
avea capul pe umeri. 

— Cam pe vremea când a demisionat Andover de la Institut şi a renunţat 


la funcţiile sale directoriale? insistă Tweed revenind. 


— Stai să mă gândesc... cam în acelaşi timp. Da, cam trei luni în urmă. 
Ce prostie! Fiică-sa îşi face mendrele - ca în zilele noastre - iar taică-său 
părăseşte tot ceea ce îl interesa. l-am spus că greşeşte, dar, bineînţeles, nu m- 
a ascultat. 

— Văd că aţi adus Estul aici cu dumneavoastră, spuse Paula repede, 
simțind că Tweed insistase suficient pe subiect. 

Privi în jurul său prin încăpere. Cocoţat pe un sipet oriental, într-o nişă cu 
draperii lungi, trona un mic Buddha care părea să o fixeze cu ochii săi 
întredeschişi. Pereţii erau decoraţi cu picturi chinezeşti pe pergamente de 
mătase. În spatele unui birou oriental se afla agăţată de perete o hartă la scară 
mare a Hong Kongului. Înainte de a răspunde, Burgoyne zâmbi. 

— Mi-am petrecut acolo cei mai frumoşi ani din viaţă. Şi am venit aici 
înapoi să găsesc o Anglie văduvită de vechile şi bunele ei maniere. Nu mai poţi 
deosebi un gunoier de un lord în zilele noastre. Societatea declasată a năruit 
tot ceea ce odinioară constituia mândria Angliei. De aceea m-am înconjurat de 
această ambianţă orientală. Nostalgie prostească, probabil. O privi din nou pe 
Paula. Nu vreţi să-mi daţi servieta aceea s-o pun lângă haine? 

Paula strânse servieta pe care o păstra pe genunchi. Îi zâmbi. 

— Nu, mulţumesc. E plină cu hârtii ce reprezintă rezultatul cercetărilor 
mele la care lucrez de trei săptămâni. Mă simt mai bine cu ele în mână. Şi-apoi, 
nu le uit la plecare. 

— Fumaţi? îl întrebă Lee pe Tweed. 

— Nu, am renunţat, dar îmi place încă mirosul. 

Paula o urmări în timp ce Lee deschise o poşetă de seară lungă şi neagră, 
cu o încuietoare împodobită cu diamante. Scotoci înăuntru şi scoase un 
portţigaret subţire acoperit cu pietre preţioase, îşi puse o ţigară, dar nu făcu 
nici un efort să o aprindă, ceea ce o intrigă pe Paula. Lee îşi rezemă picioarele 
de ale lui Tweed, ca şi cum s-ar fi aşezat mai confortabil. 

— N-am cunoscut-o pe lrene, remarcă Tweed ca din întâmplare. A plecat 
pe neaşteptate? 

— Aşa cred, răspunse Burgoyne. O noapte aici, următoarea aiurea. Tinerii 
sunt atât de nerăbdători... 

— Apropo de plecare, spuse Tweed consultându-şi ceasul. Andover ne-a 
sugerat să-l vizităm şi pe Willie Fanshawe, dacă tot suntem aici. Se culcă 


devreme? 


— După miezul nopţii. Sunt sigur că va fi bucuros să vă revadă. 

— Tweed, spuse Lee repede, deschizându-şi din nou geanta. Merg 
adesea la Londra. Poate am reuşi să luăm masa împreună? Îți telefonez înainte. 
lată cartea mea de vizită. Am un birou în oraş. Maurice mi-a spus că lucrezi la 
Asigurări. Chiar ieri mi-a vorbit de dumneata. 

— Mi-ar plăcea, răspunse Tweed. 

— lată cartea mea de vizită. Mai bine să sunaţi mai întâi aşa cum aţi 
sugerat. Sunt plecat mai tot timpul din birou. 

Îi dădu o carte de vizită pe care scria Gerald&Cumbria Assurance numele 
de acoperire pentru SIS. Erau înscrise doar numele şi telefonul. Nici o adresă. 
Se ridică şi îi strânse mâna. 

— Mi-a făcut multă plăcere. 

Rămase un moment în faţa ei, aparent admirând-o. Ochii lui studiau însă 
portţigaretul acoperit cu pietre preţioase, pe care îl ţinea cu atâta eleganţă în 
mâna stângă. 

Burgoyne se ridică cu mâinile în buzunarele pantalonilor săi de călărie. 
Era încruntat, ca şi când gândurile i-ar fi rătăcit aiurea la mile depărtare. 

— Nu l-am mai văzut pe Andover de câtva timp. Credeţi că a făcut o 
depresiune nervoasă... aţi folosit această expresie, parcă? 

— Am spus că se reface după surmenaj, replică Tweed degajat. Vă 
mulţumim pentru plăcuta jumătate de oră. 

— Vă aduc hainele... 

După ce plecă, Paula se întoarse spre Lee. Atrăgătoarea blondă o 
examina cu un ochi critic. 

— A fost o experienţă interesantă să vă cunosc, îi spuse Paula zâmbind. 


— Sunt o femeie cu experienţă, replică Lee. 


— E moartă după tine, spuse Paula după ce Burgoyne închise uşa de la 
intrare şi se urcară în Ford. 

— Se întâmplă nenorociri şi mai mari, o tachina Tweed. 

Ea îl înghionti în coaste. Apoi, apucându-şi servieta privi înainte drumul, 
pe care îl urma maşina ieşind din raza proiectoarelor. După ce trecură de porţi, 
viră la stânga şi opri lângă grămada de cărămizi din faţa betonierei. 

— Ce crezi despre ăştia doi? întrebă el. 


— E ceva neclar în relaţia dintre ei. Burgoyne are toate atuurile, este un 


caracter puternic. Dar Lee Holmes este o fiinţă ciudată. N-a ezitat să-l 
contrazică şi nu-mi vine să cred că o femeie ca asta i-ar putea fi amantă. O 
femeie deşteaptă, da, dar poate mai puţin înţelegătoare. Am avut impresia că 
asist la o... 

— Şaradă pusă în scenă pentru noi, completă Tweed. Şi e greu de crezut 
că nu l-a mai văzut pe Andover de trei luni sau cam aşa ceva. E un mister în 
casa asta. Hai să mai facem o vizită şi să îl vedem şi pe Willie Fanshawe. Ai să 


vezi că e cu totul altă mâncare de peşte. 


The Last Haven nu avea porţi şi drumul acoperit cu pietriş ducea drept la 
casă. Nu era nici pe departe ceea ce-şi închipuise Tweed. Era o casă dintr-un 
singur corp cu un fronton larg. Asta îi amintea de casele văzute în Scandinavia, 
cu cărămizile lor mici şi subţiri, şi acoperiş ţuguiat acoperit cu smoală. 

— Arată foarte modern, comentă Paula. Nu seamănă deloc cu celelalte 
case din New Forest... 

Lumina de deasupra uşii de lemn de la intrare era foarte puternică, iar în 
spatele perdelelor de la geamuri se zăreau mai multe lumini. Tweed şi Paula 
tocmai coborau din maşină, când uşa se deschise. Un bărbat masiv, cu un cap 
mare şi păr alb ţepos, le ieşi în întâmpinare. Paula se gândi că are în jur de 
şaizeci de ani şi că e genul de unchi favorit. Capul îi era aplecat în faţă şi avea 
un zâmbet larg pe buze. Tweed îi ieşi în cale prezentându-i-o pe Paula. 

— Ce surpriză minunată, începu Fanshawe. Chiar Tweed în persoană. Ce 
mai faci? La vânătoare de răpitori de copii aici, în inima pădurii? 

Paula aproape tresări. Cu mare efort îşi păstră o expresie neutră. Apoi îşi 
dădu seama că Fanshawe se referea probabil la faptul că Tweed era cunoscut 
în rolul său fictiv de şef al investigaţiilor la General&Cumbria. Anumitor 
persoane ştia să le dea impresia că era implicat în negocierea eliberării unor 
victime răpite, în schimbul recompenselor. Acest fapt explica şi motivul deselor 
sale călătorii în străinătate. 

Faţa lui Tweed nu exprima nimic altceva decât plăcere. O prezentă pe 
Paula şi Fanshawe o plăcu imediat, evident. 

— Hai să intrăm din ceaţă, o conduse el înconjurându-i umerii cu braţul. 
Bestială noapte, continuă, dar înăuntru e cald şi bine. Sistemul suedez de 
încălzire centrală merită toate paralele... 


O ajută să-şi scoată trenciul, după care îl agăţă într-un cârlig deasupra 


caloriferului. Dincolo de uşa de la intrare se afla un salon spaţios în formă de L, 
mobilat în stil scandinav. 

— Suedez? întrebă Paula în timp ce se lăsă condusă spre o canapea 
lungă. 

— Da. Am fost foarte norocos să obţin această locuinţă. O însoţi până la 
sofaua confortabilă şi Paula se aşeză într-un colţ. Fanshawe se întoarse spre 
Tweed care îşi agăţase haina peste a Paulei. la loc în fotoliul din faţa noastră şi 
ne vom simţi confortabil. Nu credeţi că un pahar de sherry ne-ar face să ne 
simţim mai bine? 

— Am băut nu de mult, spuse repede Paula. 

Observase sticla sub braţul lui Fanshawe în timp ce acesta lua câteva 
pahare de pe un raft de sub măsuţa de cafea rotundă care îi despărţea de 
Tweed. Sherry de Cipru. Aruncă o privire în încăpere: nici urmă din opulenţa 
ostentativă de la Leopard's Leap. 

— Atunci pentru tine, Tweed? 

— Mulţumesc, Willie, dar sunt cu maşina. De cât timp eşti aici? Vecinul 
tău, comandantul de brigadă Maurice Burgoyne, mi-a sugerat în treacăt să vin 
să te văd. 

— Zdravăn bărbat, Maurice. A cucerit ME-ul în timpul războiului din 
Coreea, pe când era tânăr ofiţer... 

În timp ce pălăvrăgea, adresându-i-se lui Tweed, Paula îşi studie gazda. 
Faţa mare şi rotundă avea un aer angelic. Sub sprâncenele stufoase avea ochi 
albaştri care iradiau o notă de umor. 

„Da, asemenea unui unchi favorit”, gândi ea din nou, în timp ce Willie se 
întoarse către ea. 

— Scuză-mă că te-am neglijat. M-a absorbit discuţia. Da, suedez. 
Locuinţa a fost construită pentru un suedez, după ce au demolat un conac 
vechi aproape dărăpănat. Spuneam că am fost norocos. În timp ce eram în 
Orient, tatăl meu a jucat la Bursă şi a pierdut vechea noastră proprietate din 
Berkshire, unde eu am crescut. Dar locul acesta se potriveşte perfect 
veniturilor mele limitate. După cum vezi, nici o cheltuială de întreţinere. 
Tocurile ferestrelor sunt făcute dintr-un lemn special, care nu are nevoie 
niciodată de vopsea. Doar din când în când se aplică un ulei pentru lemnărie. Şi 
asta, bineînţeles, o fac singur. Îşi îndreptă atenţia spre Tweed. Dar nu ţi-am 
răspuns la întrebare. Cred că ştii că Sir Gerald Andover locuieşte la două uşi de 


aici? 

— Da, de fapt, pe el l-am văzut mai întâi. 

— Bun băiat. A fost la Hong Kong într-una din călătoriile sale. Odată, când 
beam ceva împreună cu Burgoyne, i-am spus lui Gerald că mă pregătesc să 
părăsesc curând Orientul. Imediat s-a oferit să-mi caute o locuinţă. Nici n-am 
visat că-mi va propune un loc în apropierea propriei lui case. Preţul era 
rezonabil - se spune chiar că e o casă ieftină pentru locul ăsta - iar suedezul 
voia să se stabilească în Statele Unite. Locuiesc aici de mai bine de doi ani; 
comandantul de brigadă a sosit aproximativ acum trei ani. 

— Am fost surprins să găsesc trei vechi camarazi din China în acelaşi loc, 
comentă amabil Tweed. 

— Aşa că acum ştii de ce... 

Se întrerupse. Se deschise o uşă. Paula aruncă o privire spre bucătăria 
modernă. 

În cameră intră o femeie. Înaltă, subţire, o brunetă frapantă, căreia Paula 
îi dădu aproximativ treizeci de ani. Peste bustul frumos modelat purta o bluză 
mulată de culoarea florii-soarelui cu o eşarfă mandarin. Se mişca elegant 
apropiindu-se de ei. Fusta plisată crem se oprea deasupra genunchilor 
descoperind o superbă pereche de picioare. 

Fanshawe sări de pe scaun. Pentru un tip atât de masiv, se mişca uşor şi 
era destul de rapid în reacţii. 

— Vino să faci cunoştinţă cu musafirii noştri, Helen, o întâmpină el 
entuziast. Helen Claybourne, secretara mea şi în acelaşi timp facto-tumul meu. 
Pune totul în ordine, inclusiv pe mine... 

După prezentări, trase un scaun pentru ea lângă Paula. Ţinea în mână un 
pahar cu un lichid gălbui; privirea ei rece se opri asupra Paulei în timp ce se 
aşezară din nou cu toţii. Vocea, plăcut modulată, era la fel de rece ca întreaga 
ei persoană. 

— Apa minerală, remarcă ea, îmi face sete pe o vreme ca asta. Ar trebui 
să servim băuturi domnului Tweed şi domnişoarei Grey. 

— Oh, i-am rugat, i-am poftit, dar rezistenţa lor e implacabilă. 

— Poate că vor ceda puterii tale de convingere mai târziu, sugeră Helen, 
apoi sorbi cu înghiţituri mici băutura din pahar. 

Ochii ei cenușii, pătrunzători o priveau încă pe Paula amintindu-i de 


privirea hipnotică a lui Burgoyne. Se pomeni comparându-le în gând pe Helen şi 


pe Lee. Dacă ar intra într-o încăpere plină de bărbaţi, Lee ar deveni pe loc 
centrul atenţiei, în timp ce Helen s-ar opri în tocul uşii privind în jur. Şi în 
curând toţi ochii s-ar îndrepta spre ea. Două femei destul de neobişnuite. 

— Andover m-a surprins. Părea cu totul rupt de realitate, remarcă Tweed. 
Cred că fiica lui e plecată. 

Willie îşi redobândi zâmbetul bonom. 

— Andover e un tip de treabă, zise el ridicând puţin vocea. Dar îşi 
păzeşte cu stricteţe proprietatea. Şi acum, dacă mă gândesc bine, cred că ai 
dreptate. Irene a plecat. A plecat într-o lungă vacanţă în Mediterana cu actualul 
ei iubit. N-are pic de odihnă. E vârsta - a ei şi a epocii vreau să spun. 

— Cam de când a plecat? întrebă Tweed pe un ton indiferent, cu ochii pe 
jumătate închişi. 

— Poate de trei luni şi mai bine, n-aş putea spune exact. Nu, Helen? 

— Cam aşa ceva. Cam de când Andover a renunţat la preşedinţia 
INCOMSIN - Comitetul Internaţional de Inteligență Strategică? Şi la celelalte 
directorate? 

Willie îşi ţuguie buzele. 

— Stai să mă gândesc. Cred că ai dreptate. Până acum nu m-am gândit 
la asta. 

— De la ce spuneai - acum o clipă - că i se trage această izolare? Este un 
solitar? 

— Mă tem că da. Helen, întreţine, te rog, pe oaspeţii noştri pentru o clipă 
în timp ce dau un telefon... 

Dispăru pe o altă uşă în bucătărie. Helen Claybourne îşi concentra atenţia 
asupra lui Tweed. 

— După cum îmi spunea Willie, activaţi într-o formă destul de periculoasă 
de asigurări? 

— Nu chiar. Sunt rare ocaziile când se tensionează un pic negocierile 
unele situaţii ambigue. Oricum, nu e vorba de ceva periculos, o asigură el. 

Ea se întoarse spre Paula. 

— Lucraţi în aceeaşi ramură? 

— Da. Cel mai adesea mă ocup de întocmirea poliţelor de asigurare. De 
fapt, mi-ar plăcea o muncă de răspundere. Dar dumneavoastră? 

— Oh! Duc o viaţă plăcută şi liniştită. Pun lucrurile în ordine. Mai fac 


unele excursii în străinătate cu Willie. Fac prăjituri cu cireşe... 


Continuă să vorbească până se întoarse Willie. Îşi frecă mâinile şi se 
aşeză din nou lângă Paula. 

— Observaţia ta în legătură cu izolarea lui Andover m-a alarmat. l-am 
telefonat ca să-i propun să vină aici. Dar n-a răspuns. 

— Te-aş fi putut scuti de efort, spuse Tweed ridicându-se. A ieşit imediat 
după ce am plecat noi de la el. 

— La ora asta din noapte? Ei bine, el totdeauna a avut propriile sale legi. 
Chiar trebuie să plecaţi atât de curând? 

— Mă tem că da. Locuim la Passford House şi aştept acolo un telefon. 
Văd că cineva construieşte pe aici. Cărămizile alea din iarbă par să înainteze... 

— Sunt ale lui Burgoyne, spuse Willie, repezindu-se să le aducă hainele. 
Comandantul de brigadă are întotdeauna câte ceva de modificat. Presupun că 
e unul dintre scopurile vieţii sale. Mi-a făcut multă plăcere să te revăd. Trebuie 
să ţinem legătura, adăugă el în timp ce-o ajuta pe Paula să se îmbrace. Vin din 
când în când în oraş. Vă telefonez înainte de a ieşi data viitoare. Un prânz la 
Brown ar fi grozav... 

Paula spuse noapte bună lui Helen care îi însoţi până la uşa pe care o 
deschise. Tweed observă că aveau două încuietori; securitate mai bună decât 
la Andover. 

Erau în maşină şi o luară la dreapta pe drumul ce ducea la Lymington, 
când Paula îi puse întrebarea: 

— Ce crezi despre ei? Toţi trei atât de aproape? 

Betoniera apăru în spatele lor cu mult înainte de a ajunge la drumul 
principal spre Lymington. 

Cu câteva minute mai devreme, Tweed, cu mâinile relaxate pe volan, se- 
ntreba ce voia ea să spună. Noaptea fără lună părea se devină chiar mai 
întunecată, datorită luminii farurilor ce se izbea de copacii din jur. Pe drum nu 
mai circula nimeni. Undeva, în urma lor, era un drum singuratic spre Beaulieu. 

— Ai trei chinezi bătrâni, explică Paula. Se cunosc între ei de la Hong 
Kong - în cealaltă jumătate a lumii. Îl includ şi pe Andover, pentru că se pare că 
a vizitat şi el adeseori Hong Kong-ul. Ce sens au toate astea? Mi se pare ciudat 


şi aproape straniu că locuiesc doar la o uşă unul de altul, la marginea pădurii 
New Forest. 

— Ni s-a explicat de cum am ajuns. Găseşti ceva ciudat în asta? 

— Da. În primul rand, Andover n-a pomenit niciodată că el le-ar fi găsit 
case. Era aşa de agitat, din motive evidente, încât nu mai e nimic de zis. 
Burgoyne a spus că ei - el şi Willie Fanshawe - au băut la Hong Kong împreună 
cu Andover, iar Burgoyne i-a cerut lui Andover să găsească, dacă poate, o 
proprietate - ceea ce a şi făcut. Willie ne-a spus o altă poveste, din care a 
reieşit clar că Andover s-a oferit să-i găsească locuinţă. 

— Deci, ai prins firul? 

— Eşti imposibil, izbucni ea cu mânie prefăcută. Ai vrut să vezi dacă am 
observat contradicţia? 

— Dar ai observat că avem companie? Una din acele betoniere mobile 
uriaşe se apropie din spate. 

— Tocmai voiam să te-ntreb. Am văzut-o în oglinda laterală. O 
blestemată brută portocalie cu un mixer imens ne dă târcoale. 

— Şi cimentul e gata să fie folosit. Ciudat să vezi un astfel de vehicul 
circulând noaptea, la ora asta. 

— Dacă continuă cu viteza asta, urmează să intre prin geamul din spate. 

„Ceea ce e adevărat”, gândi încruntat. Monstrul portocaliu era la câţiva 
inci de Ford, conturându-se ameninţător ca un enorm tanc militar. Apăsă 
piciorul pe acceleraţie. Viră brusc spre cealaltă bandă în mare viteză, lăsând în 
urmă, pentru scurt timp, betoniera. 

Încordat, Tweed apăsă şi mai tare pedala accelerației. Mulţumi cerului că 
nu plouase şi că suprafaţa drumului nu era alunecoasă. Colosul îi ajunse din 
nou. Paula îl văzu năpustindu-se spre ei. 

— Şoferul trebuie să fie ori nebun, ori beat, scrâşni ea. 

— Sau are scopuri criminale. 

— Dar de ce? protestă ea. 

— Să scăpăm mai întâi... Tweed roti volanul spre curba următoare, 
recâştigă controlul asupra maşinii şi păstră talpa apăsată pe pedală. Depăşiră 
un stâlp solitar care marca probabil intrarea la o altă reşedinţă izolată. Privind 
în oglinda retrovizoare, Tweed îl zări pe şofer care purta ochelari negri şi stătea 
aplecat deasupra volanului. Se-ndrepta spre ei ca o rachetă. Era din nou la 
câţiva inci în spatele Fordului. Era doar o chestiune de secunde până ar fi simţit 


izbitura masivei greutăţi nimicindu-i. 

Tweed riscă mărirea vitezei la o nouă curbă. Distanţa se mări. Dar pentru 
scurt timp. Betoniera se năpustea din nou asupra lor. Tweed îşi imagină 
greutatea maşinii, combinată cu grămada de ciment din rezervor revărsându- 
se deasupra lor. 

— Încearcă să ne preseze, spuse Paula calmă. Unde am spus ceva care a 
deranjat atât de mult, încât să încerce să ne omoare? 

— Ne gândim mai târziu. Problema e acum să scăpăm cu viaţă. Tweed se 
blestema că o luase pe Paula cu el. Dar cine ar fi putut să prevadă că vizita la 
Andover va avea ca rezultat o luptă disperată pe viaţă şi pe moarte? Nu se 
îndoia că odată ce betoniera îşi va fi atins scopul, nu va rămâne din ei nimic, în 
urma coliziunii, decât o masă amorfă. 

Lumina farurilor se roti odată cu trecerea prin curba strânsă şi se 
proiectă pe o porţiune îngustă de drum ce o lua la stânga. Se pregăti de 
manevră, calculându-şi şansele de scăpare. 

— Să rezistăm de dragul vieţii! strigă el. 

Într-o viteză nebună, ieşi din drumul principal şi apucă pe cel lateral, 
chiar mai îngust decât o alee. Simti cum derapează spatele maşinii şi Paula se 
pregăti de izbitură. Din fericire, după cum observase Tweed, în partea 
exterioară a intrării pe alee era o denivelare acoperită cu frunze uscate. 

Când spatele maşinii alunecă spre şant, Tweed reduse viteza. Ford-ul se 
redresa. Apăsă din nou pe accelerator, lăsând în urmă un vârtej de frunze. Se- 
ndreptă în viteză în josul aleii mărginite de copaci şi subarborbet. Paula privi 
prin oglinda laterală. Manevra neaşteptată luase prin surprindere pe şoferul 
vehiculului ucigaş. 

Depăşise indicatorul, întorsese mergând cu spatele şi pornise din nou să-i 
urmărească. Tweed zărise un indicator rutier în capătul aleii, dar nu avusese 
timp să citească ce indica. Spera că Lymington. Dar putea fi o fundătură. În 
acest caz... 

— Încotro indica panoul? întrebă Paula cu voce încă liniştită. 

— Habar n-am. Vom afla pe parcurs. 

În urma lor, betoniera lua viteză. Ar fi putut să-i ajungă în mai puţin de un 
minut, după calculul Paulei. Când avea să se termine coşmarul acesta? Privi 
spre Tweed. Expresia feţei îi era încruntată, dar nu dădea nici un semn de 


nervozitate. Adesea ridica privirile spre oglinda retrovizoare pentru o fracțiune 


de secundă. 

— Să sperăm că nu vom întâlni nici un tractor, spuse ea. 

— Aşa-mi placi. Optimistă, glumi el. 

Aleea începea să semene cu un tunel, copacii foarte apropiaţi de pe 
ambele părţi ale drumului se uneau deasupra. „Oh, Doamne!” gândi Paula. 
Urmă o curbă ce lăsa în urmă drumul drept. Se înlănţuiau viraje nesfârşite şi 
cotituri oarbe care îl sileau pe Tweed să reducă viteza. Privi din nou în oglinda 
laterală. Monstrul portocaliu se apropia în viteză, luând fiecare viraj în trombă, 
imprudent. Avea o greutate enormă, şi ştia asta. 

— Măcar de-am da de un sat, comentă Paula. 

— Nu pare a fi un drum umblat. N-am trecut pe lângă nici o căsuţă. 

O nouă privire în oglindă îl avertiză că betoniera se afla în spatele lor cu 
sfera turnantă ca un ceas care le măsura destinul. Tweed mergea cu viteză 
maximă, fixându-şi în minte imaginea aleii şerpuite de ţară. Farurile maşinii ce-i 
urmărea se vedeau în oglindă. Trebuia să facă ceva şi, fir-ar al naibii, cât mai 
repede posibil. 

Luă altă curbă, cu zgomotul betonierei şi al mixerului său în ureche. 
Paula îşi scoase Browning-ul din geanta de pe umăr, pregătindu-se să tragă. 

— Bagă-l la loc! se răsti Tweed. 

— L-aş putea termina cu o împuşcătură prin geamul din spate... 

— Am spus să-l pui la loc. La viteza asta n-ai să-l nimereşti niciodată. Mai 
degrabă mă-mpuşti pe mine. 

Strecură arma la loc cu un sentiment de frustrare, dar recunoscând că 
obiecţia lui Tweed era îndreptăţită. Ford-ul se balansa acum dintr-o parte în 
alta a drumului, ca şi cum ar fi aşteptat - din voia Domnului o altă curbă 
diabolică. Brusc, drumul se-ndreptă. 

Lumina farurilor se vedea clar, iar efectul de tunel continua. Tweed se 
holbă înainte, unde două trunchiuri vechi de stejar se-mpreunau formând un 
arc, se îndreptau unul către celălalt ca într-o îmbrăţişare pasională. Betoniera 
se afla la câţiva inci în urma lor vuind ca o bombă. 

Tweed apăsă pe acceleraţie, smulgând motorului său o fracțiune de 
secundă. Distanţa dintre cele două autovehicule se mări din nou. Pe sub stejari, 
Tweed văzu drumul drept şi privi în oglindă. 

Betoniera se apropia într-o viteză nebună. Ghici că şoferul intenţiona să- 


şi termine treaba. De aceea nu văzuse arcul. Maşina intră pe sub el, dar era 


prea lată ca să poată aluneca aşa cum făcuse micuțul Ford. Tweed tocmai se 
uita în oglindă şi văzu ce se întâmplă. 

— Vită-te în oglinda laterală, spuse el repede. 

Paula văzu uriaşul vehicul oprit cu o bruscheţe înfiorătoare. Arcul era 
prea mic. Betoniera era prinsă în bolta îngustă. Urmă un cumplit scrâşnet de 
roţi. Se auzi în acelaşi timp uruitul asurzitor al metalului izbindu-se de copaci. 
Rezervorul de ciment continua să se învârtă, dar o făcea la o sută optzeci de 
grade. O avalanşă de ciment se revărsă. Un trunchi de stejar se prăbuşi strivind 
acoperişul cabinei. Toba se-nvârtea uşor acum de parcă ar fi fost mânată de o 
mână nevăzută. Apoi se opri. Zgomotul motorului încetă. Tweed opri şi el 
motorul şi o linişte funestă se aşternu pe drumul de ţară. 

— Dă-mi pistolul, zise răstit Tweed. 

Era un ordin. Paula se supuse fără nici o ezitare, dându-i Browning-ul. 
Tweed sări din maşină şi se-ndreptă încet spre arcul zdrobit, mergând pe lângă 
bordura de iarbă, spre întunericul de la marginea drumului, cu pistolul ascuns. 

Paula îl urmă la distanţă. Culese de pe jos ca armă o creangă groasă. Mai 
bine decât nimic. Tweed se apropie cu grijă. Pantofii cu talpa de cauciuc nu 
făceau nici un zgomot prin iarbă. Pe măsură ce se apropia, strângea pistolul cu 
ambele mâini. 

Un far era zdrobit. Celălalt se bălăbănea în jurul unei ramuri solide 
smulse din stejarul doborât. Printr-o ciudată întâmplare mai funcţiona încă, iar 
lumina pâlpâitoare cădea pe cabina zdrobită. Dintr-o privire, Tweed văzu capul 
şoferului, înfundat între umeri, cu gâtul rupt, cu ochelarii negri încă la locul lor. 

Capul era acoperit cu o grămadă de ciment; se mai vedea doar faţa. 
Tweed înţelese că în aerul rece al nopţii cimentul se solidifica rapid. Şoferul era 
înmormântat într-un strat gros din propriul său ciment. Tweed nu-l invidia pe 
cel care ar fi încercat să scoată cadavrul. 

— E mort, spuse Tweed, auzind-o pe Paula alături. 

— Observaţie evidentă, m-am gândit eu. Oricum, ori el, ori noi, spuse ea 
cu răceală. 

— N-are nici un sens să încercăm să-l identificăm. Corpul e acoperit 
complet. lar maşina nu are nici un semn de reper. 

— Raportăm? întrebă ea. 

— Nu. Avem de răspuns la prea multe întrebări incomode. Pe care tocmai 


ni le-am pus şi noi. O privi şi o cuprinse după talia zveltă, simțind că tremură. 


— Ştii, cred că e destul pentru ziua de azi. Un somn bun la Passford 
House este exact ce-ţi trebuie. 
— Pic de somn, recunoscu ea. 

În dimineaţa următoare, Tweed convocă un „consiliu de război”. Erau 
adunaţi în dormitorul lui spaţios, care era practic un apartament la primul etaj. 
Fereastra celei de-a doua camere dădea spre o pajişte verde, în dreapta căreia 
se afla parcată o maşină. Tweed rămase în picioare uitându-se pe fereastră, în 
timp ce Paula se aşeză într-un fotoliu confortabil, iar Newman se căţără pe unul 
din braţele acestuia. 

— Îmi place locul ăsta, reflectă Tweed. Serviciu excelent. Şi un 
extraordinar mic dejun englezesc. Personalul e îndatoritor, cadrul luxos. E atâta 
linişte şi totuşi ne aflăm doar la două mile de Lymington. 

— După ziua de ieri era exact ce-mi trebuia, spuse Paula cu un sentiment 
de bucurie. 

— Deci, când vom discuta despre evenimentele din seara trecută? 
întrebă Newman impacientat. 

— Acum, spuse Tweed smulgându-se din visare. Se aşeză într-un fotoliu, 
în faţa lor. Spune-ne ce ţi s-a întâmplat, Bob. Noi ţi-am povestit prin ce-am 
trecut. 

— L-am urmărit pe Andover care s-a dus direct la casa şefului poliţiei, 
aproape de Brockenhurst. O maşină de patrulare era deja pe drum. A stat acolo 
exact o oră. 

— Timp în care, fără îndoială, a auzit totul despre moartea lui Harvey 
Boyd, medita Tweed. Pentru că e el însuşi o ţintă vie, i-a scutit de a-l mai vizita. 

— Apoi s-a dus direct acasă. Atunci mi s-a confirmat ceea ce bănuisem 
pe drumul spre Brockenhurst. Era urmărit de cineva într-un Land Rover. Înainte 
de a-mi pune tu întrebarea, nu, n-am putut uita la numărul maşinii. Era 
acoperit de noroi. 

— E ciudat, reflectă Tweed. Chestia asta sugerează că Andover se află 
sub totala supraveghere a cuiva. Cel din Land Rover te-a reperat? 


— Crezi că ai de-a face cu un amator? spuse Newman. Sigur că nu. Nu m- 


am luat după el chiar atât de repede. l-am dat de urmă de la distanţă, pentru 
că era pe drumul spre Brockenhurst. Land Rover-ul l-a urmărit de îndată ce a 
plecat de la Prevent. La întoarcere, l-a condus până la intrarea pe domeniu. 

— Şi deja întreaga casă e supravegheată, remarcă Paula. 

— De aceea am folosit expresia o supraveghere totală, îi spuse Tweed. 
Acum să recapitulăm ce s-a întâmplat. Oh, Bob, de ce-ai venit aici să mă 
întâlneşti? Eşti binevenit, dar de ce? 

Newman păru stingherit. Evită cu grijă privirile Paulei când răspunse. 

— Am auzit că Harvey Boyd intenţiona s-o ia pe Paula cu el într-un soi de 
investigare a dispariţiei prietenului său, George Stapleton, pe Solent. M-am 
gândit că ar putea fi periculos şi de aceea am venit de la Lymington. Asta-i tot. 

„Nu chiar atât de simplu”, gândi Tweed păstrând pe chip o expresie 
impasibilă. Se amuza: Newman era, evident, gelos pe prietenul Paulei. 

— Şi acum să adunăm factorii dispersaţi, continuă Tweed. Unu: Boyd, de 
asemenea, a avut ceea ce Walford a numit un accident pe vreme de ceaţă. 
Unul fatal, din nefericire. 

— N-a fost accident, protestă Paula. Am văzut ceva mare mişcându-se 
prin ceaţă chiar înaintea coliziunii. Şi, după cum ştiţi, am o vedere 
excepţională. 

— Linişteşte-te, o tempera Tweed. Am spus „ceea ce a numit Walford 
accident”. Asta-i factorul numărul unu. Doi: l-am găsit pe Andover îmbătrânit 
cu zece ani, un om distrus. Înainte de a-l întâlni bântuind pe afară, am 
descoperit ceva cu totul macabru în răcitor - braţul îngheţat, probabil, al lui 
lrene. 

— Probabil? sări Paula. Amândoi am văzut inelul de pe deget. lar mai 
târziu, Andover ne-a povestit că-i dăruise un inel cu smarald la a optsprezecea 
aniversare. 

— N-avem decât mărturia lui Andover despre acest lucru, sublinie Tweed. 
A ghicit că descoperisem braţul îngheţat şi era în disperare de cauză. Poate te 
gândeşti că era tulburat din pricina membrului congelat - ceea ce desigur e 
adevărat. Dar cred că era mai degrabă afectat, pentru că noi l-am descoperit. 
Un lucru total diferit. 

— Doar nu vrei să spui că Andover este implicat într-o conspirație, 
protestă Paula. 


— În acest stadiu, nu-mi imaginez nimic. Pur şi simplu, însumez faptele. 


Trei: fiica sa pare să fi fost răpită. Mă bizui pe strania sa remarcă din ultimul 
minut: Nu s-a cerut nici o recompensă. Lucru care mi s-a părut destul de curios, 
dacă e adevărat. 

— Andover este înstărit? întrebă Newman. 

— Presupun că are peste o jumătate de milion moştenire de la tatăl său. 

— Şi locuieşte în casa aceea înspăimântătoare, lipsită de orice confort, îşi 
aminti Paula. 

— E un vechi elev al şcolilor publice, explică Tweed. Am observat că 
mulţi dintre ei sunt destul de indiferenți la condiţiile în care trăiesc. Totul 
începe în copilărie, în şcolile publice cu internat, atât de rigide. Dormitoare şi 
săli de clasă prost mobilate. Nu dau nici o şansă formării gustului. 

— Şi factorul patru? întrebă Newman. 

— Retragerea bruscă a lui Andover din viaţa publică, autoizolarea sa 
asemenea unui pustnic. Nu-i stă în fire. A fost omul de bază de la INCOMSIN. 

— N-am auzit niciodată de această organizaţie, remarcă Paula. 

— Pentru că nu trebuia să auzi. Opera în mare secret. Un creier de 
excepţie şi unul dintre puţinii care munceau cu adevărat. Înfiinţată la Londra, 
organizaţia făcea prin membrii săi prognoze asupra dezvoltării mondiale 
ulterioare. Am participat la câteva dintre adunările lor secrete. Ca şi Burgoyne 
şi Fanshawe. 

— Şi ce sens are izolarea lui Andover? insistă Newman. 

— Pare să coincidă cu data dispariţiei lui lrene. 

— Poate fi una dintre acele stranii coincidenţe, comentă Newman. 

— Să nu crezi în ele. Cinci: Am dat de trei bătrâni chinezi, după cum li se 
spune, la o distanţă de câţiva iarzi unul de altul în adâncimile pădurii New 
Forest. Nu pot crede că e o coincidenţă. 

— Burgoyne şi Fanshawe ne-au dat o explicaţie în acest sens, îi aminti 
Paula. 

— Pe care n-am crezut-o nici o clipă. Şase: pe cine am deranjat atât de 
mult, incat să ia măsuri ca o betonieră să ne omoare pe amândoi? 

— Willie ne-a lăsat un timp singuri pentru a-i telefona, chipurile, lui 
Andover, sugeră Paula. Dar îmi place de el. 

— Şi, îi aminti Tweed, ne aflam la Willie, deci suficient de departe, pentru 
ca Burgoyne să organizeze atacul. 


— Trebuie să fie unul din ei. Cumplită idee. Dar nu e exclus să fie una din 


cele două femei, spuse Paula. 

— Ceea ce înseamnă, începu Tweed privind spre Newman, că Paulei nu i- 
a plăcut nici una din ele. 

— Este ceva bizar în relaţiile ambelor femei, care locuiesc cu aceşti 
bărbaţi, insistă Paula. Doar o altă femeie ar putea observa asta. Lipsa unui 
sentiment real de afecţiune. 

— Dar ai uitat un suspect, continuă Tweed. Andover însuşi. Ne-a sfătuit 
să-i vizităm vecinii, ca să ne ţină la o distanţă suficientă pentru a pune la cale 
crima. 

— Nu e posibil să-l suspectezi pe el, protestă Paula din nou. 

— Pentru moment, orice este posibil. Andover s-a înspăimântat când a 
aflat că fusesem în casă. Pur şi simplu, s-a înfuriat de-a binelea. Mai ales când 
i-am sugerat să cheme poliţia. Este chiar posibil să fi căutat o soluţie ca să ne 
oprească cu orice chip. 

— Dacă spui tu... Te-ai uitat prin dosarul lui Andover? 

— L-am răsfoit în pat azi-noapte. Tweed se opri. Nu ştiu dacă îmi spune 
prea multe. E destul de subţire. Un document ciudat. Cred că am prea puţine 
date pentru a-i aprecia semnificaţia, dacă există vreuna. 

— Mă gândeam la Burgoyne şi la Willie Fanshawe, spuse Paula 
încruntându-se. Tipuri atât de diferite. Comandantul de brigadă, după spusele 
lui Willie, este întruchiparea ideii mele de comandant strălucit. Un tip hotărât, 
aş zice, cu o minte ca briciul. Dar era ceva de-a dreptul straniu în zâmbetul său 
întunecat. Willie este exact opusul său. Foarte asemănător unui unchi generos 
de-al meu, cel pe care l-am îndrăgit. Plin de importanţă - mi-o imaginez pe 
Helen Claybourne trebăluind cu spor în toată casa - şi bine dispus. 

— O descriere corectă a celor doi bărbaţi, spuse Tweed, privind-o în timp 
ce-şi ştergea ochelarii cu o batistă. 

— Şi o mare deosebire în ce priveşte averea, cred, reluă ea. Brigadierul 
m-a copleşit cu opulenţa, pe când Willie trebuie să-şi numere bănuţii. 

— Altceva? insinua Tweed. 

— Da. Burgoyne trăieşte în trecut. Ai văzut cum şi-a împodobit Leopard's 
Leap - un nume caraghios - cu amintiri din anii petrecuţi în Orientul îndepărtat. 
În schimb, Willie nu are nici un obiect din trecut, de parcă ar dori să-l uite. 

— Numai deosebiri, observă Tweed. 

— Oh, au şi un lucru comun. Am greşit spunând că Willie a lăsat totul în 


urmă. N-ai observat că ambii păreau să fi rămas înţepeniţi în trecut? Mă refer la 
limbă. Burgoyne s-a referit la iubitul lui Irene ca la un golănaş. Nimeni nu mai 
foloseşte acest termen. Cu excepţia hoinarilor care continuă să stea la Hong 
Kong. Acelaşi lucru cu Willie. A folosit expresia prieten credincios, vorbind 
despre Burgoyne. E atât de arhaic. Amândoi sunt legaţi mental de China şi de 
vechile lor obiceiuri din Extremul Orient. 

— Dacă spui tu, remarcă Tweed distrat. 

Paula sări enervată în picioare. Fără să-şi dea seama, Tweed repetase 
cuvintele ei de mai înainte. lritată de experienţele trăite în ziua precedentă, 
crezu că o imită. 

— Bine, spuse printre dinţi, vorbesc prea mult. Dar ţinând cont că era să 
fim aproape ucişi ieri noapte, nu uita de cărămizile şi de mica betonieră de pe 
gazonul lui Burgoyne. Este deci în legătură cu un constructor... şi poate de 
acolo provine monstrul portocaliu. Am nevoie de aer. les să fac câţiva paşi... 

Ea închise uşa încet şi plecă agasată. Tweed îşi puse la loc ochelarii. 

— De fapt, Paula a spus ceva foarte important. Ceva care se poate lega 
de raportul din dosarul pe care mi l-a dat Andover. 

— Şi n-ai de gând să-mi spui despre ce este vorba? încercă Newman. 

— E prea devreme. Trebuie să fiu sigur. După cum am mai spus, am 
nevoie de multe date. 

— Îmi amintesc, spuse Newman neliniştit. Deci când începem să obţinem 
datele? 

— Oh, am început deja. M-am sculat mai devreme decât voi azi- 
dimineaţă. Am adunat mult mărunţiş de-aici din birou, apoi m-am dus la 
Lymington să găsesc un telefon public. 

— Continuă. 

— l-am telefonat colonelului Stanstead, şeful poliţiei. Rămăşiţele bietului 
Boyd sunt acum în drum spre Londra într-o ambulanţă. L-am căutat pe Sir 
Rufus Rabin, eminentul patolog la care apelăm uneori. Rabin va examina corpul 
şi-mi va face un raport. Am sunat-o pe Monica La Park Crescent, continuă el 
referindu-se la sediul general al SIS. Henry Butler şi Pete Nield sunt pe drum 
spre noi şi vor supraveghea casa lui Andover, Prevent. Dacă vrei să fii de folos, 
du-te şi întâlneşte-l pe comandantul portului, Walford. Foloseşte-te de 
înfumurarea lui. Află dacă Burgoyne şi Fanshawe, sau măcar unul din ei, au 


bărci ancorate pe acolo. Dacă da, ce tipuri de nave au... 


— Trebuia să-mi închipui, oftă Newman. În timp ce eu călătoream în ţara 
viselor, tu acţionai ca un dinam. 

— Am cerut, de asemenea, Monicăi să verifice datele şi să-mi spună tot 
ce se ştie despre existenţa celor doi, Burgoyne şi Fanshawe, în toţi aceşti ani 
petrecuţi în Orientul îndepărtat. Plus o scurtă schiţă biografică a lui Andover. Va 
lucra toată noaptea Monica noastră. 

— Energie de bărbat, comentă Newman. A, şi pentru că mi-am amintit, 
spuse el într-o doară, Paula a fost foarte afectată de moartea lui Boyd? 

Tweed arboră o mină sobră. 

— Bineînţeles că a fost şocată. Dar nu erau foarte apropiaţi. Păreau doar 
să se simtă bine împreună. Nimic serios. 

— Mă bucur că n-a fost o pierdere devastatoare. Dar de ce iei toate 
aceste măsuri? 

— Pentru că am citit dosarul lui Andover şi câteva elemente mi-au 
revenit în memorie în timp ce vorbea Paula. M-am grăbit să mă duc la 
Lymington, pentru că Paula susţine că a văzut ceva prin ceaţă în port, noaptea 
trecută. Are într-adevăr o vedere excepţională. Şi-apoi, nu-mi place ca oamenii 
mei - chiar şi cel mai nou recrut - să fie ucişi în circumstanţe dubioase. 

— Vrei să spui că Harvey Boyd, ex-SAS, era... 

— Aproape să intre în SIS, după ce ar fi trecut de cursul de 
antrenament... 

— N-am ştiut de asta, zise dojenitor Newman. 

— Nici n-am avut timp să-ţi spun. Bob, sunt realmente îngrijorat. Sunt 
aici câteva mistere aparent disparate. Încep să cred că am dat peste ceva cu 
adevărat straniu. 

— Atunci, mai bine mă duc să discut cu încântătorul domn Walford. Te 
întorci la Londra? 

— Nu încă. Poate mai găsesc ceva interesant pe aici. Mă duc la 
Lymington. Poate intru într-una sau două cârciumi. Acolo poţi afla oricând câte 
ceva despre localnici... 

Tweed se urcase în Ford-ul parcat în faţă la Passford House, când Paula 
apăru din spate. Se postă la geam în timp ce el îşi punea centura de siguranţă. 

— Îmi pare rău că m-am purtat aşa. Presupun că nu te pot însoţi? 

— Urcă... 

Trecură de poarta hotelului şi se îndreptară spre Lymington pe drumul de 


tară, răvăşit de vânt. Crengile îngheţate ale copacilor străluceau, iar aerul era 
rece şi curat. Tocmai intrau în drumul principal când Paula remarcă: 

— Asta e vremea ideală pentru Bob Newman. Spune că lucrează şi 
gândeşte mai bine când e frig. 

— Să sperăm că le face pe amândouă în acest moment. 

— În timp ce mă plimbam, mă întrebam ce-aş putea face... voi ceilalţi 
sunteţi atât de activi! Mi-ar plăcea să cercetez viaţa celor două femei, Lee 
Holmes şi Helen Claybourne. Simt că sunt ceva mai mult decât aşa-zise 
menajere ale celor doi bărbaţi. 

— Verifică-le. Îmi închipui că nu va fi prea uşor. Şi fii foarte atentă. 

— Deci şi tu crezi că e ceva ciudat în ce le priveşte? 

— Ţi-am cerut doar să ai grijă... 

Câteva minute mai târziu, intră într-o parcare publică din spatele 
supermarketului Waitrose. Opri maşina în zona de şedere prelungită, unde nu 
se plătea. Recepţionerul de la Passford House îi spusese de ea. 

Se întoarseră pe jos în strada principală şi, pe la unsprezece şi ceva 
descoperiră vechea faţadă de la Gregorian şi o serie de magazine. Twee se opri 
la Pier 68, un bar-restaurant, unde intră însoţit de Paula. 

— Barmanii îi cunosc foarte bine pe localnici, îi şopti el. Caut nişte 
informaţii. Vasele acelea care au dispărut... 

Înăuntru, o încăpere plăcută, se afla o tejghea de bar şi scaune de-a 
lungul peretelui. În spate, printr-o uşă deschisă, Tweed zări mesele aşezate 
pentru prânz. Se urcă pe un taburet înalt lângă un bărbat ce purta o şapcă 
băţoasă, de culoare albastră, cu cozoroc proeminent, şi fuma o havană. 
Comandă câte un pahar de vin alb franțuzesc sec pentru el şi Paula. Barmanul 
era un tip vesel cu o bărbuţă ascuţită. 

— Am auzit nişte poveşti despre unele bărci care au dispărut la scurt 
timp după ce au plecat din Lymington, remarcă Tweed. 

— Poveşti marinăreşti. Barmanul scutură din cap. Am auzit unele zvonuri 
vagi. 

— Cinci bărci se pare că au dispărut anul acesta, observă Paula. 

— Vorbe, barmanul clătină din cap. Mai înviorează localitatea, 
presupun... 

Se mută mai departe, lustruind tejgheaua. Omul cu şapca cu cozoroc îşi 
puse jos paharul cu bere şi se trase mai aproape de Tweed. 


— Sunteţi reporter? 

— Nu, doar mă intrigă. Tweed se învârti în scaunul său şi-şi îndreptă 
atenţia spre om. Ar putea constitui material pentru cartea pe care o scriu. 

— Atunci miza dumneavoastră norocoasă se află jos, pe malul apei. 
Căutaţi-l pe Ned, barmanul de la Ship Inn. El e mai informat cu ceea ce se 
petrece acolo, jos. 

— Mulţumesc. Oricum, mergeam într-acolo. 

Îşi lăsă paharul pe jumătate băut şi după ce-l salută pe barman, ieşiră. 
Traversară High Street şi în curând coborau un dâmb abrupt îngrădit de pavaj 
înalt. Paula aruncă o privire prin magazine, cercetă trecătorii. 

— Pare un loc destul de paşnic. 

— Poate fi doar o impresie înşelătoare. 

La intersecţie, traversară drumul şi continuară să coboare pe o stradă 
pavată, foarte scurtă şi povârnită, închisă traficului. Nu după mult timp, drumul 
o lua brusc la dreapta spre Quay Street, o altă stradă pavată. Se aflau aici cele 
mai multe magazine de calitate pentru turişti; Tweed observă şi uşi ce păreau 
să reprezinte intrarea în case particulare. După un colţ, descoperiră o pădurice 
de stejar şi hanul Ship Inn. 

Paula se opri, respiră adânc şi îşi reluă mersul. 

— Preferi să mă aştepţi aici, în timp ce mă duc să aflu ce s-a întâmplat 
astă-noapte? o întrebă Tweed. 

— Nu. Aici am băut ultimul pahar cu Harvey, dar nu vreau să mă las 
stăpânită de asta. 

Un val de căldură îi întâmpină pe când urcau scările. Din nou, Tweed se 
duse direct la bar şi comandă două pahare cu vin. În timp ce plătea, îi puse 
barmanului aceeaşi întrebare. 

— M-am întâlnit ieri, întâmplător, cu comandantul portului. Mi-a spus 
ceva despre nişte accidente stranii pe aici. Parcă nu mai puţin de cinci bărci, 
care au ieşit în larg în perioade diferite ale anului, n-au mai revenit. A, 
dumneata eşti Ned? 

— Eu sunt. 

Nu mai erau alţi clienţi în bar, dar barmanul, aplecându-se spre Tweed şi 
Paula, le spuse cu o voce coborâtă: 

— Încearcă să ţină asta sub tăcere. Idioţi! Dispare o barcă, Două. Se 
poate. Dar nu cinci. Ar trebui să se facă cercetări. 


— Şi toate au dispărut de la Lymington, nu? 

— Nu, domnule. Nu e aşa. Trei dintre ele, inclusiv cea a domnului Benton 
- primul accident - au fost văzute navigând în amonte pe Solent pe vreme de 
ceaţă. Presupun că veneau spre gura fluviului Beaulieu. 

— Corectează-mă dacă greşesc, dar fluviul acela nu curge aproape 
paralel cu fluviul Lymington, numai că ceva mai la est? 

— Exact, domnule. E o zonă mai sălbatică în care trăiesc doar câţiva 
oameni. Mai e un alt port mare în susul fluviului, Buckler's Hard. Unii preferă să 
acosteze acolo decât să vină aici. Destul de caraghioşi barcagii ăştia. 

— Cum adică? 

— Ei bine, aţi putea s-o numiţi snobism. Există aici Clubul Regal de 
lahting Lymington, despre care unii zic că are cel mai bun port pentru 
navigaţie. Un alt grup, mai mic, are alte idei. Cred că adevărata elită se duce la 
Buckler's Hard. Acolo îşi are iahtul cu motor comandantul de brigadă Burgoyne. 
N-ai să-l vezi aici nici mort. Eu personal însă nu văd nici o diferenţă. 

— Spuneai că zona de lângă fluviul Beaulieu este foarte singuratică. Vrei 
să zici că nu locuieşte nimeni pe lângă Buckler's Hard? 

— Ei bine, da, şi nu, domnule. Mulţi oameni ciudaţi locuiesc la Moor's 
Landing. Malul de vest al lui Beaulieu, aparţine lordului Montagu. lar cel de vest 
- sau cea mai mare parte a lui - este proprietatea lordului Rothschild. Moor's 
Landing este, după câte ştiu, un teren pe care l-a închiriat. Era acolo un mic sat 
chiar lângă fluviu. Acela e Moor's Landing. 

— De ce ai spus „era”? Nu mai există? 

— Nu v-am explicat foarte bine. Nişte întreprinzători au cumpărat toate 
casele vechi, le-au renovat şi le-au făcut vilişoare clasa întâi. Apoi au vândut 
parcela în câteva zile. 

— Ziceai că era un grup ciudat, îl încuraja Tweed. Asta pare şocant. 

— Ei bine, ţineau mult la grupul lor. Profesionişti, presupun. N-am văzut 
pe nici unul dintre ei pe aici. Le place să-şi păstreze locul doar pentru ei. 
Snobism curat, presupun. 

— Moor's Landing are acces la fluviul Beaulieu? 

— Desigur. E acolo un debarcader mare care tocmai a fost modernizat. L- 
au reparat cu grijă şi l-au vopsit. Lucru care mi s-a părut totuşi curios, pentru 
că, din câte am auzit, nici unul dintre tipii ăia nu au bărci. Simbol al condiţiei 


sociale, cred. Şi toate astea durează de mai bine de un an. 


— Scriu o carte despre locurile retrase, zise Tweed, perseverând în 
aceeaşi poveste, pentru a evita nedumeririle ulterioare ale lui Ned cu privire la 
aceste întrebări. Se poate naviga în jos pe Beaulieu de la Buckler's Hard? 

— Luna trecută aţi fi putut face o croazieră pe un mic catamaran care 
plimba turiştii în josul apei. Dar, acum, e prea târziu... ultima zi din octombrie a 
încheiat sezonul. Aţi putea angaja o barcă cu motor cu tot cu echipaj, dar v-ar 
costa mult mai mult decât cu catamaranul. 

— Mă voi gândi la asta. Tweed îşi termină băutura şi privi la Paula. Acum 
stomacul meu se gândeşte la un prânz. Restaurantul de acolo arată ispititor. 

— Servesc o mâncare acceptabilă, domnule... 

După prânz se-ndreptară spre chei. Ajunseră la timp să vadă un tren 
format din patru vagoane colorate în roşu, alb şi albastru, traversând un pod 
spre ultimul doc. În acelaşi timp, apăru un feribot care acostă la chei, 
întorcându-se de pe insula Wight. 

— Mă-ntreb care dintre prietenii lui Harvey urmează să cerceteze cum s- 
a sfârşit ultima sa excursie spre insula Wight, spuse Tweed mai mult pentru 
sine. 

— Probabil nu vom şti niciodată, răspunse Paula. De ce te interesează 
atât de mult Buckler's Hard şi Moor's Landing? 

— Caut ceva ieşit din comun. Ar fi mai bine să ne întoarcem la Passford 
House. 

Paula înţelese că nu i se va mai spune nimic, aşa că rămase tăcută pe tot 


parcursul drumului spre hotel. Nici n-ar fi visat ce-i aştepta. 


Pete Nield, căruia Tweed îi ceruse să supravegheze casa lui Sir Gerald 
Andover împreună cu Harry Butler, stătea lângă maşina sa Ford Sierra, în faţa 
hotelului. Înalt şi subţire, era îmbrăcat sportiv şi-şi aranja mustaţa mică şi 
cochetă ca un tăciune. Se grăbi spre Tweed şi Paula, înainte ca aceştia să 
coboare din maşină. 

— Harry este la Prevent. Eu am venit să vă spun. Casa a fost spartă. 
Andover a dispărut... 


— Ai văzut cumva vreun Land Rover, Pete? întrebă Tweed în timp ce 
conducea Ford-ul apropiindu-se de Prevent. Chiar că ar fi trebuit să te previn. 

— N-a fost nevoie, replică Nield din spatele maşinii. Harry l-a descoperit 
când venea. Era parcat printre tufe. A plecat aproape imediat ce am trecut de 
el. Îmi pare rău că n-am putut ajunge aici mai devreme. Monica a dat greu de 
noi. 

— Când aţi ajuns aici? îl întrebă Paula care stătea în faţă, lângă Tweed. 

— La ora zece, azi-dimineaţă. Am făcut o recunoaştere pe lângă casă şi 
am descoperit imediat că a fost spartă. N-am intrat înăuntru, continuă el 
laconic. Am aşteptat afară în cazul că intruşii ar fi apărut. N-a fost aşa. Apoi am 
venit la Passford House să-ţi spun. Te-am sunat de la un telefon public, dar erai 
plecat. 

Tweed dădu din cap şi încetini. Părăsi drumul şi parcă maşina lângă 
crângul unde aşteptase Newman cu o seară înainte. leşi din maşină, ceilalţi doi 
ţinându-se anevoie după el. Harry Butler răsări din spatele unor tufe. 

— Nu e nimeni pe aici, raportă el. 

Un bărbat care vorbea puţin, Butler era mai solid decât Nield. Proaspăt 
bărbierit, era îmbrăcat în pantaloni de doc şi o geacă de vânt, care contrasta cu 
costumul impecabil al lui Nield. 

— De unde ştii că Andover a plecat? întrebă Tweed încet. 

— Nu mai e maşina în garaj - clădirea de afară - dar sunt urme de ulei pe 
podeaua de ciment şi pe rampă. 

— Dar poate fi încă înăuntru, nu? 

— Numai dacă e mort. M-am apropiat de uşă şi l-am strigat din răsputeri. 
Nici un răspuns. Stai să-ţi arăt. 

— Mai întâi cred că ar trebui să verificăm puţin terenul din spatele casei. 
Sunt destul de multe urme... Andover a fost afară aseară, bântuind ca o 
fantomă. 

— Am verificat deja, răspunse Butler scurt. Nimic. 

— Ai informat poliţia, Harry? 

— Nu. Mă gândeam să vii tu mai întâi. 

— Ai dreptate, hai să vedem... 

Spargerea casei fusese făcută fără menajamente. Uşa din faţă era 


deschisă. Butler îi arătă unde a fost forţată ca să se deschidă - în acel loc era 
ruptă o bucată din tocul uşii. 

— Asta ca să ai idee ce urmează, îl avertiză el. 

Cu Paula alături, Tweed îl urmă pe Butler înăuntru, în holul spaţios de la 
intrare. Pete Nield rămăsese afară să supravegheze. Tweed se îndreptă spre 
birou. Uşa era deschisă şi înăuntru parcă fusese un măcel. Geamurile de la 
bibliotecă erau sparte, iar uşile trase în lături. Toate cărţile erau trântite pe 
podea. 

— Aşa e şi sus, comentă Butler. În dormitor, salteaua e răsturnată, 
covoarele ridicate, plapuma ruptă. 

— Ceea ce mă face să mă întreb dacă au găsit ce căutau, de au făcut 
asemenea ravagii, mormăi Tweed. 

Rămase în picioare în mijlocul camerei. Sertarele de la biroul lui Andover 
erau trântite pe jos, cu conţinutul răvăşit. Până şi perdelele şi draperiile 
fuseseră smulse şi zăceau în falduri în mijlocul harababurii. 

— N-o să ştim niciodată ce-au căutat, remarcă Paula făcându-şi loc să 
treacă. Ce este? 

Tweed stătea nemişcat, cu mâinile în buzunare, gândindu-se la Andover. 
Îi căzură ochii pe o carte care stătea deschisă cu copertele rupte. Se aplecă şi-o 
ridică. Edgar Allan Poe: Tales of Mistery and Imagination. Răsfoi paginile şi se 
opri la o filă cu colţul întors. l-o arătă Paulei. 

— Ai citit-o? 

— Îmi pare rău. Nu l-am citit niciodată. 

— Ar trebui s-o faci. A fost un geniu. Vezi titlul povestirii la care era 
îndoită pagina? 

— „The Purloined Letter”. Nu-mi spune nimic. 

— Nici n-are cum - dacă n-ai citit-o. Andover e un tip inteligent. Poate că 
mi-a lăsat un semn. 

— Ce semn... 

Tweed se duse la poliţa mare cu aspect învechit de deasupra căminului 
cu o grămadă de butuci rânduiţi. Singurele obiecte de pe consolă erau un ceas 
victorian care se oprise la douăsprezece fără cinci şi două sfeşnice. Pipăi de-a 
lungul ceasului lângă perete şi găsi un plic obişnuit - On Her Majesty's Service. 
O comunicare de la autorităţile financiare. Ridică plicul şi în spatele lui, lipit de 
înveliş, era un alt plic. Era făcut din hârtie de bună calitate şi era adresat lui Sir 


Gerald Andover. Avea timbru belgian. 

— Doar n-au răvăşit casa căutând asta, protestă Paula. 

— Depinde de ce conţine... 

Tweed scoase două foi împăturite, de aceeaşi calitate. Parcurse repede 
cele două pagini. Când se întoarse spre Paula, părea neliniştit. 

— E o scrisoare foarte grăitoare de la Gaston Delvaux, din Liege. Am mai 
auzit acest nume. Dar nu ştiu de unde să-l iau. 

— Delvaux are o fabrică de armament şi este unul dintre cei mai mari 
cercetători ai lumii în acest domeniu. Nu numai tancuri şi arme, ci şi vapoare, şi 
avioane. Reţine ultimul aspect. 

— Vrei să spui că s-ar putea să ştie ceva despre vasul ăla fantomă, pe 
care pot să jur că l-am văzut înainte de a muri Harvey? 

— N-am spus asta. Dar Delvaux a fost, de asemenea, membru al 
INCOMSIN despre care ţi-am mai spus. 

— Grupul consultativ de experţi preocupaţi de evoluţia mondială. 

— Delvaux, ca şi Andover, este un astfel de expert. L-am întâlnit când am 
fost invitat să iau parte la una dintre şedinţele secrete. 

— Ce spune scrisoarea? 

— Discutăm mai târziu, răspunse Tweed băgând scrisoarea în buzunar. S- 
ar putea să însemne că trebuie să facem în curând o călătorie în Belgia. Şi nu 
mă îndoiesc că tocmai asta au căutat spărgătorii. 

— Dar de unde naiba ai ştiut unde să cauţi? 

— Din povestea lui Poe. Este vorba despre o scrisoare care dispare dintr- 
o cameră. Au căutat-o pretutindeni, apoi au plecat, dar se vede că n-au căutat 
cu prea multă atenţie. Ideea e că scrisoarea era ascunsă într-un loc la vedere: 
pe cămin, într-un plic. Era prea la îndemână, aşa încât nimeni nu s-a gândit s-o 
caute acolo. De aceea Andover a îndoit pagina acelei cărţi. Probabil cartea era 
pe birou, ca s-o văd. Acum, ar trebui să dăm un telefon anonim la poliţie, de 
undeva, de la un telefon public şi să-i anunţăm. Avem însă până atunci o 


sarcină neplăcută, dacă putem s-o îndeplinim. 


— Fii tare, Harry, îl preveni Tweed înainte de a sălta capacul de la 
congelator. 

— Suficient să dai afară tot prânzul, comentă flegmatic Butler. 

— Bine că mai e încă aici, adăugă Tweed, uitându-se la cutia de plastic 


umplută cu gheaţă şi care conţinea braţul retezat. Nu ştiu unde vom rezolva 
treaba asta. Aş dori ca acest membru să fie transportat la Londra, la prietenul 
meu patolog doctorul Rabin. Dar nu-l putem duce până acolo într-o maşină. 

— Ba da, îl asigură Butler. Neştiind cât va trebui să stăm pe aici, am luat 
un răcitor portabil plin cu mâncare. E în maşină. Stai doar cinci minute... 

Pentru Butler era aproape un discurs. Dispăru şi se întoarse repede cu o 
geantă tip frigider. 

— Sper că intră aici. 

Paula se aşezase pe un taburet cât mai departe posibil de congelator. Nu 
era sensibilă, dar, dacă nu era nevoie, nu simţea nici o plăcere să se uite din 
nou la braţul retezat de la cot şi acoperit cu un bandaj însângerat. 

Butler desfăcu fermoarul genţii. Îşi puse mănuşile şi scoase încet cutia 
din congelator, care intră perfect în geantă. Trase fermoarul, lăsă capacul şi 
privi spre Tweed, care scria ceva pe spatele unei cărţi de vizită. l-o dădu lui 
Butler. 

— Ai aici adresa. Doctorul Rabin te va aştepta. Îl sun eu după ce pleci. 

— Am pornit... 

Paula aşteptă până rămaseră singuri. Apoi îi puse întrebarea care o 
frământa: 

— De ce un patolog? Şi încă unul de frunte? 

— Pentru că, îi explică Tweed, deşi am puţine cunoştinţe medicale, se 
pare că un chirurg foarte bun a putut să facă această treabă - să amputeze 
atât de curat un braţ. Dacă îl pot găsi pe ticălosul care a făcut-o, am să fiu 
aproape şi de cel care se află în spatele întregii maşinaţiuni. 

Paula încuviinţă din cap. Se pregătiră de plecare. Tweed folosea rar 
cuvinte dure: asta arăta cât de tare resimțea brutalitatea acestui act. Nici nu se 
mai uită în urmă când părăsiră casa răvăşită. Pete Nield apăru ca din senin şi-l 
salută. 

— E liber. N-a trecut nici o maşină pe aici. Harry e în drum spre Londra, 
iar eu am îngropat mâncarea într-un şanţ. Acum ce facem? 

— Trebuie să vedem ce e cu Andover. Prima prioritate. N-are sens să-ţi 


continui supravegherea. Aşa că plecăm. Ne înapoiem la Passford House... 


Primul lucru pe care îl văzură pe când intrau în parcarea hotelului, fu 


Mercedes-ul lui Newman parcat într-o splendidă izolare. Imediat după aceea, îl 


văzură pe Newman însuşi ţinând în mână o cârpă de lustruit. Veni la maşină şi 
ascultă în timp ce Tweed făcu un rezumat a ceea ce se întâmplase. 

— Ai aflat de la Walford dacă Fanshawe sau Burgoyne au o barcă? 
încheie el. 

— Desigur. Am fost reporter cândva. L-am dus pe amicul Walford la o 
cârciumă şi i-am dat câteva scotch-uri. A devenit foarte vorbăreţ. Comandantul 
de brigadă cum îi spune el, are un luxos iaht cu motor, pe care îl ţine într-un loc 
numit Buckler's Hard. 

— ÎI ştiu, spuse Tweed. 

— Stai să vezi. Şi Willie Fanshawe are un iaht cu motor, dar este în portul 
Lymington. Amândoi par să fie înnebuniţi după mare. Sir Gerald Andover are şi 
el iahtul său, Seahorse II... 

— Asta e important, sări Tweed. Unde se află ancorat? 

— La Lymington. Stai să termin. Andover a părăsit ţărmul. Walford l-a 
văzut la bordul lui Seahorse /// dimineaţă devreme luând-o pe Solent. Chiar în 
zori. 

— Ce bine era să fi ştiut unde se duce, îşi spuse Tweed. 

— Ştiu, continuă Newman. L-a informat pe Walford că se plimbă puţin în 
jurul insulei Wight, apoi spre Devon pentru câteva zile. Chestia i sa părut 
suspectă lui Walford, pentru că Andover nu i-a mai spus niciodată unde pleacă. 
L-a descris pe Andover ca pe un tip foarte discret în ce priveşte călătoriile sale 
pe mare. 

— Ceea ce înseamnă, spuse Tweed încruntat, că Devon e ultimul loc 
unde s-ar duce. De data asta, a fost mai mult decât discret. Mai târziu va trebui 
să-i dăm de urmă. 

— Paza de coastă? sugeră Newman. 

— N-are rost. Andover e deştept. Bănuiesc că de acum a ieşit bine în 
larg, îndreptându-se spre destinaţie, oricare ar fi ea. 

— Deci, e şah mat, spuse Paula. Ce facem acum? Ne întoarcem la 
Londra? 

— Nu încă. Vreau să mai cercetăm puţin zona. Sunt sigur că se întâmplă 
ceva ciudat aici - începând cu ce-am găsit în casa lui Andover. 

Tweed rămase cu privirile aţintite asupra pajiştei, care avea culoarea 
creme-de-menthe. Chiar şi la ora aceea temperatura era în jur de zero grade. 


Ceilalţi tăceau. Îl cunoşteau. Mintea lui Tweed lucra rapid, încercând să pună 


cap la cap cele întâmplate. 

— Nu înţeleg ce se întâmplă, spuse el deodată. Aşa-zisa răpire a lui Irene 
este un mister. Prezenţa celor trei bătrâni chinezi atât de aproape unul de altul 
este mai mult decât pură întâmplare. Paula a spus ceva interesant nu de mult. 
Problema este că nu-mi pot aminti ce. Se îndreptă. Mai avem nevoie de date... 

— Mi-a mai spus ceva Walford, acum mi-am amintit, îl întrerupse 
Newman. N-a fost prea precis noaptea trecută. Mi-a spus azi-dimineaţă că cele 
trei vase au dispărut la începutul anului, undeva la gura de vărsare a fluviului 
Beaulieu. Printre cei dispăruţi a fost şi Benton. Nu a prietenul lui Andover? 

— Ba da, răspunse Tweed. Ceea ce spui se leagă de cele aflate de la 
barmanul de la Ship. După ce mâncăm, mergem să aruncăm o privire la 
Buckler's Hard şi la Moor's Landing. Paula, uită-te, te rog, pe hartă. Cât de 
aproape de Solent este satul pe care ni l-a descris barmanul? 

Se plimba încet aşteptând ca Paula să cerceteze harta pe care o luase 
din Ford. Tweed era nedumerit. Zona aceea părea atât de liniştită şi totuşi 
descoperiseră un braţ retezat în casa unui om distrus. 

— Moor's Landing este la vreo milă de Solent, raportă Paula. 

— E aproape de locul unde au dispărut cele trei vase, la gura fluviului 


Beaulieu. Da, cred că merită să mai facem o vizită... 


Cu Newman la volan, o luară pe acelaşi drum pentru a ajunge la 
Buckler's Hard, ca şi cu o seară în urmă. Paula şedea lângă el pe post de 
copilot, iar Tweed era singur pe locul din spate. 

La mică distanţă în urma lor, conform instrucţiunilor lui Tweed, Pete Nield 
îi urma, ca şi cum ei îi erau necunoscuţi. Se apropiau de intrările la Prevent, 
Leopard's Leap şi Last Haven, când Tweed vorbi pentru prima dată: 

— Bob, vreau să încetineşti acum. Mergi cu treizeci de kilometri la oră. 

— Dacă trebuie, protestă Newman, dar Mercedes-ul n-o să fie prea 
încântat. 

— De ce, dacă pot să te întreb? interveni Paula. 

— Tocmai ai făcut-o, replică Tweed şi se cufundă în tăcere. 

În timp ce treceau de intrări, Tweed privi în treacăt în lături. Tocmai 
ajungeau la locuinţa lui Andover. Dimineaţă, sunase la poliţie anunțând 
spargerea. Ca şi înainte, casa era de neobservat. Porţile de fier forjat de la 
Leopard's Leap erau încă deschise. Nici un semn de viaţă. 


Paula îngheţă când văzu betoniera şi cărămizile de pe peluză. Îşi aminti 
de experienţa din noaptea trecută când era cât pe ce să fie omorâţi. 

Tweed privi drumul acoperit cu pietriş ce ducea la locuinţa în stil suedez 
a lui Willie Fanshawe. Storurile trase la ferestre dădeau casei un aspect şi mai 
pustiu. După un timp, vorbi din nou. 

— Ai putea să opreşti la marginea drumului. Vreau să discut ceva cu Pete 
şi nu e nimeni pe aici... 

Nield, în Ford Sierra, apăru după câteva minute. Tweed îl aştepta în 
picioare lângă maşină şi-i făcu semn să oprească. Nield sări din maşină lăsând 
motorul mergând. 

— Necazuri? 

— Nu încă, zâmbi Tweed. Pete, o milă sau două în urmă e undeva pe 
stânga un drum unde am avut aseară mica întâlnire cu betoniera mobilă. 
Trebuie doar să te întorci câteva mile. Vreau să te duci să vezi ce s-a întâmplat 
- dacă s-a întâmplat ceva. Cred că ai văzut harta Paulei cu traseul spre 
Buckler's Hard. După ce termini, vino imediat după noi şi încearcă să ne ajungi. 

— Am înţeles. Ştiu drumul. Ne vedem în curând. 

Înainte ca Tweed să închidă uşa Mercedesului, Nield întoarse maşina şi 
porni înapoi. 

— Sunteţi amândoi înarmaţi? îi întrebă Tweed. Ar fi trebuit să vă întreb 
mai devreme. 

— Am în centură Smith&Wesson-ul meu de 38, răspunse Newman în timp 
ce acceleră. 

— Şi eu am pistolul în geantă, îl asigură Paula. lar Pete are un Walther. 
Te temi că s-ar putea să dăm de ceva periculos? Asta e New Forest. 


— Şi era cât pe-aci să fim ucişi ieri seară. 


7 


leşiră din pădure şi lăsară în urmă o zonă întinsă de pământ sterp când o 
maşină de teren, Bentley, trecu pe lângă Mercedes într-o viteză diabolică. 
Coborau acum un deal din apropierea micului oraş Beaulieu cu fluviul pe partea 
stângă. Deodată, din spatele lor, apăru maşina de tip vechi, de culoare verde 
care îi depăşi ca un fulger. 


La volan se afla un şofer ce purta cască şi ochelari de protecţie. Dintr-o 
singură privire, Paula zări o eşarfă strălucitoare care îi acoperea partea de jos a 
feţei, probabil ca să-l protejeze de frig. 

— Ce nebun, mormăi Newman. 

— O luăm la dreapta în curând, îl avertiză Paula. Nu trecem prin oraş. 
Doamne! Uite la nebunul ăla! 

— Îl văd, răspunse nonşalant Newman. 

— Se îndreaptă spre Buckler's Hard... dacă mai ajunge în viaţă. 

— De fapt, e un şofer experimentat, chiar dacă e puţin cam spectaculos, 
remarcă Newman. 

Pentru a întoarce spre celălalt deal abrupt ce ducea spre Buckler's Hard, 
şoferul de pe Bentley trebui să vireze la un unghi de vreo sută cincizeci de 
grade. Abia reduse un pic viteza după ce ieşi din drumul principal, când 
acceleră în susul dealului şi dispăru din vedere. 

Din spatele maşinii, Tweed nu observă această demonstraţie de 
îndemânare în arta conducerii. Stătea întors şi privea pe geamul din spate, apoi 
îşi întoarse privirile spre geamul lateral, când Newman viră pe acelaşi drum 
sinuos. 

— E un elicopter care zboară pe deasupra noastră, le spuse el. Un aparat 
particular, fără niciun semn. Ciudat. 

Maşina urca dealul povârnit şi bătut de vânturi. În vârf, se strecură printr- 
o serie de curbe de-a lungul unei pajişti ce se întindea pe ambele părţi ale 
drumului. Erau singuri. Bentley-ul dispăruse, cu toate că drumul era drept 
acum ca în palmă. 

— Doamne! comentă Paula. Dar ştiu că goneşte. 

— Motor îmbunătăţit, îi spuse Newman. 

— Elicopterul acela merge paralel cu noi acum, anunţă Tweed din spate. 

— Mi se pare că eşti foarte intrigat de asta, spuse Paula privindu-l peste 
umăr. 

— Dă-mi harta, zise Tweed. 

După câteva minute, în ţinutul singuratic cu câmpii ce se întindeau până 
departe, Newman ajunse pe un drum particular ce ducea spre Buckler's Hard. 
Tocmai se pregătea să vireze, când Tweed strigă din nou: 

— Elicopterul acela aterizează undeva în faţa noastră. După hartă, aş 


spune că o să coboare undeva pe malul de vest, în zona al cărei proprietar e 


lordul Montagu. 

— Este doar un elicopter, spuse Newman în timp ce începu să o ia la 
stânga. 

— Oare să mergem acolo? întrebă Paula. Cred că au acces doar posesorii 
de bărci. 

— Atunci avem şi noi o barcă, se repezi Newman. Seahorse IV, dacă 
întreabă cineva. Îl văd pe Nield care se apropie din urmă. Mă întreb ce bucurii 


ne mai aduce şi el? 


Pe la jumătatea drumului spre port, apărură docurile. Soarele strălucea şi 
bazinul cu apa albastră sclipea ca diamantele. Semăna cu un mic lac, dar spre 
Solent se ramifica în mai multe braţe. Spre nord, unde venea dinspre Beaulieu, 
făcea o curbă dublă în formă de S. Newman opri şi întrerupse motorul. 

— Îl aştept pe Pete... Tweed, urmat de Paula, coborî din maşină ca să se 
dezmorţească. Pe fluviu, bărci cu motor şi iahturi acoperite cu prelate de 
plastic albastru, pregătite pentru iarnă, erau amarate de balize. Tabloul era 
pitoresc, dar nu exista nici un semn de activitate. 

Sfârşit de sezon. Nield opri Ford-ul Sierra în spatele Mercedes-ului şi 
cobori. 

Paula, care se învârtise pe chei, uitându-se la locul de ancorare, se 
îndreptă spre Tweed. 

— Hai, Pete, nu mai sunt o şcolăriţă, spuse ea scurt. Vreau să aud 
detaliile îngrozitoare. 

— Chiar că sunt îngrozitoare. Betoniera mai e încă acolo - blocată între 
doi copaci. Poliţia mi-a spus că drumul e închis. Ridicaseră un cearşaf în jurul 
vehiculului, dar vântul l-a dat la o parte. Şoferul care a încercat să vă omoare e 
încastrat în beton. Foloseau perforatoarele pneumatice ca să-i scoată haina de 
pe el. 

— Mai bine că este el şi nu voi, comentă Newman. Şi, acum, ce urmează? 

— Eu şi Paula vom împrumuta Mercedes-ul tău. Tu şi Pete o luaţi înainte 
cu Sierra. Încercaţi să închiriaţi o ambarcaţiune care să ne ducă în josul 
fluviului, propuse Tweed. 

— Am şi plecat... 


Tweed parcă maşina în spatele cheiului, la umbra unui iaht mare legat 


deasupra de două stinghii de lemn. Mercedes-ul era ascuns privirilor. 

— De ce ne ascundem? îl întrebă Paula. 

— Un Mercedes ar fi lesne de observat. Mă interesează maşina Bentley 
care ne-a depăşit. Şi elicopterul ăla care ne-a urmărit. Miroase a pericol. 

— Din ce direcţie? 

— Nu ştiu. Dar am trecut pe la casa lui Andover. Se poate ca hoţii care i- 
au spart casa să ne fi văzut printre tufe. 

— Nu trebuia ca poliţia să fie acolo după telefonul tău? întrebă ea. Nu 
prea am văzut nici o maşină de patrulare. 

— Au fost şi au plecat acum câteva ore. Pentru ei n-a fost decât o altă 
spargere. Andover n-a fost acolo să-i informeze. Au adus probabil un lăcătuş 
care a încuiat uşa din faţă şi au lăsat-o aşa. 

— Altcineva? 

— Am trecut, de asemenea, pe la casele celor doi vecini ai lui Andover, 
Willie şi Burgoyne. Ar fi putut să ne repereze acolo, apoi să fi decis să ne 
urmărească pentru a afla încotro ne îndreptăm şi ce avem de gând. Cineva 
încearcă să facă tot posibilul ca să ne împiedice... după cum am aflat deja 
aseară. 

— Şi vrei să-i depistezi, oricare ar fi, constată Paula. 

— Aş vrea să ştiu care este identitatea duşmanului. Pe unul îl ştiu din 
dosarul lui Andover şi din scrisoarea trimisă de Gaston Delvaux, de la Liège. 

— Şi n-ai de gând să-mi spui nimic despre asta? 

— Nu încă. 

Mergeau pe un drum noroios, acoperit cu prundiş. Când ajunseră la un 
colţ, lângă un pâlc de copaci şi de subarboret, o luară pe malul apei. Newman 
venea în întâmpinarea lor cu un bărbat în jur de vreo treizeci de ani. 

Înalt şi suplu, străinul avea un mers atletic. Era prezentabil, proaspăt 
bărbierit şi avea un nas acvilin. Purta blugi şi o jachetă de trening. Paula se 
gândi că, din fericire, era îmbrăcată adecvat: avea blugii băgaţi în cizmele lungi 
până la genunchi şi o geacă căptuşită. 

— Arată bine, îi şopti ea lui Tweed, şi ştie asta. 

— Am avut noroc, le strigă Newman. E o veche cunoştinţă de-a mea. 
Mordaunt, ziarist corespondent. A acceptat să ne ducă într-o plimbare pe fluviu. 

Tweed făcu prezentările, folosind doar numele mici, omiţând să se 


prezinte şi pe sine. Mordaunt făcu o plecăciune spre Paula şi-i întinse o mână 


mare şi puternică. Avea o voce plăcută. 

— AŞ zice că ziua a devenit chiar agreabilă. Bun venit la Buckler's Hard, 
Paula. Tocmai îmi dusesem ambarcaţiunea la culcare. E un iaht mic. Îmi petrec 
aici, primăvara şi vara, cat mai mult timp posibil. Am o cârciumioară la Londra. 
Toţi banii mei, atâţia câţi sunt, se duc pe barcă. Sunt lucruri costisitoare, 
bărcile. 

— Îmi poţi da drumul la mână? îl întrebă Paula cu un zâmbet sec. 

— Scuză-mă. N-am vrut să te supăr. Ai o mână atât de mică şi de fină. Nu 
mă poţi învinui. Şi acum să revenim la excursia pe fluviu. Am împrumutat o 
barcă pneumatică cu motor. Fără plată... mă bucur să vă pot ajuta. Astfel... 

— Nu e nici o altă barcă disponibilă mai stabilă? întrebă Tweed. 

— Mă tem că nu. N-ai de ce să te îngrijorezi. Apa e netedă ca mătasea. 
Nici un vălurel. O să vă placă. 

În timp ce se îndepărta alături de Newman, Paula îi observă părul des, 
negru, spulberat de vânt. Un amestec ciudat de idol de matineu om practic de 
acţiune. Îi aruncă o privire lui Tweed care îi urma fără nici o tragere de inimă... 

— Ţi-ai luat Dramamin-ul la hotel, îi aminti ea. De fapt, nu ieşim pe mare. 

— M-a ferit sfântul. Apa se mişcă întruna şi tot ce e pe ea se mişcă şi mai 
tare. Sper că voi supravieţui. 

— Poţi să mă ţii de mână, îl tachina Paula. Ce baftă ca acest Mordaunt să 
fie aici. 


— Sau e tot de domeniul coincidenţelor stranii... 


Tweed îi urmă pe ceilalţi pe scara de pisică ce ducea spre docul principal. 
În spatele său se afla o clădire lungă cu un singur etaj, care era un amestec de 
magazine pline cu suveniruri pentru turişti şi oficiul unde se vindeau bilete 
pentru croaziera cu catamaranul. Totul era închis până la noul sezon, care se 
deschidea primăvara. 

Paula simţi că Tweed se oprise. Se uita undeva spre nord unde, lângă 
țărm, se afla o serie de vase de diferite mărimi. Surprinsese chipul unui om 
care se ascunsese imediat după carcasa unui iaht enorm. 

— S-a întâmplat ceva? îl întrebă Paula. 

— Am avut impresia că recunosc pe cineva. Lasă, nu mai spune şi 
celorlalţi... 

Mordaunt îşi pusese şapca de marinar, pe care o ţinuse sub braţ, pe o 


ureche, cu un aer dezinvolt. Stătea în picioare într-o barcă, în care Newman şi 
Nield se aşezaseră la pupă. Asta însemna că Tweed şi Paula trebuia să ocupe 
locurile de la prova, care lui Tweed nu-i erau nici pe departe favorite în astfel 
de împrejurări. 

— Toată lumea s-a îmbarcat? întrebă Mordaunt în felul său plin de 
siguranţă. Toată lumea e gata pentru croazieră? Dar unde mergem? Aveţi vreo 
preferinţă? 

— Asta-i tot ce-mi lipsea, şopti Tweed. 

— Am vrea să vizităm Moor's Landing, îi şopti Newman în timp ce gazda 
lor dezlegă odgoanele de ancoraj, sări în barcă şi trecu la cârmă. 

— N-o să fiţi prea bine primiţi acolo, îi avertiză Mordaunt. Este un grup 
foarte izolat. Nu se amestecă cu tipi plebeeni ca noi. Aţi putea fi primiţi cu 
ostilitate. 

— Riscăm, spuse Newman ferm. 

Mordaunt porni motorul. Tweed strânse din dinţi când barca începu să se 
clatine, îndreptându-se spre canalul principal. Nu era vânt, dar era un frig 
teribil pe fluviu. În timp ce se deplasau în aval, Tweed începu să studieze 


malurile. 


— Drace! Sper că nu m-a văzut. 

Maurice Burgoyne stătea în picioare în spatele iahtului, cu o pereche de 
ochelari atârnaţi de un lanţ în jurul gâtului. Se afla în marangozerie, şi lângă el 
era o macara mare folosită la transportul vaselor de pe uscat pe apă. Blonda 
Lee Holmes îl privea cu un zâmbet echivoc. 

— Cine speri că nu te-a văzut? 

— Tweed, cred. Era pe pasarelă şi se uita spre mine. O să verific... 

Burgoyne purta o geacă de piele şi pantaloni de cavalerie. Vechea 
maşină Bentley era ascunsă într-un şopron, cu casca şi ochelarii de protecţie 
pe locul şoferului. Înălţă o scară, sprijinind-o de carcasa iahtului, şi-şi puse 
ochelarii. 

Şalupa se îndepărtă de mal. Îl recunoscu pe Tweed ghemuit la prova, în 
timp ce se întorcea să-i spună ceva fetei de lângă el. Paula Grey. Cobori în 
grabă scara. 

— Am avut dreptate. Era Tweed. Şi femeia de alături, Paula Grey. Asta e 
periculos. Ar putea strica totul. Trebuie să aflăm unde au pornit. 


— Cum? 

— Chiar trebuie să mă gândesc la tot? la şalupa cea mică şi urmăreşte-i. 

— M-ar putea recunoaşte, îl preveni ea. 

— Cerule! se răsti el. Deghizează-te. Pune-ţi ochelarii ăia negri. Hai, 
Pune-i. 

— Ochelari negri, acum? larna? Ştiu că soarele străluceşte. Nu, nu mai 
străluceşte. Am să le atrag atenţia. 

— Puneți-i! Fetele pot purta oricând ochelari negri. Cred că le fac să arate 
mai sexy... Porneşte odată după oamenii ăia. Vreau să ştiu ce au de gand. 
Mişcă-te mai repede! 

Lee acţionă imediat. Îşi strânse părul ei lung şi blond într-un coc. Scoase 
o eşarfă de mătase din geanta încăpătoare şi şi-o puse pe cap aşa încât îşi 
acoperi tot părul. Îşi puse apoi ochelarii negri şi cobori pe malul apei, unde urcă 


într-o şalupă mică. Un minut mai târziu porni în urmărire. 


De îndată ce şalupa cea mare ajunse în larg, soarele intră în norii cenușii 
care formau o masă compactă. Lumina se diminua. În ciuda neplăcerii 
drumului, Tweed privi în jur şi rămase pe gânduri. 

Între cele două braţe de apă era o mulţime de insule pustii şi nici o cale 
nu arăta locul de ieşire spre mare. Paula se cutremură. 

— Neplăcută atmosferă, şopti ea. 

— Putea fi mai îmbietoare, aprobă Tweed. 

Mordaunt părea că ştie ce face în timp ce strecura barca printre insulițe 
spre un canal mai mare. Dar, în timp ce mergeau în josul fluviului Beaulieu, 
senzaţia de apăsare crescu şi mai mult. 

După un colţ lăsară în urmă Buckler's Hard. Paula privi în urmă şi văzu că 
micul port dispăruse. Dispăru orice semn de civilizaţie. Pe ambele părţi ale apei 
se vedeau smocuri de ierburi de un verde aprins, care cuprindeau canalul de 
parcă ar fi vrut să-l stranguleze. lerburile se intercalau cu bălți cu aspect 
mlăştinos. Chiar şi braţul principal al fluviului era de un verde închis, apăsător. 

— Începe să devină apăsător, spuse Paula. Parcă totul se închide 
deasupra noastră. 

„Are dreptate”, gândi Tweed. În spatele bancurilor înşelătoare creştea o 
pădure deasă ca o junglă încâlcită, un păienjeniş de brazi pitici şi stejari care îşi 


înlănţuiau coroanele. Trecură pe lângă un doc, în spatele căruia văzu o casă în 


stil Tudor mascată de frunziş. Dintr-unul din hornuri fumul se înălța pe verticală 
spre cerul cenuşiu. Ici şi colo, pe fluviu, câte un iaht singuratic era ancorat de 
geamanduri. Nu era nimeni la bord. Şalupa lor urmă un cot larg al fluviului. 
leşiră la un luminiş verde - o mică bucată de pământ. Tweed privi repede în 
dreapta. Soarele făcu să strălucească ceva între ierburi. Erau oare urmăriţi prin 
vreun binoclu? Cam ăsta era locul unde calculase că aterizase elicopterul. 
Soarele intră din nou în nori. Paula privi în urmă şi înţepeni: 

— Mai e o şalupă - una mai mică, după noi. Cred că este o femeie în 
barcă.... 

— O fi ieşit să ia o gură de aer. Presupun. Şi încă ce aer, arctic! 

Trecură pe lângă o serie de docuri, unele dintre ele păreau părăsite. Apoi 
Mordaunt strigă: 

— Acolo e! Docul din faţa noastră. Acela-i locul de acostare pentru Moor's 
Landing. Sunteţi siguri că vreţi să coborâţi? Este proprietate particulară. 

— Tot satul? pufni Newman. E ridicol. 

— Să nu zici că nu ţi-am spus... 

Îndreptă şalupa spre un doc lung. Proaspăt vopsit, lustruit, plăcile de 
lemn păreau a fi fost de curând înlocuite. O firmă mare purta înscripţia: 
INTRUŞII ÎŞI ASUMĂ RISCUL. PARTICULAR. Mordaunt trase şalupa lângă trepte. 
Primul urcă Nield. Ca şi când s-ar fi împiedicat, în timp ce urca, se agăţă de 
placa cu înscripţia şi o smulse cu putere. Când reuşi s-o scoată, Nield o aruncă 
în apă, o urmări cum pluteşte şi apoi cum se scufundă într-o mlaştină de un 
verde închis. 

— Se mai întâmplă astfel de accidente, remarcă Newman frecându-şi 
mâinile înmănuşate. 

„Pe dracu', gândi Paula. Ai distrus scândura dinadins. lar remarca a fost 
ca să-l duci pe Mordaunt.” 

Era gata să coboare sprintenă din barcă, dar cineva îi prinse braţul cu 
putere pentru a-i reda echilibrul. 

— Uşurel, spuse Mordaunt cu zâmbetul lui larg. 

— Îţi mulţumesc, replică Paula. 

Tweed păru că se dezechilibrează în timp ce trecea de la prova la pupa. 
Se agăţă de un capăt al docului plutitor. Scândura pe care o smulsese Nield 
fusese prinsă numai în două şuruburi. Tweed se apucase de partea lemnoasă a 


punţii, pe care un vas mai mare şi-ar fi debarcat pasagerii. Privi suprafaţa 


netedă, acoperită cu lemn proaspăt, nevopsit. Ceva foarte puternic şi foarte 
ascuţit tăiase, mai curat decât ar fi făcut-o un fierăstrău cu lanţ, o bucată din 
lemn. Le spuse celorlalţi ajungându-i din urmă fără a le comunica ce observase: 

— Cred că am ajuns la locul potrivit. 

— Eu rămân la barcă, strigă Mordaunt. Cineva trebuie să o păzească. 
Chiar şi pe fluviu mai sunt hoţomani care abia aşteaptă să înşface bărcile 
nepăzite. Am să vă aştept, desigur... 

Cu Newman în faţă, începură să traverseze podul ce ducea spre ţărmul 
îndepărtat. Paula rămase alături de Tweed, mai în spate. 

— Şalupa aia micuță din spatele nostru a oprit în mijlocul fluviului. Cred 
că fata de la bordul ei se uită la noi prin binoclu. 

— Curiozitate, presupun. 

— Totuşi, am impresia că o cunosc. Ceva din mişcările ei îmi aminteşte 
de cineva. Şi de ce ai spus că am venit la locul potrivit. Nu văd nimic care să 
sugereze asta. 

— Numeşte-l al şaselea simţ, răspunse Tweed, stingherit. 

— Bine, fii enigmatic, se răsti ea şi porni cu paşi grăbiţi spre invizibilul sat 
Moor's Landing. 


În aparenţă Moor's Landing părea a fi un sat de genul celor pe care le 
întâlneşti adesea pe ilustratele poştale. Urcară pasarela şi se îndreptară apoi în 
jos pe un drumeag ce ducea chiar la capătul străzii principale. 

— E atât de pitoresc, spuse Paula. 

— Nu mi se pare, zise Tweed pe un ton indiferent, revenind la primul său 
gând. Era convins că impresia iniţială era corectă. 

Stăteau lângă o fântână veche din piatră, situată în mijlocul unei străzi 
pietruite, drepte. Pe ambele părţi ale drumului erau aliniate căsuţele de ţară cu 
acoperişuri de stuf şi mici grădini: împrejmuite la intrare. Tweed numără 
paisprezece case, câte şapte pe fiecare parte. Apoi satul se termină la fel de 
brusc cum începuse. 

— Nici un magazin, nici măcar un magazin general, remarcă Nield. Doar 


un agent imobiliar cam pe la mijlocul străzii, pe dreapta. Ciudat sat. Şi nici 
ţipenie de om. 

Prinsese şi el ceva din ciudăţenia atmosferei care îi atrăsese atenţia lui 
Tweed. Toate ferestrele caselor aşezate faţă în faţă aveau perdele. Aşadar, 
păreau locuite, dar nu se vedea nici un locuitor. 

— Nu-mi prea place locul ăsta, comentă Newman. E ca o faţadă minuţios 
pregătită ca să ascundă ceva. 

„Are dreptate”, gândi Paula. 

Toate căsuţele aveau pereţii proaspăt vopsiți în alb. Stuful de pe 
acoperişuri era într-o stare perfectă. Fiecare uşă era vopsită în altă culoare, iar 
deasupra fiecărei uşi se afla o lampă de trăsură ce lumina de undeva de sub 
acoperiş, făcând să pară totul şi mai ireal. 

— Nu-mi inspiră încredere acest loc, hotărî şi Paula în cele din urmă. Ce 
facem? 

— Barmanul de la Ship Inn spunea că un întreprinzător a cumpărat acest 
loc şi l-a renovat, le aminti Tweed. Următoarea noastră mişcare este să ne 
ducem până la agentul imobiliar, pretinzând că suntem în căutarea febrilă a 
unei case. 

— Deci, tu şi cu mine suntem acum domnul şi doamna Gulliver, hotărî 
Paula. 

Îşi răsuci inelele pe care le avea pe inelarul mâinii stângi. Newman îşi 
desfăcu trenciul ca să ascundă umflătura făcută de pistol. 

— Vin cu voi, pentru orice eventualitate. Sunt sfătuitorul vostru în 
privinţa caselor. 

— lar eu rămân aici să mai arunc o privire, spuse Nield. Vreau să fiu sigur 
că Mordaunt nu pleacă şi nu ne lasă aici de izbelişte... 

Se îndreptară spre a patra casă pe dreapta. Tot nu zăriră nici un semn de 
viaţă. Până şi pavajul i se părea lui Tweed proaspăt făcut. Se opriră la intrare. 
Pe o placă atârnată pe un perete, o înscripţie cu culori scorojite: A. Barton. 
Agent imobiliar. 

Tweed deschise poarta de fier forjat şi o lăsă pe Paula să treacă înainte 
pe alee. Se pregăteau să apese pe butonul soneriei, când uşa se deschise şi un 
bărbat de vreun metru nouăzeci, solid, cu o privire distantă şi total lipsită de 
amabilitate, li se adresă: 

— Da? Ce este? Ce doriţi? 


— Sunteţi domnul Barton? întrebă Paula. 

— Eu sunt. 

— Agent imobiliar? 

— După cum scrie pe firmă. 

— Suntem domnul şi doamna Gulliver. Căutăm o locuinţă şi satul ăsta 
pare ideal. Domnul este avocatul nostru. Putem intra? 

— Da, dacă vreţi. Dar vă pierdeţi vremea. Intrară în încăperea din faţă, 
sumar mobilată cu o masă cu nişte picioare ca de capră şi un scaun pliant în 
spatele ei. Cam atât se afla pe podeaua simplă din scânduri. Pe pereţi se aflau 
câteva fotografii încreţite pe margini, dar înrămate. Erau imagini ale mai multor 
proprietăţi; unele dintre ele erau evident case din Moor's Landing. Toate aveau 
însă lipite câte un bilet cu înscripţia VÂNDUT, cu excepţia uneia. 

Paula aruncă o privire spre reclama înrămată, în timp ce Tweed şi 
Newman o urmară înăuntru. 

O adevărată matahală, Barton purta un costum gri elegant şi destul de 
scump, o cămaşă cu dungi, cravată de mătase şi pantofi de comandă. Toate 
astea contrastau în mod ciudat cu aerul sărăcăcios al camerei. Rămase tăcut în 
timp ce Paula se întoarse. 

— Este chiar genul de căsuţă care ne place. Am vrea s-o vedem. 
Presupun că la un preţ bun oricine va fi dispus să se mute. Putem lua loc? 

Barton, cu mâinile înfundate în buzunarele pantalonilor, clătină din cap. 
Fără prea mult entuziasm, aduse două scaune pliante de pânză groasă pentru 
prelată şi le deschise pentru clienţii săi, punându-le lângă masă. În timp ce 
Tweed şi Paula se aşezară, Barton îşi ocupă cu grijă locul pe scaunul său. 
Tweed avu impresia că nu era obişnuit cu acel scaun şi nu avea încredere în 
rezistenţa lui. Newman se apropie de perete şi începu să studieze fotografiile. 

— Nu puteţi lua o casă aici pentru dragoste sau bani, o informă Barton în 
maniera sa dură. 

— De ce? îl întrebă încet Tweed. 

— Pentru că nu e nici una de vânzare, îi răspunde privindu-l. E destul de 
clar? 

— Nu, nu e. Soţia mea a decis că vrea să locuiască aici. Nu e vorba de 
bani. Meseria dumneavoastră este să vindeţi casa pentru a încasa comisionul. 
Am impresia că aveţi un fel neobişnuit de a face afaceri. 

— Vă spun doar ce ştiu. Îl cunosc pe proprietar, se răsti Barton. Nu va 


vinde nimeni şi pentru nici un preţ. 

— Sunt cu toţii milionari? întrebă Tweed politicos. 

— Pur şi simplu, s-au stabilit aici. Stabilit! Înţelegeţi? 

— Atunci, cum de te mentii în afaceri? întrebă Newman, întorcându-se 
să-l privească pe omul din spatele mesei. 

— Am alte proprietăţi, în alte zone. Dar în privinţa lui Moor's Landing, 
lăsaţi-o baltă. 

Paula interveni repede. Simţise că răbdarea lui Newman începea să se 
topească. 

— În acest caz, ce ne puteţi spune despre Brockenhurst, proprietatea pe 
care o aveţi fotografiată acolo pe panou? Arată destul de bine. Înţeleg că 
aparţine doamnei Goshawk. Poate aţi vrea să-i telefonaţi? 

— Nu la această oră din zi. Este întotdeauna plecată. 

— Atunci, cel mai bun lucru ar fi să mergem până acolo şi să vedem totul 
la faţa locului, insistă Paula. l-am reţinut adresa. Cum putem ajunge la Cray's 
Road? 

— Vă fac o schiţă, dar nu e acasă. Tot timpul lipseşte. Nu foloseşte la 
nimic să vinzi o proprietate... 

Două minute mai târziu, Paula luă bucata de hârtie pe care Barton le 
desenase o hartă, îi zâmbi, îi mulţumi pentru ajutor şi plecă. Când îşi întoarse 
privirea spre capătul satului, oprindu-se brusc, se ciocni cu Newman care 
venea imediat în urma ei. Departe, spre ieşirea din sat, văzu o femeie în vârstă, 
îmbrăcată în negru, care freca treptele unei scări. Era singura căsuţă prost 
vopsită, lipsită total de orice culoare strălucitoare. Îi şopti lui Newman: 

— Bob, ţine-l pe mitocanul ăla de vorbă un timp. Vreau să vorbesc cu 
femeia aceea care freacă scara, cu Tweed... 

Newman se mişcă imediat. Se întoarse, îl lăsă pe Tweed să treacă şi se 
postă în faţa lui Barton, nelăsându-l să ajungă în stradă. 

— Barton, de cât timp a fost scoasă la vânzare casa doamnei Goshawk 
de la Brockenhurst? Vom merge s-o vedem, dar din fotografia aceea a dumitale 
reiese că este expusă de luni de zile... 

Tweed găsi bună ideea de a discuta cu bătrâna. Părea a fi persoana care 
ştia ceva despre Moor's Landing. Când pătrunseră pe aleea din faţa casei, îi 
privi cu suspiciune. Strânse peria cu mai multă putere şi-şi continuă treaba. 


Primele ei cuvinte dezvăluiră de îndată motivul suspiciunii sale. 


— Dacă aţi venit ca să încercaţi să mă faceţi să vând, puteţi să vă 
întoarceţi de unde aţi venit. Asta-i casa mea şi când mi-o veni ceasul, de aici or 
să mă ducă. 

— N-avem nimic de-a face cu bruta aceea grosolană, o asigură Paula, 
încercăm să aflăm ce se petrece aici. 

— Afaceri necurate, nu e nici o îndoială. Dar cine sunteţi? Sunt inspector- 
şef la reclamaţii pentru asigurări false, spuse repede Tweed. Doamna este 
asistenta mea. Dar nu prea înţeleg. Ce nu e în regulă? 

— Eu sunt doamna Garnett, continuă bătrâna. Avea părul cenuşiu strâns 
la spate într-un coc. Vorbi fără să-şi înceteze munca. Ştiţi cum au dat afară pe 
toţi oamenii o dată ce au ajuns proprietarii caselor? 

— Nu, spuse Tweed. Dar mă interesează. 

— Afaceristul ăla le-a oferit preţul dublu decât ar fi obţinut de la orice alt 
cumpărător obişnuit. Toţi prietenii mei au plecat. 

— Ce s-a întâmplat după aceea? întrebă Paula. 

— Treburi dubioase. Toate casele, cu excepţia casei mele, au fost 
modernizate. Au cheltuit o avere. Apoi au fost vândute în trei zile. Se opri din 
lucru şi privi iute în jur. Vă repet - case care se vând în trei zile toate. Mai puţin 
a mea. Eu nu am vrut să vând. 

— Ce fel de oameni le-au cumpărat? întrebă Tweed. 

— Şi asta e o chestie ciudată. Nişte specialişti din câte am auzit. 
Presupun că lucrează la Southampton. Aproape toţi bărbaţi. 

— Vreţi să spuneţi că în fiecare căsuţă locuiesc câţiva bărbaţi? accentua 
Tweed. 

— Da. În unele stau doi sau trei. Şi toţi trei umblă cu aceeaşi femeie. Ăsta 
e un secret pe care ei cred că eu nu-l ştiu. Poate că sunt căsătoriţi. N-am mai 
auzit ca o femeie să fie măritată cu trei bărbaţi. Nu mă duc ei pe mine cu 
şmecheriile lor. 

— Ce şmecherii? întrebă Paula. 

— Când ea se întoarce cu unul dintre aşa-zişii ei soţi, e altfel îmbrăcată şi 
poartă perucă. Dar vă pot spune, continuă cu fermitate doamna Garnett, că 
după mers ea e. O femeie nu poate prosti pe o alta, schimbându-şi 
îmbrăcămintea. 

— Aţi vorbit de specialişti care lucrează la Southampton, îi reaminti 


Tweed. Cum ajung aici? Nu văd nici un garaj... sau parcare... 


— Garajele sunt în spate, la capătul străzii. Vechile hambare au fost 
transformate în garaje. Merg acum la Southampton sau în orice altă direcţie cu 
maşinile lor. 

— Mă surprinde că nu e nici un magazin sătesc, remarcă Paula. 

— A fost unul. Casa din colţul străzii, de lângă debarcader. Când doamna 
Rogers a vândut-o, au transformat-o în locuinţă ca pe toate celelalte. 

— Debarcaderul este mult folosit? întrebă ca din întâmplare Tweed. 

— Niciodată la lumina zilei. Nici unul dintre ei n-are bărci. Dar eu am un 
somn uşor. La miezul nopţii, cam la trei luni o dată, soseşte un nou cuplu de 
bărbaţi care se mută în căsuțe. lar cei din casa aceea pleacă. Dumnezeu ştie 
unde. Dar pleacă şi vin pe fluviu. Aşa, spuse ea şi se ridică cu o uimitoare 
sprinteneală. Am terminat cu scările, acum am să-mi fac o ceaşcă de ceai. 

— Vă mulţumim pentru informaţii, spuse Paula. Să aveţi grijă de 
dumneavoastră. 

— Am bastonul meu de nădejde. Oricine ar încerca să mă scoată de aici, 
îi crap capul. Casa asta ea mea... 

Întorcându-se spre locul unde îl lăsaseră pe Newman, văzură că acolo se 
încinsese o ceartă. Roşu la faţă, Barton îl împingea pe Newman. 

— Fără maşină? Ar fi trebuit să observ asta mai devreme. Deci aţi venit 
pe fluviu. Şi aţi folosit debarcaderul. Care este particular. Pot să vă dau în 
judecată pentru încălcare de... 

— Lasă prostiile astea, i-o întoarse Nield care i se alăturase lui Newman. 
Nu e nimic care să indice că e particular... 

— Orb nenorocit! Am să-ţi arăt eu, tună Barton. 

Îl urmară în josul uliţei. Pantofii de piele ai lui Barton ţăcăniră scurt pe 
podeţul de lemn. Nield şi Newman erau imediat în spatele lui, urmaţi de Paula 
şi de Tweed. 

— Ce dracu'? 

Barton, în picioare, pe platforma de lemn, se holba la locul unde fusese 
placa cu înscripţia. Tweed observă că Mordaunt se ferea să se uite la Barton. 
Stătea în picioare în barcă. Paula îl înţepă pe Barton: 

— Ar trebui să puneţi o înscripţie dacă e privată! 

— Dar era o blestemată de... 

— Vezi cum vorbeşti, bătrâne. Mai ales că vorbeşti cu o doamnă, îi 


sugeră amabil Newman. 


— Vandalii! Barton fierbea de mânie. Nu te aştepţi să vină pe fluviu, dar 
ei totuşi o fac. Şi mai şi strică lucrurile doar de dragul distrugerii... 

În timp ce urla, Mordaunt o ajută pe Paula să urce în barcă. Tweed îşi 
ocupă locul de la prova lângă Paula. Se uită pe fluviu. După ce urcară Newman, 
şi Nield, Mordaunt dezlegă odgonul şi porni motorul. 

Temperatura scăzuse, iar cerul era întunecat aproape ca noaptea. Şi, 


ridicându-se din Solent, se împrăştia pretutindeni o ceaţă densă şi umedă. 


Nervii Paulei erau încordaţi la maxim, dar se străduia să nu se observe. 
Ceaţa, ca un abur de gheaţă, îi încercuia din ambele părţi ale malurilor. Îi 
amintea de aşteptarea din portul Lymington când pândea întoarcerea lui 
Harvey Boyd. Ceva se mişcă în spatele lor. 

Ceaţa se încolăcea ca un fum gros. Se uită în urmă şi zări doar formele 
spectrale care bântuiau deasupra apei. Sau cel puţin aşa păreau. Tweed îi simţi 
nervozitatea şi o prinse de braţ. 

— Ajungem în curând la Buckler's Hard, îi spuse el încet. 

— Dar cum naiba o să găsească Mordaunt drumul prin hăţişul ăsta? Am 
putea sfârşi rătăciţi într-unul din aceste oribile şi sălbatice locuri mlăştinoase. 

— Se pare că ştie ce face... 

Ceaţa îşi plimba degetele umede peste faţa Paulei. Ca şi în port. Retrăia 
coşmarul. Cu dinţii încleştaţi, continua să privească peste umăr aşteptând ca 
ceva uriaş să se năpustească asupra lor de sub apă. 

Vorbeau în şoaptă. Era o reacţie inconştientă la fâsâitul apei, la lăsarea 
ceţii. Până şi zgomotul motorului bărcii era înăbuşit. Mordaunt urma cursul 
canalului. Deodată se auzi sunetul apei ce lovea învelişul unei carene. O 
secundă mai târziu o formă distinctă se ivi la tribord. Mâinile Paulei apucară 
strâns banca de lemn pe care stătea. 

— E doar un iaht ancorat de o baliză, o asigură Tweed. 

Trecură la un picior de iahtul ancorat care în curând rămase în urmă, 
deveni un punct mic, iar apoi dispăru învăluit în ceaţă. La următorul colţ, 
vizibilitatea era redusă la zero. Frigul pătrundea prin geaca de vânt a Paulei. 
Întoarse capul şi-şi umezi buzele uscate de frică. Apoi înclină capul spre el. 

— Zgomotul acela de apă care loveşte carcasa navei - ceva trebuie să fi 
tulburat apa. E ca uleiul. Mă întreb dacă fata pe care am văzut-o în barcă mai 


devreme este în drum spre debarcader? 


— Aşa cred, răspunse Tweed cu vocea sa calmă. 

— Cred că ar fi trebuit să ajungem la Buckler's Hard de acum. 

— Suntem foarte aproape. Îmi amintesc că am trecut pe lângă curba asta 
îngustă. Şi ceața se subţiază. O să fim pe teren sigur în câteva minute. 

— Să nu ne grăbim... 


Lee Holmes se apropie cu şalupa ei mică de debarcader. Comandantul de 
brigadă Burgoyne apăru cu casca şi ochelarii de protecţie, şi cu eşarfa în mână. 
Trase şalupa la țărm. 

— Nu te-ai prea grăbit! se răsti el. Cred că-i aud întorcându-se. Trebuie 
să plecăm înainte ca ei să ajungă aici. 

— N-am prea multe să-ţi spun, începu ea. 

— Atunci o să-mi spui pe drum. 

Alergă spre magazie. Deschisese deja uşile. Ea îl urmă în fugă, 
smulgându-şi baticul de pe cap şi băgând ochelarii în geantă. El porni motorul 
când ea se aşeză alături. Bentley porni în trombă cu luminile stinse. Când 
veniseră, Lee stătuse ascunsă jos la podea. 

— Acum să te aud. 


— Nu e cazul să fii aşa de urâcios. Nu te adresezi unuia dintre subalternii 


— Scurteaz-o! Dă-i drumul şi spune ce ai de spus. 

— Au fost cu toţii, mai puţin Mordaunt, la Moor's Landing şi au stat acolo 
mult timp. Tweed, Paula Grey şi alţi doi bărbaţi, pe care nu-i cunosc, dar din 
care unul mi se pare cunoscut. O să-mi amintesc cine e. Când s-au întors, 
Barton era cu ei şi părea să spumege de furie, dădea din mâini foarte agitat. 

— Cam cât crezi că au stat acolo? 

Se întunecase de-a binelea, dar asta nu-l împiedica pe Burgoyne să 
gonească cu farurile aprinse. Se grăbea să ajungă la şoseaua principală de la 
Beaulieu la Brockenhurst înainte ca obiectivele lui să apară. 

— Exact treizeci de minute. l-am cronometrat. 

— Aşa de mult? Trebuie să se fi învârtit mult pe acolo. Nu-mi place asta. 

— Apoi, reluă Lee periindu-şi chica blondă de păr, am văzut că se lasă 
ceața şi m-am decis să mă întorc la mal. Oricum, Tweed şi prietenii lui ar fi 
plecat. Era cât pe-aci să mă rătăcesc pe blestematul ăla de fluviu. 

— Te-au văzut? se repezi Burgoyne, indiferent de problemele ei. 


— Nu cred. Am stat destul de departe de ei. 

— Treizeci de minute la Moor's Landing, repetă el încetinind şi apoi 
intrând pe drumul principal. Nu-mi place deloc treaba asta. Tweed ar putea 
strica totul. Trebuie să fie descurajat. 

— Cum? 


— Am să văd cum, spuse el încruntat. 


Ceaţa începuse să se ridice când Mordaunt acostă la chei în Buckler's 
Hard. Paula sări pe mai înainte ca Mordaunt să-i ofere mâna. Ca să-şi revină îi 
lăsă pe ceilalţi în urmă şi traversă în goană pasarela, o luă în josul aleii de 
lângă apă şi trecu pe lângă magazinul închis. 

Era aproape întuneric când ajunse la capătul unei alei ce ducea în sus pe 
dâmb. Pe ambele părţi ale drumului erau câteva case înşirate pe coasta 
povârnită, în spatele unei întinderi de iarbă. Mordaunt o ajunse din urmă. 

— Aş considera că-mi faci o mare favoare dacă ai lua prânzul cu mine la 
Londra. lată cartea mea de vizită. Lasă-mi un mesaj pe robot dacă sunt plecat. 

— E foarte drăguţ din partea ta. Pot să mă mai gândesc? 

— Te rog chiar... 


Mordaunt refuză să primească bani de la Newman, nici măcar pentru 
combustibil. Mulţumindu-i, Newman se grăbi după ceilalţi. Tweed părea extrem 
de grăbit să plece de la Buckler's Hard. 

— De ce ne grăbim? întrebă Newman peste umăr în timp ce conducea 
Mercedes-ul în sus pe deal. 

Paula era alături de el. 

— Pete, continuă el, se ţine după noi ca să nu ne piardă în întuneric. 

— Opreşte, spuse Tweed când ajunseră în vârful dealului şi se pregăteau 
să intre pe drumul de ţară spre Beaulieu. Vreau să ascult. 

Newman îi semnaliza lui Nield, opri şi întrerupse motorul. Îl privi pe 
Tweed prin oglinda retrovizoare. Tweed coborâse geamul de lângă el şi asculta 
atent cu capul înclinat. 

— Mă gândeam la asta. Se aude din nou elicopterul acela. Aş spune că 
tocmai decolează. Acel cineva, oricine ar fi el, ne-a urmărit tot timpul prin 
binoclu din spatele ierburilor. 


— Şi are vreo importanţă? 


— Te sfătuiesc să conduci cu mare atenţie de acum încolo. 


Newman urmă sfatul lui Tweed şi conduse cu mare prudenţă în timp ce 
se apropie de Beaulieu. Farurile luminară un indicator rutier. 

— Bunker's Hill, spuse Paula înăbuşindu-şi un căscat. Au nimerit-o cu 
numele. 

Tweed nu auzi ce spusese. Stătea în spate pe locul din stânga. Coborâse 
geamul cu câţiva inci, în timp ce Newman o luă pe drumul B 3054 părăsind 
dealul după o curbă periculoasă. Se îndepărtau de Beaulieu. Tweed ţinea capul 
înclinat într-o parte şi asculta. 

— N-am putea închide fereastra aceea? se rugă Paula. Nici măcar 
caloriferul nu mai face faţă la frigul ăsta. 

— Nu, nu putem. Simt un pericol. Vreau puţină linişte... 

Paula se retrase. Îşi trase fermoarul la geacă până la guler, închise ochii, 
îşi lăsă capul pe spate şi începu să moţăie. Stând lângă Newman, aerul rece îi 
atingea gâtul, dar nu-i mai păsa. 

Înainte, farurile luminau drumul pustiu. Nu mai întâlniseră nici un alt 
vehicul de când plecaseră de la Buckler's Hard. 

„E noiembrie, gândi Newman. Toţi turiştii au plecat.” 

Pe şosea se forma polei. Din spatele maşinii o mână se întinse şi apucă 
umărul Paulei scuturând-o încet. Ea deschise ochii şi clipi. 

— Ce naiba mai e? 

— Trebuie să rămâi trează, pe poziţie, strigă Tweed. 

— Mulţumesc. Bâjbâi după hartă. Unde suntem acum? 

— Ne apropiem de Hatchet Gate. E doar o mână de case. Dacă îţi 
aminteşti balta aia pe lângă care am trecut în dreapta - Hatchet Pond. 
Altminteri e destul de mare şi chiar seamănă cu un lac. 

— De ce m-ai trezit? întrebă Paula studiind harta. 

— Pentru că aud elicopterul acela apropiindu-se. Se pare că se îndreaptă 
exact spre noi. 


— E doar un elicopter, comentă Paula. Întâmplător, văd pe hartă că o 


putem lua pe bifurcația din stânga, aproape de Hatchet Pond, şi să ne 
întoarcem la Passford House prin Boldre. Este un drum mai direct. 

— Atunci o luăm pe acolo, spuse Newman. 

— Traversează câmpia Beaulieu, continuă Paula. Mi-o amintesc dintr-o 
excursie pe care am făcut-o acolo. E foarte netedă şi arată ca o „binecuvântată 
landă”, ca să citez din Shakespeare, cred. E mai uşor de condus. 

În acel moment auzi şi ea ceea ce auziseră mai înainte urechile ascuţite 
ale lui Tweed. Băzâitul - asemănător cu cel al unui mixer unui elicopter. Părea 
că se afla chiar deasupra lor şi cobora vertiginos, îngrijorată, se trezi brusc. 
Bâzâitul deveni un zgomot asurzitor şi elicopterul părea acum să fie chiar 
deasupra maşinii. 

— De-a ce naiba se joacă? se repezi Newman. 

— Nu cred că se joacă, îi avertiză Tweed. 

Newman apăsă piciorul pe acceleraţie şi zvâcni din drumul principal pe 
bifurcația din stânga. În timp ce făcu asta trenul de aterizare al elicopterului 
apăru chiar înaintea lor. Paula încremeni. Blestematul acela zbura la vreo 
douăzeci de picioare deasupra lor. 

Newman abia redresase maşina, care gonea acum pe drumul drept ce 
traversa dezolantul câmp luminat de faruri. Zări aşa-zisa baltă în dreapta, 
undeva la distanţă. Mări viteza, încercând să-l depăşească pe dementul pilot al 
elicopterului. 

— Pregătiți-vă... 

Doar atât mai apucă să strige. Paula îşi propti picioarele în faţă, 
împingându-şi spatele în scaun. În spate, Tweed făcu acelaşi lucru, apucând 
strâns mânerul de deasupra uşii. Newman frână brusc, oprind Mercedes-ul cu 
un scrâşnit cumplit de roţi. Fusese proiectat înainte, dar se ţinu de volan. 

Elicopterul lansă un proiectil care căzu în faţa lor şi explodă. Lângă lac se 
formase o altă baltă, care acoperea o largă suprafaţă de drum dintr-o margine 
în cealaltă. La lumina farurilor văzu strălucirea ciudată a unui lichid vâscos. 

— Ulei, spuse Newman, desfăcându-şi centura de siguranţă. Dacă am fi 
continuat cu viteza aia, plonjam direct în Hatchet Pond. Şi zilele trecute a 
plouat grozav, aşa că trebuie să fie adânc... 

În spatele lor, la o distanţă apreciabilă, Nield încetini, opri şi cobori în 
grabă din maşină. Scosese Walther-ul ţinându-l cu amândouă mâinile, pregătit 
să tragă în elicopter, dar lăsă mâinile în jos. Toţi pasagerii Mercedesului 


coborâră din maşină. 

— Degeaba, spuse Nield. A plecat. Puteaţi să vă răsturnaţi. 

— Cred că ăsta a fost scopul, confirmă blajin Tweed. 

— Mă duc până la casa aceea, îi anunţă Newman. Trebuie informată 
poliţia despre mizeria asta de aici, altfel, cine ştie, ar putea avea loc un 
accident fatal... 

Se întoarse repede ţinând o lampă de vânt. Lângă el venea un om în 
vârstă cu o mustață stufoasă, care ducea o altă lampă. 

— Am avut noroc, strigă Newman. Domnul Harmer va anunţa poliţia după 
ce vom pune semn în poziţia de avertizare. 

— Îl pun pe ăsta de partea cealaltă, spuse Harmer. 

Merse pe iarbă, departe de balta de ulei şi plasă acolo felinarul. Newman 
întoarse maşina şi puse felinarul la marginea petei de ulei. 

— Pierdere de ulei de la vreun camion presupun, remarcă Newman 
înainte ca ceilalţi să spună ceva. 

— Trec pe la mine prin faţă ca trenurile expres, bombăni Harmer. Unde 
mergeaţi? N-o să mai puteţi trece. 

— Brockenhurst, răspunse Newman prompt. 

— Păi, atunci, aţi greşit drumul. Drumul ăsta duce la Boldre şi Lymington. 
Mergeţi înapoi un pic şi apoi o luaţi prin New Forest. Acu' mai bine mă duc 
înapoi acasă să sun la poliţie. Mergeţi cu atenţie... 

Nimeni nu spuse nimic când Newman porni motorul şi o luă înapoi pe 
drumul pe care veniseră, B 3055. Tweed îşi dădu seama că era o reacţie 
întârziată la şocul trăit. Sparse primul tăcerea şi evită să se refere direct la 
atac. 

— Unul dintre avantajele acestui drum este că putem vedea cine este 
acasă în locuinţele pe care le-am vizitat. 

— Presupun că ăsta-i rezultatul părerii tale, că am fost urmăriţi când am 
trecut pe acolo, îi spuse Newman. Elicopterul. 

— Nu ştim asta, răspunse Tweed. Dar inamicul a comis două greşeli 
tactice Mai întâi, tentativa de asasinare a mea şi a Paulei cu betoniera. Acum, 
acest nou atentat la viaţa noastră, îl găsesc, oarecum, satisfăcător. 

— E şi ăsta un punct de vedere, răspunse Newman cu amară ironie. Ce 
inamic? 


— Nu ştiu. Dar cel puţin ştim că există unul. 


Când se apropiara de The Last Haven, reşedinţa lui Fanshawe, se lăsă din 
nou tăcerea. Casa în stil suedez strălucea scăldată în lumină. Newman 
conducea încet. Trecând pe lângă Leopard's Leap, luxoasa casă a lui Burgoyne, 
zăriră printre storuri o lumină slabă. Newman merse mai departe, cu aceeaşi 
viteză redusă. Ajunseră la intrarea de la Prevent. Tweed se aştepta să 
găsească întuneric. În schimb, văzu în drum două maşini de patrulă, iar în 
spatele tufelor, casa în stil victorian era puternic iluminată. 


— Opreşte! strigă el. S-a întâmplat ceva aici... 


Câteva ore mai devreme, doi bărbaţi tineri îşi ancoraseră iahtul cam la 
jumătatea distanţei dintre gurile celor două fluvii Beaulieu şi Lymington. Era o 
zi foarte rece şi pe Solent se lăsase, înaintea gerului, ceața. 

George Day şi Charlie Neal lucrau la o agenţie de bursă din Londra. Dar 
amândoi erau pasionaţi după partidele de pescuit la bordul iahtului. Bătea o 
briză puternică. Stăteau tăcuţi cu undiţele în mâini, privind apa. 

— E timpul să pornim înapoi la Londra, spuse Charlie fără nici un chef, 
după ce-şi privi ceasul. S-a prognozat ceaţă în seara asta. 

— Nu încă, protestă George. Cred că am prins ceva mare... 

începu să înfăşoare mulineta, dar captura lui părea să fie trasă spre 
învelişul carenei iahtului. Era un curent puternic de apă. George încetă să mai 
tragă de fir, surprins de faptul că cârligul se blocase în ceva. Se aplecă în faţă. 
Era ceva la pupa ce se prelungea spre babord. Aşteptă, apoi se aplecă mai 
mult să vadă mai bine. 

— Oh, Doamne! strigă el. Priveşte! 

— Ei, ce e? întrebă celălalt zeflemitor. O bucată de lemn? Tu şi capturile 
tale... Se opri la mijlocul propoziției când corpul plutitor apăru în raza lor 
vizuală. Charlie reacţiona primul. Se aplecă, întinse mâna şi se pomeni că ţine 
un smoc de păr negru. George îl ajută. 

Împreună, ridicară cadavrul pe punte. Albi la faţă, se holbară la captura 
lor în timp ce apa inundă puntea. George articula răguşit: 

— lisuse! E o fată! Şi nu are un braţ. Dumnezeule mare! Are un bandaj 
îmbibat de sânge, care s-a desfăcut. E oribil. 

— E mai bine să ne întoarcem imediat în port, spuse Charlie. Nu poate să 
aibă mai mult de douăzeci de ani sau nici atât. Hai s-o acoperim cu ceva. Nu 


suport s-o văd. Şi nu pricep ce-i cu bandajul acela. Hai, hai să mergem. Asta e 


treaba poliţiei. Nu mai vin în viaţa mea aici la pescuit. 

La capătul drumului ce ducea spre Prevent, Newman fu oprit de un 
sergent în uniformă de poliţie, care ridică mâna. Tweed sări afară din maşină 
urmat de ceilalţi. 

— Cine sunteţi? întrebă polițistul. 

— Asta ar trebui să te întreb eu. 

— Da, domnule? Sunt sergentul Mecann. Îl cunoaşteţi pe proprietarul 
acestei case? 

— Da. Sir Gerald Andover. Eu mă numesc Tweed, spuse el întinzând 
cartea sa de vizită cu General&Cumbria Assurance. Îl cunosc şi pe comandantul 
poliţiei, Mark Stanstead. 

— Colonelul Stanstead este înăuntru. Şi dumnealor? 

Tweed făcu prezentările. Mecann era polițistul tipic de ţară, la vreo 
treizeci de ani, cu o faţă aspră şi privire pătrunzătoare. Se uită la Paula. 

— V-am căutat, domnişoară Grey. Aş dori să-mi daţi o declaraţie despre 
descoperirea cadavrului pe care l-aţi pescuit din fluviu. Harvey Boyd... 

— Asta poate s-o facă şi înăuntru, îl întrerupse Tweed. E cam rece. Pot să 
te întreb ce se întâmplă aici? 

— Întrebaţi-l mai bine pe şeful poliţiei, domnule. 

Alţi doi poliţişti în uniformă stăteau afară în faţa uşii de la intrare. Mecann 
se îndreptă spre aleea pe care Tweed o cunoştea atât de bine şi care ducea în 
spatele casei. Polițistul le spuse privind peste umăr: 

— Intrăm mai bine prin spate; am descuiat deja. Şi poate domnişoara 
Grey va fi amabilă să-mi dea acea declaraţie în bucătărie. 

Stanstead examina dezastrul din biroul lui Andover. De statură mijlocie, 
solid, proaspăt bărbierit, avea o claie de păr des castaniu şi o faţă roşcată. 
Avea în jur de patruzeci de ani. Era îmbrăcat într-un costum albastru. Chipul 
său avea trăsături inteligente. Se mişca repede. 

„Un om, gândi Tweed când fu prezentat, care e obişnuit ca ordinele să-i 
fie repede executate şi are nişte ochi care nu scapă nimic.” 

După ce fu salutat cu căldură, Tweed spuse: 


— Treceam pe aici, am văzut luminile şi ne-am întrebat ce se întâmplă. 

— Veşti proaste, Tweed. Doi bărbaţi ce pescuiau în Solent azi după- 
amiază au scos din apă corpul unei fete. Comandantul Burgoyne şi domnişoara 
Holmes au identificat cadavrul ca fiind al lui lrene Andover, fiica lui Andover. Nu 
are un braţ. O treabă ciudată. Bucata de braţ, care i-a mai rămas de la cot, era 
înfăşurată într-un bandaj. 

— Unde e corpul? 

— Voiam să-l aduc aici într-o ambulanţă ca să-l identifice Andover. 
Necazul e că nu dăm de Andover, aşa că am apelat la vecini. 

— Şi unde e corpul acum? 

— Trebuie să fi ajuns la morga din Southampton. 

Tweed îl luă deoparte pe Stanstead. Avură o scurtă discuţie în şoaptă. 
Comandantul poliţiei dădu aprobator din cap. Se îndreptă către telefonul de pe 
biroul lui Andover, când Tweed îl ajunse şi-i mai spuse ceva tot în şoaptă. 

— Mai stai puţin. Locul ăsta e împănzit cu microfoane. Vino un moment 
afară... 

Abia când ajunse în bucătărie, Tweed îşi aminti că uitase ceva. Paula 
tocmai semna o foaie de hârtie. Sergentul Mecann împăturea hârtia ca să o 
bage în buzunar. Era mulţumit. 

— N-a fost cine ştie ce, nu, domnişoară Grey? 

— Mulțumită dumitale a fost destul de simplu, sergent, răspunse ea. 
Tweed îi făcu semn să-i urmeze în grădină. Afară îi întâmpină aerul rece. Se 
lăsase bruma peste pajiştea largă din spatele casei. 

— Întoarce-te repede şi du-i pe Newman şi pe Nield la maşină, îi ceru el. 
Nu vorbeşti nimic până nu ieşiţi afară. E în întregime greşeala mea. Uitasem că 
în întreaga casă sunt instalate microfoane - inclusiv în bucătărie unde ţi-ai 
făcut declaraţia... 

— Am plecat... 

— Ce-i cu toate astea? întrebă Stanstead mergând alături de Tweed pe 
iarbă. 

N-avea nici un sens să mai ţină secret. Tweed îi povesti despre 
precedenta lor vizită, când descoperiseră spargerea şi microfoanele. Nu suflă 
însă o vorbă despre scrisoarea lui Gaston Delvaux găsită pe consola căminului, 
despre betoniera care era cât pe ce să-i omoare şi de vizita lor la Buckler's 
Hard şi Moor's Landing. 


— Am să trimit pe unul dintre specialiştii mei să scoată aceste nenorocite 
de microfoane, decise Stanstead. 

— Mai bine, nu, spuse Tweed cu fermitate. Lasă-le la locul lor. Poate mai 
târziu vom putea returna microfoanele celor ce le-au instalat. 

— Ai motivele tale să crezi asta? 

— Da. Putem începe chiar de acum dacă doreşti. Propun să ne întoarcem 
în birou şi să vorbim obişnuit de tare. Ai să-ţi dai seama ce trebuie să spui după 
vorbele mele. 

— De regulă ştii destul de bine ce faci... 

Stanstead îl trimise afară pe sergentul Mecann, spunându-i să încuie la 
loc uşa din spate. Tweed începu imediat să vorbească pe un ton normal. 

— Mă îndoiesc că veţi rezolva vreodată acest caz, comandante. Eu nu pot 
pierde prea mult timp cu treaba asta. Am prea multe probleme pe cap. Aşa că 
las toate astea în grija ta, aşa cum sunt. 

— Înclin să fiu de acord cu tine, începu Stanstead intrând în joc. O să ne 
continuăm investigaţiile câteva zile, dar cu corpul fetei pe jumătate mâncat de 
peşti nu cred că o să ajungem prea departe. Se prea poate că întreaga afacere 
să fie doar un accident. Presupun că o fi ieşit cu barca fără să se priceapă prea 
bine s-o mânuiască. Mai ales dacă a ieşit singură. Andover e plecat la Devon, 


aşa că o să încercăm să-l contactăm acolo. Mai mult de atât nu putem face. 


— Ce se întâmplă? întrebă Newman. 

Se întorceau la Passford House. Tweed şedea în faţă lângă el, iar Paula 
pe bancheta din spate. Pe Nield îl lăsaseră în urmă. 

— Mai întâi, îi răspunse Tweed, l-am convins pe Stanstead să aranjeze un 
transfer imediat al cadavrului fetei, care, bineînţeles, este intact, mai puţin 
braţul, la Londra. Vreau ca patologul nostru, doctorul Rabin, să examineze 
cadavrul. l-am trimis deja braţul retezat. 

— Dar microfoanele? 

— După cum ştii, când pui la cale o treabă ca asta, trebuie să ai undeva, 
la o distanţă rezonabilă, un echipament de ascultare care să înregistreze 
imediat tot ce captează microfonul activat prin voce. Nield va face o cercetare 
discretă a zonei. Trebuie să fie o furgonetă sau un vehicul asemănător prin 
preajmă. Nield are ordin să-i localizeze, fără însă să fie văzut. Aceşti oameni, 


oricine ar fi ei, ucid cu sânge rece. 


— De ce ai apelat la doctorul Rabin? îl întrebă Paula. 

— N-ai observat? Braţul pe care l-ai găsit în congelator pare să fi fost 
retezat de un expert în ale chirurgiei. Cel puţin, aşa cred eu, cu puţinele mele 
cunoştinţe medicale. 

— Şi ce-o să rezolvăm cu asta? 

— Dacă Rabin e de acord cu teoria mea, atunci voi putea să descopăr 
care anume este acel chirurg care a făcut amputarea. 

— Mâine am s-o caut pe doamna Goshawk, cea cu casa din Brockenhurst. 
Parcă aşa ne-a spus amicul nostru, agentul imobiliar din Moor's Landing, 
domnul Barton. 

Nu după mult timp, Paula adormi. 


Puțin mai devreme, la Leopard's Leap, Burgoyne, îmbrăcat în smoking şi 
pantaloni bleumarin, se plimba prin încăpere. Se întorsese de la identificarea 
cadavrului lui lrene Andover. Lee Holmes, care purta o rochie strâmtă, verde, 
cu un cordon auriu, stătea în faţa unei oglinzi de perete periindu-şi părul. 

— Deci Tweed stă la Passford House, remarcă Burgoyne cu o expresie 
sumbră. 

— Da, confirmă din nou Lee. A trebuit să sun la mai multe hoteluri până 
să mă gândesc la Passford House. Maurice, de ce mergem acolo să cinăm? 

— Ca să fim cu ochii pe el, bineînţeles. Aş dori din tot sufletul să se 
întoarcă la Londra şi să părăsească zona asta. Cu fiecare clipă, devine din ce în 
ce mai periculos. 

— Vrei să spui că poate să intervină în planurile tale, zise Lee uşor 
amuzată. 

— Desigur că asta vreau să spun, explodă el. Dacă se află acolo pentru 
cină, te apropii de Tweed şi încerci să scoţi cât mai multe de la el. 

— Vrei să-l seduc dacă e nevoie? 

— Nu-mi place tonul tău. Faci doar treaba pe care ţi-am dat-o. lar eu o să 
mă concentrez asupra Paulei Grey. 

— Îţi vei exersa farmecul tău irezistibil asupra ei? 

— Nu-mi plac femeile sarcastice. 

— După ce stingi lumina se pare însă că nu mai contează, i-o întoarse ea 
în timp ce se ruja. Când plecăm la Passford House? Pari foarte iritat - e din 


cauza identificării corpului lui lrene Andover? 


— Am văzut multe cadavre la viaţa mea, spuse Burgoyne cu faţa şi mai 
mohorâtă. Dar ai fost prea indiferentă şi cred că Stanstead a observat asta. 

— Eu sunt gata. Tu? 

— Aştept de zece minute să termini. 

Vocea începu să-i devină tăioasă şi imperativă. 

— Luăm Jaguar-ul. Nu putem risca să fim văzuţi în Bentley. Şi m-am 
gândit deja la o tactică bună. Oprim la Last Haven şi-l invităm şi pe Willie. E un 
bun camuflaj. 

— Trebuie să vină şi curva aia de Claybourne? 


— Evident. Dar fii politicoasă. Străduieşte-te. Măcar o dată... 


Pete Nield, îmbrăcat într-o salopetă gri fer, cobori din Sierra şi se tupilă 
printre tufişurile ce împrejmuiau domeniul lui Andover. Purta salopeta ca să nu- 
şi murdărească hainele de oraş, iar griul era o culoare insesizabilă în întuneric. 

Oprise maşina în crângul pe care îl folosise Newman cu o seară înainte. 
Avea mănuşi şi dădea uşor la o parte ierburile şi crengile din faţa sa. Pământul 
era acoperit cu frunze moarte, îngheţate. Un pas greşit şi zgomotul făcut de 
strivirea unei crengi s-ar auzi la câţiva iarzi în tăcerea nemişcată a nopţii 
friguroase. 

Salopeta era descheiată la fermoar până în talie: putea înşfăca pistolul 
din tocul de la şold într-o milisecundă. Lăsă în jos altă tufă şi rămase 
încremenit. O mână cobori pe umărul său drept. 

— Prieten, şopti o voce familiară. Era Harry Butler. 

Nield fierbea. Putea să-l împuşte din greşeală. Dar cea mai mare 
supărare a lui Nield era că Butler apăruse de nicăieri fără să facă nici un 
zgomot. O să-i spună asta. Mai târziu. Acum aveau o altă prioritate. Când Butler 
se ghemui lângă el, Nield întinse mâna şi-i arătă ceva cu degetul. 

— Bună treabă, şopti Butler. Cred că i-ai găsit. 

— Taci! Priveşte... 

La douăzeci de paşi în urma lui Butler se afla parcată o camionetă mare. 
Era trasă pe un drum îngust şi era camuflată destul de prost. „Treabă de 
amatori”, gândi Nield. Capota maşinii era acoperită cu un subarboret smuls şi 
aruncat peste maşină. 

O antenă mare era înălţată printre crengile unui brad, sub care era 


parcată maşina. Zgomotul pe care îl auzise Nield era cel al antenei care cobori 


încet până ajunse la acelaşi nivel cu acoperişul maşinii. 

Nield n-avea nici o îndoială că era maşina în care se afla sistemul de 
ascultare şi de înregistrare la care erau conectate microfoanele din casa lui 
Andover. 

Un om mătăhălos se zări coborând din maşină prin uşile din spate care 
apoi se închiseră. Tinea în mână un băț lung cu care îndepărta cu grijă urmele 
de subarboret de pe maşină, înlăturând astfel camuflajul. Se mişcă apoi în jurul 
maşinii şi împrăştie ierburile aruncate. Se întoarse la maşină şi urcă, tot în 
spate, închizând încet uşile. 

— Pleacă, şopti Nield. Hai să ne întoarcem mai bine la maşină. Stai puţin 
- cum ai ajuns aici? 

— Cu Cortina mea. După ce am dus coletul la Londra doctorului Rabin. la- 
te după camionetă. Eu îţi asigur spatele... 

— Încă ceva, Harry, spuse Nield în timp ce se întorceau la maşini. Dacă te 
mai strecori vreodată aşa în spatele meu, s-ar putea să am plăcerea să-ţi 
sucesc gâtul. Aveam Walther-ul în mână când ai scos primul cuvânt. 

— M-am prins. Acum, hai să ne vedem de treabă. Mă întreb unde ne-o 


duce camioneta? 


Tweed tocmai se spăla pe mâini în camera 2 de la Passford House, când 
cineva ciocăni uşor în uşă. Deschise cu atenţie, ţinând un picior în capătul uşii. 
Apoi se retrase lăsând-o pe Paula să intre. Ea rămăsese la parter pentru a-l 
anunţa pe şeful de sală că vor veni în curând la cină. 

— Avem companie, spuse ea respirând precipitat. 

— Ce drăguţ. Şi cine ne onorează la ora asta nocturnă? 

— Înainte de a urca, am aruncat o privire prin bar. Burgoyne, însoţit de 
frumuseţea blondă, se afla acolo... 

— Poate ar trebui să mă pregătesc pentru o seară însufleţită? 

— Nu ştiu dacă e cazul să faci glume. Nu sunt singuri. Willie Fanshawe şi 
Helen Claybourne sunt cu ei. 

— Bun. Atunci mergem împreună să bem ceva şi mai vedem ce se 
întâmplă. Poate treci pe la Newman să-l avertizezi. Spune-i cum stau lucrurile. 
Îi sugerez să cineze singur. 

— Nu ţi se pare stranie prezenţa celor patru? 

— Mi se pare straniu că Burgoyne, după ce mai înainte a identificat 


cadavrul lui lrene, a ieşit să bea ceva. Ca să nu mai vorbim de Lee Holmes. Le 
lăsăm lor iniţiativa, să vedem ce vor face... 

După zece minute intrară în barul hotelului. O încăpere confortabilă, 
dreptunghiulară, în care barul era aşezat în fundul sălii. Lee Holmes sări 
imediat în întâmpinarea lui Tweed, cu paharul în mână, legănându-şi picioarele 
lungi. O ignoră pe Paula. 

— Domnule Tweed, ce minunat! Asta chiar ne dă prilejul să punem la 
punct o legătură amoroasă la Londra. 

Dădu cuvântului „legătură” o notă seducătoare. Îl luă de braţ pe Tweed 
şi-l conduse spre bar. 

— Paharul meu e gol. 

— Ce bei? 

Tweed se opri când ajunseră în dreptul mesei de la fereastră, unde 
stătea Burgoyne cu Fanshawe şi Helen Claybourne. 

— Aveţi ceva împotrivă? îi întrebă el. 

— Cel mai bun învinge întotdeauna, remarcă sarcastic Burgoyne. Nu 
părea foarte încântat. Paula observă asta. 

— Dar, vă rog, nu mă luaţi în seamă, adăugă el. Sunt neimportant. Paula 
rămăsese în picioare când Willie sări cu o figură radioasă şi veni s-o ia protector 
de braţ. O conduse spre locul unde stătuse Lee, lângă Helen Claybourne. 

— Ce plăcere să te revăd, Paula! Pot să-ţi spun Paula? Bine. Eu sunt 
Willie. După cum vezi, ne chinuim cu o sticlă de Laurent Perrier. Sau poate că 
preferi altceva? 

— Şampania este băutura mea preferată, mulţumesc. „lar începe”, gândi 
ea. 

Willie continuă să vorbească cu mare vervă - cuvintele i se rostogoleau 
unele după altele din gura sa mare şi zâmbitoare. Privi spre bar de unde se 
auzea râsul lui Lee - avea un râs cristalin, plin de vioiciune. Tocmai făcea o 
piruetă şi părul i se revărsase peste umerii dezgoliţi. Privirile tuturor bărbaţilor 
din bar o studiau pe furiş dacă erau cu soțiile lor. 

— O mulţime de bule acidulate, spuse Lee, şi după cum merg lucrurile - 
cu tine alături - voi sfârşi prin a mă simţi exact ca unul dintre aceste 
balonaşe... Paula ciocni cu Willie şi o privi pe Helen pe deasupra paharului din 
care sorbea. Spre deosebire de Lee, Helen purta aceeaşi îmbrăcăminte din 
seara precedentă. Era o tentă de sobrietate în combinaţia aceea de mandarin - 


culoarea eşarfei şi fusta plisată. 

„E exact genul femeii de afaceri”, gândi Paula aprobator. O compară cu 
Lee care era esenţa unei joie de vivre. 

Helen se uită spre bar în timp ce Lee râdea. Cu paharul din nou plin, Lee 
îşi încolăcise braţul gol în jurul braţului lui Tweed, ca să poată bea unul din 
paharul celuilalt. Ochii ei verzi străluceau privindu-l pe Tweed, care în schimb 
se uita la ea cu un fel de înţelegere. 

— Sunt o fată veselă, se destăinui ea. Cred că viaţa ar trebui să fie 
amuzantă. lar împreună am putea s-o facem să fie aşa... Pot spune după ochii 
tăi că eşti un om cu multe secrete. 

— Ce vrei să ştii despre mine? o întrebă Tweed amabil. 

— Eşti căsătorit. Da. Dar nu cred că mai trăieşti cu soţia ta, spuse ea 
strângându-i braţul. Hai, recunoaşte. Am dreptate? 

— Probabil eşti ghicitoare, observă Tweed. Asta a fost cu mult timp în 
urmă. 

— Te deranjează amintirea ei? 

— Nu tocmai. E de domeniul trecutului. lar eu trăiesc în prezent. Ea 
atinsese un punct sensibil, dar el fu surprins că nici măcar nu-l deranjase. 
Făcuse oare cercetări? Nevastă-sa fugise cu un grec milionar în America de Sud 
în urmă cu o sută de ani. Poate era doar intuiţie feminină. Lee adăugă solemn: 

— Eşti un tip interesant. Trăieşti întotdeauna în prezent. Asta e şi deviza 
mea, spuse ea ducând paharul la gură. 

— Ai un locşor plăcut la Londra? îl întrebă. Poate îţi fac o vizită. Mi-ar 
plăcea. 

— Poate că mai întâi ar trebui să luăm masa, spuse Tweed evaziv. Te 
înţelegi bine cu Burgoyne? 

— Îţi poţi imagina vreo femeie care să facă asta? 

La masa de la fereastră, care dădea spre parcarea iluminată şi spre 
pajişte, Paula se hotări să arunce o bombă. Dar Helen i-o luă înainte, după ce 
privi din nou spre bar. 

— Problema lui Lee este că ea trebuie să fascineze fiecare bărbat în 
parte. Este o manie a ei şi se pare că-l are deja în palmă pe prietenul dumitale. 

— E oricum o palmă frumoasă, adăugă Paula calm. După care aruncă 
propria-i bombă: 

— Am auzit că tu şi comandantul de brigadă aţi identificat corpul adus de 


mare. Şi era cadavrul lui lrene Andover. 

— De unde naiba ai auzit asta? 

Burgoyne o privi fix pe Paula. Tonul său era tăios, de parcă s-ar fi adresat 
unui soldat din subordine. Se aplecă în faţă şi spuse: 

— Presupun că Tweed este sau a fost negociatorul recompensei, 
încercând s-o facă pe intermediarul între Andover şi răpitorii fiicei sale. 

— Răpitori? Paula părea blocată. 

— Bine, dar e evident, tună Burgoyne în maniera sa dură. 

— În ultimele trei luni, Andover a decăzut fizic şi moral. O umbră, a ajuns 
o umbră a celui care a fost Andover. Şi toate coincid cu dispariţia lui lrene, 
motivă el. 

— Mi se pare că spuneaţi că e plecată cu prietenul ei, un francez, spuse 
Paula. 

— Atunci nu apăruse cadavrul ei, nu ştiam că e moartă. Am încercat cu 
toţii să păstrăm tăcerea. 

— Maurice, interveni Willie, vorbeşti prea tare. Nu cred că s-a aflat până 
acum de asta, dar, dacă continui astfel... 

— Lasă asta, îl repezi comandantul de brigadă, dar cobori vocea. lartu ai 
fost atât de orb, încât n-ai văzut ce se petrece la uşa ta. 

— Habar n-am avut, protestă Willie. Ce-s toate astea despre un corp 
pescuit din mare? Sunt complet pe dinafară. 

— Întotdeauna eşti, spuse Burgoyne cu brutalitate. 

Paula se înfurie - Willie era evident şocat. Luă o gură de şampanie ca să- 
şi ascundă tulburarea. Burgoyne era bine montat. Reveni la Paula. 

— Şeful tău a făcut un adevărat talmeş-balmeş în tot timpul ăsta. Biata 
fată ar fi putut fi salvată dacă nu s-ar fi amestecat - la cererea lui Andover, 
cred - şi nu s-ar fi tot fâțâit pe aici ca un proverbial taur într-un magazin de 
chinezării. 

— De obicei, ştie ce face, replică Paula încet străduindu-se să-şi ţină 
firea. 

— Toate astea mi se par şocante şi teribil de neliniştitoare, se plânse 
Willie cu o voce înăbuşită. Nu vreţi să mă puneţi şi pe mine în temă cu ce se 
petrece aici? 

În acel moment interveni Helen. Singurul semn că Burgoyne o agasa era 


piciorul pe care-l mişca întruna. 


— Willie, o mare parte din astea sunt zvonuri. Maurice nu e în toane bune 
în seara asta. N-ai absolut nici un motiv să te necăjeşti. Vom afla probabil în 
curând, şi din surse mult mai credibile decât comandantul de brigadă, ce s-a 
întâmplat de fapt. Credeam că am venit aici să ne distrăm în seara asta. 

Zâmbi rece. Paula îl văzu pe Willie relaxându-se. El o privi şi îi umplu 
paharul. 

— Helen are dreptate. Suntem aici ca să ne simţim bine, şi de acum ne 
vom distra. 

Privi paharul Paulei. 

— Îmi pare rău, dar s-a cam terminat. Am băut-o pe toată. 

— Da, spuse Helen privind spre Burgoyne. Maurice, nu crezi c-ar fi cazul 
să comanzi altă sticlă? Credeam că tu eşti gazda. 

— Nu-mi place. Lee l-a sufocat de-a binelea pe Tweed, mormăi Burgoyne. 

— Maurice, te rog, cere altă sticlă, repetă Helen. 

Spre surprinderea Paulei, Burgoyne se conformă imediat şi-l chemă pe 
chelner. Din acel moment tensiunea dispăru. Willie începu să povestească 
despre aventurile sale în Extremul Orient. Comandantul afişa un aer plictisit ce 
sugera că mai auzise toate astea de multe ori. Helen se lăsă pe spate pe 
canapea, scoase stiloul şi un carneţel şi începu să mâzgălească ceva. 

În sfârşit, Tweed o aduse pe Lee înapoi la masă. Avea ochii strălucitori şi 
se adresă lui Burgoyne în timp ce-şi trase un scaun. 

— N-ai de ce să te îngrijorezi. Am adus-o înapoi întreagă. 

— De ce aş fi îngrijorat? ripostă comandantul de brigadă. 

Tweed o invită pe Paula la cină şi aleseră o masă destul de departe de 
cea la care era Newman. 

— Mai bine să nu afle nimeni că suntem împreună, îi răspunse Paulei 
care îl întrebă de ce. Ai aflat ceva? 

— Foarte multe. Vei fi surprins. Ba, chiar şocat... 

Urmărind îndeaproape camioneta, Nield şi Butler trebuiau să-şi 


folosească întreaga măiestrie în ceea ce se dovedi a fi o misiune amăgitoare. 


Camioneta îşi continuă drumul, apoi o luă la dreapta şi dispăru în noapte pe 
B3055 către Brockenhurst. Nield ieşise cu Sierra lui din dumbravă la timp ca să 
vadă maşina părăsind drumul. Era bucuros că rămăsese ceva mai în urmă. 

Un Land Rover, în care se afla doar şoferul, apăru dintr-o parte, din 
câmp, şi se intercala la mică distanţă, în spatele camionetei. Se părea că 
benzile pe care le transporta camioneta erau foarte importante - destul de 
importante pentru a fi păzite. 

Într-o porţiune a drumului izolat, Butler, care venea în urma lui Nield, zări 
şi el Land Rover-ul în lumina lunii care apăru pentru o clipă. În faţa acestuia 
camioneta gonea pe şosea spre destinaţie. Ajunse şi el la aceeaşi concluzie ca 
şi Nield. 

„Unde naiba vă duceţi?” se întrebă el cu voce tare. 

Avea o uşoară bănuială în legătură cu locul unde trebuia să ajungă, când 
camioneta o luă spre dreapta pe A337 la Brockenhurst şi continuă în viteză 
spre nord, spre Lyndhurst. Drumul era drept ca o panglică. Pe ambele părţi se 
întindeau mlaştini singuratice în care sclipeau razele lunii. 

La acea oră - şi în acea perioadă a anului - şoseaua era pustie cu cât se 
înfundau mai mult în New Forest. Brazii acoperiţi cu o mantie de brumă 
semănau cu pomii de Crăciun. 

Dincolo de Cadnam, când camioneta îndreptându-se spre nord-est şi 
depăşind Winchester intră pe şoseaua M3, Butler începu a bănui că ultima 
destinaţie trebuie să fie Londra. Butler şi Nield începură să se joace de-a capra, 
depăşindu-se unul pe altul pentru a deruta pe ceilalţi şi pentru a înlătura 
suspiciunea de a-i fi urmărit. 

Din când în când, Butler trecea în viteză pe lângă cele trei maşini din faţă 
şi se depărta un timp, privind luminile lor în oglinda retrovizoare. 

„Unde dracu mergeţi?” se întrebă iar. 

După un timp, Nield depăşi toate vehiculele, inclusiv Cortina. Butler se 
lăsă întrecut de cele două maşini din spate şi rămase ceva mai în urmă. 
Repetară figura de câteva ori până ajunseră la Londra. 

La intrarea în oraş, rămaseră amândoi în urmă, în spatele Land Roverului. 
Când traversară podul Albert, era noaptea târziu. Nield încercă să-şi 
amintească unde îl mai văzuse pe şoferul Roverului. 

„Pentru că te-am mai văzut undeva, amice, îşi spuse el. E ceva în 
legătură cu felul în care te mişti.” 


Puțin mai târziu, se aflau pe Fulham Road, luând-o repede la dreapta şi 
spre nord. Butler încetini în timp ce Land Rover-ul opri în spatele camionetei ce 
staţiona. Trecu pe lângă ei fără prea mult zgomot ca să nu atragă atenţia. Nield 
opri după un colţ. Erau în mijlocul sinuoasei Boltons, una dintre cele mai 


prestigioase zone ale Londrei. 


Nield îl privi pe şoferul Land Roverului care încă purta pe cap o cască de 
protecţie. Cobori din maşină şi merse spre camioneta care îşi deschise uşile din 
spate. La lumina lămpii de stradă, Nield văzu pe bărbatul masiv care îi înmâna 
şoferului un pachet de vreo jumătate de duzină de cutii rotunde subţiri. Era 
exact genul de cutii care conţin casete - casetele pe care le înregistrase 
probabil în timp ce stătea în apropierea casei lui Andover. 

„Deci, cine locuieşte aici?” se întrebă Nield. 

Şoferul împinse porţile de fier forjat şi se grăbi pe alee spre scările de 
piatră ce duceau către unul dintre magnificele castele situate la intersecţia din 
The Boltons. Mort după o ţigară, Nield aşteptă cu răbdare fără să scoată 
pachetul din buzunar. 

Şoferul reapăru după puţin timp. Camioneta plecase deja. Bărbatul urcă 
la volanul Land Roverului şi plecă şi el. Nield mai aşteptă un timp, după care 
cobori şi se apropie de intrarea vilei unde pe o plăcuţă era trecut numărul 185. 
Pe al doilea stâlp al porţii se afla o firmă. | MOONGLOW REFUGEE AID TRUST 
INTERNATIONAL. 

Privi în spate şi-l văzu pe Butler apropiindu-se. Plecă din faţa porţi; şi făcu 
câţiva paşi înainte de a-i vorbi. 

— Moonglow. Aici au fost aduse câteva cutii. Sunt convins că erau pline 
cu casetele înregistrate. 

— Atunci, să le facem o vizită. Se văd o mulţime de lumini. Tu du-te la 
maşină. Te ţin la curent cu ce se întâmplă... 

Butler se înapoie unde îşi parcase Cortina. Deschise uşa din spate şi luă o 
haină ponosită şi o şapcă. Îşi trase haina peste geaca de vânt şi-şi puse şapca 
trăgând cozorocul pe frunte. Luă o geantă mare de pânză de sac galbenă, în 
care se găseau mai multe ziare. Puse geanta pe umăr. Era un truc pe care îl 
mai folosise. 

Se întoarse la numărul 185, împinse porţile, se strecură de-a lungul aleii. 


Urcă scările, apăsă pe sonerie şi aşteptă. [inea într-o mână o grămadă de 


ziare. Se aprinse o lumină deasupra verandei, apoi se auzi zgomotul a trei 
încuietori. „Greu de trecut”, observă el. Se auzi un lanţ. Când uşa se deschise, 
Butler văzu o femeie înaltă şi slabă, îmbrăcată în negru, care-l privea cu o faţă 
întunecată. Ţinea un Walther aţintit spre pieptul lui. Făcu un pas înapoi, 
aparent înfricoşat, şi spuse cu vocea tremurândă: 

— Nu trebuie să vă alarmaţi, doamnă. Şi... armele mă fac să mă tem. 
Dacă mă împuşcaţi, am să mor... lar eu n-am nici măcar un briceag la mine... 

În timp ce turuia, se uită în holul larg din spatele ei. În fund, nişte scări în 
spirală duceau la etaj. Era slab luminat. Văzu un bărbat solid coborând încet 
scările. Păşea foarte atent. Se opri când ajunse jos. Lumina din hol se reflecta 
în ochelarii ce îi purta pe nas. Păreau a fi de aur. Ochii din spatele lentilelor 
erau nevăzuţi, lucru care îl derută. 

— Ce vrei? întrebă răstit femeia cu pistolul. 

— Distribui ziarul local. E gratis. Vă informează ce se întâmplă pe aici. 
Noile regulamente de parcare. Şi un afacerist vrea să pună mâna pe unele case 
de pe-aici şi să le facă hoteluri. Şi nu vreţi asta, nu? 

— Ce se întâmplă, doamnă Kramer? 

Vorbise bărbatul cu ochelari. Avea un fel ciudat de a vorbi. Pronunţa 
fiecare cuvânt cu mare precizie şi se oprea înaintea fiecărei vorbe Vocea era 
joasă, dar Butler auzi totul clar. Găsi că vocea era la fel de derutantă ca şi felul 
în care se mişca omul. 

— Nimic, domnule, răspunse ea întorcându-se. Un individ care distribuie 
ziare gratuit. 

— Noaptea, la ora asta? continuă vocea. Mi se pare destul de ciudat, într- 
adevăr, foarte ciudat. 

— Sunt angajat numai noaptea, răspunse Butler ridicând vocea. 
Dimineaţa, am altă slujbă. 

— Expediază-l, doamnă Kramer. 

Pauzele dintre cuvinte erau chiar mai pronunţate. Şi mult mai 
tulburătoare. Dar Butler nu era omul care să se lase impresionat oricum. 

— Cară-te! se repezi doamna Kramer. Să nu mai calci pe aici. Nu ne 
interesează gunoaiele. 

Uşa i se trânti în nas înainte ca Butler să mai apuce să zică ceva. Rămase 
pe loc ascultând zgomotul lanţului şi a celor trei încuietori. Apoi se întoarse pe 


alee târându-şi picioarele. Un minut mai târziu îi povestea totul lui Nield şi 


hotărâră că e cazul să se întoarcă de îndată la Park Crescent. 

După ora unsprezece noaptea, Butler şi Nield ajunseră la sediul SIS din 
Park Crescent de lângă Regent Park. George, fost NEO şi care activa pe post de 
pază, îi strigă în timp ce se îndreptau spre scările ce duceau la biroul lui Tweed 
de la etajul întâi. 

— Monica e încă aici. A cerut mâncarea sus. Mă îndoiesc că o să se 
bucure să vă vadă... 

Deschiseră uşa şi intrară. Monica, asistenta de încredere a lui Tweed, era 
o femeie de vârstă incertă, cu părul sur, strâns într-un coc. Ridică privirea spre 
ei. Avea o grămadă de dosare în faţă şi tocmai întindea mâna după telefon. 

— Bună, Monica, spuse Nield bine dispus. Avem ceva pentru tine. Ca să 
nu te mai plictiseşti! 

— Să mă plictisesc! spuse Monica cu falsă indignare. Tweed mi-a lăsat de 
lucru pentru o săptămână. Să aflu tot ce se ştie despre Sir Gerald Andover, 
comandantul de brigadă Burgoyne şi Willie Fanshawe. Notele de plată pentru 
convorbirile mele cu Extremul Orient vor fi înfricoşătoare. Am încercat să dau 
de Philip Cardon, agentul nostru din Hong Kong. Va veni în curând acasă. 
Pentru informarea voastră, pot s-o fac şi fără treburile voastre. 

Îi plăcea de Pete Nield. Glumea adesea cu el şi, în secret, era de-a 
dreptul cucerită de ochii lui negri şi de aerul său degajat. Nield zâmbi şi 
continuă. 

— Mai bine, notează-ţi. Tweed va avea nevoie de asta. Gata? Moonglow 
Refugee Aid Trust Internaţional. The Boltons, 185. Tot ce poţi afla despre asta 
şi cine conduce afacerea. 

— Moonglow? Monica îşi încruntă fruntea în timp ce nota. Am auzit 
undeva de ei. The Boltons? Trăiesc pe picior mare, chiar prea mare pentru o 
organizaţie caritabilă. 

— Am făcut un drum foarte lung, interveni Butler. Ne-ar prinde bine o 
ceaşcă de ceai. 

— Ştiţi unde e ceainicul. Aşa că descurcaţi-vă singuri. N-am timp să mă 


ocup de voi. Şi pentru că tot veni vorba, aş bea şi eu una... 

Când cei doi ieşiră, Monica se încruntă din nou. Răsucea absentă capacul 
stiloului. 

„Moonglow, îşi spuse. Am auzit de tine lucruri urâte care însă nu s-au 


putut dovedi. Am să te disec până la oase.” 


Monica nu era singura care lucra la ora aceea. La numărul 185, The 
Boltons, doctorul Wand stătea în camera care servea drept sală de proiecţie. 
Lumina era foarte mică şi abia se vedea. Doctorul Wand prefera întunericul. 

În noaptea asta se uita la un film. Doamna Kramer introducea benzile 
înregistrate într-un aparat şi el asculta conversaţia ce avusese loc la Prevent. 
Ţinea capul puţin aplecat într-o parte în timp ce memora ceea ce se spunea. 

Doamna Kramer îl privea dintr-o parte. Ochelarii străluceau în lumina 
slabă a unei aplice de perete. Wand zâmbea, un zâmbet cu buzele strânse, 
total lipsit de căldură umană. Chiar şi ea, care îl cunoştea bine, era înfricoşată 
de acel zâmbet. 

După ce se termină şi ultima casetă, Wand se ridică încet în picioare. Îi 
dădu instrucţiunile cu vocea înceată şi blândă. 

— la imediat legătura cu Vulcan. Cred că de acum trebuie într-adevăr să-l 
supraveghem foarte atent pe acest om numit Tweed. Comunică-i asta de 
îndată lui Vulcan. Eu mă duc în birou să verific unele detalii în legătură cu 
Operaţiunea Long Reach. 

— Voi telefona imediat, domnule. 

— Te rog. 

D-na Kramer ieşi în grabă din cameră. N-avea idee cine era Vulcan; îi ştia 
numai numărul de telefon. Nu ştia, de asemenea, nici ce însemna Operaţiunea 
Long Reach. Şi învățase că nu era indicat să-i pui întrebări doctorului Wand. 


Oamenii care făcuseră această greşeală dispăruseră. 


La Passford House, în dimineaţa următoare, Tweed îi anunţă că pleacă 
imediat la Londra. În camera 2, Newman o privi pe Paula surprins. Erau adesea 
luaţi pe nepregătite de hotărârile bruşte ale lui Tweed... 

— Mă întorc singur cu Ford-ul, continuă Tweed. Paula vrea să verifice 
cine este doamna Goshawk, care, după spusele agentului imobiliar are o casă 


de vânzare la Brockenhurst. Vreau s-o protejezi, Bob. Poţi să o duci peste tot 


unde e cazul cu Mercedes-ul tău? 

— Sigur. Dar ce urmăreşti? Ai vreo idee despre ce se întâmplă? 

— Să reluăm faptele, spuse Tweed numărând pe degete. Unu; Harvey 
Boyd care era agentul nostru, a fost probabil asasinat pe fluviul Lymington. 

— Asasinat? întrebă Newman. Pe ce te bazezi? 

— Faptul că jumătatea din dreapta capului i-a fost retezată are nevoie de 
unele explicaţii. O privi pe Paula. Şi am deplină încredere în capacitatea ta 
vizuală. Sunt convins că ai văzut ceva în ceaţă înainte de aşa-zisul accident. 

— Ca reporter privesc asta totuşi ca pe o prezumție, insistă Newman. 

— Nu e o prezumție, replică Tweed tăios, faptul că în două rânduri cineva 
a încercat să ne omoare. Betoniera mobilă şi elicopterul care a aruncat uleiul în 
faţa maşinii noastre. Undeva, pe traseu, la Andover, Burgoyne sau Fanshawe 
am spus ceva sau am pus o întrebare care a atras după sine aceste atacuri. 
Deci, ne bazăm pe ceva. Asta-i punctul doi. 

— Nu-l poţi include şi pe Andover după cele întâmplate fiicei sale, 
protestă din nou Paula. 

— Nu-l şterg de pe listă, pentru că am văzut caracterizarea pe care i-a 
făcut-o Monica. Îmi amintesc că am auzit ceva ciudat în legătură cu lrene. Şi 
punctul trei: sunt sigur că ceva nu e în ordine cu satul acela izolat de la Moor's 
Landing. 

— Asta este o presupunere, obiectă Newman. 

— Zău? Vocea lui Tweed era din nou dură. De când avem de-a face cu un 
agent imobiliar care nu e interesat să vândă imobile? Şi ei încearcă s-o scoată 
pe bătrâna Garnett din ultima căsuţă rămasă. E straniu că Barton n-a spus că, 
dacă am mai putea aştepta puţin, s-ar putea să devină disponibilă căsuţa ei. 

— Era un loc neobişnuit, acceptă Newman. 

Şi, în cele din urmă, punctul patru: lrene se pare că a fost răpită. Totuşi, 
Andover mi-a şoptit că nu s-a cerut nici o recompensă. După circa trei luni. 

— Vezi vreun plan schiţându-se? întrebă Paula. 

— Sunt cu totul în necunoscut, recunoscu Tweed. Am în mână o ladă de 
piese, dar care nu se îmbină. Mai am nevoie de câteva ca să completeze 
tabloul. Şi acum, spuse el luându-şi valiza deja făcută, trebuie să plec la 
Londra. Aveţi mare grijă. 

— Ne vedem la Londra, îl asigură Paula. 

Tweed se întoarse brusc. 


— Am omis punctele cinci şi şase. Dosarul pe care mi l-a încredinţat 
Andover. Şi scrisoarea de la Gaston Delavux, geniul armamentului şi membru 
al grupului consultativ de experţi al INCOMSIN. S-ar putea să plec la Bruxelles 


în următoarele douăzeci şi patru de ore. 


April Lodge, casa doamnei Goshawk, era o mică construcţie în stil 
victorian de la periferia oraşului Brockenhurst. Newman şi Paula conveniră că e 
mai bine ca Paula să viziteze singură casa. După ce trecură de proprietate, 
Newman opri maşina în afara drumului. 

Trebuia să aibă grijă de Paula, aşa că Newman o urmă de la distanţă. 
Rămase pe drumul de ţară, ascuns de o pădurice de brazi. Când Paula dispăru, 
îşi verifică arma. De o parte şi de alta a drumului erau câmpii întinse, îngrijite. 
Erau acum acoperite cu o pătură strălucitoare de chiciură. Casa era exact ca în 
fotografia pe care o văzuse în biroul lui Barton. Urcă scările de la intrare şi 
trase de mânerul lustruit al clopoţelului. 

— Doamna Goshawk? întrebă ea. 

Uşa, care avea un geam din sticlă mată în partea de sus, se deschise, 
faţa ei apăru o femeie trecută de cincizeci de ani, bine îmbrăcată, după părul 
castaniu, coafat, Paula ghici că venise de la coafor. 

— Da, îi zâmbi femeia. Sper că nu vindeti ceva. 

— Dimpotrivă. Doresc să cumpăr această casă. 

— Dar nu e de vânzare. Ce v-a făcut să credeţi că ar fi? 

— Este prezentată în colecţia domnului Barton, ca fiind de vânzare. E 
vorba de agentul imobiliar de la Moor's Landing. 

— Dar, e ridicol, se înroşi doamna Goshawk. Îmi pare rău că am fost 
nepoliticoasă. Vreau să spun că ridicol e individul acela grosolan, Barton. M-am 
decis să nu mă mut. l-am comunicat asta acum mai bine de un an şi mi-a 


promis că o scoate de pe piaţă... 


— Eu zic să ne întoarcem la Moor's Landing, hotărî Newman după ce 
ascultă relatarea Paulei. Ştiam eu că ceva nu e în regulă cu tipul ăla, Barton. 

— Ceva nu e în regulă în general. Ce anume, nu ştiu. Poate că n-ar fi rău 
să mai schimbăm o vorbă cu doamna Garnett. 

— Să ajungem mai întâi acolo să vedem care e situaţia. 


Newman conducea acum pe drumul care ducea spre Beaulieu. Era o 


dimineaţă strălucitoare, cu un cer albastru senin şi iarăşi foarte frig. Copacii 
erau îmbrăcaţi în chiciură. Newman trecu în viteză prin faţa lui Prevent şi a 
celorlalte două case. 

Paula studia harta. Ca să ajungă cu maşina la Moor's Landing, trebuia să 
treacă prin Beaulieu, să traverseze fluviul, apoi s-o ia spre sud pe un drum de 
ţară care trecea şi printr-o localitate mică, numită Exbury. Ca să ajungă însă la 
Moor's Landing, trebuia să părăsească acest drum cu câteva mile mai înainte. ÎI 
ghidă pe Newman şi după trei sferturi de oră intrară în sat. Când ajunseră la 
prima căsuţă, Newman opri. 

— Ce ciudat! spuse Paula când cobori din maşină. 

— Ce anume? întrebă Newman. 

— Firma agentului imobiliar a dispărut. 

— Aşa e. Poate au dat-o jos s-o vopsească. Am văzut că era scorojită rău. 

— Da, şi chiar m-a surprins asta. Îmi imaginam că ar fi trebuit aranjată un 
pic ca să arate în ton cu satul. 

Se duse la a patra casă pe dreapta şi împinse poarta. Newman o urmă 
după ce aruncă o privire în stradă. Din nou era pustie. Paula îl prinse de braţ. 

— Perdele noi la geamuri. leri nu erau. 

Ridică ciocănelul de pe uşă şi bătu de câteva ori. Un om străin deschise 
uşa şi se uită la Paula. Era îmbrăcat elegant, avea în jur de douăzeci şi opt de 
ani, proaspăt bărbierit şi cu un zâmbet plăcut. O izbi un miros de parfum. 

„Sper că nu e...” gândi ea înainte de a spune repede: 

— Am venit să-l vedem pe domnul Barton, agentul imobiliar. 

— Domnul cine? 

— Barton, agentul imobiliar. Avea o firmă aici, afară. 

— Îmi pare rău, dar nu înţeleg. Eu locuiesc aici. Mă numesc Martin, poate 
aţi greşit satul. Nu e nici un agent imobiliar aici de când s-a vândut satul, după 
câte ştiu. 

— Dar am fost aici ieri, insistă Paula neliniştită. Şi ne-am întâlnit cu 
domnul Barton. 

— Aşa este, confirmă Newman din spatele ei. 

— Are biroul în camera asta din faţă, reveni Paula. E sumar mobilat, are 
pereţii albi, iar pe unul dintre pereţi e un panou cu casele de vânzare. O 
măsuţă joasă şi nişte scaune pliante. 

— Dar asta n-are nici o logică, răspunse Martin, cu o urmă de îngrijorare 


în voce. Asta e casa mea, adăugă, şi se uită la Newman. Doamna face o 
confuzie. 

— Atunci ar fi prea mult dacă v-am cere să ne lăsaţi să vedem camera de 
la intrare? insistă Paula. 

— Dacă asta vă va convinge, înălţă Martin din umeri. Intraţi. Îmi cer 
scuze pentru mirosul de parfum. Soţia mea a vărsat azi-dimineaţă o sticlă pe 
masă... 

Paula intră urmată de Newman, care ţinea în mână o ţigară neaprinsă. Se 
opri uluită. În faţa ei era o cameră elegantă, mobilată în stil scandinav. Pereţii 
erau acoperiţi cu lambriuri de stejar. Privi în jur neajutorată. Newman scăpă 
ţigara care se rostogoli până la un perete şi se aplecă s-o ridice. Martin ridică 
mâinile. 

— Satisfăcuţi? încercaţi în satul Exbury. Drumurile sunt cam încâlcite pe 
aici. 

— Mulţumesc, domnule Martin, spuse Paula cu răceală. Ajunseră la 
poartă. Auzi închizându-se uşa în urma lor. 

— M-am ţicnit? îl întrebă Paula pe Newman. E genul de experienţă pe 
care o ai în vis. 

— Nu-i vis, spuse Newman întunecat. Mai curând un coşmar. Hai să 
vorbim cu doamna Garnett. Ea ştie câte ceva din ce se întâmplă pe aici. 

— Ce naiba se întâmplă? întrebă Paula. Uită-te la uşa doamnei Garnett. E 
vopsită în violet strălucitor. leri era nevopsită şi n-avea nici o culoare. 

— Hai s-o întrebăm. 

Paula străbătu repede aleea. Atinse uşa şi văzu că vopseaua uscată. 
Apăsă pe butonul soneriei şi aşteptă. Uşa se deschise, şi un bărbat, îmbrăcat 
într-un costum de zi, apăru privind-o. 

„Până în treizeci de ani”, ghici ea. 

Brunet, părea mai distant. 

— Da, ce este? 

— Vreau să o văd pe doamna Garnett, vă rog. 

— Cu siguranţă n-o veţi găsi aici, spuse el cu o urmă de accent american. 
Am înţeles că a plecat la un azil pentru bătrâni. Nu ştiu unde. 

— Vreţi să spuneţi că a plecat peste noapte? întrebă ea. 

— Dumnezeule, nu! Eu sunt aici de mai mult timp. 

— Mă numesc Porter, interveni Newman. Am putea afla cum vă cheamă? 


— Hartford, dacă vă interesează. Dar sunt foarte ocupat, aşa că, dacă n- 
aveţi nimic împotrivă... 

— Dar am ceva împotrivă, se repezi Paula. Doar ieri... 

— Am făcut o greşeală, spuse Newman apucând-o strâns de braţ. 
Drumurile pe aici sunt cam întortocheate. Evident că am luat-o pe un drum 
greşit. Ne pare rău că v-am deranjat, domnule Hartford. 

— Folosiţi o hartă data viitoare. 

Paula rămase nemişcată când uşa se închise în nasul ei. Newman, tinând- 
o încă de braţ, o trase pe alee şi o conduse la maşină. lzbucni înainte de a porni 
maşina spre Passford House. 

— Nu prea m-ai ajutat. În fond, la naiba cu toate! 

— E o zonă cam izolată, îi aminti Newman. N-ai de unde să ştii cât de 
mulţi oameni sunt aici. Şi au dispărut atâţia de la Moor's Landing. Uneori 
discreţia e mai de preţ decât curajul. 

— Cum dracu' să dispară aşa? strigă ea. Ce crezi că i s-a întâmplat bietei 
doamne Garnett? Era un sărman suflet singur şi bătrân. Ce i-or fi făcut? 

Newman se uită din nou în oglinda retrovizoare. Nu erau urmăriţi. Voia să 
ajungă la un drum principal cât mai repede cu putinţă. Paula repetă întrebarea. 

— Ce i-au făcut? 

— Mă tem că ceva iremediabil. E cazul s-o ştergem cât mai repede de 
aici. Plecăm chiar azi la Londra. 

— Vrei să spui că au omorât-o, nu? 


— Cred că da. Problema este cine şi de ce? 


Se afla în drum spre Londra când Tweed se convinse că cineva îl 
urmăreşte. Observase asta de mai mult timp. Era un Land Rover condus de un 
bărbat care purta o cască de protecţie. 

| se părea cunoscut. Ca şi Nield, nu putea preciza unde îl mai văzuse. În 
ciuda încercărilor de a nu fi văzut, Tweed îl observase imediat ce părăsise 
Passford House. 

Se gândi atunci că asta era interesant - sugera clar că oricine i-ar fi dat 
instrucţiuni şoferului, ştia sigur că persoana căutată locuia la Passford House. 

„Ceea ce, îşi spuse Tweed, ne duce din nou la cei trei din New Forest. Și 
nu sunt de ignorat nici Lee Holmes şi nici Helen Claybourne, pentru că nu e 


exclus ca una din ele să lucreze sub controlul cuiva.” Tweed nu încercă să 


scape de Land Rover. Maşina îl urmări până în oraş, în zona Baker Street. 
Merse la garajul de unde cumpăra de obicei benzină şi-i strigă mecanicului. 

— Ceva nu merge la acceleraţie, cred. Poate greşesc, dar aruncă totuşi o 
privire. Câteva ore n-am nevoie de maşină. 

— Mă uit cu atenţie, domnule, îl asigură mecanicul. 

— Se pare că o să plouă, remarcă Tweed. 

Deschise portbagajul şi scoase un Burberry cam uzat şi o pălărie din piele 
de căprioară. Înmânând cheile mecanicului, îşi puse trenciul şi pălăria. Îşi 
scoase ochelarii înainte de a ieşi în stradă. Porni spre Regent's Park fără să 
privească în urmă. După câteva minute se opri într-o staţie de autobuz şi, 
pretinzând că se uită la orarul maşinilor, privi înapoi. Nu văzu nici urmă de 
Land Rover sau de şofer. 

„O să aştepţi mult şi degeaba, băiete”, îşi spuse el încet. 

Traversă strada şi se îndreptă spre Park Crescent unde urcă scările unei 
clădiri, pe care era înscrisă firma General&Cumbria Assurance. Când intră în 
birou, Monica sări în picioare. 

— Am veşti pentru tine... şi să nu-mi spui că le ştii deja, pentru că nu te 


cred. 

Câteva ore mai târziu, la The Boltons, doctorul Wand stătea în biroul său 
imens. Cerul londonez era acoperit şi draperiile erau trase pe jumătate la 
ferestrele din spatele său. O lampă de birou era singura sursă de lumină din 
încăpere. Interfonul de pe biroul mare stil Regence sună şi el apăsă pe buton. 

— Da? 

— Mesagerul pe care îl aşteptaţi a sosit, domnule. 

— Spune-i să aştepte un minut, două. Îţi spun eu când sunt gata. Aşezat 
la birou pe scaunul turnant, cu faţa spre uşă, mâinile mari ale lui Wand 
începură să împăturească hărţile la care se uitase - hărţi ale Europei de Vest. 
Umbla încet cu ele, cu multă atenţie. Acoperi cu sugativa lista pe care o avea 
alături. Apăsă din nou pe buton. 

— Trimite-l înăuntru, te rog, doamnă Kramer. 


Wand se lăsă pe spate în scaun, ieşind din raza de lumină. Se uită la uşa 
care se deschise şi care, după ce vizitatorul său intră, se închise la loc. Wand îşi 
strânse pumnul în umbră. 

— Aşază-te şi dă-mi raportul. Cu precizie. 

Scaunul sculptat, lipsit de confort, se afla la şase picioare în faţa biroului. 
Când omul se aşeză, Wand împinse cu mâna veioza, astfel încât lumina să bată 
chiar în ochii celui de pe scaun. Bărbatul ridică repede mâinile ca să se apere, 
apoi le cobori. 

— L-am urmărit pe Tweed de la Passford House, conform instrucţiunilor 
ŞI... 

— A bănuit că-l urmăreşti? 

— Sunt sigur că nu... 

— N-aş fi chiar aşa de sigur. Spune mai departe. 

— L-am urmărit până la Londra fără să-l pierd o clipă din ochi... 

— Nu-mi place ce urmează. Zi mai departe... 

Ochii erau inexpresivi în spatele ochelarilor cu rame de aur, iar vizitatorul 
nu putea ghici reacţiile lui Wand. Dar îi vedea gura, care pentru scurt timp se 
strâmbă într-un zâmbet neplăcut. Zâmbetul acela îl umplea de presimţiri 
negre. 

— A mers la un garaj din Baker Street. Am rămas afară să-l aştept. Dar n- 
a mai ieşit. După un timp am coborât din maşină şi am intrat în garaj. L-am 
păcălit pe mecanic că şoferul Pordului îmi e prieten şi că vreau să-l văd. Nu ştia 
nici măcar numele lui Tweed - plăteşte mereu peşin toate serviciile de acolo. 
Am aruncat o privire prin jur, pretinzând că aş vrea să-mi aduc maşina acolo. 
Tweed dispăruse. 

— L-ai pierdut. 

Se lăsă o tăcere de rău augur. Vizitatorul se gândea ce să spună. Spera 
ca Wand să vorbească din nou, dar înţelese că îl aştepta pe el. Se simţea teribil 
de agitat. 

— Mă gândesc să mă întorc la garaj şi să-l aştept până revine. 

— N-o s-o facă. A văzut că-l urmăreşti. Nu prea te-ai descurcat, nu? 

— Îmi pare rău... 

— Te rog să nu spui asta. Scuzele pentru incompetenţă crasă mă 
dezgustă. O echipă aşteaptă jos. Am prevăzut că o să se întâmple asta. Vor 


prelua ei misiunea, iar dumneata te vei ocupa de ceva mai potrivit. Sper că nu 


te deranjează că vorbesc aşa? 

Zâmbi din nou. Vocea îi era atât de înceată, încât senzaţia de ameninţare 
păru să devină şi mai acută. 

— Lasă-l pe Tweed, continuă Wand. Ocupă-te de domnişoara Grey, care 
este asistenta lui Tweed, cel puţin, aşa se spune... zâmbi el. S-ar putea ca 
relaţia lor să fie mult mai intimă. Pur şi simplu, vreau să ştiu cât de mult 
înseamnă ea pentru Tweed, unde locuieşte şi orice alt detaliu despre ea. 

— Mă ocup de asta... spuse bărbatul ridicându-se. 

— Stai jos, te rog. Am să-ţi spun când am terminat. În timpul spargerii de 
la casa lui Andover eşti sigur că n-ai găsit nici o referire la Gaston Delvaux? 

— Nimic, domnule. Am răsturnat toată casa. 

— Eşti absolut sigur că nu ţi-a scăpat nimic? După cum ştii, sunt o 
persoană hotărâtă, conchise Wand. 

— Sunt sigur că nu era nimic în legătură cu Gaston Delvaux, răspunse 
vizitatorul. 

— Atunci, poţi să pleci. 

Doctorul Wand se ridică şi ocoli biroul. Îl luă de braţ pe celălalt 
conducându-l spre uşă, plin de amabilitate. 

— Ei, doar n-o să lăsăm ca această mică greşeală prostească - pierderea 
lui Tweed - să submineze încrederea noastră, nu? Vreau să ştii că am deplină 
încredere în tine. O zi bună... 

Când rămase singur, se întoarse la birou. Se aşeză pe scaun şi apăsă pe 
butonul de la interfon. Doamna Kramer răspunse imediat. 

— Da, domnule? 

— Musafirul nostru pleacă după ce predă misiunea echipei care aşteaptă. 
Graves să-l urmărească zi şi noapte. Ai înţeles? 

— Am înţeles, domnule. 

— Şi încă două lucruri. Sună la aeroportul internaţional Bournemouth şi 
spune-i pilotului să aducă avionul la Londra. Avertizează-l că în curând va 
trebui să mă ducă la Bruxelles. Încă ceva, fii bună, sună-l pe Vulcan şi spune-i 
că Tweed poate fi un real pericol pentru operaţiunea noastră şi că s-ar putea să 
fie nevoie să luăm măsuri extreme şi să-l trecem pe listă. 

La Park Crescent, Newman şi Paula tocmai intraseră în biroul lui Tweed. 
Newman condusese fără oprire de la Passford House. Tweed îi întâmpină cu o 


mină gravă şi le ceru să ia loc în timp ce el o asculta pe Monica. 


Newman se aşeză într-un fotoliu şi-şi întinse picioarele. Paula se strecură 
în spatele biroului ei, care era faţă în faţă cu al Monicăi, scoase carneţelul şi 
stiloul şi ascultă. 

— Nield şi Butler au găsit o camionetă în apropiere de Prevent, explică 
Tweed. Au urmărit-o când s-a deplasat la The Boltons, numărul 185, împreună 
cu un Land Rover, care îi asigura protecţia. Au văzut că şoferul Land Roverului 
a dus la această adresă o grămadă de cutii de tipul celor ce conţin casete 
audio. Monica şi-a petrecut jumătate din noapte verificând organizaţia 
întemeiată acolo. Moonglow Refugee Aid Internaţional. Dă-i drumul, Monica. 

— Am reuşit să-l contactez pe agentul nostru din Hong Kong, Philip 
Cardon. Chiar înainte să zboare încoace. După cum ştiţi, e priceput, vorbeşte 
fluent dialectul din Canton şi aşa cum Lawrence din Arabia a trecut drept arab, 
Cardon poate fi luat drept chinez. 

— E de calitatea întâi, comentă Newman. 

— A auzit de Moonglow. O organizaţie destul de misterioasă. Chestia este 
că are la Hong Kong o filială cu un nume uşor diferit: Moonglow 
Trading&Mercantile Internațional. Dar se pare că nimeni nu ştie ce 
comercializează... şi are fonduri nelimitate. Sursa acestor fonduri este 
necunoscută. 

— Foarte dubios, remarcă Paula. O organizaţie pentru refugiaţi la Londra. 
O companie de comerţ în Orientul îndepărtat. 

— Cine conduce organizaţia? întrebă Newman. 

— Un anume doctor Wand. La telefon, Cardon mi-a spus că e un tip 
misterios. Nimeni nu l-a văzut vreodată. Lucrează numai prin executanţi şi 
subalterni. Nu i s-au făcut fotografii. Se zvoneşte că a vizitat o dată America 
pentru o operaţie de chirurgie plastică. Nimeni nu ştie de ce. Cardon a auzit că 
Wand are un reprezentant puternic în Anglia, un englez cu numele codificat 
Vulcan. 

— Vulcan? întrebă Tweed. Mi se pare neobişnuit. 

— Am sunat, de asemenea, la Paris, continuă Monica. Lasalle spunea că 
situaţia în Franţa e atât de proastă, încât nu-i poate permite strălucitoarei 
agente Isabelle Thomas să ni se alăture. Nu încă. 

— Ce păcat, spuse Paula fără convingere. N-o prea înghiţise pe 
fermecătoarea Isabelle cu un an în urmă, când fusese în Franţa în timpul 


scandalului. 


— Şi cele spuse de Cardon nu ne duc nicăieri, remarcă ea. 

— Nu tocmai, o corectă Tweed. Aminteşte-ţi că Nield şi Butler au luat 
urma acelei camionete care s-a oprit la Moonglow. De unde rezultă că există o 
legătură între instalarea de microfoane în casa lui Andover şi această 
organizaţie. Şi, mai departe, implicit cu invizibilul doctor Wand. Verifică-l, 
Monica, vreau să afli totul despre el. 

— Am o mulţime să vă spun despre conversaţia din barul de la Passford 
House, îi aminti Paula. 

— Mai târziu, spuse Tweed uitându-se la ceas. Trebuie să ajung la 
aeroportul din Londra în câteva minute. 

— Vine cineva? întrebă Newman. 

— Ultima persoană pe care aş aştepta-o în acest moment. Nimeni altul 
decât Cord Dillon, directorul adjunct CIA. Vine împreună cu o femeie care a 
descoperit ceva deosebit. Dacă vreţi, puteţi veni amândoi cu mine - Newman şi 
Paula. 


— Eu vreau, spuse Paula. 


Stăteau aşteptând în aglomeraţia din aerogara aeroportului. Afară 
soarele strălucea, iar cerul era senin. „O atmosferă de pace şi voie bună”, îşi 
spuse Paula. Era neaşteptat de plăcut, mai ales după ororile de la Lymington şi 
New Forest. Se dezobişnuise de forfota londoneză, pe care o regăsea acum cu 
încântare. Şi tocmai când se întorseseră dintr-o zonă rurală, ceea ce în mod 
normal ar fi însemnat o oază de linişte. 

— Când vine afurisitul ăla de avion? întrebă Newman neliniştit. Tweed se 
uitase la panoul de sosiri. Tocmai se întoarse când îi auzi întrebarea. 

— Aterizează chiar acum, zise el. Ar fi trebuit să sosească mai devreme. 
A fost reţinut la aeroportul Dulles din Washington din cauza panicii iscate de o 
presupusă bombă. S-a dovedit a fi o farsă. Monica a păstrat legătura toată 
dimineaţa. 

— Să sperăm că Dillon Cord e în toane bune, spuse Newman. Deşi, după 
întârzierea asta, e puţin probabil. 

Americanul avea o reputaţie de temut din cauza irascibilităţii sale. Foarte 
competent, cerea celorlalţi să se ridice la standardele lui. După un sfert de oră 
începură să apară pasagerii - mult mai mulţi decât s-ar fi aşteptat Newman. 
Jumbo 747 trebuie să fi fost plin. 


În jurul porţilor de intrare mişuna tot felul de lume. Pasageri care 
coborau, şoferi care ţineau pe sus plăcuţe cu numele persoanelor aşteptate, 
prieteni şi rude care se regăseau. Tweed, Paula şi Newman erau înconjurați de 
mulţime. 

— Nu se mai ştie care a venit cu avionul şi care a venit în întâmpinare, 
observă Paula. 

— Uite-l, spuse Tweed. 

Cord Dillon era un tip înalt, bine clădit la cei cincizeci de ani ai săi, cu o 
faţă dură. Avea o claie de păr castaniu şi era proaspăt bărbierit, iar deasupra 
nasului, ochii săi erau de un albastru pătrunzător şi reci ca gheaţa. Ducea într-o 
mână o geantă, iar cu cealaltă le făcea semne, în timp ce se strecura spre ei. Îl 
salută pe Newman, înclinând capul, strânse mâna Paulei, oferindu-i un zâmbet 
larg, apoi se întoarse spre Tweed. 

— Mai putem aştepta aici un minut, două? şopti el. Companioana mea 
călătoreşte singură. Pentru securitate. E Hilary Vane. Un element-cheie în 
această afacere catastrofală. E mică şi subţire şi poartă un impermeabil 
albastru deschis şi o beretă bleu. Are o valijoară. 

— E uşor de reperat, spuse Tweed Paulei care asculta. 

Învălmăşeala de oameni crescu. Paula remarcă o femeie înaltă, elegantă, 
care purta o pălărie cu boruri largi cu voaletă mică. Haina îl flutura deschisă şi 
lăsa în urmă o dâră de Chanel. 

Paula o văzu pe femeia scundă pe care o descrisese Dillon. Haină 
albastră de ploaie, beretă bleu, valiză de piele. Hilary Vane îşi croia drum 
printre oameni. Femeia cu pălăria cu boruri largi se lovi de ea şi înclină capul 
ca să-şi ceară scuze. Vane spuse ceva, după care porni spre ei. Faţa îi era 
schimonosită de o grimasă de suferinţă. Valiza îi căzu din mână. Se prăbuşi. 

— lisuse! 

Dillon porni în goană spre ea, împingând oamenii din cale. Tweed îl urmă. 
Mulțimea se dădea la o parte uitându-se în jos. Dillon şi Tweed ajunseră în 
acelaşi timp lângă corpul inert. Tweed se lăsă pe vine şi-i luă pulsul. Privi în 
sus. 

— E moartă. 

— Nu se poate! răcni Dillon. 

În ciuda rumorii, asta se auzi clar. Mai mulţi oameni se opriră, îm- 


bulzindu-se să vadă. Paula se uită în jur după femeia cu pălărie. Nici urmă. Un 


paznic al aeroportului se apropie făcându-şi loc. Avea în mână un aparat 
portativ de emisie-recepţie. Tweed îi spuse repede. 

— Sunt de la Secţia Specială, foloseşte aparatul ăla şi cheamă-l pe Jim 
Corcoran, şeful securităţii, adăugă în timp ce-şi scoase legitimaţia. Mă 
cunoaşte. Spune-i să vină cât poate de repede... 


Se aflau cu toţii în biroul şefului securităţii. Corpul lui Hilary era întins pe 
o masă. Deasupra ei era aplecat un doctor. Privi în sus şi clătină din cap. Îşi 
strânse buzele - părea neputincios. 

— Puteam să-ţi spun şi eu că a murit, se repezi Tweed. Aş vrea să aflu 
cauza morţii. 

— Oh, n-aş putea da un verdict... 

— Bine, poate pot eu. 

Tweed arătă spre o mică gaură în haina lui Hilary, în partea de sus a 
braţului. Ridică uşor mâneca subţire şi arătă un punct mic în partea exterioară 
a braţului slab. Buzele lui Vane căpătaseră o culoare albăstruie, culoare care se 
întindea treptat şi pe faţă. Doctorul scoase ochelarii şi se uită. Tweed îşi pierdu 
răbdarea. 

— Nu e suficient de clar? l-a fost injectată o doză letală. Braţul este 
învineţit aici. 

— Doar un patolog... Începu doctorul. 

— Îl cunosc pe unul dintre cei mai buni din ţară, îl informă Tweed. Deci îţi 
mulţumesc pentru atenţie. Dar nu cred să mai avem nevoie de prezenţa 
dumneavoastră. 

— Într-adevăr. Vă cer iertare... 

— E timpul să mergem, domnule. Corcoran, un tip înalt şi solid îl luă de 
braţ pe doctor şi-l conduse spre uşă. 

— Sunt şeful securităţii de aici. Ar fi mai bine dacă n-ai pomeni nimănui 
despre tragedia asta. Absolut nimănui. 

— Nu pot promite, spuse doctorul. Trebuie să fac un raport formal şi 
nimeni nu mă poate opri. 

— Ba da. Eu pot, spuse Tweed arătându-i legitimaţia. Acum nu mai ai de 
ce să fii îngrijorat. Desigur, dacă nu vă veţi supune, s-ar putea să aveţi 
dificultăţi profesionale. Am în vedere Actul referitor la secretele oficiale. 

— Înţeleg. De ce n-aţi spus aşa? 


— Tocmai am făcut-o. Deci, din nou, vă mulţumesc pentru oboseală şi 
sper că nu v-aţi irosit un timp preţios. Subliniez că acest incident implică o 
problemă de securitate naţională. 

— Atunci, nu prea mai am ce face aici. 

— Nimic, adăugă Tweed pe acelaşi ton politicos. Dar vă mulţumesc, 
oricum, pentru asistenţă... 

Când rămaseră singuri în birou, Newman sări. 

— L-ai făcut praf. Toată chestia aia cu Actul secretelor oficiale. Nici măcar 
nu l-a semnat. 

— Ştiu. Dar asta îi va închide gura, motivă Tweed, după care se întoarse 
spre Dillon care se holba încă la corpul de pe masă. 

— Vane era importantă, Cord? 

— Foarte. Mare parte din ce ştia se afla în capul ei. Era foarte deşteaptă. 
Eu sunt vinovat. A fost ideea ei să călătorim separat ca şi cum am fi străini, iar 
mie mi s-a părut o idee bună. Şi n-a fost. 

Tweed era surprins. Era prima oară martor al unei astfel de reacţii umane 
din partea durului american. 

— N-ai nici măcar habar despre ce ştia? întrebă Tweed. 

— Ba da. Am o casetă pe care e înregistrată o conversaţie cu ea. Am să 
ţi-o pun s-o asculţi în biroul tău. Nu aici. 

— E urgent să dau de o urmă, oricât de mică ar fi ea. 

— Atunci, camera asta ar trebui golită. Trebuie să rămânem singuri. 
Dillon revenise la tonul lui obişnuit, dur. Privi spre Paula şi Newman. Asta vă 
include şi pe voi. 

— Putem merge în biroul de alături, zise Corcoran zâmbind, ca să mai 
încălzească atmosfera. 

— Când ne putem întoarce, să bateţi de trei ori în uşă. 

— Ai menţionat expresia „element-cheie al catastrofei”, spuse Tweed 


după ce rămaseră singuri. Te ascult. 


Aşezat la birou, doctorul Wand ridică receptorul şi formă un număr din 
Bruxelles. Se lăsă pe spate în scaun şi aşteptă, potrivindu-şi ochelarii pe nas. 

— Da? răspunse o voce guturală. 

— Doctor Hyde? 

— Da. Ce pot face pentru dumneavoastră? 


— Aici e directorul. Îmi recunoşti vocea? Bine. Du-te la un telefon public 
şi sună-mă. Imediat, te rog. 

Wand închise telefonul. În timp ce aşteptă, studie harta Angliei şi a 
europei de Vest, pe care erau însemnate o serie de cruciuliţe în creion. Uşor de 
şters. După zece minute sună telefonul. 

— Aici, doctorul Hyde. 

— Cred că trebuie să treci la etapa următoare din program cu pacientul 
dumitale. O mână e de-ajuns. 

— Pacientul este dreptaci, îl informă Hyde. 

— Ei, atunci putem fi mulţumiţi. Extirpă mâna stângă şi expediaz-o 


conform planului. 


În biroul lui Corcoran, Dillon se plimba nervos. Tweed nu-l văzuse 
niciodată aşa de agitat. Rămase tăcut, încercând să ghicească ce avea să-i 
spună Dillon. 

Americanul se apropie deodată de Tweed şi începu să vorbească în 
şoaptă. 

— Catastrofă nu e un cuvânt destul de expresiv. Avem de-a face cu un 
duşman foarte brutal, care ar putea cotropi vestul Europei şi chiar anihila 
Statele Unite. 

— Şi cine este acest duşman? întrebă Tweed. 

— Lasă-mă să-ţi spun. Hilary Vane a fost o fiziciană strălucită. A lucrat un 
timp la un proiect ultrasecret la uzina Boeing din Seattle. Mai târziu, s-a mutat 
la Palmdale, în California. Acum, mi-am dat seama că trei dintre principalii 
oameni de ştiinţă - care lucrau la acelaşi proiect - au fost răpiți, cu tot cu 
familiile lor, în urmă cu trei ani. 

— Şi care este proiectul? 

— Unul dintre cele mai avansate şi mai ample planuri din lume. 
Bombardierul Stealth B2. Este practic de nedetectat de nici un radar - nici chiar 
de ale noastre. Procedeul poate fi, de asemenea, adaptat la avioane şi 
submarine. Duşmanul poate avea - şi probabil are - aceste arme. 

— Deci, cu ce ne confruntăm? 


— Cu avioane şi vapoare invizibile. 

— Mi-am amintit unde cred că am văzut-o pe femeia cu pălăria cu boruri 
largi, spuse Paula. 

Îşi azvârli într-o parte părul negru şi se încruntă în timp ce încerca să-şi 
ordoneze gândurile. Stătea în spatele biroului ei de la Park Crescent şi-i avea ca 
ascultători pe Tweed, Newman şi Monica. 

Dillon hotărâse că ar fi cazul să-şi prezinte omagiile directorului, adică lui 
Howard. 

— Şi să nu crezi că asta îmi face plăcere, fu remarca sa usturătoare, când 
părăsi biroul lui Tweed. Cam asta e, dacă nu te superi. 

— A făcut un anume gest înainte de a se izbi de Hilary Vane la aeroport, 
reflectă Paula. 

— Şi a împins acul fatal în corpul victimei. O crimă cu sânge rece, în plină 
zi şi în mijlocul unei mulţimi de oameni. Asta-ţi cere ceva forţă, nu glumă, 
comentă Newman. 

— Las-o pe Paula să se concentreze, îl mustră Tweed. 

— Ambele femei au energie, observă Paula. 

— Care femei, pentru numele lui Dumnezeu? interveni din nou Newman. 

Tăcu observând privirea lui Tweed. 

— Cele din New Forest. Lee Holmes şi Helen Claybourne, continuă Paula. 
Una din ele. Problema este că nu-mi pot aminti asemănarea, gestul acela... 
Amândouă sunt destul de înalte pentru a putea juca diabolicul rol de la 
Heathrow... 

— Şi ambele au o experienţă dramatică, adăugă Monica. Completez un 
dosar al celor două neobişnuite doamne. 

— Pot verifica un lucru, continuă Paula fără a lua în seamă între ruperile. 
Pot telefona în ambele locuri de la New Forest şi să văd dacă lipseşte de acasă 
vreuna din ele. 

— Burgoyne şi Fanshawe, îşi spuse Monica începând să caute în cartea 
locală de telefoane. lată-le! 

Notă cele două numere pe o bucată de hârtie şi i-o dădu Paulei. 

Un moment aşteptară în linişte. Paula luă un şerveţel dintr-o cutie, îl 


mototoli, îl vâri în gură, apoi acoperi receptorul cu o batistă de mătase, pentru 


a-şi disimula vocea. Formă întâi numărul lui Burgoyne. Aşteptă câteva minute, 
apoi închise. 

— Interesant. Nu e nimeni. Nici Lee şi nici comandantul de brigadă. Acum 
să vedem la Helen Claybourne... 

Repetă operaţiunea. Aşteptă din nou câteva minute. Suna în gol cu o 
persistenţă iritantă. Puse receptorul în furcă. 

— Nici aici nu e nimeni. Nici Helen, nici Willie. Newman nu mai aşteptă. 
Se adresă energic lui Tweed: 

— Ce naiba, aş vrea să ştiu, facem ceva în legătură cu Moor's Landing? 
Biata doamnă Garnett a dispărut, după cum ţi-am spus. 

— Şi ce propui? 

— Să anunţăm poliţia. la legătura cu Mark Stanstead. După cât îl cunoşti, 
va face el ceva. Poate că următorul lucru pe care îl vom afla va fi că a fost 
găsit, plutind pe Solent, corpul doamnei Garnett... ca şi al lui lrene Andover. O 
femeie a dispărut, Tweed, şi cred că e mai mult decât suficient ca să răstorni 
întregul Moor's Landing. 

— Eşti prea mare pentru acţiuni pripite şi la voia întâmplării, Bob, îi 
replică Tweed calm. Dinadins, nu stârnesc cuibul de viespi. Încă. Să-i lăsăm să 
creadă că pot merge mai departe. 

— De ce? bătu Newman în retragere. 

— Pentru că mă tem că sunt în joc obiective mult mai mari. Lasă-mă să 
citesc câteva pasaje din dosarul pe care mi l-a dat Andover. Scoase dosarul din 
scrin, îl deschise şi începu să citească rar. 


— Doamnă Kramer, obţineţi-mi legătura cu Vulcan, vă rog. Este foarte 
urgent. 

Doctorul Wand aşteptă legătura studiind hărţile de pe birou. Una dintre 
ele reprezenta coasta de sud a Angliei, de la Dover până la Lymington. Cealaltă 
reda coasta vestică a Europei de-a lungul Germaniei şi Danemarcei. Ambele 
aveau însemnări şi cruciuliţe în creion, care marcau zone specifice. Sună 
telefonul. 

— Aici, Vulcan. 

— Mergi la aeroportul din Londra împreună cu prietenii noştri chiar acum. 
Biletele se află la biroul Sabena. Plecăm în Belgia. 


— Înţeles. Au apărut intruşi la Moor's Landing. Să evacuăm zona? 


— Dumneata ce crezi? 

— Nu e nevoie. Îl cunosc pe Tweed. Procedează pas cu pas până are 
toate datele înainte de a acţiona. 

— Atunci, replică doctorul Wand, mergând în Belgia suntem cu un pas 
înaintea lui. În orice caz, am aranjat să-l trimitem pe lumea cealaltă dacă e 
nevoie... 

Această succintă conversaţie avusese loc cu câteva ore înainte ca Paula 


să încerce convorbirile ratate. 


Tweed continuă să citească din dosarul lui Andover: 

„Dar în secolul al treisprezecelea au avut loc chiar mai multe 
evenimente memorabile pe întinsa scenă a Asiei. Un popor tătar, din ţara de la 
nordul Chinei, s-a ridicat deodată pentru a câştiga supremaţia în afacerile lumii 
şi a repurtat o serie de cuceriri fără precedent în istorie. Aceştia erau 
mongolii... 

În 1214, Ginghis-Han, conducătorul confederației mongolilor, a declarat 
război împăratului chinez şi a cucerit Pekinul. S-a îndreptat apoi spre vest unde 
a cucerit Turkestanul de Vest, Persia, Armenia, India până în Lahore, şi sudul 
Rusiei, până în Ungaria şi Silezia...” 

— Nu văd sensul acestei lecţii de istorie, protestă Newman. 

— Ai răbdare. Lasă-mă să mai citesc puţin... „Succesorul lui, Ogdai-han... 
a continuat seria acestor uimitoare cuceriri. A desăvârşit cucerirea Imperiului 
Chinez şi a măturat apoi totul de-a lungul Asiei spre Rusia (1235), într-un marş 
uluitor. Kievul a fost distrus în 1240 şi aproape întreaga Rusie a devenit 
tributară mongolilor. Polonia a fost distrusă şi o armată mixtă de polonezi şi 
germani a fost anihilată în bătălia de la Liegnitz, în Silezia Inferioară în 1241..." 

— Începe să se apropie de noi, observă Paula când Tweed se opri. 

— Ai intuiţie. Andover a subliniat pasajul despre Polonia. 

— N-ai putea să-mi spui şi mie ce-i cu toate astea? se plânse Newman. 

— Ssst! făcu Paula. Citeşte mai departe, îl îndemnă ea pe Tweed. 

„E de observat că mongolii s-au pregătit pentru acţiunea lor 
asigurându-şi o bună cunoaştere a poziţiei Ungariei şi a situaţiei din Polonia - 
au avut grijă să se informeze prin sisteme de spionaj bine organizate..." 

— Andover a subliniat ultimul pasaj, unde am ridicat vocea, comentă 


Tweed. 


— Tot nu pricep, insistă Newman. Singurii mongoli care au rămas sunt o 
mână de triburi nomade din Asia Centrală. Şi ce-i cu asta? Andover a studiat 
istoria. 

— Andover,  sublinie Tweed, studiază amenințările mondiale 
contemporane, încercând să prevadă viitorul din istoria trecutului. Da, mongolii 
sunt doar nişte nomazi lipsiți de importanță astăzi. Dar forțe masive există 
lângă ei - forțe despre care Andover crede că au studiat istoria. 

— Liegnitz nu este departe de Atlantic, spuse Paula gânditoare. Cât de 
aproape însă? 

— Începi să sesizezi conturul enormului pericol pe care l-a identificat 
Andover, îi spuse Tweed. El a scris un comentariu exact despre această 
chestiune... 

— „Liegnitz se află la mai puţin de o sută cincizeci de mile de Berlinul de 
azi şi la nu mai mult de două sute cincizeci de mile de Hamburg şi deci de 
ieşirea la mare. Mongolii au fost la o azvârlitură de băț de Atlantic şi de 
Britania.” 

Ultimele două cuvinte au fost de asemenea subliniate de Andover. În 
afară de pasajele pe care vi le-am citit şi care sunt comentariile lui Andover, 
mai sunt pasaje extrase din H.G. Wells: A Short History of the World. 

— Acum, că ne-am luat lecţia de istorie, remarcă Newman, întinzându-se, 
ce mai urmează? 

— Următoarea mutare este să ne grăbim spre Belgia pentru a discuta cu 
profesorul Gaston Delvaux de la Liege. O nouă verigă în lanţ, sper. Monica are 
bilete pentru trei dintre noi. Dar mai înainte trebuie să vorbesc cu vechiul meu 
prieten, inspectorul-şef Benoit de la Poliţia din Bruxelles. Un om care ştie tot ce 
se întâmplă în ţara lui. 

— Să sperăm că nu ne va spune ceva şocant, spuse Paula. 

— De ce ar face-o? întrebă Newman. 

— Am un presentiment. 


— lar intuiţia? făcu Newman ironic. 


Monica formă numărul pentru Bruxelles şi ceru legătura să fie trecută pe 
telefonul direct. | se spuse că vor fi sunaţi. Câteva minute mai târziu sună 
telefonul. 

— Benoit? întrebă Tweed. Aici, Tweed. 


— Ah, bătrânul meu prieten şi-a amintit de mine, în cele din urmă, îl 
salută în engleză o voce caldă. Ce mai faci? Bine. Deci trebuie să ai o 
problemă. Întotdeauna mă cauţi când ai o problemă. Dă-i drumul, cum zic 
americanii vulgari. 

— Voi veni foarte curând acolo... 

— Spune Monicăi să-mi telefoneze detalii despre zbor. Te voi aştepta cu o 
maşină la aeroportul Zaventem. 

— Un bun venit mai plăcut în Belgia nu-mi puteam imagina. Mulţumesc. 
Trebuie să-i fac o vizită lui Gaston Delvaux. 

— Eşti tot pe direct? întrebă Benoit repede. 

— Da. Tweed se încorda. 

— De ce? 

— Delvaux, geniul armamentului din Herstal de lângă Liège? 

— Ăsta-i omul, confirmă Tweed. 

— Mă tem că e cam dificil să-l vezi. E un mister aici. Foarte ciudat. 

— Ce fel de mister? 

— N-am idee. Da, ştiu că pare curios, spuse Benoit, dar ăsta e adevărul. E 
interzis să ne apropiem de castelul său. 

— Ce se întâmplă, de fapt? insistă Tweed. 

— Nici eu nu sunt prea lămurit. Stai să-ncerc. Deşi nu va fi prea uşor să 
descriu indescriptibilul. 

— Faptele însăşi ne vor ajuta. Urmă o pauză. 

— Gaston Delvaux, atât de activ toată viaţa şi în vârstă de abia cincizeci 
de ani, s-a retras din viaţa publică şi comercială. S-a retras. Să fie o cădere 
nervoasă? Atunci de ce, după câte ştiu, n-a fost văzut de nici un doctor? 

— Cât e de retras? Şi de cât timp? 

Paula se aplecă înainte. Când auzi cuvântul „retras”, ochii îi străluciră. ÎI 
privi pe Tweed cu atenţie. Newman, care bătea încet darabana cu degetele, 
încetă şi se ridică urmărind şi el fizionomia lui Tweed. Nu putu citi însă nimic. 

— De vreo trei, patru luni. Se pare că soţia lui l-a părăsit; a fugit cu un 
milionar american. Mi se pare puţin cam greu de crezut. 

Tweed avu o sclipire de memorie. Şi soţia lui îl părăsise pentru un grec 
armator. Şi, din câte ştia, trăiau undeva prin Africa de Sud. Rămase surprins de 
cât de puţin îl afecta amintirea. La urma urmelor, se întâmplase acum câţiva 


ani. Toate astea îi trecură prin minte în timp ce-i răspunse lui Benoit. 


— Şi mie mi se pare greu de crezut asta despre Lucie, spuse Tweed 
încruntat. Gaston a adus-o o dată la Londra la o întâlnire INCOMSIN. Am cinat 
cu ei. Soţia sa m-a surprins prin statornicia şi ataşamentul puternic pentru 
Gaston. 

— Şi mie mi-a lăsat aceeaşi impresie, recunoscu Benoit. Bineînţeles, nu 
poţi fi niciodată sigur cu femeile. Nu în ceea ce o priveşte pe Lucie. Chiar deloc. 
Dar asta e ceea ce a spus Delvaux lumii. 

— Aşadar, în asta constă misterul? 

— Nu numai. Mai e ceva. A renunţat brusc la toate posturile sale 
consultant ştiinţific la NATO, consultant al apărării la EC etc. A renunţat la toate 
peste noapte. 

— Când? 

— De trei, patru luni. 

— Coincide cu dispariţia soţiei sale, Lucie? 

— Exact. S-a presupus că asta l-a determinat să părăsească viaţa 
publică. Însă eu cred, psihologic vorbind, că e o eroare. Pentru a diminua şocul 
pierderii soţiei sale, ar fi trebuit să se refugieze în munca sa. Repet, e un 
mister. 

— Monica îţi va comunica sosirea noastră, Benoit. 

— A noastră? Vine şi încântătoarea Paula cu tine? 

— Da. Tweed zâmbi în sine. Benoit avea o slăbiciune pentru Paula. Ne 


vedem curând... 


Telefonul de pe biroul doctorului Wand sună. Ridică receptorul, aruncând 
o privire spre ceasul său de mână, marca Rolex. Da? 

— Vorbesc de la o cabină, îl informă o voce feminină. Am îndeplinit 
misiunea de la aeroportul din Londra. Totul e aranjat. 

— Te-a văzut cineva? 

— Sigur că nu. Condiţiile au fost perfecte. Era mare îmbulzeală. 
Atmosferă ideală pentru operaţiune. 

— Excelent, draga mea, toarse Wand. Îşi ţuguie buzele într-un zâmbet 
satisfăcut. Ochii îi sclipeau în spatele ochelarilor. În curând vom pleca spre 
Bruxelles pentru o altă misiune. Vino aici în ţinuta obişnuită. 

— Sunt îmbrăcată în femeie de serviciu acum. Sunt pe drum... Doctorul 


Wand puse receptorul în furcă. Îşi frecă mâinile mari. 


Totul decurgea conform planului. Următoarea ţintă se afla în Belgia. 


— Toate astea sunt atât de incredibile şi de tulburătoare, spuse Paula, 
după ce ascultă rezumatul conversaţiei lui Tweed cu Benoit. Parcă se repetă 
experienţa cu Sir Gerald Andover. 

- Într-adevăr, răspunse Tweed. Găsesc însă că e mai degrabă sinistru. 
Dar ăsta e un motiv în plus pentru a merge la Bruxelles. 

Îi înmâna dosarul lui Andover, când intră Cord Dillon însoţit de Howard. 
Directorul SIS era un bărbat înalt, cu faţa roz, proaspăt bărbierit şi îmbrăcat 
impecabil într-un costum Chester Barrie, albastru, cumpărat de la Harrods. 
Purta, de asemenea, cămaşă cu dunguliţe, iar accentul său era al unui 
aristocrat. 

— Cât se poate de neplăcut acest incident de la aeroportul din Londra, 
începu el. 

— Puțin spus neplăcut, repetă Tweed sec, nerăbdător să plece. 

— Un groaznic bun venit pentru distinsul nostru oaspete, continuă 
Howard. Şi toate informaţiile se găseau în capul acestei femei moarte... 

Tweed aruncă o privire spre Dillon. Faţa acestuia era ca o mască - cu 
siguranţă că nu-i spusese niciun cuvânt despre Stealth lui Howar un om pe care 
nu-l plăcuse niciodată. 

deci presupun că nu vom şti niciodată ce ar fi avut ea să ne spună, 
completă Howard. Într-adevăr, găsesc toate astea regretabile După cum ştii, 
Tweed, tocmai m-am întors dintr-o vizită la Washington. Privi spre Dillon. 
Directorul dumitale mi-a spus că nu se poate să mai continue mult asta. Cu 
excepţia haosului din Rusia îşi îndreptă din nou atenţia spre Tweed. Deci, ce 
spuneai despre frontul interior? 

Aplecată deasupra dosarelor de pe birou, Monica îşi înăbuşi un oftat. 
Frontul interior - Howard continua să folosească frazeologia asta desuetă. 
Limbajul clubului său. 

— E ceva senzaţional de raportat? Vreo nouă acţiune în timpul absenței 
mele? continuă Howard. 

— Una, alta, răspunse Tweed stânjenit. Prea devreme pentru a trage vreo 
concluzie. Mult prea devreme. 

— Ah! Howard îndepărtă o scamă de pe rever aruncând o privire spre 
Dillon. Nicio vorbă? 


Tweed aprobă dând din cap. Howard presupuse că Tweed nu voia să 
vorbească în faţa lui Dillon. Reacţie pe care însă Tweed o provocase pentru a 
evita o discuţie cu Howard. 

— Mai bine îmi răsfoiesc dosarele, spuse Howard. Şi dacă găseşti ceva 
timp liber, Dillon, vino, te rog, să cinăm într-o seară la clubul meu. Bun venit în 
bătrâna Anglie. Dillon îl aşteptă să iasă. Se aşeză pe scaunul pe care i-l 
adusese Paula şi începu să vorbească în felul său brutal, nemanierat: 

— La naiba! Ceea ce nu pot înţelege este cum de-au avut pe cineva la 
aeroport care s-o aştepte la sosire pe Vane. Totul trebuie să fi fost dinainte pus 
la cale, pentru a avea asasinul gata pregătit. 

— Cord, e de înţeles că suferi, probabil pentru că ne mişcăm încet, dar ai 
văzut şi tu, spuse Tweed cu diplomaţie. Avem de-a face cu o organizaţie mare, 
internaţională. Zborul avionului cu care ai venit tu de la Washington a fost 
întârziat cu cinci sau şase ore de ameninţarea unei bombe - ceea ce până la 
urmă s-a dovedit a fi o farsă. Trebuia să te fi văzut cu Vane la aeroportul 
Dulles. Păcăleala a decalat sosirea avionului cu suficient de mult timp pentru 
ca asasinul să ajungă la aeroportul din Londra. Diabolic de simplu. 

— Deci să ascultăm vocea unui mort, spuse Dillon. 

Scoase din buzunar o eşarfă subţire de catifea în care se afla înfăşurată o 
cutiuţă. Deschizând capacul, scoase un disc CD. Privi spre Paula. 

— Paula, aceea pare a fi o maşinărie pentru CD. Aşa-i? Bun. Am 
înregistrat declaraţia lui Vane pe CD, pentru că e mai uşor de ascuns. Eşti 
drăguță s-o pui? Vreau să auziţi esenţialul... 

Paula deschise aparatul şi puse discul. Apăsă pe un buton şi se aşeză să 
asculte. Era straniu să asculte vocea caldă a lui Hilary Vane care era acum 
moartă. 

„Am lucrat timp de şase ani la Boeing în Seattle la proiectul Stealth. Doi 
dintre cei mai străluciți cercetători în acest domeniu au fost profesorul Bauer şi 
profesorul Rockmann. Ambii erau căsătoriţi şi aveau copii. Acum trei ani a 
trebuit să mă transfer la Palmdale, California. Chiar înainte de plecarea mea, 
Bauer şi Rockmann urmau să-şi reînnoiască contractele. Erau specializaţi în 
nave aeriene Stealth. Un al treilea cercetător, la fel de strălucit, profesorul 
Crown, considera că tehnica putea fi adaptată la vapoare şi submarine. El 
lucrase pe cont propriu o vreme. Înainte ca eu să plec la Palmdale, Bauer şi 


Rockmann au dispărut. Au lăsat scurte comunicări acasă la ei, în Seattle, în 


care spuneau că se mută la altă companie. Agenţii din Washington însă n-au 
găsit nicio urmă a celor doi sau a familiilor lor. Profesorul Crown a venit cu 
mine în California. Era căsătorit, dar nu avea copii. A dispărut şi el împreună cu 
soţia sa, lăsând în urmă un bilet în care scria că era prea obosit şi că îşi luase o 
lungă vacanţă împreună cu soţia sa...” 

Urmă o pauză. Toţi aşteptau cu nerăbdare, iar Dillon le explică: 

— Mă veţi auzi în curând punându-i o întrebare. 

Se opri îndată ce vocea femeii continuă. Paula avu impresia că surprinde 
un tremur al vocii. 

„Din nou au venit agenţi de la Washington, dar n-au putut da de nicio 
urmă de-a lor. Toţi cei trei bărbaţi au dispărut împreună cu familiile lor, pur şi 
simplu. Treaba asta m-a dat peste cap, creându-mi dificultăţi în ceea ce 
priveşte posibilitatea de a mă concentra asupra muncii mele...” 

O altă pauză. Apoi vocea lui Cord Dillon: 

„Domnişoară Vane, la trei ani de la dispariţia lui Crown, v-aţi putea 
aminti ceva ce aţi uitat să declaraţi atunci, în primele rapoarte? 

— Da, domnule Dillon. Mă simt atât de prost. Pur şi simplu, mi-a scăpat 
din vedere. Profesorul Crown a fost într-o excursie de agrement în Belgia, 
înainte - după cum credeam atunci - de a se stabili la noua sa locuinţă din 
Palmdale. Când s-a întors, mi-a spus, în timp ce beam ceva noaptea târziu, că a 
găsit confirmarea teoriilor sale despre ambarcaţiunile Stealth. Dintr-o altă 
sursă. Era foarte agitat...” 

Dillon se ridică şi închise aparatul. Scoase CD-ul şi-l puse la loc în 
învelişul de catifea. 

— Asta e Tweed. Abia în urmă cu o săptămână, Vane şi-a amintit de 
conversaţia avută cu Crown la un pahar. Doar acum o săptămână a fost 
menţionată călătoria aceea în Belgia. Vin aici direct de la preşedinte. Ordinul 
său a fost să te contactez pe dumneata, ştie că vei da de vreo urmă. 

— Şi asta e tot? întrebă Tweed. 

— Nu chiar. Nimeni n-ar putea încerca să dispară din State cu avionul. 
Ştim toate datele dispariţiilor, aşa că am verificat înregistrarea navelor care au 
plecat din porturile Seattle şi San Francisco. Când au dispărut Bauer şi 
Rockmann, am descoperit un cargou care plecase din San Francisco şi nu s-a 
mai întors niciodată. Acelaşi lucru şi în cazul Crown. Un cargou, care n-a mai 


venit în Statele Unite, a părăsit Seattle exact în acelaşi timp în care au dispărut 


el şi soţia sa. 

— Aţi verificat înmatriculările celor două vapoare? 

— Desigur. Nişte societăţi obscure despre care n-am putut afla nimic. 
Moonglow Trading&Mercantile Internaţional. 

— Care era destinaţia navelor? întrebă Tweed. 

— Hong Kong. 

S-a văzut însă că Dillon nu suferea doar din cauza incidentului. De-abia 
trecuse printr-un acces de gripă. Fusese încântat să părăsească biroul lui 
Tweed, pentru a merge în camera sa de la Inn Park. La puţin timp de la 
plecarea lui, sună telefonul. Monica răspunse, ascultă, apoi acoperi receptorul 
cu mâna şi-l privi pe Tweed: 

— Un comandant... Noble te aşteaptă jos. 

— Invită-l aici, spuse Tweed. 

Newman se ridică. Arăta ciufulit şi extenuat. 

— Cred că mă voi întoarce în apartamentul meu să fac o baie. Asta dacă 
nu crezi că e nevoie să stau să ascult ce are de spus comandantul. 

— Nu, zâmbi Tweed. Cred mai degrabă că va dori să-mi vorbească între 
patru ochi. Serviciul Secret Naval, după cum ştii. l-am cerut să localizeze pe 
cineva... 

Newman deschise uşa când vizitatorul ajunse în capul scărilor. După ce-l 
salută, Newman plecă mai departe. Comandantul Noble era un tip înalt de vreo 
şase picioare, robust, cam la patruzeci de ani, şi avea tenul roşcat al omului ce 
şi-a petrecut timpul pe mare. Purta un costum de zi. 

Tweed se ridică. Îl salută strângându-i mâna. 

— Îţi mulţumesc că ai venit. M-am gândit că nu e o treabă pe care să o 
discutăm la telefon. 

— N-am încredere în ele. Nici în telefoanele directe. Nu, mulţumesc, îi 
spuse el Monicăi, care îi oferi cafea. 

Privi spre Paula şi Monica înainte de a se aşeza pe scaunul pe care i-l 
oferise Tweed. 


— Nu vreau să discut credibilitatea personalului tău. Dar subiectul 
întrevederii este exclusiv pentru noi doi. 

— Tocmai plecam să caut un dosar, spuse Paula cu tact şi părăsi; camera 
împreună cu Monica. 

Noble se aşeză încruntat într-un fotoliu. 

— Tweed, ce-s toate astea despre vapoare care dispar fără urmă şi fără 
aparent - nici un motiv? 

— Cinci, în zona canalului Solent în acest an. 

Tweed arătă spre peretele unde Monica, la indicaţia sa, desfăşurase trei 
hărţi. Una era a coastei de sud, având în centru Lymington. Piuneze cu floarea 
roşie marcau în linii mari suprafeţele unde Walford, căpitanul portului 
Lymington, raportase dispariţiile. O altă hartă, la scară mai mare, era a 
Europei. A treia, ocupând mai mult spaţiu, era harta globului pământesc. 

— Ştiam de astea, comentă Noble. Mai sunt şi altele. Se opri, gândindu- 
se cât de mult să dea în vileag. La naiba, te cunosc. Dar lucrurile astea sunt 
strict secrete. Eu sunt în legătură cu serviciile secrete navale ale altor state. 
Strict secret, repetă el. 

O altă pauză. 

— Desigur, îl încuraja Tweed. 

— Am primit rapoarte similare despre vapoare dispărute, fără niciun 
motiv, în largul coastelor Olandei, Germaniei şi Danemarcei. Se opri. Mai ai 
piuneze din astea? Mersi, continuă el, după ce Tweed îi dădu o scrumieră de 
sticlă, plină cu piuneze roşii. 

— Câte nave sunt implicate? Ce tipuri? Şi care erau condiţiile 
atmosferice? îl bombardă Tweed cu întrebări. 

— Două de pe coasta Olandei, zise Noble înfigând piuneze. Şase pe 
coasta Germaniei. Destul de curios, dar adesea s-a întâmplat pe lângă insulele 
Frisice: Borkum, Norderney şi Sylt. Aici, la extremitatea nordică a Syltului se 
află o bază navală germană... Înfipse mai multe piuneze. Au mai fost opt pe 
coasta de vest a Danemarcei, în sudul portului Esbjerg. Noble înfipse piunezele 
una după alta şi apoi se întoarse spre Tweed cu mâinile în şolduri. 

— M-ai întrebat ce tipuri. lahturi, costiere, vase de pescuit şi cargo-boturi. 
În niciunul dintre cazuri n-au apărut epavele. Şi nici nu s-au găsit 
supraviețuitori. Într-un singur caz s-a găsit o rămăşiţă îngrozitoare. 


— Continuă, sunt nerăbdător, îl îndemnă Tweed. 


— Un expert german în radare, Vogel, şi-a luat mica sa goeletă pornind 
din Norderney pe o ceaţă foarte deasă. Era al şaselea care pleca să afle ce se 
întâmplase cu un prieten apropiat de-al său. Nu s-a mai întors niciodată. În ziua 
următoare, un elicopter, ce pornise în căutarea sa; a localizat o bucată de 
epavă care plutea. Un om din echipaj a coborât pe o platformă să ridice acel 
rest. Şi-a vărsat tot micul dejun. Capul retezat al lui Vogel se afla pe acea 
bucată plutitoare din prova navei. Fusese decapitat. Capul fusese tăiat de sub 
falcă cu o extremă îndemânare. La fel se petrecuse şi cu restul goeletei. 

— Cine sau ce o fi făcut asta? întrebă Tweed. Cu siguranţă că un patolog 
german... 

— Da. Un patolog german a studiat specimenul. Însă n-avea idee despre 
cum a putut fi făcută treaba asta. Zicea că gâtul a fost retezat atât de curat, 
încât credea că s-a operat cu un cuţit mare de chirurgie. O idee fantastică. A 
demonstrat chiar el cât era de bizar. 

— Şi asta-i tot? Alte vapoare care lipsesc...? 

— Doamne, nu! Noble luă scrumiera de pe masă şi se opri lângă harta 
globului pământesc. Două vase de pescuit au dispărut lângă Dakar, pe coasta 
de vest a Africii. Noble mai fixă încă două piuneze. Apoi trei cargouri au 
dispărut la sud de Capul Bunei Speranţe. Mai întâi au fost doborâte de o 
furtună, apoi a fost ceaţă. Oh, şi la Dakar a fost ceaţă. Acum ne mişcăm mai 
spre est. Marea Timor - la mijloc între Australia de Nord şi insula Timor. Trei 
vase mari de pescuit s-au pierdut acolo. Plus un cargou japonez, Subaru. Mai 
înfipse o piuneză, apoi se aşeză la loc în fotoliu. 

— Dispariţia celor patru vase din Marea Timor s-a petrecut tot pe o ceaţă 
deasă. Pare a fi singurul factor comun. Ceaţa. Am fost îngrijoraţi şi surprinşi. 
Prea sunt multe. Şi niciun supravieţuitor. 

Tweed nu răspunse imediat. Păru tulburat când se uită la hărţi. Noble îşi 
privi ceasul, apoi îi spuse lui Tweed care privea în gol: 

— Ai prins vreun fir, nu-i aşa? 

— Nu sunt sigur. Ai folosit cuvântul „ciudat”. Asta îmi susţine teoria, dar 
am nevoie de mai multe date. 

— Când mi-ai telefonat şi mi-ai vorbit despre vapoarele care au dispărut, 
mi-ai cerut, dacă pot, să localizez iahtul cu motor al lui Sir Gerald Andover, 
Seahorse III... Noble se întrerupse brusc, uitându-se la hărţi Ca să nu uit, n-ar fi 
mai bine să scot toate piunezele înainte de a pleca? 


— Mai bine nu. Şi-apoi asta e poate cea mai sigură încăpere din Londra. 
Am întărit paza. În fiecare noapte, doi oameni înarmaţi păzesc biroul. 

— Atunci, las totul aşa. Deci să revenim la Andover. l-am contactat 
telefonic pe cei din Esbjerg... Danemarca, şi mi-am continuat cercetările spre 
sud. Am avut noroc la Anvers. În această dimineaţă, Seahorse se află, nu de 
mult, ancorat în acel port belgian. 

— Şi cu trenul, la o mică distanţă de Bruxelles, apoi o altă scurtă 
călătorie până la Liege, îşi spuse Tweed. 

— Poftim? N-am înţeles. 


— Nimic. Vorbeam singur. Îţi datorez... 


Rămas singur în birou, Tweed îşi roti scaunul înspre hărţi. Le studie cu 
ochii pe jumătate închişi. Înainte de a pleca, Noble îi spusese că „incidentele” 
de la Dakar, Capul Bunei Speranţe şi Marea Timor avuseseră loc în afara căilor 
normale de navigaţie. 

— Atunci, ce căutau nenorocitele alea de vase acolo? 

— Se presupune că din cauza furtunilor şi a mării vijelioase, răspunse 
Noble. 

— Interesant, zise Tweed. 

Se răsuci în scaun când bătu cineva la uşă. Îl strigă să intre. Era Marier, 
convocat de Monica la cererea lui Tweed. 

Marier, un tip până în treizeci de ani, era membru SIS de câţiva ani. Cel 
mai grozav trăgător de elită cu puşca din întreaga Europă de Vest. De înălţime 
medie, subţire, proaspăt bărbierit, era îmbrăcat elegant într-o jachetă cu 
pătrăţele, pantaloni gri cu dunga ca o lamă de ras, cămaşă albă, scrobită şi o 
cravată albastru pal. Blond, vorbea cu accentul uşor tărăgănat al aristocraților. 
Pe continent ar fi trecut drept englezul tipic, independent de mijloacele 
materiale. Se aşeză pe braţul fotoliului încăpător în timp ce Monica şi Paula 
reveniră în cameră. 

— Putem intra? A plecat personajul naval? întrebă Paula. 

— Simţiţi-vă ca acasă, le spuse Tweed. Vă va interesa ce-i voi spune lui 
Marier. 

— Ceva de lucru, sper, vorbi tărăgănat Marier. M-am plictisit îngrozitor 
tot învârtindu-mă prin magazinele cu articole de sport. 


Monica îl privi. „Parcă-i scos din revistă, gândi ea. Şi atât de diferit de 


Howard.” Între amici, vorbea despre director ca de un manechin nobil scos din 
cutie”. 

— Da, confirmă Tweed. Şi încă o treabă foarte periculoasă, cred. 

— Din ce în ce mai bine. Simt că învechita mea adrenalină începe să 
circule. Vreo călătorie, ceva? 

— Asta o vei decide chiar tu. Monica, înainte ca Marier să plece, dă-i cinci 
mii de lire. Şi încă două mii în monedă belgiană. 

— Ah, deci Bruxelles e pe agendă? întrebă Marier. Sună plăcut. Ştiu 
câteva locuri unde se mănâncă bine acolo. 

— E o presupunere, îl avertiză Tweed. Belgia. Vreau să spun că e doar o 
bănuială. Ceea ce ai de făcut este să urmăreşti mişcările unui anume doctor 
Wand. 

Îi explică pe scurt tot ce ştia despre cel urmărit, tot ceea ce izbutise să 
afle Monica până în acel moment. Sublinie că nimeni nu ştia exact cum arată 
Wand, fapt ce făcea misiunea şi mai dificilă. 

— Pare asemănător cu tipul pe care Butler l-a văzut la The Boltons în 
noaptea în care a făcut-o pe vânzătorul de ziare. Nu sunt mulţi bărbaţi care 
poartă ochelari de aur. 

— Asta numai dacă acela este într-adevăr doctorul Wand, îi atrase 
atenţia Tweed. Se pare că n-a fost niciodată fotografiat. 

— Oh, dar va fi. Marier scoase din buzunar un mic aparat de fotografiat. 
Dacă va fi vorba de Bruxelles, n-ar trebui să mă înarmez? 

— E esenţial, aprobă Tweed. În Belgia nu vei întâmpina dificultăţi în a 
obţine tot ce ai nevoie. 

— Legături la Anvers, Bruxelles şi Liege, îi aminti Marier confidenţial. 

— Repet, acest om poate fi foarte periculos, accentua Tweed. 

— Deci o ţintă ce merită să fie urmărită. Aşa-i? Dacă da, mă duc să-mi 
iau de la birou geanta de voiaj - cea pregătită pentru plecări urgente. 

— Încă un lucru, îi spuse Tweed. În curând voi locui la Hilton pe 
bulevardul Waterloo, împreună cu Paula şi cu Newman. 

— Chiar e nevoie ca faimosul nostru corespondent de presă să se ţină de 
coada ta? 

Tweed oftă în sinea sa. În caz de urgenţă cei doi bărbaţi ar fi putut lucra 
împreună bizuindu-se întru totul unul pe celălalt. Dar amândoi aveau rezerve 


reciproce. Conflict între personalităţi. 


— Newman vine cu noi, spuse cu fermitate. Te ajut cu tot ce pot. Regret 
că e atât de puţin. 

— Aşa e totul mult mai interesant. Descoperirea. Darea în vileag. Deci, 
doctore Wand, pornesc. Şi ar fi cazul să ai grijă... 

Monica ridică receptorul. Vorbi, apoi ascultă. Acoperi microfonul şi îi 
spuse repede lui Tweed: 

— E Philip Cardon. Se grăbeşte. 

— Aici Tweed. Cardon, unde eşti? Credeam că eşti în drum spre casă. 

— M-am oprit la Bangkok... 

— De unde suni? întrebă Tweed neliniştit. 

— De la un telefon public, de la aeroport. Mă întorc peste vreo trei zile. 
Mă duc la Chengmai... 

— Nu! Este un ordin... 

— Nu te aud. E proastă linia. Trebuie să închid... 

Tweed înţelese că legătura se întrerupsese. Puse încet receptorul în 
furcă. Paula îl privea. 

— Ce s-a întâmplat? 

— A sunat Philip Cardon din Bangkok. Merge la Chengmai. 

— Cel mai mare centru de distribuire a drogurilor pentru aşa-numitul 
Triunghi de Aur. l-ai ordonat să vină acasă? 

— Da. Însă a folosit vechiul truc. A pretins că linia e proastă şi că nu mă 
aude. Sunt foarte îngrijorat. 

— Dar le-ai dat celor mai buni agenţi ai tăi libertatea iniţiativei, îi aminti 
ea. Şi Cardon este un expert în Orientul îndepărtat. Ce legătură pot avea 
drogurile cu cazul de faţă? 

— N-am idee. 

Ridică privirea spre Newman care intră în birou. Ducea o geantă, iar 
peste costum purta un fulgarin. Puse geanta jos şi se aşeză în fotoliu. 

— În cazul că plecăm. Chiar, plecăm? 

— Vreau să discut ceva cu Dillon, dacă poate veni acum până aici... 
Monica formase deja numărul de la Park Inn. Verifică încă o dată numărul 
notat. După câteva minute îi făcu un semn cu capul şi Tweed ridică receptorul. 

— Cord, îmi recunoşti vocea? Bine. Îmi pare rău că te deranjez, însă ţi-aş 
fi recunoscător dacă ai veni până în biroul meu. Mai am nevoie de unele detalii 


despre subiectul pe care l-am discutat. 


Dillon, cu voce somnoroasă, îşi dădu imediat seama că în fapt Tweed se 
referea la Stealth. La tehnica instalată pe bombardier. 

— Sigur că aş veni. Ca şi Tweed, Dillon îşi alegea cu grijă cuvintele ştiind 
că discuţia trecea prin centrala hotelului. Dar nu cred că v-aş putea furniza 
informaţiile dorite. De asta aş fi vrut să o aduc aici pe Vane. Ea era singura 
care ştia toate detaliile tehnice. Asta e! 

— Atunci, culcă-te la loc. Scuză-mă că te-am deranjat. Voi fi ocupat 
câteva zile. la-ţi liber, plimbă-te, ieşi din Londra şi mergi undeva la ţară. Te sun 
când mă întorc. 

Tweed sări în picioare şi se duse să-şi ia din dulap o servietă gata 
pregătită pentru plecări neaşteptate. Îi spuse Monicăi în timp ce-şi controla 
geanta: 

— Ai reţinut trei bilete, clasa business, la zborul Sabena pentru Bruxelles? 

— Da. Am transferat rezervările de la un zbor la altul. Le puteţi lua de la 
ghişeul de la aeroport. 

— Deci, plecăm, spuse Paula scoţându-şi geanta din dulapul pe care 
Tweed îl lăsase deschis. Care este ţinta? 

— Să-l vizităm pe Gaston Delvaux la Liege, cât mai rapid cu putinţă. Nu 
prea mi-a plăcut ce-a spus Benoit. Sper că Dumnezeu ne va ajuta să ajungem 


la timp. 


Doctorul Wand stătea în picioare în spatele unei ferestre cu o perdea de 
plasă la primul etaj al vilei din The Boltons. Alături stătea, încruntată, uscăţiva 
doamnă Kramer. 

— Suntem spionaţi, îi spuse Wand. Furgoneta aceea albă de peste drum. 
Probabil e de la florăria Straker. O fereastră laterală, cu un geam, sunt sigur, 
prin care nu se vede din exterior. Pentru aparate de fotografiat invizibile, care îi 
fotografiază pe cei care vin sau pleacă. Deci o treabă pentru domnul Briggs al 
nostru. Şi încă urgentă. Daimler-ul va veni în curând să mă ducă la aeroportul 
din Londra. Briggs trebuie să îndepărteze intrusul. Transmite-i, te rog, din 
partea mea că poate să aleagă orice metodă. 

Doamna Kramer părăsi imediat fereastra. Ridică telefonul şi-i dădu 
instrucţiuni lui Briggs, alegând cu grijă cuvintele. Descrise exact furgoneta şi 
apoi puse la loc receptorul. 


— Briggs spune că în cincisprezece minute. Are o maşină pregătita 


pentru urgente. 
Doctorul Wand se îndepărtă de fereastră având un zâmbet îngheţat pe 
buze. Briggs era demn de încredere. Era sigur că şoferul furgonetei şi 


eventualii ocupanţi ai acesteia nu mai au mult de trăit. 


Henry Butler se afla la volanul furgonetei albe din faţă de la The Boltons. 
Purta o haină albă de tipul celor purtate uneori de distribuitorii de flori. Avea, 
de asemenea, o şapcă cu cozoroc, trasă pe ochi, şi un trabuc stins agăţat în 
colţul buzelor. 

Furgoneta era echipată cu o oglindă retrovizoare mare şi câteva oglinzi 
laterale. Spatele era întotdeauna zona periculoasă. În ciuda aerului rece din 
însorita zi de noiembrie, coborâse geamul. Pe locul de lângă el se afla o pungă 
mare de plastic ce conţinea un lichid întunecat. 

Văzuse perdeaua de plasă de la primul etaj mişcându-se şi ghici că 
fusese observat. Cincisprezece minute mai târziu, după ceasul său, auzi 
zgomotul unui vehicul mare. O uriaşă maşină de gunoi apăru de după o curbă, 
apropiindu-se. Butler porni motorul. 

La douăzeci de paşi mai departe văzu un bărbat într-un trenci negru, cu 
guler de astrahan şi cu o pălărie închisă la culoare, coborând scările de la 
numărul 185. Purta ochelari de aur. Ducea o valiză, în timp ce un Daimler 
strălucitor îl depăşi pe Butler şi se opri în faţa vilei. 

Butler văzu toate acestea dintr-o singură privire fugară. Atenţia îi era 
concentrată asupra imensei maşini de gunoi care oprise după colţ. Brusc, 
şoferul acceleră şi Daimler-ul zvâcni ieşind din curbă având un pasager pe locul 
din spate. 

Maşina de gunoi trecu de curbă, deplasându-se cu o asemenea viteză, 
încât Butler presupuse că motorul se înecase. Debreie. Camionul se năpusti 
vijelios asupra sa, când şoferul roti volanul la dreapta. Butler porni şi el în 
viteză, pe o singură roată. Cu cealaltă mână aruncă punga de plastic, care 
explodă împrăştiind un lac de ulei pe suprafaţa drumului. Tweed îi spusese 
despre experienţa lor cu elicopterul lângă Hatchet Pond, din New Forest. 
Întotdeauna înveţi de la duşmani. 

La volanul maşinii de gunoi, Briggs se aştepta să lovească furgoneta 
dintr-o parte, ca s-o zdrobească. În loc de asta, văzu peretele masiv al unei vile 


chiar în faţa sa. Roti disperat volanul. Roţile, alunecând în ulei, refuzau să 


răspundă comenzii. Maşina lovi peretele cu o forţă înspăimântătoare. Briggs se 
pomeni aruncat în faţă peste volan, fracturându-şi coastele. Dar asta era doar 
începutul. Vehiculul, cu faţa boţită până la mijloc din impactul cu peretele, 
izbucni în flăcări. 

Butler, care acceptase să-l ajute pe Marler, părăsise The Boltons şi se 


îndrepta acum cu o viteză nebună spre Comwell Road, cu fereastra închisă. 


„Foarte satisfăcător”, gândi doctorul Wand relaxându-se în superbul 
Daimler. Coordonare perfectă. Trebuie să-i ofer un premiu lui Briggs. 

Nu-i trecu prin cap să se uite în spate, pe geam. Dar, chiar dacă ar fi 
făcut-o, era puţin probabil să fi observat Ford-ul Escort care îl urmărea. În 
spatele volanului, Marler fluiera de unul singur. 

„Butler, gândea el, se dovedise a fi o capcană foarte reuşită.” În timp ce 
furgoneta era parcată la vedere, în faţa numărului 185, Marler, în Ford-ul 
Escort, oprise la o distanţă care-i permitea să vadă intrarea la vila lui Wand. ŞI 
nici nu-şi făcu probleme cu privire la explozia care-i zguduise maşina: Butler 
era capabil să-şi poarte singur de grijă. 

Când fu convins de destinaţia Daimlerului, ridică microfonul. Maşina era 
dotată cu un sistem radio de înaltă putere. Mută frecvenţa de pe staţia de 
recepţie de la centrul de comunicaţii pe cea a clădirii din Park Crescent. 

— Parker Transport către bază. Am depistat voiajorul şi sunt pe drum 
spre aeroportul din Londra... 

Îndată ce transmise mesajul, Marler se apropie de Daimler. Începu din 
nou să fluiere. Melodia era Nimic nu nepoate despărți. 

Marler parcă Ford-ul într-o parcare cu durată lungă de la aeroport. Era cel 
mai logic lucru pe care îl putea face: şoferul doctorului Wand parcase maşina 
mai departe. Marler rămase privind în vreme ce-şi răsucea o ţigară king-size. 
Şoferul în uniformă cobori şi-i deschise uşa lui Wand. Clipind, acesta îşi potrivi 
ochelarii de aur. 

O ocazie perfectă. Marler scoase cât ai clipi micul aparat foto din 


buzunarul pentru mănuşi, îl duse la ochi şi, apăsând pe butonul automat, făcu 
şase poze în câteva secunde. 

Şoferul, care purta o şapcă cu cozoroc şi ochelari negri, deschise 
portbagajul şi scoase două valize. Louis Vuitton. Tot ce e mai bun pentru 
doctorul Wand! Marler luă şi două imagini ale şoferului. Era un bărbat înalt, 
subţire, bine legat, cu un nas acvilin şi mers atletic. Încuie maşina ca şi Marler 
care îi urmă de la distanţă. 

Cărându-şi geanta, Marler îşi pusese în jurul gâtului binoclul masiv. După 
cinci minute, privea prin lentilele acestuia un electrocar care îl ducea pe 
doctorul Wand, pe şofer şi bagajele la poarta unui avion cu reacţie Lear. Marler 
îi notă numărul, apoi alergă la biroul lui Jim Corcoran, şeful securităţii. Avu 
noroc: Corcoran şedea la biroul său, răsfoind ursuz un teanc de rapoarte. 

— Nu-ţi mai pierde vremea cu chestiile astea vechi şi plictisitoare, amice, 
îl salută Marler. Îţi propun ceva mult mai interesant. 

— A, da? Şi cam ce anume? Neplăceri. Sunt sigur. Ultima oară când şeful 
tău a fost pe aici, ne-am ales cu un cadavru. 

— Asta ar putea să aibă legătură cu afacerea aceea, presupuse Marler 
degajat. Reactorul de pe pistă. lată-i numărul de înregistrare. Un doctor Wand a 
urcat chiar acum la bord. Pare să aibă toate actele în regulă, Înălţimea Sa. 

— Doctorul Wand? Corcoran îşi încreţi nasul lung cu dezgust. Cară 
zdrenţe, pe care le duce la nişte refugiaţi drept ajutor. Şi ce doreşti? Ştiu că voi 
regreta curiozitatea asta. 

— Nu prea multe. Află doar unde merge şi întârzie-i plecarea. 

- Asta-i tot? 

— Şi Tweed ar dori asta, spuse Marler, iar tu ai o memorie excepţională. 
Aşa că îţi vei aminti cât îi eşti de îndatorat. În timp ce faci asta, te deranjează 
dacă fumez? 

— În ciuda avertismentelor „Fumatul interzis” din jurul tău? Da, dă-i 
drumul. Oricum, ai să fumezi. Am să verific planul de zbor. Cât despre 
întârzierea plecării, n-ai cumva vreo idee despre cum aş putea s-o fac? 

— Din nou, foarte simplu. Spui că s-a primit un mesaj referitor la 
existenţa unei bombe la bordul unui avion cu reacţie gata de zbor, fără a se 
preciza însă care anume avion. Pui oamenii să coboare din Lear. Mai târziu, poţi 
spune că s-a dovedit a fi o alarmă falsă. 

Marler era amuzat de ideea de a folosi aceeaşi tactică, pe care, după 


cum spusese Tweed, o folosise duşmanul la Washington, ca să-i dea timp 
asasinului s-o aştepte pe Hilary Vane. 

— E, într-adevăr, important? 

— Caz de securitate naţională, spuse Marler cu dezinvoltură, folosind 
expresia magică. 

Începu să se plimbe prin încăpere, pufăind din ţigară şi folosind un capac 
de cositor drept scrumieră. Îintre timp, Corcoran se ocupă de telefoane. 
Aproape imediat, bărbatul înalt cu priviri agere şi faţă roşcovană puse 
receptorul jos şi începu să-l informeze. 

— Pilotul avionului în care a urcat doctorul Wand are planificat zborul 
spre aeroportul Zaventem, Bruxelles. O echipă de genişti a pornit spre avion 
să-şi facă treaba. Să-i ajute Dumnezeu. Vor putea ţine avionul pe pistă cel mult 
trei sferturi de oră. Altceva? 

— Pentru că tot m-ai întrebat, fă-mi o favoare. Rezervă-mi un loc la 
primul zbor spre Bruxelles. Clasa business. Când e primul zbor? 

— Mă sună ei imediat. Corcoran ridică din nou receptorul. Discuţia fu mai 
scurtă de această dată. Un bilet la clasa business te aşteaptă la ghişeu. Zborul 
Sabena. Acum pot şi eu să-ţi cer ceva? Bun. Mi-a făcut plăcere să te am în 
preajmă. Dar pleacă naibii de aici. 

— O ultimă întrebare, îi strigă Marler întreptându-se spre uşă. Zborul 
Sabena ajunge înaintea lui Lear la Bruxelles? 


— Exact! Şi închide încet uşa! 


În avionul cu reacţie Sabena, Paula stătea pe locul de la geam, lângă 
Tweed. De partea cealaltă a culoarului de trecere, Newman ocupa locul din 
margine. Pasagerii se mai îmbarcau încă. În scurt timp şi ultima sală de 
aşteptare se goli. Paula îl înghionti pe Tweed şi-i şopti: 

— Uite cine vine! 

Marler, ducând mica sa geantă de voiaj - ceea ce însemna că nu mai 
aşteptase electrocarul şi venise pe jos direct la avion - apăru în capul 
culoarului. Nu aruncă nici măcar o privire celor trei. 

Făcu câţiva paşi, apoi păru să se răzgândească şi se întoarse trecând pe 
lângă ei. Paula aşteptă un moment, apoi întoarse capul. Marler stătea cu trei 
şiruri mai în spate, ocupând un loc la geam chiar pe partea ei; locul de lângă el 
era liber. 


— S-a aşezat ca să ne poată privi, spuse Tweed încet. Ciudat că e în 
acelaşi avion cu noi. 

Paula se uită înapoi ca şi când ar fi vrut să vadă câţi pasageri mai 
urcaseră la clasa business. Marler se uita pe geam cu binoclul. În jurul avionului 
Lear, aflat puţin mai departe de Sabena, o mulţime de oameni se agitau. 
Scările erau încă montate. 

În timp ce privea, văzu un bărbat solid cu trenci închis la culoare şi cu un 
guler de astrahan coborând scările. Îîncepu să se plimbe în sus şi-n jos, pe 
lângă avion. Se opri o clipă şi se uită la Sabena. Avea capul mare, părul blond 
şi purta ochelari. 

Marler îşi părăsi locul, privind atent la clasa economy. Unii pasageri încă 
se mai îmbarcau. Merse până la capătul avionului şi-i puse stewardesei o 
întrebare: 

— Îmi puteţi spune cât durează zborul până la Bruxelles? 

— Cincizeci de minute, domnule. 

Îl privi pe Marler şi se pare că-i plăcu ceea ce văzu. Pasagerul părea 
neliniştit. 

— Sunt o mulţime de locuri, dacă doriţi să schimbaţi, îi sugeră ea. 

— Sunt un tip sportiv. Îmi place să fac exerciţii, îi zâmbi el. Dacă stau 
prea mult jos, fac crampe musculare. Şi... vă stă foarte bine uniforma asta. 

— Mulţumesc, domnule... 

Marler se întoarse la locul său mergând încet. Stewardesa îl privi cu 
interes. Nu făcuse genul acela de aluzii grosolane cu care era obişnuită îi 
adresase un compliment nevinovat. Marler îşi calculase timpul cu atenţie, 
ţinând strâns în mână binoclul. O pasageră venea exact spre el. Se întâlniră 
chiar în dreptul lui Tweed. 

Marler păru să se dezechilibreze când se opri să-i lase loc să treacă. Căzu 
peste Tweed şi-şi scăpă binoclul în poala acestuia. 

— Îmi pare rău, domnule. Coborî vocea. Avionul Lear de colo. Se pare că 
doctorul Wand e tipul care se plimbă pe lângă avion. Destinația Bruxelles. 

Cerându-şi din nou scuze, se întoarse la locul său. Paula îşi duse binocilul 
la ochi. Se uitase deja la Lear. Îl studia acum pe omul masiv care se oprise şi se 
uita din nou spre Sabena. Reglând lentilele, apropie faţa acestuia; ochii reci din 
spatele ochelarilor. Se cutremură. 


— Ce s-a întâmplat? întrebă Tweed cu o voce obişnuită. Verificase deja. 


Nu se afla nimeni pe cele două şiruri din faţa şi din spatele lor. Paula îşi cobori 
vocea. 

— Dacă acesta este doctorul Wand... are un aer de adevărată cruzime 
omul acesta. 

— Ei bine, după tot ce s-a întâmplat până acum, creierul din umbră este 
cu siguranţă un om crud, aproape sadic. 

— Vrei să spui că braţul retezat al lui lrene şi corpul ei plutind pe 
Solent...? 

— Asta şi multe alte lucruri. Un sadic capabil de cea mai îngrozitoare 
cruzime psihică... precum şi fizică. Dacă nu cumva teoria mea e greşită. 

— Presupun că nu te pot întreba despre ce teorie e vorba? 


— Nu, până nu sunt sigur. 


Avionul era la mare înălţime, traversând Marea Nordului, când Paula se 
ridică să se ducă la toaletă. Un anume instinct o făcu să-şi pună ochelarii de 
soare. Pe culoar, privi spre şirul cu locuri de la clasa economy şi aproape 
îngheţă. 

Numai puterea voinţei şi antrenamentul SIS o făcură să-şi continue 
drumul. Când se întoarse, aşteptă până ce Tweed îşi reluă locul. Apoi se lipi de 
el. 

— Am avut un şoc. Nu vei ghici niciodată cine călătoreşte cu noi. La clasa 
economy. 

— Ştii că nu-mi place să ghicesc. 

— Willie Fanshawe, comandantul de brigadă Burgoyne şi Helen 
Claybourne. Helen stă pe locul de la geam, Willie e lângă ea. Comandantul e 
dincolo de culoar, ca şi Newman. Willie era aplecat peste braţul scaunului şi 
vorbea cu Burgoyne. 

— Te-a văzut vreunul dintre ei? o întrebă Tweed. 

— Nu. Sunt sigură că nu. 

— Nici urmă de Lee Holmes? 

— Absolut nici una. Şi la economy e plin. 

— Poate a luat alt avion mai devreme spre Bruxelles. Găsesc 
semnificativă absenţa lui Lee. 

— În ce sens? 

Tweed îi ignoră întrebarea. Scoţându-şi ochelarii, începu să-i şteargă cu 


batista, ceea ce însemna că mintea îi lucra intens. O întrebă apoi, punându-şi 
ochelarii: 

— Nu mi-ai spus până acum ce impresie ţi-a lăsat relaţia dintre Burgoyne 
şi Holmes şi dintre Willie şi Helen. Ar fi bine dacă ai putea să-mi spui acum. 

— La început, mi s-a părut evident: ambii bărbaţi locuiesc cu amantele 
lor. Nimic ciudat în legătură cu asta. Apoi a devenit chiar straniu. Greşisem. 
Doar o altă femeie şi-ar fi putut da seama de asta. Absența celui mai mic lucru 
care să indice intimitatea. Înainte de a părăsi cele două locuinţe, eram 
convinsă că prima impresie fusese greşită. 

— Deci, care e natura relaţiei? 

— Una ciudată, după cum am spus. Ambele femei au în mod evident grijă 
de casă şi fac ceea ce în mod normal ar face orice nevastă sau unele amante... 

— Devii cinică asemenea mie... 

— Lasă-mă să continui. Am avut puternica senzaţie că cele două femei 
lucrează pentru tipi într-un fel oarecum profesional. Este, dacă vrei, o relaţie de 
afaceri. 

— Altceva? 

— Da. Lee trebuie să se poarte cu Burgoyne cu mănuşi. În fond, el este 
încă comandantul de brigadă obişnuit să dea ordine şi să aştepte supunere 
neîntârziată. Cu Helen am avut impresia inversă. Willie este un suflet prietenos, 
are toate bilele, dar Helen hotărăşte loviturile. 

— Consider concluziile tale revelatoare. Mulţumesc. 

— Bine. Încântată să-ţi fiu de folos, spuse ea ironic. Îşi schimbă tonul. Pari 
îngrijorat. 

— Mă întreb câţi mai trebuie să moară până să dăm de capătul acestei 
afaceri. Până acum sunt trei cadavre; probabil patru: Harvey Boyd, lrene 
Andover, Hilary Vane şi mă îndoiesc că o vom găsi în viaţă pe doamna Garnett 
din Moor's Landing. 

— Pari să fii nerăbdător să ajungi la Bruxelles. Ce speri să găsim acolo? 

— Confirmarea celor mai cumplite temeri ale mele. 

— Nu înţeleg, spuse Paula. 

— Crezi că este o simplă coincidenţă faptul că doctorul Wand călătoreşte 
spre Bruxelles la bordul acelui avion Lear? Crezi că e tot o coincidenţă faptul că 
la bordul acestui avion se află Burgoyne, Willie şi Helen? 


— Dar tu? Pare într-adevăr ciudat. 


— Nu cred în coincidente, răspunse Tweed încruntat. 

— Şi ce-ai vrut să spui cu cele mai cumplite temeri? 

— Am uitat să-ţi spun că am vorbit cu Benoit şi i-am interzis să ne 
aştepte la aeroport. Ar putea fi periculos să fim văzuţi cu el. După ce ne lăsăm 
bagajele la Hilton, mergem direct la Grand’ Place - cartierul general al poliţiei 
pentru a-l întâlni pe Benoit. Newman a închiriat prin telefon o maşină care ne 
aşteaptă. 

— L-ai văzut pe Marler ducându-se din nou la stewardesă? Pun pariu că 
deja a închiriat şi el o maşină prin radarul pilotului. 

— Probabil. Ştie, oricum, ce are de făcut. 

— Dar nu mi-ai spus care sunt temerile tale, insistă ea. 

— Sunt sigur că suntem implicaţi într-o cursă contracronometru. 
Problema este foarte simplă. Cine va ajunge primul la Gaston Delvaux cât timp 


este încă în viaţă. 

La aeroportul Zaventem, coborâră primii din avion. Tweed se năpusti 
înainte, cu Newman şi Paula în urmă, străduindu-se să-l ajungă. La controlul 
paşapoartelor, duceau doar gentile pe care le luaseră cu ei la bord. Newman îl 
ajunse din urmă pe Tweed. 

— Ce-i cu goana asta nebună? 

— Schimbare de plan. Ştii de unde luăm maşina pe care ai închiriat-o la 
Londra? Bine. Lăsăm Hilton-ul pe mai târziu - mergem direct la cartierul 
general al poliţiei - Grand' Place. Trebuie să verific cu Benoit situaţia, după 
care alergăm spre Liege, la Herstal. La castelul lui Delvaux. N-avem nici un 
minut de pierdut... 

Graba sa neobişnuită îi molipsi şi pe ceilalţi doi. Paula, mai calculată, îşi 
verifică ceasul în mers. S-ar putea să fie întuneric când vor sosi la Liege. leşiră 
în fugă din aeroport. Newman abia mai respira. Maşina închiriată, care îi 
aştepta, era un Mercedes roşu. Prea bătător la ochi. Însă nu se mai putea face 
nimic. Îndeplini formalităţile cu fata de la biroul de închirieri, apoi luă cheile şi-i 
ceru să aştepte până verifică motorul. 


— Urcă, spuse Tweed neliniştit. 

— Ar fi trebuit să mă previi că va fi un maraton, remarcă Paula urcându- 
se în maşină. 

— De-abia când ateriza avionul am hotărât că ar fi bine să economisim 
timp. Am pierdut foarte mult timp fâţâindu-ne prin sala aceea de aşteptare. E-n 
regulă, Bob? 

— Motorul pare O.K. Haideţi. Grand’ Place şi Benoit, venim... Paula 
mormăi în sine, în timp ce treceau prin Bruxelles, că este cel mai dezordonat şi 
mai deprimant oraş din Europa. Ca şi la Los Angeles, o serie de cartiere 
porneau din centru. Şi ceața care-i întârziase se deplasa în trâmbe ca de fum, 
ce păreau să se târască pe străzile aglomerate. 

Blocuri înalte de ciment se înălţau pretutindeni, intercalate cu clădiri mici 
de două etaje - ponosite şi vechi de secole, cu vopseaua coşcovită - cafenele, 
baruri şi magazine iluminate anost cu neon. Strada se bifurca în mai multe 
direcţii. Şoferii se înghesuiau ca să ajungă la unica bandă disponibilă, rămasă 
în mijlocul unui larg bulevard. 

Trotuarul, pe care îţi puteai rupe uşor gleznele, era aglomerat de 
gospodinele belgiene care se grăbeau spre gurile de metrou. Sediul 
împuterniciţilor EC nu se schimbase. „O casă potrivită pentru birocraţii ăia 
graşi, bine hrăniţi şi foarte bine plătiţi”, gândi ea. Întregul loc era asemeni unui 
furnicar răvăşit. 

Newman conducea degajat, cu viteză mare, exagerând chiar. 
Conducătorii belgieni claxonau retrăgându-se brusc pentru a-i lăsa loc să 
treacă. „Depăşeşte viteza limită”, îşi spuse Paula. Energia nervoasă explozivă a 
lui Tweed i se transmisese lui Newman care conducea nebunește. 

Trase în faţa unei clădiri din Grand’ Place, unde accesul circulaţiei era 
interzis prin bariere la fel cu cele de la graniţă. Unul dintre cartierele cu 
adevărat vechi ale Bruxellesului, Grand’ Place era înconjurat de clădiri 
medievale. Newman opri într-o zonă interzisă parcării, scoase o foaie din 
carneţel, scrise „Cartierul General al Poliţiei” şi o lipi pe parbriz. 

Tweed care coborâse deja, se uită la bileţel şi-i spuse lui Newman: 

— Aici se spune Politie. Ar fi trebuit să-ţi aminteşti. Newman scoase altă 
hârtie, o rupse pe prima şi o înlocui cu noua versiune. Cobori, încuie maşina şi-i 
urmă pe ceilalţi. Tweed şi Paula intraseră deja în clădire. 

—  Inspectorul-şef Benoit ne aşteaptă. O urgenţă. Fiecare secundă 


contează... 

Tweed se adresase în franceză sergentului în uniformă de la birou. Îi 
arătă legitimaţia, legitimaţie pe care era trecut numele său şi compania care îi 
acoperea activitatea. 

Inspectorul Benoit apăru aproape imediat coborând în fugă scările cu 
agilitate. O salută întâi pe Paula, urându-i „Bun venit la Bruxelles”. 

Era încântată că purta un costum elegant. Sub trenci era îmbrăcată cu o 
bluză albă pe gât, o jachetă albastră şi o fustă plisată. Tweed se mişca 
nerăbdător, lucru care nu-i scăpă lui Benoit. 

Inspectorul-şef Benoit, cel mai abil poliţist belgian, era un bărbat jovial, 
impozant la cei patruzeci de ani ai săi. Avea nasul mare şi coroiat, părul şaten 
şi ochi vioi. Îl conduse sus, la biroul său de la etajul al doilea. 

— Trebuie să ajungem foarte urgent la Liege. Mai precis la castelul lui 
Gaston Delvaux de la Herstal. Am venit direct de la avion. Hilton-ul poate 
aştepta, spuse Tweed. 

— Sun eu să vă rezerv camere. Încăperile executivului sunt la etajul al 
douăzecilea, dacă-mi amintesc. Acum, despre Liege. Mă aşteptam la asta. 
Trebuie să mergeţi cu trenul de la Midi... se uită la ceas. Aveţi timp să prindeţi 
expresul de Ostend, care merge prin Cologne. Are o singură oprire. La Louvain. 

— Sigur cu maşina... Începu Tweed. Benoit scutură din cap. 

— Cu circulaţia de la ora asta? Nu, trenul e mai bun. Eu voi încerca să 
ajung cu maşina la Liege ca să prind trenul vostru, dar nu pot garanta cu toate 
sirenele şi luminile aprinse... 

— Ai spus că Delvaux a interzis poliţiei să se apropie de el, obiectă 
Tweed... 

— Aşa e. Dar am maşini neînseriate, gata pregătite. Ne vom apropia în 
linişte de castel. O să aşteptăm la o mică distanţă. Îşi ridică mâna. Insist. E 
teritoriul meu. Aţi putea fi într-un mare pericol. Bine că mi-am amintit. Mai 
aveţi timp... 

Îi conduse în altă cameră. O privire către armele de pe masă cu muniţia 
de rezervă alături, îi confirmă lui Newman ce memorie remarcabilă avea şeful 
poliţiei. Paula îşi alese un Browning 32 automat şi muniţie. Îşi verifica arma 
când Benoit spuse: 

— E gol. Arma ta favorită. E făcută la Herstal. Deşi, azi, industria de 
armament de la Herstal abia dacă mai produce ceva. Colapsul Uniunii Sovietice 


şi alţi factori... 

Paula încarcă Browning-ul, Newman luă de pe masă un Smith Wesson 
special 38. Lângă încărcător era o centură de şold. Benoit nu uita niciodată 
nimic. Îşi scoase trenciul şi haina şi-şi puse centura, verifică mecanismul armei 
şi puse muniţie de rezervă în buzunarul hainei. Mai rămăsese pe masă doar un 
Walther 7,65 mm automat. Benoit privi spre Tweed, care clătină din cap. 

— Nu prea port arme. 

— Acum să semnaţi hârtiile, continuă Benoit şi scoase două formulare 
care aveau deja tipărite detaliile. Newman, Paula, semnaţi aici. 

Sunt permisele pentru portarma. Acum totul e legal. 

— Benoit, spuse Tweed după ce-şi privi ceasul, va trebui să cumpărăm 
bilete pentru Liège înainte de a ne urca în tren. 

Benoit îşi scoase portofelul din care extrase şase bilete de hârtie. Le 
dădu fiecăruia câte două. 

— Bilete dus-întors, clasa întâi, pentru Liège. Vă conduc eu la gara Midi. 
Apoi voi veni împreună cu o echipă spre Liege, în speranţa că o să vă prind la 
gară. E o chestie de şansă... 

— Plec chiar acum, interveni Newman. Am Mercedes-ul afară. Cred că 
ajung înaintea voastră pe şosea. Ne vedem acolo... 

Plecă înainte ca cineva să fi putut protesta. Benoit îşi ridică mâinile 
mimând exasperarea, după care alergă la fereastră. Se uită jos, scoase un caiet 
şi notă ceva. 

— Numărul de înmatriculare al maşinii. Voi transmite instrucţiuni către 
toate maşinile de patrulare să lase să treacă Mercedes-ul cu orice preţ. Haideţi 


să mergem la gară... 


Tweed şi Paula aveau compartimentul de clasa întâi numai pentru ei. 
Expresul gonea către est, lăsând în urmă suburbiile Bruxellesului. Spre 
surprinderea Paulei, era încă lumină afară şi ceața se ridicase. Traversau un 
spaţiu deschis, cu câmpii îngrijite de o parte şi de alta. Grânarul Belgiei. Ici şi 
colo se zăreau pâlcuri dese de pini. Trecură pe lângă sate izolate, cu case 
aliniate. Clădirile aveau terase vechi din cărămidă şi acoperişuri ascuţite. 
Undeva, departe, turla unei biserici se înălța către cer ca un ac, ceea ce 
determină remarca Paulei: 


— Mă gândeam la Hilary Vane - cum a fost ucisă la Heathrow. Cred că i 


s-a injectat cianură. Buzele îi erau albastre. 

— Fără îndoială, aprobă Tweed. A fost cianură mai mult ca sigur. Toată 
faţa începuse să-i devină albastră. 

— Oare cum o fi fost comisă crima? într-un aeroport aglomerat nu poţi 
scoate o seringă hipodermică şi s-o înfigi în cineva. Locul este mult prea public. 

— Atunci la ce concluzie ai ajuns? 

— O seringă hipodermică te face să te gândeşti la altceva, ceva foarte 
obişnuit, care nu te-ar fi surprins dacă l-ai fi văzut în mâna unei femei. 

— Asta dă de gândit. Cam aşa cred şi eu... 

— Dar doctorul Rabin? întrebă Paula. Ţi-a spus ceva? 

— Ştii cum sunt patologii. Nu scoţi nimic de la ei până nu trec printr-un 
întreg proces. Spunea că îmi va comunica rezultatul când voi reveni la Londra. 

— Gara unde am oprit se numeşte Leuven, cred. 

— Ceea ce înseamnă că ne aflăm în regiunea flamandă, anunţă Tweed. 
Benoit a spus Louvain, care este versiunea franceză sau valonă. Belgia e un 
adevărat amalgam din acest punct de vedere - de aceea semnele rutiere de la 
Bruxelles sunt înscrise întâi în franceză şi apoi în flamandă. Cred că ne 
apropiem de Liège. 

— Arată destul de mohorât, spuse Paula uitându-se pe geam. Nu pot 
vedea încă oraşul. Doar dealurile acelea care seamănă cu nişte muşuroaie. Ce 
caraghios că sunt toate atât de rotunjite. Nu seamănă cu nişte dealuri 
adevărate. 

— Nici nu sunt. Liege a fost cândva un mare centru al mineritului 
carbonifer. S-a adunat o grămadă de praf de cărbune la marginea oraşului. Nu 
e un loc prea îngrijit. Ai să vezi culoarea clădirilor din oraş praful negru s-a 


aşezat pretutindeni. Pregăteşte-te sufleteşte. 


Când cobori din tren, Paula simţi aerul greu al Li&geului încă din gara 
modernă. Un miros scârbos de mâncare venea dinspre o tarabă unde se 
vindeau crenvurşti. Pe stradă se aflau împrăştiate cartoane murdare de 
mâncare, azvârlite pe jos fără grijă. Cărămizile clădirii de vizavi erau mânjite cu 
o murdărie neagră. 

„Praful de cărbune la care s-a referit Tweed”, presupuse ea. 

Şoferii de taxi, în haine ponosite, îşi aşteptau clienţii. Feţele lor aveau o 


culoare neplăcută, măslinie; câţiva se zgâiră la picioarele Paulei. Deci, acesta 


era Liege... 

Paula făcu ochii mari. Pe cealaltă parte a străzii pavate cu piatră cubică 
era parcat un Mercedes roşu. Newman în picioare, lângă maşină, le făcea 
semne cu mâna. Paula îşi făcu loc printre cartoanele azvârlite pe jos. 

— N-am traversat, pentru că era riscant, le explică el. E genul de loc 
unde trebuie să stai lângă maşină, dacă nu vrei să rămâi fără o roată sau 
ştergător. Puşlamalele! Am găsit drumul spre Herstal. Nu e departe. E marcat 
pe harta asta. Deci, Paula, ai să fii copilot. 

— Cum l-ai găsit? îl întrebă ea studiind harta după ce se aşeză pe locul 
din spate lângă Tweed. 

— M-a costat două mii de franci. Şoferii nu-şi pierd timpul degeaba, ăsta-i 
oraşul goanei după bani. Apropo, să ai grijă de geantă. 

— Haideţi să plecăm, îi sfătui Tweed. Benoit a apărut? 

— E în maşina aceea neînregistrată de la colţ. A ajuns la vreo 
cincisprezece minute după mine. Relaxează-te. 

Conducea pe o stradă îngustă, mărginită de pereţii multor clădiri 
acoperite de praf. Începea prost, dar putea să fie şi mai rău. Jgheaburile şi 
canalele erau astupate cu nişte cutii de băuturi şi cu hârtii mototolite. Câţiva 
localnici se strecurau pe strada prost luminată, îmbrăcaţi în haine cenușii în ton 
cu mediul. Mirosul urât pătrunsese şi în interiorul maşinii. Newman deschise un 
geam. 

— Nu-mi imaginez că sunteţi prea încântați de atmosfera Liegeului. Să 
luăm o gură de aer, aproape proaspăt, într-un minut... Relaxaţi-vă. 

— Relaxarea este ultimul lucru la care mă gândesc, scrâşni Tweed. Vreau 
să ajungem la Delvaux la timp. Presupunând că suntem în timp. Sper că Benoit 
nu are de gând să stârnească o cavalcadă în urma noastră? 

— Are trei maşini blindate cu oameni înarmaţi. Şi mi-a promis că nu se va 
apropia la mai mult de un sfert de milă de castel. E drept, a spus-o cu părere 
de rău. Doamnelor şi domnilor, continuă el cu mai puţin elan, am ajuns la 
fluviul Meuse... 

Era întuneric. Mergeau de-a lungul braţului principal al fluviului destinat 
barjelor şi altor nave fluviale. Venea din sud, trecea prin Namur şi Liege, pentru 
a deveni Maas în Olanda, înainte de a se vărsa în Marea Nordului. 

Tweed se uita pe geam. Lămpile de pe şosea păreau să lumineze ceva 


mai bine. Pe malul fluviului larg, se vedeau îngrămădiri masive de ciment ca 


nişte pereţi de fortăreață. Apa avea un aspect noroios. 

Paula atinse braţul lui Tweed şi-i spuse: 

— Uită-te la blocurile de pe malul celălalt. Sunt moderne, dar hidoase. 
Tweed încuviinţă din cap. Blocurile erau vopsite într-o varietate de culori 
primare, toate extrem de jenante pentru ochi. Dădeau impresia bizară de a fi 
construite din plastic. Newman zise: 

— După cum vedeţi, Herstal e la nord-vest de Liège. Şi nu prea departe. 
Tweed abia îl auzi. Se uita pe geam. Văzu un bazin mare pentru iahturi - un 
braţ al fluviului era închis de un perete. Din nou apa şi navele, ca la Lymington 


şi la Buckler's Hard. 


Cu farurile maşinii aprinse, femeia de la volanul unui Mercedes negru 
gonea prin noapte, folosind adesea claxonul pentru a-i înlătura pe ceilalţi 
conducători din calea sa. Şoferii belgieni o înjurau când îi depăşea, făcând 
gesturi obscene, pe care însă ea nu le observa. Toată atenţia îi era concentrată 
asupra destinaţiei şi Dumnezeu să-l ajute pe cel care s-ar fi nimerit în calea ei. 

Nu era uşor să-ţi dai seama că era femeie. Purta cască şi ochelari de 
protecţie, iar gulerul jachetei de piele era ridicat. Mâinile înmănuşate strângeau 
uşor volanul. Ca de obicei, controla perfect situaţia. 

Un autocamion mare apăru pe şosea. Ea mări viteza apăsând fără 
încetare pe claxon. Şoferul camionului înjură ţinându-şi respiraţia. Proiectilul 
negru trecu pe lângă el, luminile sale roşii sclipiră şi dispărură în depărtare ca 
un fulger. 

— Ticălos nebun! spuse şoferul. 

Mercedes-ul negru cu însemnul de taxi deasupra capotei gonea mai 
departe. Cauciucurile scrâşniră la o curbă, dar maşina nu-şi încetini viteza cu 
nici o secundă. Mâna apăsa din nou pe claxon în timp ce depăşea mai multe 
vehicule deodată. 

Privi semnalul rutier şi apoi aruncă o privire ceasului de bord. Cobori cu 
câţiva kilometri. Practic, Mercedes-ul zbura, părând gata să se desprindă în 
orice moment. Continua să-i înlăture pe ceilalţi din drum. 


Destinația ei: Herstal. 

— Asta trebuie să fie fabrica de armament a lui Delvaux, comentă 
Newman. Credeam că s-a retras din afaceri. 

— Şi eu, răspunse Tweed din spatele maşinii. 

Ajunseseră la Herstal. Tweed privea pe geam modernul complex al 
fabricii - o clădire albă cu un singur etaj, aproape de fluviul Meuse. Vizavi de 
uzină se afla un doc mare, la care erau ancorate două barje imense. 

Pe acoperişul clădirii centrale se afla un reflector aprins. Fasciculul de 
lumină cădea pe şosea, chiar înaintea lor, mişcându-se încet spre maşină. 
Newman cobori la timp parasolarul şi închise ochii pe jumătate. Lumina poposi 
asupra Mercedesului urmărindu-l câteva secunde. 

— Al naibii ghinion pentru trafic, mormăi Newman. 

— Au o securitate extraordinară, observă Tweed. 

Fabrica era împrejmuită de un gard înalt de sârmă, pe care Tweed o 
bănui electrificată. În spatele gardului patrulau paznici în uniformă, care 
duceau în lesă câini alsacieni. În pofida zgomotului făcut de motor, le putea 
auzi lătratul înfiorător. Pereţii clădirii nu aveau ferestre, dar acoperişurile 
înclinate aveau luminatoare mari prin care se vedea în noapte strălucirea 
luminilor puternice. O uşă se deschise şi intră un autocamion cu basculă plin cu 
lăzi; în urmă uşa se închise imediat. Exista doar o firmă mare pe care scria 
Delvaux SA, dar nici o indicație nu arăta că acolo se afla o fabrică de 
armament. 

— Nu înţeleg, spuse Paula. Muncesc din plin şi noaptea. 

— Alt mister, remarcă Tweed. 

— Conform hărţii, vei întâlni în curând o curbă la dreapta, anunţă Paula. 
Chiar după drumul ăsta spre fluviu. 

— Cred că pe aici, răspunse Newman. Da. Vezi semnul ăla spre Château 
Orange? Aceasta e locuinţa lui Delvaux. 

— Bob, spuse repede Tweed. Caută un loc unde să parchezi maşina, ceva 
mai departe de intrarea în castel. Vom merge acolo cu toţii... 

Farurile luminară curba când Mercedes-ul urcă un deal. Pe ambele părţi 
erau pâlcuri dese de copaci şi ierburi crescute sălbatic. Lumina farurilor lumina 
porţile deschise de la intrare. Newman încetini şi trase maşina pe o potecă. 


Întoarse apoi imediat într-un luminiş, pregătind maşina pentru o plecare rapidă. 


Opri motorul, apoi îşi descheie haina ca să poată apuca iute pistolul. După ce 
încuie maşina, porniră în grabă înapoi spre castel. 

Drumul acoperit cu pietriş, ce ducea spre porţile de la intrare, avea un 
aspect neîngrijit. Crescuse iarbă printre pietre. Nu era în stilul lui Delvaux care 
era un om ordonat. Tweed se opri în mijlocul drumului. În spatele porţilor, 
cărarea făcea din nou o curbă în jurul unei alei înguste. Tăcerea crea o 
atmosferă sinistră şi sumbră în ciuda lunii care lumina. 

— Ce este? şopti Paula. 

— Ascultă zgomotul maşinilor. Se pare că Benoit s-a ţinut de cuvânt. N- 
am văzut nici un semn că am fi urmăriţi. Luă o gură de aer. Hai să intrăm. 

Tweed mergea alături de Paula, iar Newman venea în urma lor, cu arma 
pregătită. 

înconjurat de tufe crescute anapoda, drumul o înfricoşa; Paula strânse 
pistolul cu mâna dreaptă. Paşii care scârţâiau pe prundiş le anunțau 
apropierea. 

Castelul mare, cu trei etaje, le apăru deodată înainte. Avea acoperiş 
mansardat, cu ferestre mici circulare. Un şir de trepte largi ducea la intrarea 
principală - o pereche de uşi duble. La geamurile de la parter se vedeau lumini. 

Paula se arătă încântată: 

— Ce loc minunat! 

— Trebuie să fi costat câteva milioane... 

Newman se opri când un omuleţ firav, cu capul descoperit apăru într-o 
parte a castelului. Tweed îl recunoscu imediat pe Gaston Delvaux. Aerul nopţii 
era rece, iar tufele erau acoperite cu chiciură, dar, cu toate astea, belgianul nu 
purta nici o haină peste costumul închis la culoare. 

În timp ce se apropia de ei, Paula fu surprinsă de aerul de inteligenţă - 
sclipitoare chiar - de pe chipul lui. Proaspăt bărbierit, avea capul mare acoperit 
cu păr cenuşiu şi fruntea bombată. Îi sugeră imaginea unui spiriduş uriaş. 
Newman îşi strecură pistolul la loc în cingătoarea de la spate şi-şi încheie 
haina. Tweed fu şocat de mişcările încete ale lui Delvaux, atât de vioi în mod 
obişnuit. Faţa îi era mohorâtă, iar ochii priveau în gol. Doar vocea îi păru 
normală în timp ce-l salută pe Tweed în engleză. 

— Pentru numele lui Dumnezeu, eşti ultima persoană la care m-aş fi 
gândit. Ai ceva împotrivă dacă ne învârtim pe aici, pe afară, în partea din 
spate? 


Tweed simţi că retrăieşte experienţa de coşmar de la Prevent casa lui 
Andover. Impresia fu şi mai puternică atunci când Delvaux cobori vocea: 

— Castelul este împănzit de microfoane. Însă în grădină nu putem fi 
auziţi. 

După ce Tweed făcu pe scurt prezentările, Paula spuse repede: 

— Domnule Delvaux, e posibil să merg înăuntru la toaletă? 

— Sigur, domnişoară Grey. Delvaux se opri. Este o casă destul de mare. 
Nu e nimeni înăuntru, deci nu aveţi de ce să vă temeţi... 

Scoase un mănunchi de chei din buzunar şi urcă încet scările. „Altădată 
le-ai fi urcat în fugă”, gândi Tweed privindu-l. Belgianul alese două chei, 
descuie uşa din dreapta, o deschise şi îi făcu loc să treacă. 

— Traversaţi holul. Pe partea stângă veţi vedea o uşă pe care scrie S'il 
vous plaît, pe o plăcuţă de metal. După aceea vă aşteptăm în grădină. 

— Mulţumesc... 

Paula traversă încet holul cu pardoseala de marmură. Era iluminat de un 
imens candelabru, suspendat chiar deasupra capului ei. Se opri, privi în urmă şi 
ascultă. Delvaux era acum destul de departe. 

Ignoră uşa cu plăcuţa de metal şi merse până în capătul holului, unde se 
afla o altă uşă, pe jumătate deschisă. În spatele acesteia se afla o încăpere 
iluminată de tuburi fluorescente. Era bucătăria. Înăuntru, pe frumoasa podea 
din lemn, se aflau cele mai moderne aparate de bucătărie. Răsuflă uşurată 
când văzu că draperiile de la geamuri erau lăsate. 

Lateral, se afla o altă uşă cu glasvand mat. O deschise cu grijă. Din nou 
ghicise corect. Era cămara, utilată de asemenea cu cele mai noi aparate. 
Inclusiv un uriaş congelator. 

Asta era ceea ce căuta. Inspiră adânc şi se apropie, Rămase un timp 
privind în jos la capacul închis; strânse din dinţi făcâdu-şi curaj. Se simţea 
foarte obosită. Fusese o zi plină. 

„Dă-i drumul,” îşi spuse. 

Luă capacul şi-l ridică dintr-o singură mişcare. Deşi se aştepta la asta, 
şocul fu destul de mare. Răcitorul era plin cu alimente Fară să le mişte, holbă 
ochii la cutia de plastic umplută cu gheaţă de deasupra alimentelor. Era mai 
mică decât cutia din congelatorul lui Andover, pentâru că şi conţinutul său era 
mai mic. Înăuntru se afla mâna retezată a unei femei; era amputată de la 


încheietură şi fusese acoperită cu un bandaj. 


Ştia că era mâna unei femei. Degetele subţiri sugerau asta. Dar ceea ce-i 
confirmă că era mână de femeie - mâna stângă - erau două inele pe al treilea 
deget. Un inel de logodnă cu rubin şi o verighetă. Ultima scârboşenie era 
trandafirul veştejit ce fusese aşezat între degete. 

— Nemernicilor! 

Buzele Paulei pronunţară cuvântul fără nici un sunet. Nu uitase de 


microfoane. Închise capacul şi se îndreptă încet spre intrarea din faţă. 


leşind din castel, Paula o luă pe lângă clădire, pe aleea ce lucea în 
grădina din spate. Mai devreme, urmându-l pe Tweed, Newman se oprise cu 
respiraţia tăiată. 

La lumina lanternei, grădina din spatele castelului părea a fi o miniatură 
a Versaillesului. O pajişte întinsă, acoperită cu chiciură strălucitoare era 
întretăiată de poteci pavate. Urne frumoasede piatră erau aşezate pe socluri. În 
umbră, conifere decorative - specii rare de copaci se iveau ca nişte semne de 
exclamare. În mijlocul unui lac rotund, împrejmuit, se afla o fântână arteziană. 

— Îmi plăcea mult aici, comentă Delvaux în timp ce se aşeză pe o terasă 
lungă ce ducea până în spatele castelului. 

— De ce ai venit, Tweed? 

Newman, stând în picioare cu arma pe lângă corp, ascunsă de Delvaux, 
se holba la umbra unui om. Acesta stătea aproape nemişcat în întuneric, lângă 
înaltul gard viu care proteja proprietatea. 

— Se ascunde cineva acolo, interveni el. 

— Nu te îngrijora, îl asigură Delvaux. E un prieten. De ce-ai venit, Tweed? 
repetă el întrebarea. 

— Pentru că am aflat ce i s-a întâmplat lui Sir Gerald Andover. Câteva 
minute lungi se lăsă tăcere. Mâinile lui Delvaux începură să tremure. Le băgă în 
buzunarele jachetei. Înainte de a-i răspunde, apăru Paula pe terasă. Se uită la 
Tweed şi-i făcu un semn cu capul către castel. 

— Aceeaşi situaţie ca la Prevent, şopti ea oprindu-se lângă Tweed. Întinse 
mâna stângă şi făcu cu dreapta un semn ce sugera tăierea. Din nou 
congelatorul, reluă ea. 

— Ce-ai făcut în casa mea? se răsti Delvaux; era destul de aproape ca să- 
i audă cuvintele. Ce-ai căutat, scrâşni el încordindu-şi muşchii feţei. 


Pe braţul Paulei se aflau împăturite nişte haine pe care le găsise în 


dulapul din hol. Chiar înainte de a se întoarce spre belgian, Tweed îi făcu semn 
cu capul, iar ea înţelese că vrea să-i vorbească. 

— Haina dumitale şi un fular, domnule Delvaux, spuse ea. ÎI ajută să-şi 
pună haina şi-i înfăşură fularul în jurul gâtului. 

— Ai să mori îngheţat afară pe frigul ăsta. 

— Mulţumesc, draga mea. Îţi sunt recunoscător. E frig. 

— E şi mai frig în congelator, îi spuse ea. Numai tactica şocurilor îl putea 
face pe acest om să vorbească. Şi-am găsit mâna stângă retezată unei femei. 
Se credea că Lucie a fugit cu un milionar. Ţi-a trimis asta ţie? 

Delvaux se nărui. Se clătina ca o frunză în vânt. Tremura din toate 
încheieturile. Veni la Paula care îl îmbrăţişa în timp ce el o strângea la piept. 
Apoi se desprinse grăbit şi rămase drept, nemişcat. 

— Îmi pare rău. Îmi bat joc de mine însumi, încerc să mă amăgesc. Da, 
este mâna Luciei. A fost răpită. Acum mai bine de trei luni. Vorbea calm. 
Deodată se nelinişti şi începu să-i vorbească lui Tweed, îndurerat. 

— Nu trebuie să spui poliţiei! Te rog! Nu poliţiei! O vor ucide. 

— De aceea am venit singur, spuse Tweed pe un ton neutru. Care sunt 
condiţiile lor? Cât cer? 

— N-a fost cerută nici o recompensă. Mi s-au dat instrucţiuni precise. A 
trebuit să mă retrag, să demisionez din toate organismele publice, inclusiv de 
la INCOMSIN. Au subliniat chiar INCOMSIN. Altfel, corpul Luciei mi-ar fi fost 
trimis într-o ladă. Am făcut tot ce mi-au spus. L-am îndepărtat pe inspectorul 
Benoit, care a devenit suspicios. 

— Şi microfoanele din castel? întrebă Tweed. 

— Într-o zi, când eram la fabrică, au intrat în casă şi le-au instalat. Când 
m-am întors, am primit un telefon de la o femeie. Mi-a spus ce făcuseră. M-a 
avertizat că, dacă încerc să elimin vreunul dintre ele, vor afla imediat. A spus 
că ştiu care ar fi consecinţa finală. Finală. De aceea vorbim aici, afară. 

Tăcu. Newman ridică arma, ţinând-o cu ambele mâini. Omul din umbră se 
îndrepta spre ei. Vocea lui Newman se auzi clar în tăcerea nopţii. 

— Ridică mâinile deasupra capului sau îţi trimit un glonţ în burtă. 

— Lasă arma, îi ordonă Tweed. Îl recunoscu pe cel ce se apropia, după 
mers. E-n regulă! 

Sir Gerald Andover, îmbrăcat într-un palton greu, îşi cobori mâinile. Păşea 
ca şi când ar fi avut pantofi de plumb. 


„Doamne, gândi Tweed. Să-i spun acum despre lrene... că e moartă şi că 
au pescuit-o din Solent?” 

— Te-am recunoscut, Tweed, începu Andover. Şi pe tine, Paula. Se 
întoarse spre ea aplecându-se formal. Ea înţelese că face un enorm efort ca să 
pară că se poate controla. 

Delvaux spuse: 

— Gerald a venit cu iahtul până la Anvers, ca să vadă cum mă descurc şi 
ca să-mi ceară sfatul într-o problemă. 

— Şi în loc de asta, adăugă Andover cu o notă de ironie, m-am pomenit 
că îl sfătuiesc eu pe Gaston. S-ar putea spune că suntem în aceeaşi barcă. l-ai 
spus, Gaston? 

— Ceva, răspunse prudent Delvaux. 

— Nu înţeleg ce-i cu mâna retezată, Gaston, spuse Tweed cu o voce 
calmă. 

Privi spre Andover. 

— După cum n-am înţeles ce era cu braţul retezat al lui lrene. 

— Noi credem... noi ştim că aceste acte de barbarie au fost comise ca să 
ne sperie, interveni Delvaux, pentru ca să nu informăm pe cei din afară despre 
ce se petrece. Inclusiv poliţia. Femeia m-a sunat din nou când am găsit în 
congelator cutia aceea oribilă. S-a întâmplat chiar noaptea trecută, când m-am 
întors dintr-o vizită secretă la fabrică. Mi-a spus să mă uit în congelator şi a 
rămas la telefon până ce am revenit. Am înjurat-o spunând că e o bestie 
sadică. A spus că a vrut doar să-mi reamintească să nu mă duc la poliţie şi a 
închis. 

— Tweed, spuse Andover încruntat, cu ăştia avem de luptat. Cu nişte 
bestii sadice. Şi nu ştim de ce? 

— Ceea ce aş vrea să aflu este de ce funcţionează uzina în foc continuu, 
spuse Tweed, şi de ce faci vizite discrete, după cum spuneai? 

— Nu mai am nimic de adăugat, spuse belgianul. Dar îţi cer ca prieten să 
nu informezi poliţia. De dragul Luciei. Acum ar fi mai bine să plecaţi. Se 
întoarse spre Paula. Te rog să nu mă crezi necuviincios, dar eram într-o situaţie 
imposibilă. 

— Atunci, noi plecăm, hotărî Tweed. 

— Pot să vin cu voi? întrebă Andover. Am venit cu un taxi, care m-a lăsat 


în faţa fabricii, apoi am venit pe jos. 


— Bineînţeles, Gerald. Avem o maşină ascunsă ceva mai departe. 
Apropo, Gaston, noi am fost foarte discreţi... 

Delvaux se îndepărtase deja. Dădu din cap în semn că a înţeles, apoi 
merse mai departe târându-şi picioarele. Tweed îl privi posomorât pe Andover, 
apoi toţi patru porniră spre maşină. Tweed rămase tăcut. Nu fusese încă în 
stare să-i spună lui Andover despre lrene. Era mai bine să aştepte până 
ajungeau la hotel. 

Newman îşi pregăti arma. Paula se simţea încordată, plină de presimţiri 
rele. Din nou, drumul acela apăsător îi făcea pielea ca de găină, îşi deschise 


geanta şi strânse patul armei. 


La poartă, Paula grăbi paşii. Ajunse înaintea celorlalţi la şosea, privi în 
stânga şi în dreapta, traversă, apoi rămase în umbră aşteptând. Andover era în 
dreapta lui Tweed. Începu să vorbească în timp ce se apropiau de şoseaua 
pustie. Deşi mergea cu un pas obosit, vocea îi era viguroasă şi fermă. 

— Gaston e un tip dărâmat. Nici nu e de mirare. Ce nenorocire... Un 
geniu ca el să fie subiectul unei astfel de încercări îngrozitoare... 

— Nici ţie nu ţi-a mers prea bine, remarcă Tweed. Pari mai bine acum. 
Gata să întâmpini orice, oricât de dur... 

— Oh, m-am întărit pentru orice mi-ar aduce viitorul. Mai am încă destulă 
putere... 

Newman mergea la câţiva metri în urma lor. Ca şi Paula, era încordat. Cei 
doi bărbaţi dinaintea sa ajunseseră la drum. Îl traversau. Newman auzi deodată 
un zgomot asurzitor de maşină ce accelera năvălind din dreapta, dinspre 
culmea dealului. Ambii bărbaţi se aflau în mijlocul drumului când Mercedes-ul 
negru se năpusti ca o tornadă asupra lor. Andover ridică o mână ca să-şi apere 
ochii de lumina orbitoare a farurilor. 

Newman ştia că nu putea salva decât un singur om. Se aruncă dintr-un 
salt asupra lui Tweed, plonjând în faţă. Se prăbuşiră în iarba de pe marginea 
drumului. Newman căzu lângă Tweed. 

Paula singură văzu ce se întâmplă. Într-o fracțiune de secundă Mercedes- 
ul negru îl izbi pe Andover, după care dispăru în viteză, în timp ce Andover se 
prăbuşi cu o bufnitură teribilă pe suprafaţa drumului acoperit cu bitum. Paula 
ridică pistolul. Trase un foc care pătrunse prin geamul din spate. Maşina se 
îndepărtă şi dispăru într-o viteză nebună după o curbă. 


Tweed sări imediat în picioare şi, respirând profund, alergă spre grămada 
din mijlocul drumului. Se aplecă şi luă pulsul la gâtul lui Andover, apoi se ridică 
încet în timp ce Newman se apropie. 

— lisuse! spuse Tweed. Este mort. Cel puţin, bietul amărât n-a aflat de 
fiică-sa. 

— Sunt sigură că era o femeie la volan, zise Paula care ţinea pistolul în 
mână. Ticăloasă criminală! Am tras un glonte în geamul din spate, dar sunt 
sigură că n-a rănit-o. 

— Ce te face să crezi că era femeie? întrebă Tweed încet. 

— Purta cască şi ochelari de protecţie. Şi după felul în care a întors capul. 
Pot să jur că era o femeie, repetă ea. 

— Bob, ajută-mă să duc corpul la castel, spuse Tweed. Vreau ca Gaston 


să vadă asta. Acum, în sfârşit, va vorbi. 

În bucătăria castelului se desfăşura o activitate febrilă. Paula se cocoţase 
pe o scară luată din debara. În mână ţinea un instrument ca o lanternă mică, 
cu un grătar în vârf, ceea ce este cunoscut în tehnica supravegherii drept o 
lampă cu lumină intermitentă. 

Detecta microfoanele. Învăţase cum s-o folosească de la Butler la un curs 
de reciclare, într-o casă mare şi izolată în inima câmpiilor din Sussex. Învăţase, 
de asemenea, anumite deprinderi fizice, care testau rezistenţa ei fizică. 

Newman rămase în picioare în apropierea ei, strângând microfoanele pe 
care le demontase. Unul era ascuns într-un colţ al bufetului, iar altul în spatele 
frigiderului înalt. Găsi un microfon ascuns chiar într-o parte a tubului 
fluorescent. 

Mai devreme, asistaseră la o scenă pe terasa din faţa intrării, când 
Delvaux deschisese uşa răspunzând insistențelor lui Tweed. Belgianul se 
holbase la corpul lui Andover din braţele lui Newman, apoi ieşise afară cu 
chipul schimonosit de suferinţă. 

— L-au omorât pe bătrânul meu prieten, Gerald... 

Tweed îi povesti pe scurt ce se întâmplase în faţa porţilor de la intrare, în 


curând, suferinţa fu înlocuită de furie, iar Delvaux îşi lovi ceafa cu putere, gest 
pe care Tweed îl recunoscu - belgianul îl făcea când se concentra asupra unui 
lucru. 

— Acum, trebuie să-mi spui totul, zise Tweed cu o voce rece. Dar, mai 
întâi, trebuie să găsim o cameră în care putem discuta în linişte, după ce vor fi 
înlăturate sistemele de ascultare. 

— De acord, răspunse Delvaux. Vor şti că s-a umblat la instalaţie, dar m- 
am obişnuit deja cu ideea că soţia mea, Lucie, e moartă. Trebuie să-i lovesc şi 
eu... 

Întinseră corpul lui Andover pe o canapea din hol - după ce Paula 
insistase să-i pună o pernă sub cap. Partea din spate a craniului era zdrobită şi 
sângera abundent. Nu voia să-i rămână lui Delvaux o canapea mânjită de 
sânge care să-i amintească de crima petrecută la uşa lui ori de câte ori trecea 
prin hol. 

După o jumătate de oră, Paula se declară mulţumită. Depistase toate 
microfoanele. Tweed spuse ceva cu voce tare pentru a se asigura încă o dată. 
Deschise un radio, la care se transmitea muzică clasică. 

— Chiar dacă a mai rămas vreunul, nu vor putea auzi discuţia noastră cu 
muzica şi apa deschisă... 

Paula descoperi atunci că nici unul nu mâncase de câteva ore. În timp ce 
Tweed discuta cu Delvaux şi Newman, aşezaţi pe taburete în jurul mesei, Paula 
prepară ceva de mâncare şi băutură. În cămară găsi câteva cornuri tari, iar în 
frigider descoperi şuncă şi unt. Tot în cămară era şi cafea. 

Fierse cafeaua într-un ibric, apoi tăie felii de şuncă, înjumătăţi cornurile, 
le unse cu unt şi băgă în ele şunca. Aşeză totul pe un platou mare, apoi turnă 
cafeaua în căni. Tweed observă că hrana îl stimula pe Delvaux. Începu să-l 
întrebe: 

— Gaston, soţia ta a fost răpită. Nu s-a cerut nici o recompensă. Ai fost 
obligat să te retragi. Acelaşi lucru i s-a întâmplat şi lui Andover, dar era vorba 
despre fiica lui. Se opri. Ar fi trebuit să-l pregătească pe Delvaux pentru ce era 
mai rău. l-au trimis braţul ei retezat... 

— Ştiu, dădu din cap Delvaux. Andover mi-a spus. 

— Ceea ce însă n-a apucat să-ţi spună a fost că, după un timp, corpul lui 
Irene a fost pescuit din mare. Cine sunt aceşti asasini nenorociţi? 


— Nu ştiu... 


— Dar trebuie să ştii de ce toate astea. 
— Cred că e în legătură cu Stealth... 


Doctorul Wand se afla în luxosul său apartament de la etajul al treilea al 
hotelului Bellevue Palace, situat pe Avenue Louise, echivalentul din Bruxelles al 
lui Park Lane. În cameră se mai afla şoferul, îmbrăcat în uniformă, care stătea 
la birou. Tocmai îi turnase şefului un pahar mare de coniac Napoleon. Wand 
sorbea din pahar, când sună telefonul. 

— Fii bun şi răspunde, îi ceru el bărbatului brunet, cu ochelari negri. 
Şoferul ridică receptorul de aur. Ceru persoanei să-şi spună numele, iar ea îl 
spuse pe cel codificat 

- Ea este, raportă şoferul. 

— Atunci, spuse Wand privindu-şi ceasul, dă-mi te rog telefonul. 

— Da, rosti el, ai să-mi comunici vreo veste? 

— Primul transport a fost expediat la ultima sa destinaţie, îi spuse vocea 
unei femei. Precizez, ultima. 

— Şi cred că n-au fost probleme. 

— Nici una, după câte ştiu, îl asigură femeia. 

— Splendid. Te felicit. E o plăcere să ştii că ai mereu pe cineva de 
nădejde. Ne vom vedea atunci la locul şi momentul stabilit. Îţi mulţumesc 
pentru telefon. 

Şoferul puse la loc receptorul. Wand îşi luă paharul, ţinându-l în mâna 
dreaptă. Coniacul trebuie să fie încălzit, iar Wand era un tip rafinat. Aruncă o 
privire şoferului său prin ochelarii de aur şi îşi ţuguie buzele într-un zâmbet 
rece. 

— Foarte satisfăcător, remarcă el. Foarte satisfăcător, într-adevăr. Mai 
luă o gură de coniac. Se referea la execuţia lui Sir Gerald Andover. 


La nici doisprezece metri de intrarea la Bellevue Palace, se afla 
Mercedes-ul închiriat al lui Marler. Acesta mânca ultimul din cele trei cornuri cu 
şuncă, pe care şi le cumpărase de la o cafenea din apropiere. Cocoţat pe o 
mică suprafaţă plată de lângă el, în spatele schimbătorului de viteză, se afla un 
recipient cilindric din carton cu cafea. 

Marler era convins că asta îi era masa de seară. Mai devreme, telefonase 


din maşină la un număr din Bruxelles. Îi răspunsese în franceză o voce răguşită. 


Marler îi spuse mai pe ocolite, că avea nevoie de o puşcă Armalite şi de nişte 
exploziv. Vorbind în aceeaşi limbă, Marler îi spusese că se numeşte Charlie - 
nume cunoscut posesorului de arme ilegale de la tranzacţiile anterioare - după 
care urmase inevitabila târguiala asupra preţului. Stabiliseră ora şi locul de 
întâlnire. Era locul în care Marler avea să stea câteva ore la pândă. 

Avea motorul pornit, când o matahală prost îmbrăcată îşi făcu apariţia 
ducând o servietă mare, la fel de ponosită. Marler cobori numai geamul, lăsând 
uşa încuiată. Colosul aruncă o privire pe strada goală, se aplecă şi, răspândind 
o dată cu respiraţia greoaie miros de usturoi, îi spuse în franceză: 

— Mai întâi banii, prietene. 

— Nu înainte de a verifica marfa. 

Marler îi arătă belgianului mâna stângă în care avea un sul de bancnote. 

— Atunci, întrerupe motorul. 

— Mă grăbesc, scrâşni Marler. 

Dar întrerupse motorul, scoase cheia şi trecu pe locul din dreapta. Luă 
servieta prin fereastră. Înăuntru se afla desfăcută arma Armalite. Cu mişcări 
iuți şi experte, Marler o asambla. Ţinând-o sub nivelul geamului, apăsă uşor pe 
trăgaci. Era o armă excelentă, iar rezerva de muniţie din servietă era 
suficientă. Numără teancul de bancnote în franci de o mie, le adună într-o 
grămadă şi le întinse belgianului. Banii dispărură imediat în buzunarul uriaşului, 
care plecă în josul străzii. 

Marler porni motorul şi merse pe Avenue Louise până la capăt, unde 
dădu în Place Louise. Manevră apoi maşina şi întoarse pe acelaşi drum. Era o 
precauţie luată pentru cazul în care matahalei i-ar fi trecut prin cap să-l 
spioneze. 

Parcă în acelaşi loc, după care, în câteva secunde, desfăcu arma şi-o 
puse din nou în servietă. Era bucuros că avusese grijă să cumpere recipientul 
de carton pentru cafea cu capac etanş. Se rostogolise pe jos. 

Astea se întâmplaseră ceva mai înainte, dar mai devreme, urmărise 
limuzina doctorului Wand de la aeroportul Zaventem până la acest hotel 
extrem de scump. Ceea ce îl surprinsese era că şoferul lăsase maşina pe mâna 
unui om de serviciu de la hotel, care urma s-o ducă la garajul subteran. 

Şoferul îl însoţise pe doctorul Wand în hotel şi nu mai apăruse de atunci. 
Fapt care îl făcu pe Marler să se întrebe dacă şoferul nu era mai important 
decât s-ar fi crezut. 


— Poţi să-mi explici, în limbaj profan, cum funcţionează din punct de 
vedere tehnic acest Stealth? întrebă Tweed când se afla în bucătărie. Un om de 
ştiinţă american urma să ne explice, dar din păcate a devenit indisponibil. 

— Unul dintre cei mai mari oameni de ştiinţă ai Americii a venit acum 
vreo trei ani să mă viziteze, îşi aminti Delvaux. Un bărbat de excepţie - 
profesorul Crown de la uzinele Northrop din Palmdale, California. Aplica tehnica 
asta nu doar la navele aeriene, ci şi la vapoare. Mi-am dat seama că ne 
preocupau exact aceleaşi probleme. 

— Cum de ştiaţi unul de munca celuilalt? îl întrebă Paula. 

— Ah, e o reţea internaţională secretă. Cooperăm între noi. Dar am să 
revin mai târziu la asta. 

— Cum funcționează Stealth? îl îndemnă Tweed. 

Absorbit de subiect, Delvaux deveni foarte volubil. Cuvintele se 
rostogoleau unele după altele, iar ochii îi străluceau vădind concentrare. 

— Aveţi nişte monede englezeşti? Am nevoie de una ca să vă 
demonstrez. 

Paula scoase din portofel o întreagă colecţie. 

— Pe asta o căutam, continuă Delvaux. Alese o monedă strălucitoare de 
cinci penny. Am auzit că nu prea este agreată - se pierde prea uşor. Acum să 
revenim la bombardierul american Stealth B2. Este uriaş. Are o deschidere a 
aripilor de şaizeci şi trei de metri şi o înălţime de şase metri. În mod normal, un 
avion cu o deschidere atât de mare ar trebui să apară pe radar cam de 
mărimea unei monede de cinci penny. Ceea ce înseamnă o imagine foarte 
mare. Zburând spre teritoriile inamice, bombardierul ar fi imediat reperat. 
Acum, ghiciţi mărimea unei imagini radar a bombardierului Stealth. Vă spun eu. 
Cam cât vârful unui ac cu gămălie sau nici măcar atât. B2 poate trece prin 
orice sistem radar de apărare, pe sub orice satelit terestru. Vorbim despre un 
bombardier absolut invizibil. 

— Pare mortal, comentă Newman. 

— Şi este. Nu te poţi apăra împotriva lui. Nu există antidot. Imaginează-ţi 
încărcătura utilă de bombe pe care un aparat de asemenea proporţii poate s-o 
transporte. 

— Dar de ce nu poate fi reperat? insistă Tweed. 

— Parţial este o chestiune de formă. Arată ca o gigantică manta de raze - 


atât e de subţire. Asta se realizează prin aplicarea unor învelişuri speciale din 
anumite materiale. Învelişurile creează reflexii false către orice radar, spărgând 
acele reflexii în unde minuscule care sunt irelevante pentru radar. Propriul său 
radar foloseşte un sistem laser pentru a-l face nedetectabil pentru celelalte 
avioane. Sunt ascunse în structura înşelătoare de deasupra motoarelor 
reactoare. Deasupra sa, se află un difuzor care combină aerul rece cu gazele 
eşapate, astfel încât avionul nu poate fi nici măcar detectat de senzorii termici 
ai sateliților. Nu e nimic în design, niciun sistem defensiv de care să te legi. 
Repet, această enormă maşinărie este invizibilă. 

— Mi se pare înfricoşător, comentă Paula. Dar cum influenţează Stealth 
ceea ce se întâmplă cu Andover sau cu tine? 

— Să-l luăm mai întâi pe Andover, continuă Delvaux cu siguranţă. Părea 
să fi uitat temporar de teroarea propriei sale situaţii. Trebuie să fim logici şi să 
luăm factorii în ordinea lor corectă. Andover este marea autoritate mondială în 
geopolitică - un observator global asupra politicii şi a conflictelor. Mentorul său 
a fost profesorul Haushofer... 

— Cine? întrebă Paula. 

— Profesorul Haushofer a fost expert în geopolitică în vremea sa. 
Sfătuitorul apropiat al lui Adolf Hitler. Hilter i-a asimilat vederile. Ca mentor, 
vreau să spun că Andover a studiat opiniile lui Haushofer mult după moartea 
acestuia. Apoi şi-a dezvoltat propria sa teorie adaptată condiţiilor lumii 
contemporane. El a prezis că noul mare pericol pentru Vest ar putea veni din 
Est... dar nu din Rusia. 

— Dar ce legătură are asta cu Stealth? întrebă Tweed. 

— Noul duşman - probabil cel mai puternic cu care s-au confruntat 
vreodată Europa şi America - a căutat, după părerea lui Andover, să afle prin 
toate mijloacele cum se construieşte o astfel de flotă de bombardiere Stealth. 

— Trei oameni de ştiinţă americani, care lucrau la proiect, inclusiv 
profesorul Crown, au fost răpiți, îi spuse Tweed. Acum vreo trei ani. Se crede că 
au fost duşi la Hong Kong. 

— Ceea ce confirmă teoria lui Andover. Delvaux era în plină vervă. Nu mă 
îndoiesc că cei trei americani, obligaţi să conducă o echipă de tehnicieni 
competenţi, au putut construi o întreagă flotilă Stealth. Ai spus acum trei ani? 
Probabil că acum au deja bombardierele Stealth... 

— Spuneai că profesorul Crown a adaptat tehnica Stealth la vapoare, 


interveni Tweed. 

Era nerăbdător să obţină cât mai repede toate informaţiile. Era doar o 
chestiune de timp până ce Delvaux avea să-şi piardă din nou brusc energia. 

— Da, aprobă belgianul. Crown era specialist în nave. E destul de straniu 
că lucra în acelaşi domeniu al cercetării ca şi mine. Adaptarea sistemului 
Stealth la vapoare. 

— Dar cum anume se face asta? întrebă Newman. 

Cocoţat pe taburet, avea în poală un carneţel în care înregistra pe furiş 
tot ceea ce spunea Delvaux. Îl ţinea sub nivelul mesei, acoperit cu mâna 
stângă. 

— Aici sunt din nou, în fond, două probleme de lămurit. Forma navei, 
uşor de înregistrat pe radar, şi eşapamentul motoarelor - evacuarea gazelor 
uşor depistată de senzorii termici ai sateliților. Aşa că am proiectat un vapor cu 
un profil foarte jos - aproape ca cel al submarinelor semiscufundabile, dar fără 
o suprastructură proeminentă. Vrei detalii în limbaj simplificat? 

— Da, îl îndemnă Tweed. 

— Elicea face extrem de puţin zgomot. Coşul e astfel construit, că abia 
iese deasupra structurii punţii de jos. În plus, este echipat cu un sistem de 
răcire a eşapamentului - ca şi bombardierul. Are un catarg retractil, ca o 
antenă radio de maşină, care se retrage complet în partea dinăuntru saşiului 
caroseriei de la vehicul. Sistemul radar al vasului este, de asemenea, astfel 
construit, încât abia se proiectează la suprafaţa punţii. Caroseria are profilul 
rotunjit, încât reduce practic la zero semnalele pe care le-ar emite pe ecranele 
radarelor normale sau pe cele cu infraroşii. Lansatorul de rachete poate fi 
construit în interiorul navei. 

— Un vas obişnuit are nevoie de o punte, aminti Tweed. 

— S-a ţinut cont şi de asta. O navă Stealth are şi comanda, şi centrul de 
control al armelor sub punte. Deci, avem un vapor invizibil. O flotă mare de 
nave invizibile - dacă duşmanul le produce în serie, aşa cum au făcut 
constructorii de nave din America pe coasta de vest a Americii în timpul celui 
de-al Doilea Război Mondial. Cum se numeau? A, da. Kaiser. Vasele libertăţii. 

— Într-adevăr, m-ai dat gata, spuse Tweed. Şi parcă ziceai mai devreme 
că nu există nici un antidot. Că nu există nici o şansă de a depista nici 
bombardierele şi nici navele Stealth. Şi pentru că tot mi-am amintit, de ce 


funcţionează uzina ta non-stop, se pare? 


— Eşti iute, Tweed. Foarte iute. Am spus că nu exista nici un antidot. La 
timpul trecut. Adică de ce crezi că-mi asum riscul ca uzinele mele să lucreze în 


trei schimburi pe zi? 


Telefonul sună din nou în apartamentul doctorului Wand, la Bellevue 
Palace. Răspunse şoferul care îi întinse şefului său telefonul. 

— E din nou doamna, domnule. Anne-Marie... 

— Întotdeauna îmi face plăcere să te aud, începu Wand. O voce atât de 
încântătoare. Ai vreo problemă? 

— Îmi pare rău că te deranjez. Poţi nota un număr de telefon? 

— Sigur. Doar un moment. 

Wand scoase din buzunar un carneţel subţire, îmbrăcat în marochin, şi 
luă un creion de aur. 

— Sunt gata. 

— Numărul este... E o cabină publică din Place Louise. Pot să te sun acolo 
peste cincisprezece minute? 

— Voi fi acolo... 

Wand înţelese exact ce însemna asta. Era o informaţie care nu trebuia să 
treacă prin centrala telefonică a hotelului. Operatorii de noapte îşi petreceau 
plictisitoarele ore trăgând cu urechea. 

Cinci minute mai târziu, ieşi din Bellevue Palace, spunând în treacăt 
portarului că simte nevoia să ia o gură de aer. Şoferul mergea alături de el. O 
luară pe Avenue Louise spre Place Louise. 

În interiorul Mercedesului, Marler acţiona rapid. Îşi puse pe cap o beretă 
pe care o achiziţionase de la un magazin din apropierea barului, după ce 
cumpărase cafeaua şi sandvişurile. Purta acum o haină de vânt uzată, pe care 
o luase mai devreme din geanta de voiaj. Rupse mucul ţigării pe jumătate 
fumate şi îşi atârnă în colţul gurii jumătatea rămasă. Nu se mai bărbierise de 
câteva ore bune, iar faţa îi era acoperită cu fire ţepoase. Era un Marler care 
arăta foarte prost şi care se târa în urma celor doi bărbaţi pe trotuarul de 
vizavi. 

Ajuns în pustia - la ora aceea - Place Louise, Wand îşi verifică ceasul. 
Marler observă asta şi mai observă că şoferul îşi strecurase mâna dreaptă sub 
jacheta uniformei. Marler era sigur că avea o armă. 


Cei doi traversară Place Louise spre bulevardul Waterloo. Ajunseră în 


dreptul metroului şi coborâră. Marler îi urmări din vârful scării rulante. Apoi 
cobori şi el şi ajunse jos tocmai la timp pentru ai vedea îndreptându-se către a 
doua scară rulantă. Aşteptă câteva secunde, apoi îi urmă. În timp ce era 
transportat în jos, trecu pe lângă o serie de picturi murale, grosolane şi bizare. 
Strâmbă din nas. Arta belgiană! Ajunse jos în corpul principal al metroului. 
Lângă perete, stătea ghemuit un individ jigărit, cu spatele lipit de perete şi cu 
picioarele întinse. 

Chiar alături, se afla un şir de cabine telefonice. Doctorul Wand intră în 
prima, apoi ieşi după câteva minute şi intră în cea de alături. Marler înţelese că 
verifica un număr de telefon. Wand intră, în sfârşit, în ultima cabină şi rămase 
aşteptând. Şoferul stătea în picioare în faţa cabinei privind în direcţia opusă. 

Marler se aşeză lângă zid, pe jos, cu picioarele întinse, cu chiştocul ţigării 
încă neaprins în gură. Bărbatul uscăţiv de alături îi şopti în franceză: 

— Ai vreo întâlnire, amice? 

— Gura sau bag cuțitul în tine, îi răspunse tot în şoaptă Marler. Telefonul 
sună în cabină. Doctorul Wand ridică receptorul. Începu imediat să vorbească 
lent şi afabil. 

— Pot să aflu cine este la aparat? 

— Anne-Marie, răspunse o voce feminină. Îmi pare rău că a trebuit să te 
deranjez astfel. Mi-am amintit ulterior de un fapt pe care ti-ar face plăcere să-l 
afli. Am văzut în lumina farurilor pe concurentul nostru. 

— Atunci eşti foarte înţeleaptă că m-ai sunat, foarte înţeleaptă. Preţul 
este o mai mare compensație pentru contractul pe care l-am încheiat. Deci 
este foarte important de aflat cine ne sunt concurenţii. 

— Este vorba de Tweed. 

Wand rămase tăcut. Fusese şocat şi surprins. Lui Wand nu-i plăceau 
surprizele. Erau periculoase. 

— Mai eşti acolo? întrebă vocea femeii. 

— Îmi pare cu adevărat foarte rău... Mă gândeam că ar trebui să 
acţionăm pentru a contracara această concurenţă. S-ar putea să fie nevoie să 
luăm măsuri severe. Da, severe. Lasă-mă să mă gândesc şi te voi căuta eu în 
curând. Încă o dată îţi mulţumesc foarte mult pentru telefon. 

Cu ochii pe jumătate închişi, Marler îi urmări pe Wand şi pe şofer 
îndreptându-se exact către el... Aruncă o privire spre prăpăditul de lângă el. 


Marler avu impresia că Wand era tulburat: buzele sale subţiri erau strânse. 


Aşteptă până ce dispărură pe scările rulante, apoi sări şi el în picioare, 
urmărindu-i de la distanţă. Traversaseră piaţa şi tocmai intraseră pe Avenue 
Louise când Wand căută ceva în buzunarul de la spate şi scoase o batistă de 
mătase cu care îşi tampona fruntea. 

În acel moment, un motociclist năvăli pe bulevard într-o viteză nebună, 
asurzitoare. Scoţând batista, lui Wand îi căzuse portofelul. Îşi continuară 
drumul. Marler înţelese că zgomotul motocicletei acoperise pe cel al 
portofelului care se lovise de caldarâm. ÎI ridică, se lipi de un zid şi aşteptă 
până ce-i văzu pe cei doi intrând la Bellevue Palace. Se strecură într-un gang, 
îşi puse mănuşile chirurgicale şi cercetă conţinutul portofelului. 

Conţinea un teanc gros de zece mii de franci belgieni. Mai erau circa o 
sută cincizeci de lire. Pe Marler îl interesau în mod deosebit cărţile de vizită. Pe 
toate era tipărit: „Doctor Wand, director, Moonglow Refugee Aid Trust 
Internațional”. Nicio adresă. 

Marler puse totul la loc cu grijă. Îşi scoase mănuşile, se aplecă şi luă de 
pe jos praf şi-şi murdări faţa şi părul ţepos. Acum părea chiar şi mai 
respingător. 

După cinci minute, intră la Bellevue Palace, urmat de portarul care 
protesta. Merse direct la recepţie şi se adresă în franceză funcţionarului de 
serviciu. 

— Unul dintre musafirii dumneavoastră şi-a pierdut portofelul. Vreau să 
vină directorul adjunct. 

— Dar poţi să-l laşi... 

— Eşti surd sau ce? Cheamă-l naibii pe directorul adjunct... 

Un bărbat scund şi îndesat, îmbrăcat în costum negru de serviciu, se 
îndreptă spre recepţie. Faţa sa durdulie exprima un dezgust extrem. 

— Ce se întâmplă, Jacques? 

— Acesta este directorul adjunct, îl informă Jacques pe Marler, după care 
se întoarse către superiorul său. Acest om are... 

— Bine! Bine! Lasă că-i spun eu, se repezi Marler. Domnule, unul dintre 
clienţii dumneavoastră şi-a scăpat portofelul pe stradă. Tocmai a intrat cu 
şoferul. 

Directorul examina portofelul. Sprâncenele i se ridicară când văzu 
teancul de bani. Se uită la Marler. 


— Ai putea primi o recompensă... 


— Nu. Nu vreau nici o recompensă, spuse Marler retrăgându-se spre uşă. 
Tocmai am scăpat de „supraveghere”. Nu iau nici un franc... 

leşi înainte ca directorul să-şi fi revenit din surpriză. Se îndreptă spre 
maşina parcată şi apoi privi în urmă. Nu văzu pe nimeni. Nici măcar pe portar. 
Deschise uşa, intră, apoi încuie la loc. 

Îşi petrecu următoarele câteva minute folosind şerveţele umede din 
torpedou pentru a-şi curăța faţa. Apoi sfârşi prin a folosi o batistă pentru a 
înlătura rămăşiţele şerveţelelor care ar fi putut rămâne agăţate de barbă. 

Marler simţea că acţiunea sa fusese izbutită. Era sigur acum că se afla pe 
urmele doctorului Wand. Mai avea şi fotografiile pe care i le făcuse la 
aeroportul din Londra. Dar ceea ce Marler nu-şi dădea seama era faptul că el 
intrase în posesia singurelor fotografii făcute vreodată doctorului Wand. 

Recepţia hotelului Hilton de pe bulevardul Waterloo se afla în dreapta 
intrării, spre imensa sală mobilată cu măsuţe mici şi scaune confortabile. 

După cină, comandantul de brigadă Burgoyne se aşeză într-un fotoliu. În 
faţa lui şedeau Willie Fanshawe şi Helen claybourne. Lee Holmes veni şi ea 
după puţin timp şi se aşeză aranjându-şi părul lung şi blond. 

— Ai lipsit cam muult, îi spuse Burgoyne. 

— Am fost la toaletă, răspunse ea zâmbindu-i. Femeilor le place să 
zăbovească la toaletă. Vor să placă bărbaţilor lor. 

Burgoyne mormăi. Arăta foarte bine în costumul albastru cu dungi 
subţiri. Willie, ca de obicei, purta un costum şifonat: pântecele rotunjor făcea 
să-i fie imposibil să păstreze impecabil un costum mai mult de câteva zile. 

Cei doi bărbaţi aveau în faţă câte un pahar de Grand Marnier, pentru care 
plătise Burgoyne. Venitul lui Willie era mult mai mic decât al comandantului de 
brigadă. 

Helen, care purta o bluză albă plisată, cu o eşarfă mandarin şi o fustă 
bleumarin, o studie pe Lee. Blonda era îmbrăcată într-o rochie purpurie fără 
umeri şi despicată pe coapsă. „[i-ar plăcea şi ţie să-ţi etalezi comorile, nu?” 
gândi Lee, dar spuse cu voce tare: 


— Călătoria ta de afaceri s-a dovedit plină de succes, comandante? 

— Sigur că da, izbucni Willie în plină vervă şi aplecându-se în faţă. 
Înarmează lumea... 

— Vorbeşte mai încet, îl repezi Burgoyne. Ai venit aici de bunăvoie. 

— Zău? După câte îmi amintesc, tu eşti cel care ne-a sugerat să te 
însoţim. Să nu crezi că nu ne trebuie timp şi pentru viaţa noastră. Pentru că ne 
trebuie. Nu-i aşa, Helen? 

— Timp pentru viaţa noastră, repetă ea pe un ton impasibil. 

— Cred, interveni Lee, că ar trebui să ne distrăm. Ce-aţi zice de un 
pocher? Privi spre Burgoyne. Am să vă las în izmene. 

— Nu m-ar deranja să mă laşi doar în izmene, îi spuse Willie şi chicoti. 

— Nu fi vulgar, îl mustră Helen. Willie băuse cam mult. Cred că ar trebui 
să fixăm o limită dacă jucăm pe bani, propuse Helen cu fermitate, adresându- 
se lui Lee, care scotea un pachet de cărţi din poşetă. 

— Sigur că jucăm pe bani, bombăni Willie. Pe ce altceva să jucăm? Îmi 
amintesc că la Hong Kong stăteam trei ore în şir la o partidă şi... 

— Willie, îl întrerupse Helen. Lee a început să împartă cărţile. 

— Desigur. Scuză-mă, draga mea... 

Patru capete se aplecară deasupra mesei studiindu-şi cu atenţie cărţile. 
Lee privi pe deasupra lor. Se lăsase linişte. Îşi atinsese scopul. Deşi destul de 


neobişnuit pentru ea, Lee nu simţea nevoia să vorbească. 


— Lucrez de câteva luni la un antidot pentru Stealth, explica Delvaux în 
bucătăria de la Château Orange. Munca s-a accelerat de când soţia mea a fost 
răpită. Mă fereşte să nu înnebunesc de anxietate. 

— Îți admir capacitatea de concentrare, remarcă Tweed. Cât de departe 
ai ajuns? 

— Problema e deja rezolvată. Întreaga istorie a războiului se bazează pe 
inventarea contramăsurilor. Tancul a fost urmat de inventarea armei antitanc. 
Avionul de luptă ne-a făcut să inventăm proiectilul sol-aer... Paula îl privi 
fascinată pe Delvaux care continuă neobosit: Deci, Stealth m-a determinat să 
inventez un sistem radar, cel mai avansat din lume care poate vedea, de fapt, 
poate înregistra pe ecran prezenţa bombardierului Stealth sau a vaporului. De 
aceea uzina mea lucrează zi şi noapte. Veniţi să vă arăt ceva. 


Delvaux se repezi la frigiderul cel mare din capătul bucătăriei; era prima 


oară când Tweed îl vedea mişcându-se normal. Deschise uşa şi luă o cutie de 
conserve de dimensiune medie. 

— Ce este aceasta? 

— O cutie de biscuiţi, răspunse Paula nedumerită. 

— Asta şi intenționează să pară. De fapt, este un container special 
proiectat pentru rezistenţă la temperaturi extrem de mari şi care poate fi lansat 
fără a vătăma nici unul dintre delicatele dispozitive interioare. 

Puse cutia pe masă şi după ce-i scoase capacul se aşeză şi continuă să le 
explice. Tweed, Newman şi Paula priviră înăuntru. Pereţii interiori ai 
recipientului erau acoperiţi cu un fel de material protector. Delvaux scoase 
dinăuntru un mecanism complicat. Singurul element pe care Paula îl recunoscu 
era cel care semăna cu un ecran circular de tipul celui de televizor. Delvaux 
extrase apoi un capăt subţire de fir. 

— Nici unul dintre voi nu poate înţelege ce-i cu asta, îi avertiză Delvaux. 
Dar, dacă îl daţi oricăruia dintre savanții care lucrează la proiectele 
guvernamentale, specialişti în radar, va înţelege imediat cum funcţionează 
sistemul. la, te rog, asta, Tweed, cu tine la Londra. Aranjează un transport sigur 
cu oameni înarmaţi. Putem să vă furnizăm multe astfel de mecanisme. Aveţi o 
carte de vizită? 

Tweed scoase o carte de vizită pe care era tipărit doar numele său şi al 
firmei General&Cumbria Assurance. Delvaux o luă şi sublinie cu stiloul litera T 
de la Tweed, apoi o băgă în portofel. 

— Toţi cei care vor participa la acel transport vor trebui să poarte asupra 
lor aceste cărţi de vizită. Se vor legitima în faţa directorului meu, Alain 
Flamand. Uite, scriu aici. Mai dă-mi una. Alain trăieşte de fapt la uzină. Tocmai 
am terminat împreună proiectul învelişului de protecţie în forma cutiei de 
biscuiţi. 

Introduse mecanismul în cutie, deschise un sertar de sub masă şi scoase 
un înveliş de protecţie cu care acoperi cutia, apoi o strecură la loc în carcasă şi 
i-o dădu lui Tweed. 

Tweed puse cartea de vizită pe care Delvaux scrisese numele lui Alain 
Flamand în portvizit. Carcasa era surprinzător de uşoară. O puse pe masă, cu 
chipul întunecat. 

— Îţi mulţumesc, Gaston. E un fel modest de a te felicita pentru ceea ce 


ai realizat, mai ales ţinând cont de condiţiile de presiune nervoasă în care 


trăieşti. Dar trebuie, acum, să ne gândim şi la corpul lui Andover. Trebuie 
anunţată poliţia şi Benoit. 

— Presupun că da, spuse încet Delvaux. 

Paula îl privi. Voiciunea şi vigoarea cu care vorbise dispăruseră. Teroarea 
revenise. Îşi împreună mâinile într-un gest de neputinţă. 

— Oricum, răpitorii vor şti... 

— Ascultă-mă! Tweed îi apucă strâns braţul. Gândește-te! Oamenii sau 
omul - care se află în fruntea acestei înfricoşătoare afaceri ştiu că Andover a 
fost asasinat. Pentru că ei au plănuit asta. Deci se aşteaptă ca o ambulanţă a 
poliţiei să vină aici pentru a lua corpul lui Andover. Îţi promit că Benoit va fi 
foarte discret. 

— Dar sistemele de ascultare pe care le-aţi scos? 

— Le poţi pune exact acolo unde le-ai găsit? o întrebă Tweed pe Paula. 

— Da. Hai, Bob. La treabă... 

Luă cârpa de vase şi-o înmuie uşor în apă. Fiecare microfon avea o 
ventuză de gumă care permitea lipirea dispozitivului. În următoarea jumătate 
de oră lucră cu ajutorul lui Newman la amplasarea, la locul lor, a microfoanelor. 
Delvaux şedea epuizat în scaunul său privind în gol. Când termină treaba, 
Paula puse scara la loc. 

— De acum încolo nici un cuvânt, şopti Tweed. Îl bătu uşor pe umăr pe 
Delvaux. E timpul să telefonăm la poliţie. Mai întâi să închidem radioul şi apa. 
Spune-i lui Benoit că un prieten englez, Sir Gerald Andover, ţi-a telefonat... 
menţionează că ţi-e coleg şi vechi prieten. Venea să-ţi spună de asasinarea 
fiicei sale. Ştia de soţia ta? 

— Da, i-am spus când a venit... 

— Bun, îi spui că îţi telefonase mai înainte din Anglia că fiică-sa fusese 
răpită. 

— Darnu... 

— Spui exact aşa. Este un motiv solid ca ei să vină aici. Nu sufli nici un 
cuvânt despre adevăratul subiect - Stealth. Ai înţeles? 

— Da. E simplu... aproape adevărat. Doar momentele diferă, continuă 
Delvaux în şoaptă. 

— Şi spune-i despre mine. Despre Paula şi Newman. Că ne temem că 
aceleaşi lucruri îngrozitoare ţi se vor întâmpla şi ţie. Din fericire, eu am fost cel 


care a găsit scrisoarea pe care i-ai trimis-o lui Andover... pe poliţa de deasupra 


căminului, scrisoare în care spuneai ca ai rezolvat problema tehnică. Apropo, 
cum ai rezolvat-o? 

— Oh, am construit în urma cercetărilor o navă aeriană Stealth de 
dimensiuni mici, în interiorul fabricii. Foloseam pe atunci cel mai avansat radar 
- la acea oră - care însă nu a putut detecta nava. Am analizat de ce asta a 
implicat ecuaţii matematice complicate şi o mulţime de teorii. Laserul este unul 
dintre elementele noului aparat, dar numai unul... 

— Şi acum, interveni Tweed, repetă tot ce ai de spus lui Benoit. Ai grijă 
să nu sune artificial ceea ce spui... 

În timp ce le explicase despre nava aeriană Stealth, Delvaux vorbise cu 
însufleţire. Paula găsi patetică brusca lui transformare în timp ce repeta 
povestea pe care urma să o spună. Tweed avu aceeaşi senzaţie, dar se simţi în 
acelaşi timp uşurat - spusă astfel, povestea sa avea să fie mult mai 
convingătoare. 

— leşim din castel în linişte, îi avertiză din nou Tweed. Închise radioul, 
opri apa. 

Paula curăţase şi pusese deja la loc vasele pe care le folosiseră, lăsând 
afară doar pe ale lui Delvaux. De altfel, Benoit s-ar putea întreba de ce 
zăboviseră atât de mult timp. 

Delvaux îi telefona lui Benoit la sediul din Bruxelles. | se spuse că, fiind o 
chestiune urgentă, i se va face legătura imediat. Era posibil ca inspectorul-şef 
să ajungă acolo - la castel - foarte repede. 

Tweed îl bătu pe belgian uşor pe umăr ca să-i indice că procedase bine. 
Spre surprinderea sa, Delvaux luă o haină din hol şi-i urmă afară. 

— Nu pot aştepta aici, singur. 

— Va trebui să te întorci repede. Benoit ar putea să apară cu un 
elicopter. 

Tweed era îngrijorat, ştiind că Benoit era prin apropiere. Lucru pe care 
era mai bine ca Delvaux să nu-l afle. Mergeau spre maşină când Newman, 
amintindu-şi ce se întâmplase cu puţin timp în urmă, îi opri. 

— Să verific mai întâi, spuse el. 

Ţinând cu ambele mâini revolverul, ţâşni pe partea cealaltă a drumului, 
oprindu-se la marginea pajiştii. Ascultă o clipă şi privi în jur. Apoi se apropie cu 
grijă de Mercedes. Numai după ce verifică dedesubtul saşiului cu o lanternă şi 


după ce aruncă o privire la motor, se declară satisfăcut. Se întoarse şi le făcu 


celorlalţi semn cu mâna că pot traversa. 

Porni motorul şi sistemul de încălzire - în maşină era un frig cumplit. 
Delvaux se aşezase în spate, lângă Tweed, iar Paula lângă Newman. 

— Am uitat să-ţi spun ceva foarte important, spuse deodată Delvaux. 
Hugo Westendorf din Germania era membru în INCOMSIN. Într-un fel, problema 
refugiaților e amestecată în toate astea... 


Doi poliţişti în uniformă patrulau prin cartierul Marolles din Bruxelles. Un 
cartier dubios. Marolles se întindea în spatele imensei clădiri a Palatului de 
Justiţie, la doar cinci minute de mers de la hotelul Hilton. 

Amândoi erau neliniştiţi: nu era o zonă în care să poţi dormi liniştit. 
Aruncară o privire într-un bar. Mare, cel mai tânăr, scrută iute feţele clienţilor. 
Niciunul dintre ei nu era „cunoscut” de poliţie, îşi continuara drumul 
apropiindu-se de capătul unei străzi înguste, pavate cu piatră. 

Armand, cel mai în vârstă, se opri încruntat. La câţiva paşi mai încolo, pe 
stradă, era parcat un Mercedes negru. Slăbi piedica pistolului de la şoldul 
drept. 

— Mare, zise el, cred că e cazul să aruncăm o privire. Cred că taxiul e 
gol. Taxiurile nu prea opresc pe aici. 

Colegul său avea o pereche de cătuşe şi un baston de poliţist agăţat de 
centură, pe şoldul stâng. În mâna dreaptă avea un aparat portabil de emisie- 
recepţie. Se apropiara de maşină în formaţia obişnuită - unul în dreapta, 
celălalt în stânga. Armand se apropie de locul şoferului. 

Mare observă afişul de reclamă al unui restaurant lipit pe geamul din 
spate. Armând, luminând cu lanterna bordul maşinii, văzu cheia în contact şi-i 
spuse în şoaptă colegului: 

— la te uită ce ciudat! Un taxi gol, dar cu cheia în contact! 

— Poate nu e gol... 

Mare deschise uşa din spate. Şoferul taxiului era îngrămădit pe podea, 
astfel încât nu putea fi observat de afară. Armand deschise şi cealaltă uşă din 
spate şi aprinse lanterna. Capul şoferului alunecase jos; ochii, fără vedere, erau 
holbaţi în lumina lanternei. 

— Cheamă sediul, ordonă Armând. Avem aici ceva care o să provoace 


scandal... lar afişul ăla din spate, acoperă o gaură de glonţ... 


În Mercedes-ul parcat în faţă la Château Orange, Delvaux începu să 
tremure, deşi înăuntru se făcuse cald. Tweed ştia că era în pragul unui colaps. 

— Ce legătură are problema refugiaților în treaba asta murdară? Andover 
spunea ceva de o „catastrofă”. Şi ce amestec are Hugo Westendorf în toate 
astea? 

Tweed era extrem de intrigat, deşi părea foarte liniştit. Hugo Westendorf 
era sau mai bine zis fusese piesa principală în politica internaţională a Vestului. 
Era cunoscut ca Omul de Fier al Germaniei şi până de curând deținuse postul 
de ministru de interne. Deodată, spre surpriza tuturor, se retrăsese acuzând 
probleme de sănătate. 

— Andover, continuă Delvaux, spunea că o mare parte din pericolul cu 
care se confruntă Europa de Vest este valul ameninţător de refugiaţi, care 
aşteaptă la graniţa Poloniei să treacă linia fluviului Oder-Neisse pentru a 
pătrunde în Vest. Mai spunea că sunt organizaţi de duşman. 

— Ziceai că „ne spunea”, îi aminti Tweed. Cui adică? 

— Oh, Westendorf a fost aici de câteva ori pe când era ministru. A venit 
la Herstal incognito pentru a se întâlni cu mine şi cu Andover. Westendorf era 
foarte hotărât în privinţa acestor refugiaţi şi adoptase măsuri drastice. 

— Este timpul să te întorci la castel. Înaintea lui Benoit, îi aminti Tweed. 

Delvaux însă nu-l ascultă. 

— Şi greşeala teribilă pe care au făcut-o americanii a fost de a nu se 
apăra în nici un fel împotriva amenințării Stealth. O acţiune pentru a economisi 
bani, ca să-şi ajute economia. Ei sunt complet deschişi în faţa unui atac 
neaşteptat. 

— Am auzit, îl asigură Tweed. Dar acum chiar că trebuie să pleci. Te rog. 
Şi nu uita că Benoit va fi discret. 

Delvaux deschise uşa încet, ca şi cum ar fi făcut-o împotriva voinţei sale. 
Rămase în picioare lângă uşa încă deschisă în timp ce-şi trăgea gulerul hainei. 
Tweed se aplecă spre el să-i vorbească. 

— Gaston, mai e un lucru important pe care nu mi l-ai spus. Dacă ştii, 
evident. Cine este noul duşman? 

— Nu ţi-am spus? Credeam că am făcut-o deja. Andover, prin expertiza 
sa asupra puterilor mondiale, a aflat-o. Şi Westendorf a fost de acord cu el. 

— Cine? îl grăbi Tweed. 


— Cea mai periculoasă forţă cu care am avut vreodată de-a face. În afară 


de Hitler şi Stalin. Ei au fost copilaşi nevinovaţi! Noul duşman este Republica 
Populară Chineză. Peste un miliard de oameni, un sfert din populaţia lumii. 
Andover o numea Fortăreaţa China... Comunismul, care din punct de vedere 
economic este un real succes. Ei studiază istoria. 

Delvaux se întoarse şi plecă cu umerii aduşi, târându-şi picioarele. 
Traversă drumul spre castel. Tweed o privi pe Paula care se întorsese către el. 

— Chiar eram surprins, spuse el încruntat. Şi doctorul Wand este 
directorul Trustului Internaţional de Ajutor pentru Refugiaţi. Toate se adună. 
Capătă un sens. Schema confuză pe care o aveam în cap începe să se 
limpezească. Îţi aminteşti pasajul pe care vi l-am citit din dosarul lui Andover? 

— Care? 

Tweed cită din memorie: 

„În 1214 Ginghis-Han, conducătorul confederației mongolilor s-a 
îndreptat spre Vest, cucerind Turkestanul de Vest, Persia, Armenia... 
Succesorul lui, Ogdai Han, a continuat seria cuceririlor. O armată alcătuită din 
germani şi polonezi a fost anihilată în bătălia de la Liegnitz...” şi am stabilit că 
Liegnitz se află la nu mai mult de 5o de mile de Hamburg. 

— Deci vin mongolii? 


— De data asta, Republica Populară Chineză... 

— S-a comis o crimă într-un taxi, un şofer din Bruxelles. Inspectorul-şef 
Benoit le spuse asta în timp ce se afla la volanul maşinii, conducând spre gara 
Liege cu o viteză năucitoare. Paula stătea în faţă lângă el, iar Tweed se afla pe 
bancheta din spate, alături de şoferul maşinii de poliţie. 

— Putem prinde expresul, hotărâse Benoit după ce petrecuse o jumătate 
de oră între patru ochi cu Delvaux. 

Tweed îi întâmpinase la sosire, înainte de a intra la Château Orange. Îi 
explicase pe scurt situaţia. Îi spusese despre răpirea Luciei, soţia lui Delvaux - 
dar omisese orice referire la Stealth şi Hugo Westendorf. 

— Voi fi discret, îi promisese Benoit înainte de a urma ambulanţa care 


intrase deja. Câţiva oameni selecționați cu grijă vor supraveghea castelul de la 


distanţă... 

Consecința era inevitabilă: asasinarea lui Andover pe teritoriu belgian 
atrăgea preluarea cazului de către poliţie. Benoit verificase mersul trenurilor şi 
descoperise uşurat că puteau să se întoarcă cu un expres la Bruxelles. 

— Am mers destul cu maşina pentru o singură zi, explică el. 

— Atunci de ce te-ai urcat la volan? îl întrebă Paula răutăcioasă. Mai ales 
că ai un şofer excelent în spate? 

— Oh, Jean e prudent. Eu conduc ca un nebun. Obişnuiam să particip la 
raliuri. 

— Se vede, comentă ea, înclinându-se pe o parte la o curbă făcută pe 
două roţi. 

— Ce ai aflat despre şoferul asasinat? întrebă Tweed. 

— Ei bine, parcă spuneai că maşina care l-a izbit pe Andover era un taxi - 
Mercedes negru. Doi poliţişti au găsit cadavrul în acelaşi tip de autoturism 
abandonat în Marolles - în spatele Palatului de Justiţie. Paula spunea că a tras 
un glonţ în lunetă. Taxiul găsit avea o gaură în geamul din spate. Trageţi 
propriile concluzii. 

— E posibil să schimb două vorbe cu poliţiştii care l-au găsit? Poate să 
văd şi corpul? întrebă Tweed. 

— Mergem împreună la morgă. Cei doi poliţişti mă aşteaptă acolo. 

— Aş vrea să vin şi eu, spuse Paula. Benoit îi zâmbi: 

— Acum un moment îţi înăbuşeai un căscat. lar acum doamna vrea să 
vadă un cadavru. 

— Am fost alături de Tweed de la început. Nu vreau să pierd nimic. 
Tocmai acum. 

— Doamna e tenace, spuse Benoit din nou, zâmbind. 

— Cu flatările nu ajungi nicăieri, i-o întoarse Paula. 

— Ai vreo idee despre modul în care a fost asasinat? îl întrebă Tweed. 

— Nu. A fost doar un scurt mesaj telefonic. Poate vom afla când vom 
ajunge acolo. Benoit ridică din umeri. 

— Dacă vom ajunge în viaţă la Liege, îl înţepă Paula. 

Ceea ce nu era în întregime corect. Benoit apăsa acceleraţia până la 
podea numai pe drumuri drepte şi lipsite de trafic. Acum, însă, străbăteau 
străzile întunecoase şi jilave ale Liegeului, iar Benoit conducea încet, în ciuda 


deselor priviri pe care le arunca spre ceasul de bord. Străzile pavate aveau 


aspect murdar şi îmbăcsit, iar când Benoit opri maşina şi Paula cobori, ea se 
simţi asaltată de aceleaşi mirosuri apetisante de mâncare ce veneau dinspre 
tarabele fast-food ieftine. 

Benoit, cu alura sa impunătoare şi mişcându-se cu mare viteză, adună 
gentile lor de voiaj de la picioare, în timp ce se grăbeau spre tren. Expresul se 
pregătea de plecare şi, în momentul în care se urcară într-un compartiment de 
clasa l, pe jumătate gol, se puse în mişcare. 

Benoit se aşeză în faţa Paulei, iar Tweed se aşeză singur într-un colţ al 
compartimentului, privind afară în noapte. Expresul gonea spre vest. 
Aruncându-i o privire, Paula înţelese că mintea îi alerga la fel de repede ca şi 
trenul. Benoit se aplecă spre ea. 

— Am aranjat să ne aştepte o maşină în gara Midi. Oprim mai întâi la 
morgă. Eşti sigură că vrei să vii cu noi? 

— Foarte sigură. Dar îţi mulţumesc pentru întrebare. Mai târziu vom 
merge la Hilton. 

— Care e destul de aproape de locul unde a fost găsit corpul şoferului, 
spuse Benoit gânditor. 

— Presupun că rămăşiţele lui Andover vor fi trimise acasă, la adresa pe 
care ţi-am dat-o, spuse Tweed. 

— Desigur, confirmă belgianul. Aceasta însă după ce patologul va 
examina cadavrul. Asta-i legea. 

— Numai el a fost luat cu ambulanţa? 

— Nu. Delvaux mi-a arătat mâna soţiei sale în lada frigorifică. L-am 
convins că trebuie să fie trimisă la medicul patolog, cu aceeaşi ambulanţă. Cu 
ce soi de oameni avem de-a face? Psihopaţi? 

— Avem de-a face cu un om de o excepţională inteligenţă şi total lipsit de 
umanitate - un om care acţionează, dacă nu mă-nşel, după un plan. 

— Ce plan? 

— Este vizată elita din vestul Europei. Planul constă în distrugerea 
spirituală a acestor personalităţi, îndepărtarea lor din posturi influente. 
Folosesc metode psihologice diabolice pentru a transforma bărbaţi sclipitori în 
epave neputincioase - atât mental cât şi fizic. Dar, mai ales, mental. Cât timp e 
de când s-a retras Hugo Westendorf de la conducerea Ministerului de Interne al 
Germaniei? 


— De vreo trei luni sau cam aşa ceva, răspunse Benoit. Doar nu vrei să 


spui că... 

— Nu vreau să spun nimic. Ca şi tine, mă bazez doar pe fapte. Dar 
concordanța în timp... e aceeaşi. 

— Aş putea lua legătura cu inspectorul-şef Kuhlmann de la secţia de 
criminalistică a poliţiei din Wiesbaden. 

— Ţi-aş fi recunoscător dacă n-ai face-o în împrejurările de faţă, spuse 
Tweed. 

— Atunci, n-o fac... 

— Te-aş ruga să-i ceri patologului tău să se concentreze în mod special 
asupra mâinii retezate a Luciei. Ca o problemă de maximă urgenţă şi 
importanţă. 

— Sigur. Dar pot să te întreb de ce? 

- Tocmai ai făcut-o, zâmbi Tweed. Vreau să ştiu dacă patologul vostru 
consideră că doar un chirurg de excepţie ar putea face o asemenea amputare. 

— Îi vom putea lua astfel urma, interveni Paula. 

— Voi lucra zi şi noapte pe orice pistă posibilă. În spatele tuturor acestor 
lucruri se află ceva teribil de periculos. Şi poate fi vorba de o cursă contra 
cronometru. 

— Dar Newman? A spus că ne vedem la Bruxelles. 

— Are maşina. Conduce ca şi tine, Benoit. Aşa că s-ar putea să ne 
aştepte la Midi. 

— Mă îndoiesc, spuse Benoit. 

Tăcură. Paula închise ochii când trenul opri la Leuven, pentru a-şi relua 
goana spre Bruxelles. Tweed avea ochii deschişi, dar nu vedea nimic. 

„Este neobosit, gândi Benoit privindu-l. Ritmul investigaţiilor sale se 


precipită”. 


La morgă era mult mai frig decât afară. Un bărbat îmbrăcat în alb, cu 
părul grizonant şi o atitudine autoritară, se prezentă ca fiind doctorul Leclerc, 
privind întâi spre Paula, apoi spre Tweed şi Benoit. 

— E-n regulă, spuse şeful poliţiei belgiene în franceză. Domnişoara Grey 
a mai văzut cadavre. S-ar putea spune că face parte din meseria ei. 

În urma lui Benoit şi a Paulei stăteau Tweed şi Newman care îi 
aşteptaseră în Mercedes-ul închiriat în gara Midi. Leclerc, un bărbat mic de 
statură, bine legat, purtând ochelari fără rame, trase unul dintre şirurile de 


rafturi largi de metal. Cadavrul era acoperit de un cearşaf. Tweed şi Newman 
stăteau de o parte, iar Paula împreună cu Benoit, de cealaltă parte. Leclerc 
trase la o parte cearşaful. Paula îşi înăbuși un strigăt. Privi spre Tweed şi spuse 
în franceză: 

— Cianură. 

— Doamna are ceva experienţă, remarcă Leclerc. N-am început să lucrez, 
dar cauza morţii pare evidentă. 

Buzele şoferului erau albăstrii. Întreaga lui faţă începuse să capete o 
tentă albastră. Paula se aplecă deasupra gâtului. 

— Vino aici, Tweed. Cred că se poate vedea unde a fost introdus acul 
fatal. 

— Din nou, doamna are dreptate, o aprobă Leclerc. 

Tweed se apropie. O mică umflătură vineţie se întindea în ac porţiune a 
gâtului. Paula se încruntă. Tweed îi observă mimica. Da? 

— Se ajunge greu în asemenea loc. Presupun că pasagerul de pe locul 
din spate ar fi putut introduce instrumentul. Totuşi, pare puţin probabil. Şoferul 
ar fi văzut-o apropiindu-se. Pe de altă parte, presupunând că ea ar fi pretins că 
vrea să-l mângâie, şi-ar fi putut trece braţele în jurul gâtului lui, ascunzând acul 
cu o mână. În timpul îmbrăţişării, şoferul nu s-ar fi gândit să se apere. Şi în acel 
moment, ea ar fi putut introduce acul. 

— Crezi că asasinul era o femeie? întrebă surprins Leclerc. 

— E doar o idee, răspunse ea evaziv. 

— Dar poate una bună, interveni Benoit. 

— Tweed, voiai să discuţi cu cei doi poliţişti care au descoperit taxiul. 
Sunt în camera de alături. Observă că Leclerc ridicase mirat sprâncenele. 
Tweed, explică el, a fost cândva cel mai tânăr şef la Omucideri de la Scotland 
Yard. 

— Asta a fost acum câţiva ani, spuse Tweed cu o grimasă. Acum aş vrea 
să-i văd pe cei doi... 

Benoit îl însoţi într-un birou aflat pe coridorul principal. Doi oameni în 
uniformă se ridicară. Benoit făcu prezentările şi-i rugă pe cei doi să răspundă 
întrebărilor lui Tweed. 

— Aţi avut timp să contactaţi compania de taxiuri pentru a verifica 
distanţa de pe ceas? îl întrebă Tweed pe Armand care părea mai vârstnic. 


— Da, domnule. A fost primul lucru pe care l-am făcut. Multe taxiuri îşi 


rezervă timp pentru curse locale - restaurante, baruri sau gări. Pentru distanţe 
scurte. Dar acest taxi a efectuat o cursă lungă. 

— Ar fi putut să facă drumul dus-întors până la Liege? Armand se gândi 
un moment. 

— Da, domnule. Ar fi putut. Rezervorul de benzină era aproape gol. Dar 
eu mă ghidez după informaţiile date de companie şi după kilometraj. Tweed îl 
privi pe Benoit. 

— Pentru mine este clar. Este taxiul care l-a omorât pe Andover. Şi apoi, 
ziceai de urma unui glonţ în geamul din spate, glonţul tras de Paula. 

— Am găsit glonţul, domnule, îl informă Armand. Era înfipt în spătarul 
scaunului din dreapta. S-a oprit la câţiva milimetri. Dacă mai intra puţin, se 
termina cu el... Cu ea, îl corectă Mare. 

— De ce crezi că era o femeie? îl întrebă Tweed. 

— Când am găsit maşina avea toate geamurile închise. Şi întâmplător 
există urme în portbagaj care sugerează că trupul victimei a stat câtva timp 
acolo. 

— Aşadar, de ce ar fi fost mutat, insistă Tweed. 

— Cred că ştiu, interveni Armand. În timp ce a mers până la Liège după 
cum aţi spus - corpul a fost acoperit. Dar când a părăsit Mercedes-ul în 
Marolles - unde orice şmecher ar fi putut deschide uşa cu o rangă ca să 
şterpelească ceva - l-a mutat în spate. Când l-am găsit, era îngrămădit jos. În 
spatele scaunului şoferului. Era întuneric. Deci, dacă nu deschideai uşa, n-aveai 
cum să-l vezi. 

— Şi de ce crezi că era femeie? reveni Tweed întorcându-se către Mare. 

— După cum i-am spus şi inspectorului-şef Benoit mai înainte, sunt 
nefumător. Am un ascuţit simţ al mirosului. Când am deschis uşa din spate a 
taxiului, am simţit imediat mireasma unui parfum Guerlain Samsara. 

— De unde ştii că ăsta era parfumul, întrebă Tweed sceptic. 

Stătea foarte drept, cu mâinile în buzunare, uitându-se fix la Mare. Îşi 
dădu seama deodată că luase poziţia de acum câţiva ani, când interoga vreun 
suspect la Scotland Yard. Se debarasa greu de vechile obiceiuri. 

— Pentru că, explică Mare, am câştigat odată nişte bani la Cazinoul din 
Ostend. Cu o parte din ei am cumpărat prietenei mele o sticluţă de parfum 
Guerlain Samsara. Cunosc bine acest parfum. 


— Dar poate că şoferul a luat pe drum vreo pasageră înainte de a se 


întâlni cu criminalul, încercă Tweed. 

— Nu cred, domnule. Samsara e un parfun subtil şi destul de scump. 
Orice călătoare, care ar fi coborât mai devreme din maşină, ar fi deschis uşa 
pentru a cobori. Şi mirosul ar fi dispărut. 

— Ai dreptate, Mare, îţi mulţumesc... Sunt convins că vei fi avansat. Îți 
foloseşti la fel de bine şi ochii, şi nasul. Se întoarse spre Benoit. Cred că asta-i 
tot. Să nu uiţi însă ce te-am rugat să-i spui lui Leclerc. 

— Îi comunic îndată ce plecaţi. Preferaţi o maşină neînmatriculată a 
poliţiei pentru a ajunge la Hilton? 

— Putem merge cu maşina mea, spuse Newman. 

Tweed strânse mâna lui Benoit. Exista acest obicei în Belgia - când te 
întâlneşti cu cineva, când te desparţi de cineva sau ori de câte ori este oportun. 

— Acum tot ceea ce ne trebuie, spuse Newman după ce genţile de voiaj 
fură transferate în portbagajul lui, este o femeie care foloseşte parfum Guerlain 


Samsara. 


Intrând la Hilton, primii oameni pe care Tweed îi zări fură Burgoyne, Lee 
Holmes, Helen Claybourne şi Willie Fanshawe. Jucau cărţi. Se întrebă cum 
ajunsese Lee la Bruxelles. 

— Vrem trei camere pentru două zile, îi spuse el fetei de la recepţie. Cred 
că există un serviciu special pentru rezervări la etajul al douăzecilea. 

— Nu mai există, domnule. Avem camerele, dar vă înregistraţi aici. Ne-a 
telefonat inspectorul-şef Benoit. 

Îi ceru cartea de credit, dar Tweed plăti peşin pentru cele trei camere; 
poţi urmări mişcările cuiva după cum foloseşte cărţile de credit; desigur, dacă 
ştii cum. Tweed încă ţinea strâns servieta care conţinea noul sistem radar al lui 
Delvaux; apoi se interesă dacă poate folosi o casă de valori. 

Fata îl conduse după colţ la capătul ghişeului de la recepţie, apăsă un 
buton din interior, îl lăsă să intre într-o nişă de sticlă. El închise uşa exterioară, 
ea deschise uşa interioară şi-l introduse în camera de depozit. 

— Pentru servieta aceea veţi avea nevoie de cea mai mare cuşetă a 
noastră. 

Fixând cheia pe inelul său, Tweed îi mulţumi şi merse afară unde îl 
aşteptau Paula şi Newman. Paula se apropie şi-i şopti: 

— Ai văzut cine e în hol? 


— Da. Cred că am putea merge mai târziu la ei. Ce spuneţi de cină? 

— N-am chef. Sandviciuri cu şuncă şi cafea e tot ce-mi doresc. 

— Şi eu la fel, spuse Newman. 

— De acord. Suntem toţi la etajul al douăzecilea. Ne întâlnim acolo, lângă 
lift. În cât timp Paula? 

— Am să-mi ofer un duş de cinci minute. O baie e un efort prea mare... 
Intrară în lift. Uşile se închiseră şi începură să urce. Voi fi gata în zece minute, 
hotărî Paula. Verifică-mă. 

Tweed avea camera 2009 - o încăpere spațioasă de mărimea unui 
apartament. Se spălă în grabă, îşi schimbă lenjeria, stinse lumina şi se apropie 
de fereastră privind pe după perdelele trase. Imaginea era panoramică - 
enormul dom verde, care depăşea în înălţime Palatul de Justiţie, părea atât de 
aproape, încât îţi venea să întinzi mâna să-l atingi. Era chiar mai înalt decât 
Sfântul Petru din Roma. „Şi Marolles e acolo jos - se gândi el - unde a fost găsit 
asasinat şoferul taxiului. Atât de aproape de Hilton.” 

În apartamentul său de la Bellevue Palace, doctorul Wand lucra până 
târziu. Sună telefonul şi răspunse şoferul, care, după ce ascultă, îi întinse 
şefului său receptorul. 

— Cineva numit Vulcan vrea să-ţi vorbească. 

— Da. Îmi recunoşti vocea? Ce este? 

Wand comunica întotdeauna lapidar cu Vulcan. Era foarte important să 
păstreze secretă identitatea interlocutorului său. 

— Mă gândeam c-ai vrea să ştii, spuse vocea în engleză, că la Hilton se 
află trei musafiri noi. Bunii tăi prieteni: Tweed, Paula Grey şi Bob Newman, 
corespondentul străin. Asta în cazul în care vei dori să bei un cocktail în 
compania lor vreodată. 

— Îţi mulţumesc pentru telefon. Mă voi gândi la asta. 

Wand închise telefonul. Vulcan îşi formulase cu grijă informaţia. Nici o 
centralistă sau operator care ar fi ascultat convorbirea n-ar fi înţeles o iotă. 

Wand îşi ţuguie buzele fără a zâmbi. Privindu-l pe furiş, şoferul avu 
impresia că era tulburat. Şi avea dreptate. 

Şeful său rămăsese pe gânduri jucându-se cu creionul din aur. Mai întâi la 
Liege şi acum în Bruxelles. Tweed se apropie prea mult. Ridică receptorul şi 
formă din memorie un număr de Bruxelles. 


Răspunse o femeie cu o voce plăcută, iar Wand îi ceru legătura cu 


doctorul Hyde. 

— Aici Hyde. Cine e? Am întrebat cine e? repetă Hyde. Vocea îi era 
răguşită şi vorbea în engleză. 

— Ştii cine sunt, prietene, replică Wand. Cred că ar fi mai înţelept să te 
muţi la Liege, la un hotel. Este posibil să primeşti un pacient care să necesite 
tratamentul dumitale. Fie în Belgia, fie în Germania. În viitorul apropiat. Noapte 
bună... 

Închise telefonul apoi scoase carneţelul subţire cu însemnări importante. 
Deschise la ultima pagină, unde îşi notase în creion - uşor de şters - douăzeci 
şi cinci de nume. Acestea reprezentau elita Europei de Vest - plus numele 
câtorva politicieni. Aceştia erau bărbaţii - şi femeile - de care Wand se temea 
că i-ar fi putut depista planul. Operaţiunea Long Reach. 

Primele trei nume erau Andover, Delvaux, Westendorf. Tăie cu o linie 
numele lui Andover. Afacerea era lichidată. Se opri ţinând creionul în echilibru. 
Apoi însera un nou nume după Westendorf. Tweed. Imediat după nume făcu un 
semn de întrebare. Era puţin prea devreme pentru a fi sigur dacă Tweed 


trebuia supus tratamentului. 


Bruxelles are trei gări principale înşirate de la est spre vest, către mare: 
Midi, Gara Centrală şi Gara de Nord. Hotelul Hermitage, aproape neobservabil, 
se afla pe o stradelă laterală Gării Centrale, într-o zonă mai puţin elegantă a 
oraşului. 

Doctorul Carberry Hyde - să-i dăm numele întreg - îşi făcu bagajele după 
primirea telefonului. Un bărbat înalt şi solid, în jur de vreo cincizeci de ani, adus 
de spate din cauza aplecării repetate asupra paturilor pacienţilor săi. Avea un 
cap mare, fruntea boltită, nasul coroiat şi părul sur. Bine bărbierit, el avea dinţi 
impecabili pe care adesea şi-i arăta când zâmbea pacienţilor nervoşi. Însă nu 
era un zâmbet sincer şi niciodată nu-i vedeai ochii din spatele ochelarilor fără 
rame. 

Doctorul Hyde se întrebă dacă Liege i-ar putea oferi aceleaşi posibilităţi 
de relaxare ca Bruxelles-ul; se îndoia. Tocmai se întorsese dintr-o anumită 
stradă unde compania unei fete atrăgătoare putea fi obţinută pentru bani - 
destul de mulţi bani. 

Deschise o geantă mai mică. Aranjate cu grijă, înăuntru, se aflau 


instrumentele sale chirurgicale. Alese un scalpel şi-l lustrui cu plăcere. Doctorul 


Hyde era un om care îşi iubea meseria. 

Tweed, Paula şi Newman ieşiră din lift la parter şi se îndreptară direct 
spre evartetul care juca pocher. Burgoyne tocmai se aşezase din nou pe 
scaunul său. Tweed, făcându-şi loc printre mese, îi auzi cuvintele. 

— lertaţi-mă pentru întrerupere. S-ar fi putut, e drept şi fără telefoane de 
afaceri la ora asta. În orice caz, jocul s-a terminat, Lee ne-a curăţat. 

În faţa lui Lee, pe masă, se aflau etalate cărţile cu care câştigase. Chintă 
royală. 

Fanshawe sări în picioare, insistând ca Paula să-i ia locul. Începu să 
vorbească cu multă vervă. 

— Ce coincidenţă! Şi ce plăcută! E o încântare să vă avem aici. Trebuie 
să aduc scaune pentru oaspeţii noştri bineveniţi. Da, uimitoare coincidenţă. 
Ultima oară ne-am văzut în New Forest, cine ar fi crezut că ne vom bucura aici, 
la Bruxelles, de prezenţa voastră? Tweed, stai aici lângă Lee. E o femeie 
bogată. Deci, doar o ceaşcă de ceai? Voi doi o să ajungeţi celebri... 

Newman îl ajută pe Willie să mai aducă nişte scaune. Tweed observă că 
Burgoyne nici măcar nu schiţase gestul de a da o mână de ajutor. Îl prezentă 
grupului pe Newman. Atunci interveni Burgoyne cu un comentariu înţepător: 

— Celebrul corespondent străin. Fiecare va trebui să fie atent la ce 
spune, pentru că ne vom găsi în presa naţională. 

— lau asta ca pe o glumă. Newman se aplecă spre Burgoyne. Dacă n-aţi 
aflat încă, m-am retras. 

— Şi eu aş fi făcut la fel, i-o întoarse comandantul de brigadă, dacă aş fi 
făcut o avere similară celei pe care ai câştigat-o cu senzaţionalul dumitale 
bestseller. Cum se numea? Kruger: The Computer That Failed... L-am citit. Nu e 
rău. Cred că te-a făcut milionar. 

— Depinde la ce valută te referi, pară Newman atacul. 

— De ce nu încetaţi să vă mai tachinaţi şi nu vă distraţi, protestă Lee. 
Asta trebuie să fie o petrecere amuzantă. 

— Atunci, haideţi să mai bem ceva, propuse Burgoyne. Şampanie? 


— Perfect, acceptă Lee. Tot am ceva de sărbătorit. 

— Atunci ar fi cazul să şi plăteşti, bombăni Burgoyne. 

Îl chemă pe chelner cu o mişcare a degetului. „Ca şi cum ar chema un 
biet răcan de la popota ofiţerilor”, se gândi Tweed. 

— Încă două sticle de Krug, la fel cu cele de mai înainte, specifică 
Burgoyne. 

Tweed profită de ocazie şi comandă sanoviciuri cu şuncă pentru trei. Mai 
ceru şi un pahar de vin alb pentru el. Voia să aibă capul limpede pentru 
discuţii. 

Paula o privi pe Lee. Avea în faţa ei o grămăjoară de bancnote. Metodic, 
le sorta în grămezi mai mici. Paula înţelese că fetei îi plac banii: se putea citi pe 
chipul ei o reală încântare când atingea banii - o sumă considerabilă. Îşi mută 
scaunul mai aproape de Tweed, aşezându-şi braţul gol pe mâneca lui. Întoarse 
faţa spre el cu un zâmbet radios. 

— Plătesc eu comanda ta. Fără comentarii. Şi după ce vei mânca, oferă- 
mi, te rog, un pahar de coniac. 

— Să vedem cum mă voi simţi mai târziu. E un pic cam îmbâcsită 
atmosfera aici. 

— Atunci, dacă vei simţi nevoia mai târziu să iei o gură de aer proaspăt, 
voi fi încântată să te însoțesc la o plimbare. Spre Copenhagen Tavern. 

— Poate că da, acceptă Tweed amabil. 

Ea îşi apăsă uşor braţul pe al lui, iar Tweed îi simţi căldura corpului prin 
haină. Helen Claybourne se ridică, strânse cărţile şi le băgă în geantă. Se opri 
lângă Lee, se aplecă şi culese ceva de pe pantoful drept al acesteia. 

— O frunză de arbust şi ace de pin, remarcă Lee. Pe care trebuie să le fi 
colectat când m-am plimbat prin Parcul d'Egmont din spatele hotelului. Privi 
spre Tweed. Asta a fost înainte de a cina cu Willie la Cafe d'Egmont. E o 
cafenea selectă, dar au şi mâncare bună. 

— E mai bine la Baron de Boeuf, la etajul întâi. Au acolo o mâncare clasa 
întâi, spuse Burgoyne. 

— Şi preţuri la fel, comentă Willie. Newman îşi aminti de tristul Saint 
Bernard. 

— Totuşi, se însenină Willie, noi toţi ne distrăm straşnic. Nimic nu-mi 
place mai mult decât o masă bună într-o companie plăcută. Ce altceva mai e 
pe lumea asta? 


— Muncă grea, mârâi comandantul de brigadă gustând din paharul de 
Krug pe care i-l turnase chelnerul. Asta mai e. 

Paula aruncă pentru prima oară o privire pantofilor pe care îi purta Lee. 
Pantofi uşor de mers, dar care nu se potriveau deloc cu încântătoarea sa rochie 
purpurie cu umerii goi. 

Newman îşi mută scaunul mai aproape de Helen. Lee avea unghiile 
vopsite într-un roşu sângeriu, culoare care îi displăcea profund. Parcă şi-ar fi 
înmuiat degetele în sânge. Degetele subţiri şi puternice ale lui Helen erau, 
dimpotrivă, lăcuite cu un roz pal. Ea se întoarse spre el şi-i susţinu privirea cu 
ochii ei cenuşii. El o observă în acelaşi timp pe Lee dându-şi pe spate coama 
blondă pentru a-l privi mai bine pe Tweed. O altă deosebire: Helen şedea 
calmă, cu mâinile aşezate în poală, privindu-l cu un surâs. 

— Te simţi bine aici? o întrebă el încet. 

— Acum, da. Tocmai am citit ceva despre tine în revistele de specialitate, 
îmi imaginam că eşti un bărbat foarte descurcăreţ, unul pe care o femeie se 
poate bizui la nevoie. Ceea ce nu se prea poate spune despre bărbaţii din zilele 
noastre. 

Dacă ar fi spus-o orice altă femeie, Newman ar fi luat asta drept un 
compliment. Dar Helen o spusese ca pe o simplă constatare. Ciocniră paharele, 
iar ea îi surâse din nou. 

„Nu-mi prea merge bine în seara asta, gândi Paula. Lee pare că-l ţine în 
palmă pe Tweed. Newman nu-şi poate lua ochii de la Helen. Se pare că mi-am 
pierdut din farmec.” 

Willie sesiză că se simte singură. Întorcându-se către ea, îi ciocni paharul 
şi-i zâmbi. 

— Ai o poftă de mâncare grozavă. Parcă n-ai mâncat de săptămâni. 
Apropo de felul în care ai devorat aceste sanaviciuri... Ştiu un restaurant mic şi 
cochet ceva mai sus pe bulevard. Copenhagen Tavern. Are şi un bar. De ce să 
nu mergem acolo şi să-i lăsăm pe dumnealor aici? 

— Mi-ar plăcea, şi-ţi mulţumesc, Willie, dar a fost o zi plină. Poate 
mâine... 

Privi spre Lee care se învârtea în scaunul ei. Potrivea cravata lui Tweed. 
Willie privi în aceeaşi direcţie şi continuă să pălăvrăgească. 

— Îţi spun eu ce facem. Sunt nişte expoziţii interesante în oraş. Helen, 


strigă el, sper că nu vă întrerup. Poţi afla mâine-dimineaţă care sunt expoziţiile 


din oraş şi să-mi dai apoi o listă? 

Helen scoase un carneţel din poşetă, şi stiloul, notă ceva, apoi le puse la 
loc. 

— S-a făcut, îl asigură ea pe Willie. 

— Ce stilou drăguţ, remarcă Newman. Stilourile sunt din nou la modă şi 
se potrivesc foarte bine cu caligrafia ta îngrijită. 

„Exagerezi, Bob”, gândi Paula. 

Helen se jucă cu stiloul masiv, făcu o mişcare, ca şi cum ar fi vrut să i-l 
arate lui Newman, apoi îl strecură înapoi în geantă. 

— E un cadou de la unchiul meu favorit. Am grijă de el ca de ochii din 
cap. 

Tweed părea total absorbit de Lee. Ea îşi scoase bijuteria de portţigaret şi 
introduse o ţigară, după care îl puse între buze. Nu schiţă nici un gest s-o 
aprindă şi Tweed, deşi nefumător, scoase bricheta, pe care o purta întotdeauna 
la el. O aprinse şi se înclină spre ea. Lee scoase ţigaretul din gură şi-l dădu într- 
o parte. 

— Scuză-mă, dar mă las de fumat. Fac asta ca un test de verificare a 
voinţei. N-am mai aprins o ţigară de peste patru săptămâni. 

— Ce idee prostească, comentă Burgoyne. Atunci, nu-ţi mai cumpăra 
ţigări. Aceste metode pseudopsihologice nu funcţionează niciodată. Cred că 
doctorul acela ciudat pe care îl consulţi ţi-a sugerat asta. 

— Maurice, spuse Lee dulce, de ce naiba nu-ţi vezi de treburile tale? 

— Sunteţi aici pentru afaceri, comandante? întrebă Tweed prinzând 
momentul. 

— Da. Dar voi? se răsti Burgoyne. 

— Răspunsul este da, spuse Tweed încet. În calitatea mea de inspector- 
şef al Companiei de asigurări. Investighez de fapt o anumită răpire dubioasă. 

Fusese doar impresia sa sau se aşternuse o tăcere bruscă asupra 
tuturora? Paula, care îşi împinsese scaunul mai în spate, îi putea vedea foarte 
bine pe toţi. Putea să jure că cineva îngheţase pentru o secundă. Problema era 
însă că nu-şi putea da seama cine. 

— O persoană pe care o cunoaştem? întrebă Burgoyne ca din întâmplare. 

— Cred că nu, răspunse Tweed pe acelaşi ton calm. Şi sunt aproape de 
ţintă. 


— Mă duc la culcare, anunţă dintr-odată Burgoyne şi se ridică. Ceilalţi 


puteţi rămâne să pălăvrăgiţi toată noaptea. 

Pe acest ton politicos îi părăsi. Lee insistă ca ea şi Tweed să meargă la 
Copenhagen Tavern. Willie se întoarse spre Paula în timp ce Lee se ducea să-şi 
ia o haină. 

— Acum o să mă însoţeşti să bem ceva înainte de culcare. Putem merge 
puţin mai sus, la Les Arcades. O să-ţi placă. E o atmosferă bună. Hai, spune da. 

— Să-mi iau haina, acceptă Paula imediat. Cel puţin, cineva îi arăta 
interes. Numai să nu devină un nărav... 

Helen aşteptă până ce rămase singură cu Newman înainte de a-i face 
propunerea. Întorcându-se spre el, îşi prinse o broşa sub eşarfa sa mandarin; 
ochii ei cenuşii îl fixau. 

— Dacă vrei, ne putem muta la barul de colo ca să bem ceva şi să mai 
discutăm. Să ne cunoaştem mai bine. 


— Atunci, ce mai aşteptăm? întrebă Newman şi-i oferi un zâmbet cald. 


Tweed nu-i spuse lui Lee că era cunoscut la Copenhagen Tavern. La ora 
aceea târzie erau doar câţiva clienţi - unii îşi terminau masa, alţii serveau 
băuturi. 

Era un local spaţios, cu o atmosferă intimă, creată în mare parte de 
faptul că pereţii erau acoperiţi cu o tapiserie maro, plăcut combinată cu lumina 
blândă a candelabrelor de alamă. 

Tweed o conduse pe Lee spre capătul îndepărtat al încăperii, ocolind 
scările ce duceau spre dreapta, la un mare alcov. Alese una dintre cele trei 
mese libere din fund. Era masa de lângă perete ce avea bancheta maro. Lee se 
strecură iute pe lângă masă şi-i făcu semn să se aşeze lângă ea. Se dezbrăcară 
de haine şi le puseră una peste alta la marginea banchetei. Lee se trase mai 
aproape de el. 

Spre surprinderea lui, Lee comandă, ca şi el, un pahar de vin alb 
franțuzesc. 

— Plutesc în şampanie, se confesa ea cu o voce răguşită. Doamne! Mare 
belea pe capul meu comandantul de brigadă. 

— Atunci, de ce mai lucrezi pentru el? 

— Pentru o menajeră-secretară, plata este foarte bună. Şi totuşi, n-am 
habar de afacerile lui. Am senzaţia că dictează scrisorile într-un soi de cod. 

— Vrei să spui că foloseşte un cod ca cel al serviciilor secrete? 


— Nu, dar formularea este destul de ciudată. Întotdeauna am senzaţia că 
unele cuvinte au dublu înţeles. Dar, îi zâmbi ea lăsându-şi pentru un moment 
buzele roşii întredeschise, hai să nu mai vorbim despre el. Hai să vorbim 
despre noi... 

Ridică paharul, sorbi o gură, apoi îl privi pe deasupra paharului. Ochii ei 
verzi străluceau. 

— Parfumul cu care te-ai dat, întrebă Tweed, este Guerlain Samsara? 

— Da. Se pare că ştii o mulţime de lucruri despre femei. Helen are o 
sticlă şi m-a lăsat să-l încerc. 

— Poate îţi va cumpăra Burgoyne una, sugeră Tweed. 

— Maurice? Niciodată, zâmbi ea din nou. Gândeşte că mă plăteşte prea 
mult. Ar zice că îmi pot permite să-mi cumpăr şi singură. Ceea ce cred că e 
adevărat. Sorbi din nou din pahar. Paula asta a ta este o fată remarcabilă, 
spuse ea deodată. Şi înţepătoare ca un cui. Zâmbi din nou, de astă dată 
răutăcios. Pun pariu că este incredibil de valoroasă... În toate privinţele. 

— Este extrem de eficientă. Apropo, a cui a fost ideea să veniţi cu toţii în 
această excursie? 

— Mă interoghezi? îl înţepă ea bine dispusă. A lui Maurice. Mă tem că-l 
tratează pe Willie ca pe un căţeluş de salon. Sper că nu sună monstruos. Se 
pare că prietenia lor a început cu mult timp în urmă, în Orientul îndepărtat. 

— Ai idee cu ce s-a ocupat Willie în tot acest răstimp? Pentru a-şi câştiga 
existenţa, vreau să spun. 

— Interogatoriul continuă, îl tachina ea. Nu degeaba eşti inspector-şef. 
După spusele lui Maurice, el - Willie era cunoscut ca domnul Aranjează Tot. Să 
presupunem că două companii se aflau în concurenţă. Şi că relaţiile dintre ele 
se înrăutăţeau. Îl chemau pe Willie pe post de mediator. Ştii doar ce papagal 
are. Şi iată că felul lui de a fi amabil şi curtenitor l-a ajutat. Plus rezistenţa sa. 
Poate n-ai să crezi, dar, după ce stă treaz toată noaptea, dimineaţa e proaspăt 
ca o margaretă, îmi imaginez că, folosindu-şi diplomaţia şi răbdarea, a găsit 
numeroase soluţii de compromis. Oricum, e mai tare decât arată. 

„Şi tu eşti altfel decât am crezut”, îşi spuse Tweed. Blonda nostimă, care 
se străduia să-şi scoată în evidenţă frumoşii umeri dezgoliţi, prostise, probabil, 
o mulţime de bărbaţi. 

— Îţi mulţumesc pentru băutură... şi mai ales pentru companie, spuse 


Lee şi-l sărută pe obraz. Am putea repeta figura. Şi acum cred că e mai bine să 


merg la culcare. Biata Paula... Dumnezeu ştie dacă se va mai culca în noaptea 
asta. Willie e rezistent ca un diavol. 

Puse deoparte portţigaretul pe care îl sucise între degete după ce scoase 
ţigara neaprinsă. 


Mai devreme, plimbându-se pe bulevard, Willie şi Paula trecură pe lângă 
Copenhagen Tavern. Frontonul din lemn era vopsit într-un albastru strălucitor. 
Paula aruncă o privire prin uşa deschisă, întrebându-se cum se descurca Tweed 
cu fermecătoarea Lee. 

— Aproape am ajuns, draga mea, spuse Willie frecându-şi mâinile. Doar 
câţiva paşi. E cam rece în noaptea asta. Sper că nu ţi-e frig? 

— E-n regulă, mulţumesc, răspunse Paula recunoscătoare. 

Willie purta un palton din stofă în carouri şi nu avea mănuşi. Când 
ajunseră la Les Arcades, o luă de braţ conducând-o înăuntru la căldură. Un gest 
mic, dar galant. 

„Uneori prefer bărbaţii mai vârstnici”, gândi Paula. 

— Doamnele mai întâi, spuse Willie deschizând uşa. 

Tipic pentru Bruxelles, Les Arcades era alcătuită dintr-o încăpere lungă 
cu un bar în mijloc, pe dreapta. Picturi vechi înrămate şi schiţe cu cai decorau 
pereţii; tavanul era acoperit cu lemn de stejar, iar banchetele erau de un verde 
pal. Interiorul luminat discret de aplicele de perete era plăcut. Un belgian solid 
veni din spatele barului să-i salute. 

— Bine te-am găsit, spuse Willie bine dispus. După cum vezi, sunt cu altă 
doamnă în seara asta. Îmi fac de cap. O sticlă de Sancerre ar fi foarte potrivită. 
Asta o să ne învioreze, Paula. Hai să uităm noaptea de afară... 

În afara lor, mai erau două cupluri. Barmanul îi conduse la o banchetă de 
lângă perete, unde erau singuri. După ce le fuseră luate hainele, Willie gustă 
vinul şi spuse că este foarte bun. 

— Îmi place locul acesta. Vii des aici? îl întrebă Paula. 

— Numai când sunt la Bruxelles. Bea! 

— Comandantul de brigadă ţi-a sugerat să-l însoţeşti? 

— Nici vorbă! A fost propunerea mea. N-aveam de gând să-l las să 
hoinărească fără mine. Mă tem că nu prea e în toane bune. Dar sunt obişnuit. 
Aşa e mai tot timpul de când am plecat din veselul şi îndepărtatul Hong Kong. 
Fac tot ce pot ca să-l mai scot dintr-ale lui. Aceşti foşti ofiţeri au impresia că se 


află încă în faţa plutonului. 

— Dar ce făcea la Hong Kong? 

— După ce a fost dat afară din armată, vrei să spui? Willie îşi duse 
repede mâna la gură, prefăcându-se îngrozit. Asta-s eu. Întotdeauna fac câte o 
gafă. Uită ce-am spus! 

— Ei bine, după aceea, ce a făcut? insistă Paula. 

— Şi-a petrecut o jumătate din timp prin baruri. A cunoscut tot soiul de 
indivizi de nimic. N-am înţeles niciodată cum de-şi permite să trăiască pe picior 
mare. Tot ce e mai bun, pentru comandant. Mereu cele mai bune restaurante, 
hoteluri de cinci stele. Să nu mă înţelegi greşit... Maurice este un tip de treabă. 
El e primul care scoate portofelul când e o notă mai mare de plată... şi plăteşte 
mereu peşin. Nu s-ar atinge pentru nimic în lume de cărţile de credit. Da, 
Maurice este un tip puţin cam misterios. 

— Şi Lee? Se va mărita cu el? 

Paula punea întrebări directe, pe care în mod normal nu le-ar fi pus. Sau 
nu atât de precis. Dar în compania lui Willie simţea că poate întreba orice. ÎI 
bănui că-i plac bârfele şi indiscreţiile. 

— Nicio clipă nu m-aş fi gândit. Nu, la Maurice. Îl place să ţină oamenii pe 
lângă el într-un fel de balans... Încât nu ştii niciodată sigur la ce să te aştepţi. 
Probabil că a învăţat asta din vremea când a fost în armată. La anumite niveluri 
mai înalte se face multă politică. Paula îşi sorbea încet vinul. Willie îi tot umplea 
paharul, umplându-şi-l apoi pe al lui. Cu toate acestea, paharul lui era mereu 
gol. „Trebuie să fie rezistent la băutură”, gândi ea. 

— Şi tu ce-ai făcut la Hong Kong în toţi aceştia ani? îl întrebă Paula. El 
clipi. 

— De unde ştii tu că au fost „toţi aceşti ani”? 

— Mi-a spus cineva. Nu rețin cine... 

— N-are importanţă. Eu? Am făcut câte puţin din fiecare. Se mută mai 
aproape şi cobori vocea, continuând pe un ton confidenţial: S-ar putea spune 
că am fost un soi de diplomat, evident nu în sensul strict al cuvântului. Să 
spunem că A şi B sunt gata să se strângă de gât. Eu atunci intervin şi calmez 
spiritele. Şi-i fac să ajungă la o înţelegere. Pentru asta aş obţine un comision. 
Ca un personaj din Somerset Maugham - comisionar. Nu e prea grozav. Dar, 
când am salvat milioane, am înţeles că eram şi eu bun la ceva. Cunoşteam o 


mulţime de personalităţi, mergeam la petrecerile lor. Pescuitori în ape tulburi, 


dacă mă înţelegi... 

— Şi acum eşti fericit cu Helen? 

Un moment Willie rămase nemişcat. Luă o gură de vin, apoi îşi umplu din 
nou paharul. Bău, apoi bătu în masa de lemn. 

— Helen e Helen. Îl place să aranjeze lucrurile, inclusiv pe mine, după 
cum cred că ţi-am mai spus. Dacă-cţi vine să crezi... niciodată nu dă greş. Eu 
sunt neîndemânatic, ca o balenă într-un bazin. Chicoti. Sunt norocos. Lui Helen 
îi place la ţară, înţelegi? New Forest o încântă. 

— Dacă nu te superi, aş vrea să merg la culcare. Îţi mulţumesc pentru 
plimbare... 

— Se poate repeta... 


Când intrară în bar la Hilton, Helen îşi croi drum înainte trăgându-l după 
ea de mână pe Newman. Lumina era aproape inexistentă. Se instalară într-un 
colţ unul lângă altul. Ceilalţi câţiva inşi din bar nici nu se vedeau. Cerură 
amândoi câte un pahar de Laurent Perrier. 

— Vorbeşte-mi despre dumneata, domnule Newman, îl invită ea ţinându-i 
încă mâna într-a sa. 

— Eu sunt Bob şi am să-ţi spun Helen. Mai întâi, doamnele. Vreau deci să 
te ascult pe tine. 

— Asta e o schimbare. Cei mai mulţi bărbaţi vorbesc mult despre ei. Am 
observat că asculţi fiecare cuvânt pe care îl rostesc. Un partener foarte atent. 

— Acum despre tine. 

— Oh, sunt genul de persoană bătrână şi plictisitoare, o femeie cu 
carieră... 

— Prostii. Nu eşti plictisitoare. Bătrână? Ridicol! În zilele noastre e 
obiceiul... multe femei fac cel puţin două slujbe foarte bine. 

Şampania sosi, iar Newman plăti peşin. Ciocniră. Helen sorbi puţin, apoi 
puse la loc paharul. Oftă. 

— Tu ai vrut-o. Willie m-a găsit printr-o agenţie pentru specializare ca 
secretară şi menajeră. E uşor să lucrezi pentru el. Spre deosebire de Maurice, 
care trebuie să fie iad curat. Înainte am lucrat în Singapore, la un bancher. Mica 
mea şansă de lansare în lume. O dată a fost destul. Era prea umed. În maşini, 
magazine, hoteluri era aer condiţionat. Pe străzi însă era cumplit. Aşa că m-am 
întors. 


— Părinţii? 

— Nu mai am. Au murit într-un accident de maşină. Nu prea am fost 
apropiaţi. Aveam o fire independentă. 

Se înclină puţin spre el şi-şi scoase pantofii. El o sărută uşor pe obraz. 
Ochii ei cenuşii îi acaparară privirea şi ea mai sorbi din şampanie. 

— Parfumul ăsta, spuse el. Îmi place. Guerlain Samsara. 

— Ce perspicace eşti. Nu eram prea sigură că mi se potriveşte. Lee areo 
sticluţă şi m-a îndemnat să-l încerc. 

— Se potriveşte perfect cu personalitatea ta. Apropo, ce va determinat să 
veniţi aici împreună? 

— Ideea lui Willie. A auzit că Burgoyne şi Lee vin aici şi a spus că e mai 
bine să o facem în patru. 

— Burgoyne cum a reacţionat când a auzit? 

— Nu sunt sigură. De fapt, nu poţi fi niciodată sigur de ceea ce gândeşte 
în realitate. Willie nu l-a lăsat să aleagă... exceptând un refuz deschis. Pentru 
că suntem vecini apropiaţi, îmi imaginez că şi Maurice s-a gândit că o obiecţie 
n-ar pica bine. Pe de altă parte, am avut senzaţia că găseşte ideea chiar 
binevenită. Cred că face afaceri cu armament. 

— Crezi? Nu eşti sigură? 

— Nu sunt sigură niciodată în ceea ce-l priveşte pe Maurice. Îi lăsase 
mâna. Apoi se cuibări mai bine pe banchetă. Îşi puse picior peste picior şi fusta 
i se ridică deasupra genunchilor. Newman avu impresia că urmărea ca el să-şi 
pună mâna pe genunchiul ei. Apucă paharul mai strâns şi se ţinu tare. Avea 
picioare foarte frumoase. 

— Poate reuşim să ne întâlnim la Londra, sugeră ea. 

— N-am nici o carte de vizită la mine, minţi Newman. Dar îţi pot da 
numărul meu de telefon. 

Helen scoase din poşetă carneţelul şi stiloul. Notă numărul. El nu-i dădu 
însă şi adresa din Beresforde Road în South Ken. 

— Dacă nu sunt acasă, e robotul. Lasă-mi un mesaj. Şi acum, presupun 
că e timpul să ne ducem la culcare. Poate ne vedem dimineaţă. 

Ea se ridică, îşi făcu loc, apoi se opri aşteptându-l. Deodată, se întoarse 
şi-i puse mâinile în jurul gâtului mângâindu-l. Îl sărută pe gură. Urmând-o spre 
ieşire, o văzu în uşă pe Paula. Avea o expresie indiferentă. 

— Drace! spuse el încet. 


Paula spuse noapte bună, cu o suspectă amabilitate, lui Helen care 
dispăru în cabina liftului. Apoi îl privi pe Newman: 


— Ai o urmă ciudată de ruj. 

Marler se hotări să rişte. Era foarte târziu, şi din maşina parcată lângă 
Bellevue Palace nu zări nici un semn de viaţă la hotel. Trebuia să se spele 
pentru dimineaţă. 

Îşi dezbrăcă haina de vânt ponosită şi bereta şi rămase în elegantul 
costum sport de dedesubt. leşi din maşină, deschise portbagajul, unde băgă 
bereta şi haina şi scoase cele necesare. Încuie maşina. 

Lăsase două geamuri deschise cam cu câţiva inci. Aerul dinăuntru era 
îmbâăcsit de la fumul ţigărilor pe care le fumase. Un vânt îngheţat bătea din 
dreapta. Îmbrăcat într-un trenci impermeabil şi ducând trusa de bărbierit, se 
îndreptă pe Avenue Louise spre Hilton, după ce traversă bulevardul Waterloo. 

Întâlni un grup de întârziaţi care abia se târau, lăsând în urma lor miros 
de alcool, şi le surprinse conversaţia deloc sobră. Intră în hotel şi se duse direct 
la recepţie; se adresă omului din spatele ghişeului. 

— Am condus non-stop câteva ore. Doresc să fac un duş şi să mă 
bărbieresc înainte de a-mi continua drumul spre Ostend. Am nevoie de o 
cameră cu un singur pat. Pe care o voi plăti pentru o noapte. Chiar dacă nu 
rămân decât o oră... 

Plăti cu bani gheaţă, merse la lift, cobori la etaj, folosi blestemata de 
cartelă-cheie computerizată - pe care n-o putea suferi - ca să deschidă uşa. 
Apoi umblă repede, se dezbrăcă, intră sub duş şi cinci minute mai târziu se 
ştergea. 

Se bărbieri cu maşina electrică şi termină de îmbrăcat. La sfârşit îşi 
verifică în oglindă înfăţişarea. Arăta cu totul altfel... chiar onorabil. 

Se întoarse în hol şi comandă sanoviciuri şi cafea. Mâncă tot, bău şi 
ultimul strop de cafea, plăti pentru masă şi se întoarse la maşină. 

Când se aşeză pe scaun, primul lucru pe care-l făcu fuse să pipăie 
dedesubt. Puşca Armalite era la locul ei. Folosi un exemplar din Herald Tribune 


ca s-o acopere şi mai bine. 

Se lăsă apoi pe spate ca să se odihnească fără însă să adoarmă: Marler 
putea rezista patruzeci şi opt de ore fără un somn adevărat. Dimineaţa avea să 
fie încântat că îşi luase măsurile de precauţie necesare, pentru a arăta asemeni 


unui turist respectabil. Foarte încântat, într-adevăr. 


Era miezul nopţii, şi doctorul Wand tocmai adormise când sună telefonul. 
Se trezi brusc, aprinse veioza de lângă pat şi îşi puse ochelarii, apoi privi ceasul 
şi ghici îndată cine suna. Ridică receptorul. 

După cum bănuise, era un telefon de departe - din Hong Kong. 
Operatorul îl informă că Moonglow Trading&Mercantile era pe fir. Deci trebuia 
să fie dimineaţă şi foarte urgent ca să-l sune la ora aceea. Îşi spuse numele şi 
ascultă pe cel care îi vorbea în engleză. 

— Philip Cardon ai spus? Poţi repeta, te rog? ceru el după o scurtă 
conversaţie care părea să privească tranzacţia unei afaceri. 

— Înţeleg, continuă el după câteva cuvinte. lată instrucţiunile mele: fii 
bun şi lichidează contractul domnului Cardon. Da. Lichidează-l. Este total 
nepotrivit... 

După ce ordonă uciderea a încă unei fiinţe umane, Wand îşi scoase 


ochelarii, îi puse cu grijă pe masă, închise lumina şi adormi repede. 


Tweed se învârtea încet prin cameră, vorbind. Newman şi Paula veniră 
dimineaţă devreme să-l vadă, după ce se despărţiseră de Helen. Îi făcură un 
rezumat al discuţiilor avute cu Willie şi Helen. În schimb, Tweed le relată pe 
scurt experienţa sa cu Lee Holmes. 

— Se pare că încă nu ştim adevărul, începu Tweed, dar ştim că una din 
cele două femei minte. 

— Te referi la parfumul Guerlain Samsara? întrebă Newman. 

— Exact. Lee mi-a spus că Helen avea o sticlă şi că a lăsat-o şi pe ea să-l 
încerce. Helen a zis exact pe dos. E de rău augur. 

— Asta înseamnă că una din ele, spuse Paula încruntată, ar putea fi 
ucigaşă de două ori într-o singură seară? 

— Exact, repetă Tweed. Victimele fiind Andover şi şoferul taxiului găsit în 
Marolles. Probabil - dacă a fost una din ele - a injectat şoferului cianura pentru 
a-i folosi taxiul ca să se ducă până la Liege, ulterior să-l aducă înapoi. Ar putea 


fi semnificativ faptul că a fost abandonat la câteva minute de hotel. Nu eo 
concluzie, dar de ce vrea una din ele să mintă în legătură cu parfumul? 

— Şi Willie, şi Burgoyne? întrebă Newman. 

— Pot fi la fel de mincinoşi. Willie îi spune Paulei că a fost ideea lui să 
vină aici cu toţii. Helen îi confirmă acest aranjament lui Bob, în discuţia de la 
bar. Pe de altă parte, Lee mi-a spus destul de clar că a fost ideea lui Burgoyne. 
Deci, nici despre asta nu ştim adevărul. 

— Helen a specificat, îşi aminti Bob, că Burgoyne este implicat în afaceri 
cu arme. Pare plauzibil, având în vedere trecutul său militar. Şi apoi, pare să fie 
plin de bani, care trebuie să provină de undeva. 

— Cred că e important să ne concentrăm asupra celor două femei, 
accentua Paula. Voi aţi discutat singuri cu ele, deci ce impresie v-au făcut? ÎI 
privi pe Tweed. Presupun că Lee a jucat nebuneşte rolul cochetei cu tine? 

— De fapt, nu prea. Am fost surprins: nu este blonda frivolă pe care mi- 
am imaginat-o. A vorbit cu multă înţelepciune şi are o perspicacitate nativă. 
Lee poate părea alta. 

— Şi Helen? îl întrebă Paula pe Newman. 

— Exact aşa cum mă aşteptam să fie. O femeie matură, cu picioarele 
bine înfipte în pământ. 

— Ştii, spuse Paula, când eram cu toţii în hol, am avut aceeaşi impresie 
ca atunci când i-am vizitat în New Forest. Parcă eram martorii unei şarade 
elaborate special pentru noi. 

— Vrei să spui că sunt toţi patru implicaţi? o întrebă Tweed. 

— Poate. Încă nu sunt sigură, răspunse ea mormăind concentrată. Dar 
cel puţin unul dintre ei nu este ceea ce pare a fi. Sunt a naibii de sigură de 
asta. Şi e înfiorătoare ideea că fie Helen, fie Lee au fost asasine de trei ori: 
Hilary Vane, şoferul de taxi din Marolles şi Andover. 

— L-ai văzut pentru o clipă pe şoferul care l-a izbit pe bietul Andover, îi 
aminti Tweed. Păreai sigură de faptul că era o femeie care purta cască şi 
ochelari de protecţie. Cu siguranţă că asta o elimină pe Lee care are o imensă 
chică blondă. 

— Ceea ce arată cât de puţine lucruri ştiu bărbaţii despre femei. Putea 
avea părul strâns într-un coc sub cască. Deci asta nu o elimină pe Lee. 

— Cred că am discutat destul pentru o singură noapte, hotărî Tweed. E 


timpul să ne ducem la culcare... 


În totul nopţii, telefonul îl sculă pe Tweed. Ceva mai devreme, 
întorcându-se în cameră, o sunase pe Monica la Londra ca să-i comunice 
numărul camerei şi hotelul. Aprinse lumina şi ridică receptorul. Era Monica. Îşi 
formulă cu grijă mesajul. 

— Scuză-mă că te deranjez, dar am primit un telefon de la Cardon. 
Reprezentantul nostru în Orientul îndepărtat. De la Bangkok. A avut o vacanţă 
de trei zile la Chengmai. Se întoarce azi acasă prin Golful Persic. Mă va suna 
din nou înainte de a se urca în avion, ca să-mi spună amănunte despre zbor. 

Lui Tweed îi îngheţă sângele în vine. Chengmai. Centrul tailandez de 
distribuire a drogurilor din celebrul Triunghi de Aur. Ce naiba aveau de-a face 
drogurile cu treaba asta? Nimic, ar fi crezut el. 

Cel de-al şaselea simţ al lui Tweed continua să lucreze. Avea cea mai 
îngrozitoare presimţire. Toate astea îi trecură prin minte în secundele în care 
Monica îi aşteptă răspunsul. Luă o decizie bruscă. 

— Călătoreşte cu cărţile sale de credit? întrebă el. 

— Aşa cred. 

— Monica, dacă te sună din nou, transmite-i acest ordin. Subliniază-i în 
cei mai convingători termeni că este un ordin. Trebuie să zboare înapoi direct 
la Hong Kong folosindu-şi cărţile de credit. Apoi să vină prin ruta Pacific, repet 
Pacific, până la San Francisco, să traverseze Statele şi să ia Concorde-ul pentru 
Londra. 

— Am să-i spun. Poţi să te bizui pe mine. Noapte bună... sau mai degrabă 
bună dimineaţa. 

Dacă l-ar fi întrebat cineva, Tweed n-ar fi putut să-i explice de ce luase 
această hotărâre. Dar învățase de-a lungul anilor că cel de-al şaselea simţ nu-l 
părăsea niciodată. Şi că ar fi fost fatal să-l ignore. 

Rămase sprijinit pe perna ridicată şi luă un exemplar din Barchester 
Towers a lui Anthony Trollope. Nu avea să mai adoarmă. Planul confuz care i se 
contura în minte în legătură cu cele ce se petreceau îl trezise de-a binelea. 
Droguri? Pe scară uriaşă? Asta însemna mari sume de bani. O idee îi străfulgera 
în adâncul minţii, apoi dispăru. 

Când se sculă din pat, era încă întuneric. Făcu o baie, apoi se îmbrăcă 
încet. Se apropie de geam privind asupra harababurii întortocheate a oraşului 
Bruxelles. 


Marler îşi făcu plimbarea după ivirea zorilor, dar înainte ca oraşul să se fi 
trezit. Dacă doctorul Wand avea de gând să plece undeva, n-avea să iasă la ora 
asta. 

Era frig, iar străzile erau pustii. Se plimbă pe Avenue Louise printre 
clădirile înalte, cu aspect monoton. După o noapte petrecută în spaţiul închis al 
maşinii, îi făcea bine o plimbare prin spaţioasa Place Louise, aflată la capătul 
celor două drumuri cu sens unic. Traversă spre insula de pavaj din centru, 
lăsând în urmă bulevardul Waterloo. 

Se îndreptă în grabă spre Hilton. Încă mai avea camera pe care o plătise, 
iar cartela-cheie computerizată se afla în buzunarul său. Portarul îl salută 
ascunzându-şi un zâmbet. 

„Îşi închipuie că am chefuit toată noaptea cu vreo pipiţă”, îşi spuse 
Marler. 

Merse grăbit spre stânga, unde se aflau lifturile. Apoi se opri. O figură 
familiară, cu mâinile la spate, se plimba în sus şi-n jos la intrarea în Cafe 
d'Egmont. Tweed. 

Marler era buimăcit. Când Tweed îl zări, se îndreptă spre el şi, luându-l de 
braţ, îl conduse la lift. Apăsă pe buton. Etajul al douăzecilea. 

— Eşti în vârful lumii, remarcă Marler ca să spună ceva. 

— Etajul al douăzecilea, replică Tweed după ce intrară în lift şi uşile fură 
închise. 

În lift rămaseră tăcuţi. Tweed îl conduse pe Marler la camera 209. Marler 
îşi ridică mâinile a mirare şi zâmbi ironic. 

— N-ai să crezi, dar am venit aici ca s-o sun pe Monica, s-o întreb unde te 
afli... 

Îi explică pe scurt cum îl urmărise pe doctorul Wand de la aeroport, 
incidentele de la Bellevue Palace, cum îşi luase o camera la Hilton. După ce-l 
ascultă, Tweed spuse: 

— M-am trezit foarte devreme. M-am dus jos şi am aşteptat să se 
deschidă cafeneaua. Ai procedat foarte bine. Foarte bine, într-adevăr, deci, 
doctorul Wand se află la nici zece minute de aici. Găsesc asta foarte interesant 
după tot ce s-a în'tâmplat. 

— Dacă poţi, povesteşte-mi mai târziu, acum cred că-i mai bine să mă 


întorc la Bellevue Palace. Dacă Wand pleacă undeva, aş vrea să ştiu unde. 


— De acord. Dar ai nevoie de ajutor. Nu, nu te împotrivi... Tweed formă 
numărul de la camera lui Newman. Acesta îi răspunse iritat: 

— Ce e, Tweed? La ora asta? 

— Vino aici imediat. 

— Eram sub duş. Sunt în costumul lui Adam. Vin în zece minute... Tocmai 
pusese jos receptorul, pregătindu-se să-i explice lui Marler situaţia, când cineva 
bătu de trei ori în uşă. Tweed privi pe vizor şi deschise. Paula, purtând un 
costum bleumarin şi cu un trenci pe braţ, intră. 

— N-am putut dormi, spuse ea. Mă gândeam dacă eşti treaz. Marler, pari 
gata de acţiune. 

— El... 

Tweed îi explică iute situaţia. Marler întindea pe masă pozele pe care i le 
făcuse lui Wand la aeroportul din Londra. Micul aparat foto special, pe care îl 
avea şi care fusese făcut în sala maşinilor de la Park Crescent, developa 
automat şi făcea fotografii de o mare claritate. 

— lată-l pe ticălosul ăla diabolic, spuse el bine dispus. Eu păstrez una, iar 
restul sunt ale voastre. 

— Nu-l mai putem aştepta pe Newman, zise Tweed neliniştit. Deci merge 
Paula cu tine în locul lui. 


— Atunci, hai să plecăm repede, înainte să vină Newman, spuse Marler. 


Paula se instala în maşină în dreapta lui Marler şi-i dădu una din cele 
două ceşti de plastic cu cafea. Intrase într-un bar din apropiere în timp ce 
Marler se dusese la Mercedes-ul parcat. 

— Aveau cornuri cu şuncă, spuse ea. Pot să mă duc... 

— Nu, mersi, dar sunt sătul până-n gât de şuncă. N-am mai mâncat 
altceva în ultimele douăsprezece ore. 

— Nici eu. 

Paulei îi plăcea de Marler. Pe continent, cu vorbirea sa tărăgănată de 
magnat şi cu îmbrăcămintea londoneză, era adesea luat drept englezul tipic, 
impresie pe care de altfel el o cultiva. 

Paula era amuzată de viteza cu care o scosese Marler din hotel. Newman 
şi Marler erau vechi parteneri de hărţuială, nici unul din ei nu-l prea înghiţea pe 
celălalt - dar în caz de urgenţă ştiau că se pot bizui unul pe altul, fără nici o 
rezervă. 


Începură să discute însufleţit, Paula povestindu-i pe scurt despre 
neplăcuta experienţă de la Liege, despre venirea la Bruxelles şi întâlnirea cu 
Burgoyne, Willie şi femeile lor. Marler o privea şi asculta cu atenţie. Şi ea, la 
rândul ei, în timp ce vorbea se uita la el printre genele-i lungi. 

— Se întâmplă ceva, zise el deodată. 

Erau aproape două ore de când ajunseseră la maşină. În aceste două ore 
Bruxelles-ul se trezise. Oamenii de la salubritate, purtând pantaloni şi jachete 
galbene, apăruseră împingând cărucioare şi cărând lăzile înalte de gunoi. 
Tramvaiele mici, vopsite în ocru se îndreptau spre Place Louise. 

— Ce este? întrebă Paula. 

— Mercedes-ul acela mare care iese din garaj. L-a adus pe doctorul Wand 
de la aeroportul Zaventem. 

Paula privi uriaşa limuzină neagră care ieşise doar pe jumătate din garaj. 
O maşină îi bloca drumul. Şoferul, îmbrăcat în uniformă, cu şapcă cu cozoroc şi 
cu ochelari negri, ieşi din maşină să-l cheme pe portar. Marler îl privi pe 
portarul care, cu cheile în mână, se grăbi să mişte vehiculul. 

— Nu mai e nimeni în maşină, observă Paula. Chiar trebuie să ştim unde 
se duce un şofer? 

— Nu. Numai că nu cred să fie ăsta şoferul. E prea masiv şi se mişcă prea 
prudent. Cineva joacă Clever Dick. 

— Nu înţeleg... 

— Pariez pe salariul meu pe o lună că acela-i chiar doctorul Wand, 
îmbrăcat în uniforma şoferului. Deci, unde pleacă de vreme ce nu vrea ca 
nimeni să afle? Pornim. Ţine-te de pălărie. 

Mercedes-ul 600 ajunse în Place Louise, unde întoarse la dreapta spre 
Avenue de la Toison d'Or, alergând paralel cu bulevardul Waterloo, unde 
traficul se îndrepta masiv în direcţie opusă. Marler era în elementul său; se 
strecura printre maşini mici şi camioane hodorogite. Şoferii belgieni sunt destul 
de agresivi, dar Marler îi întrecea de fiecare dată, lăsând în urmă pe cei care 
claxonau, până ce ajunse doar la o maşină distanţă de Mercedes-ul 600. 

Doctorul Wand - Marler era convins că el era - mânuia volanul cu dibăcie 
şi profita de dimensiunile maşinii sale pentru a le îndepărta pe celelalte mai 
mici. Paula observă că ieşiră curând din Bruxelles. Un indicator rutier avea 
dubla înscripţie Gent - în franceză - şi dedesubt Gand - în flamandă. 


— Doamne, iese din oraş, remarcă Paula. 


— Şi noi, îi răspunse Marler jovial. 

Trecură prin mai multe sate. Mercedes-ul 600 îşi continua drumul. Între el 
şi maşina lui Marler se afla un camion. Ajunseră într-o zonă deschisă, de şes - 
câmpii întinse şi colonii de case verzi, cu acoperişurile înclinate sclipind în 
lumina soarelui. Deasupra, cerul era albastru şi senin, aerul curat şi rece. 

Dincolo de Gent, limuzina părăsi drumul principal şi o luă pe un drum de 
ţară. Marler rămase ceva mai în urmă, camuflarea era acum mai riscantă. Opri 
la un colţ, de unde putea vedea acoperişul limuzinei. 

Când opri motorul, se lăsă o tăcere grea. Paula rămăsese dreaptă pe 
scaunul ei privind înainte ca hipnotizată. 

— Ce este? o întrebă Marler. 

Cam la o sută de iarzi în faţa lor se afla un sat nou. Pe ambele părţi ale 
drumului acoperit cu zgură se afla o serie de case mici, cu două etaje. Erau 
construite din cărămidă roşie, cu acoperişuri ţuguiate din ardezie gri. 

Mercedes-ul merse până în spatele primei case de pe stânga. „Şoferul” 
cobori din maşină şi se îndreptă încet spre intrare. Marler ghici că avea cheia în 
mână, pentru că deschise uşa repede, dispăru înăuntru, apoi închise uşa. 

Paula numără casele aliniate una în faţa alteia pe ambele părţi ale 
drumului principal. Erau câte opt pe fiecare parte. Şi nicăieri niciun semn de 
viaţă. Nici măcar un singur magazin. Ea clipi şi-şi scutură capul. 

— Nu pot să cred, zise ea. 

— Ce nu poţi să crezi? 

— Sunt noi, nu vechi, desigur. Dar îmi amintesc de atmosfera de la 
Moor's Landing de pe fluviul Beaulieu din Hampshire. 

— Tweed mi-a povestit despre asta, zise Marler aprinzându-şi o ţigară. 
Întâmplător, se află şi un canal acolo. 

Paula privi în direcţia indicată. Un şlep aştepta să treacă prin ecluză. 
Liniştea sinistră persista. Marler porni motorul şi merse cu spatele până într-un 
loc unde putea întoarce. Satul nu se mai vedea. 

— Acela era doctorul Wand, îi spuse el, deghizat în şofer. Puteam să ţi-o 
spun după felul de a se mişca. L-am văzut la Londra plimbându-se pe lângă 
avion, la aeroport. 

— lar locul acela e versiunea flamandă a lui Moor's Landing, spuse Paula. 
Toate casele au perdelele lăsate şi sunt sigură că sunt oameni care locuiesc 
acolo, deşi nu se vede nici urmă de ei. Înfiorător... ca la Moor's Landing. 


— Hai să ne întoarcem la Gent. Să-ţi arăt oraşul vechi. Dacă găsim vreun 
bar sau restaurant, vom pune câteva întrebări despre locul ăsta. 

— Stai puţin. Vreau să notez poziţia. Paula scoase harta şi făcu o cruce 
localizând satul cu aproximaţie. Uite, nici măcar nu e marcat pe hartă. 

Marler întoarse maşina şi curând intrară pe drumul principal îndreptându- 
se spre Gent. Privi de câteva ori în oglinda retrovizoare. 

— Ai observat Audi-ul acela albastru, parcat la liziera drumului secundar, 
pe care a intrat Wand? 

— Da. De ce? 


— Avem companie. Ne urmăreşte... 

Azi plec la Londra, anunţă Tweed. Mi-am rezervat loc pentru zborul de 
după-amiază. Trebuie să duc urgent noul sistem radar al lui Delvaux la 
Serviciul Secret Naval. Şi a fost alarmă falsă, Bob. 

Răspunzând apelului telefonic, Newman se grăbise spre camera lui 
Tweed. Acolo avu o dublă surpriză: decizia neaşteptată a lui Tweed şi prezenţa 
lui Hary Butler, şi a lui Pete Nield care stăteau pe canapea. Tweed îl surprinse 
privindu-i. Zâmbi sec. 

— Nu-mi place o asemenea protecţie. l-am telefonat ieri Monicăi şi i-am 
cerut să-i contacteze pe Butler şi pe Nield ca să le ceară să vină imediat aici. 

— E vorba de sistemul lui Delvaux? riscă Newman. 

— Aşa e. S-ar putea să fie atât de important, încât m-am decis să 
călătoresc însoţit de gardă. Am vorbit şi cu Benoit. Va fi la aeroport şi mă va 
trece prin vamă, şi pe la controlul paşapoartelor. Spune-le şi lui Marler, şi 
Paulei. Când îi vezi. Cu puţin noroc, voi fi înapoi mâine. Trebuie să văd şi un 
ofiţer de la MOD. 

— Ministerul Apărării? Newman se aşeză şi ridică din sprânceană. Putem 
şti şi noi ce se întâmplă aici? 

— Da. Vreau să aflu tot ce mi se poate spune despre comandantul de 
brigadă Burgoyne - carieră militară, anii petrecuţi în Orientul îndepărtat... 
Monica s-a interesat despre Willie Fanshawe şi doctorul... 


Ridică receptorul. Ascultă vocea operatorului, apoi acoperi pentru o 
secundă microfonul cu mâna: 

— Vorbeam de lup. Doctorul Wand vrea să-mi vorbească. 

Wand... 

— Da. Aici e Tweed. Doctorul Wand aţi spus? Cu ce vă pot fi de folos? 

— Cred - că este - timpul să - ne întâlnim, domnule Tweed. Vocea 
silabisea fiecare cuvânt, numărându-l, ca şi cum fiecare cuvânt ar fi costat o 
grămadă de bani. Tweed îşi consultă ceasul. Trăgea de timp ca să se 
gândească. 

— Îmi puteţi da vreo idee despre motivul acestei întâlniri? Şi despre 
subiectul discuţiei? Ceva mai târziu am o întrevedere urgentă. 

— Domnule Tweed, sunt îndreptăţit să cred că sunteţi un om de o mare 
discreţie. Telefonul nu este un mijloc pentru o discuţie sinceră. 

— După cum v-am spus, timpul ar putea face imposibilă întâlnirea 
noastră. 

— Deci, domnule Tweed, vă stau la dispoziţie. Aţi putea veni în această 
dimineaţă? Am o vilă modestă la Waterloo, sediul general al organizaţiei mele 
de ajutorare a refugiaților în Europa. Pot, desigur, să trimit o maşină să vă ia de 
la Hilton. 

— Vă pot oferi treizeci de minute, spuse brusc Tweed. Şi am propriul meu 
mijloc de transport. 

— Dragă domnule Tweed, în treizeci de minute - cu mintea 
dumneavoastră ascuţită - putem pune la cale întreaga lume. Şi poate că veţi 
dori s-o aduceţi şi pe domnişoara Grey cu dumneavoastră. Mi-ar face plăcere. 

— Voi veni însoţit, dar de un bărbat. 

— Excelent! Excelent! Acum, dacă sunteţi bun, să notaţi adresa... Tweed 
o notă pe o bucată de hârtie. Se enervă văzând că apăsa cu creionul. Vocea 
totuşi îi rămase rece şi calmă. 

— Gata. Vom fi acolo în scurt timp. Pentru treizeci de minute. 

— Aştept cu cea mai mare plăcere întâlnirea noastră. Aveţi grijă de 
dumneavoastră între timp. Până ne întâlnim... 

Tweed puse cu grijă receptorul în furcă. Posomorât, se plimbă încet prin 
cameră în timp ce repetă esenţa conversaţiei. Newman sări imediat: 

— Vin cu tine. Ticălosul! Şi apropoul la Paula. De unde ştie că te afli la 
Hilton? Pe cinstea mea, el ştie puţin cam prea mult. Vin cu tine, repetă el. 


— Sunt chiar fericit că mă însoţeşti, acceptă Tweed. Doctorul Wand este 
un om foarte periculos. M-a încercat, dar n-am reacţionat. Cât despre „cum de 
ştie atât de multe”, răspunsul trebuie să fie Lee, Helen, Willie sau Burgoyne. 
Întrebarea care dintre ăştia patru? 

— Dar de ce vrea să vă întâlniți interveni Nield. Poate eu şi Harry ar 
trebui, de asemenea, să vă însoţim? 

— E o mică victorie de partea noastră faptul că vrea să mă vadă. Unul 
dintre cei patru oameni menţionaţi i-a transmis observaţia făcută de mine azi- 
noapte, în holul hotelului, şi anume că mă apropii de ţinta pe care o urmăresc. 
Deci, şiretlicul meu a mers. Dar nu vreau să fim patru în povestea asta. Ne-ar 
face să părem nervoşi. Oricum, îţi mulţumesc pentru sugestie, Pete. 

— Ca să ajungem repede la Waterloo, ar trebui să plecăm în cel mult o 
jumătate de oră, spuse Newman hotărât. Am să caut adresa în ghidul 
străzilor... 

Tweed îi dădu bucata de hârtie cu adresa şi rămase în picioare la 
fereastră, cu mâinile împreunate la spate. Waterloo se afla la sud de Bruxelles 
şi era una dintre cele mai scumpe zone rezidenţiale din regiune. Se gândea că 


îşi va măsura puterile cu misteriosul doctor Wand. 


— Domnul Audi ne urmăreşte încă, remarcă Marler intrând în oraşul vechi 
din Gent. 

Faptul deveni evident când intrară în centrul oraşului. Drumul pavat cu 
zgură se transformase în stradă pietruită, peste care Mercedesul trecea 
zgâlţâindu-se. Înaintea lor mergea un camion care se cutremura din toate 
balamalele. 

Paulei îi plăcu înfăţişarea oraşului flamand. Era o atmosferă relaxantă în 
felul în care oamenii mergeau încet, dar preocupaţi. Zarva frenetică a 
Bruxellesului părea departe - în altă ţară. Clădirile erau vechi, construite din 
piatră moale. Paula se simţi ca şi cum ar fi fost în Evul Mediu. 

— Ăsta-i centrul - Koommarkt spuse Marler. Şi acela-i locul de parcare de 
lângă poştă. 

— Acolo nu e un restaurant? întrebă Paula. Nu înţeleg prea bine 
flamanda, dar dedesubt scrie braserie. Mi-e o foame de lup. 

— Ai nimerit-o. Mâncarea flamandă este foarte bună. 

Opri maşina. Pe cealaltă parte a străzii se afla localul la care se referise 


Paula. Prima înscripţie indica DENTERGEMS WIT. A doua puţin mai jos, anunţa 
în franceză BRASSERIE DE POST. Paula arătă spre o clădire cenuşie, veche, cu 
un turn spiralat într-un colţ şi cu un turn cu ceas în celălalt. Fațada era garnisită 
cu decoraţii în piatră. 

— Ce naiba e acolo? 

— Poşta. lar domnul Audi va parca în spatele nostru. La o maşină 
distanţă. Da, vom mânca la braserie. Sunt şi eu cam flămând. Dar voi sta cu 
ochii pe maşină. Şi domnul Audi... 

Încuie maşina şi traversă piaţa alături de Paula. Marler se feri să 
privească în direcţia maşinii care îi urmărise şi a bărbatului gras de la volan 
care fuma o ţigară. 

— Oh, Doamne! spuse Paula stând la intrare. Flamanda mea e de doi 
bani şi meniul e scris în această limbă. 

— Dar cu franceza te descurci, nu? Aşteaptă până intrăm. Restaurantul 
avea pereţii lambrisaţi, duşumeaua pardosită cu plăci de cărămidă, scaune din 
lemn, iar mesele erau acoperite cu un fel de hârtie făcută să semene cu pânza. 
Localul era deja în plină activitate. Chelneriţele se grăbeau sa servească, iar 
tocurile pantofilor lor se auzeau lovind duşumeaua. Marler trase un scaun 
pentru Paula la o masă de la fereastră. Când se aşezară, ea începu să studieze 
meniul, în timp ce Marler privea afară. Vizavi, grasul şedea în maşină şi-şi 
pufăia ţigara privind înainte foarte atent. 

— E grozav. Lista e şi în flamandă şi în franceză. Eu am să iau file de 
calcan şi cartofi prăjiţi. 

— Sună bine, am să iau şi eu la fel. 

Chelneriţa se afla deja lângă ei. Marler făcu comanda în franceză şi-i ceru 
o carafă de Macon şi apă minerală. Fata îl privi. 

— Fără supă? 

Marler o privi pe Paula care dădu din cap. Privi în sus la chelneriţa, zâmbi 
şi spuse nu. Ea îl privi mirată şi se grăbi să le aducă comanda. 

— Sunt lihnită, după cum ţi-am mai spus, zise Paula. Dar am văzut supa 
la masa de alături. E o farfurie plină cu un lichid gros. Ea singură face cât o 
cină. 

— De acord. Îți taie tot cheful. Dar flamanzii muncesc din greu şi 
mănâncă zdravăn ca să se sature. Sper că îţi place Macon. Chelneriţa ardea de 
nerăbdare să se ducă să-l aducă. 


— Ştii că e unul dintre vinurile mele favorite. Mulţumesc că ţi-ai amintit 
de apa minerală... 

Paula se gândi cât de ciudată era situaţia. În compania lui Marler se 
simţea la fel de relaxată ca şi atunci când ieşea cu Newman. Dar peste drum se 
afla omul acela gras şi sinistru care îi aştepta. 

— Domnul Audi ar putea fi o problemă, murmură ea după ce chelneriţa le 
servi vinul şi apa minerală. Aduse şi un coş cu pâine tăiată. Paula luă o felie şi-o 
devoră. Şi asta e bună, comentă ea. 

— Uită-l pe domnul Audi, îi sugeră Marler. Am mai fost în oraşul ăsta şi-i 
cunosc geografia. Aş putea să mă ocup de prietenul nostru înainte ca noi să 
plecăm. Acum să ne concentrăm asupra mâncării. 

În timp ce-şi bea vinul, Paula privi afară fascinată de stilul arhitecturii 
olandeze. Clădiri vechi şi alungite prin faţade triunghiulare cu vârful rotunjit. 
Aveau câte cinci, şase niveluri, iar unele dintre ele aveau la etajul al cincilea uşi 
masive din lemn, uşi care cândva se deschideau ca să se ridice mărfurile 
livrate. 

— Îmi place cum arată, spuse ea când sosi mâncarea. Şi nici un os cu 
care să te îneci. Doamne, priveşte grămada asta frumoasă de cartofi prăjiţi. 

— Pun pariu că-i terminăm pe toţi, spuse Marler. 

Începură să mănânce în tăcere. Intrară mai mulţi clienţi. „Evident 
localnici”, gândi Marler după aspectul exterior. „Şi sunt de-ai casei, după cum îi 
întâmpină chelneriţele.” Restaurantul zumzăia de voci întrerupte doar de 
zgomotul veselei şi de clinchetul paharelor. 

Un bărbat în haină albă apăru de undeva din spate. Avea o figura 
proeminentă tipic flamandă. | se adresă lui Marler în franceză. 

— Vă simţiţi bine, domnule? 

— Minunat, se entuziasma Marler. O masă de-a dreptul regească. Apropo 
- pentru că mi-am amintit - treceam pe lângă Gent şi am văzut un nou tip de 
sat... 

Paula scoase repede harta. Arătă crucea pe care o însemnase localizând 
zona. Bărbatul dădu din cap, se înclină puţin şi continuă în franceză. 

— Nu facem afaceri acolo. Tipii ăia sunt foarte retraşi. Se pare ca sunt 
toţi tineri agenţi. Presupun că muncesc la Bruxelles. Se ştie foarte puţin despre 
ei şi nu au de-a face cu lumea. Poftă bună... 

— E ceva ciudat cu satul acela, insistă Paula după ce plecă bărbatul în 


alb. Cu cât mă gândesc mai mult la el, cu atât îmi amintesc de Moor's Landing 
- chiar şi faptul că şi acolo există căsuțe proaspăt renovate. 

Prin Koommarkt trecu zdrăngănind un alt tramvai. „Face un zgomot 
infernal”, gândi Marler. Tramvaiele treceau la intervale destul de scurte. 

— Ei bine, sublinie Marler, doctorul Wand nu este străin de satul de lângă 
Gent. Sunt sigur că şoferul era Wand deghizat. Cu alte cuvinte se poate stabili 
o corelaţie. Dar ce legătură există între doctorul Wand şi New Forest? 

— Una foarte puternică, îi aminti Paula. Butler şi Nield au urmărit 
camioneta care înregistrase conversațiile din casa lui Andover. Şi unde au 
ajuns? La The Boltons, numărul 185. Casa de la Londra a doctorului Wand. 

— Ai dreptate. Ce vrei la desert? 

— Nu mai pot. Paula îşi pipăi stomacul. E plin. Am terminat într-adevăr 
toţi cartofii prăjiţi. Cred că nu vreau nici cafea. 

Marler privi pe geam. Grasul era încă în Audi. Îşi aprindea o nouă ţigară. 
„În loc de prânz”, gândi Marler. Se aplecă înainte. 

— Paula, am să cer nota de plată. Îți las ţie banii să plăteşti. Apoi am să 
ies puţin. După cum ţi-am spus, cunosc zona. lată cheile maşinii. Când vezi că 
pleacă Grasul, du-te la maşină şi aşază-te în dreapta. Bagă cheia în contact şi 
aşteaptă-mă. 

— Ce te face să crezi că Grasul o să dispară? 

— Ai încredere în mine. 

Făcu un semn chelneriţei care veni să strângă. Marler îi ceru nota. 
Aceasta păru surprinsă: 

— Fără desert? 

— Fără. 

Scrise nota. Din nou figura ei exprima neîncredere. Englezii ăştia... 
niciodată nu mănâncă cum trebuie! Marler îi mulţumi, şi când chelneriţa fu 
chemată la o altă masă, îi înmâna Paulei câteva bancnote. Apoi se ridică, părăsi 
fără grabă restaurantul şi traversă piaţa. 

Paula dădu banii chelneriţei şi urmări cu emoție cum Marler ajunge pe 
partea cealaltă şi se deplasează la stânga, către poştă. Grasul se aplecă înainte 
deasupra volanului. Chiar şi de la distanţă Paula putea să-i simtă nedumerirea 
când Marler trecu fără să se oprească pe lângă Mercedesul parcat. 

Când ajunse la colţul clădirii, Marler o luă la dreapta şi dispăru. Grasul se 


urni din loc. Cobori, încuie uşa, apoi o porni pe urmele lui Marler, mişcându-şi 


anevoie picioarele scurte şi groase. Paula presupuse că nu prea era obişnuit să- 
şi folosească propriile-i picioare: se deplasa cu maşina. 

Ea îl urmări până ajunse la acelaşi colţ, unde dispăru. Previziunile lui 
Marler se adevereau. Dar ce putea face el ca să-l scoată din circuit? În mijlocul 
unui oraş aglomerat? leşi din restaurant şi se opri aşteptând să treacă alt 
tramvai zgomotos. Alergă spre Mercedes, descuie şi se aşeză în faţă, băgă 
cheia în contact şi aşteptă. Între timp, Marler trecuse de oficiul poştal. O luase 
din nou la dreapta prin spatele clădirii, pe Graslei - o stradă pavată cu piatră 
cubică ce mergea de-a lungul canalului. Nu departe se afla un pod care 
traversa canalul. Înţelese că norocul era de partea lui. 

Cam la jumătatea distanţei, până la a treia clădire, se afla un grup de 
turişti americani care se strânseseră laolaltă pentru a se simţi apăraţi într-o 
tară străină. Bine îmbrăcaţi, erau americani înstăriți care veniseră în străinătate 
în afara sezonului. 

O însoţitoare le vorbea despre istoria oraşului Gent în timp ce ei se 
înghesuiau lângă perete. 

Marler îi ocoli şi li se alătură, ca şi cum ar fi făcut parte din grup. Zâmbi 
unei doamne în albastru pal. 

— Nu e minunat? îi aruncă ea, în timp ce Marler se strecura în mijlocul 
grupului. El dădu din cap şi privi în urmă. Grasul apăruse, dar stătea în drum, 
incapabil să-şi repereze omul. 

Marler ajunse la intrarea unei alei înguste - Hazewindstraatje. Putea face 
fractură de maxilar pronunţând denumirile flamande. Ştia că aleea pavată 
ducea spre Koommarkt. Merse repede şi ajunse în apropierea locului unde era 
parcat Audi-ul. 

Trotuarul era plin de lume. Marler se apropie de maşină cu mâna în 
buzunarul pantalonilor. Scoase mâna şi lăsă să-i cadă un pumn de mărunţiş. 

Se aplecă să culeagă monedele. Nimeni nu-l observă când deşurubj 
capacul de la roata din faţă. Spre Koommarkt veneau unul după altul trei 
tramvaie. Perfect! Scoase un pix din buzunar şi-l înfipse în cauciuc făcând cu 
vârful tare o gaură. Sâsâitul aerului ce ieşea din cauciuc era acoperit de 
zgomotul tramvaielor care treceau. În două minute, cauciucul fu fleaşcă - turtit 
ca o clătită. 

Se ridică şi se îndreptă iute spre Mercedes; băgă capacul de la roată în 
portbagaj. Paula îi deschise uşa. După ce urcă şi închise uşa, porni motorul. 


— A fost doar un fel de fugă în jurul cozii, după cum spunea Wellington la 
Waterloo, remarcă el. Şi-apoi, Waterloo nici nu e prea departe. 

În oglinda retrovizoare îl văzu pe Gras apărând în capătul aleii. Privi spre 
Mercedes, bâjbâi după chei, se năpusti în maşină şi porni motorul. 

— Şi acum să ne distrăm puţin, spuse Marler. 

leşiră din Koommarkt îndreptându-se spre şoseaua ce ducea la Bruxelles. 
Grasul era într-o asemenea panică la gândul că poate să-i piardă, încât uită de 
orice măsură de prevedere. Apasă pe pedala de acceleraţie şi porni după 
Mercedes. 

— Ce e amuzant? întrebă Paula. 

— Grasul are o pană la cauciucul din faţă. Uită-te în oglinda laterală. 
Pietrele cubice au să-i vină de hac. Sunt un real dezastru pentru el. Din clipă în 
clipă, roata o să ajungă la rama de metal. 

Mări viteza. Un şofer de taxi ce venea din direcţie opusă conducea cu 
peste 100 km/h - puţin peste 60 de mile. Marler acceleră. În urmă, Grasul 
încerca disperat să se ţină de ei. Apoi se întâmplă. Marler privi în oglinda 
retrovizoare, iar Paula în cea laterală. 

Audi-ul trecea cu o viteză mult prea mare peste piatra cubică izbind-o cu 
rama metalică. Pentru o secundă maşina se zgudui îngrozitor, apoi Grasul 
pierdu controlul, maşina derapa în spatele unui camion de gunoi care staţiona, 
izbindu-l ca un ciocan pneumatic. Botul maşinii se turti. O avalanşă de gunoaie 
se prăbuşi peste maşină acoperind parbrizul. 

Grasul nu avusese timp să-şi aranjeze scaunul. Fu aruncat în faţă, cu 
capul prin geam, ca un glonţ dintr-un pistol. 

Marler întoarse după un colţ şi imaginea neplăcută dispăru din vedere. 
Paula respiră uşurată şi se gândi să spună ceva lipsit de importanţă. 

— Ziceai de Waterloo. N-am fost niciodată acolo. Poate voi avea cândva 
totuşi ocazia. 

— Nu-ţi face probleme, răspunse Marler. N-ai ce să vezi. În zilele noastre, 


nu se mai întâmplă nimic la Waterloo. 

— Vorbea de „vila mea modestă”, şi când colo e un palat, comentă 
Tweed. 

Newman şi Tweed ajunseseră la Waterloo cu Mercedes-ul. Opriră maşina 
în faţa unor porţi înalte, ornamentate, mărginite de doi stâlpi de piatră. În 
părţile laterale ale stâlpilor, se întindea un zid uriaş, fără sfârşit, de vreo 10 
picioare înălţime. Deasupra peretelui se întindea o sârmă, care - Tweed era 
încredinţat - era străbătută de curent electric. Porţile erau închise. Pe un stâlp, 
o placă mare de metal purta înscripţia „MOONGLOW TRUST INTERNATIONAL 
FOR REFUGEE AID”. 

— Pare că simte nevoia unei paze straşnice, observă Tweed. Newman 
coborî din maşină, merse la interfonul de sub placa de metal, apăsă pe buton şi 
începu să vorbească printre gratii. O voce îl întrebă în franceză cine era. 

— Domnul Tweed. O întâlnire. Cu doctorul Wand... 

Nu mai aşteptă răspunsul. În timp ce-şi ocupa locul în maşină şi închidea 
uşa, porţile controlate electronic începură să se mişte încet spre interior. Cam 
la cincizeci de iarzi în spatele porţilor, cocoţată pe o terasă, se afla o vilă cu trei 
etaje, cu un acoperiş mansardat şi pereţi vopsiți într-un cenuşiu-albăstrui. Pe 
ambele părţi ale drumului drept se întindeau pajişti întrerupte de fântâni 
arteziene. Într-un fel, îi amintea lui Tweed de castelul lui Delvaux, însă lipsit de 
gust. 

Newman intră înăuntru, opri imediat după porţi şi sări afară din maşină. 
Apucă o piatră vopsită în alb de pe marginea drumului, o cără în spatele 
maşinii, o puse în faţa unei porţi deschise şi pe urmă reveni la maşină. 

— Ce urmăreşti? întrebă. Weed. 

— Când porţile se închid automat - ceea ce se întâmplă chiar acum 
poarta din dreapta se va opri în acea piatră şi nu se va închide. În cazul în care 
va trebui să plecăm în grabă... 

Ajuns la baza terasei, Newman întoarse maşina, orientând-o drept spre 
poartă. Unul lângă altul, urcară cele zece trepte spre terasă şi se opriră în faţa 
a două uşi masive din lemn. Înainte ca Tweed să apese pe sonerie, uşa se 
deschise. Un bărbat înalt, solid, cu părul pieptănat pe spate şi îmbrăcat ca un 
majordom, apăru în cadrul uşii. 

— Doctorul Wand vă aşteaptă, domnilor. 

Tweed intră primul, urmat de Newman. Se auzi un băzâit. Newman 


înţelese că uşa era prevăzută cu un detector de metale. Majordomul închise 


uşa şi i se adresă lui Newman: 

— Un moment, domnule. Purtaţi vreo armă? 

— Da, răspunse el prompt. Un Smith&Wesson. 

— Dacă nu aveţi nimic împotrivă, continuă valetul în franceză, voi avea 
grijă de el în timp ce-l vedeţi pe doctorul Wand. 

— Nu, nu vei avea. 

— Este obiceiul casei. Nici un purtător de armă nu este admis în prezenţa 
doctorului Wand. 

— Atunci, lacheule, deschide naibii uşa aia şi ne întoarcem la Bruxelles. 

Newman îi văzu mâna dreaptă zvâcnind în sus, apoi relaxându-se. În 
timpul  duelului verbal, Tweed rămăsese tăcut. Lucrurile puteau lua o 
întorsătură periculoasă, dar Tweed se simţea dispus să-l lase pe Newman să se 
descurce. Valetul se înclină uşor. 

— Dacă nu vă supăraţi, aşteptaţi câteva secunde. Trebuie să-mi consult 
stăpânul. 

— Dă-i drumul, îl sfătui Tweed. 

În timp ce aşteptau în enormul hol de la intrare, cu podeaua din archet 
lustruit şi acoperit cu carpete persane întinse la întâmplare ici şi colo, Tweed, 
cu mâinile la spate, se apropie să privească un mic tablou înrămat ce 
reprezenta o femeie în straie de epocă. 

— E un Holbein, remarcă el către Newman. Şi încă unul original dacă nu 
mă înşel. Trebuie să fi costat o grămadă de bani. 

— Doctorul Wand nu pare să se limiteze la un şiling, doi, comentă 
Newman. Şi asta sprijinind refugiații. 

Valetul se îndreptase spre capătul holului, unde se afla un birou mare stil 
Regence. Probabil că acolo se afla staţia de unde-i chema pe servitori la ordine. 
Vorbi la un telefon de tip vechi, cu receptor aurit. Punându-l în furcă, se 
întoarse. 

— Doctorul Wand este gata să facă o excepţie în cazul dumneavoastră. 
Vă rog să mă urmaţi. Voi aştepta la uşa biroului său. 

— Ca să tragi cu urechea? întrebă Newman jovial. 

Mergând în faţa lor, valetul se împiedică de o treaptă, apoi îşi reluă 
mersul milităresc. Se opri în faţa unei uşi încrustate din lemn masiv. Ciocăni de 
două ori, deschise uşa, apoi se dădu la o parte ca să le facă loc să treacă. 


Închise uşa în urma lor. 


Tweed clipi. Biroul era o încăpere foarte spațioasă, dar toate ferestrele 
erau acoperite de draperii grele de catifea. Singura sursă de lumină provenea 
de la o lampă de birou orientată astfel încât să lumineze două fotolii joase, 
aflate chiar în faţa biroului Ludovic XV. În spatele biroului, aşezat pe un scaun 
cu spătar înalt, se afla o figură neclară. Încă în umbră, omul se ridică încet, 
rămânând în spatele biroului. 

— Domnule Tweed, este o mare plăcere să mă onoraţi cu prezenţa 
dumneavoastră. Vă rog, veniţi amândoi şi luaţi loc. Sunt sigur că în prezenţa 
unor bărbaţi inteligenţi ca dumneavoastră, vom avea o discuţie interesantă. 

Conştient de grosimea carpetei de sub picioarele sale, Tweed înainta mai 
încet ca de obicei, privind în jur, în timp ce ochii se acomodau cu lumina 
obscură. Făcu un pas într-o parte, luă un scaun sculptat, împinse deoparte 
fotoliul şi se aşeză. 

— Prefer acest tip de scaun, remarcă el. 

— Şi eu, spuse Newman luând şi el un scaun şi aşezându-se picior peste 
picior. 

— Domnul Newman, cred? spuse doctorul Wand care se aşeză la rândul 
său. Faimosul corespondent internaţional. Sper ca această conversaţie a 
noastră să nu fie - cum se spune - înregistrată? Mi-ar displăcea să citesc mai 
târziu un rezumat discuţiei noastre în Der Spiegel. 

— M-am retras acum câţiva ani îi spuse Newman. 

— Desigur. Îmi amintesc că aţi scris o carte. Un bestseller internaţional 
care v-a adus o avere. Am citit-o fascinat. Ce nemernic. 

— Oh, mai sunt mulţi alţii. 

Tweed văzu capul lui Wand aplecându-se mult în faţă. Pentru o fracțiune 
de secundă văzu în ochii din spatele ochelarilor o sclipire de răutate. Replica lui 
Newman îşi atinsese ţinta. Apoi capul se retrase din nou în umbră. Wand 
începu să vorbească încet şi calculat. 

— Trebuie să-mi cer scuze pentru lumina insuficientă, dar una puternică 
îmi afectează vederea. Deci, în ce fel vă pot fi de folos, domnule Tweed? 

— Credeam că e tocmai invers, îi aminti Tweed. Ne aflăm aici la invitaţia 
dumneavoastră. 

— Bineînţeles. Bineînţeles. Wand se opri o secundă. M-am simţit intrigat 
de faptul că aţi considerat că merită să vă pierdeţi preţiosul dumneavoastră 


timp făcând investigaţii referitoare la mine. 


„Ne apropiem de ţintă”, gândi Newman. Se întreba cum va aborda Tweed 
situaţia. Acesta răspunse imediat. 

— Ce vă face să credeţi că aş avea cel mai mic interes în ceea ce 
priveşte activitatea dumneavoastră? 

— Haide, haide, dragul meu domn. Un om ca mine, care manifestă 
interes pentru situaţia refugiaților din întreaga lume, are în mod necesar o 
ureche ascuţită, îndreptată spre surse de zvonuri clandestine. 

— Vă deranjează dacă îmi aprind o ţigară? întrebă Newman pentru a-l 
distrage. 

— Dacă vă este necesar. Şi ar trebui să înţelegeţi că e o concesie majoră 
din partea mea permisiunea de a intra - aşa înarmat cum sunteţi - cu un pistol. 

Vocea i se schimbase. Se simţea o notă de duritate. Tweed îşi dădu 
seama de forţa bărbatului pe care încă nu-l vedea clar. Newman îi răspunse 
imediat scoţându-şi ţigara din gură. 

— Atunci v-aş sfătui să discutaţi cu valetul dumneavoastră. Pistolul pe 
care el îl poartă în tocul de la umăr iese prea clar în evidenţă. ÎI poate vedea 
oricine. 

— Mulţumesc, domnule Newman. Sunteţi foarte amabil, spuse Wand 
sarcastic. Voi discuta negreşit cu Jules în această privinţă. Dar trăim în vremuri 
violente. 

— Apropo de arme, aveţi perfectă dreptate, interveni repede Tweed. Sir 
Gerald Andover a fost asasinat lângă castelul lui Gaston Delvaux de la Liege, 
chiar noaptea trecută. Aţi auzit, desigur, de Andover prin reţeaua 
dumneavoastră clandestină de informaţii. 

Newman zâmbi în sinea sa. Lucrurile se precipitau. Tweed intervenea la 
fiecare ocazie. Avu impresia că doctorul Wand era furios că se produsese o 
fisură în armura sa. 

— Da, spuse Wand reflectând, am auzit într-adevăr cândva de Andover. 
Cred că este - a fost - un nebun inofensiv care propunea teorii bizare. 

— Sau un geniu care a prevăzut ce urmează să amenințe Occidentul, se 
repezi Tweed răstit. 

— Şi ce urmează, dacă pot îndrăzni să întreb? 

— Refugiații pot fi un pericol îngrozitor. Mii, poate milioane năvălind 
dinspre Est. Europa ar putea fi înghițită dacă le va fi permisă pătrunderea. Şi, 
aparent, adăugă Tweed, organizaţia dumneavoastră este consacrată infiltrării 


acestor oameni în mijlocul nostru. 

— Infiltrare? Wand părea îngrozit. Se răsuci în scaun şi capul îi apăru 
pentru puţin timp în lumină. Ochi cruzi îl priveau pe Tweed din spatele 
ochelarilor. Puteţi fi mai explicit? Ce vreţi să insinuaţi despre organizaţia mea, 
când aceasta îşi propune să ajute doar oamenii săraci şi neajutoraţi. 

— E un fel de a spune, rosti Tweed calm. De ce este problema refugiaților 
un punct atât de sensibil? 

— Trebuie să fim selectivi, să distingem între cei care se refugiază din 
motive politice şi cei ce o fac din motive economice. Cu siguranţă că aţi auzit 
despre o asemenea dispută. 

— Există vreo legătură între compania dumneavoastră de comerţ ce 
funcţionează la Hong Kong şi asta de aici care se ocupă de refugiaţi? 

— Absolut nici una. Tonul lui Wand fu foarte incisiv. După câte ştiu, 
compania dumneavoastră se ocupă cu negocierea preţului ce urmează a fi 
plătit pentru oamenii înstăriți care au fost răpiți. În astfel de cazuri, se spune că 
sunteţi expert, negociator. Deci care e legătura cu ceea ce spuneţi? 

— Legătura constă în faptul că un om important a fost răpit, iar eu tratez 
răscumpărarea lui, minţi Tweed. 

Se lăsă o tăcere îndelungată. Wand se foi neliniştit în scaunul său. Îşi 
aranja ochelarii. Deodată îşi schimbă atitudinea şi deveni amabil. 

— Sper că veţi avea succes în dificila dumneavoastră misiune? 

— Oh, da. Apar mereu informaţii importante. Pentru moment, s-ar putea 
spune că ne apropiem de ţintă. Anumite persoane se află la Bruxelles şi mă 
întreb ce caută ele aici. Cred că ar trebui să aflu de ce. 

O altă pauză. Newman, cu ţigara neaprinsă încă între buze, se juca cu 
bricheta. Suci rotiţa ce controla debitul gazului şi transformă bricheta într-un 
veritabil aruncător de flăcări în miniatură. 

— Atunci eu vă doresc sănătate, domnule Tweed. Şi, de asemenea, 
succes în misiunea dumneavoastră care - sunt sigur - e foarte dificilă. O 
singură mişcare greşită - presupun şi întreaga chestiune s-ar putea întoarce în 
defavoarea dumneavoastră. Vocea îi deveni atât de slabă, încât Tweed abia 
mai putea să-i audă cuvintele. Ar fi o tragedie pentru dumneavoastră şi pentru 
toţi cei implicaţi, adăugă el. 

Newman alese acel moment pentru a se apleca înainte şi pentru a 


aprinde cu un bobârnac bricheta. O flacără mare izbucni, o ţinu dreaptă în timp 


ce-şi apropie vârful ţigării, apoi trase rotiţa la loc şi flacăra supărătoare se 
stinse. În acele câteva secunde, cei doi bărbaţi din faţa biroului suprinseră 
imaginea fugară a doctorului. Îşi ridicase mâna ca să-şi acopere ochii, dar nu 
înainte ca ei să-l fi observat. 

Tweed îi văzu expresia plină de furie diabolică. Ochii aveau priviri 
sălbatice. Wand avea pomeţii proeminenţi, nasul ca prova unui vapor, iar 
buzele subţiri erau strânse într-un zâmbet de gheaţă foarte neplăcut. Se ridică 
în picioare, acum din nou în umbră. 

— Domnule Tweed, aş dori să vă exprim profunda mea gratitudine pentru 
că v-aţi pierdut puţin din preţiosul dumneavoastră timp, făcând atâta drum de 
la Bruxelles pentru a mă vedea. După cum mă aşteptam, conversaţia noastră a 
fost stimulatoare şi edificatoare. Păreţi să fiţi angajat într-o problemă foarte 
periculoasă. Să sperăm că veţi supravieţui încă mulţi ani. 

— Exact asta şi intenţionez, replică scurt Tweed. 

Doctorul Wand apăsase probabil pe un buton. Uşa se deschise şi 
majordomul apăru, ţinând mâna pe clanţă. Rămase nemişcat privind drept 
înainte. Wand îl ignoră pe Newman, nu mai făcu nicio referire la el şi nici nu 
schiţă vreun gest de a le strânge mâna după obiceiul belgian. 

Însoţindu-i în hol, majordomul deschise o uşiţă mică din perete. Mormăi: 

— Se pare că porţile nu s-au închis. 

— Ei bine, doar ca să fim siguri că le vei deschide cu adevărat, spuse 
Newman bine dispus. 

Când ajunseră cu maşina la poartă, aceasta era larg deschisă. Newman 
scoase maşina în drum, apoi alergă înapoi, puse la loc piatra pe marginea aleii, 


se întoarse la maşină şi porni înapoi spre Bruxelles. 


În biroul său, doctorul Wand rămase în întuneric cu mâinile încleştate în 
poală. Stătea aproape nemişcat, gândind profund. Când sună telefonul, ridică 
automat receptorul, cu mintea pribegind la mii de mile. 

— Da? 

— Aici e Anne-Marie, spuse vocea unei femei. Vorbesc de la o cabină 
telefonică. 

— O precauţie foarte înţeleaptă, sunt sigur. Ai noutăţi pentru mine? 

— Da. Pe marginea unei supravegheri destul de sumare a domnişoarei 


Grey şi a şefului său, aş putea spune că ei sunt foarte apropiaţi. 


— Crezi că e amanta lui? 

— Nu. Nu cred că e acest gen de relaţii. Cred că ţine foarte mult la ea, că 
o priveşte ca pe un prieten nepreţuit. 

— Într-adevăr, găsesc că e interesant. Foarte interesant. Un bărbat poate 
renunţa la o amantă fără remuşcări, dar prietenia sinceră e mai profundă. 
Continuă, dacă eşti atât de drăguță, comunică-mi cu regularitate. La 
revedere... 

Apelul telefonic îl hotărî pe Wand să aleagă un anumit mod de a acţiona, 
la care înainte abia se gândise. Mai devreme îi telefonase doctorul Hyde de la 
Liege, comunicându-i hotelul, numărul camerei şi numărul de telefon. Wand 
formă numărul şi-l ceru pe doctorul Hyde. 

— Cine este? întrebă calmă vocea doctorului Hyde. 

— Patronul dumitale te sună... Folosirea acestui cuvant îl amuza pe 
Wand: doctorul Hyde era un servitor loial, doar pentru că era plătit aşa de bine. 
Îmi recunoşti vocea? 

— Da. Cu ce vă pot fi de folos? 

— S-ar putea ca un nou pacient să aibă nevoie de tratamentul 
dumneavoastră. O femeie. Dar se poate ca asta să fie ceva mai târziu. 
Problema e când va fi disponibilă. Îţi voi telefona la momentul potrivit. Între 


timp, îţi sugerez să rămâi acolo unde te afli. Poţi încerca plăcerile Liegeului... 


— Doctorul Wand pare chiar mai diabolic decât în pozele lui Marler, 
remarcă Newman în timp ce parcă în faţă la Hilton. 

— Trucul tău cu bricheta a fost inteligent, spuse Tweed. Sunt de acord cu 
tine. Unii nemernici sunt greu de depistat. Au farmecul diavolului. Dar în acel 
scurt moment, la lumina flăcării de brichetă, am avut impresia că ne aflăm în 
prezenţa diavolului însuşi. Un om capabil să coordoneze un tratament bizar ca 
cel aplicat lui lrene Andover. Ca să nu mai spun de angajarea unui asasin la 
Liege pentru omorârea bietului Andover. 

— Pe care l-a apreciat drept un nebun inofensiv, aminti Newman. 

— Aceea a fost o eroare tactică. O greşeală cu care presupun că doctorul 
Wand nu este obişnuit. Scopul lui a fost să discrediteze teoriile lui Andover cu 
privire la evoluţia mondială. De ce? Pentru că sunt adevărate, cred, remarcă el 
în timp ce păşiră în lift. 

— Te-ai descoperit un pic când ai spus că ne apropiem de îndeplinirea 


misiunii. 

— În mod deliberat. Voiam să-l enervez. Şi cred că am reuşit. Un om 
tulburat face greşeli fatale. 

— Vorbeai acum un moment de tratamentul oribil aplicat lui Irene 
Andover, îi aminti Newman. Tu crezi cu adevărat că este implicat un medic de 
mâna întâi - mă gândesc la amputări. Braţul retezat al lui Irene. Mâna retezată 
a Luciei. Curată măcelărie, cu sânge rece. 

— Voi şti dacă a angajat un chirurg de profesie după ce-l voi vedea pe 
doctorul Rabin la Londra. Se uită la ceas. Am timp doar să-mi ridic valiza 
pregătită şi sistemul radar de la casa de valori. 

Intrară în camera 209. 

— Butler şi Nield merg cu tine? 

— Nu, am schimbat planul. Preiei tu comanda cât timp sunt plecat. Va 
merge cu mine doar Harry Butler. Pete Nield va rămâne la Bruxelles. Are o 
treabă specială. Transmite-i instrucţiunile. O va păzi pe Paula zi şi noapte. Nu 
trebuie s-o scape din vedere nici o secundă. Avertizează-l şi pe Marler... 

Se auzi o bătaie scurtă în uşă. Newman deschise şi intrară Marler şi 
Paula. 

— Mai am doar cinci minute, le spuse Tweed. 

Marler îi făcu un raport concis referitor la localizarea de către ei a coloniei 
cu case noi de lângă Gent. Tweed părea abătut când îşi luă servieta. 

— Mongolii au infiltrat spioni înaintea armatelor lor. Pare ca şi cum 
sistemul lui Wand este deja răspândit. Când mă întorc de la Londra, va trebui 


să ne mişcăm iute. 

La aeroportul din Londra, după ce trecu prin vamă şi controlul 
paşapoartelor, Tweed dădu un scurt telefon doctorului Rabin. Nimeni nu-i 
ceruse să vadă conţinutul servietei pe care o ducea. Butler aşteptă în 
apropierea cabinei din care telefona Tweed. La încheierea convorbirii, când i se 
alătură, Tweed i se păru relaxat. Mai tăcut din fire. Butler nu puse nici o 


întrebare în timp ce se îndreptară spre locul unde se afla maşina pentru care 


Tweed telefonase de la Hilton. 

— Aţi călătorit bine, domnule? 

Era George, unul dintre foştii oameni ai armatei, care acum făcea pe 
paznicul la Park Crescent. Tweed dădu din cap şi George îi conduse la maşina 
parcată în garajul pentru parcări pe termen scurt. Urcând în spate, Tweed îi 
dădu o adresă din strada Harley, la doctorul Rabin, un văduv, care continua să 
păstreze camerele pe care le folosise ca medic generalist înainte de a se 
specializa în patologie. 

După freamătul şi agitația din Bruxelles, Tweed găsi că e o adevărată 
binecuvântare să mergi într-un loc plăcut şi odihnitor ca Harley, cu clădirile sale 
solide şi sobre. Butler rămase în sala de aşteptare, cu servieta în braţe şi cu 
restul de bagaje alături. 

— Am rezultatele examinării, îl informă Rabin pe Tweed. E ceva foarte 
straniu aici. 

Se aşezară într-o cameră de zi, mobilată cu gust, având între ei o măsuţă 
joasă. Pe masă se afla o tavă de argint cu un set de ceai din porțelan fin, care 
fusese adusă de către o îngrijitoare curat îmbrăcată. 

Rabin era un bărbat scund şi îndesat, trecut de cincizeci şi cinci de ani. 
Avea un cap mare şi rotund, părul alb la fel ca şi mustaţa dichisită. 

Purta un costum albastru de zi. Înfăţişarea sa sobră îi amintea lui Tweed 
de expresia aceea demodată „un ofiţer şi un gentleman” - fără urmă de 
snobism. 

— Straniu? întrebă Tweed sorbindu-şi ceaiul. În ce fel? 

— Să luăm mai întâi fata. Braţul retezat a fost amputat de către un 
chirurg cu o pregătire profesională excepţională. Nu am dubii în această 
privinţă. Şi asta mi s-a confirmat încă o dată când am examinat corpul. A fost 
ucisă printr-o injecție cu cianură de potasiu. Acul a fost introdus în partea de 
sus a braţului prin îmbrăcăminte. Nu e nevoie să fii specialist ca să faci asta. 

— De asta ai folosit cuvântul straniu? 

— Într-un fel, da. Deci au fost implicaţi doi oameni diferiţi. Un chirurg, 
care a făcut amputarea, şi un altul care a asasinat-o. 

— Te superi dacă dau un telefon la Bruxelles? S-ar putea să mai avem un 
caz similar. 

— Te rog, chiar... 


Tweed luă din carnet numărul sediului poliţiei şi ceru să vorbească cu 


inspectorul-şef Benoit. Vorbea în franceză. Benoit răspunse foarte repede. 

— Lucie Delvaux, spuse el. Ţi-ai format vreo părere despre acest caz? 

— Tocmai mi-a parvenit prin telefon raportul medicului. Tipii ăştia au un 
fel nemaipomenit de a aborda astfel de lucruri. Zicea că amputarea a fost 
minunat realizată. Trebuie să fi fost executată de un expert. Plus o mulţime de 
date tehnice, de care nu cred să ai nevoie. 

— Mulţumesc, Benoit. Cum merg treburile la Bruxelles? — Delvaux este 
supravegheat discret, dar foarte riguros. Nici măcar nu bănuieşte. Mai nimic 
altceva. Ţinem legătura. 

Tweed închise telefonul şi se oferi să plătească convorbirea, dar Rabin 
nici nu vru să audă. Ascultă rezumatul convorbirii cu Benoit. 

— Înţeleg, spuse el. Asta e şi mai neplăcut. 

— Problema este, spuse calm Tweed, dacă ştii vreun chirurg care ar fi 
putut face asta. Cineva strălucitor, dar eliminat din corpul medical datorită 
nerespectării eticii profesionale etc. 

Chipul lui Rabin păru să se coloreze uşor. Tweed îl văzu privind o 
fotografie înrămată de pe perete. Poza reprezenta un grup de bărbaţi surprinşi 
într-un decor exotic. Vocea lui Rabin se înăspri. 

— Mi-aţi trimis corpul lui Harvey Boyd. Am terminat examinarea. E altă 
mâncare de peşte, dar din nou straniu. 

— În ce fel? întrebă Tweed pentru a doua oară. 

— Ei bine, mai întâi, aici nu poate fi vorba de o amputare profesionistă. 
Nimic de acest gen. Dar sunt consternat. O parte a capului a fost, după cum 
ştii, pur şi simplu retezată. Tăiată drept. Reţine, am spus tăiată drept. 

— Tăiată în ce fel? insistă Tweed. 

— A! Asta-i problema. După cum mi-ai spus la telefon, Boyd se afla într-o 
mică barcă cu motor când a murit. O barcă în mişcare pe fluviul Lymington, 
când era ceaţă deasă. Deci, pare evident că alt vas mai mare şi mai puternic |- 
a dat la fund. Dar porţiunea aceea de cap a fost retezată prea curat. Sunt încă 
surprins când îţi spun că am găsit în craniu fragmente minuscule din ceea ce 
îmi imaginez că ar fi resturile epavei unei bărci în urma coliziunii. 

— Şi de ce eşti surprins? 

— Pentru că, în mod normal, carcasa unui vas mare i-ar fi smuls capul 
mult mai brutal. Asta-i tot ce pot spune. 

— Ai putea să-mi vorbeşti despre chirurgul capabil să amputeze cu atâta 


pricepere braţul lui lrene? 

Rabin îşi drese glasul. 

— Acum intrăm pe terenul eticii profesionale. Buzele-mi sunt pecetluite. 

Tweed puse cu grijă ceaşca pe masă. Se ridică, îşi luă haina de pe braţul 
fotoliului, se îmbrăcă, apoi rămase nemişcat cu mâinile în buzunare. Rabin, 
gândind că pleacă, se simţi jenat şi se ridică şi el în picioare. Tweed îl apucă de 
braţ privindu-l sever. 

— Atunci, va trebui să-ţi dezlipeşti buzele, nu? Las-o naibii de etică 
profesională. Vocea îi era rece şi amenințătoare. Acum, ascultă-mă. Au fost 
până acum două cazuri de oameni eminenţi, ale căror rude apropiate au fost 
răpite. Nu s-a cerut recompensă. Doar ordinul de a se retrage prematur şi 
obligatoriu din toate activităţile profesionale. Şi, pentru a-i hotărî, unul 
primeşte la un moment dat braţul retezat al fiicei sale, celălalt mâna soţiei. Mai 
târziu, tatălui primei victime - lui Andover - a trebuit să i se spună că fiica sa, 
mai exact corpul ei, tocmai a fost pescuit din Solent. Ai văzut corpul. Ucisă cu 
sânge rece prin injectare de cianură. Rabin, asta e o problemă de securitate 
naţională. Acum ştiu că am dat peste o conspirație de proporţii mondiale. 
Singura mea şansă este să-l aflu pe ticălosul care a făcut amputările. Am 
nevoie de un nume. 

— Faci mult tapaj, comentă Rabin. 

— Şi, dacă e nevoie, pot face şi mai şi, adăugă Tweed cu aceeaşi voce 
controlată. Cred că ştii cine poate fi chirurgul. Cine? 

— Conversaţia asta trebuie să rămână numai între noi... 

— Mai e nevoie să spui asta, doar mă cunoşti? întrebă Tweed. Rabin îi 
aruncă o privire scurtă, apoi se îndreptă spre perete. Luă fotografia înrămată la 
care se uitase mai devreme şi o puse pe masă. 

— Asta a fost făcută la o întrunire internaţională a medicilor la New 
Mexico, acum câţiva ani. Priveşte-l pe omul acesta. 

Arătă un chip de lângă Rabin. Tweed îl examina. Poza era foarte clară. Un 
bărbat înalt, masiv şi burtos. Purta ochelari fără rame, avea o frunte înaltă şi 
părul rar. Zâmbea arătându-şi un şir perfect de dinţi mari. Lui Tweed i se păru 
un bărbat foarte deştept şi foarte convins de propria-i deşteptăciune. 

— Doctorul Carberry Hyde, spuse Rabin. Îl ştiu de o viaţă. Am făcut 
şcoala împreună. A ţinut întotdeauna legătura cu mine chiar şi când a devenit 


unul dintre cei mai buni chirurgi din ţară. 


— Deci, de ce ar putea fi el? întrebă Tweed. 

— Are un apetit instabil pentru femei. Odată a încercat să violeze o 
femeie care era adormită în timpul unor teste preliminare. O soră, pe care o 
trimisese în cealaltă cameră, a văzut scena prin uşa jumătate deschisă. Soţul 
femeii s-a plâns. Asistenta a păstrat tăcerea. Apoi, cu următoarea pacientă a 
făcut acelaşi lucru. De data aceasta, două asistente - una din ele era cea care-l 
văzuse şi prima oară - l-au surprins. La proces ambele asistente au depus 
mărturie. Caz flagrant. A fost eliminat. Cazul n-a apărut în presa prea plină de 
scandaluri politice. 

— Şi asta i-a retezat venitul, sublinie Tweed. Deci, ce s-a întâmplat cu 
doctorul Carberry Hyde? 

— S-a dus să trăiască la New Forest. Mi-a scris aproape imediat. Cred că 
mai am încă scrisoarea. Dacă îmi amintesc bine, parcă a apărut totuşi o scurtă 
menţiune în presă. 

Rabin deschise unul din sertarele de jos ale dulapului şi scotoci repede 
într-o grămadă de scrisori şi hârtii. Ridică un plic. 

— lată-l. Spune că s-a angajat ca vânzător la o companie farmaceutică. 

— Este posibil ca acest Carberry Hyde să fi făcut aceste amputări? 

— E în stare. E o mare pierdere. E un medic excepţional. 

— E vreo adresă pe plic? 

— Da. April Lodge, Brokenhurst. 

Faţa lui Tweed rămase neschimbată. Memoria lui enciclopedică alergă 
înapoi la casa presupusă a fi de vânzare în Brokenhurst, casă pe care Paula şi 
Newman o vizitaseră. Care era numele femeii? Da, şi-l aminti. Doamna 
Goshawk. La April Lodge, Brockenhurst. 

— Poţi să fii sigur, îi spuse el lui Rabin, că nimeni - în afara organizaţiei 
mele - nu va ştii cum am obţinut această informaţie. Pot să iau cu mine 
această poză? Îţi mulţumesc şi, bineînţeles, am să ţi-o înapoiez... 

Tweed nu regreta că-l minţise pe Rabin spunându-i că fusese nevoit să-i 
comunice lui Andover moartea fiicei sale. Orice presiune era justificată pentru a 


lua urma oribilului doctor care săvârşise amputările. 


Întorcându-se la Park Crescent - cu George la volan şi Butler alături cu 
servieta în braţe - Tweed ceru să oprească la un telefon public. Ceru pe 
comandantul Noble de la Serviciul Secret Naval. 


— Am să-ţi dau ceva unic din punct de vedere tehnic, îi spuse el. Cu cât 
ajungi mai repede la mine la birou, cu atât mai bine. 

Tweed rămase surprins de viteza cu care reacţiona Noble. Abia îşi scoase 
haina şi se aşeză la birou când Monica răspunse la telefon. 

— E comandantul Noble. Aşteaptă jos... 

— Cheamă-l aici... 

Noble se aşeză în fotoliu şi acceptă, multumind, ceaşca de cafea pe care 
i-o aduse Monica. Îl ascultă pe Tweed fără să-l întrerupă. Tweed îi relată destul 
de sincer discuţia dramatică avută cu Delvaux despre micul avion Stealth pe 
care belgianul îl construise la uzina sa. Apoi Butler îi dădu servieta. 

— Pot? întrebă Noble. 

Deschise capacul genţii şi examina noul sistem, umblând cu multă grijă. 
Puse apoi totul la loc. 

— Mă întreb, reluă el discuţia, dacă acest mecanism funcţionează aşa 
cum pretinde Delvaux. 

— Ar fi mai bine să-l testezi, spuse Tweed aplecându-se peste birou. Şi 
pot să le sugerez savanților tăi să se grăbească? Delvaux a ştiut întotdeauna ce 
face. A dărâmat ideea acelui supertun cu ţeava foarte lungă pe care mizau 
irakienii. A făcut nişte calcule matematice şi a spus că teoria nu e viabilă. 

— O, sigur că am să-l testez, îl asigură Noble. Atât Serviciul Secret al 
Marinei cât şi cel al Aviației. Va fi prioritatea numărul unu. Ai observat maşina 
de afară cu care am venit? Are trei oameni în ea. 

— Da, răspunse Tweed. O treabă bună. Arată grozav. 

— Aşa şi trebuie. Este blindată. lar escorta mea e înarmată. ţi 
mulţumesc, Tweed. Dacă n-ai nimic împotrivă, eu am plecat... 

După ce închise uşa, Tweed se roti în scaunul său pivotant. Se întoarse 
spre Butler şi-i dădu instrucţiuni. 

— E o treabă cu care eşti obişnuit. Mergi la April Lodge, în Brockenhurst. 
E pe undeva la periferie. E în posesia unei doamne Goshawk. Cred că a avut un 
chiriaş. Doctorul Carberry Hyde. Încearcă să afli dacă ştie unde se află el acum. 
Dacă e necesar, foloseşti forţa. 

— Am pornit... 

— Un om care vorbeşte puţin, dar care face mult, spuse Tweed Monicăi 
când rămaseră singuri. Dar am ceva şi pentru tine. Vino aici şi priveşte poza 


asta făcută la Mexico City. Când ea se aplecă peste umărul lui, îi arătă figura 


identificată de Rabin. 

— Doctorul Carberry Hyde. Vreau ca vrăjitorii de la sala maşinilor să 
mărească poza la o dimensiune de vreo cinci inci pe cinci. Pe hârtie lucioasă. O 
sută de copii. Dacă fac scandal, spune-le că aştept un miracol... 

Monica se opri la uşă, cu poza sub braţ. Tweed o privi. 

— Mă întrebam dacă într-adevăr există aceste nave invizibile. Noi ştim că 
avioanele Stealth există - americanii au construit bombardierele Stealth B2. 
Dar nave? Tu ce crezi? 

— Am încredere în cele văzute de Paula în noaptea când a murit Boyd la 
Lymington. Tweed se opri. 

— Dar ai dreptate, ţine de domeniul imaginaţiei. 


PARTEA A DOUA 


Ceaţa morții 

Latitudine 39,5 S, longitudine 18,22 E. Câteva sute de mile la sud de 
Capul Bunei Speranţe. Furtuna înfricoşătoare trecuse la fel de repede precum 
se stârnise. Marea era acum liniştită, ca o oglindă, iar deasupra apei se forma o 
ceaţă deasă. 

Era cel mai ciudat vas construit vreodată. Mao /// intrase pe cursul nord- 
vestic, destul de departe de liniile tradiţionale de navigaţie. Un vapor de 20000 
de tone, ce părea - cu excepţia turnului telescopic - un imens submarin 
călătorind la suprafaţă. Se deplasa într-o linişte stranie, elicele de la pupa 
scoteau un sunet chiar mai slab decât o şoaptă. Întreaga carcasă avea profilul 
rotunjit, reducând depistarea prin radar sau prin infraroşii aproape la zero. Nici 
un satelit nu ar fi putut să-i depisteze înaintarea impetuoasă. 

Sistemul de răcire al ţevii de eşapament de pe Mao IlI se afla la aproape 
acelaşi nivel cu suprastructura rotundă. Comanda şi sediul controlului armelor 
nu erau amplasate pe punte, ca de obicei. Ar fi fost vizibil. Erau ascunse sub 
punte. 

Căpitanul Welensky stătea în faţa unui panou de ecrane laser-radar 
Stealth, extrem de sofisticate. Un gigant de şase picioare şi jumătate - fost cap 
de afiş în Europa răsăriteană comunistă - care îl făcea să pară pitic pe omul 
subţire, îmbrăcat în uniformă, de lângă el. Welensky, incapabil să-i pronunţe 
numele oriental, îi spunea Kim. Vorbeau în engleză. 

Omuleţul îngrijit, de vreo patruzeci de ani, avea figură europeană. 
Pomeţii înalţi şi ochii înguşti ai chipului său iniţial, fuseseră modificaţi de unul 
dintre cei mai renumiţi specialişti americani în chirurgia estetică, în Shanghai. 
Acelaşi chirurg făcuse intervenţii unui mare număr de pacienţi orientali. Dar 
tocmai când terminase treaba, americanul suferi un „accident” fatal. După ce 
băuse o ceaşcă de ceai otrăvit, corpul îi fusese înmormântat într-o groapă fără 


nume. Imensa avere în dolari, care-i fusese plătită, fusese confiscată şi 


transferată în patrimoniul Republicii Populare Chineze. 

— Vine spre noi, prin ceaţă, un vas, raportă Welensky. Dacă aş schimba 
cursul, l-aş putea evita. Dar am nevoie acum de o decizie. 

— Scufundă.-l. Ineacă-l sub valuri, ordonă Kim cu vocea sa blândă. 

— Te asigur că l-aş putea evita, insistă Welensky. 

— Ai probleme cu auzul? întrebă Kim. Avem în urma noastră un vas mai 
mic, cu care mergem în convoi. Îneacă intrusul. Scufundă-l. 

Welensky se cutremură. Făcuse o mare greşeală cerând întâi ordinul lui 
Kim, ceea ce nu trebuia să se mai repete. Nava Stealth Mao IlI îşi orienta 
lansatoarele de rachete înainte, sub prova ascuţită ca un cuţit, menţinându-şi 
cursul. Ceaţa se îndesea. 

— Nu uita să foloseşti arma laser ca să le distrugi camera radio, îi aminti 


Kim căpitanului. 


Cargobotul olandez Texe/, de 8000 de tone, fusese forţat să-şi devieze 
ruta în jurul extremității sudice a Africii, din cauza unei furtuni teribile. Se afla 
acum mult mai la sud de traseul planificat de căpitanul Schenk. Era îngrijorat. 

Mai întâi, pentru că ancorase în Indonezia şi întârziase. În al doilea rând, 
pentru că era ceva în neregulă cu motoarele şi putea merge doar cu jumătate 
din viteza normală. Şi-n al treilea rând, furtuna fusese înlocuită - când se 
potolise - de o ceaţă îngheţată. Pe punte, se formase deja o pojghiţă de 
gheaţă. 

— Jan, ordonă el secundului, nu-ţi dezlipi ochii de pe ecranul radarului. 

— Dar îl privesc non-stop, protestă Jan. Nimic de raportat. Şi-apoi, nici nu 
vor mai ajunge alte nave până aici. 

— Atunci de ce, reluă Schenk privind afară pe geam în timp ce ţinea 
cârma, de ce sunt sigur că am văzut ceva prin ceaţă îndreptându-se direct spre 
noi? 

Jan, la fel de scund şi de îndesat ca şi căpitanul, începu să se îngrijoreze. 
Vederea lui Schenk era legendară în Amsterdam. În cercurile engleze de 
navigatori, era poreclit domnul Radar. Jan se holbă fix la ecran şi clipi ca să 
vadă mai bine. 

Din punct de vedere tehnic, nu mai putea fi nici o altă navă până la multe 
mile distanţă. Ecranul gol al radarului îi spunea asta. Problema era că Jan nu 
putea uita faimoasa împrejurare, când Schenk salvase o altă navă de la 


ciocnirea cu un aisberg, în ciuda faptului că radarul nu dăduse nici un semnal. 

— Sunt sigur că e ceva în apropierea noastră, repetă Schenk. 

— Dar nu e nimic pe... 

Jan nu-şi mai termină vorba. 

O formă uriaşă se ivi dintre ceţurile îngheţate la babord. Texel se 
cutremură teribil sub impactul ciocnirii catastrofale. Tragedia criminală se 
consumă în câteva secunde. 

Prova ascuţită şi extrem de puternică a lui Mao tăiase Texel în mijloc. ÎI 
tăiase în două, aşa cum dinţii unui monstruos rechin devorează corpul unui om 
dintr-o muşcătură. În camera radio, operatorul olandez se afla în faţa 
transmiţătorului de mare putere. Degetele sale începură să bată repetat: SOS, 
SOS... 

În acel moment, raza laser din arma de pe Mao atinse echipamentul 
radio şi-l descompuse. Operatorul radio reacţiona ca un om pe scaunul electric 
pus în funcţiune. Corpul îi rămase rigid, iar părul i se ridică măciucă. Un miros 
de păr ars umplu cabina. Transmiţătorul izbucni în flăcări, iar operatorul radio 
se prăbuşi pe podea. Mort. 

Cargobotul despicat în două se scufundă rapid. Jan era pe puntea 
exterioară şi se holba îngrozit la ireala tăietură netedă, în timp ce pupa se 
scufunda. Văzu oameni din echipaj, cu vestele de salvare, sărind peste bord. 
Sărmanii, bieţi nebuni, marea era rece ca gheaţa. N-ar fi rezistat mai mult de 
cinci minute. 

Căpitanul Schenk strigă: „Coborâţi bărcile de salvare...” 

Jan ştia că nu mai era timp de asta. Manevră o barcă pneumatică cu 
motor exterior, o aruncă în apă, apoi încolăci de balustradă o frânghie lăsând-o 
să atârne. Ar fi putut salva astfel câţiva dintre camarazii săi. Porni motorul şi 
îndepărtă în grabă barca de prova care se scufunda rapid. 

Jan lansă semnalul sonor, încât orice supravieţuitor să-l poată repera. În 
faţă îi apăru un contur enorm. O scară de funie era agăţată de o parte a 
misterioasei nave. Jan îşi legă barca şi începu să urce scara pentru a găsi 
adăpost, corpul şi mâinile îi îngheţaseră în ceața pătrunzătoare. 

Ajunse sus şi apucă cu o mână bara. Deasupra sa, o figură masivă ţinea 
în mâinile înmănuşate un bloc mare de gheaţă adus din congelator. Actul fatal 
fusese bine calculat. Când capul lui Jan apăru deasupra parapetului, uriaşul 
dădu drumul blocului de gheaţă care crăpă capul lui Jan. Cadavrul căzu în 


marea îngheţată împreună cu gheaţa ucigaşă. 

Kim, îmbrăcat în haină din piele, îl privi pe marinarul care cobora scara 
ducând o cange. Cele trei capete ascuţite ale căngii făcuseră găuri în barcă. 
Apoi funia fu tăiată, lăsând liberă barca ce se umplu rapid de apă. Fu înghițită 
de mare. 

În timp ce Mao se pregătea să-şi continue drumul, se auzi un țipăt 
disperat. Kim se uită peste balustradă, marinarul masiv ieşi din nou pe punte. O 
plută de salvare se legăna în apropierea gigantului cu trei supraviețuitori de pe 
Texel, care purtau veste de salvare. Unul dintre ei striga în engleză: 

— Ajutor! Salvaţi-ne! 

— Aduc arma, spuse marinarul. Kim îl prinse de braţ. 

— Nu. Rămâi pe loc. 

Apoi se adresă căpitanului Welensky de pe punte, prin aparatul portabil 
de emisie-recepţie pe care-l avea întotdeauna la el: 

— Plută de salvare la babord. Întoarce câteva grade într-acolo. Scufund-o 
imediat. 

Urmări cum Mao se întoarce încet. Izbi pluta, o răsturnă, apoi o sfărâmă 
în bucăţi. Kim continua să-i privească pe cei trei oameni care pluteau în apă. 
Doi dintre ei făceau semne disperate, dar inutile, cu mâna. Se întoarse. 

— În câteva minute, în apa aceea îngheţată, vor fi hrană pentru peşti. 
Kim ştia că există o şansă la un milion ca acele cadavre să fie pescuite la 
asemenea latitudini. Dar nu făcea niciodată o astfel de greşeală: cadavrele 
găsite împuşcate ar fi stârnit întrebări serioase. 

Ambele părţi din Texe/ erau acum scufundate în apele adânci. Treizeci de 
marinari şi zece pasageri - dintre care patru femei - muriseră când Texel se 
scufundase în groapa acvatică. Kim cobori apoi în sala mobilată asemenea unui 
salon spaţios şi confortabil. 

Douăzeci de scandinavi, toţi între douăzeci şi treizeci de ani, bine 
îmbrăcaţi, cu înfăţişare de ofiţeri, jucau cărţi sau citeau. Petrecuseră un anumit 
timp în tabere de antrenament special, pe teritoriul Chinei. Fuseseră instruiți 
intensiv atât mental, cât şi fizic. Toţi fuseseră aleşi în funcţie de ataşamentul 
lor pentru comunism, dar mai ales pentru bani. Privirile se ridicară spre Kim 
când acesta intră. 

— N-aveţi de ce să vă faceţi griji, domnilor, îi asigură Kim. O coliziune 


minoră cu o epavă plutitoare. Mao este într-o formă perfectă... 


Torcând ca o pisică, motoarele lui Mao duceau nava Stealth pe ruta sa 
nord-vestică, îndepărtând-o de coasta de vest a Africii. Se îndrepta acum spre 
locul de întâlnire pe mare cu un tanc petrolier de aprovizionare. 

La mică distanţă în urma sa, un alt vas Stealth, mult mai mic, urma 
aceeaşi rută. Chiar şi pe timp de ceaţă nu avea probleme în a-l urma pe Mao, 
care la intervale regulate emitea un semnal scurt, capabil dea fi recepționat 
doar de echipamentul sonic de la bordul navei secunde. 

După ce-şi va fi făcut plinul cu combustibil, Mao trebuia să-şi continue 
drumul spre ultima sa destinaţie. 


Danemarca. 

La Londra, Tweed fusese foarte activ rezolvând jumătate de duzină de 
probleme diferite înainte de a zbura la Bruxelles. Când ajunse la Ministerul 
Apărării, arătă legitimaţia SIS şi fu imediat condus de un paznic pe scări, apoi 
pe coridoarele fără sfârşit. Colonelul Fieldway, legătura şi omul său de 
încredere la MOD, sări în picioare şi-i veni în întâmpinare de îndată ce paznicul 
închise uşa. 

— Am verificat datele pe care le avem despre comandantul de brigadă 
Burgoyne, cum îi place să-şi spună. la loc. Bei un ceai? Tocmai l-am turnat în 
ceaşcă. Nu ţi-l recomand, dar dacă vrei să-ţi umezeşti gâtlejul... 

Fieldway era un bărbat de vreo patruzeci şi cinci de ani, înalt şi zvelt, cu 
o mustață îngrijită, de aceeaşi culoare cu părul castaniu des şi bine periat. 
Avea o faţă alungită, ochi albaştri şi vioi şi, gândi Tweed, părea a fi într-o formă 
excelentă. 

— Cum adică îi place să-şi spună? Ce înseamnă asta? întrebă Tweed. 
Fieldway se aşeză pe scaunul de la biroul său. Înainte de a răspunde, îşi făcu 
de lucru cu hârtiile de deasupra unui dosar. Tweed recunoştea stilul: John 
Fieldway făcea asta ori de câte ori nu ştia cum să înceapă. Spuse vioi: 

— Se dădea drept comandant de brigadă, dar gradul lui de fapt este de 
colonel. Îi place să se dea mare cu gradele sale - pe care însă nu le-a avut 


niciodată. 


— Deci care e povestea lui? întrebă Tweed. 

— Burgoyne era un tânăr ofiţer sclipitor în timpul războiului din Coreea, 
în 1950. A avansat rapid, aşa cum se întâmplă în vreme de război. A fost 
singurul comandant care a respins armata chineză când a traversat fluviul 
Yalu, pentru a sprijini grupul nord-coreean. A luat un MC. Viteaz ca un leu. Şi un 
strateg abil. Cele două calităţi nu merg totdeauna împreună. 

— Cu cât mai mult, cu atât mai bine, comentă Tweed simțind rezerva 
celuilalt. 

— Cam asta-i despre el. Încape într-o coajă de nucă. 

— Ce n-a mers? întrebă Tweed. 

— Oh, ştii despre asta? Foarte puţini o ştiu. A fost ţinut secret. De dragul 
numelui armatei, şi alte chestii de astea. 

— Povesteşte-mi, îl îndemnă Tweed. 

Habar n-avea la ce se referea Fieldway. Acesta se opri o clipă înainte de 
a-i face rezumatul. 

— Să ne întoarcem înapoi la acel război. La un moment dat, Burgoyne 
dispărut fără urmă, a dispărut de pe faţa pământului. A reapărut după patru 
luni la cartierul general. Fusese prins în spatele liniilor inamice, când s-au 
retras forţele UN, conduse de generalul MacArthur. S-a dat la fund, a trăit 
undeva la ţară evitând să fie băgat în seamă. Un adevărat luptător de gherilă. 
A fost din nou promovat şi i s-a dat comanda altei unități, iar situaţia s-a 
stabilizat. 

— John, nu cred că la asta te-ai gândit când ţi-am cerut să-mi povesteşti. 
Şi pentru că tot ai vorbit de coji de nucă, iată una destul de mare în faţa ta. 
Dosarul lui, vreau să spun. 

— Asta-i destul de delicat. Chiar e nevoie să-ţi spun? 

— Comandantul Noble de la Serviciul Secret Naval este interesat de 
fiecare aspect al investigaţiei mele. Şi câţiva oameni au fost deja ucişi. 

— Dumnezeule! Chiar că duci o viaţă palpitantă. Se opri din nou. Ei hai, 
treacă de la mine. Dar e confidenţial. Burgoyne s-a retras din armată odată cu 

încheierea afacerii din Coreea. Când spun „retras” înţeleg sfătuit. 

— Continuă. N-are rost să te opreşti de vreme ce tot ai început, insistă 
Tweed. 

— Pe de o parte, există nişte zvonuri că ar fi delapidat pe scară largă 


fondurile armatei. 


— lar pe de altă parte? 

Fieldway părea stingherit, mişcă iar hârtiile de pe birou. 

— Ei bine, se spune că ar fi avut legături cu înaltul Comandament Chinez, 
după ce a ieşit din armată. Fieldway deschise dosarul. Nici o dovadă. Numai 
zvonuri. 

— Pentru ce ar fi făcut asta, dacă zvonurile ar fi adevărate? 

— Şi-a înfiinţat câteva companii la Hong Kong, companii de comerţ, şi, în 
scurt timp, a devenit un binecunoscut om de afaceri. Combinat la cel mai înalt 
nivel cu aşa-zişii taipani din colonii. 

— Deci ce legătură are asta cu înaltul Comandament Chinez? Fieldway îl 
privi. 

— Am spus că asta e strict confidenţial? Da. 

Tweed era întruchiparea relaxării. Aşezat comod în scaunul său, luă o 
gură de ceai. Avea un gust infect. 

— Versiunea oficială, explică Fieldway, a fost că achiziţiona cherestea de 
la Pekin - Bejing tare mi-ar plăcea ca aceste ţări şi regimuri noi să înceteze să- 
şi tot schimbe numele. 

— Ce spuneai? îi aminti Tweed. 

— Cumpăra cherestea de la chinezi la un preţ mult sub preţul pieţei 
mondiale. Asta l-a pus în situaţia de a obţine profituri uriaşe din vânzarea 
cherestelei către alte ţări. 

— Şi versiunea neoficială? 

— Că afacerea cu cherestea acoperea aducerea de echipament de înaltă 
tehnologie la Pekin. Şi ăsta, sublinie Fieldway, era un zvon foarte vag. 

— Atunci, ce l-a adus acasă pe Burgoyne? De ce a plecat din Extremul 
Orient? 

— A vândut imediat localnicilor companiile sale înainte de a părăsi Hong 
Kong-ul. Era în avion zburând spre casă înainte ca cei ce cumpăraseră 
companiile sale să descopere trucul. 

— Care? 

— Chinezii au ridicat peste noapte preţul de vânzare a lemnului la 
preţurile pieţei mondiale. Nu mai exista sursa unor profituri lesnicioase pentru 
noii proprietari ai companiilor lui Burgoyne. 

— Deci Burgoyne i-a blocat pe unii dintre cei mai pricepuţi oameni de 


afaceri din lume. 


— Aşa se pare. Fieldway închise dosarul cu o pocnitură. Asta-i tot ce ştiu. 

— Îţi sunt foarte recunoscător. Tweed se ridică şi-i strânse mâna, în timp 
ce Fieldway se ridică. 

— Nu, nu te deranja, ştiu drumul. 

După ce deschise uşa, Tweed se întoarse brusc. Fieldway era încă în 
picioare şi părea stingherit, chiar jenat. De ce? 


În taxi, întorcându-se la Whitehall din Park Crescent, Tweed puse cap la 
cap datele culese până atunci. Aici nimeni nu-l putea deranja. 

Spre Bruxelles, în acelaşi avion, călătoriseră Burgoyne, Willie şi Helen 
Claybourne. O coincidenţă? Tweed nu credea în aşa ceva. Şi-i aminti pe Paula şi 
pe Marler care îi povestiseră despre călătoria lor în noul sat de lângă Gent. Din 
descrierea lor părea să fie replica belgiană a lui Moor's Landing de pe fluviul 
Beaulieu. Mintea lui Tweed reluă pasajul din dosarul lui Andover despre invazia 
mongolă în Vest. 

Şi apoi, mai era asasinarea macabră a lui Hilary Vane, când sosise la 
aeroportul din Londra cu Cord Dillon. Crimă comisă de o femeie cu o pălărie cu 
boruri largi. Reluă din memorie raportul lui Vane. Trei dintre cei mai importanţi 
oameni de ştiinţă în probleme Stealth dispăruseră în Orientul îndepărtat, după 
spusele lui Dillon. Toate drumurile duceau în Extremul Orient. 

Doctorul Wand era patronul lui  Moonglow  Trading&Mercantile 
Internaţional din Hong Kong. Nimeni nu ştia ce comercializează. Mercantile? 
Asta îi suna a ceva legat de nave. Apoi, duelul verbal cu Wand de la luxoasa 
vilă de la Waterloo. Cel mai ciudat om pe care îl cunoscuse vreodată. 

Mai întâi fusese zărit în vila de la The Boltons, de la Londra, de către 
Butler. Apoi apăruse la Bruxelles într-un hotel de lux, urmărit îndeaproape de 
Marler, de la aeroport până la Bellevue Palace. Un om care umbla foarte mult, 
misteriosul doctor Wand. 

El era, de asemenea, director la Moonglow Refugee Aid Trust 
Internaţional. Refugiaţi? Hugo Westendorf, omul de fier al politicii germane - 
înainte de brusca lui retragere - aplicase un program dur în Europa, menit să 
stopeze invazia refugiaților. Asta după spusele lui Gaston Delvaux. 

Andover, Delvaux, Westendorf. Toţi trei reprezentanţi remarcabili ai 
inteligenţei din Europa de Vest. Toţi sunt acum nişte oameni distruşi de o 


conspirație oribilă - răpirea ce presupune o presiune psihologică maximă 


pentru a-i zdrobi. În mintea lui Tweed se înjgheba un sistem. Dar mai avea încă 
nevoie de date. 

Înainte de vizita sa la MOD, Tweed îl întâlnise pe Dillon Cord, director 
adjunct al CIA - foarte important, trimis special al preşedintelui Americii. În 
timpul scurtei lor întâlniri, Tweed îl calmase pe Dillon. 

— Mi-am tocit fundul aşteptându-te, Tweed, începuse Dillon în felul său 
caustic. 

— Deci, ai avut timp să-ţi revii după călătorie şi să te refaci după accesul 
de gripă, îi răspunse Tweed inspirat. Nu, aşteaptă să termin. Mă preocupă 
această problemă vitală, Stealth... 

Îi povesti totul despre vizita în Belgia, despre asasinarea bizară a lui 
Andover la Liège şi despre discuţia cu Gaston Delvaux. Îmblânzit, Dillon dădu 
din cap şi se ridică luându-şi valiza. 

— Atunci, pot prinde avionul spre Washington. Ştiu destule pentru a-i 
spune preşedintelui că ai intrat în pâine... 

„Ce responsabilitate”, se gândi Tweed. Ridică din umeri. Făcea parte din 
meseria sa. Îi reveni în memorie discuţia cu Fieldway. Când va avea ocazia, o 


să-l ia deoparte pe Willie Fanshawe şi-o să-l întrebe cum vede Burgoyne viaţa. 


ACCIDENT DE AVION ÎN ORIENTUL ÎNDEPĂRTAT. TOŢI MORŢI. 


Văzu afişul lângă un stand de ziare Evening Standard. De ce-şi aminti 
imediat de Paula şi de ce se întreba cum s-o fi descurcând? 


Paula ieşi din magazin cu sacoşa cu cumpărături înfăşurată pe braţul 
stâng. Tocmai cumpărase o pereche de cizme din piele, înalte până la 
genunchi. Vremea se răcise. 

În timp ce mergea pe trotuar, se uita prin vitrinele magazinelor. Un 
Lincoln Continental verde mergea încet în spatele ei. Îi văzu imaginea într-o 
vitrină. De ce trebuia să meargă americanii în maşinile astea lungi ca nişte 
nave de război? Consumatori de benzină. Aşa le numeau. Şi chiar erau. 

Maşina opri la câţiva metri în faţa ei. Uşa din spate se deschise larg. 
Strângându-şi buzele, făcu un pas la dreapta ca s-o evite. Când ajunse în 
dreptul uşii două mâini puternice o înhăţară de umăr. O voce puternică cu un 


pronunţat accent englezesc. 


— Urcă în maşină, doamnă. Te ducem înapoi la Hilton... 

Paula rezistă impulsului de a se opune. Îşi aminti instructajul lui Hary 
Butler din timpul cursurilor dure de antrenament. „Momentul când poţi 
împiedica să fii răpit este când se face prima încercare. Mai târziu, e prea 
târziu...” îşi relaxa repede corpul şi se lăsă trasă înăuntru. Şoferul avea şapca 
trasă mult peste ochi şi privea în oglinda laterală ţinând motorul în funcţiune. 

Paula se propti cu mâna stângă de acoperişul maşinii ca să se 
echilibreze. Corpul ei relaxat se încorda dintr-odată. Cu toată puterea îşi dădu 
fundul înapoi. Lovi un pântece moale. Îl auzi pe agresorul ei gemând. Ceea ce 
se întâmplă pe urmă se petrecu atât de repede, încât nici nu-şi dădu seama. 

Un scuter apăru ca din senin. Conducătorul lui sări, lăsându-l să cadă. 
Nield, cu un box în mâna dreaptă îl izbi într-o parte a maxilarului. Sângele ţâşni 
pe faţa agresorului. După o secundă, Newman îi sări în spate lovindu-l cu 
pumnul în rinichi. 

Bărbatul gras scoase un urlet oribil şi se prăbuşi pe caldarâm. Paula se 
dădu deoparte. Newman îl apucă de părul cenuşiu şi de dosul pantalonilor. Îl 
aruncă în spatele maşinii, unde rămase nemişcat. 

Nield ajunsese la geamul deschis, unde şoferul privea îngrozit. Îl lovi uşor 
şi-i şuieră în franceză: 

— Cară-te sau îţi rup gâtul... 

Newman trânti uşa din spate. Şoferul bâjbâia după frână. Apucă volanul 
cu mâini tremurătoare. Maşina uriaşă porni de lângă trotuar, în timp ce 
Newman îi luă numărul. 

— Nu-i nevoie, îi strigă Nield. 

Lincoln-ul mergea în zigzag pe mijlocul drumului. Un camion care venea 
din urmă puse frână. Dar, prea târziu. Ciocni maşina din spate. O altă maşină, 
pe care era scris cu litere mari POLIŢIE, opri alături. Doi poliţişti în uniformă 
coborâră şi deschiseră uşile de la Lincoln. 

— Hai să mergem, spuse Newman luând-o pe Paula de braţ. Nu ne mai 
interesează ce va urma... 

Străduindu-se să meargă normal, Paula privi în urmă. Pete Nield era 
călare pe scuter şi mergea în urma lor. Strânse braţul lui Newman. 

— Îţi mulţumesc, Bob, spuse ea. Dar te lăsasem la magazin. 

— Şi eu te-am urmat la o distanţă discretă. 


— Cu alte cuvinte, am devenit o ţintă. 


— Tweed a devenit ultima ţintă. Prin tine. Şi te-ai descurcat bine. Dar, de- 
acum încolo, va trebui să fii mult mai pe fază decât ai fost vreodată în viaţa ta. 

— Am înţeles. 

— Şi-acum, dacă domnii Fanshawe şi Burgoyne se mai află la Hilton, la 


aperitive, hai să-i vedem cum reacţionează. Când te vor vedea. 


Cei patru se aflau încă în hol cu paharele pline în faţă. Burgoyne stătea 
lângă Lee, iar Willie lângă Helen. Newman aprecie că erau cam la a treia serie 
de aperitive. Paula îi urmări atent în timp ce se apropia de masă. 

Bineînţeles că Willie sări cu un zâmbet luminos să le aducă scaune. Când 
îi instala, începu să pălăvrăgească. 

— Arătaţi grozav. Amândoi. Nimic nu e mai bun ca o plimbare pe soare. 
În Hong Kong obişnuiam adesea să mă plimb. Dar aici am devenit greoi ca un 
urs. În perioada de hibernare. Ei, vremuri vechi însorite şi cu un furnicar de 
oameni. Trăiai cu adevărat. Paula, vino să stai între mine şi Helen. E-n regulă, 
Newman? lată un băiat bun. 

— Presupun că vreţi să beţi ceva, spuse Burgoyne degajat. 

— Dacă ne oferă cineva, replică Newman privindu-l direct. Paula? 

— Apă minerală, fără gheaţă şi fără lămâie, te rog. 

— Eu am să iau un scotch dublu. Sec, hotărî Newman. Burgoyne chemă 
un chelner în felul său arogant, făcându-i semn cu degetul arătător. 

„Fără îndoială, se gândi Newman, servitorii se înghesuiau în Hong Kong 
când erau chemaţi printr-un asemenea gest.” Burgoyne comandă băuturi. 

— Nu pleca, se răsti el. N-am terminat. Aş dori o ţigară. 

Cutia cu ţigări fu adusă imediat. Burgoyne, tacticos, săvârşi întregul 
ritual. După ce examina conţinutul cutiei, alese o ţigară, o duse la ureche, o 
frecă între degete, apoi o scutură puţin. 

— Aşa mai merge. 

— Un cuţitaş pentru ţigări, domnule? 

— Am. Grăbeşte-te cu băuturile. Musafirii mei or să moară de sete. 
Maurice, protestă blând Willie, tu chiar îi cam calci în picioare pe chelnerii ăştia. 
Burgoyne îşi ridică privirile spre el. 

— O merită. Dac-ar avea cap, n-ar fi chelneri şi nu şi-ar petrece viaţa 
slugărindu-i pe alţii. 

— Am întâlnit chelneri foarte buni, îl contrazise Paula. Pregătiţi la cele 


mai bune hoteluri. 

— Dacă nu ţii seama de cât timp le trebuie ca să aducă nişte băuturi... 

— Dar n-a trecut mult, spuse Paula fără să cedeze. Burgoyne o privi, ochii 
lui reci ca gheaţa păreau să privească prin ea citindu-i gândurile. Îşi plecă ochii. 
Câţi bieţi subalterni, se întrebă ea, îşi coborâseră ochii sub privirile lui. Omul 
ăsta avea suflet de aisberg. Helen interveni ca să mai calmeze spiritele. 

— Văd că aţi făcut cumpărături. Ceva drăguţ? 

Ochii ei cenuşii, distanţi o priveau pe Paula care scosese cizmele din 
sacoşă. Se aplecă înainte. Helen îşi trecu degetele puternice şi suple peste 
piele. O privi pe Paula în timp ce comentă: 

— Sunt atât de fine. Cu toate astea nu le-aş putea purta. Cizmele îmi irită 
mereu picioarele. 

— Şi ce picioare grozave irită, remarcă Burgoyne, cu faţa mai întunecată 
ca oricând. 

— Vorbim despre cizme, i-o reteză Lee. Se întinse şi luă una mângâindu-i 
suprafaţa. Îşi pusese ţigaretul pe masă. Paula întinsese mâna să-l examineze. 
Lee i-l smulse cu cealaltă mână. 

— Să nu mă crezi nepoliticoasă, dar îi cad uşor pietrele. E un cadou pe 
care l-am primit de la un iubit bogat. Când n-am ieşit la timp cu ce se aştepta, 
a devenit nesuferit. Aşa că am renunţat la el. Dar am păstrat cadoul. Îi înapoie 
cizma, îşi băgă o portţigară în ţigaret fără să o aprindă şi se întoarse către 
Burgoyne. 

— Maurice, spuse ea, aruncându-şi pe spate părul blond, ai putea să-mi 
cumperi o pereche ca astea. 

— Aş putea, aprobă el cinic. 

Era clar că n-avea de gând să-i cumpere. În acea clipă sosi un chelner 
care i se adresă lui Willie. 

— Un telefon pentru dumneavoastră, domnule. 

— Ce plictiseală! Willie se ridică imediat mişcându-se mai iute ca de 
obicei şi ocoli masa. Scuzaţi-mă, vă rog. Am să vorbesc din camera mea. E prea 
mult zgomot aici jos... 

De-abia plecase Willie, când chelnerul reveni şi-i spuse lui Burgoyne: 

— Un telefon şi pentru dumneavoastră, domnule. 

— Trebuie să fie Liege, spuse Burgoyne pentru sine. Apoi ridică vocea. 


Fă-mi legătura în cameră, am dosarele sus. De-acum ştii, sper, numărul 


camerei mele. Am să semnez eu nota pentru băuturile servite până acum... 


Câteva minute mai devreme, în biroul său de la vila Waterloo, doctorul 
Wand îşi ridică privirile spre şoferul în uniformă pe care-l chemase. Purta încă 
ochelarii negri. 

— Joseph, dă-mi-l pe Vulcan la telefon, dacă eşti atât de bun. Îi ştii 
numărul camerei de la hotel... 

Trebui să aştepte puţin în timp ce şoferul vorbi cu operatorul de la Hilton. 
Când luă receptorul, Wand avea buzele strânse. 

— Alo, spuse vocea unui bărbat. 

— Eu sunt. Vreau să-ţi spun că sunt foarte nemulţumit. O tânără femeie 
trebuia să fie adusă cu maşina ca oaspete al nostru. Tocmai am aflat că în loc 
să avem plăcerea prezenţei ei, invitaţia a fost tratată fără pic de consideraţie. 
Foarte desconsiderată, aş putea spune. 

— Scuzele mele... 

— După câte ştii, mă interesează extrem de puţin scuzele. Mă 
interesează doar rezultatele. 

— A fost un aranjament pripit. Te-am prevenit la ultima convorbire că 
aranjamentele astea grăbite sunt periculoase. 

— Câtă dreptate ai, spuse Wand pe ton mieros. Chiar îmi amintesc când 
ai spus. Dar îmi amintesc, de asemenea, că m-ai asigurat că instrucţiunile mele 
vor fi îndeplinite fără întârziere. Aş putea chiar spune că ai reuşit un fiasco 
total. Într-atâta, încât următoarea invitaţie va fi cu mult mai dificilă. 

— Te asigur... 

— Sunt în egală măsură extrem de puţin interesat de asigurările tale. 
Noile instrucţiuni sunt să cooperezi cu Joseph. Simt că el va reuşi acolo unde tu 
ai dat greş. Te-ai simţi ofensat dacă te-aş întreba dacă nu cumva nu mi-ai auzit 
instrucţiunile? Repet, fii atât de bun şi cooperează cu Joseph. Va intra în curând 
în legătură cu tine. De fapt, dragă domnule, foarte curând. 

Wand închise telefonul înainte ca omul de la celălalt capăt al firului să 
apuce să răspundă. Se lăsă pe spate în scaunul său, iar şoferul rămase drept şi 
foarte tăcut. În timp ce-l studia pe Joseph, ochii din spatele ochelarilor nu 
exprimau nimic. 

Atitudinea i se schimbă imediat şi deveni amabil. Întinse o mână şi 
aprinse lampa de pe birou. 


— Paula Grey este doamna de prezenţa căreia vrem să ne bucurăm. Am 
cea mai mare încredere în capacitatea ta de a îndeplini această mică sarcină. 
Studiază situaţia asemenea unui comandant victorios, care face mai întâi o 
recunoaştere atentă. 


— Voi face asta cu proxima ocazie, răspunse şoferul. 

— Ai observat vreo reacţie - surpriză, supărare - la vreunul dintre cei 
patru când am intrat? întrebă Newman. 

Erau singuri în holul de la Hilton. Lee şi Helen urcaseră în camere să se 
învioreze, iar Willie şi Burgoyne încă nu se întorseseră de la telefon. Newman 
sorbi din whisky în timp ce Paula se încruntă. 

— Am fost dezamăgită, i-am urmărit pe toţi ca un şoim. Willie părea 
încântat să mă vadă. Burgoyne era ca de obicei, distant. Le-am urmărit 
îndeosebi pe Helen şi pe Lee. Dar n-am observat nimic. 

— Careva e o bună actriţă - sau poate un bun actor... 

— Bob! Paula îl strânse de braţ. Tocmai mi-am amintit - la Londra, 
verificându-le trecutul, am aflat că amândouă au fost cândva actriţe. 
Observaţia ta mi-a amintit de asta. Tu le-ai studiat bărbaţii? 

— Ca un proverbial şoim, exact cum ai spus. Deci ne-am încheiat 
socotelile, am tras o linie. De acum încolo va trebui să ai mai multă grijă. Asta a 
fost o tentativă de răpire în plină zi. 

— Ştiu. Ea se cutremură - era o reacţie întârziată. Mulțumită ţie şi lui 
Pete, supraviețuiesc. Nu sunt sigură că m-aş fi descurcat. 

— Îţi dai seama de ce au vrut să te răpească? Îţi aminteşti că ţi-am spus 
că adevărata ţintă este Tweed. Intenţionează să repete scenariul cu Andover şi 
Delvaux. Unuia i-a fost trimis braţul retezat al fiicei sale, iar celuilalt, mâna 
soţiei. 

— Încerci să mă sperii? întrebă ea calmă. 

— Încerc să-ţi sperii imprudenţa. Deci ai să faci cum îţi spun. 

— Adică ce? 


— Până se întoarce Tweed, ai să mănânci numai aici în hotel... 


— Începe să devină apăsător... 

— Pentru numele lui Dumnezeu, aşteaptă să termin. Sunt trei 
restaurante, inclusiv cel de pe acoperiş. Astfel încât vei avea oarecare 
varietate. Apoi, mai sunt două pe strada asta: Les Arcades şi Copenhagen 
Tavern. Dar vei merge acolo doar însoţită de unul din noi: eu sau Pete. 

— Presupun că ai dreptate. Se lumină la faţă. Am să mă pot concentra să 
le cunosc mai bine pe Lee şi pe Helen. 

— E o idee bună. Newman se opri şi mai luă o gură de whisky. Fără să uiţi 
că una din ele este după toate probabilitățile o criminală cu sânge rece. 


ACCIDENT DE AVION ÎN ORIENTUL ÎNDEPĂRTAT. TOŢI AU MURIT. 


Ca de obicei, Tweed spuse taxiului să-l ducă la staţia de metrou Regent 
Park. De acolo mai erau cam două minute de mers pe jos în jurul lui Park 
Crescent până la sediu. Cumpărase Evening Standard, dar nu-l citise. Intră în 
birou cu ziarul sub braţ şi se opri. 

Monica se ridică încet de la birou, cu faţa crispată. Pe birou, în faţa ei se 
afla deschis un exemplar din Evening Standard. Aşteptă ca Tweed să-şi pună 
impermeabilul în cuier şi să se aşeze la locul său. 

— Spune-mi. Acum. 

— Philip Cardon e mort. Nu doar cel mai bun agent al nostru din Orientul 
îndepărtat, ci şi un bărbat atât de drăguţ. 

— Cum poţi fi sigură? întrebă Tweed pe un ton neutru. 

— Ziarul. Zborul de Bangkok la Londra. Puțin după ce a decolat, a 
explodat în aer prăbuşindu-se în junglă. Nici un supravieţuitor. Se presupune că 
a fost o bombă... 

— Dar cum poţi fi sigură că Philip era la bord? insistă Tweed cu o umbră 
de nerăbdare. 

— Lista pasagerilor a fost comunicată cu o viteză extraordinară. Poţi 
vedea şi tu, spuse ea cu o vehemenţă neobişnuită, arătându-i ziarul. 

Tweed privi unde arăta ea cu degetul. Philip Cardon - consultant. 

— Monica, ţi-am spus, când mi-ai telefonat la Bruxelles, să se întoarcă la 
Hong Kong şi să vină acasă pe ruta Pacific. Nu te-a mai sunat? 

— Ba da, şi i-am transmis instrucţiunile. După cum mi-ai spus, am insistat 


că este vorba de un ordin. 


Tweed se ridică. 

— Întotdeauna, după cum ştii, dau mână liberă oamenilor mei. Nu eu, ci 
ei sunt acolo. Cine poate şti ce l-a determinat pe Philip să ia acest avion? Poate 
că-l urmarea cineva şi s-a hotărât să revină la planul său iniţial. 

Monica izbucni în lacrimi. Tweed o îmbrăţişa cu putere, bătând-o afectuos 
pe spate, apoi spuse cu vocea, în mod deliberat, calmă: 

— Mi-ar prinde bine o ceaşcă de cafea. Poate că şi ţie. 

După ce Monica ieşi în grabă, Tweed se duse la fereastră, cu mâinile 
strânse la spate. Nu vedea ziua cenuşie de noiembrie, nici burniţa şi nici 
oamenii ce se grăbeau prin frig, cu umerii aduşi, cu mâinile în buzunare. 

Philip Cardon fusese cel mai bun agent al său în Orientul îndepărtat. Un 
vrăjitor în ale deghizării. Cu pomeţii lui proeminenţi, se costumase în ţăran şi 
călătorise departe în China fără să fi fost depistat. Faptul că folosea curent 
dialectul din Canton, îl ajutase. Şi era un bărbat drăguţ. 

Ca şi în alte momente de aducere aminte, Tweed îşi întoarse gândurile la 
piesele disparate ale mozaicului pe care şi-l construise în minte. Doctorul 
Carberry Hyde. În spatele ferestrei, numărul oamenilor era din ce în ce mai 
mare. Era după-amiază târziu: începea aglomeraţia. Doctorul Carberry Hyde 
părea a fi omul pe care îl căuta de atâta timp. 

Totul se potrivea. Chirurgul avea îndemânarea necesară să ducă la bun 
sfârşit hidoasele amputări. Fusese eliminat din top - în mod justificat. ÎI plăcea 
să întreţină relaţii cu diverse femei, iar apetitul părea să-i crească în urma 
intervențiilor chirurgicale - dacă informaţiile sale despre acel tip de om erau 
exacte. Aruncă o privire peste umăr în timp ce în birou intrară doi oameni. 

Hary Butler ţinu uşa deschisă pentru Monica, deoarece aceasta ducea o 
tavă cu trei ceşti şi farfurii, un ibric de cafea, lapte şi zahăr - pentru Butler. 
Hary avea sub braţ câteva folii de plastic ce conţineau fotografii lucioase. 

— Ai vizitat-o deja pe doamna Goshawk la Brockenhurst? întrebă Tweed. 

— Da. Am gonit ca vântul, dar numai în limitele vitezei legale. Butler 
afişă un zâmbet neobişnuit. Întocmai. 

— Şi eu, spuse Monica pe când turna cafeaua în ceşti, am descoperit 
ceva ciudat despre Burgoyne. Este nepotul bătrânului comandant pe care l-ai 
cunoscut anul trecut la Aldeburgh. Cel despre care bănuiai, deşi se retrăsese, 
că încă mai colabora cu Serviciul Secret Militar. 


— Asta e o coincidenţă stranie, răspunse Tweed. lar aici presupun că 


sunt pozele mărite ale doctorului Hyde. 

Tweed ridică o folie şi scoase o poză ca s-o examineze de aproape. O 
fotografie de mâna întâi. Mărit, chipul doctorului îi displăcea şi mai mult. Era 
ceva viclean în surâsul pe care îl adresa fotografului. Dar asta era o abatere 
binevenită de la subiectul Philip Cardon. 

— Cum a mers cu doamna Goshwak? 

— Grozav. Nici n-a vrut să-mi vorbească la început. l-am arătat 
legitimaţia de la Secţia Specială. l-am spus că se află în pericol de moarte. 
După aceea nu mai prididea să răspundă la întrebări. Doctorul Carberry Hyde - 
ea-l ştia drept doctorul Hyde - a locuit în gazdă la ea. Cred că pentru o sumă 
substanţială - îi era jenă să spună cât. 

— Când? întrebă Tweed. 

— Hyde a plecat de la April Lodge acum două luni. 

— Ceea ce coincide cu operaţia de amputare a antebraţului lui lrene 
Andover. N-are idee unde s-a dus? 

Butler, neobişnuit să facă gesturi teatrale, zâmbi. Tweed aşteptă 
răbdător. 

— În Belgia. Doamna Goshawk are o vedere pe cămin. Din Ostande. Am 
citit scurtul mesaj de pe verso: „îmi e dor de mâncarea dumitale 
nemaipomenită. S-ar putea să mă întorc în curând. Hyde”. Timbrul era de acum 
două luni. 

— Deci Hyde se găsea în Belgia când a fost amputată mâna Luciei 
Delvaux. Bănuiesc că a doua propoziţie intenţionează să inducă în eroare. 

Tweed se simţea enervat deşi, aparent, rămăsese la fel de calm. Asta se 
întâmpla înainte foarte des: în lunga perioadă în care aduna date care păreau 
să nu ducă nicăieri. Apoi dezvăluirea unui adevăr! Adesea pornind de la un fapt 
lipsit de importanţă. În acest caz, indicarea de către Rabin a localităţii April 
Lodge drept adresă a doctorului Hyde. 

— Hyde a stat la ea înainte, adăugă Butler. Cam trei ani în urmă, după 
spusele doamnei Goshawk. 

„Asta, se gândi Tweed, punea gaz pe foc”. În urmă cu trei ani, Hyde 
fusese destituit, pierzându-şi dreptul de a profesa. De ce s-a retras lângă New 
Forest? Fusese contactat în urma scurtei ştiri care apăruse în ziare? Dacă da, 
cine îl contactase? Fanshawe? Burgoyne? Tweed deveni dintr-odată foarte 


activ. 


— Monica, fă-mi legătura cu Benoit. În timp ce vorbesc cu el, sună la 
aeroportul din Londra şi reţine-mi un loc pentru Bruxelles, pentru mâine după- 
amiază. Apoi un bilet pentru Hamburg. Când termini, fă-mi un pachet cu 
treizeci de poze ale lui Hyde. Apoi aranjează ca un curier să le ducă urgent la 
Bruxelles, lui Benoit. Să i le dea lui personal. 

— Vrei cumva să stau şi în cap între timp? întrebă Monica strâmbându- 
se. Tweed încuviinţă din cap. Regretul ei profund pentru moartea lui Philip 
Cardon avea să-i revină. Dar, pentru moment, activitatea febrilă i-l scotea din 
minte. Monica îi făcu semn când obţinu legătura cu Benoit. 

— Eu sunt pe direct. Tu? începu Tweed discuţia. 

— Întâmplător, da. Poţi să-mi spui de ce fac mereu greşeala de a fi în 
birou când suni tu? Nu s-a mai întâmplat nimic în legătură cu Delvaux. 
Prietenul nostru îşi petrece aproape tot timpul la uzina sa. Deci? Ce pot face 
pentru tine? 

— S-ar putea să fi dat de urma unui doctor care a tăiat mâna Luciei 
Delvaux. Un anume doctor Carberry Hyde. Cred că este în Belgia. Poţi încerca 
să afli unde? Îți trimit prin curier treizeci de poze ale individului. 

— Pică bine, prietene. Infracţiunile şi-au luat, se pare, vacanţă. Asta nu 
va dura mult. Dar pot pune o echipă să verifice hotelurile. 

— Concentrează-te asupra celor mai mici. Această vulpe va încerca să 
stea la adăpost. Curierul va ajunge la tine în această seară. 

— E plăcerea mea. O să întoarcem Bruxelles-ul pe dos. 

Tweed închise telefonul. Butler îşi bea ceaşca de cafea. Monica pusese 
treizeci de poze ale lui Hyde într-o folie, iar pe aceasta într-o geantă uzată care 
să nu atragă privirile. l-o dădu lui George, portar şi paznic, care tocmai intra. Îi 
dădu instrucţiunile. După ce acesta plecă, se întoarse spre Tweed. 

— Ai un bilet rezervat pentru Bruxelles, pentru mâine după-masă. lată 
detaliile. Se pare că singurul mod de a ajunge de la Bruxelles la Hamburg este 
prin reţeaua Hamburg Airlines. Cred că e particulară. Dar de ce Hamburg, 
dacă-mi permiţi curiozitatea? 

— Vreau să vorbesc cu Hugo Westendorf, cândva Omul de Fier al 
Germaniei. Nu-mi prea face plăcere. Mă aştept să dau peste un alt om distrus - 
dintre ale cărui rude apropiate una a fost răpită. 


Doctorul Wand studie o hartă a Danemarcei în biroul său de la vila din 


Waterloo. O împături când Jules, valetul, se apropie de biroul său. 

— Scuzaţi-mă că vă întrerup, domnule. Vulcan este la telefon. Spune că 
nu are mult timp. Întotdeauna mi-aţi spus că atunci când sună... 

— Mulţumesc, Jules. Asta-i tot. 

Când uşa se închise, Wand ridică receptorul. 

— Da. Eu sunt. Care-i problema? 

— Sun de la poştă, dar e coadă la telefon. Tweed a dispărut. 

— Eşti foarte sigur? Şi, dacă da, unde s-ar fi putut duce cunoştinţa 
noastră? 

— Sunt sigur, continuă grăbită vocea bărbatului. Dar n-am idee unde s-a 
dus... 

— Poate la Londra? 

— Nu cred, de vreme ce a lăsat-o aici pe domnişoara Grey. Am impresia 
că de obicei călătoresc împreună. 

— Să fie la Hamburg? 

Era o notă amenințătoare în vocea lui Wand, notă care fusese absentă 
până în acest moment. 

— Presupun că e posibil. Da, se poate. Mi s-a părut că Delvaux l-ar fi 
menţionat pe Westendorf în discuţia cu Tweed de la Château Orange. 

— Parcă da. Te rog, continuă cu sistemul care s-a dovedit încununat de 
succes. 

Când termină convorbirea, Wand apăsă pe un buton de sub birou, 
chemându-l pe Jules. Începu să-i vorbească înainte ca acesta să fi închis uşa: 

— Ţi-aş fi recunoscător dacă ai trata chestiunea asta ca pe o problemă de 
maximă importanţă. Avionul Lear trebuie să fie gata de zbor la aeroportul 
Zaventem mâine în orice moment. Pilotul să pregătească planul de zbor pentru 
Hamburg. 

— Voi telefona imediat... 

— Cred că nu m-am exprimat destul de clar. Credeam că am spus 
maximă importanţă. Jules, am vrut să spun că, în loc de a folosi telefonul, ar 
trebui să te duci cu o maşină la Zaventem. Chiar acum. Cu alte cuvinte, 


sublinie blând Wand, să-i transmiţi personal instrucţiunile mele pilotului. 


În dormitorul său de la Hilton, Paula citea o carte, în timp ce Newman se 


uita afară pe geam. Aburii grei ai înserării se năpusteau din toate părţile asupra 


Bruxellesului. Marler fuma o ţigară şi-l privea pe Newman. Scutură ţigara. 

— Deci s-a hotărât că vom cina la Baron de Boeuf, aici, la primul etaj? 

— Nu prea merită să ieşim, spuse Paula închizând cartea. Cred că se lasă 
ceaţă. 

— În acest caz, se decise Marler, ridicându-se, cred că am să fac un tur 
până la aeroport. 

— Pentru ce? întrebă Newman. 


— Ca să văd dacă mai e acolo avionul doctorului Wand. 

Când Tweed intră în hotelul Brown, pe strada Albemarle, comandantul 
Noble sări în picioare de pe scaunul din hol. Spre surpriza lui Tweed, Noble îl 
sunase mai devreme invitându-l la cină. 

— Nu mai spun nimic - chiar dacă suntem pe direct - îţi convine ora 
optsprezece şi jumătate? propusese el. 

Tweed acceptase nedumerit. Merseră direct în sufrageria luxoasă, 
lambrisată şi luară loc într-un colţ, la o masă mai retrasă. Tweed ceru numai 


apă minerală, friptură şi cartofi natur. Când chelnerul plecă, se întoarse spre 


celălalt. 

— De ce aici? 

— Pentru că mesele sunt bine separate. Nimeni nu ne poate auzi. Şi asta 
e important. 


— Ai luat vreo decizie? întrebă Tweed. 

— Am avut o conferinţă particulară cu amiralul. Doar noi doi. 

— Cu amiralul însuşi. Văd că aţi luat treaba în serios. 

— Da. Crezi că acel avion uşor Stealth, pe care l-a construit Delvaux la 
uzina sa din Herstal, mai există? 

— Sunt sigur că da. De ce? 

Tweed aşteptă până ce chelnerul destupă pentru Noble sticla de 
jumătate cu vin roşu. Aruncă o privire în restaurantul confortabil. Erau foarte 
puţini clienţi. Noble fixase ora cinei. 

— Pentru că, spuse Noble, savanții noştri au nevoie de acest avion. Ei 


cred că acel sistem poate funcţiona - poate detecta vasele Stealth. Omologul 


amiralului de la aviaţie este de aceeaşi părere - sistemul radar ar putea să 
depisteze avioanele Stealth. 

— În acest caz, pentru că e vorba de un avion, nu cumva cei de la aviaţie 
vor să pună mâna pe el? 

— Ar fi făcut-o. Pe faţa roşcovană a lui Noble trecu un zâmbet, iar el 
ridică paharul spre Tweed. Dar, din fericire, tu ai venit la mine. Eu am aflat 
primul. 

— Nu-i poţi telefona lui Delvaux, îl avertiză Tweed. După cum ţi-am spus, 
castelul lui e înţesat cu microfoane. 

— Atunci mergem direct la uzină. lau cu mine nişte experţi. Vom 
demonta avionul şi-l vom aduce aici. 

— O să ai nevoie de mai multe camioane. Aşa am aranjat cu Delvaux. 

— Ăsta-i alt motiv pentru care am vrut să te văd. Camioanele vor lua 
prea mult timp. Să le îmbarcăm pe un feribot, să le debarcăm la Zeebrugge, 
apoi să repetăm întreaga operaţiune în sens invers. 

— Ai vreo idee mai bună? 

— Da. Mult mai rapid. Un grup de elicoptere mari tocmai sunt asamblate 
în acest moment. Liège are un aeroport, iar compania Delvaux are propriile 
sale mijloace de transport. Vom folosi camioanele companiei pentru a 
transporta avionul dezasamblat şi lotul de radare pe care ni le oferă Delvaux, 
până la aeroportul Liege, apoi elicopterele le vor aduce aici. 

— E mai bine aşa, acceptă Tweed. E mult mai rapid. Dar e o problemă - 
aeroportul Liege. Cum o să le explici controlorilor de zbor faptul că o flotă de 
elicoptere aterizează la ei? 

— Speram să mă poţi ajuta. Noble zâmbi din nou. De aceea te-am invitat 
la cină. 

— Benoit, spuse deodată Tweed. Desigur, inspectorul-şef Benoit, un om 
în care am deplină încredere. Şi nici nu pune multe întrebări. Îl voi suna să 
aranjeze ca o echipă de oameni în civil să fie la aeroport când vor sosi 
elicopterele. E o idee bună să folosiţi camioanele lui Delvaux. Oamenii de la 
aeroport vor crede că e vreo comandă confidențială de export. Belgienii au 
impresia că pot vinde armament oricui are bani să plătească. Neoficial. Cu atât 
mai mult acum - când industria de armament e în impas. În afară de uzina lui 
Delvaux, complexele de armament, cândva uriaşe, de la Liège, şi-au încetat 
activitatea. 


— Mă îngrijorează ziariştii din Liege, remarcă Noble. 

— N-o să fie nici unul acolo. Benoit va avea grijă de asta. Când pornesc 
elicopterele? 

— Mâine-seară. 

Tweed era uimit. Amiralitatea luase într-adevăr foarte în serios problema 
Stealth. Şi se mişca foarte repede. 

— Mă bazez pe o femeie foarte deşteaptă şi pe vederea ei excepţională, 
reluă Tweed. 

— Paula Grey? Da. 

— Fata care cu ani în urmă a detectat o rachetă pe rampa de lansare în 
zona Balticii, îi aminti Noble. Intenţionez să pariez toţi banii pe Paula Grey. 
Gândeşte-te, mi-aş putea risca întreaga carieră. 


Noaptea târziu, Tweed se întoarse singur la noua sa locuinţă din strada 
Walpole din Chelsea. O închinase de la Howard, şeful său, care o folosise 
cândva pentru aventurile sale cu diferite prietene. 

În ultima vreme însă, Howard se întorcea în fiecare noapte la 
proprietatea sa din Berkshire, petrecându-şi serile cu soţia sa. Teoria Monicăi 
era că „Îşi ieşise din ritm”. Tweed se îndoia, el avea o altă explicaţie. 

Cynthia, soţia lui Howard - Tweed ştia - avusese o legătură îndelungată 
cu un celebru bancher. Şi, cam pe când se terminase această relaţie, el auzise 
o frântură de conversaţie cu totul întâmplător. Uşa de la biroul lui Howard era 
pe jumătate deschisă în timp ce Tweed trecuse pe acolo, cu gândurile aiurea, şi 
auzise vocea ascuţită a Cynthiei. 

— Zece femei, nu mă deranjează. Mulţi dintre voi, bărbaţii, nu puteţi 
rezista în faţa unei noi perechi de picioare. Dar unsprezece e deja prea mult. 
Aşadar, să te văd de-acum seara acasă. Sau deloc... 

Înainte de lunga sa plimbare spre Walpole, Tweed luase un taxi din spate 
de la Brown până la Park Crescent. Acolo, Monica îi făcu legătura cu Bruxelles- 
ul. 

— lar, îl tachina Benoit pe Tweed. Mă nimeresc în birou la momentul 
nepotrivit. Mai bine dă-i drumul. Ce mai e? 

Tweed îi schiţă pe scurt planul lui Noble. Benoit îl ascultă fără să 
comenteze. Tweed evită orice referire la Stealth. 

— ne îngrijorează ziariştii din Liege, conchise Tweed. 


— Ce ziarişti? replică Benoit. Voi fi eu însumi la aeroportul Liege. N-o să 
fie nici o problemă să închid aeroportul. Vechea glumă răsuflată, prezenţa unei 
bombe la bordul unui avion. Mă voi afla acolo până ce toată marfa va fi 
îmbarcată... 

— N-ai uitat că directorul uzinei din Herstal va cere verificarea identităţii? 
îl întrebă Monica îndată ce Tweed termină convorbirea. 

— Nu. l-am dat lui Noble cartea mea de vizită cu „T” -ul îngroşat. 
Directorul uzinei va coopera. 

Se îndreptă spre cea mai mare dintre cele trei hărţi de pe perete - cea în 
care erau înfipte piunezele ce marcau locul unde dispăruseră vase pe glob. 
Înfipse o altă piuneză. 

— Asta pentru ce-i? întrebă Monica. 

— Comandantul Noble mi-a spus că un alt vas a dispărut în largul Capului 
Bunei Speranţe. Texel, un cargobot olandez de 8000 de tone. Abătut din drum, 
departe în sud, şi apoi dispărut ca un nor de fum. 

— Pe furtună, presupun? 

— Furtuna a trecut la fel de repede cum s-a stârnit. Tweed tăcu. Şi a fost 
urmată de o ceaţă deasă. Şi din nou nici un SOS nu a fost recepționat de alte 
vase ce navigau mai la nord. 

— Pare ciudat. 

— Cu atât mai ciudat, cu cât ştii că Texe/ trebuia să treacă pe la Port 
Elizabeth, cam la trei sute de mile de ultima sa poziţie raportată în drum spre 
Indonezia. Când nu a sosit, au fost trimise imediat avioane să-l caute. Nu s-a 
găsit nici o urmă de epavă. Nici un supravieţuitor... 

După lunga sa plimbare făcută la întoarcerea către casă, Tweed ar fi 
trebuit să doarmă buştean. În schimb, se suci şi se răsuci toată noaptea: dormi 
în reprize scurte. Îi apăru mereu în minte imaginea doctorului Wand în 
momentul în care Newman îşi aprinsese bricheta, la vila din Waterloo; expresia 


lui satanică din spatele ochelarilor strălucitori. 


La peste o mie de mile de coasta africană, în dreptul Angolei, şi la 
jumătatea distanţei dintre două rute de navigaţie, operaţia de alimentare cu 
combustibil, cu ajutorul tancului chinez, se încheiase. 

MAO III se îndepărta pe cursul nord-vestic, lăsând cât mai în urmă 
aglomeraţia africană din regiunea Dakar. Pe puntea joasă, căpitanul Welensky 


controla harta, apoi ordonă către sala maşinilor: „Cu toată viteza înainte!” 

— Ar fi trebuit să mă consulţi înainte de a da comanda, îl mustră Kim. 

Welensky se întoarse şi se uită la micul chinez. Începea să-şi piardă 
răbdarea în faţa a ceea ce numea the Chinks?. Tonul vocii sale era grav. 

— Aveam impresia că eu comand vaporul. Vrei să reduc viteza? E încă 
întuneric, dar în curând or să apară zorile. E bine să fim la mare distanţă de 
tanc. 

— Nu vreau să încetineşti, replică blând Kim. Nici n-aş dori să încerci să- 
mi ghiceşti gândurile. 

Welensky se cutremură şi se întoarse. Apăsă pe butonul care indica 
vasului din urmă poziţia lor. Welensky poate că procedase bine. Mai era încă 
timp până la ultima întâlnire, care trebuia să aibă loc pe întuneric. 

Parcurseseră două treimi din lungul lor drum de la Cam Ranh Bay, marele 
port din Vietnam. Şi fără incidente, în afară de acea scufundare prostească şi 
inutilă a unui vas la sud de Capul Bunei Speranţe. 

În urma lui Mao Ill, vasul Stealth mai mic, numit Yenan, continua să 
urmeze calea deschisă de nava mai mare. La bordul său, în saloane spaţioase 
se mai aflau încă cincisprezece pasageri vorbitori de limbă olandeză. Toţi 
aveau între douăzeci şi cinci şi treizeci de ani. Îşi petreceau vremea privind la 
video, jucând cărţi sau citind. Fiecare dintre ei trecuse printr-un antrenament 
foarte special, desfăşurat în tabere secrete, în interiorul Republicii Populare 
Chineze. 

Unii deveniseră sabotori de înaltă calificare, alţii spioni. Dar fiecare avea 
şi o a doua calificare - în publicitate, contabilitate, radio sau industria 
producătoare de televizoare. Oricare dintre ei putea să se integreze în stilul de 
viaţă european, ca un membru obişnuit al comunităţii. Răsplata? Banii. 

Constituiau avangarda unei revoluţii care îşi propunea să acapareze 


lumea. 


La Park Crescent, Benoit sună chiar la miezul nopţii. Monica era încă la 
birou - încerca să desluşească finanţele companiei Moonglow Refugee Aid Trust 
Internaţional. 

Era o treabă complicată. O anumită cantitate de fonduri provenea de la 
subscripţiile destinate cauzei refugiaților; nu prea păreau însă suficiente ca să 


2 Chinks - Poreclă peiorativă dată chinezilor din America (n.tr.). 


ţii o casă la The Boltons sau o vilă la Waterloo. 

Printr-o serie de legături obscure, Monica reuşise să obţină informaţii 
confidenţiale. Toate duceau spre Liechtenstein - statul jucărie de la graniţa de 
est a Elveţiei - Liechtenstein-ul, care se mândrea pentru discreţia sa, era sediul 
unde se aflau concentrate în bănci aceste fonduri. Sună telefonul. 

— Aici e Benoit. Părea foarte grăbit. Tweed mai e pe acolo? 

— S-a dus să se culce la locuinţa din Chelsea. 

— Monica, trebuie să încerc şi eu cândva asta. Să dorm, adică. 
Transmite-i că prietenul nostru a locuit la Bruxelles. 

— Te-ai mişcat repede, inspectore. 

— Oh, am avut noroc. Unul dintre oamenii mei a ajuns la hotelul 
Hermitage. Pare foarte mare. Cu toate astea, e doar un stabiliment amărât. A 
stat acolo în ultimele două luni sub numele de doctorul Hyde. 

— La timpul trecut, inspectore? 

— Mă tem că da. A plecat acum câteva zile fără să lase vreo adresă. Dar 
el era. Persoana care ţine casa l-a identificat cu ajutorul fotografiei, în urma 
insistenţei amabile a omului meu. 

— Tweed va fi interesat. Foarte. 

— Monica, acum îmi întind plasa - mă concentrez pe Liege. Mai ales că 
acolo a fost ucis Gerald Andover. Vă ţin la curent cu evenimentele. 


Spune-i lui Tweed că sper că a dormit bine... 


Tweed se sculă târziu dimineaţa. Când lumina zorilor cenuşii pătrunse 
prin perdele, se gândi să se scoale şi să-şi facă un ceai. În timp ce se gândea la 
asta, căzuse într-un somn adânc. 

Înjurând, după ce-şi pusese ochelarii şi privise ceasul, se strădui să se 
dea jos din pat. Neştiind parcă pe ce lume se află, se duse la bucătărie şi puse 
apa pentru cafea. Reveni în dormitor şi se îmbrăcă încet. 

Era unsprezece când urcă scările spre birou, treaptă cu treaptă. Ca şi 
cum ar fi urcat Everestul. Deschise uşa. Primul lucru pe care-l zări fu Monica, 
bucuroasă peste măsură. Împinse uşa mai mult şi rămase buimac. Un bărbat 
scund, ce purta un costum de haine şifonat, de tip american, sări în picioare. 

Philip Cardon. 

— Credeam că ai murit, spuse Tweed strângând mâna osoasă a lui 
Cardon. Accidentul de avion. Bomba... 

— N-am călătorit cu acel avion. După cum mi-ai sugerat, am luat un 
avion spre Hong Kong, care pleca aproape imediat. Thailanda pare a fi 
iremediabil ineficientă. E clar că trebuie să-mi fi lăsat numele pe lista 
pasagerilor. 

— N-am crezut că ai s-o asculţi pe Monica, spuse Tweed, credeam că te- 
ai îmbarcat în acel avion. 

Se aşeză la birou în timp ce Cardon se tolăni la loc în fotoliu. Philip 
Cardon avea faţă osoasă, ochi înguşti şi vioi, era zvelt, fără astâmpăr, iute şi 
agil din fire. Îl amintea Monicăi de o veveriţă. 

— Am înţeles ce-a spus, explică el. Mă îngrijora faptul că ar fi putut fi 
interceptată convorbirea, cu toate că vorbeam de la un telefon public, la 
aeroport. 

— Credeam că aşa ceva e imposibil. 

— Nu în Thailanda. Corupţia este universală. Informaţiile se vând şi se 
cumpără pretutindeni. La Hong Kong, am prins alt avion spre San Francisco, 
apoi am traversat Statele până la New York. O singură întârziere - n-au lăsat 
Concorde-ul să decoleze câteva ore. Ceaţă totală. De-aia am speriat-o pe 
Monica atunci când am ajuns aici, acum câteva ore... 

— Am încercat să te sun, îi spuse Monica lui Tweed. 

— Nimic nu m-ar fi putut trezi. Philip, cred că ai nevoie de odihnă. Cred 
că eşti dărâmat. 

Cardon avea cearcăne întunecate sub ochi. Arăta epuizat. Bău nişte 
cafea din ceaşca pe care i-o adusese Monica şi dădu din cap. 

— Pot să mai rezist. Trebuie. Sunt lucruri pe care trebuie să le auzi. 
Adrenalina urlă în mine. Să încep cu începutul, nu? 

— Atunci, dă-i drumul. Dar, dacă simţi că eşti prea obosit, te trimit 
pachet în apartamentul tău. 

Tweed, trezit de-a binelea, se aşeză relaxat în scaun. Puse cotul pe masă 
şi îşi sprijini bărbia cu pumnul, studiindu-l pe omul ce revenise din moarte. 


— Am vrut să ajung la Lop Nor, începu Cardon liniştit. 


— Lop Nor, sări Tweed. Era şocat. Se îndreptă spre harta lumii de pe 
perete şi indică un punct. 

— Doar nu vrei să spui Lop Nor din Sinkiang, unde au chinezii uzina lor de 
bombe atomice? E o distanţă enormă. 

— Da. La Lop Nor, aprobă Cardon, când Tweed se întoarse la locul lui. 
Eram deghizat în ţăran. Am urcat într-un avion la Chungking care făcea cursa 
spre Lop Nor. M-am împrietenit cu un individ dubios care voia să-i duc un 
pachet în schimbul unei mici sume de bani. S-a aşezat pe locul din faţa mea, ca 
şi cum am fi fost străini. Era un individ dur, bătrân şi pletos. Dumnezeu ştie 
cum a traversat munţii; în unele locuri e greu să şi respiri. Înainte de a ateriza, 
m-am sculat să mă duc până la toaletă şi am strecurat pachetul înapoi în haina 
aşa-zisului meu prieten. Am fost percheziţionaţi la aterizare. A fost arestat de 
securitate pentru trafic de droguri. 

Se opri să mai bea cafea. Monica îl privea uimită. 

— Faci să sune totul aşa de uşor, comentă ea. 

— Oh, e ca în orice alt loc din lume. Securitatea e scârboasă. Ai nevoie de 
tupeu, încredere în tine, plus capacitatea de a arăta ca un chinez şi de a vorbi 
lingua franca. Trebuie să ştiţi că chinezii pot călători ore în şir fără să scoată un 
cuvânt, ceea ce e util adesea. Pur şi simplu, stau ca nişte momâi. 

— Ce s-a întâmplat după ce ai coborât din avion? întrebă Tweed fascinat. 
Spuneai că cei de la Securitate erau prezenţi. 

— Din nou a fost uşor. Erau atât de preocupaţi să pună mâna pe 
traficanţii de droguri, încât nu se mai uitau la altcineva. Tipul acela a fost 
împuşcat, desigur. Dar mai erau şi alţi ţărani în avion. Mână de lucru ieftină 
pentru construirea mai multor hangare sub pământ, pentru bombardierele 
Stealth. Lărgesc peşterile din munţi, apoi ridică uşi enorme de culoarea 
stâncilor. M-am amestecat cu mulţimea şi i-am auzit vorbind despre asta când 
au revenit la suprafaţă. 

— Şi Securitatea nu-i verifică? întrebă Tweed. 

— O, Doamne, nu. E un haos de nedescris acolo sus. Atât de mulţi culi 
care câştigă o leafă de mizerie. Parcă ar construi piramidele. Mii de oameni 
vânjoşi. E uimitor ce pot obţine cu această mână de lucru ieftină. 

Monica îi umplu din nou cana cu cafea. El tăcu, ca să ia o înghiţitură, apoi 
continuă. Vorbea într-o engleză melodioasă şi Tweed înţelese că felul său de a 


vorbi trăda încă recenta folosire a limbii chineze. 


— Ai amintit de Securitate, reluă Cardon. Într-un fel, când i-am văzut, am 
răsuflat uşurat. Le-am recunoscut uniformele. Am intrat apoi într-un magazin 
de băuturi. Se adunaseră o mulţime de consumatori. Niciodată chinezii nu se 
vor vindeca de acest viciu. 

— Credeam că e interzis, observă Monica. Cardon zâmbi. 

— Este. Dar Lop Nor se află la mare distanţă de Beijing. Tot ce vor ei 
acolo este să întreţină starea de spirit a forţei de muncă. Am văzut un tip în 
uniformă stând la o măsuţă. Securist. Avea o emblemă specială ataşată la 
buzunarul de la piept şi o insignă ce desemna gradul. Era beat turtă. Am 
cumpărat nişte băutură autohtonă - otravă curată - şi i-am umplut paharul. 
Chiar când am intrat, l-am auzit strigând după băutură în dialectul din Canton. 

— Ai prins o mare ocazie, remarcă Tweed. 

— Nu chiar. Nu încă. Şobolanul începuse să mi se laude spunându-mi ce 
om mare este el. Şeful pazei generalului Li Yun. Numele mi-a atras atenţia. Mi-a 
spus după aceea că lucrează la Securitate, la Camera de Consiliu. Pe scurt, am 
încheiat povestea afară, eu cărându-l pe noul meu prieten. Mergeam braţ la 
braţ. 

— Nu era frig acolo sus? întrebă Monica, pentru a-i da timp lui Cardon să 
mai facă o pauză. 

— Atât de frig, de crapă pietrele. Dar eram bine îmbrăcat, de la 
Chungking. Şi mi-a prins bine. Mă ştii... tot numai os şi muşchi. 

Hainele mă făceau să arăt asemeni unui chinez îndesat, tipic. Unde am 
rămas? 

— Erai braţ la braţ cu... 

— Da. Am trecut dincolo de intrarea la cartierul general militar, clădit în 
stâncă să nu poată fi reperat din cer. Beţivul îmi spune că acolo lucrează el şi 
că ar fi mai bine să se întoarcă la lucru. Eu îi spun că ar fi mai bine să se mai 
trezească un pic. Acceptă şi ieşim din oraş afundându-ne în sălbăticie. Sunt 
munţi înalţi şi pleşuvi, şi nici ţipenie prin preajmă. Însă trebuie să fii atent pe 
unde calci. Sunt crăpături şi râpe adânci în pământ. Beţivul face treaba în locul 
meu. Se aşază pe o piatră şi adoarme. Ridic o piatră mai mică şi-l lovesc în cap 
ca să nu se scoale prea curând. Era de aceeaşi înălţime şi greutate cu mine - 
ţinând cont de toate hainele cu care sunt încotoşmănat. Ghiceşte ce urmează? 

— Ai să ne spui chiar tu în curând, spuse Tweed care nu voia să piardă 


nici un cuvânt. 


— M-am schimbat în uniforma lui şi mi-am pus şapca cu cozoroc. Avea în 
buzunar bilet de liberă trecere şi act de identitate de la Securitate. L-am 
îndesat într-o fisură puţin adâncă. Cel puţin aşa credeam, dar a dispărut şi nu l- 
am mai auzit atingând fundul. Nu mai putea fi salvat. M-am înapoiat în grabă la 
cartierul general. Mă cam strângeau pantofii lui, dar, de, nu poţi avea totul. 
Apoi am intrat trecând de toate punctele de control. 

— Ce-ai făcut? întrebă Tweed. Cum naiba ai reuşit? 

— Exact cum ţi-am spus. Locul forfotea de personalul Securităţii. Era 
nevoie de tupeu. Mi-am dat seama că eram cel mai mare în grad. Poate m-a 
ajutat şi insigna aceea ciudată. Un singur om m-a întrebat, în dialectul din 
Canton, dacă am nevoie de ceva. L-am pironit cu privirea. Spune „Generalul” şi 
vezi-ţi de drum. Mai târziu, un paznic mi-a deschis o uşă. Am intrat. Era o masă 
mare de lemn lustruit şi o mulţime de scaune. Nu era nimeni înăuntru. În fundul 
sălii, pe perete, erau multe hărţi. Deasupra lor, legenda scrisă în dialectul din 
Canton: „Camera de Consiliu Vest: Operaţiunea Long Reach”. Am ştiut imediat 


că am de lucru. 


Monica umplu din nou ceaşca, iar Cardon bău. Era la înălţime, cuvintele 
se rostogoleau unele după altele. 

— Exista o uşă deschisă cam de un inci, care ducea în cealaltă cameră. 
Am putut auzi un chinez - probabil generalul Li Yun - adresându-se unor ofiţeri 
din subordine. Generalul e din Canton, aşa că prind o frază, două, deşi sunt 
prea ocupat de micuțul meu aparat foto. În timp ce fotografiam hărţile de pe 
perete, l-am auzit pe general spunând ceva, de mi s-a făcut părul măciucă. 
Citez: „Operaţiunea Long Reach - de cucerire a Europei - este destul de 
avansată în prima sa fază. Mă refer la implantarea spionilor şi a sabotorilor în 
mijlocul lor, al europenilor. Dar obiectivul suprem şi imediat este Marea 
Britanie”. Am părăsit imediat Camera de Consiliu. 

— Pot să-ţi citez ceva dintr-un dosar pe care mi l-a încredinţat Sir Gerald 
Andover? interveni Tweed, care privi apoi spre Monica. Nici tu n-ai auzit asta. 

Descuie un sertar adânc al biroului său, scoase dosarul şi întoarse rapid 
paginile. Începu să citească: 

— „Operaţiunea Torch: Invazia aliaţilor în cel de-al Doilea Război Mondial 
în Africa de Nord. Planul definitiv pentru asaltul iniţial prevedea 24500 de 
soldați americani îmbarcați în Statele Unite să acosteze la nord şi la sud de 


Casablanca... Trebuia să protejeze, de submarine şi atacuri aeriene, mai bine 
de 600 de vase cu o forţă atacantă de 90000 de oameni şi de alți 200000 care 
urmau să vină, cu întregul echipament şi armament, 1500 de mile marine din 
Anglia şi 3000 de mile din America din volumul The Turn of the Tide de Artur 
Bryant, citat extras din jurnalul feldmareşalului vicontele Alan-brooke's, 
publicat după război. 

— Am văzut acest volum pe raftul din încăperea generalului Li Yun, 
observă Cardon. 

— Dar pentru Dumnezeu, ce vreţi să spuneţi, întrebă Monica îngrozită. 

— Am ridicat vocea acolo unde Andover subliniase unele pasaje, adăugă 
Tweed. 

— Dar ce înseamnă asta? insistă Monica. 

— Oh, e destul de simplu, continuă Cardon. Chinezii sunt mari cercetători 
ai istoriei. Ei au descoperit că ceea ce l-a învins pe Hitler a fost eşecul invaziei 
în Anglia. A rămas acolo, ca o gigantică bază navală din afara continentului, o 
bază pe care americanii o puteau folosi pentru a se strecura în Europa. Fără 
Anglia, n-ar fi avut unde să-şi concentreze forţele. 

— În concluzie, interveni Tweed, primul lor obiectiv la momentul oportun 
este să pună mâna pe Anglia. Asta i-ar izola total pe americani. 

— Sună oribil şi fantastic, protestă Monica. 

— La fel ar fi părut cucerirea Europei de către Hitler în 1933, replică 
prompt Cardon. Tweed are dreptate. China este statul comunist încununat de 
succes. S-a dovedit suficient de deştept ca să permită existenţa întreprinderilor 
particulare şi să-şi creeze o economie solidă şi o populaţie mulţumită şi supusă. 
Şi ce populaţie! Peste un miliard de oameni aproape un sfert din populaţia 
globului. 

— Deci? întrebă Monica mai puţin încrezătoare. 

— Chinezii n-au nici un fel de respect pentru viaţa omului. Cu o populaţie 
ca a lor îşi pot permite să piardă cincizeci de milioane pentru a dobândi 
controlul asupra Europei. Ne-ar cotropi. 

— Da, dar mai întâi ar trebui să ajungă aici, obiectă Monica. 

— Dacă americanii au putut transporta în 1942, pe mare, un număr atât 
de mare de oameni, îi reaminti Cardon, câţi chinezi s-ar putea deplasa pe nave 
gigantice şi în avioane uriaşe? 


— Voi mă înspăimântați, le spuse Monica. 


— Şi asta nu-i nimic, mai spuse Cardon. Ceea ce urmează îţi va lua 
piuitul. China, după cum am spus, este statul comunist încununat de succes. 
Odată cu colapsul Uniunii Sovietice, se priveşte pe sine ca pe păstrătorul 
Sfântului Graal. Se simte ca o fortăreață gigantică, asediată de lumea 
capitalistă. Deci, care e răspunsul? Cel dat de Stalin. Dar, spre deosebire de el, 
ei au această populaţie colosală şi un teritoriu vast. Soluţia? Să lovească mai 
înainte ca ideile liberale să prindă teren în China. Să ocupe Europa. Apoi vor fi 
în siguranţă. Mai mult decât în siguranţă - ei vor fi în ipostaza de a dicta 
restului lumii în virtutea acelei mari puteri. Şi generalilor le plac acţiunile 
militare - pentru asta trăiesc. 

— Dar China e departe de Londra, spuse Monica fără prea multă 
convingere. 

— Liegnitz din Silezia - la vreo două sute cincizeci de mile de Hamburg - 
era la mare distanţă de Asia de Est, îi aminti Tweed. Şi totuşi, mongolii au ajuns 
aici - şi ei au călătorit pe spinarea cailor. Dar gândeşte-te la viteza de 
deplasare a unui avion Stealth. E vorba de ore, loc de ani. 

— M-aţi dat gata, recunoscu Monica. 

— Şi acum, doar ca să fii sigură, spuse Cardon cu ironie, îţi voi arăta 
fotografiile pe care le-am făcut în Camera de Consiliu Vest a generalului Li Yun. 
Le-am developat şi le-am multiplicat în sala maşinilor înainte de a veni tu, 
Tweed. 

Scoase o folie de plastic din buzunar şi înşiră pozele pe masă. Tweed le 
urmări cu o curiozitate crescândă. 


Erau fotografii ale hărților Serviciului Topografic Naţional al Angliei. Prima 
dintre ele reprezenta o secţiune a coastei de sud de la Bournemouth până la 
fluviul Beaulieu, având în centru Lymington-ul. O cruce marca o zonă despre 
care era sigur că e Moor's Landing. 

Alte cinci fotografii - de asemenea hărţi - aveau legătură cu prima şi 
marcau cele mai rapide rute spre Londra. 

El examina următoarele fotografii care reprezentau Belgia. O a doua 
cruce chiar la vest de Gent marca o nouă aşezare. Trebuia să-i arate asta lui 
Benoit la întoarcerea în capitala Belgiei. 

Tweed folosi o lupă pentru a studia altă fotografie. Citi cuvintele Ost 
Friesische Inseln. Insulele Frisice formau o buclă într-un semicerc, la 


extremitatea coastei vestice a Germaniei şi includeau Borkum şi Norderney. 
Tweed îşi aminti de prima sa discuţie cu comandantul Noble. Vasele 
dispăruseră în această zonă - zonă în care unui membru al echipajului, care 
scosese capul din elicopter, i se făcuse greață când zărise capul lui Vogel lipit 
de prova plutitoare a propriei sale ambarcaţiuni. 

Şi mai era, de asemenea, zona descrisă înainte de Primul Război Mondial, 
de Erskine Childers în clasicul său roman, The Riddle of the Sands. O minunată 
poveste despre cum s-au străduit germanii kaiserului să adune o flotă navală 
pentru a invada Britania. Avea diabolicul general Li Yun o copie a acestui volum 
pe raftul său? 

Le lăsă pe celelalte deoparte şi se concentra asupra ultimei fotografii, 
care reprezenta coasta de nord a Germaniei şi cea de vest a Danemarcei. 
Extremitatea nordică a insulei germane Sylt era însemnată cu o cruce. Dar 
Tweed îşi îndreptă întreaga sa atenţie asupra coastei daneze de sud portului 
Esbjerg - o zonă singuratică şi mohorâtă, izolată în afara timpului, pe care o 
ştia dintr-o vizită. Şi pe această coastă dispăruseră multe nave. Aproape de 
mare, la jumătatea distanţei dintre Esbjerg şi graniţa germană, se afla 
însemnată o altă cruce. 

Verifică de două ori imaginea insulelor Frisice. Acestea pătrund în 
teritoriu în susul fluviului Elba pentru a ajunge la marele port Hamburg. O nouă 
cruce apărea acolo, în afara oraşului, pe malul fluviului. Privi spre Cardon. 

— Cred că e cel mai ingenios şi mai reuşit plan militar din câte am văzut 
vreodată. 

— Îţi ia piuitul, aprobă Cardon. 

Era plin de energie şi se foia pe scaun, neliniştit. 

— Acum, cine vrea noutăţi despre doctorul Wand? 


În holul hotelului Hilton din Bruxelles, Paula întorcea plictisită paginile 
unei reviste de modă. Se simţea mai degrabă ca o prizonieră nu putea merge 
nicăieri fără escortă. 

„Vrei doar puţină mişcare”, îşi spuse în sinea ei. 

— Domnişoara Paula Grey, bănuiesc? 

Îşi ridică privirile. Un bărbat înalt, prezentabil, cu părul negru şi un 
zâmbet promiţător se uita de sus la ea. Unde îl mai văzuse? Avea în jur de 


treizeci de ani şi era îmbrăcat într-un elegant costum albastru cu dunguliţe, o 


cămaşă albă ca zăpada şi o cravată albastră cu buline. Cămaşa era o abatere 
de la moda cămăşilor cu dungi, pe care cei mai mulţi englezi le purtau în acel 
moment. Puse revista pe masă şi văzu scurta privire admirativă poposind pe 
picioarele ei încrucişate. În privirea aceea nu era nici urmă de senzualitate. 

— Ar trebui să-ţi aminteşti unde m-ai văzut ultima dată, o tachina el în 
timp ce luă loc. 

— Îmi pare rău. Ştiu că te cunosc de undeva... 

„Cât de uşor poţi da dovadă de slăbiciune”, gândi ea în timp ce se auzea 
vorbind. 

Şi era într-adevăr gata să schimbe compania: doar pentru câteva ore. El 
o invită să bea ceva, iar Paula spuse că i-ar face plăcere un pahar de şampanie. 

— Sau e puţin prea devreme? întrebă ea consultându-şi ceasul. 

Îndreptă din nou atenţia asupra ei. Eram îmbrăcat cu totul altfel, 
oarecum în haine ocazionale... 

— Buckler's Hard! Ne-ai dus cu barca până la Moor's Landing. Domnul 
Mordaunt! 

— Chiar el, confirmă bărbatul. Ştiam eu că ai o memorie bună. Nu că aş fi 
genul de persoană pe care o reţii uşor. 

Paulei îi plăcu asta. Sugera un anumit grad de modestie, care lipsea cu 
totul multor bărbaţi pe care îi întâlnise. 

— Eşti un prieten de-al lui Bob Newman... 

— Cine îmi pomeneşte numele? 

Era Newman care apăru, nu se ştie de unde. Ea se întrebă de ce se 
simţea uşor enervată. Newman se aşeză şi îl privi pe Mordaunt. 

— De unde ai apărut? Ultima oară te învârteai prin Hampshire. Ce te- 
aduce la Bruxelles? 

— O informaţie fierbinte. Ar putea fi vorba de un scandal public de 
proporţii. Implicând pe unul dintre împuterniciţii aceia bogaţi ai Comunităţii 
Europene. Ar putea fi bomba la care am tot visat. Privi spre Paula. Dacă nu e 
prea nepotrivit, ai vrea să mă însoţeşti la masa de prânz la Tête d'Or? Este un 
restaurant foarte bun lângă Grand” Place. 

— E drăguţ din partea ta. 

Ea se gândi rapid. Tweed o dusese o dată la Tête d'Or. Era un restaurant 
foarte modern şi mâncarea era excelentă. Şi pe deasupra, sediul poliţiei şi 
Benoit se aflau chiar lângă Grand’ Place. 


— Mi-ar plăcea foarte mult, decise ea. Mordaunt se ridică. 

— Hai să bem o cupă de şampanie, Newman. Vii, desigur, cu noi? 

— Nu, mulţumesc. 

— Când vine chelnerul, am să-i cer nota. Acum scuzaţi-mă un moment, 
cât mă duc până la toaletă... 

— Chiar trebuia să fii atât de nepoliticos cu el? se repezi Paula. Am 
nevoie de un pic de schimbare. 

— Schimbare, comentă Newman. Mordaunt este un rât, un aşa-zis ziarist 
care scormoneşte prin scursuri după fragmente de informaţii. După ce le 
obţine, le foloseşte pentru a păcăli ziariştii profesionişti. Pentru bani, desigur. 
Un caracter josnic. 

— Ai terminat? îl întrebă Paula pe un ton periculos de dulce. Un rât? Cred 
că e un termen dezgustător. Nu cumva chiar şi tu te-ai servit în trecut de 
serviciile lui? 

— Ba da, răspunse Newman vioi. l-am cerut informaţii de care nu aveam 
nevoie, pentru a trimite concurenţa într-o direcţie greşită, ştiind perfect că s-ar 
duce imediat să vândă ceea ce-i spusesem despre rivalul meu. 

— Am auzit destul, interveni din nou Paula. Chiar mai mult, de fapt, decât 
aş fi vrut să aud. Voi lua masa cu el la Tâte d'Or. 

— Treaba ta, spuse Newman, luând nota pe care o adusese chelnerul. 
Semnă cu numărul camerei sale. După ce plecă chelnerul, Paula i se adresă 
sarcastic: 

— Mordaunt voia să plătească nota. Era nevoie să te bagi tu? 

— Nu e cazul să-mi mulţumeşti, o informă Newman cu acelaşi zâmbet 
iritat. Îl văzu pe Mordaunt întorcându-se şi se ridică în grabă. Scuză-mă. 

Newman îl observase şi pe Marler ieşind din lift şi rămânând la o 
oarecare distanţă, în timp ce se făcea că acordă o mare atenţie reclamei unei 
expoziţii. Newman se apropie încet când Marler îşi aprinse o ţigară. 

— Îl vezi pe individul ăla brunet care stă la masă lângă Paula? În curând, 
vor lua prânzul împreună la Tête d'Or, lângă Grand” Place. Îl cheamă Mordaunt. 
Zice că e ziarist. După croiala costumului, pare să prospere. Pe tine nu te 
cunoaşte. Urmăreşte-i. Eu mă duc să-l anunţ pe Nield să vină şi el cu scuterul. 
Eu am să vă urmăresc de la distanţă, dintr-un taxi. Paula este într-o toană... 
Cred că e o reacţie la tentativa de răpire. 


— Trei urmăritori. Foloseşti artileria grea, comentă Marler. 


— N-am încredere în Mordaunt. 

— Mă duc să-mi iau Mercedes-ul închiriat de la garaj. Apropo, avionul 
Lear al doctorului Wand este pregătit de zbor spre Hamburg. 

— Cum ai aflat asta? 

— Doar mă ştii. Mită. Am vorbit cu un mecanic la barul aeroportului, 
tocmai când terminase de lucru la Lear. L-a auzit pe pilot discutând despre 
planul de zbor... 

Lee Holmes se îndreptă spre Newman în momentul în care Paula părăsea 
hotelul Hilton însoţită de Mordaunt. Purta o rochie verde, mulată, cu un 
decolteu adânc care nu dezvelea chiar de tot sânii săi frumos modelaţi. Pe un 
braţ avea o haină din păr de cămilă. Îi zâmbi cu buzele ei roşii, senzuale. 

— Sunt liberă... pentru orice, spuse ea insinuant. Tu? 

— Poate pentru prânz, îşi făcu Newman rapid planul. Ştiu un restaurant 
drăguţ în Grand’ Place. 

— Sună grozav. Tocmai l-am expediat sus pe Maurice. 

Ea îşi puse mâna pe gât. Ochii ei verzui îl priveau îmbietor. 

„Ce dracu', gândi el, poate aflu câte ceva despre femeia asta şi în acelaşi 
timp mă aflu la locul potrivit. Nu te amăgi îşi zise: Paula te-a exasperat.” 

O ajută să-şi pună haina. Ea îşi ridică cu amândouă mâinile coama aurie 
peste guler şi-l luă de braţ. Afară, portarul le chemă un taxi. Newman ceru 
şoferului să-i ducă în Grand” Place. 

Lee se aşeză picior peste picior, iar haina i se desfăcu, dezvelindu-i 
picioarele elegante. Se trase mai aproape de Newman şi-i încolăci braţul, 
strângându-l. 

— Sunt foarte bucuroasă că sunteţi disponibil, domnule Newman. 

— Spune-mi Bob. 

— Atunci eu sunt Lee... 

Cum reuşea asta? Fără a părea o târfă, folosea cuvinte ca „disponibil”, ca 
şi când s-ar fi cunoscut de mult timp? Taxiul îi lăsă pe o stradă ce ducea în 


Grand Place; barierele îi opreau intrarea în vechea piaţă pietruită. Newman o 


însoţi pe Lee într-un restaurant cu intrarea spre piaţă şi alese o masă la geam. 

De pe locul său îl putea vedea pe Marler plimbându-se pe lângă un zid şi 
citind ziarul. Supraveghea colţul unde strada Tête d'Or dădea în Grand’ Place. 
Newman ghici că îşi parcase maşina în apropiere. Fără îndoială că la capătul 
străzii înguste, Nield aştepta lângă scuterul său. Îl ţineau pe Paula şi pe 
Mordaunt sub o supraveghere severă. 

— Îţi place Chablis? întrebă Newman referindu-se la vinul său favorit. 

— Îl ador, îl asigură Lee. 

După ce făcură comanda, ea se aplecă în faţă şi introduse o ţigară în 
portţigaretul gros, acoperit cu pietre. Vocea îi era batjocoritoare într-un mod 
tandru. 

— Am văzut-o pe prietena ta Paula ieşind cu un alt bărbat. Sper că nu te- 
a părăsit. 

— Nu este ceea ce se numeşte obişnuit o prietenă. 

— Atunci de ce natură este relaţia? Sunt geloasă, Bob. Paula este o fată 
foarte atrăgătoare. Şi deşteaptă. 

O descrise pe Paula fără urmă de răutate. Ochii nu i se dezlipiră de ai lui. 

— Lucrează în asigurări. Un post de mare răspundere, spuse el privind-o 
de aproape pe Lee. Se implică în negocieri cu răpitorii. 

— Pare periculos. Lee apucă uşor cu dinţii vârful ţigaretului său. Vrei să 
spui că atribuţia ei este de a-i asigura pe oamenii importanţi în cazul răpirii lor, 
în schimbul unei recompense? 

— Cam aşa ceva. 

Nu observă nici o reacţie neobişnuită. Dar Lee fusese actriţă. 

— Hai să nu mai vorbim despre ea, sugeră el. Să discutăm despre cineva 
care începe să mă intereseze. Tu. 

— Mulţumesc, spuse ea acceptând cu graţie complimentul. Stai să mă 
gândesc cu ce să încep. 

Newman se pomeni prins în mrejele ei. Nu era vorba doar de frumuseţea 
ei fizică. Vocea ei era odihnitoare şi simţi c-ar putea să stea s-o asculte ore în 
şir. Ea sorbi din pahar fără a-l slăbi din ochi, dar părea să se gândească la 
altceva. 

El o trezi din visare. 

— De ce eşti sătulă până peste cap de Maurice? 

— Poate fi uneori o adevărată belea. E genul de englez tipic - de neclintit 


în cele mai mărunte lucruri. Totul trebuie să rămână cum a fost. Presupun că 
din cauza trecutului său de militar. Se crede încă la conducerea unei brigăzi - şi 
eu sunt aghiotantul său sau cam aşa ceva... 

Newman înţelese că apăsase pe butonul potrivit: cuvintele se revărsau în 
şuvoi. 

— Eu am pregătire de contabil, continuă ea, lucru care m-a determinat să 
fiu foarte meticuloasă în tot ce fac. Dar la meserie am renunţat. Cifrele sunt 
plictisitoare. Nu mi-au spus niciodată nimic - aşa cum de altfel se pare că se 
întâmplă şi cu alţi contabili. Am trecut de la o slujbă la alta, până când am 
văzut anunţul care oferea un post de secretară şi în acelaşi timp menajeră. Se 
spunea: „Atenţie deosebită pentru detalii”. Aşa că m-am gândit: asta-i de mine. 
Îi ţin hârtiile în ordine... cele de care mă lasă să mă ocup... 

— Sunt unele de care se ocupă singur? 

— Oh, da, spuse ea cu ochii larg deschişi. Comandantul de brigadă ţine o 
mulţime de hârtii într-un seif asemănător celor de la bancă. Nu-mi este îngăduit 
niciodată accesul la ele. Maurice este foarte ascuns. Şi nici nu e o companie 
relaxantă - aşa cum eşti tu. Bob, tu memorezi fiecare cuvânt pe care îl spun, 
nu-i aşa? 

— Nu cred că aş putea, minţi Newman. Munceşti mult cu el? 

— Da. Cutreier întreaga Europă. Se întâlneşte cu ceea ce numeşte el 
parteneri de afaceri - unii dintre ei sunt tipi foarte deosebiți. 

— În ce sens deosebiti? întrebă Newman ca din întâmplare. 

— Nişte diamante neşlefuite. Nu mi-ar plăcea să-i întâlnesc pe o stradă 
întunecoasă. Dumnezeu ştie cu ce se ocupă. Dacă n-ar fi comandant de 
brigadă, aş spune că tipii sunt nişte haimanale. O dată mi-a cerut să mă duc 
într-un bar din Reeperbahn, din Hamburg, noaptea târziu, pentru a lua un plic. 
Trebuia să mă îmbrac în aşa fel, încât cine avea plicul să mă recunoască. Şi 
pentru că veni vorba de indivizii aceia vulgari, e de mirare că am ieşit 
îmbrăcată de acolo. 

— Dar cum te-ai descurcat? 

— Am înhăţat o sticlă, am izbit-o de bar şi am strigat în germană că, 
oricine vine lângă mine, să-şi ia adio de la viaţă. Newman o privi. Cu vocea ei 
catifelată şi machiajul perfect, i se părea greu să şi-o imagineze ca pe o 
tigroaică furioasă. Dar era sigur că incidentul avusese loc. 


— Şi ai luat plicul? o întrebă el. 


— Bineînţeles, spuse ea părând surprinsă. Un plic voluminos, sigilat. Am 
simţit asta după aceea, în taxiul care mă ducea înapoi la hotel. Eram sigură că 
era plin cu cel puţin cinci sute de mărci germane. Zâmbi din nou. Asculţi fiecare 
cuvânt pe care-l spun fără nici o întrerupere. Burgoyne nu m-ar lăsa să vorbesc 
nici şaizeci de secunde fără să mă oprească. Ar trebui într-adevăr să ne 
cunoaştem mai bine. 

— E o idee grozavă, spuse Newman ridicându-se. Mâncarea va sosi în 
curând. Te superi dacă dau o fugă să cumpăr un ziar? Vin într-un minut... 

Traversă în grabă piaţa pavată cu piatră cubică, peste care, sub soarele 
rece, începeau să se întindă umbrele vechilor clădiri. Marler, care-l văzuse 
venind, dispăru. Newman îl găsi după colţ. 

— Ce se întâmplă? îl întrebă pe Marler. Sunt neliniştit din cauza Paulei. 

— E în restaurant şi sporovăieşte cu spilcuitul ei amic. Aşa că nu te- 
ngrijora. Tu cum te descurci cu fermecătoarea blondă? 

— Am aflat nişte chestii interesante despre comandantul Burgoyne. Stai 
cu ochii pe Paula şi pe zmucitul ăla cu care îşi face de cap. De unde pot lua un 
ziar? 

Se întoarse cu un exemplar din La Libre Belgique sub braţ şi rămase cu 
gura căscată. Vinul, paharele, farfuriile şi tacâmurile, plus un şerveţel mototolit 


erau încă pe masă. Dar Lee Holmes dispăruse... 


La Tâte d'Or, Paula se desfăta cu mâncarea delicioasă. În acelaşi timp, 
era atentă la complimentele pe care i le făcea Mordaunt. Avea de gând să 
împingă lucrurile spre ceva mai intim? La cafea îl întrebă: 

— Lumea e mică - scuză clişeul - dar este de-a dreptul uimitor că ne-am 
întâlnit mai întâi la Buckler's Hard, apoi ai apărut la Hilton, în Bruxelles. 

— Întotdeauna stau la Hilton, replică el în stilul său politicos. Şi aici se vor 
întâlni zilele astea jurnaliştii, vor avea loc şedinţele generale ale barosanilor de 
la EC şi toate celelalte. Să zicem că e o coincidenţă încântătoare - din punctul 
meu de vedere. 

— Deci ce făceai la Buckler's Hard? Nu prea cred că era acolo vreun 
subiect pentru jurnalişti. 

— Vacanţă. Mă fâţâiam de colo-colo, spuse el un pic confuz. Îmi place să 
mă uit la bărci. 


Paula era sigură că minţea: pentru prima oară părea stânjenit. 


— Ai cele mai frumoase mâini, spuse el deodată. 

Ea se pregăti să-şi retragă mâinile de pe masă, aşteptându-se ca el să i 
le atingă. În schimb, Mordaunt se lăsă pe spate în scaun. Ea avea impresia că 
pur şi simplu nu-şi putea lua ochii de la ea. „Dacă dau frâu liber vanităţii mele, 
gândi ea, ajung să cred că e nebun după mine. Aşa că alungă-ţi ideea asta 
prostească din cap.” 

— Mulţumesc, spuse ea repede. Trebuie să mă întorc în curând la hotel. 
Aştept un telefon. 

Mordaunt îl chemă îndată pe şeful de sală, cerând nota de plată. Paula 
rămase surprinsă de atitudinea lui. Părea mai degrabă inocent, ceea ce ea nu 
anticipase. 

— Mi-ar face plăcere să te revăd, spuse el sprijinindu-şi mâinile pe masă. 
N-am mai întâlnit nici o fată ca tine. 

Părea din nou stânjenit, în contrast vizibil cu felul său obişnuit de a fi. 

— Îmi pare rău să mă aud spunând asta. Doamne, a sunat ca un ieftin 
vino-ncoa'. Sper că mă vei scuza? 

— Se aprobă, răspunse Paula zâmbind, mai confuză ca oricând. 

— Atunci ne-am putea vedea la cină? Nu vreau să fie nici o presiune 
asupra ta. Tu eşti cea care decide. 

— Poate, reflectă ea. Poate la Hilton. Primesc nişte telefoane importante 
aproape la fiecare oră. 

— Hilton mi-ar conveni de minune. La Baron de Boeuf sau la Sky Room? 
Unde doreşti tu. 

— Dar ne cam facem de cap, zâmbi ea din nou. Mai întâi, la Tête d'Or, 
acum la Baron de Boeuf. Asta o să te coste o avere. 

— Pentru moment am o slujbă bine plătită, zise el scurt. Apoi îşi modera 
tonul. Deci rămâne stabilit. La ce oră va fi asta? 

— Dacă va fi, îl corectă ea. 

Paula observă că el plăti cu bani peşin. Pe drum spre Hilton n-o mai luă la 
braţ aşa cum făcuse când ieşiseră de la Hilton. Ea simţi că era atent să nu o 
agaseze, fapt pe care îl aprecie. 

— Când ajungem, te las înăuntru şi traversez până la casa de schimb. Şi, 
dacă nu te deranjează să ţi-o spun, nu ieşi singură noaptea. Bruxelles nu mai 
este un oraş sigur... 


— Nu pot să-ţi spun în continuare domnul Mordaunt, îi spuse ea în taxi. 


Care este prenumele tău? 


— Joseph. 


Doctorul Wand şedea la biroul său de la vila din Waterloo studiind o hartă 
a Africii. Verifică data din calendar, apoi măsură cu o riglă din plastic o distanţă 
de la Capul Bunei Speranţe. Lângă el, pe podea, se afla un exemplar din La 
Libre Belgique. Un scurt articol avea titlul în franceză: 

VAS OLANDEZ DISPĂRUT LA CAPUL BUNEI SPERANŢE 

Îşi strânse buzele enervat când Jules întră în camera întunecată. Primul 
impuls fu să arunce rigla, dar o aşeză cu grijă lângă hartă. Doctorul Wand era 
un bărbat foarte corect şi stăpânit. 

— Da, Jules. 

— Joseph e la telefon. Vorbeşte de la o cabină publică. Pare neliniştit. 

— Aşteaptă. la loc. 

Doar experienţa îndelungată îi spunea lui Jules că stăpânul său era 
enervat. Wand răspunse la telefon cu glasul său obişnuit, melodios. 

— Este, ca de obicei, o plăcere să te aud, Joseph. A apărut vreo problemă 
neprevăzută la care te-aş putea ajuta? 

— Da. Apoi Joseph se opri ca şi cum şi-ar fi făcut curaj să continue. Îţi cer 
să mă eliberezi de angajamentul pe care mi l-am asumat. 

— Într-adevăr. Acum chiar că am auzit o cerere foarte interesantă. Este 
posibil să-mi dai motivul acestei mici schimbări de atitudine? 

— Desigur, e destul de simplu. Mă îndoiesc că sunt capabil să duc 
misiunea la îndeplinire. Şi n-aş vrea să te las baltă. 

— Atât de simplu? repetă blând Wand. Cred că înţeleg. Şi, ca de obicei, 
Joseph, ai dreptate. După cum ai spus, n-aş dori să mă laşi baltă. Onestitatea ta 
faţă de mine poate fi apreciată. În aceste condiţii, înţelegerea noastră mutuală 
rămâne în picioare. Am însă o altă misiune pentru tine. În spate la Hilton, se 
află o grădină mare, Parcul d'Egmont. Îl ştii? Bine. lată ce vreau să faci... 

Când termină convorbirea, Wand se aplecă înainte ca să pună la loc 
receptorul. Pentru o clipă, faţa sa se oglindi în lumina lămpii de birou. Lui Jules i 
se păru a fi diavolul însuşi. Wand se trase înapoi şi-şi apucă bărbia cu mâna sa 
mare. 

Jules Starmberg era din Luxemburg. Se antrenase la ţară, lângă Hankow, 
într-o tabără de antrenament de pe teritoriul Chinei. Masiv, puternic, avea o 


mare forţă fizică şi în cadrul antrenamentului său pentru testarea sistemului 
nervos trebuise să sucească gâtul unui om, un om cât un taur. Starmberg 
trecuse acel test încununat de succes. 

Oficial valet, Jules Starmberg era în realitate omul de încredere al lui 
Wand. Datorită profesiei sale, Wand îl numea uneori pe luxemburghez, şeful 
personalului. Erau doi oameni în Vest în care Wand avea totală încredere: 
Starmberg şi Vulcan. 

— Jules, mă tem că avem de-a face cu una dintre acele mici probleme 
neplăcute. 

— Sigur va exista o soluţie, domnule, răspunse Starmberg. 

— Problema este Joseph, oftă Wand cu regret. Oh, Doamne, ce mare 
problemă poate fi natura umană. Cine ar fi crezut că Joseph se va înamora 
nebuneşte de domnişoara Grey? 

— Refuză să vă îndeplinească ordinul? 

— Nu te-ai exprimat în cel mai subtil mod, dar, în stilul tău direct, mă tem 
că ai pus degetul pe rană. Eşti atât de bun să-i telefonezi lui Vulcan? Spune-i te 
rog să meargă la un telefon public şi să mă sune. Trebuie să-i dau unele 
instrucţiuni ca să treacă pe la Anne-Marie. Primul pas e deja făcut. Joseph va 
aştepta în Parcul d'Egmont la ora stabilită. Şi, pe deasupra, această soluţie are 
avantajul de a-i deruta pe Newman şi pe domnişoara Paula. Şi pe Tweed, dacă 
revine la Bruxelles. 

— Trebuie să-i zdrobim pe cei mai slabi, ca pe gândacii de bucătărie, 
acceptă Jules. 

— N-aş spune-o chiar aşa, comentă Wand. Tocmai studiam harta. Cred că 
Mao III şi Yenan - având în vedere viteza considerabilă cu care se mişcă - ar 
trebui să fie acum undeva în nordul coastei de vest a Africii. Ştirile din ziar 
confirmă asta prin datele pe care le furnizează despre momentul în care vasul 
olandez 7exe/ a lăsat în urmă necazurile acestei lumii. 

— Foarte important este echipajul cu care se îndreaptă navele spre 
Danemarca, remarcă Jules stând lângă Wand în picioare şi uitându-se pe hartă. 

— Ne aflăm încă într-o fază timpurie a Operațiunii Long Reach, sublinie 
Wand. Aşa cred, cel puţin. Şi ai perfectă dreptate - oamenii antrenați de la 
bordul acestor nave sunt conducători de elită, pregătiţi să preia comanda. Pe 
de altă parte, evenimentele se pot desfăşura chiar mai repede decât am 


prevăzut. Europa e mai puţin apărată ca oricând. Am primit un semnal care m- 


a avertizat că Operaţiunea ar putea fi lansată mult mai devreme decât am 
plănuit iniţial. 
— Spuneaţi că doriţi să-l contactez pe Vulcan, îi aminti Jules şefului său. 
— Tocmai voiam să-ţi cer să-l suni. Până la căderea nopţii, parcul Egmont 


va deveni celebru. 


Cerul era ca o mare cenuşie prevestitoare de furtună. Mordaunt se 
îndreptă spre intrarea îngustă a parcului. Îşi controla ceasul, aprinzând 
beculeţul - era al naibii de întuneric, de parcă ar fi fost noapte. Purta o haină 
de ploaie, un fular înfăşurat în jurul gâtului şi o pălărie moale. Nu era nimeni 
prin preajmă şi ajunsese la timp. 

Se simţea uşurat dat fiind rezultatul convorbirii cu doctorul Wand. Trebui 
să-şi adune toată puterea voinţei ca să ridice receptorul şi să formeze numărul. 
Nu refuzase niciodată un ordin. Şi acum, când îşi amintea, se întreba cum de 
avusese curajul s-o facă. Gândul îi era pe jumătate la Paula. Ea îi dăduse forţa 
de a refuza ordinul. 

Mordaunt era încă ameţit de influenţa fetei asupra sa. Pentru prima oară 
era îndrăgostit nebuneşte de o femeie a cărei personalitate - după numai un 
prânz - îl cucerise cu trup şi suflet. Îşi zâmbi la acest gând. 

Mergea acum încet pe aleea udă dintre pâlcurile de copaci şi iarbă. După 
cum se aşteptase, parcul era pustiu. Plouase torențial după-amiază. Se opri şi 
ascultă. Singurul zgomot era cel făcut de picăturile de apă ce cădeau din 
copaci, un sunet care dintr-un anumit motiv îl călca pe nervi. Asemenea torturii 
cu picătura chinezească. 

„Trebuie să-ţi ţii firea. Eşti doar la câţiva iarzi de Hilton.” Din când în când 
vedea luminile de la Cafe d'Egmont, unde matroanele Bruxellesului luau ceaiul 
în hainele lor scumpe. Era în mijlocul civilizaţiei. 

Se avântă mai în adâncul parcului - departe de Hilton, spre zidurile 
îndepărtate ale vilelor din vârful pantei acoperite cu iarbă. Pe cine trebuia să 
întâlnească? Şi unde naiba se afla? 

Se opri din nou. Picăturile de apă din copaci îl scoteau din sărite. Dacă n- 
ar fi fost zgomotul sacadat, ar fi fost atâta linişte. Parcă se afla la mile 
depărtare de orice oraş. 

— Joseph! Aici... 


Era vocea înăbuşită a unei femei. O umbră vagă răsări din spatele unui 


copac şi-l aşteptă să se apropie. Era înfofolită într-o haină lungă de ploaie, cu 
gluga trasă bine pe cap. El se îndreptă spre ea. Tinea ceva în mână. 

— Joseph, pune-ţi ochelarii ăştia negri. Nu trebuie să rişti să fii 
recunoscut când ne vom întâlni cu cei cărora le vom da pachetul. 

Înţelese acum care era rolul: s-o facă pe garda personală în timpul 
vreunei tranzacţii. Întinse mâna dreaptă, luă ochelarii şi ridică braţul să şi-i 
pună. Mâna dreaptă a femeii se mişcă brusc şi plonja înainte. Simţi ceva ascuţit 
străpungând materialul impermeabilului său, trecând prin costum şi cămaşă şi 
înfigându-se apoi dureros în braţul său ridicat. 

Urmă o scurtă durere ascuţită, apoi un atac feroce incandescent care 
izbucni în corpul său. Bolborosi îngrozitor, agitându-şi mâinile inutil o fracțiune 


de secundă, se prăbuşi apoi în iarba îmbibată cu apă şi rămase nemişcat. 

La Londra era după-amiază. Tweed se plimba încet în jurul biroului său, 
în timp ce Monica îl privea. Philip Cardon îşi completase raportul, apoi se lăsase 
doborât de oboseală. 

Telefona acasă iubitei sale să-şi anunţe venirea, dar ea îi spuse că 
apartamentul ei nu mai era şi casa lui: în timpul absenței sale îndelungate îşi 
găsise alt iubit. Tweed îi telefona imediat lui Butler, care acceptă să-l ia cu 
maşina pe Cardon acasă la el. Când se întoarse, Butler le spuse că Philip 
dormea ca un bebeluş... 

Tweed îi ceruse să rămână în biroul pe care-l împărțea cu Pete Nield. 

— S-ar putea să am nevoie de tine. Să fii pregătit să călătoreşti în 
străinătate. Monica îţi va da bani belgieni şi germani. 

— Te pregăteşti pentru o mare lovitură, sugerase Monica în timpul 
dimineţii. 

— Trebuie să ne mişcăm foarte repede. Încerc să-l depăşesc pe doctorul 
Wand, după cum sunt sigur că şi el încearcă să mă depăşească. Totul depinde 
de care din noi îl induce mai repede în eroare pe celălalt... 

Urmă apoi o serie de telefoane, dintre care unele o surprinseră pe 


Monica. Mai întâi, Tweed telefonase prim-ministrului cerând permisiunea de a 


da curs acţiunii. Mai târziu, sunase la sediul SAS de la Hereford şi vorbise cu 
ofiţerul comandant pentru o echipă de intervenţii. 

— S-ar putea să fie nevoie să-ţi trimiţi urgent oamenii în Europa. 

— În nord sau în sud? întrebase ofiţerul. E o diferenţă. 

— Cu siguranţă, în nord. Îţi voi telefona ca să-ţi spun care e obiectivul. 
Voi folosi drept cod numele de Uraganul. 

— Prefer să-mi transport oamenii cu elicoptere, sugerase ofiţerul. 

— Şi eu. S-ar putea să fie un teren mic de aterizare. Şi s-ar putea să fie 
nevoie să fie dotați cu mine amfibie - cele mai puternice. Pentru a scufunda 
nişte vapoare. 

— Nu-i nici o problemă. 

— Tinem legătura, Conway. 

Tweed n-avea certitudinea că acesta este numele lui adevărat. Lui Noble 
îi ceru o întrevedere urgentă pentru a evita orice discuție chiar şi la telefonul 
direct. 

Când sosi, roşcovanul Noble părea foarte bine dispus. Acceptă cafeaua 
oferită de Monica, apoi începu să vorbească tare. 

— Am accelerat operațiunea de aducere a mărfii de la Liège. Am zburat 
acolo noaptea trecută. Benoit a fost foarte cooperant, închisese deja aeroportul 
când am sosit. Plus maşinile neînregistrate care ne-au dus la uzina lui Delvaux. 
Delvaux era la post. Părea cam năuc, dar era în toate minţile. 

— Doar nu vrei să spui că aţi şi adus deja totul aici? întrebă Tweed 
arătându-şi surpriza. 

— În acest moment, totul se află la Centrul de Cercetări al Amiralității. De 
mai multe ore. Acel avion Stealth pe care l-am demontat este uimitor. L-am 
asamblat - am muncit non-stop toată noaptea - şi nici unul dintre cele mai 
avansate radare ale noastre nu l-a putut detecta. Doar sistemul lui Delvaux a 
reuşit - aşa reiese din primele rapoarte, care mi-au fost transmise telefonic de 
savanții noştri chiar înainte să vin aici. 

— În cât timp ai să fii sigur? întrebă nerăbdător Tweed. Timpul s-ar putea 
să nu fie de partea noastră. 

— Este o chestiune de ore. Avionul lui Delvaux zboară chiar acum. Îi 
verifică un pilot - apoi vom fi siguri. Şi am adus cincizeci de aparate radar de la 
Delvaux. Să fiu al naibii, cred că ne-ai găsit leacul pentru navele Stealth. Între 
noi fie vorba, eram teribil de îngrijoraţi la gândul că o putere ostilă nouă le-ar 


putea construi. 

— Poţi să-mi spui dacă aveţi nave operative în Marea Nordului? în special 
în zona coastelor Germaniei şi Danemarcei. 

— Rămâne între noi - dar şi aşa îţi datorez foarte mult - în zona aceea se 
află înarmată cu proiectile fregata Minotaur. Mai rămâne acolo un timp. De ce? 

— Dacă, accentua Tweed, găseşti că sistemul lui Delvaux e viabil, ai 
putea trimite un aparat radar pe Minotaur? 

— Foarte rapid, în caz de urgenţă. Căpitanul fregatei Minotaur este un tip 
tânăr, Tug Wilson. Detestă porecla Tug, dar de-acum s-a resemnat cu ea. E 
unul din şcoala veche. Mottoul lui este: „Dacă este nevoie, zdrobeşte-i pe 
ticăloşi”. Se întoarse spre Monica. Sper că-mi scuzi limbajul. 

— Nu se aude bine de aici, îl asigură ea. 

— Deci aş putea intra în legătură cu acest Tug Wilson, ţinând permanent 
contactul cu tine? întrebă Tweed. 

— Bineînţeles. Voi dormi la bord în timpul acţiunii. 

Tweed înţelese că „la bord” însemna a dormi într-un pat de campanie în 
biroul său de amiral. 

— Văd că iei toate astea foarte în serios, observă Noble ridicându-se. E 
vorba de o urgenţă? Dacă le pot spune asta oamenilor mei, atunci vei obţine 
cooperarea totală a amiralului care i-ar pune pe toţi în mişcare. 

— Nu vreau să fiu melodramatic, dar ar putea fi vorba de supraviețuirea 
Vestului, spuse Tweed încet. Dacă îţi telefonez de peste graniţă, voi folosi 
aceeaşi parolă ca să fii sigur că eu sunt. 

— Uraganul, repetă Noble, pregătindu-se de plecare. Sună de parcă ai 
aştepta unul. Noi îl vom aştepta, de asemenea. Am să iau legătura cu Tug 
Wilson de îndată ce ajung la sediu. Vânătoare bună... 

După ce plecă, Tweed îi ceru Monicăi să comande nişte sandviciuri. 
Tocmai îl mânca pe ultimul şi începu să se plimbe în jurul biroului. 

— Ce crezi despre ce ne-a spus Cardon în legătură cu misteriosul doctor 
Wand? îl întrebă Monica. 

Tweed nu răspunse un timp. Reluă în gând cele spuse de Cardon. 

— Subliniez că acestea sunt doar zvonuri, începuse Cardon, dar provin 
din trei surse diferite. Şi toate trei spun acelaşi lucru. Se crede că Wand este 
generalul Chang, membru al înaltului Comandament Chinez. A apărut de 
nicăieri în Hong Kong după ce petrecuse câteva luni în Statele Unite. Se spune 


că acolo a fost tratat de un specialist în chirurgie plastică, după care acesta a 
murit într-un accident de maşină la scurt timp. Şi-a înfiinţat o companie de 
comerţ... părea să aibă fonduri nelimitate. Timp de doi ani compania sa a 
prosperat, iar apoi a început să manifeste interes pentru problema refugiaților 
din întreaga lume. Deci a venit în Europa şi şi-a organizat trustul de ajutorare a 
refugiaților. 

— Un moment, îl întrerupsese Tweed. Ai idee de unde proveneau aceste 
imense fonduri? 

— Stai să-ţi spun, pe rând. El a cultivat oameni influenţi din toate tările- 
cheie ale Europei - oameni care erau, de asemenea, interesaţi de problema 
refugiaților. Lua adesea masa cu câţiva dintre membrii EC cărora le plăcea 
ospitalitatea lui exagerată. Mulţi dintre ei cred că s-a născut la Hong Kong, 
mama fiindu-i chinezoaică şi tata englez. Când am spus că se presupunea că ar 
fi generalul Chang, aveam în vedere surse subversive. Nici unul dintre taipanii 
cu care s-a combinat în Hong Kong n-a auzit vreodată zvonul... 

Cardon se oprise pentru a bea pe nerăsuflate un pahar mare de apă. 
Tweed îl urmărise îngrijorat, observând că dădea semne de oboseală. 

— Acum să revenim la bani, continuase Cardon. Pentru asta am petrecut 
trei zile în Chengmai, în nordul Thailandei, în apropierea aşa-numitului Triunghi 
de Aur - marele centru de distribuire ilegală a drogurilor la un nivel uriaş. 

Se oprise pentru a trece la punctul următor. 

— (Guvernul chinez controlează vasta industrie de droguri care 
răspândeşte dezastrul în Vest... 

— Dar au eliminat traficanţii de droguri din China, obiectase Monica. 

— Sigur că da, răspunsese Cardon. Nu vor ca poporul lor să fie slăbit de 
flagel. Doar Vestul. Este cazul clasic al chinezilor care prind gust pentru sabia 
cu două tăişuri - ei vând droguri în Vest prin intermediari. Drogurile doboară 
moralul şi fizicul Vestului şi aprovizionează Beijing-ul cu sume mari - uriaşe 
chiar - de valută forte. Deci, fără să o ştie, cei ce consumă droguri aici, în 
Europa şi în State, finanţează Operaţiunea Long Reach şi, în cele din urmă, 
propria lor distrugere... 

Tweed îi pusese mai apoi întrebarea care îl frământa: 

— Philip, cum naiba ai scăpat teafăr din Lop Nor? 

— Oh, a fost destul de uşor. Purtasem tot timpul uniforma de ofiţer 


superior în Serviciul Securităţii. M-am dus înapoi la aerodrom şi am găsit un alt 


rablament de-al lor gata să plece spre Chungking. Însoţitorul de bord l-a făcut 
pe unul dintre pasageri să-şi părăsească locul şi să stea ghemuit pe coridorul 
din spate. Nu i-am cerut-o, dar el, pur şi simplu, a făcut-o. Era aproape noapte 
când am ajuns la Chungking. Am părăsit în grabă aeroportul şi m-am îndreptat 
spre o zonă de ţară, unde mi-am scos uniforma şi am ars-o. Am rămas în 
zdrenţele mele originale. Apoi m-am furişat pe o ambarcaţiune pe pernă de 
aer, ce mergea în josul fluviului Yangtze, ca membru al echipajului... 

— Pernă de aer, intervenise Monica. Glumeşti. 

— Nu. Ne-a cam zgâlţâit, dar motoarele erau aproape silenţioase. La 
nevoie, poate fi un vas de război periculos. Am coborât la Hankow şi am luat un 
tren de cursă lungă până la Canton. De aici e destul de aproape locul pe unde 
te poţi strecura dincolo de frontieră, spre Hong Kong. O nimica toată... 

În acel moment, Cardon închisese ochii şi adormise buştean până ce 
Butler l-a trezit să-l ducă la maşină. 

Tweed răspunse întrebării pe care i-o pusese Monica mai înainte. Se 
întoarse la birou şi se aşeză pe scaun. 

— Cred că Philip Cardon are dreptate în privinţa lui Wand. Când l-am 
văzut, pentru scurt timp, pe Wand, la lumina brichetei lui Bob, m-a frapat ceva 
oriental în trăsăturile lui. Bănuiesc că n-aş fi observat la lumina zilei. 

— Nu-mi vine să cred însă că cele 'povestite de Philip au fost atât de 
simple - o nimica toată, după spusele lui. 

— N-am crezut nici o clipă că a fost uşor. Dar asta este pentru Philip 
expresia încrederii în sine. Şi reţine că englezii au fost în trecut maeştri în a se 
deghiza în alte rase, pentru a se infiltra apoi în tot soiul de locuri periculoase. 
Lawrence de Arabia s-a dat drept arab. În India, pe vremea lui Raj, un soldat 
isteţ s-a îmbrăcat în hainele unui localnic şi s-a strecurat în teritoriul ostil, la 
frontiera de nord-vest, pentru a-i spiona pe rebelii khan. Cardon aparţine acelei 
epoci. 

— Ce voia să spună Philip cu privire la marele port de la Cam Ranh Bay 
din Vietnam, care a fost închis pentru toate... 

— Priveşte harta, sări Tweed îndreptându-se spre harta de pe perete. 
Cred că de aici pornesc vasele Stealth spre Europa. Traseu secret în mod logic, 
care evită liniile maritime majore şi trece prin Marea Timor unde au dispărut 
nave. Apoi prin Cape unde dispar în continuare vase. lar Vietnamul este altă 


mare putere, unde comuniştii conduc cu fermitate. Bănuiesc că au legături 


secrete cu China. 

— Chiar că este înfricoşător. Şi tocmai când credeam că ne putem 
relaxa... 

— Este exact ce nu vom face, spuse Tweed încruntat, revenind la birou. 
Când plec diseară la Bruxelles, am nevoie de cea mai puternică echipă pe care 
o pot strânge. Reţine un loc la avionul meu - şi un altul pentru mai târziu spre 
Hamburg - pentru Butler. 

Sună telefonul şi Monica puse mâna pe microfon după ce ridică 
receptorul. 

— Ghici cine e? Philip Cardon... 

— Parcă dormeai, se repezi Tweed. De ce m-ai sunat? Dar înainte, spune- 
mi de unde telefonezi? 

— De la un telefon public, răspunse laconic Cardon. 

— Nu te-ai culcat? îl întrebă Tweed. 

— Ba da, dar n-am putut dormi. Mi-am pus un pantalon şi paltonul peste 
pijama. Uite ce e, am impresia că se pune ceva la cale. După un pic de somn, 
vreau să fiu şi eu inclus în asta. 

— Dar ai nevoie de o vacanţă... 

— Am spus că vreau să particip şi eu. Eşti surd? 

— Bine, spuse Tweed pe un ton resemnat. Sun-o pe Monica, dar numai 
după ce te odihneşti bine. 

— De acord. Şi nu uita ce ţi-am spus despre Chengmai... 

După ce închise telefonul, Tweed îi povesti pe scurt Monicăi cele 
discutate cu Cardon. Bătu cu degetele în masă. 

— Am putea folosi fiecare om. Reţine-i bilet fără termen lui Philip pentru 
Bruxelles şi Hamburg. Şi încă unul pentru un zbor direct la Hamburg. 

— Chiar că aduni trupele, comentă ea. 

— Sunt sigur că doctorul Wand face acelaşi lucru. 

— Crezi că Philip are dreptate în legătură cu tipul ăsta numit Vulcan? O 
cârtiţă care este unul dintre principalii asociaţi ai lui Wand. Şi pe deasupra mai 
e şi englez. 

— Nu e cârtiţă, o corectă el. Philip a subliniat că cei care-l cunosc în Hong 
Kong susţin că el a existat. Că şi-a petrecut un timp în colonii. Da, cred că 
există. Interesant este că e englez... 


Benoit, urmat de câţiva ofiţeri în civil, îl urmă pe Newman în sălbăticia 
jilavă a parcului Egmont. În urma lui veneau Paula şi Nield. La ordinul lui Benoit 
către directorul general al hotelului Hilton, ferestrele de la Cafe d'Egmont, care 
dădeau spre parc, fuseseră acoperite. Era noapte şi singura lumină provenea 
de la lanternele pe care le ţineau poliţiştii şi Newman. 

Newman îi telefonase lui Benoit, după ce primise el însuşi un telefon 
ciudat în cameră. Vocea înăbuşită aparţinea unui bărbat, iar mesajul fusese 
transmis în engleză. 

„Veţi găsi ceva interesant dacă vă duceţi chiar acum în Parc d'Egmont. 
Mai bine întoarceţi-vă acasă. Nu mai pierdeţi timpul...” 

— Pot să vă duc direct acolo, spuse Newman arătând drumul. 

— Sunt sigur că ce-ai văzut n-a fost simplă imaginaţie, prietene, îi spuse 
Benoit. 

Newman cobori cu grijă panta alunecoasă şi umedă. Se opri lângă un 
copac. Îndreptă în tăcere raza lanternei spre corpul care zăcea întins pe spate, 
cu picioarele desfăcute şi cu ochii holbaţi privind în sus, fără vedere. Benoit şi 
un alt ofiţer se apropiara să-l examineze. 

— Cianură, comentă Benoit. Buzele sunt albastre şi întreaga faţă a 
căpătat deja o nuanţă albăstruie. 

— Asta a fost şi verdictul meu, spuse Newman. Este Joseph Mordaunt. 
Ziarist neangajat pe care îl cunosc vag. Ultima dată l-am văzut în regiunea New 
Forest din Anglia. Se opri. Apoi l-am văzut în holul hotelului Hilton, chiar în 
această după-amiază. 

Paula păşi înainte. Era şocată. Cu numai câteva ore înainte luase un 
prânz lung şi foarte plăcut cu mormanul acela care zăcea la pământ şi care 
fusese o fiinţă vie. 

— Pot să-ţi spun câte ceva despre el, zise ea. 

— Când ne întoarcem la hotel, spuse scurt Benoit. Apoi îl privi pe 
Newman. Este al doilea caz de asasinat cu cianură în apropiere de Hilton. 
Şoferul taxiului furat şi condus până la Liege pentru a fi apoi abandonat în 
Marolles. Şi oricine ar fi acela care a condus taxiul, el este ucigaşul lui Andover. 
Trei crime între care există o strânsă legătură. După părerea mea e cam mult. 

— Cred că se poate vedea cum s-a comis crima. Newman se lăsă pe vine. 
Îndreptă lanterna spre încheietura de sus a braţului drept. Se vedea clar o 


gaură în materialul hainei. Părerea mea este că acul a fost introdus prin haine 


drept în carne. 

— Aceeaşi tehnică folosită şi în cazul şoferului de taxi, remarcă Benoit 
aplecându-se lângă Newman. Ceea ce sugerează că ar putea fi una şi aceeaşi 
persoană. 

— Cred că a fost o femeie, spuse deodată Paula. 

— Pe ce te bazezi, întrebă tăios Benoit privind în sus spre Paula. 

— Pentru că Mordaunt era un bărbat căreia îi plăceau femeile. Dar nu era 
prost. Este un loc singuratic. Mă gândesc că doar o femeie s-ar fi putut apropia 
suficient... 

Se întrerupse deoarece se apropia un alt grup de oameni cu lanterne. Un 
bărbat scund, îndesat şi chel, care ducea o geantă, îşi puse ochelarii, îl salută 
pe Benoit înclinând capul în direcţia lui, apoi aruncă o privire cadavrului. 

— Văd că-ţi găseşti cele mai originale locuri pentru a-ţi descoperi 
cadavrele, observă el. 

— E patologul, îi şopti Benoit lui Newman când se ridicară. Şi băieţii de la 
Judiciar. Haideţi să ne întoarcem la hotel şi să-i lăsăm să-şi vadă de treabă. Ne 
întoarcem aici mai târziu noi doi... Directorul hotelului e turbat că a avut loco 
crimă lângă hotelul lui. 

În ciuda atmosferei macabre, Paula îşi zâmbi sieşi. Turbat! Benoit era 
mândru că folosea argoul englezesc. 

— Chiar am veşti sumbre pentru voi, îi şopti din nou Benoit lui Newman 


în timp ce ieşeau din parc. 


Intrând în hotel, Paula o observă pe Helen Claybourne stând ghemuită ca 
o pisică pe o canapea şi citind o carte. Se opri o clipă ridicându-şi privirile, îi 
salută scurt cu mâna, apoi îşi reluă lectura. 

Benoit scutură din cap încruntat, în timp ce directorul hotelului se 
apropie de ei. Rămaseră tăcuţi în faţa uşilor liftului, care se deschiseră şi apăru 
Lee Holmes. Paula simţi o adiere de talc proaspăt. Lee tocmai făcuse baie. ÎI 
apucă pe Newman de braţ. 

— Bob! Stai o secundă, te rog! Vreau să-ţi explic, se rugă ea. 

— Vin şi eu într-un minut, le spuse Newman celorlalţi. lată cheia de la 
camera mea, continuă el repede întinzând cheia lui Benoit. Ştie Paula numărul. 
Vin şi eu foarte curând. 

Newman îi propuse lui Lee să discute la bar. Ea acceptă dând din cap, iar 


el fu bucuros că nu-l mai ia de braţ. Era încă uşor iritat de dispariţia ei fără nici 
un cuvânt din restaurant, deşi atenţia îi era mai mult concentrată în jurul 
asasinării lui Joseph Mordaunt. 

Ea îl conduse către o banchetă retrasă dintr-un colţ. Se aşeză lângă ea 
lăsând un spaţiu între ei. Blonda comandă un brandy, iar el un pahar de 
Chablis. 

— Îmi pare rău că m-am purtat aşa, începu ea. Chelnerul ţi-a dat mesajul 
meu? 

— Nu. Dar localul era aglomerat şi am achitat băuturile altui chelner. Ce 
mesaj? 

Băuturile sosiseră şi ea apucă imediat paharul, sorbind puţin brandy. 
Apoi îşi întoarse faţa spre el. 

Newman simţi mireasma parfumului ei. Guerlain Samsara, spusese 
Tweed. Era încă un mister. Cine avea de fapt sticluţa: Helen sau Lee? 

— Mi s-a făcut deodată rău, foarte rău. Mi-a făcut greață mirosul de 
mâncare. Am băut un pahar plin de apă minerală şi i-am cerut chelnerului să-ţi 
spună că mă simt tare rău şi că mă duc direct la hotel. 

Nu era sigură dacă el o s-o creadă sau nu. Nu-i putea citi gândurile din 
priviri. 

— Îmi pare rău, spuse el. Te simţi mai bine acum? 

— Am stat întinsă aproape toată după-amiaza, după care am făcut o 
baie. Cred că în curând mă voi simţi cât de cât normal. Brandy-ul mă ajută. 

— Bine. Dar bea-l încet. 

Ea îşi puse o mână pe braţul lui. 

— M-ai iertat, Bob? 

— N-am ce să iert. Nu poţi evita o stare proastă. Ţi-aş recomanda o seară 
liniştită. 

— Mă tem că te-am distras de la o întâlnire de afaceri. Aşa că, dacă vrei 
să pleci, te rog, pleacă. 

— Dacă nu te deranjează... 

Plăti băuturile şi ieşi din bar. O văzu pe Helen stând în picioare în faţa 
afişului unei expoziţii. Se întoarse şi se îndreptă spre el cu mersul ei încet şi 
elegant. Ca de obicei, era îmbrăcată la patru ace, într-o fustă plisată gri-petrol 
şi o bluză bleu-pal. Purta pantofi fără toc. Ochii ei reci aveau o privire mai 
degrabă răutăcioasă, pe care însă Newman o găsi de-a dreptul seducătoare. 


— Sunt o femeie abandonată. Nici urmă de Willie al meu. Comandantul 
de brigadă a dispărut. Crezi că este o îndrăzneală prea mare din partea mea 
punându-ţi întrebarea dacă eşti liber mai târziu pentru cină? 

— S-ar putea, voi şti asta mai târziu. Îmi pare rău că nu-ţi pot răspunde 
precis, dar merg la o întâlnire de afaceri. Niciodată nu ştii cât durează. Am să 
încerc s-o scurtez, spuse el zâmbind. 

Ea îi arătă brelocul cheii cu numărul camerei. Se aplecă spre el şi-i spuse 
cu o voce caldă. 

— Dacă m-ai putea anunţa la opt. Până atunci voi trăi cu speranţa... 
Newman se îndreptă spre lift. Era tulburat. Cred că a fost o femeie, spusese 
Paula lângă cadavrul lui Mordaunt. 


Vorbise în ultimele zece minute cu o criminală? 


34 


La Liege, doctorul Hyde se întoarse la obscurul „hotel” unde locuia. 
Tocmai vizitase un local ce oferea companie feminină. Calitatea serviciilor era 
mult mai proastă aici decât la Bruxelles. Gazda, o femeie cu nasul mare, îi ieşi 
înainte. 

— Aţi primit un telefon, spuse ea în franceză. N-a lăsat nici un nume şi 
nici un număr de telefon, dar zicea că e urgent. 

— Va trebui să aştepte, spuse Hyde repede. Tocmai mi-am amintit că 
trebuia să cumpăr ceva. Mă-ntorc imediat... 

Se grăbi spre primul telefon public. Singura persoană care ştia unde 
stătea era doctorul Wand. 

Formă numărul şi spre surpriza lui îi răspunse chiar Wand. În mod 
normal, vorbea mai întâi cu bărbatul care se numea Jules. 

— Ţi-ai făcut bagajele şi eşti gata de plecare, stimate domn? întrebă 
Wand după ce verifică mai întâi de unde suna. 

— Întotdeauna sunt gata să plec la momentul potrivit, îl asigură Hyde. 

— Atunci, iată ce aş dori să faci. Fii bun şi părăseşte imediat Liege-ul. la 
primul expres spre Cologne. De acolo zbori spre Hamburg. De îndată ce găseşti 
un loc plăcut unde să stai, fii drăguţ şi lasă un bilet la hotelul Four Seasons. Un 


bilet în care treci doar numărul de telefon. Doctore Hyde, te-aş sfătui sincer să 
pleci chiar acum, fără a pierde nici un minut. Sunt foarte îngrijorat de siguranţa 
dumitale. Şi să te pregăteşti să tratezi un nou pacient. Un german care are 
vreo şaptesprezece ani. 


Când Newman sosi în camera sa, îl găsi pe Pete Nield aşezat pe canapea, 
privind pe fereastră luminile Bruxellesului, strălucirea neonului ieftin de pe 
partea cealaltă a bulevardului Waterloo. Benoit şedea la birou, cu o foaie mare 
de hârtie acoperită de scrisul său îngrijit în faţă. Paula stătea în picioare lângă 
el. 

— Am lucrat, spuse Benoit cu un zâmbet maliţios, în timp ce te întreţineai 
cu prima blondă mlădioasă ce ţi-a apărut în faţa ochilor. De ce, nu-mi pot 
imagina, când o ai pe încântătoarea Paula în camera ta. 

— M-am gândit să te las să te bucuri un timp de compania ei, i-o întoarse 
Newman. Ce aţi lucrat? 

— Paula mi-a făcut o declaraţie despre ce-a văzut în Parc d'Egmont, cât 
şi despre prânzul luat mai devreme cu victima. Acum vreau una şi de la tine. 

După zece minute, Newman îşi semnă propria-i declaraţie. Benoit o 
contrasemna, aşa cum făcuse şi după semnătura Paulei. 

— Legal vorbind, ar fi trebuit să cer unuia dintre oamenii mei să fie 
martor la aceste declaraţii. Dar, la urma urmei, sunt şeful poliţiei. Şi oricine m- 
ar întreba de procedură va primi un şut în fund. 

— Ziceai că ai noutăţi, îi aminti Newman. Sumbre parcă. 

— Vrei să încep cu cea bună sau cu cea rea? 

— Cu cea rea. 

— Atunci, cred că am să ţi-o spun întâi pe cea bună. Am telefonat de 
curând lui Tweed şi i-am spus că am dat de urma doctorului Hyde aici, la 
Bruxelles, într-o casă cu camere de închiriat. Dar pasărea îşi luase zborul. Aşa 
că acum ne concentrăm asupra Liegeului. O echipă cercetează chiar acum 
fiecare dintre cele mai nenorocite bombe şi stabilimente din acel oraş. Se uită 
la ceas. Da, operaţiunea a început deja. 

— Eu nu pot pricepe de ce a fost asasinat Mordaunt, reflectă Newman. ŞI 
tocmai după ce a luat masa cu Paula - aşa că, dacă din întâmplare îşi 
propusese s-o amăgească pentru a o răpi... Deşi este un gând cam nebunesc. 

— Poate nu chiar atât de nebunesc, spuse Paula încet. Se aşeză lângă 


Nield cu o figură deprimată. A început prin a miza pe farmecul lui irezistibil. 
Apoi pe parcursul mesei şi-a schimbat brusc atitudinea. Lui - se opri pentru a 
căuta un cuvânt care să nu sune prea pretenţios - părea să-i placă cu adevărat 
de mine. Am crezut că exagera puţin. Dar dacă am presupune că s-a decis să 
nu o facă? 

— Apoi să ne amintim de discuţia noastră cu doctorul Wand. Sunt sigur 
că, în cazul unui refuz, ar fi mers mai departe. Şi, dacă e aşa, e chiar alarmantă 
viteza cu care s-a mişcat Wand. 

— Dar n-avem nici o dovadă. Benoit îşi ridică mâinile. Şi-apoi, doctorul 
Wand este un om cu o mare influenţă pe aici. Aş avea nevoie de un dosar din 
fier beton înainte de a îndrăzni să mă apropii de el. 

— Şi acum, care e vestea rea? îl întrebă Newman. 

— Am pescuit cadavrul Luciei Delvaux din Meuse. Ucisă prin injectare cu 


cianură. Gaston Delvaux e distrus. 


Tweed luă un taxi ca să prindă avionul de la aeroportul londonez. La 
sugestia sa, Butler luă un alt taxi şi ocupă loc în altă parte a avionului. N-avea 
rost să dezvăluie adversarului echipa pe care o constituia împotriva sa. 

Se îndrepta spre controlul paşapoartelor, când îl zări pe Jim Corcoran, 
ofiţer-şef la securitatea aeroportului şi vechi prieten de-al său. 

— S-a întâmplat ceva, Jim? Mi s-a părut că mă cauţi. 

— Scuză-mă. Mă gândeam la altceva. Pleci din nou? 

— Bruxelles. 

— Drum bun. 

— Mulţumesc. 

Tweed porni mai departe cu paşaportul în mână. Corcoran părea 
deosebit de neliniştit. După trei sferturi de oră, Tweed se afla în avion pe locul 
său. Butler şedea cu două rânduri mai în spate. 

Când avionul decolă şi începu să ia înălţime, Tweed se lăsă pe spate şi 
începu să se gândească. Îi plăcea să călătorească singur: nimic nu-i întrerupea 
şirul gândurilor. Refuză răcoritoarele, concentrându-se asupra evenimentelor a 
căror evoluţie se contura precis în mintea sa. 

Ultimul lucru, pe care-l făcuse înainte de a pleca de la Park Cres-cent, 
fusese să ia legătura cu o persoană influentă de la Secţia Specială. Îi dăduse 
instrucţiuni speciale referitoare la supravegherea zonei Moor's Landing. Le 


atrăsese atenţia că nu trebuie să se apropie prea mult de acel loc. Cel puţin, 
până la semnalul său. 

Vulcan. Gândurile i se întoarseră către o altă ţintă. Philip Cardon fusese 
foarte sigur că necunoscutul Vulcan exista, că era englez şi că părăsise cu mult 
timp în urmă Hong Kong-ul pentru a reveni în Anglia. 

Vulcan - o figură cheie în elaborarea pregătirilor pentru Operaţiunea 
Long Reach. Cine putea fi Vulcan? Pentru că Tweed era convins că-l întâlnise 
deja. 

Călăul. Asasinul lui Hilary Vane, americanca ce fusese ucisă la aeroportul 
din Londra când sosise cu Cord Dillon. Treaba fusese făcută de o femeie. 
Otrăvire cu cianură. Paula o văzuse ciocnindu-se de Hilary chiar înainte ca 
victima să moară într-un chip atât de brutal. O femeie cu o pălărie cu borul 
mare care-i ascundea faţa. 

Apoi mai era şoferul de taxi găsit mort în propria sa maşină în Marolles. 
După ce taxiul fusese la Liege, unde femeia, folosindu-l, îl călcase - omorându-l 
- pe Andover. 

Paula putea să jure că era o femeie. Era o idee nouă şi ucigătoare - o 
femeie care era asasin de profesie. 

Stealth. Tweed începu să se gândească la toate implicaţiile şi adormi 
rapid. 

Latitudine 35,50 N. Longitudine 21,50 W. Mao III şi nava soră, Yenan, 
navigau cu treizeci de noduri la peste nouă sute de mile vest de strâmtoarea 
Gibraltar. 

Marea era calmă, iar uleiul şi aburi deşi de ceaţă se formau deasupra 
apei. Căpitanul Welensky se simţea relaxat - era singur pe punte. Kim coborâse 
să verifice ceva. Când se uită pe ecranul radar şi se pregăti să dea un ordin, 
Kim apăru deodată păşind încet în pantofii săi căptuşiţi. Îl prinse pe Welensky 
de braţ într-o strânsoare de fier şi-l scutură. 

— E un vas mic de pescuit... 

— Ştiu. Mort dinainte... 

— Mort. Zdrobeşte-l! Acum! 

— Voiam să schimb cursul ca să-l evit... 

— Am spus, distruge-l! Tocmai m-am întors din sala radio. Vasul acela 
începe să transmită SOS-uri... 


— E o crimă cu sânge rece. 


Welensky îşi regretă izbucnirea îndată ce pronunţase cuvintele. Kim îl 
strânse şi mai tare. 

— Încep să cred că eficienţa ta scade, căpitane. E nevoie să dau ordinul 
eu însumi? mormăi el. 

Welensky se temea. Vocea lui Kim nu trăda nici un semn de nelinişte. Dar 
el era pe deplin capabil să bage cuțitul în Welensky, să-i târască corpul şi să-l 
azvârle peste bord. Welensky transmise ordinul. 

Era un vas mic care înainta pe acelaşi traseu. Welensky privi radarul. 
Abia simţi zguduitura când Mao IlI tăie exact în două vasul de pescuit. Kim, cu 
ochelarii cu infraroşii pe nas, se duse primul la babord. 

Văzu doi oameni zbătându-se în apă. Unul îşi ridicase braţele, ca şi când 
ar fi implorat disperat milă, apoi braţele dispărură odată cu capul sub valuri. 
Celălalt pescar se înecase deja. Prova vasului de pescuit se scufundase. Urmări 
alunecarea pupei sub valuri. Nu mai plutea nimic pe suprafaţa mării îngheţate. 
Nici un supravieţuitor. Se întoarse şi rămase în picioare lângă Welensky. 

— Cred că ai nevoie de o lecţie de navigaţie, căpitane. Dacă un vas 
trimite semnale SOS repetate, sunt şanse ca alte nave să-l detecteze, să-şi 
schimbe cursul şi să se grăbească într-acolo. Obiectivul acestei călătorii este să 
evităm orice risc... Ai prins sensul micii mele prelegeri, căpitane? 

— E destul de clară, răspunse Welensky privind drept înainte. 

— Bine. Suntem într-o cursă. Avem de respectat un program. Acum ne 
vom îndrepta la vest de insulele britanice şi de Irlanda. Apoi vom întoarce spre 
sud între insulele Shetland şi Norvegia şi vom cobori pe coasta de vest a 
Danemarcei. Ca să fiu mai exact, în Jutland. 

— Am studiat geografia la şcoală, remarcă Welensky. 

Kim nu răspunse, dar de-acum Welensky ştia că-i lipseşte simţul 
umorului. 


Tweed îi ceruse Monicăi să lase un mesaj la sediul lui Benoit, în care să 
menţioneze numărul zborului. Nu se aştepta ca şeful poliţiei să-l întâmpine, dar 
când păşi pe aeroportul Zaventem, Benoit îi răsări înainte zâmbind în timp ce-i 
strângea mâna. 

— Ne aşteaptă o maşină neînmatriculată. Unde mergem? La Hilton? 

— Ca de obicei. 

Butler rămăsese în spate. Porni şi el spre hotel într-un taxi. Blocat într-o 


ambuscadă rutieră, Benoit se întoarse spre Tweed. 

— Mă tem că se îngroaşă gluma cu afacerea asta. Cât timp ai fost plecat, 
au mai avut loc două crime. 

— Cine? întrebă Tweed calm, mascându-şi nerăbdarea. 

— Un bărbat pe nume Joseph Mordaunt, care înţeleg că e o cunoştinţă 
de-a lui Newman. 

— L-am întâlnit în trecere lângă Lymington, pe coasta de sud. N-aş fi 
crezut că era important. 

— Suficient de important pentru cel care l-a ucis, comentă Benoit. Prin 
injectare cu cianură... 

— Acelaşi procedeu ca în cazul şoferului din Marolles, îşi aminti Tweed. 
Cineva are un instrument... Şi a doua crimă? 

— Corpul Luciei Delvaux a fost scos din fluviul Meuse. Ucisă mai întâi prin 
aceeaşi injectare cu cianură. Delvaux e un om distrus atât moral, cât şi fizic. 

— După cum spuneai, se îngroaşă gluma. Bietul Gaston, mormăi Tweed. 
Apa, spuse el. Întotdeauna un element din apropiere este apa. 

— Explică-mi, te rog, sugeră Benoit pornind din nou maşina. 

— lrene, fiica lui Gerald Andover - corpul ei a fost pescuit din apă, lângă 
Lymington. Ucisă, de asemenea, prin injectare cu cianură. „Şi Moor's Landing e 
plasat pe ţărmul fluviului Beaulieu”, gândi el pentru sine. Apa, repetă el. Corpul 
Luciei a fost găsit în fluviul Meuse. 

— Crezi că apa are vreo semnificaţie? 

— Poate doar o coincidenţă. 

Tweed însă nu mai credea ceea ce spusese. O navă Stealth opera pe apă. 
Dar ăsta era un lucru pe care n-avea intenţia să-l comunice tuturor. 

— Ne-am îndreptat atenţia şi în altă direcţie, îl informă Benoit. Doctorul 
Hyde. Am aflat că ar fi locuit într-o bombă numită Hermitage, aici la Bruxelles. 
Apoi am trimis o echipă la Liege. Unul dintre oamenii mei au arătat poza lui 
Hyde unei proprietărese din acel oraş şi l-a recunoscut. L-am pierdut de vreo 
oră. l-a spus că pleacă la Bruxelles. 

— Ceea ce înseamnă că Bruxelles este ultima destinaţie spre care s-ar 
îndrepta. Dar informaţia este valoroasă. Îţi mulţumesc pentru eforturi. 

— Aş putea lua legătura la Anvers, propuse Benoit. 

— Nu te deranja. Cred că Hyde a părăsit Belgia. Poate pentru Olanda sau 


Germania. 


Mergeau acum pe un drum lăturalnic care ducea spre Hilton, paralel cu 
bulevardul Waterloo. 
Tweed era preocupat de cele aflate despre Hyde. Simţea că-i vor da de 


urmă. 


Plin de tact, Benoit nu-l însoţi pe Tweed la Hilton. Mai devreme căutase 
pe lista celor ce locuiau la hotel urma vreunui suspect. Dar încercarea nu 
avusese nici un rezultat: prea mulţi oameni şi nici un nume familiar. Şi nici nu 
prea era agreat de director. 

Tweed îşi găsi camera, pentru care plătise în avans pentru câteva zile, 
încă disponibilă. Mai lăsă nişte bani recepţionerului în semn de mulţumire. 
Când ieşi din lift la etajul al douăzecilea, se întâlni cu Marler, care tocmai 
părăsea camera lui Newman. 

— Te-ai întors în oraşul crimei, îl întâmpină Marler cu umorul său negru. 

— Ştiu. Unde sunt ceilalţi? 

— În camera lui Newman. Vrei să vezi pe cineva anume? 

— Pe toţi. Urgent... 

Două minute mai târziu, Paula îi despacheta geanta în timp ce Newman 
se aşeză pe sofa lângă Pete Nield. Marler îşi luă poziţia obişnuită, sprijinit de 
perete, şi-şi aprinse o ţigară. Tweed le vorbi repede, plimbându-se prin cameră 
cu mâinile la spate. 

— Plecăm mâine cât mai devreme cu putinţă. O să apară şi Butler. l-am 
lăsat la recepţie o notă cu numărul camerei şi rugămintea de a veni imediat 
aici. 

Abia termină de vorbit când cineva bătu la uşă. Newman băgă mâna în 
buzunar şi apucă mânerul pistolului, deschise uşa şi intră Butler. 

— Am mobilizat o echipă de forţă, remarcă Newman în timp ce încuia 
uşa. 

— Da, confirmă Tweed. Şi Philip Cardon s-ar putea să ni se alăture mai 
târziu. 

— Dar de ce aduni pe toţi aceşti oameni? întrebă Paula punând un teanc 
de cămăşi într-un sertar. De obicei, lucrezi cu un personal cât mai restrâns, 
tocmai pentru a nu fi observat... 

— Adevărat. Dar situaţia devine mult prea periculoasă. N-avem idee câţi 
gangsteri asasini are Wand la dispoziţie. Mă tem că sunt prea mulţi pentru a ne 


lăsa să dormim liniştiţi. Sunt sigur că va trebui să apelăm la toate resursele 
pentru a face faţă diabolicului doctor Wand. 

— Călătoria la Londra a fost reuşită? îl întrebă Paula. 

— Aşa cred... 

Tweed le povesti pe scurt cu cine se întâlnise, ce aflase şi ce planuri 
concepuse, pentru care solicitase cooperarea anumitor oameni importanţi. 

— A fost o adevărată cursă, conchise Marler. 

— Cam aşa. O chestiune importantă de care trebuie să ne ocupăm 
imediat. Armele pe care ni le-a dat Benoit. Marler, am nevoie de trusa pe care o 
porţi cu tine de colo până colo cu Armalite... După ce Marler ieşi din cameră, 
Tweed continuă: Toate aceste arme trebuie strânse în geantă şi le voi înapoia 
lui Benoit. Securitatea aeroportului... 

Marler se întoarse şi când toate armele fură băgate înăuntru, Tweed 
trase fermoarul. 

— Mă întorc într-un minut. Benoit, care m-a întâmpinat la aeroport, mi-a 
spus că mă aşteaptă în maşină vreo jumătate de oră, în caz că aş vrea să-l 
consult. 

Newman se uită de jur împrejur prin cameră. După ce Tweed ieşise, 
Paula terminase cu despachetatul şi privea afară pe geam: o burniţă cenuşie 
acoperea treptat oraşul. 

— Am face mai bine să ne adunăm puterile, el se află deja în priză... 

Păşind în umezeala de afară, Tweed văzu un portar nou lângă maşina lui 
Benoit întrebându-l cine e. Benoit, fără să-l privească îi arătase legitimaţia. 
Portarul se retrase în grabă. Benoit se aplecă, deschise uşa din dreapta şi 
Tweed se aşeză lângă el. 

Înmânându-i geanta cu armele, Tweed îi mulţumi. Apoi scoase o 
fotografie. 

— Îţi spune ceva locul ăsta de pe hartă însemnat cu o cruce? 

— Ce ciudat să-mi arăţi tocmai asta. Am discutat recent cu unul dintre 
oficialii oraşului Gent. E o nouă construcţie de locuinţe. Au fost ocupate doar cu 
vreo şase luni în urmă. Vieux-Fontaine. Nici măcar nu are indicator rutier. 

— Cine locuieşte acolo? 

— Se pare că nimeni nu ştie. Se zvoneşte că-şi spun funcţionari, dar, de 
fapt, sunt ofiţeri superiori de securitate care îi păzesc pe înalții comisari de la 
EC. Ştiu asta din întâmplare. Şi atâta timp cât n-au comis niciun act criminal 


cunoscut, nu deranjează pe nimeni. 

— Pot fi la fel de bine sabotori şi spioni introduşi în ţară. Te rog, lasă-i în 
pace până îţi dau eu un semn. La timpul cuvenit, fă un raid prin zonă. 

— De obicei, ştii ce faci, îl opri Benoit. Am să mă întorc acum la sediu. 
Organizez o echipă operativă să fie pregătită când mă vei contacta. 

— Mâine plec din Bruxelles. Îţi mulţumesc pentru tot ajutorul pe care mi 
l-ai dat - mai ales pentru armada de elicoptere care a aterizat la Liege. 

— O nimica toată. Benoit îl strânse pe Tweed de braţ. Acum, te rog să ai 
grijă de tine. Am senzaţia că s-ar putea să te plimbi printr-o zonă extrem de 
periculoasă. 

— Hamburg. 

— Nu pot să-l interoghez pe doctorul Wand, dar am trimis oameni care 
să-i supravegheze avionul de la Zaventem. Ofiţerul de securitate le-a spus că 
pilotul le-a înaintat planul de zbor. Spre Hamburg. Târziu, în această după- 
amiază, Wand a plecat împreună cu un luxemburghez pe nume Starmberg. E o 


zonă extrem de periculoasă, repetă Benoit. 


35 


Zborul pentru Hamburg, la bordul Liniilor Aeriene Hamburg, era 
programat la ora unsprezece şi un sfert. Mergând alături de Tweed, Paula, 
intrigată, îl întrebă: 

— De ce Hamburg? 

— Pentru a-l vedea pe Hugo Westendorf, cândva Omul de Fier al 
Germaniei, care s-a retras acum trei luni fără să anunţe dinainte. A fost 
ministru de interne. 

— Retras? Brusc? Doar nu crezi... 

— Că se repetă povestea cu Andover şi Delvaux? Da, exact asta cred, 
spuse Tweed încruntat. Urmează să întâlnim alt bărbat distrus. Mă tem că 
încântătorul doctor Wand are mulţi pe listă. 

Se îndreptau spre avionul care aştepta pe pistă. Newman, urmat de Nield 
şi de Butler, îi ajunse din urmă. Scara era lăsată. Newman se holbă cu 
neîncredere: 


— Ce sunt chestiile alea ieşite în afară? 

— Elice, după cum bine ştii, îi răspunse Tweed. 

— Un avion cu elice. Nu mor după ele. Le prefer pe cele cu reacţie. 

— Avioanele cu o singură elice ne-au adus victoria în bătălia pentru 
cucerirea Angliei, îi reaminti Tweed ascunzându-şi un zâmbet. Ne va duce unde 
trebuie. 

— Şi când va ajunge acest obiect la Hamburg? întrebă Newman pe un ton 
iritat. 

— În o mie trei sute de ore. Sunt sigur că va fi prompt. 

— Sună de parcă ar trece prin Paris... 

Paula se aşeză lângă Tweed, care avea loc la fereastră. Abia aruncă o 
privire în jur şi îl înghionti pe Tweed. Nu îşi putea crede ochilor. 

— la te uită cine urcă la bord. Nu pricep ce se întâmplă. Am fost urmăriţi? 
De unde au aflat că suntem în acest avion? 

— Prea multe întrebări, răspunse Tweed privind afară pe geam. 

Comandantul de brigadă Burgoyne, ducând o servietă scumpă, trecea pe 
culoarul dintre locuri. Nu privea nici în dreapta, nici în stânga, urmându-l pe 
însoţitorul de bord şi dându-i ordine. 

— Vrem patru locuri chiar în spatele avionului... 

Lee Holmes îl urma la un pas în spate, cu mersul ei liniştit. Se opri lângă 
Paula şi se aplecă deasupra ei ca să-i vorbească lui Tweed: 

— Ce coincidenţă extraordinară. Mi-a plăcut ieşirea la Copenhagen 
Tavern. 

— A fost plăcerea mea. Tweed se uita încă pe geam. 

— Unde staţi în Hamburg? insistă, dându-şi părul blond peste gulerul 
hainei. 

— La hotelul Four Seasons, spuse el brusc. 

— Poate ne vedem... Plecă. Helen, care o împinse din spate cu geanta, se 
îndreptă şi ea fără un cuvânt spre locul din spate. Willie apăru ultimul. Aborda 
un zâmbet luminos când ajunse în dreptul Paulei. 

— M-am simţit grozav în compania ta. De departe cea mai grozavă 
companie pe care am avut-o la Bruxelles. Ceilalţi mi s-au părut de-a dreptul de 
mâna a doua. Cu prima ocazie, mi-ar plăcea să repet experienţa. Oh, dar 
trebuie să ridic ancora. Până data viitoare... 


Avionul avea 36 de locuri pentru pasageri. Când se închiseră uşile, 


locurile erau doar pe jumătate ocupate. Paula privi în urmă. Cvartetul Burgoyne 
stătea în spate, destul de departe ca să nu poată fi auziţi. Newman îşi 
ascunsese faţa după un ziar; Paula bănuia că el nu privise spre cei patru când 
trecuseră pe lângă el. Butler şi Nield şedeau departe unul de altul, pe locuri 
separate. Elicele porniră să se învârtească, mai întâi sacadat, apoi din ce în ce 
mai repede, stârnind o adevărată furtună. Aparatul se mişcă uşor înainte, 


acceleră şi apoi decola. 


Paula aşteptă până ce pilotul anunţă, întâi în germană şi după aceea în 
engleză, că zburau la altitudinea maximă de şapte mii de metri, cu o viiteză de 
500 km/h, şi privi spre Newman care făcu un gest de dezgust. Vibraţiile erau 
mai mari ca în avionul cu reacţie. 

— Nu prea pari încântat văzându-i la bord, îi spuse lui Tweed. 

— Asta e impresia pe care am vrut s-o creez, replică el enigmatic. 
„Cvartetul Burgoyne”, Paulei chiar îi plăcea expresia. „Sună ca o formaţie de 
jazz”, chicoti ea. 

Chipul lui Tweed nu exprima nimic. Era sigur că Vulcan se afla la bord. 
Dar cine era? Nemaivorbind despre femeia care era asasin de profesie. Şi cine 
era ea? 

Continuă să se uite pe geam. În prima parte a zborului trecuseră, 
probabil, peste Arctic. Mase îngrămădite de nori albi străluceau în lumina 
soarelui. Ici şi colo câte un vârf de nor ascuţit semăna cu un aisberg masiv. Pe 
măsură ce se apropiau de Hamburg, vremea se limpezea. Tweed privi în jos cu 
interes la mozaicul de verde şi maro al fermelor cu spaţii întinse şi netede. 
Trecură pe deasupra unui lac albastru şi peste pâlcuri dese de păduri verzi. De 
la această altitudine joasă, avea o imagine mult mai bună. Avionul începu 
coborârea... 

— De ce i-ai spus unde stăm? întrebă Paula. Te interesează distracţiile, 
ieşirile - parcă aşa a spus, nu? — cu ea? îl tachina în continuare. 

— Oricum ne-ar fi putut urmări dintr-un taxi. 

— Cred că vrei să-i ţii sub observaţie, încercă Paula. 


— Vreau să coborâm întâi din avionul ăsta, îi răspunse. 


Tweed era întotdeauna încântat să viziteze Hamburg-ul. Avea reputaţia 
de a fi cel mai „englezesc” dintre toate oraşele germane. Nu că ar fi semănat în 


vreun fel cu Londra. Descrierea se referea la atitudinea prietenească a 
locuitorilor. 

— Avionul ăla a zburat ca o maşină de cusut ruginită, remarcă Newman. 
Şi vibra la fel. 

Călătorea împreună cu Tweed şi cu Paula într-un taxi pe care îl luaseră 
de la aeroport. Vehiculul se încurcase într-un blocaj rutier, în josul unui 
bulevard pe trei benzi. Aerul era proaspăt, atmosfera rurală. 

— Ne-a adus aici, îi reaminti Tweed. Şi încă într-o companie interesantă! 

— Lee aproape că s-a certat cu însoţitorul de bord după decolare. Şi-a 
pus o ţigară în portţigaretul ăla mare al ei, acesta i-a spus că nu se fumează în 
avion, iar ea a ripostat că nici n-avea de gând să-şi aprindă ţigara. Dar cum 
naiba au ajuns în acelaşi avion? 

— Cred că ştiu cum, spuse Tweed. Dar să nu mă întrebaţi... Vreau să fiu 
sigur. 

— Dar e incredibil, insistă Paula. Tu ne-ai adus biletele. Imediat ce am 
sosit, am urcat în acel micuţ autobuz caraghios care ne-a lăsat chiar lângă 
avion. Cum ar fi putut să ne urmărească? Poate e o coincidenţă. 

— Să nu crezi în ele, o sfătui Tweed. 

Newman privi în spate prin oglinda retrovizoare. Butler şi Nield luaseră 
taxiuri separate. Marler le spusese, înainte de a pleca de la Hilton, că va 
închiria o maşină. lată un om, căruia întotdeauna i-au plăcut mijloacele 
independente de transport. 

Ajunseră la intrarea somptuoasă a hotelului Vier Jahreszeiten Four 
Seasons - şi portarii în uniformă apărură îndată să le ia bagajele. Tweed se 
grăbi să urce scările largi spre interiorul luxos. Monica le rezervase camere, iar 
recepţionerul îl informă pe Tweed că instalarea lor era pregătită. După ce se 
înregistrară, îi arătă Paulei numerele camerelor, apoi se îndreptă spre portarul 
care-i fusese de mare ajutor cu prilejul ultimei sale vizite la Hamburg. ÎI zări 
într-un colţ, lângă lift. 

— Vreau să-mi vizitez un prieten care locuieşte lângă Blankenese Hugo 
Westendorf. Poţi să-mi dai adresa exactă şi numărul de telefon? 

— Castelul Tannenberg, răspunse prompt portarul. Dar e mai aproape 
decât Blankenese. Castelul este în districtul Nienstedten. E înainte de 
Blankenese. lată şi numărul de telefon. Am să vă desenez o mică hartă, ca să 
reperaţi castelul. Pe hărţile tipărite, e mai dificil... 


Tweed avea vechea sa cameră care semăna mai mult cu un apartament. 
Camera 311 avea un hol ale cărui ferestre dădeau spre lacul Binnen Alster. 
Lăsă un bacşiş portarului, iar după ce rămase singur, se aşeză şi formă un 
număr. Atmosfera stranie începu chiar cu telefonul său. Încercă mai întâi să 
vorbească în engleză: 

— Mă numesc Tweed. Îl cunosc pe domnul Westendorf. Tocmai am sosit 
din Anglia şi aş dori să-i vorbesc. 

— Înţeleg, răspunse vocea unui bărbat de la celălalt capăt al firului. Ar fi 
bine dacă aţi putea aştepta un moment... 

Tweed aşteptă. Era majordomul? Vocea părea oficială, dar nu semăna cu 
cea a unui servitor. Tweed înţelese că probabil linia era supravegheată - aşa 
cum fusese la Andover şi mai târziu la Delvaux. Însă Tweed ajunsese în faza în 
care voia să-şi irite adversarul. Vocea reveni: 

— Domnul Westendorf va fi încântat să vă vadă în această seară. Dacă 
aţi putea sosi la ora optsprezece. Pot să vă întreb unde staţi? 

— La hotelul Four Seasons, camera 311. 

— Multumesc, domnule, vă vom aştepta la ora optsprezece. Tweed 
închise tulburat telefonul. Nimic nu se petrecuse conform aşteptărilor lui. 
Presupuse că, dacă cineva avea să-i răspundă în cele din urmă la telefon, acela 
trebuia să fie Westendorf. Îşi închipuise că germanul trăia de unul singur la 
castel - soţia îi murise în urmă cu câţiva ani. Westendorf avea un fiu de 
şaptesprezece ani. Tweed se gândise că s-ar putea să fi fost răpit. Ceva ciudat 
îl determinase pe german să renunţe la întreaga sa carieră. Ce se întâmpla în 
Germania? Tweed simţea că retrăieşte acelaşi coşmar ca în cazul lui Andover şi 
Delvaux. Povestea se repeta acum la Hamburg. Cineva ciocăni la uşă. Era 
Paula. 

— Ce cameră frumoasă, se entuziasma ea intrând. Şi ce vedere minunată 
ai de la geam. 

— Cred că au instalat fântâna aceea arteziană din mijlocul lacului după 
ultima mea vizită aici. Sau poate am uitat-o eu. 

— Şi, dacă te cunosc bine, ai uitat că este timpul să coborâm ca să luăm 
prânzul. 

— Da, dar ceva rapid. Nu mă simt în stare de o masă de gală. Ştiu. 
Barul... 


Când ieşiră pe hol, se ciocniră de Newman care tocmai se pregătea să 


bată la uşă. Paula era încântată de liniştea din hol. O cameristă le dădu bineţe 
când intrară în lift. Barul dădea într-un hol spaţios în care te puteai odihni 
confortabil. Mic şi mobilat cu banchete din piele, barul era gol, cu excepţia 
barmanului care veni spre ei. 

— Eu aş vrea nişte sandviciuri cu şuncă, dacă vă convine şi vouă, sugeră 
Tweed. 

— Şi de băut, domnule? 

— O sticlă de şampanie, hotărî Newman. 

— Pentru mine, apă minerală, comandă Tweed. 

După ce plecă barmanul, le povesti şi celorlalţi despre convorbirea pe 
care o avusese cu castelul Tannenberg. Tocmai terminase de vorbit, când 
Marler băgă capul în bar aruncând o privire. Făcu un semn discret ridicând 
degetul gros şi dispăru. 

— Asta înseamnă că are o maşină, spuse Newman. 

— Vom merge acolo după ce se întunecă, reflectă Tweed cu voce tare. 
Accentul pus de tipul ăla pe ora optsprezece pare ciudat. 


— Vom afla când vom ajunge acolo, îl asigură Newman. 


La ora şaptesprezece şi un sfert, Tweed, îmbrăcat într-un palton gros, cu 
gulerul ridicat, se plimba prin faţa hotelului împreună cu Paula. Şi ea avea 
haina încheiată până la gât. Noaptea era senină, dar temperatura scăzuse sub 
zero grade. Era prima zi de decembrie. 

Newman, în picioare, fuma o ţigară, când un uriaş Mercedes negru trase 
lângă bordură. Paula se uita la dimensiunile maşinii, dar Marler îi strigă din 
spatele volanului, pe fereastra deschisă. 

— Nu mai staţi acolo, o să îngheţaţi. Urcaţi... 

Când lăsară în urmă suburbiile Hamburgului şi intrară într-o zonă cu vile 
impresionante cu două nivele şi cu terenuri largi în spatele porţilor înalte, 
Tweed îl întrebă, în sfârşit, pe Marler: 

— De unde Dumnezeu ai pus mâna pe palatul ăsta mobil? Şi cum? 

— Oh, rosti Marler tărăgănat. Am spus că trebuie să conduc un grup 
oficial în vizită la un ministru. La urma urmei, cândva a fost ministru, nu? îi 
aruncă o privire lui Tweed prin oglinda retrovizoare. Caleaşca asta te costă o 
bombă. Şi, după harta pe care mi-ai dat-o, aproape am ajuns. 

Paula, lăfăindu-se pe bancheta din spate a maşinii, în căldura dată de 


calorifere, privea vilele solide la lumina farurilor. Era o zonă foarte luxoasă. 

Marler se opri brusc, ca o vulpe care simte pericolul. Mersese cu viteză 
redusă în ultimele cinci minute, examinând atent plăcuţele cu nume lucrate cu 
grijă de pe porţile înalte şi luminate de felinare. Toate porţile erau închise, mai 
puţin una. Castelul Tannenberg. Tweed îi simţi neliniştea. 

— S-a întâmplat ceva? 

— Cred că ar trebui să vă duceţi înarmaţi. 

Deschise trusa de pe locul de alături şi scoase un Browning 32 pe care i-l 
dădu Paulei, cu încărcătorul de schimb. Pentru Newman avea o armă cu 
centură de şold, un Smith 38, special, cu rezervă de muniţie, înainte de a-i 
răspunde lui Tweed, aşteaptă până îşi prinse Newman cingătoarea şi-şi puse în 
ordine haina şi jacheta. Paula, după ce-şi verifică pistolul, îl băgă în geanta de 
pe umăr. 

— Ceva nu e în regulă, spuse Marler. Uită-te pe geam. Porţile sunt larg 
deschise şi cam la cinci iarzi dincolo de poartă se întinde un lanţ de sârmă 
ghimpată de-a curmezişul drumului. 

— Dar de unde ai luat armele? îl întrebă Tweed. 

Era supărat: nu aveau permis de portarma în Germania. Pe de altă parte, 
Benoit îl avertizase despre o zonă „de pericol maxim”. 

— Azi după-masă, în timp ce voi vă odihneaţi, eu am fost puţin ocupat, 
spuse Marler ironic. Am vizitat un amic, un neamt, care se ocupă cu arme, pe o 
barjă de lângă chei. Mi-a spus că afacerile s-au dus de râpă de când cu 
dărâmarea zidului Berlinului. Am luat toate astea pe nimica toată, plus câte un 
Walther pentru Butler şi Nield. Şi o Armalite pentru mine. Totul e să cunoşti 
oamenii potriviţi. 

— Sau pe cei nepotriviţi, i-o întoarse Tweed. Am să mă duc acolo. Bob, 
Paula puteţi să mă urmaţi de la distanţă. Nu vreau să-l speriem pe Westendorf. 

— Eu am să găsesc un loc de parcare, hotărî Marler. 

Tweed porni încet pe drumul acoperit cu pietriş. Pașii săi nu făceau nici 
un zgomot. Trecu peste lanţul de sârmă ghimpată, care ar fi rupt în bucăţi 
cauciucurile unei maşini, oprind-o într-o secundă. Era prea multă linişte. 

La distanţă se vedea vila veche din piatră, cu două etaje. Erau lumini la 
geamurile de la parter, în spatele draperiilor trase. Pe aceeaşi parte a drumului, 
tufe înalte şi dese de rododendron acopereau pământul. Se gândi că liniştea 


apăsătoare se datora faptului că germanul locuia singur în vilă. Ca şi Andover. 


Ca şi Delvaux... 
Ţeava unei arme i se înfipse în ceafă. În aceeaşi clipă, o mână i se aşeză 
pe umăr şi o voce mormăi în engleză: 


— O singură mişcare greşită şi-ţi zbor creierii. 


La Four Seasons, Pete Nield, îmbrăcat elegant, ca de obicei, intră în holul 
larg, îndreptându-se spre recepţie. O femeie foarte atrăgătoare, cu o coamă 
blondă şi purtând o rochie neagră perfect mulată, şedea pe canapea. Îşi 
aşezase picioarele superbe unul peste altul. Rochia era despicată într-o parte. 
Era Lee Holmes. 

Nield se opri lângă o măsuţă cu ziare şi reviste germane. Părea să caute 
ceva de citit. Lee îl strigă cu vocea ei voalată. 

— Te cunosc? Nu cumva ai fost şi la hotelul Hilton din Bruxelles? Ba da. 

Bătu cu palma pe locul de lângă ea. 

— Vino şi stai cu mine, te rog. Mă plictisesc. Am o disperată nevoie de un 
bărbat amuzant. Pari să fi exact genul. 

— Credeam că voi vedea bărbaţi stând la coadă ca să te distreze. Nield 
îşi răsuci mustaţa cochetă şi se aşeză alături. Desigur, îmi amintesc că te-am 
văzut, dar erai totdeauna însoţită de câte un bărbat. Numai tipi cu înfăţişare 
severă. Ghinionul meu, mi-am spus. 

— Eşti galant, oftă ea înălţându-şi bustul. O raritate în zilele noastre. 
Braţul gol îi atinse mâneca. Lee îşi scoase din poşetă portţigaretul împodobit cu 
bijuterii în care introduse o ţigară. Nield îşi aprinse bricheta. Ea scutură din cap 
şi-i zâmbi tandru: 

— Mă las de fumat. Asta e testarea voinţei. De-a dreptul prostesc, nu? 
Nield zâmbi. Îi cunoştea tactica, dar voia s-o lase să creadă că nu ştie nimic 
despre ea. 

— De ce eşti aşa de plictisită, o întrebă el. Te-am văzut cu un militar care 
părea foarte distins. 

— Comandantul de brigadă Burgoyne. E distins în felul lui. Acum tratează 
nişte afaceri oficiale complăcându-se în una dintre investigaţiile sale. Mă 
consideră ca pe o piesă de mobilier. Singura compensație este că sunt bine 
plătită. Zâmbi din nou. 

— Mulţumim cerului pentru un pic de milă. Ce vrei să bei? 


— Şampanie. Să sărbătorim începutul prieteniei noastre. 


Tweed îngheţă, dar rămase nemişcat. Simţea în ceafă ţeava pistolului 
rece ca gheaţa. Mâna mare de pe umărul său îl strângea cu putere. Apoi auzi o 
voce: 

— Pistolul ăsta e exact pe şira spinării tale. Aruncă arma sau rămâi 
paralizat pentru totdeauna. Asta în cel mai bun caz, conchise Newman. 

Tweed auzi un zgomot scurt; strânsoarea slăbi. Apoi mult mai jos, auzi 
arma căzând pe zgură. Se întoarse încet. Prima voce îi sunase familiar, deci nu 
fu surprins să-l descopere pe inspectorul-şef Otto Kuhlmann de la secţia de 
criminalistică a poliţiei din Wiesbaden. 

— Un cald şi prietenos bun venit în Germania, Otto, spuse el cu blândeţe. 
Ce dracu' faci aici? 

Newman îşi băgă arma în teacă, iar Kuhlmann se aplecă să-şi recupereze 
revolverul. Când se ridică, îl privi pe Newman. Şeful poliţiei germane era scund, 
dar avea umerii foarte largi. Îi amintea lui Newman de filmele vechi în care juca 
Edward G. Robinson. Avea aceeaşi gură mare, chip dur, păr scurt şi sprâncene 
negre. Aceiaşi ochi ageri şi aceeaşi energie. Şeful poliţiei germane era o 
adevărată centrală electrică şi, în acelaşi timp, vechi amic al lui Tweed. 

— Scuzele mele, începu Kuhlmann, dar am primit un telefon de la un 
bărbat care spunea că e Tweed. A vorbit cu unul dintre ofiţerii mei. Dar puteam 
fi sigur că eşti tu? În întuneric, erai doar o umbră. Nu prea ne bazăm pe şansă. 

— Nici eu, îi spuse Newman. Ca şi tine, am văzut doar o umbră cu un 
pistol. Aşa că nu-mi cer scuze. 

— Ai permis pentru arma aceea? întrebă Kuhlmann blând. 

— Nu are, răspunse repede Tweed. Dar, dacă n-am greşit în previziunile 
mele în legătură cu drama pe care a trăit-o Hugo Westendorf, protecţia era 
necesară. 

— Te iert, Newman. Kuhlmann se întoarse spre Tweed. Să vedem ce se 
întâmplă în interiorul Castelului Tannenberg înainte de a îngheţa aici afară. 

Tweed îşi adună toate forţele pentru prima întâlnire cu Westendorf. ŞI-I 
amintea bine de pe vremea când era ministru şi vizitase Anglia, incognito, 
pentru a participa la o întrunire INCOMSIN - Comitetul Internaţional de 
Planificare Strategică. 

Germanul era înalt cam de 1,90 metri, suplu, cu o faţă osoasă, puternică 


şi o frunte înaltă. Mintea îi era ca argintul viu, era curtenitor şi avea o energie 


fenomenală. Tweed se temea de ceea ce avea să vadă. 

Kuhlmann apăsă pe soneria de lângă masiva uşă închisă. Sună de patru 
ori la rând, apoi, după o pauză, încă o dată. Uşa se deschise câţiva inci şi 
primul lucru pe care îl văzu Tweed fu ţeava unui Hekler Koch, o puşcă 
mitralieră de 9 mm. Omul care o ţinea apăru la vedere, era un detectiv 
îmbrăcat în civil, cu faţa ca o mască. Era oare cel care răspunsese la telefon? 

Intrară: mai întâi, Kuhlmann ducând-o de umeri pe Paula, apoi ceilalţi doi. 
Tweed trăi atunci cel mai puternic şoc din existenţa sa. 

— Nu ar trebui să vorbim, spuse Tweed repede. Locul acesta este 
probabil supravegheat. 

— A fost, replică Kuhlmann. Am distrus chiar eu fiecare microfon. Cel pe 
care Tweed îl privea era chiar Hugo Westendorf. Neamţul traversase holul larg, 
cu un pas vioi, şi veni să-i strângă mâna. Mergea drept, iar mâna îi era 
puternică. Nu erau semne de încordare pe faţa sa şi îşi întâmpină musafirii cu 
un zâmbet cald. 

— Bun venit la Castelul Tannenberg, prietene. Îmi pare aşa bine să te 
văd. 

— lar eu care am crezut că cineva - poate fiul tău, Franz - a fost răpit. 

— Dar a fost. Acum trei luni. Motiv pentru care m-am retras. A fost 
cerința celor care l-au răpit. Am îndeplinit-o imediat. 

Şedeau într-o bibliotecă confortabilă, pe care le-o recomandase 
Westendorf, spunându-le că e un loc bun pentru o discuţie. Gazda lor rămase în 
picioare în faţa focului aprins în imensul şemineu de piatră. Pereţii erau 
acoperiţi cu rafturi până în tavan, şi Tweed era sigur că toate cărţile fuseseră 
citite. Era surprins de situaţie şi îşi formulă cu grijă întrebarea: 

— Din câte ştii, Franz e bine? 

— Vrei să spui, interveni Kuhlmann, dacă a primit şi el o mână sau un 
braţ ca Andover şi Delvaux? Răspunsul e nu. Westendorf mi-a comunicat îndată 
că Franz a fost răpit. Şi am acţionat în mare secret. Presa habar nu are de ce s- 
a întâmplat. 


— Cum ai acţionat? întrebă Tweed. 

— Am pus în mişcare cea mai mare reţea care a existat vreodată în 
Republica Federală. Apoi în întreaga Germanie. Totul în secret. Am contactat 
informatori din lumea interlopă şi au început cercetările. Ca şi mulţi alţi 
cetăţeni respectabili, şi cei de care am vorbit detestă refugiații străini. Cu unii 
dintre ei se află în concurenţă pentru diferite afaceri necurate. 

— Obiectivul era să-l găsiţi cu orice preţ pe Franz? 

— Doar parţial. 

Westendorf fuse cel care explică: 

— Auzisem de Andover şi Delvaux, şi de cutremurătoarele experienţe 
trăite de ei... am mers la Liege să-i întâlnesc. Principalul scop al lui Kuhlmann 
era să le lase răpitorilor fiului meu libertatea de mişcare. Doctorul care a făcut 
odioasele amputări are nevoie de linişte şi pace şi mai presus de toate de 
securitate - ca să-şi ducă la sfârşit diabolicul plan. Kuhlmann s-a asigurat că ei 
sunt mereu pe fugă. l-a pierdut de trei ori la diferenţă de câteva ore. Au 
continuat să fugă ca iepurii speriaţi. 

— Dar care e situaţia în prezent? 

Kuhlmann îşi aprinse o ţigară şi răspunse gesticulând cu ea ca şi cu un 
baston: 

— Franz Westendorf a fost eliberat acum câteva ore de la o fermă izolată 
de pe lângă Bremen. Cei trei care îl ţineau ostatic au fost împuşcaţi mortal. Am 
obţinut permisiunea de la noul ministru de interne - un prieten de-al lui 
Westendorf - de a folosi echipa de elită antiteroristă. 

— Asta elimină şansa identificării creierului acestei acţiuni, observă 
Tweed. 

— Nici o şansă, mârâi Kuhlmann. Răpitorii erau nişte ţigani nenorociţi din 
est. N-aveau habar cine-i coordonează. Subliniez că am abordat această tactică 
cu deplinul acord al lui Westendorf. 

— A fost un şantaj. Vocea fostului ministru de interne se înăsprise în timp 
ce vorbea. Şi Franz, care peste trei zile va împlini optsprezece ani, are aceeaşi 
părere. 

— Aţi dovedit mult curaj, remarcă Tweed. Dar aţi demisionat din minister 
şi aţi renunţat şi la INCOMSIN şi la alte organizaţii. 

— La sfatul lui Kuhlmann, răspunse Westendorf. Scopul era să-l derutăm 
pe omul din umbră care a pus la cale răpirea. La început deci, el crede că 


reacţionez ca şi Andover şi Delvaux. În acelaşi timp, Kulhmann îi hărţuieşte pe 
răpitori, punându-i în mişcare, privindu-le mereu peste umăr. 

— Şi cum aţi dat de urma lui Franz? întrebă Tweed. 

— După cum cred că ştii, răspunse Kuhlmann, din experienţa ta timpurie 
ca cel mai tânăr director la Scotland Yard, la Omucideri, ai nevoie de puţin 
noroc. Dar trebuie să fii suficient de isteţ ca să ştii când îţi surâde norocul. Un 
elev a identificat adevărata maşină folosită de răpitori, un Audi gri. Unul dintre 
prietenii săi a găsit maşina goală parcată în faţa castelului, fără a şti că răpirea 
e în plină desfăşurare. Elevul - ca să se distreze puţin - a lipit balonul galben al 
prietenului său pe geamul din spate al maşinii. Am descoperit acest fapt într-un 
raport de rutină. M-am gândit atunci că pe geamul maşinii ar mai exista vreun 
rest din balonul lipit, fapt care s-ar fi putut să treacă neobservat de răpitori. Am 
pândit imediat raportul. 

— Şi apoi? întrebă Tweed în timp ce Kuhlmann pufăia din ţigară. 

— Tot schimbând maşinile de mai multe ori, sunt sigur că imbecilii ăia au 
uitat de Audi. Azi-dimineaţă, o patrulă din Bremen, a găsit un Audi pe drum şi a 
observat o fâşie de balon galben lipită pe geamul din spate. Era ceaţă. Maşina 
şi-a continuat în scurt timp drumul către casa de la fermă. Poliţiştii au 
comunicat la sediul central din Bremen, prin radio, iar de acolo am fost 
anunţaţi noi, la Berliner Tor. O echipă antiteroristă a zburat imediat spre 
Bremen... 

— O ţintă destul de îndepărtată, comentă Tweed. 

— Dar nu foarte. Am telefonat la Bremen şi cei de acolo mi-au spus ferma 
fusese închiriată în urmă cu trei luni printr-un mandat de plată la Luxemburg 
City. A fost de-ajuns pentru mine. Am ordonat ca raidul să continue. lar 
rezultatul îl ştiţi. 

— Te felicit, spuse Tweed. 

Westendorf turnase în pahare vin alb pentru oaspeţii săi. El se îndreptă 
spre Paula, care stătea lângă Newman, şi-i puse cu blândeţe mâna pe umăr. 

— Toate astea cred că au fost epuizante pentru tine. Am auzit că-l 
însoţeşti aproape pretutindeni pe Tweed. Cum e vinul? 

— Foarte reconfortant, răspunse ea recunoscătoare. 

— Aşadar, domnilor, am o sugestie. Ochii albaştri ai lui Westendorf erau 
vioi, atitudinea hotărâtă. Doresc să discut lucruri foarte importante cu Tweed. 
Despre următorul pas pe care îl vom face. Dar găsesc că e spaţiu prea închis 


aici, de aceea permiteţi-mi să vă invit pe iahtul meu Hohten V, armat în portul 
Blankenese pe Elba. Aş fi încântat şi de compania dumneavoastră, îi spuse el 
Paulei. Femeile inteligente gândesc adesea din unghiuri de vedere ignorate de 
bărbaţi. 

— Bună idee, acceptă Tweed. Dar am o curiozitate, Kuhlmann, de ce ai 
distrus toate microfoanele? 

Kuhlmann îşi scoase ţigara din gură. 

— Am cochetat cu ideea de a le folosi pentru a pune la cale conversații 
pregătite. Însă Westendorf s-a opus. 

— De ce? îşi întrebă Tweed amfitrionul. Westendorf făcu o mişcare 
şovăitoare cu mâna: 

— Eram copleşit de oribila invadare a intimităţii. Şi apoi, Kuhlmann a 
acceptat, dar din alte motive. 

— Am decis, explică Kuhlmann, că din punct de vedere psihologic, era o 
altă mutare care ar fi putut crea confuzii omului din umbră. Cam ceea ce voi 
numiţi o politică de momeli şi ameninţări. Momeala a fost retragerea lui 
Westendorf din toate posturile sale, la cererea individului care i-a telefonat 
după răpirea fiului. Şi apoi, ameninţarea a constat în distrugerea tuturor 
sistemelor de interceptare pe care le-am reperat. 

— Te-ai uitat unde erau fabricate? întrebă Tweed. 

— În Hong Kong. 


Când urcară în Mercedes-ul negru al lui Westendorf, Paula descoperi că 
vremea se schimbase. Era un frig umed, stelele dispăruseră, iar deasupra 
pământului se deplasau uşor aburi de ceaţă. În vreme ce coborau drumul, văzu 
că lanţul de sârmă ghimpată fusese îndepărtat. 

La cererea lui Tweed, opriră dincolo de intrare şi el merse să schimbe 
câteva cuvinte cu Marler care stătea în spatele volanului de la Mercedes-ul 
600. Un poliţist în haine civile stătea sub un copac, înarmat cu un pistol 
mitralieră. 

— Ne îndreptăm spre Blankenese. O să avem o discuţie pe iahtul lui 
Westendorf, care se află ancorat în port, îi spuse Tweed. 

— Am să vă urmăresc de la o distanţă discretă. Nu te împotrivi, spuse 
Marler amabil. Am senzaţia că veţi avea nevoie de un spate păzit... 


Westendorf se afla la volan cu Tweed alături; în spate, Paula se lăfăia pe 


bancheta spațioasă între Newman şi Kuhlmann. Depăşiră mai multe vile. Ceaţa 
părea să se destrame. Ambele părţi ale drumului - pe vreme bună - erau de 
basm. 

— Intrăm acum în Blankenese, spuse Westendorf. Odinioară, era un mic 
sat pescăresc - dar acum pescuitul este interzis pentru că fluviul este poluat. 
Plătim un preţ mare pentru plăcerile civilizaţiei noastre moderne. 

— O societate, comentă Kuhlmann, pentru care această masă de 
refugiaţi ce aşteaptă la estul frontierelor noastre ar da orice. 

— Acesta este unul dintre subiectele pe care vreau să le discutăm, 
remarcă Westendorf, după care se concentra asupra volanului. 

Conducea încet, în josul unui povârniş, pe o şosea îngustă, acoperită cu 
bitum. Paula avu impresia că Blankenese era un orăşel aruncat între dealuri. 
Privind afară pe geam, văzu, printre fuioarele de ceaţă, vile drepte înălțându-se 
cochet, la al căror etaj se ajungea pe scări vechi de piatră. În curând lăsară în 
urmă strada principală - pustie şi Westendorf îndreptă maşina în josul pantei. 
Blankenese era un labirint de străzi înguste, pavate, ce şerpuiau povârnindu-se 
la fiecare pas ca şi drumurile de munte. Adesea, în locul acestor străzi înguste 
ca aleile, erau doar trepte de piatră care urcau la nesfârşit până le pierdeai din 
vedere. La lumina roşiatică a unei lămpi de stradă văzu numele unei astfel de 
străzi ciudate - Becker's Treppe. Apoi un alt nume, mult mai scurt - Strandweg. 
Ajunseră lângă fluviu. 

Când Westendorf opri maşina, Paula îşi simţi nervii încordaţi. Ceaţa 
devenea tot mai deasă. În timp ce se lăsau învăluiţi de aburii compacţi, Paula 
auzi tânguirea îndepărtată a cornului de ceaţă. Se cutremură. Era ca în 
noaptea aceea când rămăsese la marginea portului Lymington aşteptând ca 
Harvey Boyd să revină la mal. 


Urmărind de la distanţă limuzina lui Westendorf, Marler începu să se 
îngrijoreze. Ca din pământ, un blestemat de Cadillac negru îşi făcu apariţia. 
Erau doi bărbaţi în cabina din faţă a maşinii uriaşe. Nu se îndoia că urmăreau 
limuzina. 

Ajuns pe malul fluviului, Cadillac-ul întoarse la stânga, pe Strand - 
înaintând încet. Deodată, se opri, iar Marler frână brusc. Erau destul de 
departe. Cadillac-ul era doar o pată întunecată. Marler nu credea că-l văzuseră: 


erau prea preocupaţi cu supravegherea limuzinei. Ceaţa se risipi pentru un 


moment şi el putu vedea cum se ridică la spatele maşinii o antenă automată 
radio. Raportau cuiva. 

Marler aşteptă. Ceaţa se lăsă din nou, blocând imaginea Cadillacului. 
Pipăi sub scaun după arma sa Armalite pe care o asamblase când aştepta în 
faţa Castelului Tannenberg. Închise în linişte maşina şi, păşind uşor, se îndreptă 
spre locul unde se oprise Cadillac-ul. Dispăruse. 


— Îmi pare rău că e ceaţă, spuse Westendorf, conducându-i spre port. 
Previziunile meteo au fost eronate. 

Ceaţa se ridică din nou şi Paula văzu un mic bazin alungit, izolat de Elba 
printr-un perete ca un dig, ce se prelungea pe o distanţă, apoi făcea un unghi 
drept şi continua paralel cu fluviul calm. Portul era ticsit de iahturi. Multe dintre 
ele erau pregătite pentru iarnă, acoperite cu prelate albastre protectoare. 
Westendorf ocoli şi o luă de-a lungul bazinului. Se uită în urmă şi spuse: 

— Holsten V este ancorat la zidul exterior. Nu mai era nici un loc când l- 
am adus aici în port. 

Tweed era imediat în urma Paulei, iar Newman şi Kuhlmann îi urmau. 
Westendorf îi luă mâna Paulei pentru a o ajuta să urce pasarela spre un iaht 
elegant, cu motor. Îi lumină drumul cu o lanternă mică de buzunar, deschise o 
uşă, cobori scările dintre două punți, apoi deschise altă uşă. Aprinse lumina şi 
se pomeniră într-un salon luxos, bine mobilat. Balustradele erau din alamă 
strălucitoare, iar lemnul era atât de lustruit, încât Paula se oglindi în el. 

— Luaţi loc, îi invită Westendorf. Doriţi să beţi ceva ca să vă mai încălziţi? 

Paula nu se aşeză. Rămase în picioare, lângă fereastră, privind ceata 
care se lăsase ca o perdea compactă cenuşie. Westendorf îi simţi neliniştea. O 
luă de braţ. 

— O să ţi se pară interesant pe punte. Am să deschid radarul. 

O altă scară la capătul îndepărtat al salonului ducea sus, pe puntea de 
comandă. Westendorf îi indică un ecran şi deschise radarul. Ea privi ecranul. 
Alb. 

— Nu e nimic pe fluviu în noaptea asta, remarcă Westendorf. Nu pe ceața 
asta. Las uşa deschisă ca să ne poţi auzi. Când doreşti, vino înapoi în salon. 

El cobori înapoi scările şi luă dintr-un frigider o sticlă de şampanie 
Laurent Perrier. Tweed se relaxa pe o canapea de piele alături de Kuhlmann. 


Newman privea afară pe geam. Gazda luă câteva pahare rotunde. Îi duse unul 


Paulei. 

— Stimulează celulele nervoase, spuse el când se întoarse. Cel puţin, 
asta este justificarea mea. Prost! 

— Vorbeai de refugiaţi, începu Tweed. L-ai întâlnit vreodată pe doctorul 
Wand? 

— O dată. 

Westendorf se aşeză picior peste picior, cu paharul în mână. 

— Un om ciudat. Şi-a stabilit o sucursală a organizaţiei sale în Germania 
şi alta în Danemarca. Spunea că-l deranjează faptul că doar refugiații dotati, 
care ar constitui un avantaj pentru Vest, sunt primiţi. Impresia mea e că 
minţea. Eu n-am spus nimic. Dar el a continuat pe aceeaşi temă. Cam asta-i 
toată povestea. 

— Dar nu e şi sfârşitul istoriei refugiaților, insistă Tweed. Îmi amintesc că 
aveai o poziţie fermă ca ministru, când ai participat la întâlnirea INCOMSIN de 
la Londra. 

— Aşa este. Sunt literalmente milioane de refugiaţi din tot Estul inclusiv 
hoardele de ţigani - care aşteaptă de cealaltă parte a frontierei Oder-Neisse, 
gata să năvălească peste noi. Ei văd Europa de Vest ca pe un tezaur plin cu 
minunăţii şi, dacă acest flux ar năvăli aici, economia Europei ar fi distrusă. Am 
propus să urmăm pilda bătrânei Uniuni Sovietice - care a stopat refugierea 
cetăţenilor ei aici. Aceştia, fireşte, erau foarte diferiţi, oameni mai civilizaţi. 

— Mai precis, cum ar funcţiona treaba asta? 

— Ca s-o spun deschis, voiam să creez o nouă centură a morţii de la 
Baltică la Adriatică. Masele de refugiaţi ar fi avertizate că trecerea ilegală 
dincolo este verboten‘ - chiar mortală. Voiam o zonă de o jumătate de milă 
complet interzisă. Pe partea noastră, turnuri de control cu paznici înarmaţi, 
puşti mitraliere montate la înălţime. Patrule înarmate, cu câini dresați. Și 
brăzdarea zonei cu mine contra persoanelor. De asemenea, nave de război 
care să patruleze coastele, cercetând zi şi noapte orice vas din regiunea estică. 
Aş fi salvat Europa - dar mulţi nelegiuiţi sunt acum în mijlocul nostru. 

— Ai avut vreodată impresia că o putere ostilă ar putea introduce ilicit 
sabotori şi spioni printre refugiaţi? îl întrebă Tweed. 

— Da. 


3 Prost! - Noroc! (în limba germană; are şi forma Prosit! - n.tr.). 
 Verboten - interzis (în limba germană - n.tr.). 


Tweed scoase o copie a fotografiei coastei germane cu insulele şi fluviul 
Elba, inclusiv Hamburg. După ce i-o arătă lui Kuhlmann, i-o înmâna lui 
Westendorf. 

— Crucea asta marcată aici în josul fluviului are vreun sens pentru tine? 
Poate e vreun sat? 

— Asta trebuie să fie Neustadt - am uitat numele exact. E o nouă zonă de 
locuinţe. După câte am auzit, sunt locuinţe de tineri macho, care conduc 
Porsche-uri şi alte asemenea maşini scumpe. Se pare că sunt foarte retraşi. 

— Cât de recent a fost populată zona? Când s-au vândut casele? 

— Acum câteva luni. Nu ştiu sigur când, dar recent. 

— Cred că Otto ar trebui să aibă această fotografie. Tweed se întoarse 
spre Kuhlmann. Îmi permit să-ţi sugerez să nu scapi din ochi zona până îţi trimit 
eu un semnal. După aceea faci o razie înaintea zorilor. Cunosc o zonă similară 
pe coasta de sud a Angliei şi o alta lângă Gent, în Belgia. E foarte important să 
ne sincronizăm descinderile, ca să nu le dăm timp să comunice între ei. 

— Mai există o aşezare asemănătoare, dar ceva mai mare pe coasta 
vestică a Danemarcei, comentă Westendorf. În Iutlanda - între portul Esbjerg şi 
graniţa cu Germania. O zonă destul de izolată, mai ales iarna. 

— Vorbeşti despre asta, zise Tweed, scoțând o altă fotografie. De unde 
ştii despre ea? 

— Da, cam pe aici, unde-i crucea asta. De unde ştiu? Andover a depistat- 
o. A călătorit mult, fotografiind totul ca o pasăre de pradă. Este foarte deştept. 
La ultima noastră întâlnire, spunea că noua aşezare din lutlanda era încă 
nelocuită, deşi toate casele fuseseră vândute şi mobilate. Spunea că, întrucât 
se află la malul mării - şi Danemarca este o ţară atât de liniştită - s-ar putea 
stabili acolo sediul general al unei organizaţii subversive înspăimântătoare. 

— Am veşti proaste, spuse Tweed. Andover e mort. Asasinat la Liège. Și 
corpul soţiei lui Delvaux, Lucie, a fost descoperit într-o altă zi plutind pe fluviul 
Meuse. După cum vezi, atacul asupra vieților noastre se intensifică... 

Când descoperi că a dispărut Cadillac-ul, Marler acţiona rapid. Ceaţa se 
îndepărtase destul de mult de port, pentru a-i putea vedea pe Tweed şi pe 
ceilalţi urcând la bordul unui iaht. În stânga - în spatele portului - un perete de 
piatră mărginea o cărăruie îngustă cât să pui piciorul, care cobora din vârful 
povârnişului verde. 

Alergă într-acolo cu Armalite agăţată de umăr. Sări peste perete şi 


ateriza în iarba adâncă şi îmbibată cu apă. Urcă în fugă o bucată de coastă, 
apoi se întoarse şi privi în jur, sprijinindu-se de trunchiul unui copac. Tocmai la 
timp pentru a vedea poziţia exactă a iahtului. Ridică arma prevăzută cu o 
lunetă de noapte şi ţinti deasupra covertei, care apoi dispăru în ceaţă. 

Marler se aşeză şi aşteptă, lucru cu care se obişnuise. 

— Sunt surprins şi înspăimântat de aceste veşti, îi spuse Westendorf lui 
Tweed. Andover era o inteligenţă de prim rang în Vest. Avea o viziune globală 
asupra lumii. 

— lar noi suntem împotriva unei asemenea organizaţii subversive, se 
destăinui Tweed. O femeie, Hilary Vane, a fost ucisă la scurt timp după ce 
coborâse din avionul cu care venise de la Washington. Ceea ce înseamnă că 
cineva de la aeroportul Dulles o văzuse la bordul avionului şi a transmis ştirea 
la Londra. Unul dintre oamenii mei a fost cât pe ce să fie ucis, când avionul 
care a părăsit Bangkok-ul a explodat după ce abia decolase. Din fericire, în 
ultimul moment, l-am sfătuit să zboare pe o altă rută. Organizaţie mondială, 
repetă el. În toată lumea. 

Paula era încă pe punte, sorbind din şampanie. Îşi plimba alternativ 
privirile de la ecranul radarului la ceața ce plutea deasupra Elbei invizibile. 

Asculta doar pe jumătate discuţiile din salon. Era încordată, atentă. Se 
concentra asupra fluviului acoperit de ceaţă. Se încruntă aplecându-se înainte. 
Ceaţa se rostogolea luând forme stranii. Apoi văzu un contur vag, o formă 
nedefinită, îndreptându-se spre Holsten V. 

Trânti paharul pe balustradă şi se întoarse coborând în fugă scările. 

— Părăsiţi vasul, ţipă ea. Acum. Nu mai staţi! Mişcaţi-vă, lua-v-ar naiba! 

Westendorf reacţiona instantaneu. O înşfacă cu un braţ de mijloc şi cu 
celălalt îi ridică picioarele şi alergă în sus pe scări. Sări peste pasarelă şi ajunse 
pe țărm, continuând să fugă de-a lungul digului. 

În spatele lor, Tweed strigă ceva, apoi se auzi un zgomot de paşi ce 
alergau pe punte. Westendorf o lăsă jos tocmai când sosiseră Kuhlmann, 
Tweed şi Newman respirând anevoie. 

— Ce naiba! începu Newman. 

N-apucă să-şi termine vorba. Se auzi un zgomot surd, o izbitură scurtă, 
dar puternică. Peretele cheiului, pe care se sprijinea Newman cu un picior, se 
zgudui sub impactul masiv. Ceaţa se ridică din nou pentru scurt timp. Suficient 


însă ca ei să vadă Holsten V scufundându-se cu o repeziciune 


înspăimântătoare. Nimic nu indica existenţa altui vas. 

Pe coasta dealului, Marler văzu siluetele lor neclare părăsind vasul, le 
numără şi văzu că erau toţi pe mal. Auzi sunetul cumplit al coliziunii. Avea 
arma proptită pe umăr. Când Holsten V începu să se scufunde, trase orbeşte - 
într-un punct la cinci picioare deasupra locului unde fusese ancorat iahtul - 
două focuri. 

Apoi auzi un țipăt înăbuşit. Urmat de linişte. Un moment mai târziu, 


distinse în tăcerea apăsătoare un pleoscăit. Apoi, tăcere deplină. 

Înăuntrul micului bazin portuar, Tweed îl apucă pe Kuhlmann de braţ. 
Vorbi liniştit, dar grăbit: 

— lahtul lui Westendorf a fost scufundat de o navă Stealth. 

— Stealth? întrebă neamţul stupefiat. 

— Ascultă-mă, Otto! E ca şi bombardierele Stealth pe care le-au construit 
americanii. Ai auzit de ele? Bun. Există acum şi vapoare făcute din materiale 
similare, invizibile pentru radarele obişnuite. Paula n-a văzut nimic pe ecran 
înainte de a cobori în fugă în salon. Crede-mă, ştiu ce vorbesc... 

— Te cred că ştii. Un vapor invizibil? 

— Invizibil pentru toate sistemele actuale de radar, accentua Tweed. 

— Atunci voi contacta poliţia riverană. Şi paza de coastă. Ceaţa se întinde 
spre mare... 

Aburii groşi se risipeau pe mal. Kuhlmann alergă spre intrarea unui hotel 
cu trei etaje. Era o veche clădire impozantă, cu pereţii albi, tencuiți. Intră urmat 
de ceilalţi într-o grădină, în spatele unui gard de fag, acoperit cu frunze uscate. 
Paula observă într-un colţ un foişor, iar pe o parte a peretelui lateral data 
construcţiei - 1902. 

După ce-şi ascunse arma în geanta de mână, Marler se alătură lui Tweed 
şi Paulei. Pantalonii îi erau îmbibaţi de umezeală. Spuse repede: 

— Am împuşcat pe cineva, i-am auzit corpul căzând în apă... 

— Spune-i iute lui Kuhlmann... 


Marler alergă după şeful poliţiei, care urca scările din faţa clădirii 


Strandhotel. Avu loc o scurtă discuţie între cei doi bărbaţi, apoi Kuhlmann intră 
în fugă în hotel. Marler reveni pe alee lângă ceilalţi. Westendorf se întorsese de 
la maşină. 

— Paula tremura de frig. Haideţi în maşină să-l aşteptăm pe Kuhlmann, 
sugeră neamţul. 

— Eu am să aştept în maşina mea, parcată nu departe de a voastră, 
decise Marler. 

Era atent să nu divulge incidentul cu omul pe care era sigur că-l 
împuşcase. Nu ştia cam cât dorea Tweed să afle Westendorf. 

— E mai bine aici, spuse Paula după ce se aşezase pe bancheta din spate 
şi-şi scosese mănuşile. Îşi freca mâinile. Westendorf puse în funcţiune 
caloriferul. El dovedise suficient tact spunând că Paula tremura din cauza 
frigului: înţelese că era reacţia întârziată a şocului pe care îl suferiseră cu toţii. 

— Dar fiul tău, Franz? întrebă Tweed aşezat în faţă, lângă gazda lor. 

— E supus unor teste medicale în noaptea asta, într-o clinică din Bremen. 
Va fi din nou alături de mine-dimineaţă. Am vorbit cu el la telefon şi era 
aproape indignat că trebuia să stea acolo, în timp ce doctorii îşi „fac de lucru” 
pe lângă el. Părea a fi într-o formă foarte bună. Mă simt uşurat spunând asta. 
Dar să revenim la ceea ce s-a întâmplat în port. 

Tweed îi povesti rapid despre Stealth, despre drama de la Lymington 
când Paula aşteptase în port. Privi în spate peste umăr. 

— Întotdeauna am avut încredere în capacitatea ta vizuală. Acum am 
avut o dovadă în plus că este excelentă. Dacă n-ai fi reacţionat atât de rapid, 
am fi fost morţi cu toţii. 

— Am văzut ceva venind spre Holsten, răspunse Paula. Acolo, la 
Lymington, n-am putut fi sigură sută la sută, dar de data asta am fost. ŞI 
radarul era alb - m-am uitat pe ecran înainte să pornesc pe scări. 

— Andover şi Delvaux mi-au vorbit despre vapoarele Stealth când am 
fost la Liège, reflectă Westendorf. Nu i-am crezut. Dar acum am văzut şi eu. 
Este o nouă şi îngrozitoare dimensiune a pericolului care ameninţă Europa şi, în 
cele din urmă, America. Nici măcar nu vom vedea inamicul venind. Andover mi- 
a spus multe când l-am văzut la Liege. 

— Care este acest duşman? întrebă Tweed. 

— Republica Populară Chineză - citadela comunismului. El a anticipat o 
armată de douăzeci de milioane de oameni străbătând Asia de la un capăt la 


altul - ca şi vechile hoarde mongole - dar având o viteză de deplasare mult mai 
mare cu tancurile moderne. Mi-a spus că vorbise cu un rus din Hong Kong, 
Voronov. 

— Nu este Victor Voronov, administratorul arhivelor KGB în timpul lui 
Brejnev? 

— Ba da. Era un om bătrân când l-a căutat pe Andover să-l avertizeze. 
Westendorf se opri. Privi afară spre port ca şi cum ar fi vrut să rememoreze 
cele trăite nu de mult. 

— Să-l avertizeze pe Andover despre ce? insistă Tweed. 

— Încă de atunci, Voronov era dezamăgit de sistem. De întregul sistem 
comunist. Fusese, se pare, dinainte şi de aceea a trecut în China şi de acolo în 
Hong Kong. l-a spus lui Andover că chinezii erau în strânse relaţii cu bătrânii 
conservatori sovietici înrăiţi din Kazahstan, Rusia şi Ucraina. Îndată ce vor sosi, 
hoardele chineze îi vor instala pe aceşti conservatori în posturi cheie ca oameni 
de paie, aşa încât ei vor străbate fără nici o oprelişte bătrâna Uniune Sovietică 
şi vor năvăli în Europa. Ceea ce mă nedumireşte sunt aceste colonii 
fantomatice de funcţionari despre care vorbeai. 

— Citez din memorie cercetările istorice ale lui Andover: „Odgai Khan şi-a 
cotropit gazdele din Asia până în Rusia, în 1235... Polonia a fost răvăşită, iar o 
armată mixtă germano-polonă a fost anihilată în bătălia de la Liegnitz în Silezia 
Inferioară în 1241. Mongolii au pornit în această acţiune cu o deplină 
cunoaştere a situaţiei din Ungaria şi a condiţiilor din Polonia - ei avuseseră grijă 
să se informeze printr-un sistem de spionaj bine organizat”. Tweed se opri. 
Voiam să-ţi atrag atenţia asupra ultimelor cuvinte. Istoria se repetă. 

— Vrei să spui... Începu Westendorf. 

— Că aceşti aşa-zişi funcţionari din Britania, Belgia, Germania - şi cred că 
sosesc în curând în forţă şi în Danemarca - sunt spioni antrenați în Est, probabil 
în China. Pot fi foarte bine avangarda, elita care va controla în viitor frontiera 
Oder-Neisse, pe unde se vor scurge refugiații. 

— Pari convins de asta, observă Westendorf. 

— Ei bine, aşa văd eu lucrurile... 

Tăcu când apăru Kuhlmann şi bătu în geam, făcându-i semn lui Tweed 
să-l urmeze. Merseră împreună la maşina lui Marler. 

— l-am alertat pe toţi. Poliţia va sosi în curând pentru a cerceta ţărmul. 
De altfel, cred că deja vin. 


Maşinile poliţiei apărură din ceaţă şi parcară în faţa hotelului, pe 
Strandweg. Bărbaţi în uniformă coborâră şi se îndreptară spre malul Elbei, 
trecând peste peluzele cu iarbă. Alţii porniră în fugă în spatele cheiului, spre 
coastă. 

— Comunicarea prin radio între maşinile de patrulă accelerează 
întotdeauna lucrurile, comentă Kuhlmann. 

— Pentru ce cercetează malul, întreabă Tweed. 

— Caută corpul celui împuşcat de Marler. Marea se retrage. Cu puţin 
noroc, corpul ar putea fi aruncat pe malul nisipos din josul fluviului. E o 
oarecare distanţă, dar... 

Kuhlmann se opri, un poliţist se îndrepta în fugă spre ei. Controlându-şi 
răsuflarea, spuse: 

— Am găsit cadavrul unui bărbat zăcând pe plajă. 


— Spre Berliner Tor! 

Kuhlmann dădu ordinul şoferului poliţist care urcase la volanul 
Mercedesului 600 al lui Marler. Era noapte. Îl conduseseră pe Westendorf până 
la Castelul Tannenberg. Un detectiv în haine civile apăru şi cobori lanţul de 
sârmă ghimpată de la intrare. Prin fereastră, Westendorf îi făcu lui Tweed un 
semn şi dispăru pe drum. 

— Ce e cu lanţul ăla în faţa intrării? îl întrebă Tweed pe Kuhlmann. Marler 
şedea în faţă lângă şofer. În spatele încăpător al limuzinei, Tweed şedea lângă 
Kuhlmann, care o avea pe Paula la stânga sa şi pe Newman dincolo de Paula. 

— M-am temut că răpitorii de copii - când vor înţelege că eram pe urmele 
lor - vor recurge la un atac asupra vilei pentru a-l răpi pe Westendorf însuşi. 
Sunt trei lanţuri de-a lungul aleii - asta în cazul în care ar fi folosite pentru a 
pătrunde o maşină blindată. Chiar şi un asemenea vehicul poate fi oprit. 

— Va fi posibil să-l contactez pe inspectorul Nielsen la Copenhaga? 

— Păi de ce crezi că mergem la Berliner Tor? Un tip inteligent, Nielsen. 
Nu-i de mirare că este şeful poliţiei secrete. Crezi că apogeul acestei afaceri 
tenebroase va avea loc la Copenhaga? 

— În Danemarca, răspunse în doi peri Tweed. 

— N-ar fi trebuit să te întreb! 

— Nu-i nimic. Presupun doar, îmi încerc norocul pe scară largă, încerc să 


demasc porcul din dosul întregii porcării. 


— Şi de obicei reuşeşti. Arătai surprins când i-am cerut arma lui Marler. 
Am nevoie de ea pentru balistică la Berliner Tor - ca să verifice glonţul din 
craniul cadavrului găsit pe plajă. E ceva ciudat cu el. N-am găsit nici o urmă 
care ne-ar ajuta să-l identificăm. E îmbrăcat ca un marinar, dar n-am văzut 
niciodată un marinar care să nu aibă nimic în buzunare - nici bani, nici poza 
vreunei iubite. Absolut nimic. Poate patologul îmi va spune mai multe despre 
originea sa. Am telefonat şi la căpitănia portului. Îmi va raporta dimineaţă dacă 
a circulat vreun vas pe Elba, pe ceaţă. Comandantul avea îndoieli. 

— Ai fost destul de ocupat, remarcă Tweed. Ai putea să mai adaugi o 
cerinţă pe listă? Verifică dacă un avion cu reacţie Lear, proprietate a doctorului 
Wand, se află la aeroportul din Hamburg. Dacă da, care este destinaţia. 

— Am să trimit un ofiţer să discute cu şeful securităţii. Discret. Wand are 
o mare influenţă. 

— Şi aici? De ce? 

— E un tip ciudat. Are această organizaţie de ajutorare pentru refugiaţi. 
Asta-i dă importanţă. Dar mai ales bani. A închiriat o vilă lângă Othmarschen - 
un district bogat pe lângă care ai trecut înainte de a ajunge la Nienstedten, 
unde trăieşte Westendorf. Wand este în relaţii amicale cu câţiva miniştri ai 
Cabinetului de la Bonn. Nu dau nume. Le place să fie invitaţi la restaurante 
scumpe, serviţi cu cele mai bune vinuri. 

— Aceeaşi strategie foloseşte Wand şi în Belgia, remarcă Tweed. De când 
a închiriat această vilă? 

— N-am idee. Proprietarul german are un loc preferat în California sau 
mai degrabă preferat de tânăra sa soţie. 

Newman privi afară. Îşi făcuse un plan. Se aplecă peste Paula ca să-i 
poată vorbi lui Kuhlmann. 

— M-ati putea lăsa la Four Seasons? Sunt acolo câteva persoane cu care 
aş vrea să schimb o vorbă. 

— Ţi-ai adus toată echipa cu tine, zise neamţul privindu-l pe Tweed. 
Operaţiunea pare să aibă o importanţă majoră. 

— Este serioasă, spuse Tweed, apoi rămase tăcut în timp ce maşina opri 
ca să-l lase pe Newman la intersecţia dintre Jungremstieg şi Neur Jungremstieg. 
După ce cobori şi porni către hotel, Mercedes-ul îşi continuă drumul. 


Doctorul Wand şedea la biroul din camera sa spațioasă de la Four 


Seasons. Confidentul său, Starmberg, luxemburghezul, stătea pe o canapea 
privindu-şi şeful. Wand studia lista europenilor remarcabili din carneţelul său 
subţire. Încercă o plăcere sadică în timp ce tăie un nume. Tweed. 

— Asta chiar că a fost cea mai minunată veste pe care mi-a dat-o Kari, 
spuse el ridicându-şi privirile spre Starmberg. Adversarul care începuse să fie o 
pacoste, trebuie să plutească acum în josul Elbei. 

— Aţi fost inspirat să prevedeţi că Westendorf va dori să viziteze Holsten 
V, îi aminti Starmberg, ştiind cât de mult îi place şefului să fie flatat. Eu unul nu 
m-aş fi gândit niciodată la asta. 

— Oh, dragul meu, simplă psihologie. Cunoaşterea naturii umane şi 
capacitatea de a intra oricând în pielea altuia. Westendorf stătuse închis în vila 
sa săptămâni în şir, iar el era un navigator entuziast. Deci ce-ar fi putut fi mai 
natural - după ce fiul său fusese salvat - decât să dorească să petreacă puţin 
timp într-un cadru total diferit? Şi asta mi-a dat ideea. 

Revenind la carneţelul său, trase cu grijă o linie peste un alt nume. 
Westendorf. Se simţi mulţumit când admiră din nou lista. Primele patru nume 
erau deja eliminate. Rapoartele îi comunicaseră că Delvaux, un om total distrus 
acum, fusese de curând transferat într-o clinică. Totul mergea bine în vederea 
pregătirii importantei misiuni din Danemarca, îşi consultă ceasul. 

— Cred - dacă pot spune aşa - că e cazul să luăm o cină târzie aici, în 
restaurant. Dar mă întreb de ce pari aşa de dezamăgit? 

— Pusesem la punct un plan foarte amănunţit şi precis de răpire a Paulei 
Grey. O idee foarte originală. Am obţinut echipamentul şi am instruit echipa să- 
| folosească. 

— Ei, ei, să nu crezi că preţioasele tale eforturi s-au irosit în zadar. Vei 
avea ocazia să-ţi pui în aplicare planul. Şi apoi, zâmbi Wand, lista e foarte 
lungă. 

— Apropo, de ce preferaţi să staţi aici şi nu la vilă? 

— Dragul meu, ştii că nu-mi place să mi se pună întrebări. Dar, de data 
aceasta, am să-ţi satisfac îndrăzneaţa curiozitate. Vreau să vorbesc cu Vulcan, 
care locuieşte în acest hotel. M-am gândit că e mai prudent s-o fac în 
împrejurările discrete ale unui bun hotel. Mai ales că Tweed era în viaţă. Acum 
e mort... Dar să nu mai zăbovim asupra aspectelor vieţii. Hai mai bine să 
mergem la restaurant... 


Coborâră pe scări, Wand evita ori de câte ori putea lifturile: rămăsese o 


dată blocat în lift timp de zece minute şi nu uitase niciodată experienţa. 

În acel moment, Newman tocmai începuse să urce scările, cu mâna pe 
balustradă. Când intrase în hotel, văzuse din spate pe comandantul Burgoyne 
şi pe Willie Fanshawe intrând în singurul lift disponibil. 

Se uită în sus şi văzu doi bărbaţi coborând spre el. Doctorul Wand mai în 
spate şi Jules, lacheul care îi deschisese uşa la vila din Waterloo. Jules era un 
bărbat solid, cu părul negru. Newman gândi că e genul de ins incomod; avea în 
schimb ochi inteligenţi. Continuă să urce în timp ce ceilalţi coborau spre el. 
Buzele subţiri ale lui Wand se strânseră, iar Newman înţelese că fusese 
recunoscut. 

Luxemburghezul mergea lângă Wand, nelăsând aproape nici un pic de 
spaţiu de trecere pentru Newman. Umărul puternic al lui Jules se izbi de 
Newman când se întâlniră. L-ar fi rostogolit pe englez pe scări, dar Newman se 
aşteptase la un asemenea act agresiv. Apucă ferm balustrada pentru a-şi 
menţine echilibrul şi-i opuse rezistenţă cu umărul. Primi lovitura şi apoi îl 
îmbrânci. Jules se înclină spre Wand care rămase drept ca o stâncă. 

— Idiot neîndemânatic, mârâi Jules în germană. 

— Nu mi-ai lăsat loc să trec, observă Newman calm. Privi apoi spre Wand. 
Acesta este un hotel de cinci stele. Crezi că e înţelept să-ţi aduci buldogul cu 
tine înăuntru? 

— Tu! 

Faţa lui Jules se contorsiona într-o expresie de furie nebună. Wand îi puse 
o mână pe braţ reţinându-l. Îi zâmbi lui Newman. 

— Ce surpriză plăcută să te revăd atât de curând, domnule Newman. 
După cum cred că se spune în Anglia, lumea e mică. Te rog scuză orice 
manifestare de inamiciţie din partea domnului Starmberg. A muncit foarte mult 
şi n-a mai dormit de câteva zile. Oboseala afectează echilibrul. Eşti atât de bun 
să primeşti umilele mele scuze? 

— Atâta timp cât nu se mai repetă... 

Cu această replică, Newman porni mai departe pe scări. În urma sa, cei 
doi coborâră îndreptându-se spre restaurant. Starmberg comentă în şoaptă: 

— Ce păcat că n-a fost şi el pe Holsten. 

— Ei, ei, îl dojeni Wand, nu e nevoie să fim răzbunători. Au fost, în 
schimb, alţi oameni din grupul lui Tweed care au urcat la bordul iahtului lui 
Westendorf. Echipa din Cadillac nu i-a putut vedea clar pe ceilalţi. Fii mulţumit 


cu atât în seara asta. Şi acum, relaxează-te. Ar fi păcat să strici o masă de 
calitate cu o indigestie... 

Newman urcă îngândurat scările. Când se ciocnise de Jules Starmberg, 
simţise cu şoldul ceva dur ca o teacă de cuţit sub jacheta luxemburghezului. 
Mai observase şi o umflătură relevantă lângă umăr. Starmberg purta o armă. 
Newman se opri pentru a-i vedea pe cei doi intrând în restaurant. Era normal 
să te duci să cinezi însoţit de lacheul tău? Newman nu era de această părere. 

Mergea pe coridorul larg spre camera sa când zări o figură familiară care 
se îndrepta spre el. Era Willie. Învârtea pe deget cheile de la cameră şi se 
mişca cu acea agilitate specifică oamenilor rotofei. Strălucea de încântare. 

— la te uită! întâi, la Bruxelles, acum, la Hamburg. Nu m-aş fi gândit să 
am asemenea noroc. Şi comandantul de brigadă este aici. De fapt, de aceea 
am venit şi eu. Se pare că nu-i place să călătorească fără a fi înconjurat de 
prieteni. Dar e un pic cam întors pe dos în seara asta. Se mai întâmplă, ştii cum 
e. Reduse vocea şi continuă: Între noi fie vorba, nu cred că-i merg prea bine 
afacerile. Ei bine, i-am spus, nu poţi avea mereu numai succese. Şi nu i-a 
plăcut asta deloc. Atunci mi-am găsit o scuză şi am şters-o lăsându-l singur. E 
mai bine să-l laşi în ale lui când e montat. Ar fi trebuit s-o ştiu deja! Să trăieşti 
lângă un om ca el. Ce zici de un păhărel? La barul Sambri din hol. Servesc 
şampania în pahare mari. 

— Mă tem că... 

— Şi Helen este aici, desigur, continuă Willie. Îl împunse ghiduş în coaste 
pe Newman. Îi cam place de tine. Ştiu că o să sară în sus de bucurie când va 
afla că staţi sub acelaşi acoperiş. Şi acum, despre băutură... 

— Îmi pare rău, Willie, dar nu pot. Nu acum. Trebuie să ajung la o 
întâlnire. Poate mai târziu, poate mai pe seară... 

— Foarte bine! Mă găseşti la Sambri. Pun pariu c-o să ţi-o iau înainte cu 
trei pahare. Deci, să nu uiţi... 

Willie găsi ocupate toate ascensoarele, aşa că porni pe scări, în timp ce 
Newman îşi schimbă planul. Aşteptă pentru a-i da timp lui Willie să se instaleze 
în bar, după care intră într-un lift din care tocmai ieşea un cuplu. Era momentul 


să-l avertizeze pe Tweed. 


38 


Berliner Tor. 

Sediul Poliţiei din Hamburg. O clădire îngustă de douăzeci de etaje 
străpungând noaptea cu lumini strălucitoare. Tweed şi-o amintea perfect; se 
afla într-o splendidă izolare, singura clădire cu o asemenea înălţime, 
întinzându-se cât vedeai cu ochii. 

— Urmaţi-mă! 

Kuhlmann îi conduse în holul imens de la intrare, arătă legitimaţia 
ofițerului, apoi se duse la lifturi. Apăsă pe butonul pentru etajul al 
cincisprezecelea. Întorcându-se spre Tweed, Kuhlmann spuse: 

— Mi-au dat un birou mare la etajul al cincisprezecelea şi toate 
facilităţile. Telefoane directe, echipă. Vrei să-l suni acum pe Nielsen? 

— Da. E urgent. Dacă e acolo, dar cum el lucrează tot timpul... Paula şi 
Marler fură conduşi în alt birou. Kuhlmann spuse că va trimite pe cineva jos. 

— Cafea, mâncare. Fără alcool, mă tem... Intră împreună cu Tweed într- 
un birou mare cu vederea spre lacul Aussen Alster - acum luminat de lună, cel 
mai mare din cele două lacuri din mijlocul Hamburgului. 

Indicându-i un birou, Kuhlmann arătă spre telefon, reamintindu-i să 
apese pe butonul roşu pentru fir direct. 

— Mă duc cu Marler până la balistică. Revin în câteva minute. Vei avea o 
convorbire cu totul particulară. Instrumentul acela nu e conectat la nici un 
casetofon. Succes... 

După plecarea lui Kuhlmann, Tweed se aşeză pe un scaun. „Kuhlmann nu 
pierde niciodată nici un minut”, gândi el. Scoase carneţelul şi căută numărul lui 
Nielsen. Formă numărul particular al danezului, care răspunse imediat: 

— De unde suni, ticălos bătrân? îl salută Nielsen jovial. 

— Hamburg. De la Berliner Tor. Pe direct. Tu? 

— Întotdeauna prezent la acest număr. De obicei, aduci necazuri. Spune- 
mi-l pe cel mai rău. 

— Mai întâi, poţi pune pe cineva să supravegheze aeroportul Kastrup 
timp de vreo douăsprezece ore? Să aştepte sosirea unui avion cu reacţie Lear. 
Am aici detalii... Îi relată repede cele scrise de Marler în carneţel. Şi, după ce 
aterizează, cred că mai târziu va pleca în altă parte. E esenţial să ştiu unde. 


— Deci, să obţinem planul de zbor al pilotului. Fără să ştie că este sub 


observaţie, promise Nielsen în stilul lui precis. Cum să-ţi comunic datele? 

— Prin vechiul tău prieten, inspectorul-şef Kuhlmann, aici la Berliner Tor. 
În caz de urgenţă - dacă Otto nu e disponibil - încearcă să mă contactezi la 
hotelul Four Seasons, camera 311. 

— Totul e clar. N-ai vrea însă să-mi dai şi mie o idee despre toate astea? 
Măcar o idee. 

— N-am terminat. Zona periculoasă este lutlanda. Cum este vremea pe 
acolo? 

— În lutlanda? Prognoza anunţă ceaţă deasă de-a lungul întregii coaste 
de vest. Poţi preciza un loc anume? 

— Undeva la sud de Esbjerg - de acolo până la graniţa cu Germania. 
Probabil pe o porţiune mai izolată a coastei. 

— E ceaţă foarte deasă acolo şi nici un semn că s-ar lumina. 

— Am să-ţi cer o mare favoare. 

— Cu plăcere. Neortodoxă şi ilegală. Dă-i drumul. 

Tweed îi mulţumi lui Dumnezeu că danezul era întotdeauna aşa de 
cooperant. Cum va reacţiona oare de data asta? 

— S-ar putea să fie nevoie să folosesc o echipă SAS în zonă. Mai eşti 
acolo, Henrik? 

Se lăsă o pauză lungă, ca şi cum Henrik Nielsen s-ar fi refăcut după un 
şoc. Îşi drese glasul. 

— Nu-mi ceri prea mult, nu-i aşa? Trebuie să contactez un ministru. 

— Chiar te rog. Şi dă-mi numele lui. O să-l pun pe prim-ministrul nostru 
să discute cu el. 

— La nivel aşa de înalt? Nielse părea impresionat. În cazul ăsta las pe 
mine. La urma urmei, suntem împreună în NATO. 

— Exact. Dar mai întâi, ne vom vedea la Copenhaga. Şi asta în curând. Ai 
grijă... 

Abia puse receptorul în furcă şi sună din nou telefonul. O operatoare îl 
informă că un domn Robert Newman era pe fir. Tweed ceru de îndată legătura. 

— Sun de la un telefon public, începu Newman vorbind repede. Cred că ai 
vrea să ştii că tribul este prezent este prezent aici în păr, adică domnii 
Fanshawe şi Burgoyne, şi femeile lor. De asemenea, conform aşteptărilor, 
doctorul Wand stă şi el la Four Seasons. 


Descrise apoi în câteva cuvinte întâlnirea sa cu Wand şi cu Jules 


Starmberg pe scări. Tweed îi mulţumi pentru informaţie, adăugând că nu e 
foarte surprins şi că va reveni în curând la hotel. 

Când termină convorbirea, Kuhlamnn intră în birou. Ducea o tavă şi 
câteva cornuri-sandvici. 

— Am noutăţi, spuse neamţul aşezându-se în faţa lui Tweed. Am trimis la 
aeroport o maşină de patrulare. Din fericire, unul dintre poliţişti, un sergent pe 
care îl cunosc bine, e prieten cu ofiţerul de securitate de acolo. Mi-a comunicat 
exact acum două minute câte ceva despre avionul Lear. 

— Date sigure? 

— Da. Aparatul e ţinut gata de zbor douăzeci şi partu de ore din douăzeci 
şi patru, cu o listă de echipaj alcătuită din trei membri. A fost înregistrat planul 
de zbor. Pentru Copenhaga. 

Tweed descoperi dintr-odată că îi era foame şi-şi înfipse dinţii într-un corn 
cu şuncă. Dădu din cap mestecând, apoi îi spuse şefului poliţiei despre 
convorbirea sa cu Nielsen şi îi relată despre confruntarea lui Newman cu Jules 
Starmberg, întrebându-l dacă numele îi spune ceva: 

— Ce zici, sună vreun clopot? 

— Clopote asurzitoare de catedrală, răspunse Kuhlmann. Deci Jules 
Starmberg s-a întors în Hanburg. Este un nelegiuit din Luxemburg. Nevastă-sa 
a fost bătută cu brutalitate până a fost ucisă, într-un apartament din Altona 
acum doi ani. Starmberg este singurul om pe care nu l-am interogat. Asta e. Un 
om pe care îl ştiam vinovat de o crimă oribilă. 

— Ce n-a mers? 

— Un alibi trainic pentru intervalul în care s-a comis crima. Chipurile, bea 
chiar în acel moment într-un bar de pe malul apei. Trei amici de-ai lui au jurat 
că a fost acolo. Kuhlmann se încruntă. Principala problemă a fost că a refuzat 
să răspundă la orice întrebare. A rămas tăcut în timpul întregului interogatoriu. 
Şarlatanul de avocat mi-a spus despre alibi. Starmberg este un om extrem de 
dur. 

— Asta m-a frapat şi pe mine când l-am întâlnit la Bruxelles. Acum stă la 
Four Seasons cu doctorul Wand. 

— În acest caz, doctorul Wand are o companie foarte proastă. 

— Asta nu mă surprinde, comentă Tweed în timp ce luă o gură de cafea, 
atacând apoi un alt corn. 


— Mai am şi alte veşti pentru tine, reluă Kuhlmann. Mâine-dimineaţă 


poliţia riverană va folosi barje cu macarale pentru a pescui rămăşiţele vasului 
Holsten V. Westendorf îţi va telefona dimineaţă la hotel în jur de nouă, ca să te 
ia cu maşina la Blankenese. Asta dacă îţi convine. 

— Trebuie să-mi convină. Vreau să văd starea vasului. Te mişti foarte 
repede, Otto. 

— Tocmai asta voiam să spun despre tine. 

Kuhlmann ridică receptorul. Răspunse ridicând din sprâncenele lui subţiri. 
În timp ce asculta, Tweed începu alt corn. Paula deschise uşa, spuse el se 
întoarce la hotel cu o maşină a poliţiei, îi făcu un semn cu mâna lui Tweed, apoi 
plecă. 

Germanul închise telefonul şi se apucă cu mâinile de cap mimând 
stupefacţia. 

— N-am mai văzut aşa ceva. În mod normal, aştept ore, chiar zile, până 
ce patologul îşi face treaba. lar acum a şi făcut o examinare superficială a 
cadavrului. Ei, bine, acum ştim şi nu prea ştim de unde vine. 

— Cum adică? întrebă Tweed. 

— Plombele dinţilor. Nu sunt făcute de dentişti din Vest. Vine de undeva 
din Est. L-am întrebat de unde anume. Ştii ce-a spus? Poate din Bulgaria, poate 
din România, poate dintr-una din fostele republici sovietice. Foarte precis... 
chiar dacă foarte prompt. 

— Se potriveşte cu imaginea de ansamblu pe care o înjghebez din tot ce 
se întâmplă. 

— Şi n-ai vrea să-mi faci şi mie o schiţă? 

— E prea devreme încă. Tweed se ridică. Îţi mulţumesc pentru mâncare 
şi pentru tot sprijinul acordat. Ar fi mai bine să mă duc la hotel acum. 

— Chem o maşină neînmatriculată să te ducă. Ne vedem dimineaţă la 
Blankenese. Mă întreb ce vor scoate din adâncurile Elbei. 


Tweed mulţumi şoferului şi coborî din maşină. Când să urce scările spre 
hotel, se opri. Paula îl aştepta în capul scărilor. Ajunse lângă ea şi o întrebă: 

— Ce naiba cauţi singură aici? 

— N-am dreptul? 

Newman apăru din umbră, unde se oprise o clipă ca să se uite într-o 
vitrină. Zâmbi văzând mutra încurcată a lui Tweed. 


— Avem grijă de ea, după cum vezi. 


— Slavă Domnului! lartă-mă, Paula, dar eram îngrijorat. E frig. 
Temperatura a scăzut brusc. Haideţi să intrăm. 

Când intrară în hol, Tweed se opri şi-i opri şi pe ceilalţi întinzând mâinile. 
Într-o parte a sălii se deschidea un coridor care ducea spre toalete. Pe pereţii 
holului erau agăţate câteva tapiserii. 

O figură impozantă, îmbrăcată într-un smoching gri, pantaloni bleumarin, 
cămaşă albă şi papion roşu, examina expoziţia. Doctorul Wand. Lângă el se afla 
Jules Starmberg. Cei doi bărbaţi se întoarseră îndreptându-se spre hol. Dar în 
acel moment îi văzură pe cei trei care tocmai intraseră. 

Doctorul Wand rămase nemişcat privindu-l ţintă pe Tweed. Era atât de 
teapăn, încât ai fi zis că seamănă cu o statuie. Privea prin ochelarii săi de aur, 
cu o expresie rigidă, fără a trăda nici o urmă de emoție. Starmberg însă îşi 
pierduse stăpânirea de sine. Nu avea autocontrolul de fier al stăpânului său. 
Uimire, neîncredere, furie - reacţiile îi erau clar întipărite pe faţa sa grosolană. 

Wand îşi reveni primul. Zâmbind uşor se îndreptă spre ei, clipind din ochi. 

— Dragă domnule Tweed, ce uimitoare coincidenţă. Dintre toate oraşele 
Europei, acest minunat continent de o infinită varietate, ce extraordinar că 
noi... 

— Noapte bună, spuse Tweed şi porni spre restaurantul Haerlin. 


Doctorul Hyde urca încet dealul din spatele portului de pe fluviul Elba. 
Tocmai se bucurase de compania unei îndatoritoare doamne, pe care o 
întâlnise pe chei. Tariful ei păru exorbitant în comparaţie cu un tarif obişnuit 
din Liege, dar îşi aminti că şi calitatea prestaţiei ei fusese net superioară. 

Mergea încet, pentru că ceața făcea ca totul să pară atât de diferit. 
Ultimul lucru pe care şi l-ar fi dorit era să rătăcească drumul către modesta sa 
locuinţă gasthof, din care îşi făcuse temporar un cămin. Suspină uşurat când 
zări firma cu neon care arăta clădirea cu camere de închiriat. 

Degeaba încercă să folosească cheia şi să intre neobservat. În timp ce 
înainta anevoie pe scări, gazda deschise uşa salonului. Era o femeie uscăţivă 
cu ochi lacomi. Avea o expresie vulgară, neplăcută. Îl salută în germană. 

— Nu e o noapte de hoinărit pe chei. Cam lungă plimbare - mai bine de 
două ore. 

— Şi ce te interesează pe tine? o repezi el în germana lui populară. 


— Mă gândeam că poate ţi-ai găsit o companie. E o întreagă colecţie pe 


chei... 

— Ei tacă-ţi gura, bătrână... 

Faţa i se strâmbă într-o grimasă răutăcioasă - era o greşeală pe care 
încercă să o repare imediat. Îi zâmbi îndată cât mai cuceritor cu putinţă, 
mulţumit că se abţinuse să-i spună ciumă. Asta i-ar fi atras în mod deosebit 
atenţia asupra sa. Şi nu era cazul. 

— Te rog, iartă-mă, Frau, dar am băut puţin vin şi am probleme cu 
stomacul. Sper că-mi vei accepta profundele mele scuze... 

Ea strâmbă din buze, strânse din umeri şi-i trânti cu putere uşa în nas. 
Tulburat, Hyde urcă scările, descuie uşa camerei prost mobilate şi se grăbi să 


răspundă la telefonul care suna. 


Aşezat în spatele biroului său de la Four Seasons, doctorul Wand bătea 
darabana cu degetele sale subţiri pe tăblia mesei. Starmberg îi aştepta 
îngrijorat reacţiile. Ceea ce se întâmplă destul de repede. 

— Ce aş vrea să ştiu, dragul meu Jules, este cum de a putut supravieţui 
Tweed? 

— Echipa din Cadillac mi-a raportat prin radio că grupul principal se afla 
la bord. Ceea ce înseamnă, bineînţeles, şi Tweed. Nu înţeleg ce n-a mers? 

— Domnişoara Paula Grey trebuie să se bucure de compania noastră, 
decise Wand. Spuneai că ai un plan? 

— Un plan foarte riguros, îl asigură Starmberg. 

— Atunci, eşti atât de bun să reactualizezi acest plan aşa de minunat? Şi 
trebuie să-i telefonez lui Hyde. De data asta, vom aştepta doar trei zile după ce 
domnişoara Grey va fi gustat din ospitalitatea noastră. Trei zile în care o să-i 
iasă sufletul lui Tweed. Apoi îi vom trimite o bucată din domnişoara Grey, care 
să-i reamintească că trebuie să rămână în banca lui. 

Wand căută în agendă numărul pe care Hyde i-l transmisese încă de 
când se mai afla la vila sa din Belgia. Formă numărul şi aşteptă muşcându-şi 
buzele. Telefonul continuă să sune. Porcul acela corupt îşi cheltuia iar banii pe 
undeva cu vreo târfă? 

— Cine e? 

Era vocea guturală şi mieroasă a doctorului Hyde. Părea că gâfâie. 

— Ştii cine vorbeşte, începu Wand. Un pacient va avea nevoie urgentă de 
tratament. Deci fii bun şi ascultă cu atenţie. Ai bagajul pregătit? Excelent! Pleci 


imediat la gară. lei primul tren spre Flensburg, la graniţa cu Danemarca. De 
îndată ce soseşti, te va aştepta o maşină care să te ducă dincolo de frontieră, 
în Danemarca, în lutlanda. Şoferul se va identifica cu numele Johnny din 
Tinglev. Am să ţi-l spun pe litere... Repetă, te rog. Bun... 

— N-aş putea lua alt tren spre Tinglev... 

— Dragul meu domn, vocea lui Wand era acid curat, când fac o sugestie, 
am şi motive ca s-o fac aşa şi nu altfel. La ora aceea, s-ar putea să nu găseşti 
nici o legătură. Dacă din întâmplare Johnny nu este acolo când ajungi la 
Flensburg, îl aştepţi. Te va lua de acolo şi te va duce la ultima destinaţie. Voi 
aranja să te aştepte o asistentă... 

— Pacientul... Începu Hyde. 

— Ţi-aş fi foarte recunoscător dacă te-ai abţine să mă mai întrerupi. 
Voiam să-ţi spun că pacientul care are nevoie de tratament este o femeie. 
Acum, cere gazdei să-ţi cheme un taxi. Dacă se poate imediat. 

Doctorul Wand închise. Faţa i se înroşise de enervare. Îi dădu ordinul lui 
Starmberg. 

— Ai auzit ce-am spus. Sună-l pe Clausen, după ce afli ora de sosire a 
trenului la Flensburg. Şi cu cât dai mai repede drumul acţiunii şi obţii compania 
domnişoarei Grey, cu atât mai bine. Ştii unde urmează să fie transportată după 
ce ai auzit numele Tinglev. 

— Din motive operaţionale, răpirea domnişoarei Grey va trebui să aibă 
loc mâine-seară. 

— Asta-i responsabilitatea ta. 

Faţa lui Wand exprima dezaprobarea. 

— AŞ dori să nu fi folosit termeni atât de cruzi ca răpire. Ea va fi doar 
oaspetele nostru. 


Tweed tocmai comandase mâncarea când încremeni. 

— La naiba, mormăi el în şoaptă. 

— S-a întâmplat ceva? întrebă neliniştit Newman. 

— Da, cu mine. Am uitat să-i cer ceva esenţial lui Kuhlmann. Este vreun 
telefon public pe aici? 

— La doar câteva minute de aici. Vin cu tine. 

— Nu părăseşti restaurantul, o avertiză Tweed pe Paula. Ne întoarcem 


înainte să vină comanda... 


Şeful de sală le înapoie hainele de la garderobă şi în curând ieşiră în 
aerul rece al nopţii. Newman rămase afară în timp ce Tweed telefona din 
cabină la Berliner Tor, de unde ceru imediat legătura cu Kuhlmann. 

— Am uitat să-ţi cer ceva important, Otto. S-ar putea să fie în Hamburg 
un doctor Hyde, un tip diabolic. Poţi trimite un curier la restaurantul Haerlin? Îi 
voi da un mare număr de fotografii multiplicate ale acestui specimen. Presupun 
că frecventează prostituatele. 

— Trimit imediat cu o motocicletă un curier în civil. Între timp, alertez 
maşinile depatrulare să meargă în zona cheiului. Cam pe acolo ies fetele la 


agăţat. În treizeci de minute cercetările vor fi în toi... 

Nu putuse nimeni să adoarmă: agitația pusese stăpânire pe toţi simțind 
că lupta împotriva lui Wand se apropia de momentul culminant. 

Erau strânşi cu toţii în camera lui Tweed: Paula, Newman, Butler, Nield, 
Marler şi un al şaselea. Era trecut de miezul nopţii şi sosirea neaşteptată a nou- 
venitului se petrecuse doar cu câteva minute mai devreme. 

Se auzise o ciocănitură în uşă. Newman, cu pistolul pregătit în mâna 
dreaptă, descuie uşa, apucă clanţa şi smuci brusc, deschizând uşa câţiva inci. 

— Dumnezeule mare! şopti el. Intră repede. 

Philip Cardon intră. Purta un costum de zi, de croială germană. Omuleţul, 
pe care Paula şi Monica îl porecliseră Veveriţa, privi în jur în timp ce Newman 
încuie uşa. Zâmbi poznaş pe când ceilalţi îl priveau cu uimire. 

— Bună dimineaţa, tuturor. Ştiam eu că nu vă descurcaţi fără mine, 
spuse vesel după care se întoarse spre Tweed. Care-i treaba? 

— la loc, Philip. Te-ai odihnit bine? Pentru ora asta târzie arăţi 
surprinzător de proaspăt. 

— Sunt o pasăre de noapte, zise el făcând cu ochiul Paulei care îi făcu loc 
lângă ea pe canapea. Mă trezesc când restul lumii doarme. Cel mai bun timp 
pentru a prinde duşmanul descoperit. Îl privi din nou pe Tweed. Care este cu 
exactitate duşmanul? 


— Tocmai voiam să recapitulez situaţia la zi, Philip. Pe scurt, avem de-a 


face cu cel mai sadic, neîndurător şi versat duşman cu care ne-am confruntat 
vreodată. Numărul cadavrelor de până acum ne arată asta. 

Începu să numere pe degete: Hilary Vane, Irene Andover, un şofer de taxi 
din Bruxelles, Sir Gerald Andover, Lucie Delvaux, Joseph Mordaunt, deci şase. 
Toţi asasinați. 

— N-o uita pe bătrâna doamnă Garnett de la Moor's Landing, care a 
dispărut, îi aminti Newman. Mă îndoiesc că o vom mai găsi în viaţă. 

— De acord, spuse Tweed. Chiar ştiu şi unde trebuie să o căutăm, dar 
asta după ce vom ajunge acasă. Ajung acum la elementul care este strict 
secret... 

— Camera asta a fost verificată? întrebă Cardon repede. 

— Mulțumită lui Butler, da. 

Butler, care sosise primul la invitaţia lui Tweed, insistase să folosească 
instrumentul de verificare a sistemelor de ascultare, pe care îl avea 
întotdeauna la el. În felul său meticulos, în doar treizeci de minute de cercetare 
îi comunică lui Tweed: 

— Curat ca lacrima... 

În următorul sfert de oră, Tweed îi povesti lui Cardon toate evenimentele, 
începând cu trista experienţă a Paulei în portul Lymington şi terminând cu 
întâlnirea sa cu doctorul Wand, în holul hotelului Four Seasons. Tocmai încheia 
când sună telefonul. Răspunse Paula şi privi spre Tweed: 

— Otto Kuhlmann vrea să-ţi vorbească... 

— L-am pierdut pe amicul tău, Hyde, doar cu o jumătate de oră, raportă 
Kuhlamnn. Stătea într-un gasthof, în zona portului. Baba care i-a închiriat 
camera l-a identificat după una dintre fotografiile pe care le avea omul meu. A 
locuit acolo câteva zile, apoi a plecat brusc, în seara asta, după ce a primit un 
telefon. 

— Continuă să-mi scape printre degete. Un viclean greu de prins, 
comentă Tweed. 

— Stai! mai e ceva. Hyde i-a spus bătrânei că zboară la Dusseldorf şi că 
apoi se duce în Belgia. Mai târziu. Prea multe detalii. Nu-mi vine să cred. Am 
trimis o patrulă la gară, cu ordinul de a arăta poza tuturor controlorilor de 
bilete. Unul dintre ei, din nefericire, îşi terminase programul. Un ofiţer i-a 
obţinut adresa din Altona şi s-a dus până acolo. Ei bine, acest controlor de 
bilete şi l-a amintit bine pe Hyde. Omul nostru era nervos şi l-a repezit pe 


controlor, pentru că l-a întârziat cu controlul biletelor. Mergea la Flensburg. 

— Flensburg? Asta e aproape de graniţa cu Danemarca. 

— Da. Am alertat poliţia de acolo, dar era prea târziu. Trenul din 
Hamburg sosise cu zece minute mai devreme. 

— Şah mat, atunci... 

— Nu! Sunt asemenea câinelui cu osul. Niciodată nu renunţ, doar ştii 
asta. Am telefonat unui prieten care este membru în comisia de control la 
vama daneză, în zilele noastre nu prea mai are importanţă funcţia sa... L-am 
descris pe Hyde cu poza în faţă. Are o figură deosebită. Prietenul meu şi-a 
amintit de o maşină care a sosit la graniţă, avându-l pe Hyde ca pasager pe 
locul din spate. Ştie de unde vine şoferul. Dintr-un orăşel danez numit Tinglev, 
nu foarte departe de graniţă. Undeva în lutlanda. 

— Chiar că eşti ca un buldog. Nu ştiu cum să-ţi mulţumesc. S-ar putea 
acum să am ultima verigă în lanţul pe care l-am construit. 

— A fost plăcerea mea. Oricând ai nevoie. De ce nu te culci puţin? Lasă 
totul deoparte şi... 

Când puse receptorul în furcă, faţa lui Tweed era încruntată. Se întoarse 
spre ceilalţi şi le povesti ce aflase. 

— Danemarca, conchise el. Cred că am ghicit corect. Danemarca este 
cheia. Şi pentru a fi mai precis, coasta de vest a lutlandei între Esbjerg şi 
graniţa cu Germania. Danemarca, repetă el încă o dată. 

— Dar de ce Danemarca? întrebă Cardon. 

— În primul rând, Westendorf şi-a amintit ce-i spusese Andover, care 
credea că o parte a lutlandei prezintă importanţă. În al doilea rând, pilotul 
doctorului Wand a pregătit avionul şi planul de zbor pentru Copenhaga. În al 
treilea rând, doctorul Hyde, creaţia doctorului Wand, este acum undeva în 
regiunea Tinglev, un orăşel din sudul Iutlandei, nu prea departe de coastă. Un 
orăşel care iarna este aproape pustiu. 

— E destul, acceptă Cardon laconic. Deci ce avem de făcut? 

— Ne mobilizăm forţele în punctele strategice din Danemarca. Marler, ai 
închiriat o maşină. Mâine vreau să te duci acolo. Îl iei pe Butler şi - Nield cu 
tine. Eşti responsabil de echipă. Ai fotografiile lui Hyde. Localizează-l, apoi, 
dacă se mută, ia-i urma. 

— Cum pot să te contactez? întrebă Marler. 

— Probabil că mâine, mai târziu, vom pleca şi noi spre Copenhaga. Vom 


sta la hotel d'Angleterre. Dacă nu sunt acolo, sună-mă aici. 

— Arme? întrebă Butler. 

— Kuhlmann s-a oferit să ne furnizeze arme, în schimbul celor pe care le- 
a obţinut Marler de la amicul său. Mi-a spus că acele arme ar fi putut fi folosite 
anterior în scopuri criminale. 

— Şi Armalite? se interesă Marler. Este în condiţii perfecte. 

— Kuhlmann îţi trimite alta. 

— Dar noi ceilalţi? întrebă Newman. Noi nu mergem la Tinglev? 

— Nu. Vreau să-mi împart forţele în două mişcări simultane. Paula, tu şi 
Cardon veţi merge cu mine la Copenhaga. Deci amândoi veţi renunţa la arme - 
securitatea aeroportului. Se întoarse spre Marler. Tu n-o să ai nici o problemă 
cu armele la trecerea frontierei. 

— Le ascund sub şasiu. Şi nici nu avem mutre de suspecți. Suntem trei 
oameni de afaceri, care vând echipament portuar. 

— Da, e o treabă bună pentru Danemarca, comentă Newman. Dar mai 
este timp să vă gândiţi. 

— Punctul patru, schimbă Tweed cursul discuţiei, una dintre acele cruci 
de pe hărţile de război ale generalului Li Yun din Lop Nor este în aceeaşi zonă a 
lutlandei... 

— Cu siguranţă, aprobă Cardon lejer. Nu fi atât de sceptic, Newman. Am 
văzut cu ochii mei totul înainte de a face aceste poze. 

— Într-adevăr, seamănă cu Danemarca, consimţi Newman. 

— Plus faptul, îi aminti Tweed, că Andover a spus că în lutlanda se află o 
nouă zonă de locuinţe, cumpărate şi mobilate, dar care n-au fost ocupate de 
nimeni. Cred că doctorul Wand va merge în curând în Danemarca pentru a 
superviza sosirea unei mari echipe de aşa-numiţi funcţionari. În fond, sabotori 
şi spioni. Vreau să-i aşteptăm. 

Cineva bătu la uşă. Toţi, cu excepţia lui Tweed, îngheţară. ÎI însoţi pe 
Newman la uşă. 

— Ăsta trebuie să fie al doilea curier de la Kuhlmann, cel cu armele... 
Tweed privi prin vizor. Îl recunoscu pe polițistul îmbrăcat în civil, pe care 
Kuhlmann i-l prezentase chiar înainte de a pleca de la Berliner Tor. Ducea o 
geantă ponosită de voiaj pe care i-o înmâna lui Tweed. 

— Ai putea reveni în cinci minute? Mulţumesc. 


Deschise geanta şi scoase o Armalite cu un încărcător de rezervă, pe 


care o schimbă cu arma lui Marler. Erau şi două pistoale automate Walther de 
7,65 mm, cartuşe de rezervă. Dădu câte unul lui Butler şi Nield. Luând pistolul 
Smith 38 al lui Newman şi Browning-ul Paulei, le puse în geantă, apoi trase la 
loc fermoarul. Când se înapoie curierul, îi dădu geanta şi-i mulţumi în germană, 
cerându-şi scuze că l-a ţinut treaz până la ora aceea târzie. Detectivul zâmbi şi- 
i întinse permisele pentru arme. 

— Şeful meu nu se gândeşte că există ceasuri... 

— Şi acum, ce urmează? întrebă Newman înăbuşindu-şi un căscat. 

— Mâine-dimineaţă, la ora nouă, o să ne sune aici Westendorf. Acum, 
trebuie să vă culcaţi. E un ordin. Dumnezeu ştie ce ne va aduce ziua de mâine. 


Era o remarcă pe care avea să şi-o amintească cu groază mai târziu. 


La ora nouă fix, Mercedes-ul negru condus de Westendorf parcă în faţă la 
hotelul Four Seasons. Tweed urcă în faţă lângă neamţ, iar Paula şi Newman 
ocupară locurile din spate. Ceaţa dispăruse. 

— Ce mai face Franz? întrebă Tweed în timp ce intrară în traficul intens. 

— A ajuns acasă ceva mai devreme. E-n regulă. Nu arată semne ale 
încercării prin care a trecut. Am vorbit timp de vreo oră, apoi a adormit repede. 

— Castelul e păzit? 

— Mişună de poliţişti înarmaţi şi afară, şi în casă. Kuhlmann a insistat 
pentru asta. 

— Dar tu? Nu trebuie să fii şi tu păzit? 

— Sunt. În ciuda protestelor mele. Westendorf aruncă o privire în oglinda 
retrovizoare. Nu mult în spatele nostru se află două maşini neînseriate ale 
poliţiei. E mâna lui Kuhlmann, sunt sigur. 

— Foarte înţelept... 

Paula privea pe geam în timp ce maşina trecea prin suburbiile ce 
deschideau drumul spre îmbelşugatele districte. La lumina zilei, sub soarele 
strălucitor, vedea clar vilele superbe ce ocupau spaţii întinse de teren. Tweed 
arătă spre ele. 

— Ai prieteni pe aici, bănuiesc? 

— Nu tocmai, zâmbi Westendorf. Bogătaşii aceştia sunt oameni foarte 
închişi şi egoişti. Multe dintre aceste vile sunt moştenite din generaţie în 
generaţie. Unii sunt navigatori, alţii deţin fabrici de bere întemeiate cu decenii 


în urmă. Formează o pătură selectă, un fel de club al lor şi nu se amestecă cu 


alţii. Nu-i nimic rău în asta. Au dreptul să-şi conserve propriul lor stil de viaţă. 
Zâmbi din nou. Dar, dacă una din fiicele lor încearcă să se mărite cu cineva din 
afară, atunci se slobozesc toate iadurile. Nu mă aştept ca Franz să-şi găsească 
o logodnică pe aici pe undeva... 

Rămase tăcut, concentrat asupra volanului. Paula sesiză că mergeau pe 
un alt drum decât cel pe care merseseră în seara precedentă. Drumul pe care 
se aflau urca. Westendorf opri la marginea unui povârniş acoperit cu iarbă. 
Făcu un semn cu mâna. 

— Sullberg, cel mai înalt punct din Blankenese. Dacă nu vă deranjează o 
scurtă plimbare, putem privi de sus tot ce se petrece în port. Apoi mergem 
acolo cu maşina. 

Urcară nişte scări largi ce duceau spre un restaurant de pe culme. 
Westendorf deschise uşa de la intrare şi ceilalţi îl urmară înăuntru. Salută un 
chelner care ducea o tavă cu vase curate. 

— Sunt cunoscut aici, aşa că nu vom avea nici o problemă să aruncăm o 
privire, le explică el. 

Îi conduse pe o terasă acoperită şi Paula aproape îşi pierdu respiraţia la 
vederea panoramei. Era o dimineaţă frumoasă, iar cerul era nespus de limpede 
şi clar până departe la orizont. Pe partea îndepărtată a Elbei, se întindea o 
imensă deschidere albastră. Tweed arătă în jos. La marginea portului era 
ancorată o barjă enormă. Avea montată o macara al cărei braţ dispăruse sub 
apă. Paula scutură din cap ca să se trezească. Părea ireal - minunatul vis şi 
coşmarul din noaptea trecută. Westendorf arătă spre ţărmul îndepărtat. 

— Acolo se cultivă cei mai mari cireşi din Germania. Dar poate că ar fi 
mai bine să coborâm acum. 

Se adunaseră numeroşi gură-cască, pe care poliţiştii îi ţineau la o 
oarecare distanţă de port. Câteva maşini Volvo, maşini de patrulare, vopsite în 
albastru şi cu înscripţia Politi pe capota din faţă şi pe uşi, erau parcate într-o 
parte. 

Lui Tweed îi părea bine că era aglomeraţie. Întârziase plecarea în 
Danemarca a lui Marler şi a echipei sale ca să poată cerceta mişcările 
duşmanului. Newman care îşi pusese o şapcă şi o pereche de ochelari cu lentile 
mate se strecurase în mulţime. Kuhlmann se apropie fumând o ţigară. 


— Hai cu mine, spuse el. Orice s-ar afla acolo jos, va ieşi în curând din 


v 


apă. 

Paula îl urmă, surprinsă de plecarea grăbită a lui Newman. Observase 
deja că una din maşinile neînregistrate oprise şi că detectivii care coborâseră 
se apropiau de Westendorf. Îl văzuse, de asemenea, pe Marler la marginea 
mulţimii şi pe Cardon, în costumul său german, învârtindu-se pe undeva, în 
spatele mulţimii. 

Ajunseră la marginea digului scurt. Kuhlmann ridică mâna şi aşteptă. 
Braţul macaralei ţinea ceva, ca un pescar ce ţine în undiţă un peşte uriaş. 
Lanţul era încordat; scoase un scrâşnet metalic şi începu să se ridice. Multimea 
amuţi. 

Doi oameni amfibie apărură de sub apă şi urcară scările dinspre dig. 
Rămaseră în picioare, cu apa şiroind şi privind în urmă spre fluviul care se 
învolbura, stârnind mici valuri ce se izbeau de perete. Braţul macaralei se 
mişcă brusc. Paula îşi opri respiraţia. 

— Doamne, mormăi Kuhlmann. Ce naiba ar fi putut face aşa ceva? 
Revărsând o cascadă mică de apă, gheara macaralei apăru ţinând strâns 
prova, puntea şi o secţiune din pupa vasului Holsten. O jumătate din carcasă şi 
din pupa se aflau încă în adâncurile Elbei. Dar izbucnirea lui Kuhlmann fusese 
determinată de acea tăietură curată, aproape perfect netedă. 

Nu era nici o urmă vizibilă de lemn. Era ca şi cum o imensă secure tăiase 
în două vasul chiar la mijloc. Ţinându-se de braţul lui Tweed, Paula privi spre 
capătul digului. Peretele de piatră avea o fisură adâncă, făcută de ceva care se 
izbise cu o forţă cutremurătoare. Îi spuse lui Tweed ce văzuse. 

— Nu mă miră, zise el. 

— De ce? 

— Îmi amintesc ce mi-a spus comandantul Noble la Londra, când mi-a 
enumerat vasele care au dispărut pe mările lumii. Vorbea la un moment dat 
despre descoperirea unei relicve a unui vas ce aparținuse unui pescar german 
numit Vogel. Numai prova rămăsese. Tăiată curat şi cu capul lui Vogel retezat 
deasupra. 

— Câte astfel de vase Stealth crezi că există? 

Tweed nu răspunse. Kuhlmann se întoarse spre ei. Era încruntat. 

— Scafandrii - unul din ei a fost la Marină - spun că n-au văzut niciodată 
aşa ceva. Ce presupui? 

— Un vapor cu o provă ascuţită precum cuțitul, făcută dintr-un anume tip 


de oţel special. Tweed ridică din umeri. E numai o presupunere. Au mai fost şi 
alte vase pe Elba noaptea trecută? 

— Nu, răspunse Kuhlmann cu siguranţă. Am luat legătura cu şeful 
portului. Ceaţa era aşa de deasă, încât nimeni n-a părăsit docurile. Un petrolier 
trebuia să pornească în cursă, dar şi-a amânat plecarea. Paza de coastă mi-a 
comunicat că ceața s-a menţinut la fel de deasă până în zori. Nici un vapor n-a 
ieşit pe mare - radarele lor l-ar fi înregistrat. 

— Nu, n-ar fi făcut-o. Nu au echipament adecvat. 

— Dacă spui tu. Trebuie acum să mă întorc acolo. Tinem legătura? 

— Desigur. Tweed aşteptă ca Kuhlmann să se îndepărteze, apoi răspunse 
la întrebarea Paulei: Câte nave Stealth? Bănuiesc că o mulţime. Şi probabil de 
tonaje diferite. Cel care a scufundat Holsten şi a sperat să ne scufunde şi pe 
noi, poate să-şi fi testat foarte bine calităţile navigând pe un important fluviu 
european. Fără doar şi poate, sunt mână în mână cu staţiile de radio ale 
gangsterilor lui Wand. 

Apăru Newman; îşi scoase şapca şi ochelarii. Vorbi în şoaptă: 

— Nu vă uitaţi în jur. L-am zărit în mulţime pe prietenul nostru Jules 
Starmberg. Marler l-a fotografiat de vreo trei ori, cu aparatul pe care-l poartă 
mereu la el. Aşa că Starmberg n-are habar că mutra lui nesuferită a fost 
înregistrată. Paula, tu nu l-ai văzut încă. lată o poză de-a lui. 

— Într-adevăr, nesuferită mutră, comentă ea. 

— Interesant, spuse Tweed, acest „lacheu” al lui Wand e aici şi 
supraveghează. Wand a fost uimit ieri seară când am apărut teferi şi 
nevătămaţi. Acum, taci. 

Westendorf care se dusese pe dig să vadă mai de aproape scena, se 
întoarse. Era ca şi Kuhlmann, încruntat. 

— E de-a dreptul impresionant. Paula, ne datorăm viaţa acţiunii tale 
rapide. Eu personal îţi rămân dator toată viaţa. 

— Fleacuri. Renunţă la subiect cu un zâmbet. Dar se înroşise de plăcere 
auzind complimentul măgulitor al germanului. Am văzut doar ceva la momentul 
potrivit. 

— Dar spuneai că ecranul radarului era alb. Westendorf dădu din cap 
nrivindu-l pe Tweed. Acest mecanism Stealth este oribil. Acum, dacă sunteţi 
gata, vă duc înapoi la hotel. 


— Îmi convine de minune, răspunse Tweed. 


— O spui de parcă la Four Seasons ar fi o persoană căreia ai vrea să-i iei 
un interviu, insinua Paula urmându-i pe Newman şi pe Westendorf. 

— Vulcan. Vreau, dacă se poate, să am o discuţie atât cu Burgoyne, cât şi 
cu Fanshawe. Şi mai vreau ca Newman s-o tragă de limbă pe Helen 
Claybourne. 

— Am impresia că ştii cine-i Vulcan... 


— Nu, dar câmpul s-a restrâns considerabil, răspunse Tweed. 

— Paula Grey a fost la Blankenese împreună cu Tweed azi-dimineaţă, 
raportă Starmberg. Unul dintre oamenii mei, care supraveghează Four 
Seasons, a confirmat că s-a întors la hotel. 

— Ţi-aş fi foarte recunoscător, Jules, dacă ai putea să-mi garantezi că 
această a doua încercare de a obţine compania domnişoarei Grey va reuşi. 

Doctorul Wand şedea, ca de obicei, la birou, de astă dată la vila din 
Othmarschen, district apropiat de Nienstedten, unde trăia Hugo Westendorf. Ca 
şi la Waterloo, cu toate că era miezul zilei, toate draperiile de la ferestre erau 
trase. Şi asta la toate geamurile din vilă, atât la etaj, cât şi la parter. Mobila era 
acoperită cu huse. Deşi din afară vila nu părea locuită, înăuntru se aflau şase 
dintre oamenii lui Starmberg. 

— Acest nou plan e atât de ingenios şi de original, încât cu siguranţă va 
reuşi, îşi asigură Starmberg şeful. Îşi trecu o mână prin părul rar, tuns scurt. 
Planul va fi executat în această seară. Nu mult după miezul nopţii, domnişoara 
Grey va fi oaspetele nostru în Danemarca. 

— Vreau să sper asta, spuse Wand privindu-l pe deasupra ochelarilor. 
Starmberg se simţi stânjenit sub privirea pătrunzătoare. Şi, continuă Wand, am 
decis să-l las pe Tweed să se bucure de trei nopţi albe. 

— Şi apoi? interveni Starmberg. 

— Apoi? Păi, domnul Tweed va primi o parte din domnişoara Grey drept 
suvenir. Mai înainte însă, trebuie să-i comunici că va trebui să renunţe la 
cariera sa, dacă doreşte s-o mai vadă vreodată în viaţă. Oamenii noştri de la 


Londra ne vor spune dacă s-a conformat cerinţei noastre. 


— Deci, peste câteva ore o vom ridica pe nepreţuita domnişoară. 
— lar eu îi voi telefona doctorului Hyde. Va fi nevoie să facă unele 
pregătiri pentru tratament. 


Pe întinderea pustie a coastei lutlandei de Sud, doctorul Hyde se întorcea 
dintr-o scurtă plimbare solitară. Nu prea era încântat - zona era pustie, iar 
lăstărişul monoton care se întindea până departe pe plajă, îl deprima. Chiar mai 
supărător era vântul care bătea neîncetat dinspre mare, stârnind firele de praf 
şi de nisip. „Cu excepţia casei, parcă aş fi pe lună”, se gândi el. 

Casa era o clădire veche cu două etaje şi acoperiş ţuguiat, făcută în 
întregime din lemn. lzolată în apropierea mării, cândva trebuie să fi fost 
pitorească. Dar fusese părăsită cu mult înainte ca Wand s-o cumpere prin 
intermediul unei companii. Roşul, odată strălucitor, al fațadei şi albul cochet din 
jurul ferestrelor se scorojise sub influenţa aerului sărat. Acum, avea aspectul 
unei aşezări pustii, părăsite. 

Cu gâtul înfăşurat în gulerul tare, doctorul Hyde semăna cu o pasăre 
ciudată şi respingătoare. Înainte de a introduce cheia în broască, mai aruncă o 
privire în urmă: un deşert îndoliat, unde, în afara tufelor de iarbă ţepoasă, nu 
creştea nimic. Doar nisipul fin ca o pudră. 

Auzi soneria telefonului şi închise uşa, grăbindu-se către camera din 
spate. Nu putea fi decât o singură persoană şi Hyde ştia că va fi luat din nou 
peste picior. 

— Dacă îmi permiteţi întrebarea, unde aţi fost? Pare imposibil să fi găsit 
vreo companie feminină prin acea parte a lumii, comentă Wand cu sarcasm. 

— Am ieşit pentru o scurtă plimbare. Trebuie să mă menţin în formă 
pentru meseria mea, răspunse înţepat Hyde. 

— E chiar recomandabil pentru dumneata. Îmi cer scuze pentru acest gen 
de telefoane care se pare că pică mereu prost. 

— Sunt la dispoziţia ta, răspunse Hyde pe un ton deodată mieros, 
regretându-şi ieşirea. 

— Excelent! Nu vei mai lâncezi mult timp. Un pacient, o doamnă, va sosi 
în curând. Am stabilit ca tratamentul să se aplice după trei zile. Nu mai înainte, 
înţelegi? Cam asta am vrut să-ţi comunic. Subiectul constă în mâna sa... 

De îndată ce-şi încheie instrucţiunile, Wand închise telefonul. Fuseseră 


formulate cu grijă în cuvinte pe care Hyde le înţelese, dar a căror semnificaţie 


sinistră n-ar fi însemnat nimic pentru un operator care le-ar fi ascultat. 
Starmberg, care ieşise din birou, reveni după ce conversaţia se terminase. 

— Au mai sosit opt dintre oamenii mei, raportă el. Întreaga echipă e gata 
să îndeplinească în această seară operaţiunea. 

— Sper că maşinile nu pot fi reperate? 

— Nu. Am folosit aceeaşi metodă ca şi atunci când am venit noi. O 
maşină parchează aproape de intrare, aşteaptă acolo până ce nu mai circulă 
nimic pe drum, porţile sunt deschise, vehiculul goneşte pe drumul de acces, 
porţile se închid în spatele lui. Mă întreb ce-o să facem acum cu Westendorf? 

— Nimic. Şi e cazul să-ţi amintesc că trebuie să te debarasezi de obiceiul 
ăsta de a pune întrebări. Dar, pentru că tot ai întrebat, am să-ţi explic pe scurt. 
Westendorf a fost, ca să spun aşa, un eşec, iar în următoarele câteva luni va fi 
cu siguranţă bine păzit. După ce va trece un timp, îl vom putea elimina, spuse 
Wand şi se aplecă înainte în raza de lumină a lămpii de pe birou. Expresia feţei 
era grozav de neplăcută, dar vorbea pe un ton degajat. 

— Concentrează-te acum, asupra domnişoarei Grey, Jules. Nu voi tolera o 
altă nereuşită. Ea trebuie să ajungă în Danemarca înainte de miezul nopţii... 


repet, înainte de miezul nopţii. 


Când se afla încă la Blankenesse, Tweed îi dăduse instrucţiuni lui Marler 
prin Newman să se îndrepte de îndată împreună cu echipa sa spre frontiera 
daneză. Rămâneau doar Paula, Newman şi Cardon să-l însoţească la 
Copenhaga. Era sigur că e mai mult decât suficient. 

Când se întoarseră la Four Seasons, Tweed prinse o mare ocazie. După 
ce se despărţise de Westendorf care plecase cu limuzina sa, urcă scările şi 
prima persoană pe care o văzu fu Willie Fanshawe. 

— Lăsaţi-mă singur cu el, le şopti Tweed Paulei şi lui Newman. 

— la te uită, începu Willie. Mă bucur să vă văd. Nu-mi place de loc să fiu 
singur. Uite, suntem la doi paşi de barul Sambri. Haideţi, fiţi rezonabili şi 
însoţiţi-mă la un pahar de şampanie. E un pic cam devreme pentru un hoinar... 
Dar ce naiba, oh, prietenii tăi au plecat. Ar fi fost mai mult decât bineveniţi... 

— Aveau o întâlnire, se strecură Tweed în şuvoiul de cuvinte pe care 
celălalt îl revărsa. 

— Ei bine, atunci vom putea avea o discuţie ca de la bărbat la bărbat. 


lubesc doamnele, Dumnezeu să le ajute, dar, din când în când, e plăcut să 


pălăvrăgeşti şi fără ele. Şampanie, desigur. 

Tweed acceptă fără tragere de inimă. În entuziasmul său, Willie îl şi 
conduse spre bar. După ce comandă două pahare barmanului, se aşezară pe 
bancheta cea mai îndepărtată de intrare. 

— Ce s-a întâmplat cu Burgoyne? întrebă ca din întâmplare Tweed, 
idicând paharul din care luă o gură. 

— Oh, cred că se tocmeşte în cine ştie ce întâlnire de afaceri. Adoră 
guiala. Şi apoi, deviza sa e: „Tot timpul pe teren!” Însă ce nu-i place este 
actuala situaţie a Angliei. 

— Într-adevăr? Şi ce anume îi displace? 

— Totul... Willie deveni mai categoric. După el nu mai există 
autodisciplină. Morala a pierit. Bunăstarea a subminat caracterul nostru 
puternic pentru care, cândva, eram renumiţi. Toată lumea ţine acum mâna 
întinsă după ajutor. O uşoară durere de cap şi gata, fuga la doctor pentru 
nimica toată. Aşa stau lucrurile după opinia lui. Jumătate din ţară vrea să fie 
dădăcită. Tinerii, în loc să lupte ca să-şi facă o carieră pe cont propriu, vor ca 
aceasta să le fie adusă pe tavă. Şi acum, maniacii vor să împartă Regatele 
Unite. Comandantul crede că ne trebuie o mână de fier. El zice că tratamentul 
şoc este singurul răspuns posibil. 

— Presupun că e la mijloc formaţia sa militară, sugeră Tweed. 

— Asta-i altă poveste. Serviciul militar obligatoriu ar trebui reintrodus. 
Asta ar insufla ceva disciplină în aceşti bădărani care lovesc bătrânele doamne 
în cap ca să le fure cele câteva lire. Şi, adesea, pentru ce? Ca să-şi finanţeze 
bestialul obicei de a se droga. E foarte înfierbântat în această privinţă 
comandantul de brigadă. 

— Dar dumneata ce crezi? îl întrebă Tweed. Willie clipi din ochi. 

— Că am să mai iau un pahar. Vreau să... 

— Eu încă nu mi-am terminat băutura, mulţumesc. Tweed era sigur că 
asta era a doua vizită a lui Willie la barul Sambri în acea dimineaţă. Faţa îi era 
mai roşie ca de obicei când comandă încă un rând. 

— Punctul meu de vedere? Willie îşi strâmbă gura. Burgoyne cam sare 
peste cal. Garda sus şi la atac. Dar am auzit că a fost un soldat strălucit. Nu stă 
prea mult pe gânduri. Ca un adevărat zbir. Nu te plictiseşti niciodată cu el prin 
preajmă. 


— Mai rămâne în Hamburg? 


— Nu poţi şti niciodată. E asemenea proverbialei lăcuste. Putem fi la 
Viena până-ţi ridici pălăria. Pălăria comandantului, chicoti Willie luând o gură 
de şampanie. Dar tu? 

— Programul meu e vag. Depinde de cursul evenimentelor. Sper că mă 
vei scuza acum, dar am o întâlnire... 


Când ajunse în camera sa, Tweed era foarte îngândurat. 


— E şansa ta, Bob, spuse Paula după ce-l lăsară pe Tweed în compania 
lui Willie şi intrară în hol. Tweed tocmai întreba de Helen şi iat-o. Arată grozav 
şi şi-a pus în joc toate farmecele ca să te subjuge. Eu am să fac o baie. 
Distrează-te... 

Helen Claybourne, aşezată pe o canapea, scria într-un carneţel cu stiloul 
ei mare şi elegant. Puse capacul şi îi adresă lui Newman un zâmbet calm când 
acesta se aşeză lângă ea. 

— Dacă nu eşti ocupată, spuse el. 

— Mă bucur că nu sunt. Închise cu o lovitură carnetul. Willie are cele mai 
ciudate modalităţi de a face bani. Îmi petrec o jumătate din timp rugându-l să 
nu investească în tot felul de sisteme dubioase şi imprudente. E un fraier 
pentru escroci, spre deosebire de Burgoyne. N-ai scoate un penny de la 
Maurice, până nu te interoghează el în amănunţime. 

Helen era dichisită ca de obicei. Purta o fustă plisată, gri, care se oprea 
deasupra genunchilor frumoşi. O jachetă gri îi încadra de minune chipul, iar 
dedesubt avea o bluză albă cu guler înalt. 

Era aşezată pe un colţ al canapelei şi-şi strânsese picioarele sub ea ca o 
pisică. Se întoarse spre Newman. Scutură scrumul ţigării în scrumieră şi-l privi 
drept în ochi, cercetătoare, ca şi când l-ar fi întrebat ceva. 

— După ce umbli, domnule Newman? Pari a fi mereu pe drum. Te-am 
văzut mai devreme, pe la ora nouă, plecând cu Tweed şi cu Paula. Eşti pe 
urmele unei întâmplări straşnice? Sau n-ar trebui să întreb? îl necăji ea. 

— Am fost prin Hamburg; am avut o întâlnire de afaceri. Mai rămâi aici? 

— Dumnezeu ştie. Maurice vorbeşte de un drum la Copenhaga. Cunoşti 
un hotel decent pe acolo? 

— D'Angleterre, răspunse Newman prompt. 

— Poate luăm masa împreună? întrebă ea continuând să-l fixeze. 


Presupun că ştii că în zilele noastre nu mai e nepotrivit ca o femeie să invite un 


bărbat? 

— S-ar putea s-o facem... să luăm masa. Dacă putem să-i evităm pe 
Willie şi pe Burgoyne. 

— Vorbeşti de diavol şi iată-l pe Maurice. Salvează-mă de la o soartă mai 
rea decât moartea. 

Burgoyne, îmbrăcat într-o jachetă cadrilată, pantalon bleumarin, bocanci, 
cravată purpurie, îşi trase un scaun. Se aşeză foarte drept şi îi privi pe amândoi 
pipăindu-şi mustaţa. 

— Sper să nu deranjez sau sunteţi pe cale de a începe o afacere? 

— Trăiesc doar cu speranţa, replică Newman neutru. 

Reacţia lui Helen fu de-a dreptul sălbatică. Se înclină înainte şi se ridică 
în picioare. Ochii ei cenușii scoteau scântei, iar vocea îi era veninoasă. 

— Este o insinuare revoltătoare. Ar fi mai bine să-ţi controlezi cuvintele. 
Nu eşti la cazarmă aici. Manierele proaste de la popota ofiţerilor nu-şi găsesc 
locul într-o asemenea ambianţă. 

— Am dat cu bâta în baltă? întrebă ironic Burgoyne. Era o glumă. Cunoşti 
noţiunea, Helen? Se scrie g-l-u-m-a. 

— E una de cel mai prost gust posibil, spumegă Helen. 

— Doreşte cineva cafea? întrebă Burgoyne imperturbabil. 

— Credeam că vei întreba dacă e cineva pentru tenis, continuă Helen 
atacul. Îţi dai seama că vorbeşti ca vechii militari din China refugiaţi în Hong 
Kong - o limbă ieşită din uz de vreo treizeci de ani? 

Newman surprinse o sclipire de furie în ochii lui Burgoyne la auzul 
expresiei „vechii militari din China”. Totul însă dură numai o secundă. 
Comandantul de brigadă continuă pe un ton agresiv. 

— Mă tem că am atins o coardă sensibilă folosind cuvântul afacere. Chiar 
că trebuie să manevrez aceste lucruri mai prudent. 

— Şi tu, îi răspunse Helen, ar trebui să nu-ţi mai bagi nasul unde nu eşti 
dorit. Mai tot timpul, în New Forest, ne târâi pe mine şi pe Willie în locuri pe 
unde nu voiam să mergem. Sau nu te-ai prins? 

— Willie va continua să meargă oriunde, observă Burgoyne, dacă cineva 
îi plăteşte băutura, mâncarea şi casa. 

— Pentru un pseudocomandant de brigadă, ai un fel deosebit de crud de 
a te exprima, i-o întoarse Helen. Bob, mi-e foame, spuse ea, întorcându-se spre 


Newman. 


— Atunci, hai să încercăm la restaurant. 
Când se ridicară, Helen îi mai aruncă o săgeată lui Burgoyne. 
— Dacă ai de gând să iei prânzul tot aici, îţi pot recomanda restaurantul 


Haerlin... 


Când ieşi din lift împreună cu Tweed, Paula îl zări pe Burgoyne care 
stătea încă la masă cu ceaşca de cafea înainte. Îl înghionti pe Tweed. 

— L-am văzut. Să mergem şi să discutăm puţin cu eminentul nostru 
soldat. 

Spre surprinderea ei, Burgoyne le zâmbi, ca şi cum s-ar fi bucurat de 
prezenţa lor. Rămase şi mai surprinsă când el sări în picioare oferindu-i 
scaunul. 

—  Domnişoară Grey, arătaţi de-a dreptul încântătoare. Îmi place 
costumul dumneavostră. E foarte şic. 

— Mulţumesc, răspunse, uimită de lipsa bruscheţii obişnuite din 
atitudinea lui. 

Tweed îşi trase un scaun între ei. 

— V-au lăsat singur? întrebă Paula. 

— Mă tem că da, replică el aşezându-se lângă Paula. Se pare că nu sunt 
prea simpatizat. Îmi faceţi onoarea de a lua un aperitiv cu mine? 

Paula mării ochii, şocată de politeţea lui. 

— Un pahar de vin sec franțuzesc ar fi potrivit. 

Burgoyne aruncă o privire spre Tweed, care alese apă minerală, şi ridică 
o mână făcându-i semn chelnerului cu degetul arătător. 

„Vai de mine, gândi Paula, ce maniere ţărăneşti.” Mai avu o surpriză. 

— Eşti atât de bun să ne aduci o sticlă de vin franțuzesc, apă minerală şi, 
dacă se poate, şi un scotch dublu? 

— Sper că nu ţi-am deranjat puţinele clipe de singurătate în timpul cărora 
reflectezi asupra afacerilor, remarcă Tweed. 

— Dimpotrivă, e o şansă să mă bucur de o companie plăcută. Tocmai am 
avut un schimb neplăcut de cuvinte cu Helen. A plecat să ia masa cu Robert 
Newman al vostru. Şi n-a uitat să-mi interzică să iau prânzul în restaurant. 

— Nu prea seamănă cu Helen pe care o ştiam, comentă Paula. Mă întreb 
ce s-o fi întâmplat? 

— Ah, n-o cunoşti pe adevărata Helen. Calmul ei exterior păcăleşte pe 


toată lumea. În fapt, e o tigroaică necioplită. 

— E interesant, interveni Tweed. Se pare că îţi displace profund, dacă e 
aşa, atunci de ce călătoreşte cu dumneata? 

— Willie... Plăti chelnerului, adăugă un bacşiş generos, apoi oftă. Willie, 
repetă el. Ea are impresia că slujba pe care o are implică să aibă grijă de Willie. 
Ceea ce e destul de amuzant. Domnul Willie este mult prea capabil ca să-şi 
poarte singur de grijă. 

— El pare atât de nehotărât, spuse Paula. 

— De acord, asta e impresia pe care o creează. În afaceri, ca şi mai 
înainte în armată... Se opri uitându-se la Tweed. Am învăţat să nu apreciez 
niciodată oamenii după aparenţe. Poţi să te înşeli foarte tare. Dar sunt sigur că 
munca la asigurări v-a învăţat asta. Mai discutară un timp, apoi Tweed spuse că 
o ia pe Paula la o scurtă plimbare. Îşi puseră hainele şi-i mulţumiră lui Burgoyne 
pentru ospitalitate. Tweed era din nou îngândurat când ieşi din hotel alături de 
Paula. 

— Părea că-şi joacă rolul arătând cu degetul spre Willie, observă Paula pe 
când traversau drumul spre aleile de lângă lac. 


— Şi a făcut-o cu multă abilitate, recunoscu Tweed. 


Un Volvo alb trase în spatele lor cu o scrâşnitură de cauciucuri. Tweed o 
apucă pe Paula de mijloc, gata s-o împingă înainte şi să-i spună să fugă. 

— Nu e nevoie să chemi poliţia, mormăi o voce cunoscută. 

Se întoarseră şi-l văzură pe Kuhlmann coborând din maşină. Îşi scoase 
ţigara neaprinsă din gură şi începu să vorbească gesticulând. 

— Am noutăţi. Nu cred că e înţelept să vorbeşti la telefon când eşti aşa 
de aproape de Berliner Tor. 

— Ce s-a întâmplat? întrebă Tweed. 

— Acum treizeci de minute, doctorul Wand a plecat spre Copenhaga cu 
avionul său. 

— Asta-i foarte bine. Mulţumesc, Otto. Se pare că lucrurile se petrec 
exact aşa cum am prevăzut. Apropo, l-a luat şi pe Starmberg cu el? 

— Nu, sigur nu. Am căutat vechile fotografii ale periculosului 
luxemburghez din vremea când a fost ucisă nevastă-sa. Le-am dat oamenilor 
care supravegheau avionul. 


Informaţia nu-i atrase atenţia în nici un fel lui Tweed care era preocupat 


cu recapitularea măsurilor de prevedere pe care le luase. 

— Ce plan ai? întrebă Kuhlmann. 

— Zburăm şi noi la Copenhaga în noaptea asta. Ajutorul tău a fost 
nepreţuit. Am avut, ceva mai înainte, două conversații interesante. 

— Despre care nu-mi vei spune nimic. Fă-ţi mai departe jocul în linişte. 

— Tocmai mi-a venit ceva în minte şi trebuie să iau legătura cu Nielsen la 
sediul poliţiei din Copenhaga. 

— Am făcut-o eu, zâmbi Kuhlmann. A trimis deja oameni la aeroportul din 
Kastrup ca să supravegheze aterizarea avionului. Îl vor urmări pas cu pas pe 
Wand, descoperindu-l oriunde s-ar ascunde. Aş spune că de acum e încolţit. 

— La toate te gândeşti. Din nou, îţi mulţumesc. 

Paula şi Tweed îşi continuară plimbarea în jurul lacului Binnen Alster. 
Mergeau printr-un parc cu povârnişuri acoperite cu iarbă verde şi copaci. 
Zgomotul maşinilor se auzea estompat. Pentru Paula era ca un vis experienţa 
de la Blankenese. Nu se mai plimba nimeni prin aerul umed, dar încălzit de 
soare. 

— E un oraş frumos, se entuziasma Paula. Îmi plac acoperişurile verzi ale 
clădirilor de dincolo de lac. Presupun că au fost cândva roşiatice, dar şi-au 
schimbat în timp culoarea din cauza umezelii. 

— Da, aşa cred, spuse Tweed. 

— E un oraş aşa de verde. Îmi plac la nebunie acoperişurile acelea cu 
mansarde - sunt atât de elegante. La noi sunt o raritate. 

Aleea făcu o curbă, urmând cursul apei, şi trecură peste un podeţ arcuit. 
În faţa lor era un mic port, dincolo de care se întindea un alt lac mai mare. 
Paula îşi strecură mâna sub braţul lui Tweed care arătă cu capul spre noul lac. 

— Acesta este Aussen Alster, cel mai mare din cele două lacuri. Am mai 
putea merge câteva mile, dar cred că e timpul să ne întoarcem. 

— Doamne, m-am trezit la viaţă în acest parc, spuse ea când se 


întorceau pe aleile umezite de stropii de apă răzleţiţi de vânt. 


Newman, Tweed şi Paula se întâlniră să ia cina, neobişnuit de devreme, 
în restaurant. Newman insistase că trebuie să le rămână suficient timp ca să 
prindă avionul. Tweed ar fi plecat în ultima clipă pentru a evita aşteptarea la 
aeroport. 

Chiar şi la acea oră aveau companie la alte mese din apropiere. 


Burgoyne şi Lee, Willie şi Helen luau o cină uşoară. Burgoyne le trimise o sticlă 
de Laurent Perrier însoţită de complimentele sale. 

— Drăguţ din partea lui, comentă Paula. Nu pot pricepe ce l-a apucat. A 
devenit atât de uman. 

— Camuflaj, răspunse Newman. Întâmplător, am avut o mică discuţie cu 
Helen în hol înainte de a lua prânzul aici... 

Descrise scena petrecută între Helen şi Burgoyne. Tweed îl ascultă cu 
interes. Băuse numai apă minerală, în timp ce Paula şi Newman terminară 
împreună sticla de şampanie. Aproape de sfârşitul mesei, Lee, purtând una 
dintre rochiile ei fără umeri, se apropie de masa lor cu paharul de vin roşu în 
mână. 

— AŞ spune că, din punct de vedere fizic, Lee este foarte puternică, 
remarcă Paula. 

Şi cu nasul pe sus, adăugă în şoaptă Newman. 

— Dragă domnule Tweed, zise Lee aplecându-se peste Tweed şi 
încolăcindu-şi braţul gol în jurul umerilor lui. Am nevoie de o companie 
stimulatoare. Îmi oferi ceva de băut mai târziu? Te rog! 

— Îmi pare rău, dar noi... Începu Tweed. 

În acel moment, Lee scăpă paharul şi o cascadă de vin roşu se revărsă 
peste jacheta lui de la costum. Lee se sperie. Apucă un şerveţel şi începu să-i 
tamponeze haina bolborosind. 

— Îmi pare îngrozitor de rău. Şi vinul roşu pătează... 

— E-n regulă, spuse Tweed ridicându-se, dar ar fi mai bine să mă duc să 
mă schimb. Privi spre Newman. Achiţi tu aici? Bine. Chiar este timpul... 

Newman ceru nota de plată în timp ce Paula se ridică. Prea multă 
şampanie după o zi aşa de lungă. 

— Mă duc să-mi strâng bruma de bagaj, spuse ea. leşi din restaurant în 
holul hotelului. 

Paula se opri la ieşirea din hotel. Părea că se întâmplă ceva afară. Un 
portar în uniformă, pe care nu-l mai văzuse înainte, veni spre ea foarte agitat. 

— Fac un film afară şi folosesc hotelul ca fundal. Nu ştiu cine-i starul. „Aş 
putea foarte bine să ies să iau o gură de aer ca să-mi limpezesc capul”, gândi 
Paula. Observă vag că uniforma portarului nu i se prea potrivea. Cobori cu grijă 
scările, iar portarul alergă înainte pentru a-i deschide uşile. 

— Asta se întâmplă des? îl întrebă ea. 

— E prima oară, după câte ştiu eu. Va fi o bună publicitate pentru Four 
Seasons. 

Aerul nopţii era rece şi înviorător. Paula ridică o mână să-şi ferească ochii 
de strălucirea reflectorului. Câteva furgonete albe erau parcate de-a lungul 
bordurii. Pe uşi era scris INTERVISION TV UND RADIO GMBH. 

Două camere de luat vederi pe trepieduri erau îndreptate spre un punct 
din marginea opusă a parcului. Un cuplu, un bărbat şi o femeie se îmbrăţişau. 
Paula numără vreo doisprezece oameni în echipament complet alb. Unul dintre 
ei, despre care Paula presupuse că era regizorul, purta o portavoce. 

Pe caldarâm, lângă uşile deschise ale unei furgonete, se afla un 
generator, înăuntru, în spatele unei grămezi mai mici de echipament se 
întrezărea, în umbră, silueta masivă a unui bărbat în alb. 

Se apropie câţiva paşi ca să vadă mai bine. Activitatea era frenetică. Era 
chiar necesară toată zarva asta sau echipa televiziunii vedea că acesta e 
mijlocul prin care dă impresia că se lucrează intens? Se opri lângă uşile 
deschise ale celei mai apropiate furgonete. 

În clipa următoare simţi două perechi de braţe puternice care o apucară 
ridicând-o şi o împinseră în furgoneta. Deschise gura să strige, dar o mână îi 


acoperi imediat faţa. Muşcă degetele până aproape de os. O voce furioasă 


mârâi „Căţea!” şi fu azvârlită spre o figură fantomatică din interior. Îşi atenua 
căderea străduindu-se să se lase pe o parte şi izbindu-se de peretele 
vehiculului. Lumina unui reflector fu proiectată în interiorul furgonetei. 

— E o nebunie! Ticăloşilor! urlă. 

Unul din cei doi agresori, cel care o săltase în maşină, veni spre ea 
înfingându-şi mâinile în gâtul ei. Cât ai clipi, îşi scoase din poşetă tubul de 
fixativ şi apăsă pe buton închizând ochii pe jumătate. Atacatorul scoase un 
răcnet strident şi-şi duse ambele mâini la ochi. Ea înaintă şi ridicându-şi 
genunchiul îl lovi violent între picioare. El ţipă din nou, căzând în genunchi cu 
mâinile încă la ochi. Proptită cu spatele de peretele maşinii, îl izbi în cap şi se 
retrase apoi în partea opusă a furgonetei. 

Cel de-al doilea agresor o atinse. Era prea aproape ca să folosească din 
nou spray-ul. Îşi înfipse adânc degetele în părul lui unsuros, încleştându-le 
puternic, şi-l trase spre ea. După cum se aşteptase, el încercă să-şi tragă capul 
în partea cealaltă. Şi brusc îl împinse cu toată forţa ţinându-l în continuare 
strâns. Auzi izbitura de peretele maşinii. Buimăcit, individul se prăbuşi pe 
podea. 

Căutând o cale de scăpare - uşile din spate erau în continuare deschise - 
observă că videocamera înregistra scena la lumina reflectorului. Atunci se 
împiedică, alunecă pe o bobină de film şi se rostogoli peste cei doi. 

Sări în picioare. Apăru deodată Starmberg care îi apăsă pe nas şi pe gură 
un tampon moale. Simti mirosul eterului şi-şi repezi pumnul strâns în spate 
spre rinichi. Auzi un geamăt de durere, totul se întunecă şi ea se scufundă ca 


într-o groapă fără fund în întuneric. 


Colonelul Winterton şi soţia sa, Edith, un cuplu vârstnic, ieşiseră din 
hotel, înfofoliţi împotriva frigului. Priviseră scenaviolentă din furgonetă. Omul 
îmbrăcat în alb, ţinând o portavoce se îndreptă spre ei. Le observă costumaţia 
teribil de englezească şi zâmbi. 

— Este scena de debut a noului nostru film poliţist. Va trebui să părăsiţi 
zona... 

— E rece, John, şopti Edith. Întârziem la întâlnirea cu familia Reuter. 

— Desigur, draga mea... 

Bărbatul cu portavoce îi privi îndepărtându-se, se întoarse şi trânti cu 
putere uşile furgonetei. Alergă spre şofer şi-i strigă în germană: 


— Încărcătura e înăuntru. Dă-i drumul mai repede de aici. Furgoneta se 
puse în mişcare. În cinci minute, echipa împacheta în celelalte maşini toate 
aparatele, după care plecă imediat. Pacea şi liniştea se lăsară din nou peste 
Neuer Jungremstieg, din faţa hotelului Four Seasons. 


— Unde naiba poate fi Paula? întrebă Tweed privind spre Newman după 
ce-şi consultă ceasul. În curând... 

— E cea mai punctuală femeie pe care am cunoscut-o vreodată, spuse 
Cardon. 

Omul pe care Paula îl numise „Veveriţa” îşi adusese geanta în camera lui 
Tweed după ce primise un telefon scurt de la acesta. Din momentul sosirii, se 
depărtase de ceilalţi ca şi când ar fi fost complet străini. 

— Mă duc s-o caut în cameră, spuse Newman neliniştit. Din câte ştiu, am 
pierdut probabil avionul. 

— Linişteşte-te, îl sfătui Cardon. 

Nici nu termină bine de spus asta când sună telefonul. Tweed ridică 
receptorul. Întrebă cu o voce calmă cine e. Îl răspunse vocea înăbuşită a unei 
femei. 

— Aici e Paula. Legătura e destul de proastă. Sper că mă poţi auzi? 

— Da. Ce s-a întâmplat? 

— Am văzut pe cineva părăsind hotelul. Nu dau nume la telefon. Trecea 
un taxi, aşa că l-am oprit şi am urmărit o maşină. Cred că mă întorc la Four 
Seasons... Mă auzi? Ce legătură tâmpită... Nu te îngrijora. Mă întorc curând... 

Legătura se întrerupse. Tweed rămase cu receptorul în mână. Le povesti 
celorlalţi scurta conversaţie. Newman reacţiona primul. 

— Eşti sigur că era Paula? 

— Nu, nu sunt. 

— A mai făcut asta înainte? întrebă Cardon. Adică, să plece de capul ei 
fără să-ţi spună? Cu ce era îmbrăcată? 

— Are multă iniţiativă, spuse Tweed încet. Ca să-ţi răspund la prima 
întrebare, uneori, da. Dacă vedea ceva şi ar fi pierdut timp ca să mă consulte, 
renunţa. Ştii din proprie experienţă că le dau mână liberă oamenilor mei. De ce 
m-ai întrebat cum era îmbrăcată? 

— Purta costumul albastru când am văzut-o ultima dată, interveni 


Newman. 


— Am întrebat, pentru că e o noapte foarte rece, continuă Cardon. Dar 
dacă a luat un taxi... 

— Un lucru e sigur, hotărî Newman. Anulez locurile rezervate, chiar 
acum. 

— Da, te rog, aprobă Tweed cu un aer absent. 


Paula se trezi. Se simţea îngrozitor. Strânse din dinţi şi îşi reprimă un val 
de vomă. Tinea ochii închişi. Furgoneta se deplasa cu mare viteză. Apoi, 
deodată, încetini. Aruncă o privire printre gene şi văzu spatele lui Starmberg 
care stătea pe un scaun pliant. 

Era întinsă pe o banchetă de piele, cu capul sprijinit de o pernă tare. Îşi 
mişcă încet mâna dreaptă şi descoperi că era pironită în jurul taliei cu un fel de 
curea. La fel şi stânga. Răsuci picioarele şi văzu că erau, de asemenea, 
imobilizate. Furgoneta încetini şi mai mult, apoi opri. Starmberg se răsuci pe 
scaun; înţelese că era trează. Îi puse o mână pe gură. Cu cealaltă mână scoase 
o fâşie lată de plasture adeziv şi i-o lipi peste gură. Paula ascultă. 

Din direcţia cabinei şoferului se auzeau voci. Abia se puteau percepe... 
Paula se încorda. Cele două voci angajate în conversaţie păreau să vorbească o 
limbă scandinavă. Se gândi să izbească cu capul în geamul din spatele cabinei 
şoferului, dar ştia că e inutil. 

Starmberg, încordat, se aplecă deasupra ei. La prima mişcare probabil că 
i-ar fi aplicat din nou tamponul cu eter. Prefera să se lipsească de o a doua 
doză. Vocile se auzeau în continuare. Acum păreau să glumească. Când 
motorul porni, se auziră râsete. 

Maşina plecă. După câteva minute, acceleră. 

"Doamne, gândi ea. Unde naiba mă duc?” Nici măcar nu putea ghici cât 
timp fusese inconştientă. Ceea ce o îngrijora cel mai mult însă, era că cel care 
o ţinea captivă nu-i legase ochii, lasând-o astfel să-i vadă faţa, aşa încât ar fi 
fost capabilă să-l identifice. Faptul - prin ceea ce sugera era cutremurător. 


— Mă duc până jos să vorbesc cu portarul, spuse Newman. 

— Ar fi trebuit să ne gândim la asta mai de mult, spuse Tweed. Trecuse 
ceva timp de când primise telefonul de la femeia cu vocea înăbuşită, care 
pretindea a fi Paula. Rămas singur cu Cardon, care stătea tăcut pe o canapea 


în dormitor, Tweed privea afară pe fereastră, uitându-se la fântâna iluminată 


de pe lac, pe care o admirase Paula. Rămase nemişcat cu mâinile la spate, fără 
să arate nimic din neliniştea care îl cuprindea treptat. Se gândise să-l 
contacteze pe Kuhlmann, dar Newman obiectase: 

— N-avem încă nici o dovadă că s-a întâmplat ceva cu ea, sublinie el. Nici 
una dintre dovezile de care ar avea el nevoie. Şi apoi, ar trebui să-i spui de 
telefonul de mai înainte şi să recunoşti că Paula a mai acţionat şi altădată pe 
cont propriu. 

— Presupun că da, spusese Tweed. Ai dreptate. Trebuie să mai aşteptăm 
un pic. 

Dar aşteptarea asta îl ucidea. Al şaselea simţ îi spunea că se întâmplase 
ceva cumplit. Îşi aminti de tentativa de răpire anterioară, de la Bruxelles, când 
Paula fusese salvată de Newman şi Nield. Dar încă nu-şi putea imagina cum 
fusese atrasă în cursă. În cameră era o atmosferă de iad. 

Jos, în hol, Newman găsi alt portar de serviciu, stând în picioare pe scări. 
Cobori spre el în timp ce portarul se repezise afară să deschidă uşa unui taxi şi 
o tânără pereche germană intră în hotel. Aerul nopţii părea şi mai rece. 

— De-abia ai intrat în tură, nu? întrebă Newman într-o doară. 

— Ei bine, domnule Newman, n-ar fi trebuit să fiu deloc de serviciu. Însă 
unul dintre oamenii noştri, cel care trebuia să intre în tură, a dispărut. A 
dispărut. E un mare mister. 

— Când s-a întâmplat asta? 

— Cu puţin timp în urmă. Şi Edgar este un om de încredere. 

Se aplecă să deschidă din nou uşa, de astă dată unui cuplu mai în vârstă. 
Newman se gândi că soţul părea militar. Soţia era iritată. 

— Zău, John, n-a meritat deloc să ieşim pe frigul ăsta. O aventură cât se 
poate de nepotrivită. Şi soţii Reuter erau cam întorși în seara asta. Văd că 
echipa aceea de televiziune a plecat. Ce lumini afurisite... 

— Scuzaţi-mă, spuse Newman, dar când aţi văzut echipa de televiziune? 

— Sunteţi Robert Newman, interveni soţul. Corespondentul străin. V-am 
văzut adesea poza prin ziare. Dar mai demult. 

În mod normal, Newman ar fi fost agasat de publicitate. Acum însă 
profită de familiaritate ca să insiste cu întrebările. 

— Ar putea fi foarte important. Cu cât timp în urmă aţi văzut acei oameni 
de la TV? 

— Sunt colonelul Winterton. Soţia mea, Edith. Oh, acum câtva timp, când 


am ieşit. INTERVISION şi RADIO. Îmi amintesc numele de pe lateralele 
furgonetelor. În germană, desigur. Filmau o scenă destul de violentă. O fată 
fusese târâtă într-una din furgonete. Producătorul era mulţumit de sine - 
spunea că era prima scenă şi că trebuie să cucereşti publicul din capul locului. 

— Prefer musicalul, comedia muzicală, pufni Edith. 

— Puteţi s-o descrieţi pe fată? încercă din nou Newman. Culoarea părului, 
vârsta cu aproximaţie, cum era îmbrăcată? 

— Destul de atrăgătoare pentru un bărbat de vârsta dumitale, interveni 
Edith, aruncându-i soţului o privire. În jur de treizeci de ani. Avea, cum se 
spune, părul negru ca pana corbului. Zveltă. Purta un costum bleumarin. Cu 
fusta cam la jumătatea genunchiului - nu ca acele minijupe dezgustătoare, 
care le fac pe fetele din zilele noastre să pară mai mult dezbrăcate. Trebuie să 
spun că era o actriţă foarte bună - era o luptă teribil de convingătoare, în care 
ea singură se bătea cu doi bărbaţi. Avea o faţă osoasă. 

— Cum de aţi văzut toate astea atât de clar? întrebă Newman. Trebuie să 
spun că descrierea dumneavoastră e foarte precisă. 

Vechiul său scepticism reporteria e îl făcuse să pună întrebarea. 

— Ei bine, bătu Edith în retragere, una dintre acele lumini insuportabile 
băteau chiar în maşină, iar o cameră filma scena. Am văzut-o la fel de clar cum 
te văd pe dumneata. Şi n-am probleme cu vederea. 

— Sunt sigur că nu aveţi. Vă sunt foarte recunoscător, spuse el 
întorcându-se spre colonelul Winterton. Sunteţi bun să repetaţi numele pe care 
le-aţi văzut pe furgonete? 

— INTERVISION TV şi RADIO GMBH - în germană. S-a întâmplat ceva? 

— Nu cred, zâmbi Newman. Dar am auzit că se lucrează la un proiect 
secret şi s-ar putea scoate de aici o poveste bună. Încerc să aflu câte ceva. 
Mulţumesc mult. 

Edith îl trase pe bărbatul ei de braţ. 

— Sunt obosită, John. Vreau să mergem în cameră. Se pare că aici 
funcţionează încălzirea centrală... 

Newman aşteptă până ce dispărură în hol. Portarul îl privi. 

— Ceva nu e în regulă, nu-i aşa? Toate astea - şi dispariţia lui Edgar... 

— Pentru moment cred că e OK. S-ar putea să scot ceva din asta. Îi dădu 
portarului un bacşiş generos. Noapte bună... 


— Fii tare, îi spuse Newman încruntat lui Tweed închizând uşa camerei. 
Tocmai am vorbit... 

Dar se opri, pentru că sună telefonul. Tweed tresări. Se întinse să 
răspundă, dar mai aşteptă să sune de câteva ori înainte de a ridica receptorul. 

— Domnul Tweed? întrebă vocea unui bărbat? 

— Da. Cine... 

— Ţine-ţi gura şi ascultă! O avem pe domnişoara Grey... 

— Nu te aud. Stai o secundă. 

Tweed acoperi microfonul. Privi spre Newman şi făcu semn cu capul spre 
telefon. 

— Repede. Ce este, Bob? 

— Au prins-o pe Paula. Fără dubii. 

Tweed cobori mâna de pe microfon. Lovi receptorul de masă. 

— Acum e mai bine. Cine e? Ce spuneaţi... 

— Am spus să-ţi ţii gura, rosti vocea guturală care vorbea în engleză. O 
avem pe domnişoara Grey. Dacă vrei să o mai vezi vreodată, retrage-te chiar în 
această noapte din orice activitate publică. Ai două ore. Dacă nu demisionezi, o 
vei primi înapoi. În patru bucăţi... 

— Am nevoie de o dovadă că trăieşte. Ar putea fi... 

— Demisia, am spus! Sau vei avea dovada morţii ei. Şi nu contacta 
poliţia. Dacă o faci, rezultatul va fi acelaşi. Vom şti dacă te-ai supus 
instrucţiunilor noastre. Retrage-te! Acum! Ai două ore... 

— Ascultă, trebuie mai întâi să am... 

Legătura se întrerupse. Tweed puse cu atenţie receptorul la loc. Le 
povesti şi celorlalţi cele aflate. La rândul său, Newman îi relată în grabă ce 
aflase de la familia Winterton. Tweed oftă şi se aşeză lângă Cardon pe 
canapea. 

— De data asta, au fost foarte deştepţi. Este evident că se află în mâinile 
lor spurcate. N-am de ales. 

Se îndreptă din nou spre telefon şi formă mecanic numărul de la Park 
Crescent. Răspunse Monica, părând foarte încântată să-i audă vocea. 

— Howard mai e prin clădire sau a şi plecat la club? 

— Nu, e încă aici. A lucrat tot timpul de când ai părăsit Londra. 

— Fă-mi urgent legătura cu el, te rog. 


— Nu pot să te ajut eu... 


— Am spus să-mi faci imediat legătura cu Howard. E o urgenţă. 

— Imediat... 

Monica păru rănită de ordinul lui brutal. Dar, în mai puţin de treizeci de 
secunde, Howard fu pe fir. Maniera sa obişnuit infatuată lipsea când îl întrebă: 

— Ce urgenţă? Unde eşti? 

— Hamburg. La hotelul Four Seasons. Nu-mi telefona. Din acest moment, 
îmi dau demisia din funcţie. Asta trebuie să aibă efect imediat. Îţi voi trimite 
confirmarea scrisă prin curier. 

— Pari încordat, comentă Howard. Chiar e necesar s-o faci? 

— Da. Nu încerca să mă contrazici. Mi-am dat demisia. De acum. Imediat. 
Mă retrag... 

— E o situaţie urgentă? 

— Da. Nu dau explicaţii. Doar fă-o. 

— Îți accept demisia. Rămân aici peste noapte ca să îndeplinesc 
formalităţile, îmi pare mult mai rău decât îţi pot spune. 

— Mulţumesc... 

Când închise telefonul, Tweed avea fruntea plină de broboane de 
sudoare. Se aşeză din nou pe canapea lângă Cardon. Îşi tampona fruntea cu o 
batistă. Newman se aşeză alături de el. Tweed îl privi şi-şi trecu o mână peste 
faţă. 

— Este singurul lucru care mai poate salva viaţa Paulei câteva zile. 
Cobori vocea. Du-te la telefonul pe care îl foloseşti. Sună-l pe Kuhlmann, 
scoală-l din pat, dacă e nevoie, deşi pun pariu că e tot la Berliner Tor. Spune-i 
ce s-a întâmplat. Dă-i numele echipei TV. Şi, mai presus de orice, spune-i că 
totul trebuie să rămână strict secret. 

— Am plecat, zise Newman. 

Întinsă pe bancheta din piele, Paula se bălăbănea dintr-o parte în alta. 
Maşina înainta pe un teren accidentat. Poate că era un drum în lucru. Se simţea 
în continuare rău şi avea o cumplită durere de cap. Fâşia de pe gură slăbise şi 


căzuse. 


Când furgoneta încetini, Starmberg se ridică de la locul său. Îi dezlegă 
cureaua de la mâna dreaptă şi-i puse în jurul încheieturii o cătuşă de oţel. 
Desfăcu şi cealaltă curea şi, forţând-o să se ridice, îi prinse şi cealaltă mână. Îi 
imobiliza mâinile la spate. 

— Veţi primi o pedeapsă teribilă pentru asta, scrâşni ea. 

— Dacă nu-ţi închizi gura aia blestemată, ţi-o închid eu. 

Eliberă apoi curelele, care îi ţineau gleznele, şi le înlocui tot cu cătuşe. 
Furgoneta se oprise. Afară era o linişte sinistră, care îi zgâria nervii deja 
încordaţi. 

Starmberg se mută în spatele ei şi-i puse peste gură un căluş strâns. 
Simţi forţa fizică a brutei şi înţelese că era complet neajutorată. 

— Ai sosit la noua ta locuinţă, spuse el sarcastic. Un om foarte drăguţ 
abia aşteaptă să te salute. 

Şoferul, care coborâse din cabină, deschise uşile din spate, dar nu-l putu 
vedea clar. Era o noapte neagră ca smoala şi foarte rece. Aerul siberian 
pătrunse în autodubă. 

— Să nu te agiţi, că-ţi dau una de-ţi sar dinţii, o informă Starmberg. O luă 
pe umăr ca pe proverbialul sac de cartofi, se aplecă să nu se lovească de 
tavanul autodubei, se duse în spate, apoi cobori cu ea în întuneric. Imediat, un 
vânt aspru îi suflă în ochi particule fine de nisip. Fu cărată, cu capul în jos, 
printr-un stufăriş, într-o casă. 

Văzu doar o podea din lemn, cu câteva şipci scoase. Părea că nu mai 
fusese lustruită de ani de zile. Ţinând-o de gât cu o mână, Starmberg deschise 
cu cealaltă o uşă. Lumina fluorescentă strălucitoare o orbi. 

Apoi coborâră câteva trepte care duceau într-un fel de subsol. Pe unul 
dintre pereţi se afla o bancă de piele. O azvârli fără grijă pe bancă, obligând-o 
să se întindă. În timp ce vorbea cu cineva pe care ea nu-l putea vedea, îi 
scoase cătuşele înlocuindu-le din nou cu curele de piele. Era iar imobilizată la 
orizontală. Îşi aminti de ce-i spusese Butler în timpul unui antrenament: trebuia 
să-şi impună să se relaxeze în timpul aplicării curelelor. Starmberg îi scoase 
căluşul. 

— Ei bine, doctore Hyde, spuse el în engleza sa guturală, aceasta e noua 
dumitale pacientă, domnişoara Grey. O vei opera. 

— Am instrucţiuni foarte precise, răspunse o voce linguşitoare. Este doar 
o chestiune de timp. 


— i se va spune când. Va fi peste trei zile. O las în mâinile dumitale 
delicate. 

Se auzi zgomotul paşilor grei care urcau scara. O uşă se deschise şi se 
închise apoi cu o izbitură. La al doilea zgomot, moralul Paulei scăzu brusc. Şi 
propoziţia aceea macabră: O vei opera. 

— Ei, draga mea domnişoară Grey, te simţi destul de confortabil? o 
întrebă vocea mieroasă şi vorbitorul apăru în raza ei vizuală, fixând-o. 

Era proaspăt bărbierit şi purta ochelari fără rame. Avea o frunte înaltă şi 
păr rar, castaniu. Zâmbindu-i, îi expuse un set perfect de dinţi mari. Zâmbetul 
era la fel de fals ca al unui escroc, dar Paula sesiză şi o umbră de sadism. 

— Ce dracu vrei să spui întrebându-mă dacă mă simt confortabil? izbucni 
ea. Şi ştii care e pedeapsa pentru răpire? Fapta s-a petrecut în Germania, aşa 
că acolo vei fi judecat. Şi pentru că veni vorba, unde mă aflu? 

— Oh, dragă... Zâmbetul hidos se accentua, amintindu-i Paulei de gura 
deschisă a unui rechin. Trebuie să te calmezi, o dojeni Hyde. Dacă te apucă 
istericalele, va trebui să-ţi dau ceva care să te adoarmă. Te mai ţin trează, 
pentru că trebuie să termin examinarea stării tale. 

Când el se aplecă şi mai mult deasupra ei, văzu că era destul de masiv şi 
avea un pântece proeminent. Purta o jachetă albă, ca cea a chirurgilor. Avea 
degete lungi, subţiri şi ascuţite, ca nişte gheare. Îi trase jacheta de pe umărul 
drept şi apoi se opri. 

— Vei fi bine hrănită şi vei bea multe lichide. Este esenţial să bei multe 
lichide. O mână îţi va fi eliberată în timpul meselor. Eşti stângace? 

— Dreptace, răspunse Paula imediat. 

— Mda, am greşit umărul. 

Degetele lui Hyde ca nişte cange îi traseră jacheta la loc şi începu să-i 
palpeze umărul stâng. Îi scoase jacheta şi îi ridică bluza. Desfăcu apoi cureaua 
de pe braţul stâng. Degetele lui o pipăiau, apăsându-i umărul stâng, 
măsurându-i moliciunea, presându-l. 

Paula se forţă să nu mai tremure de repulsia stârnită de atingerea lui 
cercetătoare. Apoi îşi aminti brusc că braţul lui lrene Andover fusese tăiat de 
lângă umăr. Îşi stăpâni o senzaţie de slăbiciune. „Depravat scârbos”, îşi spuse 
în sinea ei. Îşi impuse să vorbească cât mai calm. 

— Dacă îmi dai drumul, se va ţine seama de asta la proces. 

— Târfă idioată! 


Aruncându-i cuvintele înveninate, degetele i se înfundară sălbatic în 
carne. Ea scrâşni din dinţi, oprindu-se să nu ţipe de durere. Zâmbetul 
dispăruse. Se îndreptă de spate şi îşi împinse cu un deget ochelarii pe nas. Apoi 
se retrase câteva momente din raza ei vizuală. Simţi că o mână îi apucă 
încheietura mâinii drepte. În acel moment, uşa de la demisol se deschise şi se 
închise la loc şi auzi paşi greoi, ca de elefant, târându-se pe scările de lemn. 

— llena, vino aici, spuse Hyde. Privi spre Paula. llena este sora care mă 
va ajuta când îţi va sosi ceasul. Între timp, se va ocupa de necesităţile tale. 
Apropie-te să o cunoşti pe noua noastră pacientă. 

O soră? Paula privi în sus şi văzu o femeie care purta, de asemenea, o 
haină albă de spital. Se înclină deasupra ei. O femeie scundă şi îndesată, ale 
cărei braţe deformate erau ca trunchiurile de copac. Faţa îi era tăiată în piatră. 
De origine slavă, ghici Paula. O româncă? Cu siguranţă din Europa de Est. Ochi 
duri lipsiţi de umanitate, se holbau la ea. Era ca un bou. Deznădăjduită, Paula 
înţelese că n-ar avea nici o şansă în cazul unei lupte corp la corp cu oroarea 
aceea îndobitocită. Părul femeii era negru şi tuns foarte scurt. 

— Măcar ştie vreun cuvânt în engleză? izbucni din nou Paula. Va fi al 
naibii de util. 

— llena vorbeşte puţină engleză, suficient ca să înţeleagă ceea ce-i spui, 
remarcă Hyde flegmatic. 

El luă o seringă. 

— Acum, poţi să-i faci injecţia pacientei noastre. 

llena apucă încheietura Paulei într-o strânsoare de menghină. Fără nici o 
ezitare înfipse acul şi apăsă pe piston. Paula îşi înăbuşi un țipăt de durere. 
Lumea se întunecă din nou. „Nu trebuie să mă las de data asta”, îşi spuse ea. 


Întreaga lume se reduse la nimic. 


Kuhlmann, care era încă la Berliner Tor, acţiona în mare grabă şi cu 
multă energie, după ce ascultă cele spuse de Newman la telefon. Un mic grup 
de detectivi, îmbrăcaţi în blugi şi hanorace, fu dus într-o furgonetă şi lăsat pe o 
stradă lăturalnică în apropiere de Four Seasons. 

Cu sticle goale de bere în mâini se împleticeau pe Neuer Jungremstieg în 
faţa hotelului. Se încinse o bătaie improvizată. Apărură maşinile de patrulare cu 
poliţişti în uniformă. Se luptară cu pseudo-punkiştii şi chiar îi „arestară”. 

În timp ce se petreceau toate acestea, o maşină a poliţiei opri la intrarea 


hotelului. Un detectiv în civil intră şi urcă direct la camera lui Tweed. Îi arătă o 
legitimaţie şi scoase dintr-o geantă o pălărie cu boruri pleoştite de fabricaţie 
germană şi un trenci. 

— Puneţi-vă astea, vă rog, domnule. Vă duc la Berliner Tor. E o măsură 
de precauţie în cazul în care hotelul e supravegheat... 

În maşină, lângă Tweed, pe când conducea în viteză ocolind lacul, îi 
explică: 

— E o maşină specială, blindată. Domnul Newman a luat un taxi spre 
Berliner Tor. Inspectorul-şef Kuhlmann i-a spus că se poate deghiza cu o şapcă 
şi nişte ochelari... 

La Berliner Tor, lăsă maşina la o intrare din spate şi-l însoţi pe Tweed 
până în biroul mare din care Tweed îi vorbise lui Nielsen la Copenhaga. 
Newman fuma plimbându-se prin încăpere, iar Kuhlmann vorbea la telefon. 
Când termină convorbirea, Kuhlmann sări în picioare în timp ce Tweed îşi 
scoase pălăria şi haina. 

— Nimeni nu ştie că eşti aici. la loc. Am multe să-ţi spun. Se uită la 
Newman şi făcu semn către el cu ţigara. 

— Şi acum, stai jos. 

— Ştiu că eşti îngrijorat, aşa că ascultă. Trebuie să acţionăm imediat. 

— Paula a fost răpită, spuse Tweed încet, aşezându-se. 

— Mă tem că da, confirmă Kuhlmann. Ştiu că asta te-a lovit tare. Ai toată 
simpatia mea. Dar cuvântul de ordine este acţiune. 

— Absolut corect. Tweed se încuraja pe sine însuşi. Ce-ai aflat până 
acum? 

— Am telefonat unui prieten de la Intervision TV. Şi ei lucrează până 
târziu. Mi-a spus că nu se face nici un film pe o zonă de câteva mile de hotelul 
vostru. A verificat şi la transporturi şi nici un vehicul Intervision nu a fost furat. 
E evident că răpitorii au vopsit nişte furgonete în alb şi au imprimat numele 
companiei. S-au topit acum câteva ore. A fost o expediţie temerară, deci avem 
de-a face cu cineva foarte deştept. 

— Ai dat de vreo urmă a furgonetelor? întrebă Tweed. 

— Nu încă. Lasă-mă să continui. Mi-am înscenat propria mea farsă şi am 
organizat în faţa hotelului o bătălie falsă între punkişti; treaba asta mi-a dat 
ocazia plauzibilă să trimit nişte maşini de patrulare în zonă. Unul dintre 


musafirii acelui hotel trebuie să fi văzut ceva. L-am găsit pe portarul pe care l- 


au umflat pentru a-i lua uniforma - era înfăşurat într-o pătură şi înghesuit în 
nişte tufe de cealaltă parte a lacului. Se numeşte Edgar. Se află la spital şi are 
degeraturi zdravene. 

Tweed se uită la Newman care asculta cu atenţie. 

— Spune-mi încă o dată, pe scurt, când ai văzut-o ultima oară. 

— l-am spus deja lui Kuhlmann. După ce ai plecat din restaurant să-ţi 
schimbi costumul, am mai rămas ca să semnez nota de plată. Paula a spus că 
urcă să-şi facă bagajul. De atunci, n-am mai văzut-o. Mă simt responsabil... 

— Fără regrete! vocea lui Tweed era fermă. Se pare că un fals portar 
îmbrăcat în uniforma lui Edgar a ademenit-o în stradă... 

— Am stabilit deja asta, interveni Kuhlmann. 

— Îmi imaginez că nu are rost să facem un control al drumurilor, sugeră 
Tweed. 

— E prea târziu. Au avut deja câteva ore bune ca s-o şteargă. Am pus 
oameni să supravegheze toate zborurile de dimineaţă de la aeroport. Oricine 
va fi scos pe o targa va fi verificat. Dar nu cred că vor folosi această cale. Am 
făcut acelaşi lucru şi în ceea ce priveşte gările. Şi poliţia riverană va controla 
fiecare vas care va pleca în timpul zilei. Kohler, şeful poliţiei din Hamburg, mi-a 
dat un sfert din efectivele sale. Oameni în civil, foarte discreţi şi care vor păstra 
tăcerea. 

— Îţi mulţumesc încă o dată, spuse Tweed. Se pare că ai acoperit deja 
întregul front. 

— Nici măcar n-am început. Ascultă-mă. Îţi aminteşti că mi-ai cerut să 
dau de doctorul Hyde? Am avut noroc când am sunat la graniţa daneză. După 
descrierea mea, ofiţerul de acolo mi-a spus că un şofer din Tinglev l-a avut ca 
pasager în lutlanda-Danemarca. L-am sunat din nou acum câteva minute. O 
furgonetă albă ce transporta un sortiment special de prăjitură nemţească s-a 
întors după miezul nopţii. Ofiţerul a găsit că e ciudată ora de întoarcere. Şoferul 
a pretins că a fost stricată maşina şi că s-a întârziat cu reparaţiile. Au glumit în 
legătură cu cantităţile de prăjituri pe care le mănâncă nemţii. Mai târziu, 
ofiţerul a cerut să deschidă furgoneta. Era ceva fals în atitudinea şoferului. 

— lutlanda. Din nou. Mereu lutlanda, spuse Tweed cu voce tare, dar 
vorbind de fapt cu sine însuşi. Privi spre Kuhlmann. Ţi-aş fi recunoscător dacă 
mi-ai permite din nou să folosesc telefonul direct. Şi aş dori, dacă se poate, să 


rămân singur. E o convorbire delicată. 


Newman rămase tăcut în timp ce Tweed formă numărul de la Park 
Crescent. Vorbi cu mult tact când răspunse Monica. 

— Trebuie să vorbesc iar cu Howard, dacă mai este acolo. Am să-i cer să- 
ţi dea anumite instrucţiuni după ce vom termina convorbirea. Instrucţiunile 
sunt vitale şi ştiu că vei face treaba perfect. El e acolo? Bun. Dă-mi-l|, te rog... 

— Howard, de data asta sunt la sediul poliţiei din Hamburg. Deci pot 
vorbi mai deschis. Am să-l rog pe Kuhlmann să îmi dea pentru mâine-dimineaţă 
pe unul dintre curierii săi care va aduce demisia mea scrisă pe hârtie de 
scrisori de la Four Seasons, datată şi cu ora precizată. 

— Trebuie să iei măsura asta drastică? 

— Da. Nu pot să-ţi spun de ce. Ce este însă extrem de important este ca 
Monica să răspândească ştirea imediat prin reţelele noastre de legătură aici şi 
peste ocean. Va şti ea cu cine să ia legătura. 

Vocea lui Howard se schimbă, devenind oficială: 

— Totul se va aranja. Ai de-a face cu o treabă teribil de urgentă. Pot 
ghici, dar n-am s-o fac. 

— Howard, asta este tot atât de vital. Şi strict între noi doi. Să nu-i spui 
cumva Monicăi. Pentru că tot mi-am amintit, asigură-i o pază serioasă. S-ar 
putea să fie tentată să verifice povestea demisiei mele. 

— Devine funest. Continuă. 

— Vreau să menţin controlul asupra oamenilor pe care îi am aici. Acesta 
este cel mai important secret... 

— Păstrează-l. Urmă o pauză. Am şi eu veştile mele proaste. Prim- 
ministrul nu va dispune folosirea echipei SAS din Hereford, fără a şti mai multe 
despre operaţiune. 

— Uit-o, atunci. Va trebui să ne descurcăm cu ce avem. Omul de ajutorul 
căruia am nevoie este comandantul Noble de la Serviciul Secret Naval. Am să-l 
sun cât mai curând posibil. 

— M-a sunat acum câteva minute dorind să vorbească cu tine. Rămâne la 
amiralitate în timpul nopţii. Nu risc prin telefon. Sar chiar acum în maşină şi mă 
duc să-i spun personal. Cum la ora asta nu prea se mai circulă, cred că în 
cincisprezece minute treaba va fi rezolvată. 

— Atunci, dă-i drumul. 


— Tweed, succes... 


— De ce a trebuit să demisionezi? îl întrebă Newman în timp ce erau încă 
singuri în birou. Ştiu că te gândeşti că asta ne-ar da trei zile s-o găsim, dar hai 
s-o spunem pe şleau - Wand este atât de inuman, încât Paula poate fi moartă 
deja. 

Părea atât de deprimat, încât Tweed reluă. 

— Da, spuse el ridicându-se şi făcând câţiva paşi, acesta este un motiv. 
lar prioritatea numărul unu este s-o salvăm. Dar, o altă prioritate este să-l 
facem pe Wand să creadă că e stăpân pe situaţie. Ştirea demisiei mele îl va 
încredința că nu mai are adversar. Sunt foarte sigur că ştiu acum cum 
funcţionează mintea lui diabolică. 

— Deci, ce facem? 

— Mă temeam că forţele noastre sunt risipite în direcţii greşite. Acum 
însă îmi dau seama că totul e corect. O linie de forţă - Marler, Nield şi Butler se 
îndreaptă spre lutlanda. Sordidul doctor Hyde este în acea zonă, după cum a 
descoperit Kuhlmann. Nu e un gând plăcut, dar sunt sigur că acolo unde se află 
odiosul doctor se află şi Paula captivă. Marler n-o să lase să-i crească iarbă sub 
tălpi. lar noi doi vom lua avionul chiar în noaptea asta spre Copenhaga, 
împreună cu Cardon... Se opri şi-l privi pe Newman. Cât eşti de obosit? Dacă 
Kuhlmann ne împrumută o maşină, cred că ar fi mai bine să plecăm imediat 
spre Danemarca. De altfel, aş putea conduce şi eu... 

— Nu! Pot rezista două nopţi fără somn. Sunt proaspăt ca o margaretă. 
Dar tu mi se pare că eşti încă sub starea de şoc şi ai trecut pe pilot automat... 

Uşa se deschise şi intră Kuhlmann care-i spuse repede lui Tweed: 

— E un tip Cardon, la telefon. Vrea să-ţi vorbească urgent. 

— E unul dintre oamenii mei... 

Tweed ridică receptorul în timp ce Kuhlmann dispăru din nou. 

— Cardon, şefu'. De la cabina favorită a lui Newman. A sunat Marler şi a 
întrebat când te poate găsi la Four Seasons. Pot vorbi? 

— Sunt pe direct. Dă-i drumul... 

— A ajuns în Danemarca. A vorbit cifrat ştiind că vorbeşte prin pupitrul 
operatorului. A spus: „Am o vacanţă extra. Sunt în localitatea Tunder”. Mi-a dat 
numele hotelului. Cred că e un orăşel mic. lată detaliile... 

Tweed notă totul pe foaia din faţa sa. 

— Philip, ai bagajul pregătit? 


— Da. Sunt gata să plec în orice moment. 

— Fă-o chiar acum. Nota ta e plătită. Găseşte o scuză plauzabilă la hotel, 
pentru că pleci la ora asta. Să fiu al naibii dacă găsesc acum vreuna. 

— Mă mut la Atlantic, spuse Cardon deodată. De ce? Pentru că prietena 
mea stă acolo şi vreau să fiu mai aproape de ea. Voi vedea după chipul 
recepţionerului dacă respectă formula: „Clientul are întotdeauna dreptate”. Şi 
apoi ce fac? 

— După ce laşi totul în regulă la Four Seasons, găseşte un taxi. 
Întotdeauna sunt câteva în Hamburg. Spune-i şoferului să te ducă la hotelul 
Berlin. Acolo, uită-te în jur... Sunt la Berliner Tor - cea mai înaltă clădire. 
Întreabă de mine. Sunt la etajul al cincisprezecelea. 

— Te-a făcut să zâmbeşti, observă Newman. 

— A spus ceva amuzant. Întotdeauna mă înveseleşte. Va fi aici în curând. 

Abia termină de vorbit când intră Kuhlmann ca o vijelie şi se aruncă pe 
un scaun în faţa lui Tweed. 

— Am uitat să-ţi spun ceva. Doctorul Wand a plecat de la aeroportul 
Kastrup acum câteva ore. Mi-a telefonat inspectorul Nielsen. L-a aşteptat o 
limuzină care l-a dus la Gentofte, la nord de Copenhaga - un district bogat, cu 
vile scumpe... 

— Asta-i doctorul Wand, spuse Tweed cu cinism. Totul e finanţat de 
asociaţia de ajutorare a refugiaților. Ai şi o adresă? 

Kuhlmann scoase o hârtie împăturită şi i-o întinse. 

— Asta e. Lângă un hotel modern numit Jaegersborg, spuse el. Oamenii 
lui Nielsen supraveghează vila. 

Ridică o mână când văzu că Tweed se pregătea să vorbească. 

— Nu te îngrijora. Oamenii lui Nielsen sunt foarte discreţi şi conduc 
supravegherea de la distanţă, cu echipament special. 

— Ai putea să-mi faci o favoare? 

Tweed scoase plicul ce conţinea demisia sa. Îi era adresat lui Howard. 

— Am mare nevoie de un curier care să zboare cu asta la Londra, mâine, 
nu azi. Se va duce la Park Crescent şi îi va înmâna personal lui Howard acest 
plic. Nimănui altcuiva decât lui Howard. 

— Asta-i foarte uşor, spuse Kuhlmann luând plicul. Oricare dintre 
detectivii locali găseşte ispititoare o excursie la Londra. Kohler va alege pe 


cineva de încredere. Va pleca cu primul zbor. 


— Şi încă ceva. Ne poţi da o maşină bună cu care să ajungem la 
Copenhaga? Nu mai sunt zboruri la ora asta şi vreau să prindem feribotul la 
Puttgarden cât mai devreme cu putinţă. Cred că putem fi mai isteţi decât 
perfidul doctor Wand. 

— Un Mercedes, dacă se poate, şi fără însemnele poliţiei, interveni 
Newman. 

— Nu ne pierdem vremea, nu? întrebă Kuhlmann. Mă duc chiar acum să 
pregătesc o maşină. Mă întorc curând... 

După treizeci de minute, deschise din nou uşa. 

— A sosit prietenul vostru. Pe curând... Philip Cardon intră în încăpere. fi 
făcu un semn cu mâna lui Newman, apoi se aşeză pe o canapea, punând 
geanta alături. 

— Are Marler vreo şansă să dea de doctorul Hyde? întrebă Newman 
neliniştit. 

— Sunt convins că Starmberg e în lutlanda cu ei, îi spuse Tweed. Şi 
Marler are pozele acestui gentleman pe care i le-a făcut ieri-dimineaţă la 
Blankenese. l-am arătat una Paulei. El mi-a dat câteva copii. 

Deschise servieta pe care o luase de la Four Seasons şi scoase din ea o 
mapă de plastic plină cu fotografii. Îi dădu lui Newman câteva cu Starmberg. 
Merse lângă Cardon şi puse pe canapea mai multe poze. 

— Ăsta e Wand - fotografie făcută de Marler la Londra. Acesta e doctorul 
Hyde, iar astea trei sunt cu Jules Starmberg. Se ridică, dar resimţind oboseala 
se aşeză din nou pe masă. 

— E bine să plecăm imediat ce ne aduce Kuhlmann maşina. Mergem pe 
la Puttgarden - este ruta directă spre Copenhaga. 

— Şi cred, murmură Newman, că nu trebuie să uităm de Stealth mai ales 
după cele petrecute în portul Blankenese cu Holsten. 

— Vasele Stealth sunt mereu în mintea mea, îl asigură Tweed. Mai ales 
după plecarea lui Wand spre Copenhaga. Şi, mai ales, acea colonie mare de 
case neocupate, dar pregătite pentru a fi locuite, din lutlanda. 

Latitudine 57,45N, Longitudine 20, QW. Mao ///, cu Yenan imediat în urma 
sa, înainta în mare viteză, la peste două sute de mile la vest de micuța insulă 
Rockall. Cele două vase, evitând cât mai mult cu putinţă principalele rute de 
navigaţie, ieşiră cu bine din Atlantic. 

Kim îi ordonase căpitanului Welensky să reducă viteza, pentru că 
parcurseră distanţa de la Capul Bunei Speranţe într-un timp foarte bun şi era 
deosebit de important să ajungă la întâlnire la timpul stabilit. Nu mai devreme. 

Era o noapte adâncă şi silueta masivă a lui Welensky se proiecta pe 
punte, cu braţele încrucişate, alături de micuțul Kim. Spera, în zadar, ca de 
obicei, ca bărbatul chinez să rămână tăcut. 

— Vei continua, presupun, cursul înainte ca să facem marea întoarcere 
spre sud-est, remarcă Kim. 

— Este meseria mea să menţin cursul şi să ajung la timp, scrâşni 
Welensky. Dar tu cum te descurci cu problemele tale? Am auzit că pasagerii 
noştri scandinavi, cât şi cei de pe Yenan, sunt neliniştiţi. 

— Nu mai sunt, răspunse Kim. Când le-a fost preparată cafeaua, le-am 
turnat chiar eu o cantitate mică de somnifer Soneryl în ceşti. Acum sunt cu toţii 
foarte tăcuţi - nu dorm, înţelegi, dar sunt extrem de pasivi. 

— Când întoarcem spre sud-est între insulele Shetland şi Norvegia, spre 
coasta de sud a lutlandei, voi avea nevoie de toată puterea mea de 
concentrare. Sunt o grămadă de nave în zona aceea, ca să nu mai vorbesc de 
navele mici de alimentare. 

Spera din tot sufletul ca atotputernicul Kim să înţeleagă unde bate. Dar, 
din nou, era o speranţă deşartă. 

— Voi rămâne bineînţeles alături de tine în cazul unei urgenţe. Şi este 
esenţial să ajungem pe coasta lutlandei la miezul-nopţii. Asta este esenţial. Ai 
vreun buletin meteo pentru zona aceea? 

— Ceaţă. Ceaţă deasă. 

— Splendid. Kim aproape că zâmbea. Parcă am fi comandat-o. 


Paula se trezi brusc. Era foarte alarmată. Se afla încă întinsă pe 
canapeaua de piele, cu mâinile şi gleznele imobilizate în curele. Era în totul 
nopţii. Slavă Domnului că stinseseră blestematele de neoane. O durea tot 
corpul. Fiecare membru îi era anchilozat, fiind ţinut ore în şir în aceeaşi poziţie, 


mai puţin scurtele intervale când llena îi aducea hrana şi apa. 


Se încruntă. Auzise mai înainte un zgomot care acum se repeta. Parcă 
era sunetul unor talazuri îndepărtate care se izbeau de țărm. Era marea sau 
doar imaginaţia ei? Îşi aminti două lucruri pe care le învățase de la Butler în 
timpul antrenamentului de la cursul de reciclare din casa de la ţară. 

„Dacă vei fi luată vreodată prizonieră, într-un loc izolat, concentrează-ţi 
atenţia asupra unei probleme... ca să-ţi păstrezi creierul activ...” 

O instruise, de asemenea, în ceea ce se numea tehnica Houdini. Începu 
să repete exerciţiul pe care îl făcuse după ce llena închise, trântind, uşa de la 
demisol. Îşi relaxa mâna dreaptă şi degetele şi începu să-şi mişte încheietura în 
curea. Avea impresia că n-avea nici un sens să facă toate astea, dar, în curând, 
simţi o uşurare. Insistă, se opri imediat ce auzi un nou zgomot. 

Era, de data asta, un zgomot sacadat, care se repeta la intervale 
regulate. O lumină slabă pătrundea de undeva de afară. Ghici că era un oblon 
care se desprinsese de la fereastră şi se izbea de perete. Se auzi cheia 
deschizând uşa din capătul scărilor. Închise ochii. 

Uşa se deschise şi lumina fluorescentă orbitoare se aprinse din nou. Paşii 
înfundaţi ai Ilenei se auziră coborând scările de lemn. Se apropie de canapea şi 
o scutură pe Paula de umăr. 

— Ştiu că nu dormi. Vrei la toaletă? 

— Nu. Mulţumesc. 

Era atentă să nu o provoace pe imprevizibila ţărancă. O călătorie la 
toaletă era umilitoare. llena scotea un pistol vechi, un Mauser 7,63 mm cu 
ţeava lungă. Îl adusese oare cu ea din România sau de unde naiba venea? Cu 
teava îndreptată spre Paula, trăgea piedica şi rămânea în spatele ei. Paula 
trebuia atunci să deschidă uşa de la parter, dincolo de care se deschidea un 
spaţiu puţin mai mare decât un dulap de bucătărie, înăuntru se afla o toaletă 
Elsan. În timp ce-şi făcea nevoile, llena stătea şi se uita la ea, cu arma 
pregătită. Se întorcea apoi pe canapea şi i se puneau la loc chingile. 

— Atunci, pregătesc masa de operaţie. Doctorul Hyde, om foarte curat... 

llena se întoarse cu spatele. Paula răsuci capul să vadă ce se întâmplă. 
Spre groaza ei, văzu că llena adusese un lighean de plastic cu apă fierbinte şi 
săpun şi începuse să frece masa. Freca cu atenţie fiecare centimetru al tăbliei 
lungi de lemn. 

Paula avu senzaţia de spaimă şi furie. Spaimă pentru ceea ce i se 


pregătea. Furie, pentru că scroafa asta o sculase - cel puţin aşa pretinsese 


când intrase - ca să facă treaba asta tâmpită în mijlocul nopţii. 

Uitându-se la talia uriaşă a Ilenei, Paula înţelese din nou că n-ar fi avut 
nici o şansă cu creatura asta bovină în cazul unei lupte. llena îşi termină treaba 
şi se dădu înapoi cu un pas ca să-şi admire munca. 

— Aşa e bine - nu infecţie, cum spune doctorul când este făcută operaţia. 

Apoi trase un scaun de lemn sub fereastră. Se urcă pe el şi scaunul gemu 
sub povară... Rupe-te şi dărâm-o! spuse în şoaptă Paula. Femeia îşi făcu de 
lucru cu oblonul şi Paula văzu că trebuia să se întindă printre bare ca să-l 
apuce. Deci nu putea să scape pe acolo. După ce termină, llena cobori greoi şi 
se întoarse. Ridică ligheanul cu peria în el şi, înainte de a urca scările, mai făcu 
o singură remarcă. O remarcă ce-i îngheţă Paulei sângele în vine: 


— Operația curând acum. 


Mai devreme, când Marler cu Butler şi Nield ajunseră ca pasageri la 
frontiera daneză, la nord de Flensburg, aveau paşapoartele britanice în mână. 
Ofiţerul de la punctul de control, un bărbat trecut de cincizeci de ani, cu 
trăsături vădit nordice, nu acordă nici un interes paşapoartelor. 

— Afaceri sau plăcere? întrebă el. 

— Afaceri foarte importante, răspunse Marler. 

— Asta sună oficial, comentă ofiţerul. 

Marler luă o decizie rapidă, avea o mare şansă. Renunţă la povestea cu 
vânzarea de echipament pentru navigaţie. Scoase o poză a doctorului Hyde şi i- 
o dădu ofițerului. 

— A trecut cumva pe aici acest om în timpul serii? Poate acum câteva 
ore? 

Danezul examina poza la lumina unei lanterne cu care cercetase 
interiorul Mercedesului. Nu se grăbi. Îl privi din nou pe Marler, apoi se uită din 
nou la poză. Lui Marler i se păru că era intrigat de ceva. 

— De unde sunteţi? întrebă, în cele din urmă, ofiţerul. 

— Am sosit valvârtej de la Hamburg, zâmbi Marler sec. 

— Desigur. De la Hamburg aţi spus? Cunoaşteţi pe cineva important. 
Acolo? 

Marler îşi încercă din nou norocul. Simţea că are lozul cel mare. 

— Da. Pe inspectorul-şef Otto Kuhlmann, de la departamentul de 
criminalistică din Wiesbaden. 


— Înţeleg. Ofiţerul se opri, ca şi cum s-ar fi gândit să ia o decizie. Găsesc 
că e o coincidenţă stranie. Îl cunoaşteţi bine pe Kuhlmann? 

— ÎI cunosc. Am lucrat cu el ani de zile, replică Marler. Tonul vocii sale 
era prietenos, dar avea o atitudine oficială. Otto este mereu foarte cooperant 
cu noi. 

Danezul avu destul tact ca să nu întrebe cine ar putea fi „noi”. Bătu cu 
degetul în poză şi-l privi din nou pe Marler. 

— Coincidenţa face că inspectorul Kuhlmann mi-a telefonat mai devreme 
şi mi l-a descris exact pe acest om din fotografie. 

— Ştiu, îl asigură Marler, voia să ştie dacă a trecut frontiera în 
Danemarca. Sunteţi un bun observator şi i-aţi spus că l-aţi văzut pe acest om 
călătorind ca pasager într-o maşină. Îl cunoaşteţi pe şoferul acelei maşini? 

— Da. Pasagerul de care vorbiţi era un ins cu o înfăţişare neplăcută. Mi s- 
a părut foarte îngâmfat. 

Marler aştepta cu mâinile relaxate pe volan, fără să-şi trădeze câtuşi de 
puţin agitația ce pusese stăpânire pe el. Îi va da danezul informaţia de care 
avea atât de multă nevoie? 

— Călătoria dumneavoastră are legătură cu telefonul pe care l-am primit 
de la Kuhlmann? întrebă ofiţerul. 

— Absolut. 

Marler lăsă ideea neterminată. Nu voia să strice atmosfera de încredere 
pe care o clădise, spunând prea multe. 

— Deci v-ar fi de folos dacă aţi şti numele şi adresa şoferului de taxi? 
Locuieşte în Tinglev. Nici el nu e o persoană prea plăcută. Trişează la cărţi. 

— Semn rău. Poate să trişeze şi cu alte lucruri, comentă Marler. 

— E vorba de Johnny Clausen, un bărbat cu limbă lungă. 

— Ne-ar fi de mare ajutor dacă i-am şti adresa, îi spuse Marler. Ar putea 
preveni o crimă. Suntem în întrecere cu timpul. 

— E atât de serios? Danezul scria încet cu litere mari pe o foaie din 
carnetul său. Rupse hârtia şi i-o dădu lui Marler. Aici locuieşte Johnny Clausen. 
Undeva la marginea oraşului. Vă urez noroc. 

— Vă mulţumesc pentru nepreţuitul ajutor. Vă suntem datori. Acum, dacă 


nu vă supăraţi, trebuie să ne mişcăm cât mai rapid... 


— Mergem direct la Tinglev? întrebă Butler din spatele maşinii după ce se 


îndepărtară de vamă. 

— La ora asta, nu. 

Marler oprise maşina în drum. Îi dădu adresa lui Butler. Apoi îi înmâna lui 
Nielsen o poză a doctorului Hyde. 

— M-am uitat pe hartă, explică Marler. Am atrage atenţia dacă am pica la 
Tinglev în miez de noapte. O să ne găsim locuri diferite de stat în Tunder, care 
e la vreo două sute patruzeci de kilometri de Tinglev. Nu ne cunoaştem între 
noi. 

— Şi dimineaţă? întrebă Butler. 

— N-o să dormi prea mult. Te scoli în zori, găseşti o maşină de închiriat - 
le spui că ata s-a stricat şi e-n reparaţie la un garaj. Pentru o sumă generoasă 
- ai la tine o mulţime de coroane - poţi obţine o maşină bună. Mergi la Tinglev 
şi dai de urma lui Johnny Clausen. Cum îl faci să vorbească e treaba ta, dar fă- 
o. Trebuie să aflăm unde l-a dus pe doctorul Hyde. 

— Pete, continuă el adresându-se lui Nield, dimineaţă faci şi tu rost de o 
maşină. Apoi arăţi poza lui Hyde prin localuri. Pretinzi că îi datorezi bani pentru 
o operaţie pe care ţi-a făcut-o la gleznă. Asta te va face să pari onest, iar 
danezii apreciază onestitatea. Când ne stabilim la Tunder, daţi-mi numerele de 
telefon şi adresele unde staţi. Eu am să le spun că am rătăcit drumul în 
Schleswig-Holstein înainte de a trece în Danemarca. Asta ca să justificăm 


sosirea la miezul nopţii. N-aveţi întrebări? Bun. Atunci să-i dăm drumul... 


Dimineaţă, Paula înjură în gând când fu trezită de cineva, care deschise 
uşa, aprinse lumina şi cobori scările. Erau alţi paşi. Nu llena era cea care o 
deranja din nou. Deschise ochii şi privi. 

Un bărbat solid, cu părul negru ciufulit şi cu cămaşa scoasă din pantalonii 
îmbrăcaţi în grabă, o privea. Jules Starmberg. Era prima oară când îl vedea 
după ce o adusese acolo. Apoi se auzi iar bătaia uşoară şi ritmică a oblonului 
desprins. 

— Vaca aia proastă, explică Starmberg. Nu poate să fixeze nici măcar un 
oblon căzut. Ţi-a deranjat frumuseţe de somn, nu-i aşa? 

— Poţi să dormi în zgomotul ăsta? se răsti Paula. 

— Doamna e curajoasă. 

Când Starmberg trase sub geam acelaşi scaun, Paula auzi un alt zgomot 


printre izbituri. Era sunetul unui motor puternic de maşină care pornea, 


undeva, afară. Apoi, pentru un scurt moment, lumina farurilor pătrunse prin 
fereastra deschisă. Starmberg înjură, se urcă pe scaun şi trase oblonul spre el. 
Îl prinse în cârlig fără să se grăbească. Paula auzi maşina de afară 
îndepărtându-se şi o cuprinse disperarea. Pentru un moment, avu impresia că 
suna cineva la uşă. Satisfăcut că-şi făcuse bine treaba, Starmberg sări jos de 
pe scaun şi-l împinse la locul lui de lângă perete. O privi din nou. 
— Doamna va avea nevoie de acest curaj. Tweed şi-a băgat nasul unde 


nu-i prea fierbea oala. Şi tu eşti mielul sacrificat. 


După ce Marler găsi casă pentru Butler şi Nield în Tünder şi o cameră 
pentru el, hotărî că noaptea era tocmai bună ca să facă o explorare a zonei. 
Plătise gazdei o cameră pentru o săptămână şi nu-i fu greu să o convingă să-i 
împrumute cheia de la uşa din faţă. 

— Am nevoie de aer curat, îi explică el doamnei Pedersen, o femeie în 
vârstă, cu părul alb, îmbrăcată într-un capot vechi, căptuşit. Am condus ore în 
şir într-o maşină supraîncălzită. Chiar şi la ora asta mi-ar plăcea aerul mării. 

— Aveţi o hartă? îl întrebă ea neliniştită. N-o să găsiţi pe nimeni pe drum, 
acum noaptea. 

— Am o hartă foarte bună a zonei, o asigură el. 

Afară, aruncă o privire spre fereastra lui de la primul etaj, care dădea 
spre strada îngustă pavată cu piatră cubică. Toate casele erau edificii vechi, cu 
acoperişuri ascuţite. Unele erau făcute din cărămidă roşie, cu acoperiş de ţiglă 
roşie, iar altele aveau pereţii văruiţi în galben sau alb. Strada goală şi tăcută 
părea dintr-un basm. Urcă la volan şi porni încet ca să nu deranjeze locuitorii. 

La periferie, studie din nou harta şi hotărî să se îndrepte spre vest, spre 
micul oraş Hojer. Terenul era neted. La Hojer o luă spre nord, pe drumul ce 
mergea paralel cu marea. Nu se zărea nici o maşină, nici o lumină şi nici un 
suflet în întinderea pustie. Noaptea avea o vedere foarte bună şi putea distinge 
spre vest digurile ce protejau uscatul de furia mării. Ajunse la o intersecţie 
singuratică de unde, la inspiraţie, se îndreptă din nou spre vest. Trecea printr- 
un pustiu de ierburi uscate şi nisip. 

Vântul se înteţi, stârnind particule fine de nisip, aruncându-le în parbriz. 
La marginea drumului, se afla o casă izolată. Porni ştergătoarele ca să 
îndepărteze nisipul şi părăsi drumul, intrând pe un teren denivelat. În ciuda 


faptului că geamurile erau închise, particulele de praf intrau în maşină. Putea 


auzi acum zgomotul furtunos al talazurilor mării care se spărgeau lângă țărm. 

Trecuse de casa care părea părăsită şi acum se afla la doar douăzeci de 
metri de intrarea din faţă. Era cu siguranţă o proprietate abandonată. 
Vopseaua roşie de pe faţadă se cojea, iar ramele geamurilor erau vopsite în 
alb. Deodată, zări o lumină la fereastra de la demisol. Se încruntă. Ciudat. 
Îndreptă farurile asupra clădirii cu două etaje. Lumina dispăruse. Fusese doar o 
părere? 

Porni mai departe pe un teren la fel de stern ca cel pe care venise. Opri 
maşina şi cobori. Vuietul mării deveni muget asurzitor. Brizanţii stârniţi de 
vântul feroce loveau ţărmul la doar câteva picioare de maşină. Închise ochii pe 
jumătate ca să-i protejeze împotriva nisipului fin cu care îl bombarda vântul. 

„E destul deocamdată”, gândi el urcând din nou la volan. Trase cu toată 
puterea ca să închidă uşa. Înapoi la Tiinder şi la patul cald. Mâine e o altă zi. În 


care va începe cu adevărat căutarea Paulei. 

— După cum am prevăzut, Tweed s-a dat bătut. 

În vila spațioasă din spatele aleii Jaegersborg, de care era despărțită 
printr-o grădină mare, împrejmuită de gard viu, doctorul Wand îşi frecă mâinile 
satisfăcut. Şedea la biroul Regence dintr-o cameră din spatele clădirii. 
Draperiile erau lăsate şi, din nou, singura sursă de lumină era lampa de birou. 

Vila se afla pe aleea Jaegersborg 988 în districtul Gentofte, la nord de 
Copenhaga. În locuinţă se mai afla doar sfrijita doamnă Kramer, îmbrăcată ca 
de obicei în negru. Era o femeie înaltă şi uscată, al cărei chip părea sculptat în 
piatră. 

Wand îi telefonase din Hamburg spunându-i să vină direct la Copenhaga 
ca să pregătească vila pentru sosirea lui. Instrucţiunile sale fuseseră foarte 
precise. 

— Vila, după cum ştii, dragă doamnă, pare să nu fie locuită. Ţi-aş fi 
recunoscător dacă ai menţine această impresie. Părăseşte The Boltons, te rog, 
cât mai repede cu putinţă şi ia avionul pentru Copenhaga. 

— Sunteţi sigur că acest Tweed este terminat? îl întrebă doamna Kramer. 


— Am primit vestea în această dimineaţă. Şi-a dat demisia. S-a retras. M- 
am asigurat de aceasta sunând şi la Four Seasons. M-au informat că au 
verificat ştirea. Sunt sigur că acum se află în drum spre Londra. Nu se va mai 
interpune de acum înainte în activităţile mele foarte importante. Acum, o 
ceaşcă de cafea neagră ar fi foarte binevenită... 

Când rămase singur, Wand se uită la ceas. Unsprezece şi jumătate. Mai 
devreme, telefonase unui vechi funcţionar civil de la Londra care ştia 
întotdeauna ce se întâmplă. Îi confirmase ce auzise: Tweed se retrăsese din 
viaţa publică. 

Wand ştia că putea avea încredere în informatorul său. La urma urmei, îi 
împrumutase omului o mare sumă de bani pentru salvarea ipotecii asupra unei 
proprietăţi de la ţară, din Anglia. Dar nu avea nici o intenţie să-i spună doamnei 
Kramer care îi era sursa de informaţii. Fiecare era plasat într-un compartiment 
exclusiv al său. 

Wand opera printr-un sistem de celule. În lutlanda, avea douăzeci de 
oameni care aşteptau sosirea lui Mao lll şi a lui Yenan. Nici unul dintre ei nu ştia 
că cele două vapoare Stealth trebuiau să acosteze şi să lase la țărm 
încărcătură umană, în lutlanda de Sud. Le vor fi comunicate toate instrucţiunile 
prin Starmberg, în ultimul moment. 

„La revedere, domnule Tweed”, îşi spuse Wand lui însuşi. 

Era o mare uşurare să afle că-l imobilizase definitiv pe englez. 
încărcătura ce urma a fi debarcată era alcătuită din cel mai important lot de 
agenţi cu care lucrase Wand până atunci. Ei urmau să fie conducătorii 
întregului aparat secret pe care Wand îl planta strategic în Europa inclusiv 
Anglia, cel mai important obiectiv. 

Gândindu-se la Tweed, îşi aminti că trebuia să-l sune pe doctorul Hyde. 
Formă numărul de la vechea casă din lutlanda şi se pregăti pentru o lungă 
aşteptare. Spre surprinderea sa, Hyde răspunse imediat. 

— Dragul meu domn, începu Wand, sunt sigur că noua pacientă a ajuns 
deja şi se află în mâinile dumitale competente. 

— Da, este aici. Totul este gata, îl asigură vocea mieroasă. 

— Am spus să aştepţi trei zile înainte de a face operaţia. Dar e posibil să 
fie cazul să aplici mai devreme tratamentul. Dacă eşti atât de bun, te rog 
aşteaptă următorul meu telefon. 


— Totul e pregătit, repetă Hyde. Pot face oricând operaţia. 


Dar legătura fusese întreruptă. Hyde înţelese că Wand pusese receptorul 
în furcă. 


— Porc arogant, mormăi el. 


La o mică distanţă de vilă, o furgonetă mare şi albă era parcată pe partea 
opusă a drumului. Pe pereţii exteriori era pictat numele unei firme de 
decoraţiuni interioare: era exact tipul de vehicul care putea fi parcat în acest 
district bogat, în timp ce o echipă redecora una dintre camerele elegante ale 
vreunei vile. 

De fapt, interiorul furgonetei era ocupat de o echipă de un gen cu totul 
deosebit. Furgoneta avea geamuri largi din sticlă fumurie, lucru destul de 
neobişnuit pentru maşina unei firme de decoraţiuni. Camere video cu 
teleobiectiv erau îndreptate spre intrarea de la numărul 988. 

Înregistraseră deja mai devreme sosirea doctorului la volanul propriei 
limuzine. Un aparat foto înregistrase figura masivă a lui Wand când acesta 
coborâse ca să deschidă porţile, înainte de a băga maşina într-un garaj cu uşile 
dirijate electronic, de la distanţă. 

Ulf Kilde, conducătorul unei echipe formate din trei oameni de la poliţia 
secretă, folosea un transmiţător de înaltă putere pentru a raporta, la intervale 
regulate, inspectorului Nielsen. În cazul că Wand ar fi părăsit vila spre o altă 
destinaţie, Kilde avea pregătită o maşină, parcată pe o stradă din apropiere. 

Acest vehicul era într-un contrast vizibil cu sclipitoarea furgoneta albă. 
Era un Fiat vechi cu motor îmbunătăţit. Kilde ţinea legătura prin radio cu 
şoferul care aştepta. 

— Nici o mişcare, raportă Kilde la sediu. Vila pare neocupată, toate 


obloanele sunt trase. Dar prietenul nostru este cu siguranţă înăuntru... 


Dimineaţă, devreme, în aceeaşi zi, Newman, la volanul Mercedesului 
negru, pe care i-l dăduse Kuhlmann, străbătea încântătoarele ţinuturi germane 
la nord de Hamburg, spre vechiul oraş hanseatic Lubeck. Avea drept obiectiv 
îmbarcarea pe uriaşul feribot din portul Puttgarden de pe ţărmul Balticii. 

— Tweed a adormit, zise Cardon. 


— Slavă Domnului, răspunse Newman. E epuizat de grija pentru Paula. i 


înţeleg. 


Amândoi se înşelau însă. Tweed avea ochii închişi, dar creierul î 


funcţiona intens. Recapitula ce trebuia să facă după ce vor ajunge la sediul lui 
Nielsen, în Copenhaga. 

Nielsen trebuia să aibă telefon direct. În primul rând, îl va suna pe 
comandantul Noble la Amiralitate, la Londra. Tweed spera din tot sufletul ca 
Noble să fi reuşit să-i trimită lui Tug Wilson unul dintre avansatele sisteme 
radar ale lui Delvaux. Tug Wilson era comandantul fregatei Minotaur, nava 
înarmată cu rachete ce patrula în Marea Nordului. 

La fel de important era să-l sune pe Marler la numărul din Tunder, pe 
care i-l lăsase la Berliner Tor. Care erau şansele echipei Marler să dea la timp 
de urma odiosului doctor Hyde? Tuşi ca să nu-l sperie pe Newman. 

— Bob, spuneai că ai aflat de la Helen Claybourne că evartetul Burgoyne, 
cum îi spune Paula, s-ar putea să meargă la Copenhaga? 

— Da. Şi i-am spus că noi vom sta la hotelul d'Angleterre. Sper că am 
făcut bine. 

— Da. Dacă ăştia patru apar din nou, voi fi peste măsură de mulţumit. 

— De ce? Sunt o adunătură ciudată. 

— De ce? repetă Tweed. Pentru că printre altele vreau să pun mâna pe 
Vulcan. 

— Şi crezi că, fie Willie, fie comandantul de brigadă este Vulcan? 

— Nu cred. Sunt convins. Acel diavol este o figură cheie în planurile lui 
Wand - asta reiese din ce ne-ai spus tu, Philip. 

— Este, confirmă Cardon. Sursa mea este de încredere. 

— Treziţi-mă la Lübeck ca să luăm micul dejun, îi rugă Tweed. Închise din 
nou ochii, dar nu ca să adoarmă. Îşi aminti ce-i spusese Fieldway, ofiţerul MOD, 
despre Burgoyne. Dispăruse vreo patru luni în timp ce lupta în Coreea. Dispărut 
de pe fața pământului, spusese Fieldway. Apoi apăruse brusc. Asta era o 
chestiune ciudată. 

Gândurile lui Tweed îşi schimbară direcţia. Era, de asemenea, convins că, 
ori Helen, ori Lee era o asasină profesionistă. Fusese martor la primul asasinat: 
Hilary Vane, care venea de la Washington. Cianură. Aceeaşi femeie, oricare ar 
fi ea, îl omorâse pe şoferul din Bruxelles pentru a-i fura taxiul. Cianură. Plus 
mirosul parfumului Guerlain Samsara. Aceeaşi femeie îl accidentase mortal pe 
Andover la Liege. Şi probabil că tot ea îl ucisese pe Joseph Mordaunt. Cianură. 
Da, spera ca evartetul Burgoyne să apară la d'Angleterre. 


La extremitatea insulei germane Fehmarn, la Puttgarden, Newman băgă 
maşina în pântecele gigant al enormului feribot. Sosind devreme, ocupase loc 
în fruntea cozii de maşini. Apoi parcă într-o parte a punţii de jos şi opri motorul. 

— Cred că am să rămân în maşină, spuse Cardon. Ca să fiu sigur că nu 
ne atinge careva. 

Treizeci de minute mai târziu, Tweed şi Newman stăteau în picioare pe 
puntea principală la prova. Tweed luase un Dramamine după ce mâncaseră 
micul dejun în vechiul oraş Lübeck, oraş care îi plăcea în orice anotimp. Masivul 
feribot se avântă pe Marea Baltică înfruntând un vânt puternic. Crestele 
valurilor mari se rostogoleau spre ei. 

— De obicei, se stă înăuntru, comentă Newman. Va fi o traversare grea. 

— Am nevoie de aer curat ca să-mi limpezesc creierii. 

Adâncit în gânduri, Tweed nici nu observase ce era în jurul său. 
Trecuseră de Rudby şi se aflau în Danemarca. 

În timp ce maşina gonea spre Copenhaga, Tweed continua să mediteze. 
Trecură pe lângă vechea gară, ce data dinainte de Primul Război Mondial, şi se 
îndreptară spre o parte a oraşului vizitată de puţini turişti. 

Urmând instrucţiunile lui Tweed, trecură de clădirea sobră şi cenușie în 
formă de triunghi unde era poliţia. Întoarseră spre Hambrosgade, o stradă 
lungă şi largă destul de puţin cunoscută, ce lăsa în urmă clădirea poliţiei. 
Newman privi spre grupul de barăci din lemn cu un singur etaj, pe care i-l 
arătase Tweed. 

— Aici lucrează Nielsen. Parchează. 

Newman aruncă o privire cabanei foarte lungi, construită din scânduri de 
lemn vopsite în roşu strălucitor. Pe o latură era scris KRIMINAL POLITIET. 
Cardon rămase din nou în maşină, în timp ce Newman îl urmă pe Tweed care 
se îndreptă spre uşă şi apăsă pe sonerie. Inspectorul Lars Nielsen, şeful Poliţiei 
Secrete deschise el însuşi uşa. 

— Bun venit la Copenhaga, Tweed. Te recunosc, spuse el studiindu-l pe 
Newman. Corespondentul străin. Intraţi. Totul e gata. 

Nielson era un bărbat scund şi slab, cu trăsături puternice şi cu ochi 
albaştri vioi, foarte pătrunzători. Newman rămase surprins când constată că 
biroul în care îi conduseera mobilat confortabil, chiar elegant. 

— Cum se face că mă aşteptai? întrebă Tweed după o caldă strângere de 
mână. 


— M-a sunat Otto Kuhlmann, estimând foarte exact ora sosirii voastre. 
Trebuie să-i telefonezi imediat. Telefonul acela e direct. Beţi o cafea? Bine. Aţi 
mâncat? E-n regulă. Mă întorc. Poţi discuta în linişte... 

— Aici, Kuhlmann. Ah, Tweed. De unde vorbeşti? Aţi ajuns la cabana de 
lemn a lui Nielsen? M-a sunat Marler. Ar trebui să-l suni. Ai numărul? Atunci fă-o 
chiar acum. Sună-mă oricând ai nevoie. 

Tweed formă numărul din Tunder. Se pregăti să-i vorbească cu grijă 
proprietarei casei. Dar răspunse chiar Marler. 

— Vorbesc de la casa unde am închiriat o cameră, îl avertiză el. N-avea 
motive să creadă că gazda, doamna Pedersen, care lucra în bucătărie, ar 
asculta. Dar continuă să vorbească cu prudenţă. 

— Sunt la Nielsen, la Copenhaga. Îi spuse Tweed. Ai descoperit vreo urmă 
despre pachetul pe care l-ai pierdut? 

Tweed îşi ţinu respiraţia. Pachet nu era un fel foarte elegant de a se 
referi la Paula, dar îşi alegea şi el cu grijă cuvintele. 

— Nu, răspunse posomorât Marler. Am întârziat căutând mijloace de 
transport pentru Butler şi Nield. A trebuit să merg până la Avis în Esbjerg - 
localnicii o numesc Espay sau cam aşa ceva. Butler şi Nield îl caută pe 
drăgălaşul doctor Hyde. De fapt, Butler e cel care face treaba. 

— Nu ne-a mai rămas prea mult timp, îi aminti Tweed. De acum mă poţi 
contacta fie prin Nielsen, fie la hotelul d'Angleterre în Copenhaga. De îndată ce 
evenimentele o vor cere, voi veni şi eu în lutlanda. 

— Atunci, cam asta e momentan. Pornesc şi eu... 

Marler închise telefonul. Se simţea ceva mai relaxat odată cu venirea lui 
Tweed în Danemarca. Cu ajutorul lui Dumnezeu, aveau să-i dea de urmă în 


curând lui Hyde. Însă timpul nu era de partea lor. 


În următoarea jumătate de oră, Tweed acţiona frenetic, dar cu luciditate. 
Îl sună pe comandantul Noble la Amiralitate. 

— Dorm aici pe un pat de campanie în timpul desfăşurării operaţiunii, 
spuse Noble după ce se asigură că Tweed vorbea pe direct. Minotaur are noul 
sistem radar. Tug vrea să ştie în ce zonă o să patruleze. 

— Mai întâi, spune-mi dacă au mai dispărut vase? întrebă Tweed. Dacă 
da, în funcţie de poziţia acestora, vom stabili unde se află vasele Stealth care 


sunt convins că se apropie. 


— A dispărut un tanc mic de alimentare. La nord-vest de Shetlands. Între 
insule şi Norvegia. 

— Atunci, Tug să patruleze cam la douăzeci-treizeci de mile în largul 
coastei daneze Iutlanda, lângă graniţa cu Germania, sugeră Tweed. 

Era cu aproximaţie zona din jurul crucii însemnate pe harta fotografiată 
pe care o adusese Cardon de la Lop Nor din Camera de Consiliu Vest. 

— E pe acolo, pe undeva. A trimis o barcă mică într-o aşa-zisă vizită de 
curtoazie în portul Esbjerg. E echipată cu un transmiţător care poate contacta 
Minotaur-ul. Poţi să ajungi la Esbjerg când momentul crucial se află aproape? 

— Pot. Voi fi acolo. Cred că în vreo douăzeci şi patru de ore sau cel mult 
patruzeci şi opt. Creierul întregii acţiuni se află în Danemarca, spuse Tweed. 

— Atunci, ai grijă. Ţinem legătura... 

Nielsen îi confirmase mai devreme datele referitoare la sosirea la Kastrup 
a lui Wand. 

— Am trimis cei mai buni oameni la Kastrup, îi spusese Nielsen. L-au 
urmărit într-o furgoneta până la Gentofte. Supravegherea atentă, dar discretă, 
continuă. Doctorul Wand este încă acolo. 

— Lars, trebuie să aflu imediat dacă Wand părăseşte vila şi, dacă se 
poate, unde se duce... 

Nielsen îi promise că asta se poate face. Acum din nou singur, doar cu 
Newman, telefona altor trei oameni cheie. Întâi, la ofiţerul de la Secţia Specială 
de la Londra, pe care îl avertizase despre Moor's Landing. În timp ce călătoreau 
spre Copenhaga, Tweed calculase orele în trei ţări diferite. 

— Aici, Tweed. Nu are importanţă de unde sun. 

— M-a vizitat Howard, îi spuse ofiţerul. Ştiu despre retragerea ta oficială. 
Te ascult. 

— Se apropie momentul raidului la Moor's Landing. Vreau să încercuieşti 
zona, apoi la ora trei ataci. Îi arestezi pe toţi locuitorii ca emigranţi ilegali. 
Sincronizez asta cu momentul în care vor avea loc alte trei raiduri pe continent. 
Sincronizarea în timp a acţiunilor e vitală. 

— Trimit imediat o echipă să se ascundă în zona Sout-Hampton. 

— Bun. Şi nu uita să pui mâna pe doamna Goshawk de la April Lodge în 
Brockenhurst. 

— Am notat. 

— Când îţi voi telefona, să acţionezi, s-ar putea să n-am timp. Cuvântul 


codificat pentru operaţiune este Landslide. 

— Landslide, perfect... 

Tweed îl sună apoi pe Benoit şi-i dădu aceleaşi instrucţiuni pentru o razie 
la Vieux-Fontaine, colonia de case noi pe care o descoperiseră Marler şi Paula 
lângă Gent. Îi dădu acelaşi nume codificat, iar Benoit reacţiona identic. 

— Pregătesc îndată o echipă de oameni bine înarmaţi. Voi conduce eu 
însumi raidul. Vom smulge ticăloşii din culcuş şi vom percheziţiona casele până 
în temelii. Aştept telefonul tău... 

Al treilea telefon fu pentru Otto Kuhlmann, la Berliner Tor. Germanul 
ascultă şi răspunse de asemenea că va pregăti o echipă de forţă gata să intre 
în acţiune. Obiectivul - Neustadt-Something, colonia de case noi, la vest de 
Blankenese. 

— Îi vom zdrobi pe nemernici, promise el în încheiere. 

Nielsen intră în birou când Tweed termină convorbirile. Acesta îi ceru să 
organizeze şi el o acţiune similară la momentul potrivit. Scoţând una dintre 
fotografiile aduse de Cardon, arătă crucea însemnată pe coasta daneză a 
lutlandei. 

— Ăsta-i locul. 

— Ştiu. În spatele dunelor au fost construite douăzeci şi opt de 
bungalouri noi. E ceva misterios în legătură cu ele. O companie din Luxemburg 
a finanţat această stranie întreprindere. S-a zvonit că va fi folosit de un holding 
european pentru un curs de vacanţă consacrat instruirii ofiţerilor. Casele au 
fost mobilate şi aşteaptă de câtva timp să fie ocupate. 

— Nu am permisiunea să folosesc SAS, Lars, aşa că nu e nevoie să discuţi 
subiectul la ministerul tău. 

— Dar avem şi noi echipe de elită antiteroriste. N-am făcut prea mult 
tam-tam pe tema asta. Sunt la dispoziţia ta. 

— Poţi să le deplasezi imediat la Esbjerg? Şi spune-mi cum pot lua 
legătura cu comandantul lor? 

— Anton Norlin. Un tip foarte dur. Îi voi expedia cu elicopterele în tabăra 
militară de antrenament la sud de Esbjerg. lată numărul de telefon. Cere-l pe 
Norlin şi spune-i cum te numeşti. 

Tweed băgă în portofel bucata de hârtie, se ridică şi întinse braţele. 
Strânse mâna lui Nielsen. 


— Nu ştiu cum să-ţi mulţumesc... 


— Nici nu încerca. 
— Deci, acum ne ducem la d'Angleterre. S-ar putea ca la sosire să ne 
aştepte câteva persoane interesante. 

Paula se îmbărbăta pentru ce putea fi mai rău. Doctorul Hyde sosise la 
demisol împreună cu llena. Amândoi purtau halate albe şi Hyde ducea o geantă 
veche asemănătoare celor folosite de doctori. O puse pe masă în timp ce llena 
îi trase în jos mâneca de pe braţul stâng. 

— Ce aveţi de gând? se repezi Paula. 

Hyde se întoarse uşor şi zâmbi arătându-şi dinţii. Îşi împinse ochelarii fără 
rame pe nasul coroiat şi zâmbi din nou. Era ca şi zâmbetul unui crocodil care şi- 
a reperat prada. 

— Relaxează-te, te rog, şi las-o pe llena să-şi facă treaba. 

Femeia cu chip slav îi desfăcu bluza şi i-o scoase pentru a descoperi 
umerii şi antebraţul. Degetele ei butucănoase îndepărtară breteaua furoului. 
Paula era revoltată de atingerea degetelor nesuferite şi stângace. 

Hyde scoase un sul gros de material, desfăcu un nod şi desfăşură 
materialul întinzându-l pe masă. Înşiră apoi deasupra o serie de scalpele 
strălucitoare, manipulându-le cu plăcere, cu mâinile protejate de mănuşi 
chirurgicale. Paula era paralizată de groază. Hyde se întoarse din nou s-o 
privească. 

— Instrumentele profesiei mele. N-ai de ce să te temi. Sunt unul dintre 
cei mai buni chirurgi din lume. 

— Ai să mă ciopârţeşti, porcule! izbucni Paula. 

— Ei, dar nu e politicos. O sclipire de răutate apăru o secundă în ochii lui 
haini. Este foarte important să te relaxezi. Bineînţeles că ţi se va administra un 
anestezic. N-ai să simţi nici o durere. 

— Dar tu vei simţi când te vor prinde prietenii mei, ripostă Paula. Ai să 
blestemi clipa aia afurisită în care te-ai născut. 

— Vai de mine, pacienta e atât de agitată. llena, ştii ce ai de făcut? 

— Da. Ştiu. 


— Astfel, când operăm totul va merge de la sine, remarcă Hyde. Ilena îi 
ridică breteaua la loc, apoi îi încheie bluza şi lăsă mâneca în jos. Rămase 
privind-o pe Paula de sus, cu mâinile pe şolduri. 

Hyde îşi puse scalpelele pe folia pe care o împături la loc cu grijă. Făcu 
nodul şi puse sulul greu în geantă. Se întoarse şi oferi Paulei un zâmbet şi mai 
înfiorător. 

— Asta a fost doar o repetiţie. Ti-am spus că n-ai de ce să te îngrijorezi. 
Trebuie să înveţi să ai încredere în mine, în capacităţile mele. Dă-i mai multă 
supă la prânz, llena, trebuie s-o menţinem în formă. 

Urmat de llena, Hyde urcă scările, deschise uşa şi dispăru. În spatele său, 
ca de obicei, llena trânti uşa. Paula auzi cheia răsucindu-se în broască. Un 
amestec de destindere şi furie ucigaşă fu reacţia Paulei. 

O repetiţie! Ticălos sadic. Era lac de transpiraţie din cap până în tălpi. Ar 
fi dat orice pentru o baie şi să-şi schimbe hainele. În timp ce transpiraţia se 
usca pe ea, se gândi că lichidul ar putea-o ajuta. 

Începu să-şi răsucească din nou, încet, încheieturile imobilizate în curele. 
Le simţi ceva mai libere. Atentă să nu se grăbească, îşi mişcă în continuare 
încheieturile una câte una. Apoi îşi relaxa degetele şi trase braţul în sus. De 
data aceasta, mâna îi ieşi din curea pe jumătate. Doar încheieturile degetelor o 
mai ţineau prizonieră. Reluă totul de la capăt, mişcând mâinile dintr-o parte în 


alta. 


— Oare ajungem undeva după ce-i dăm de urmă acestui Johnny Clausen, 
îl întrebă Marler pe Butler. 

Stăteau undeva la marginea dinspre sud-est a Tinglevului. Ţinutul 
cuprindea câmpii montane şi un drum ce le traversa la ieşirea din oraş. 
Mercedes-ul lui Marler era parcat în spatele Volvoului pe care Butler îl închiriase 
de la Esbjerg. 

— Am descoperit unde locuieşte Johnny. Într-o mică fundătură, nu 
departe de aici, spuse Butler. Acum e într-o cursă cu maşina: duce un pasager 
la Bolderslev, puţin mai la nord de aici. Îl aştept să se întoarcă. 

— Trebuie să-l faci să vorbească, insistă Marler. Nu ştiu cum. Dar fiecare 
minut contează. 

— În spatele maşinii, pe podea, am un colac de funie pe care l-am 


cumpărat de la un magazin de aprovizionare a navelor. Hai cu mine... 


Îl conduse pe Marler pe drum. Nu mai era nimeni prin preajmă. Câteva 
vaci păşteau pe un imaş în apropiere. În spatele unui pâlc des de copaci, 
drumul făcea o curbă şi peisajul se schimba. Marler văzu o întindere înşelătoare 
de teren mlăştinos. Apa întunecată se întrezărea printre smocurile mari de 
iarbă de un verde închis. Sub apă era un culcuş de noroi şi mâl. 

— Johnny Clausen trebuie să vorbească, sublinie Marler. Trebuie să ne 
spună unde l-a dus pe doctorul Hyde. 


— Lasă-l pe mâna mea. Johnny va vorbi. Garantez eu asta, spuse Butler. 


Pete Nield cobori din Volvo. Intră într-un mic bar cu mobilier de culoare 
închisă; avea la el o poză a doctorului Hyde. Tejgheaua, podeaua, tavanul, 
toate erau făcute din lemn de stejar. Nu mai era nimeni înăuntru. Se apropie de 
barman şi ceru un pahar de coca-cola. 

— Caut un prieten care cred că se află pe aici, pe undeva, începu el şi 
zâmbi. Îi datorez nişte bani. lată o poză de-a lui. L-aţi văzut cumva pe aici de 
curând? 

Puse fotografia pe tejgheaua sclipitor de curată. Era al zecelea local pe 
care îl vizita Nield în ţinut. Barmanul cu faţa rumenă, care lustruia un pahar ce 
strălucea deja, aruncă o privire mult mai atentă spre poză decât s-ar fi aşteptat 
Nield. Apoi se uită la clientul său. 

— Aţi spus că omul ăsta vă e prieten? 

Sensibil la reacţiile oamenilor, Nield auzi clopoţelul de alarmă sunând. Îşi 
pipăi mustaţa. 

— Am vrut să fiu politicos. De fapt, nu-l prea agreez. Tocmai de aceea 
vreau să-mi plătesc datoria şi să scap de el. 

— A fost ieri aici. A băut trei ginuri duble. Mai aveam un client - o tânără 
drăguță. l-a făcut nişte apropouri cam îndrăzneţe. Când mi-a mai cerut un 
pahar, i-am spus că deja a băut prea mult. M-a înjurat şi apoi a plecat la 
maşină. 

— În Volvo? încercă Nield. 

— Nu. Era un Fiat albastru. M-am dus până la uşă ca să-l văd cum 
conduce. Fiatul părea la fel de beat ca şi şoferul. 

— Stă aici în Tunder? 

— N-am idee. Nu l-am mai văzut pe aici. Şi nici nu vreau să-l mai văd. 


Cândva, am petrecut un an la Londra, într-un bar, dar n-am mai văzut un tip 


mai neplăcut ca ăsta. 
Nield îi mulţumi barmanului şi ieşi. Se aşeză la volan. „Se învârte prin 


Tunder. Trebuie să-i raportez asta de urgenţă lui Marler.” 


Tweed şi Newman intrară în holul hotelului d'Angleterre, în timp ce 
Cardon plătea şoferului cursa. 

Newman, hotărât să nu facă reclamă Mercedesului său, îl lăsase într-o 
parcare lângă Rudhuspladsen. Denumirile daneze erau tare dificile. Cei trei 
bărbaţi luaseră apoi un taxi până la hotel. 

Tweed ceru recepţionerului trei camere separate. Îşi luă valiza şi urcă 
scările spre un hol spaţios din interior. Spre deosebire de Four Seasons, sala nu 
avea ferestre. Fotoliile erau confortabile, dar lumina era slabă. Câteva grupuri 
de oameni se aflau răspândiţi în toată încăperea. 

Lee Holmes, purtând o rochie neagră, fără umeri, sări în picioare. Veni 
direct spre Tweed, mişcându-şi uşor, dar grațios şoldurile. 

— Nu-mi vine să cred, începu ea. Îl sărută pe obraz. Mă urmăreşti, spuse 
ea coborând apoi vocea. Cel puţin, aşa sper. Ştiu un club de noapte pe aici, 
unde ne-am putea distra de minune. Puțin cam zgomotos, dar plin de viaţă. Ce 
zici, însoţeşti o doamnă în seara asta? 

— Nu sunt sigur de programul meu. Vedem mai târziu. 

Privea peste umărul ei. Helen Claybourne se ridicase şi ea de lângă 
Willie. Se apropie şi-i întinse mâna. 

— Bun venit la Copenhaga, domnule Tweed, spuse ea privindu-l cu ochii 
ei reci, cenușii. Am putea sta la palavre, undeva, în linişte? 

— E al meu, o informă Lee. 

Willie apăru în spatele lor. Cu o figură radioasă, îl luă pe Tweed de umeri. 

— Dragul meu amic. Bem ceva? Să celebrăm întrunirea grupului. Lumea 
este mică, sau s-a mai zis asta înainte? N-are importanţă. O băutură... 

— Acum, nu, mulţumesc. Abia am sosit. Dar nu-l văd pe comandantul 
Burgoyne. 

— Uită-te mai bine în spate. Se furişează ca o pisică. 

— Am auzit remarca, se auzi vocea familiară a lui Burgoyne. Tweed 
întoarse capul. Burgoyne venea dinspre liftul de tip vechi. 

Era îmbrăcat în pantaloni de cavalerie cu țesătura în diagonală, un 


bleizer bleumarin cu butoni de aur şi cravată la gât. Nu părea deloc încântat să- 


| revadă pe Tweed. 

— Nu putem scăpa de voi, nu? 

— Credeam că e invers. Newman i-a spus lui Helen că vom sta la acest 
hotel. 

— Helen e secretoasă. Dar e interesant să aud că e în relaţii atât de 
apropiate cu Newman... 

— Las-o moartă! îl repezi Helen cu brutalitate. Ochii ei aruncau fulgere. 

Tweed dădu din cap şi se înapoie lângă Newman şi Cardon care 
urmăreau scena amuzaţi. Merseră spre lift şi Tweed apăsă pe sonerie. 

— Mai e un grup de ascensoare, remarcă Newman. 

— E mai spaţios ăsta, avem bagaje, răspunse Tweed care mai folosise 
hotelul şi altădată. Când liftul începu să urce, vorbi din nou. Veniţi amândoi în 
camera mea. Nu ne-a trebuit mult timp până să dăm iar nas în nas cu evartetul 


Burgoyne. Semnificativ. 


În vila de la Gentofte, doamna Kramer intră în camera lui Wand. Acesta 
tocmai studia o hartă a Iutlandei, pe care o închise imediat ce se deschise uşa. 

— Ce este, se răsti el cu o brutalitate neobişnuită. 

— Vă caută la telefon o femeie care se numeşte Anne-Marie. 

— Lasă-mă singur ca să mă pot concentra. 

Ridică receptorul. Avusese grijă să-i ascundă doamnei Kramer că Anne- 
Marie era un nume codificat. 

— Da, draga mea, spuse el. Sunt sigur că vorbeşti de la un telefon public. 
S-a întâmplat ceva? Spune-mi, te rog, tot ce ştii. 

— Tweed, raportă femeia. Tweed a sosit acum o oră aici la Copenhaga, la 
hotelul d'Angleterre. 

Mâna lui Wand prinse receptorul ca un cleşte. Rămase mut câteva 
momente. Gura i se strâmbă într-o expresie de neîncredere, apoi întruna de o 
incredibilă cruzime. 

— Mai eşti acolo? întrebă neliniştită vocea femeii. 

— Da. Urmă o altă pauză lungă. Îţi mulţumesc că mi-ai telefonat, închise 
telefonul înainte ca ea să-i fi putut răspunde. Apăsă pe butonul de sub birou, 
chemând-o pe doamna Kramer. Când ea intră în cameră, el izbi cu pumnul său 
uriaş în birou cu atâta forţă, încât ornamentul de cristal alunecă spărgându-se 
în bucăţi pe podeaua de lemn. 


— Lasă-l acolo! ţipă când ea se repezi să strângă. Cred că Lear şi echipa 
sunt gata la aeroport. 

— Da... 

Doamna Kramer, o femeie greu impresionabilă, era îngrozită. Rămase 
nemişcată, holbându-se la Wand care o străpungea cu privirea. 

— Voi pleca în foarte scurt timp, scrâşni el. Incui vila şi te întorci la 
Londra... 

— Imediat... 

— Nu mă întrerupe! urlă el. Mai ai o misiune specială înainte de asta. lată 


ce trebuie să faci... 


Marler îl sună pe Tweed la câteva minute după ce acesta intrase în 
cameră împreună cu Newman şi Cardon. 

— Trebuie să-ţi spun că până acum n-am dat de urma pachetului, a 
pachetului pierdut. Continuăm non-stop căutarea. Te anunţ de îndată ce-l 
găsesc. Acum, scuză-mă, dar trebuie să plec. 

— Da, nu pierde vremea... 

Tweed închise telefonul. Le comunică şi celorlalţi mesajul. În timp ce el se 
plimba prin cameră, Newman sună şi comandă masa pentru trei persoane. 
Tweed nu mai mâncase de câteva ore bune şi Newman era de acord cu 
Napoleon - o armată mărşăluieşte pe stomac. 

Abia terminaseră de mâncat când se auzi altă bătaie în uşă. Newman 
deschise cu pistolul în mână. Un tânăr în costum alb ţinea în mână o cutie 
lungă, legată cu o panglică albastră. 

— De la cine e? îl întrebă Newman. 

— Probabil că are un bilet înăuntru. 

Tânărul plecă şi Newman închise uşa. Tweed se uită la forma alungită a 
coletului. Newman îl privi. 

— E foarte rece... 

— Dă-mi-l mie. 

Cu faţa întunecată, Tweed puse cutia rece ca gheaţa pe masă. Când 
simţi răceala pachetului, sângele îi îngheţă în vine. Respiră adânc şi-şi aminti 
ce găsise Paula în frigiderul lui Andover de la New Forest braţul retezat. 
Îndepărtă panglica. Fără să ezite, ridică capacul şi se uită înăuntru. O cutie de 
plastic umplută cu gheaţă. Sub bucăţile de gheaţă era un trandafir roşu. 


Newman explodă: 

— Nu-mi pasă de ce ai de gând să faci. Eu zbor la Esbjerg să-l ajut pe 
Butler. Credeam că blestemata asta de cutie conţine o bucată din Paula - 
mâna, braţul ei. 

— Şi eu credeam la fel, spuse Tweed liniştit. Pleacă chiar acum şi caută 
un telefon public, sună-l pe Nielsen şi întreabă-l care e cel mai rapid mod de a 
ajunge la Esbjerg şi dacă se poate ca la aeroportul din Esbjerg să ne aştepte o 
maşină, care să ne ducă la unitatea lui Anton Norlin... 

Abia ieşi Newman din cameră şi sună telefonul. Era Nielsen. Îşi transmise 
informaţiile cu grijă. 

— M-am gândit că trebuie să afli că prietenul nostru s-a întors la Kastrup. 
Pilotul avionului său a completat planul de zbor. Pentru Esbjerg. 

— Te va suna Newman în curând. Mulţumesc, Lars... 

Îi spuse şi lui Cardon ce aflase. Veverita dădu din cap şi spuse că era bine 
că nu despachetaseră bagajele. 

— Şi am plătit camerele în avans pentru o săptămână, îi aminti Tweed. 
Deci putem părăsi liniştiţi hotelul când se întoarce Bob. Înseamnă că vom 
asista la momentul final care - de vreme ce Wand pleacă în lutlanda - sunt 
sigur că e foarte aproape. 

Lui Tweed i se păru că trecuse o veşnicie până ce Newman se întoarse. 
De fapt, lipsise trei sferturi de oră. Se aruncă într-un fotoliu, tamponându-şi 
fruntea umedă, în ciuda frigului aspru de afară. 

— După ce l-am sunat pe Nielsen, n-am găsit niciun taxi. Am alergat tot 
drumul pe Walking Street. Am predat Mercedes-ul închiriat, apoi am venit cu un 
taxi. 

— Dar ce-a spus Lars? întrebă Tweed neliniștit. 

— Nu e nici un zbor spre Esbjerg la ora asta. Însă ne aranjează să zburăm 
acolo cu un mic avion Piper Archer de la Kastrup. O maşină neînregistrată ne 
va aştepta de cealaltă parte a pieţei, la capătul dinspre Nyhavn. Şoferul, pentru 
a fi recunoscut, va purta o garoafă galbenă la butonieră şi va fuma o havană. 

— O costumaţie destul de elegantă, observă Cardon. Şi când ne aşteaptă 
caleaşca? 

Tweed se uită pe geamul de la camera 209, care dădea spre piaţa 
Kongens Nytorv. Dincolo de ramurile golaşe şi scheletice ale copacilor crezu că 
vede o maşină parcată. 


— Şoferul ar trebui să ne aştepte chiar acum, spuse Newman. 

— Atunci plecăm imediat, spuse Tweed. Philip coboară tu primul şi sună- 
ne din hol, dacă nici una dintre cele patru persoane cu care am vorbit nu e pe 
acolo. 

După numai două minute, telefonul sună. Cardon raportă că drumul e 
liber. leşind în frigul arctic de afară, Tweed îi spuse lui Newman: 

— Pachetul a fost trimis ca să ne sperie - ceea ce s-a întâmplat. Dar 
Wand a comis o greşeală strategică. Singura persoană care l-ar fi putut informa 
despre sosirea mea este una din grupul lui Burgoyne. Întrebarea e care 


anume? 


Înainte de a urca la bordul avionului Lear, doctorul Wand dădu un telefon 
chiar din aglomeratul aeroport Kastrup. Formă numărul lui Hyde. Din nou 
acesta răspunse repede. 

— Ştii cine e, spuse Wand cu bruscheţe. 

— Da. Am rămas acasă ca să... 

— Fii drăguţ şi ascultă-mă, spuse Wand sarcastic. Operația trebuie făcută 
chiar în seara asta. Vreau să zdrobesc moralul cuiva... 

Trânti receptorul cu atâta furie, încât aproape sparse aparatul. Apoi se 
grăbi spre avionul care îl aştepta. 

— Bună, Johnny. 

Butler cobori din Volvo, care era oprit de-a curmezişul drumului 
singuratic dinspre Bolderslev spre Tinglev. Braţul său drept atârna fără vlagă, 
mâna stângă ţinea un teanc gros de bancnote. 

Butler hotărâse că era timpul să grăbească lucrurile. Mai devreme, 
vorbise cu un vecin de-al lui Johnny Clausen, în Tinglev. Îi explicase că avea 
urgent nevoie de un şofer şi că era dispus să plătească bine pentru asta. 

— Am înţeles că a dus un pasager la Bolderslev, continuă Butler. Dacă 
mi-ai putea spune cum arată maşina şi numărul de înregistrare, l-aş putea 


aştepta pe drum. Am băut cam mult pentru drumul lung pe care îl am de făcut. 


Îi suflase în nas vecinului un damf de băutură; îşi umezise buzele cu gin 
dintr-o sticlă pe care o cumpărase mai devreme. 

Vecinul, un danez jovial, dăduse din cap că înţelesese. Aşa aflase Butler 
că Clausen conducea un Saab albastru. 

Acum, se îndrepta şovăitor spre Johnny Clausen, care coborâse din Saab 
şi venea spre Butler. 

Clausen reacţiona agresiv, arătând cu capul, cu un gest dispreţuitor, 
maşina oprită. 

— De ce dracu' ai blocat drumul? 

Clausen era ca o nevăstuică cu ochi vicleni. Când zări teancul de bani, 
brusc îşi schimbă atitudinea. Îmbrăcat într-un hanorac soios şi o salopetă 
crăpată în părţi, îşi puse mâinile în şolduri. 

— Ce vrei? 

— Am nevoie de cineva să mă ducă la Esbjerg. Am băut prea mult. 
Plătesc bine. 

— Stai să văd... 

Nu-şi mai termină însă propoziţia. Butler scoase brusc mâna de sub 
haină. De sub fermoarul descheiat, Johnny văzu ţeava unui pistol automat 7,65 
mm. Butler băgă banii în buzunar. 

— Ai să primeşti banii dacă faci exact ce-ţi spun, sau îţi zbor creierii. Mai 
întâi, întoarce-te în maşina ta. Am să fiu alături de tine... 

La comanda severă a lui Butler, Clausen ascunse Saab-ul într-o 
dumbravă de conifere. Apoi ieşi şi, cu Butler în spatele său, se îndreptă spre 
Volvo. 

— Fă acelaşi lucru, scrâşni Butler. Urcă la volan şi urmează-mi 
instrucţiunile. Dacă întâlnim vreo maşină de patrulare, n-o face pe deşteptul. 
Pistolul ăsta va sta proptit în burta ta... 

Îi ordonă lui Johnny s-o ia spre Tinglev, apoi alese un drum nepopulat şi 
care ocolea practic oraşul. Se apropiară de drumeagul pe care îl dusese mai 
devreme Marler. 

— Întoarce pe aici. la-o pe drumul ăsta. Trebuie să luăm pe cineva. Volvo 
hurducăia pe drumul accidentat şi Butler îi spuse să oprească în spatele 
pâlcului de copaci pe care Butler îl ochise de la prima vizită. Supunându-se 
comenzilor, Johnny opri motorul şi cobori din maşină. Butler alerga înainte cu 


teava armei aţintită spre el. Se apropiară de marginea miaştinii. Butler împinse 


teava automatului în spatele prizonierului său. 

— Vreau să ştiu unde l-ai dus pe pasagerul cu care ai venit din Germania, 
spuse el şi-i băgă sub nas poza lui Hyde. Unde l-ai dus? 

— Nu l-am mai văzut niciodată pe omul ăsta. 

— Te-a plătit atât de bine, încât îţi ţii gura? lată-ţi banii! 

Când Johnny se întoarse spre el, Butler îi trimise un pumn în falcă. 
Danezul se prăbuşi, iar Butler se aruncă asupra lui. Îl întoarse cu faţa în jos, 
scoase frânghia pe care o avea deja pregătită sub formă de laţ şi i-o petrecu 
peste braţele întinse până spre şale. Strânse laţul. Avusese grijă să nu-l 
lovească prea tare, folosindu-şi forţa doar pe jumătate. În câteva minute, 
individul întins pe jos începu să se mişte. 

Buimăcit, se uită la Butler. După ce mai aşteptă câteva minute, Butler îl 
întrebă din nou: 

— Unde l-ai dus pe acel om? 

— Nu l-am văzut niciodată... 

— Ce păcat, spuse Butler cu regret. Vrei să-ţi aplic metoda dură. Pentru 
că, dacă nu vorbeşti, ai să sfârşeşti prin a da ortul popii. 

Înfăşură capătul frânghiei în jurul centurii, apoi se aplecă, îl ridică pe 
Johnny, îl duse la marginea miaştinii şi acolo îl aruncă. Danezul ateriza 
pleoscăind într-o băltoacă mocirloasă. | se scufundară întâi picioarele în nămol. 
Se zbătu în van, dând din mâini şi strigând după ajutor. 

Butler desfăcu capătul frânghiei din jurul centurii, o ţinu strâns şi, pentru 
un moment, scufundarea lui Johnny în mocirlă încetă. Apoi mai desfăcu o 
bucată de frânghie. Johnny se scufundă până în talie în noroiul gâlgâitor, apoi 
până la piept. Începu să urle cerşind milă. Butler desfăcu funia şi noroiul îi 
acoperi umerii. Braţele îi erau prinse în clisă. Doar gâtul si faţa îngrozită i se 


mai vedeau. 


La aeroportul Kastrup, într-un spaţiu izolat al complexului, Tweed, 
Newman şi Cardon se îmbarcau în micul avion Piper Archer. Păşiră mai întâi pe 
o aripă, apoi intrară pe o uşă asemănătoare cu cea a unei maşini. 

Interiorul îi aminti lui Tweed de un automobil. În faţă erau două locuri: al 
pilotului şi altul în dreapta pe care se aşeză el. În spate mai erau două scaune 
pe care le ocupară Newman şi Cardon. Stăteau cu gentile în poală. Tweed îl 


privi peste umăr pe Newman. 


— Avionul ăsta, Bob, are o singură elice, îl tachina el. 

— Chiar de-ar fi să zburăm spre lutlanda numai cu o singură aripă şi o 
rugăciune, şi tot e O.K. pentru mine, zise Newman. Numai să ajungem repede. 

— Aşa e, spuse Tweed. 

După ce-şi puseră centurile, pilotul porni motorul. Era un ger teribil, dar, 
din fericire, purtau cu toţii paltoane groase. Cerul era senin. Avionul porni, 
părăsi solul şi se înălţă. 

— Zburăm spre Esbjerg la o altitudine maximă de trei mii de picioare, îi 
spuse pilotul lui Tweed. Buletinul meteo anunţă vreme bună în toată ţara, aşa 
că veţi avea o vedere unică a Danemarcei. 

— Dar la noapte? îl întreabă Tweed. 

— O schimbare considerabilă a vremii - în special în lutlanda. O să fie 
ceaţă groasă de-a lungul întregii coaste. Sper că n-aveţi de gând să vă bucuraţi 
de o călătorie pe mare? 

— Niciodată nu mă bucur de călătoriile pe mare, răspunse Tweed cu 
vehemenţă. 

Zburau deasupra insulei Sjaelland, pe care se află Copenhaga. Privind în 
jos, Tweed văzu că pilotul avusese dreptate. De la acea înălţime, putea vedea 
chiar şi oamenii mergând ca nişte puncte minuscule. Mulţi turişti n-au văzut 
niciodată o asemenea panoramă. Dealuri rotunjite acoperite de ierburi, unele 
acoperite de păduri. Lacul izolat care strălucea ca un imens safir. Casele 
cochete cu un singur etaj, ascunse printre copaci la marginea drumurilor 
şerpuite. Parcă zburau deasupra paradisului. 

— Ne îndreptăm spre vest? îl întreabă Tweed pe pilot. 

— Nu acum. Deocamdată, avem ruta nord-vest, trecem peste regiunea 
Farum de-acolo, după aceea o luăm spre sud şi abia apoi ne îndreptăm spre 
vest. 

Zburară deasupra unei mări sclipitoare despre care pilotul le spuse că 
era Store Belt. Vasele care se îndreptau spre nord şi spre sud se vedeau 
extrem de clar, lăsând dâre albe de spumă în urma lor. Depăşiră o altă insulă 
mare - Funen apoi o fâşie îngustă de mare şi din nou apăru pământul. Pilotul 
anunţă că se aflau deasupra lutlandei. 

— Slavă Domnului, spuse Newman. De îndată ce coborâm, închiriez o 
maşină de la Avis. Au o sucursală în Esbjerg. Apoi pornesc imediat spre sud să-l 
găsesc pe Marler. Vreau să ştiu dacă a făcut ceva. 


— Bine, spuse Tweed. Ai numărul de telefon de la hotelul meu. Ai şi 
numărul lui Anton Norlin. Insist să mă ţii în permanenţă la curent. E un ordin. 

Newman înţelese că Tweed era la fel de îngrijorat de soarta Paulei ca şi 
el. Cercetând peisajul, reuşise să-şi mai alunge gândurile de la această 
extremă îngrijorare. Dar vor fi oare capabili s-o găsească pe Paula la timp? 


Marler îl căută pe Butler. Trecu prin Tinglev şi o luă pe drumul pe care îl 
lăsase mai devreme. Când intră pe drumeag şi depăşi pâlcul de copaci, o 
extraordinară apariţie se profila în faţa ochilor săi. Opri maşina şi cobori. 

Butler trăgea afară din miaştină un om uscăţiv, care atârna de o funie. 
Apariţia era acoperită de nămol până la gât. Butler se opinti o dată şi-l scoase 
afară pe pământul solid. Strânse funia şi se întoarse spre Marler. 

— L-am făcut să vorbească. Mai avea puţin şi se îneca, ticălos nebun. 

— Ştie unde e? întrebă Marler repede. 

— Nu, dar ne spune unde l-a lăsat pe doctorul Hyde, nu Johnny? întrebă 
el adresându-se mumiei îmbibate care zăcea pe pământ. 

— Da... Îţi spun, pentru numele lui Dumnezeu... 

— Scoate-ţi naibii hainele alea, îl repezi Butler. Am nişte haine pe care ţi 
le poţi pune. Cam mari, dar sunt curate. 

Butler alergă spre Volvo şi se întoarse cu o pereche de pantaloni, o 
cămaşă de flanel şi o geacă. I le aruncă lui Clausen împreună cu o cutie de 
şerveţele. Danezul se ridică în picioare privindu-şi mâinile pline de noroi. 

— Curăţă-te cât poţi de repede şi puneţi hainele. Ai două minute. Butler 
agită Walther-ul spre el. Clausen, tremurând în vântul rece, se schimbă rapid. 
Butler strânse hainele de pe jos, le împături şi le aruncă în miaştină. Apoi 
scoase o hartă. 

— Acum arată prietenului meu, unde l-ai lăsat pe doctorul Hyde. 

— Aici, indică Clausen cu un deget tremurător. Butler însemnă punctul cu 
o cruce. În mijlocul câmpului, continuă el. Ceva mai departe, pe drum, era 
parcat un Renault verde. Pasagerul meu a rămas în acelaşi loc, nemişcat, până 
ce m-am îndepărtat suficient spre Tunder. Apoi, în oglinda retrovizoare, l-am 
văzut îndreptându-se spre Renault; la volan era un şofer. 

— Bravo, Johnny, spuse Butler ironic, în timp ce Clausen se ştergea cu 
şerveţele pe gât. Dar ţi-a luat ceva timp. 

— Cât pe ce să mă omori. Câteva secunde şi m-ar fi înghiţit cu totul 


blestemata aia de miaştină. 

— Într-adevăr, îl asigură Butler. 

Ca de obicei, laconic, se mişca mai repede decât vorbea. Îl atinse pe 
danez într-o parte a capului cu ţeava pistolului. Clausen îngheţă. Butler vorbi 
abătut. 

— Încă ceva. Nu spui nimănui ce s-a întâmplat aici. Nimănui. Timp de trei 
săptămâni. Avem oameni de încredere în zonă. Cum am auzit că ai scăpat un 
cuvânt greşit, mă întorc. Şi ai să primeşti un glonţ în ceafă. 

— Banii... Începu Clausen. 

— Oh, ai să-i primeşti la sfârşitul celor trei săptămâni. Dacă mai rămâi în 
viaţă. După ce plecăm noi, mai rămâi aici cinci minute. După aceea te duci 
acasă. Hainele astea îţi sunt mari. Eşti încă murdar pe faţă şi pe gât, şi 
Dumnezeu mai ştie pe unde. Vei povesti că ai fost pe aici cu o fată. Erai beat şi 
ai căzut în mlaştină. Atâta tot. 

Butler scoase sticla de gin pe care o folosise mai devreme. Turnă puţin 
pe pieptul gecii lui Clausen. 

— Şi, Johnny, să nu umbli cu gânduri necinstite, îl avertiză Butler 
ameninţător. S-ar putea să fie şi ultimele tale gânduri... 

Îl urmă pe Marler şi se urcă la volanul Volvoului, pornind încet în timp ce 
Marler ieşi în şosea. Se apropiau de periferia oraşului Tiinder, când Marler îi 
semnaliza să oprească lângă drum, în câmp. 

Butler cobori şi se aşeză în faţă, lângă Marler, care condusese repede, iar 
acum vorbea repede. 

— Lasă-mă să mă uit pe hartă unde ai însemnat cu o cruce locul în care 
Johnny al tău l-a lăsat pe doctorul Hyde. Doar am zărit-o peste umărul tău. 

— Interesant, comentă el. Am mers prin Hojer cu maşina şi am luat-o 
spre nord. M-am orientat apoi spre vest într-o intersecţie pustie. Johnny l-a 
părăsit pe Hyde aproape de aceeaşi intersecţie. N-am observat nimic. Să ne 
întoarcem la camera închiriată din Tünder în caz că a sosit vreun mesaj. Sper 


că Paula e încă teafără... 

— Doarme, llena. Asta e bine. Putem face acum pregătirile finale. 

— Să aduc ligheanul cu apă caldă? 

— Nu încă! Hyde părea mânios. Am să-ţi spun ce să faci când o să fie 
cazul. Mai curăţă o dată podeaua cu aspiratorul ăla. A intrat nisip de afară. 

Paula, întinsă pe canapea, avea ochii închişi, dar nu dormea. Îşi impusese 
relaxarea întregului corp pentru a nu da semne că era deplin conştientă. Era o 
experienţă oribilă să asculte fără să vadă. Imaginaţia i-o lua înainte. 

Auzi zgomotul înfundat al aspiratorului, pe care llena îl mânuia 
supunându-se ordinului lui Hyde. Auzi apoi declicul genţii lui Hyde. Îşi înşira 
instrumentele în ordinea cuvenită. 

Deschise ochii chiar înainte de a auzi cheia întorcându-se în uşa din capul 
scărilor. Între scări şi uşă era o platformă de lemn cu o balustradă. 

De afară răzbătea o lumină palidă. Vântul bătea şi, în timp ce Hyde 
aranja instrumentele, se auzi un zgomot. Oblonul căzuse din nou. Când 
intraseră, aprinseseră tubul fluorescent şi îi venea greu să-şi ţină ochii închişi. 
Hyde înjură dezgustat. 

— Vacă idioată! N-ai fixat încă porcăria aia de oblon? Trebuie să fac totul 
singur? 

Paulei îi trecu vag prin minte că Hyde uitase că Starmberg fusese acela 
care încercase să închidă nu de mult oblonul. În timp ce aspiratorul continua să 
funcţioneze, auzi scârţâitul scaunului pe podea. Hyde se urcase pe el. 

— Mâinile alea îngălate ale tale, zise Hyde în timp ce Paula auzi iar 
scaunul pârâind sub greutatea omului care se urcase pe el. 

„Om? gândi Paula. E o eroare. Hyde e un monstru!” 

După ce Hyde trase oblonul, se auzi un alt zgomot - scrâşnetul metalului 
când încercă să-l închidă. Nu mai putea suporta să asculte fără să vadă. 
Strânse din dinţi, auzi scaunul împins la locul său lângă perete. 

Bâzâitul aspiratorului încetă. Se lăsă o linişte amenințătoare. Nu mai auzi 
nimic câteva secunde. Apoi Hyde vorbi. 

— la obiectul ăla de acolo. Pregăteşte vasul cu apă fierbinte. Trebuie 
fiartă bine ca să sterilizez instrumentele. 

Se auziră pe scări paşii greoi ai Ilenei. Uşa se deschise şi se închise la loc. 
Era acum singură cu Hyde. Degetele lui subţiri ca nişte gheare o apucară de un 
braţ scuturând-o cu putere. Deschise încet ochii. Hyde îi zâmbea. 

— După cum vei vedea, domnişoară Grey, masa de operaţie este gata. N- 


ai de ce să te temi. Am să-ţi fac o injecție care să te adoarmă. Apoi am să te 
transport pe masă... 


Cu Butler pe urmele sale la volanul Volvoului, Marler se îndreptă în viteză 
spre Tunder. Cerul se acoperise cu nori întunecaţi goniţi de vânt. Când intră în 
oraş, reduse viteza şi se îndreptă spre strada pe care locuia temporar. 

Spre surprinderea sa, văzu un BMW gri, parcat pe partea opusă a străzii, 
chiar în faţa intrării la casa sa. Apoi îl văzu pe Newman care fuma o ţigară şi se 
foia în sus şi-n jos cu evidentă nerăbdare. A doua surpriză o avu în clipa în care 
deschise uşa din dreapta şi se aşeză lângă el. 

— Nu întrerupe motorul, spuse repede Newman. 

— Dacă spui, replică Marler calm. 

— Ai dat de vreo urmă? îl întrebă Newman. 

Butler, care coborâse din maşină, se apropiase să asculte aplecat peste 
geamul deschis. 

— Nu încă, recunoscu Marler cu părere de rău. Dar am aflat unde l-a lăsat 
şoferul pe Hyde, adăugă el repede. 

Figura lui Newman era întunecată. Părea a fi gata să explodeze. 

— Departe de aici? Spune repede. 

Pe scurt, Marler repetă informaţia pe care i-o smulsese Butler lui Johnny 
Clausen. Îi explică, de asemenea, că vizitase zona cu o noapte înainte, când 
ieşise cu maşina din Hoger. Butler scoase harta şi îi arătă lui Newman crucea 
care marca locul. 

— Lasă-ţi maşina aici, îi ordonă Newman lui Marler. O să mergem cu 
maşina mea. Îl privi pe Butler. Tu vii după noi cu Volvo. Haideţi. Fiecare minut 
poate conta. Se opri pe jumătate ieşit din maşină. Aveţi amândoi arme? 

— Da, spuse Butler, şi-şi bătu şoldul. Un Walther. 

— Şi geanta aia din spate, de pe podea, conţine arma mea Armalite, îl 
informă Marler. 


— la-o cu tine. Şi mai bine... opreşte motorul... 


Marler şedea lângă Newman. leşiră în grabă din Tunder. Newman arătă 
cu capul spre parbrizul care se acoperea cu nisip fin. 
— Tunder e o bijuterie. Când veneam pe drumul de coastă din sudul 


lutlandei a fost iad curat. Doamne, ce pustietate! Ca blestematele câmpuri din 


Macbeth. Nişte tufişuri mizerabile. Nimic decât nisip şi smocuri de buruieni. Şi 
apoi vântul care spulbera nenorocitul ăla de nisip tot timpul. E un coşmar. 

— Am descoperit cele douăzeci şi opt de bungalouri în spatele unei 
coline. Într-o zonă îndepărtată lângă mare, ascunse după dunele de nisip. Este 
exact în zona marcată pe harta fotografiată şi adusă de Cardon de la Lop Nor. 
Unde e Cardon? Dar Tweed? întrebă Marler. 

— Cardon îşi face treaba. Tweed s-a oprit la nişte tabere militare, păzite 
cu grijă, din sudul Esbjergului. Crede că vapoarele Stealth apar în noaptea asta. 
Dar Paula este prioritatea noastră. 

— De acord. 

Marler rămase tăcut un timp, simțind furia şi sentimentul de neputinţă al 
lui Newman. Când ajunseră la nord de Hoger, Newman sparse tăcerea. Se 
apropiau de intersecţia de unde Marler o luase la întâmplare spre vest, către 
mare. 

— Trebuie să te fi învârtit pe aici mult, căutând. Eşti sigur că n-ai văzut 
nici un loc unde ar putea fi ţinută Paula? Ceva ciudat care să-ţi fi atras atenţia? 

Marler îşi pocni degetele. Cuvintele lui Newman îl făcură să-şi 
amintească. Tot el îi era călăuză. 

— Încetineşte, ne apropiem de un drum lateral pe stânga. Nu e departe 
de drum, doar să-l nimereşti... 

— De ce? 

— Nu mai pune întrebări prosteşti. Încetineşte. Întoarce aici la stânga, se 
răsti Marler. 

Newman răsuci volanul şi-şi continuă drumul. Marler se aplecă în faţă ca 
să vadă mai bine, în timp ce ştergătoarele se balansau nebuneşte măturând 
nisipul. 

— O casă îndepărtată. Destul de mare, dar am crezut că e părăsită. 
Lumina era cam ca şi acum. Din ce în ce mai slabă. După ce am trecut de uşa 
de la intrare, cam la douăzeci de iarzi, am zărit o lumină la fereastra de la 
demisol. Se întuneca treptat. Credeam că mi-am imaginat doar. Însă sunt sigur 
că am văzut-o. Acolo e. Pregăteşte-te să ieşi de pe drum şi s-o iei pe nisip când 
îţi spun eu. Şi nu mai întreba de ce! 

— Un Renault verde? Aia era maşina care se afla oprită pe drum, unde l-a 
lăsat şoferul pe Hyde? 

— Un Renault verde, da. 


— Uite un şopron acolo în spate, care ar putea servi drept garaj... 


— la-o prin nisip. Acum! 


După ce o trezi pe Paula, Hyde reveni la masa de operaţie şi luă o 
seringă de pe tava emailată pe care instrumentele stăteau corect aliniate. Nu 
se grăbea. Nu e bine să te grăbeşti cu astfel de lucruri. 

În spatele lui, Paula îşi scoase mâinile din curele. Muncise ore în şir ca să 
obţină libertatea mişcărilor. Odată ce avu mâinile libere, desfăcu curelele de la 
glezne. În timpul când rămăsese singură îşi mişcase picioarele anchilozate, îşi 
încordase genunchii, îşi flexionase mijlocul şi-şi dezmorţise degetele lovindu-le 
între ele. 

O vor ţine picioarele? Tava emailată a lui Hyde era la celălalt capăt al 
unei mese lungi. Îşi lăsase repede picioarele jos pe podeaua de lemn. Va fi un 
duel unu la unu, dar numai până ce llena, oroarea bovină, se va întoarce. 

Se simţea nesigură, dar se strădui să ajungă la capătul mesei. În acel 
moment Hyde se întoarse cu seringa în mână şi o văzu. Ochii i se holbară de 
surpriză, apoi de o furie dementă. Se îndreptă spre ea, iar ea rămase în 
aşteptare. Când era destul de aproape îşi mişcă picioarele spre cealaltă parte a 
mesei - exista o barieră între ei acum. În timp ce el porni după ea, apucă cu 
mâna dreaptă un scalpel. Un moment mai târziu era lângă ea. Cu cealaltă 
mână apucă un pahar mic ce conţinea un lichid albastru. Îl aruncă conţinutul în 
faţă. El se opri orbit şi-şi ridică mâna stângă spre ochelari. Încă instabilă, Paula 
se aplecă înainte. Îşi amintise din nou de ceea ce învățase de la Butler, la 
cursul de antrenament, şi ţinti scalpelul într-un punct dintre coastele lui. Lovi şi 
alunecă. Împinse cu toată forţa şi simţi că lama ascuţită se scufundă prin 
materialul hainei mai departe. 

„Intră asemeni cuţitului în unt”, gândi ea cu răutate. Nici milă pentru 
ticălosul ăsta. Apăsă adânc scalpelul, îi dădu drumul şi se trase deoparte. 

Faţa lui Hyde, care rămăsese în picioare, exprima pe rând stupefacţie, 
uimire, teamă. Mâna în care ţinea seringa se lovi uşor de masă şi scăpă 
instrumentul cu acul său mortal. O pată roşie se lăţi pe haina albă în locul unde 
pătrunsese tăişul. Urcă două scări, apoi se prăbuşi brusc, cu faţa în jos, pe 
podea. 

Se zvârcoli, întorcându-se pe spate, lovi podeaua cu picioarele, apoi 


rămase nemişcat şi scoase un geamăt adânc de durere. 


Paula, cu o figură extrem de crudă - cum n-o văzuse nimeni vreodată - 
ridică seringa. llena se va întoarce în curând cu vasul cu apă fiartă. Paula nu 
era sigură că i-ar face faţă femeii masive. Şi îndată ce-ar fi intrat la demisol, l- 
ar fi văzut pe Hyde zăcând pe podea. 

Urcă scara şi rămase pe platformă. Puterile îi reveneau treptat. Ţinea 
seringa pregătită şi se ruga. Atunci auzi cheia introdusă în broască, dar nu se 


răsuci. În hol, cineva bătea în uşa de la intrare. 


După ce sună şi nu auzi pe nimeni înăuntru, Newman bătu cu pumnul în 
uşa grea de la intrare. În garajul improvizat din spatele casei, găsiră un Renault 
verde. Acesta era locul. Auzi zgomotul unui grilaj care se deschide şi o cheie se 
răsuci în broască. Când uşa se deschise încet, schiţă un zâmbet. 

O femeie bondoacă cu trăsături slave, cu păr foarte scurt şi purtând o 
haină albă se ivi în deschizătura uşii. Tinea în mână un Mauser cu ţeava lungă, 
îndreptat chiar spre stomacul lui. Newman se încruntă şi ridică mâinile. 

— Nu-i nevoie de ăla. M-am rătăcit. 

Se dădu încet înapoi, pas cu pas. Ea îl urmă. 

— Cum ai ajuns aici? 

Ţeava pistolului se ridică şi apăru din spatele uşii odată cu mâna groasă 
care îl ţinea. Ascuns într-o parte a casei, Marler o izbi cu ţeava de la Armalite, 
cu o forţă sălbatică, peste încheietură. Ea scăpă arma şi răcni ca un animal. 
Retrăgându-se spre interior, scoase cu cealaltă mână un pumnal lung cu două 
tăişuri. ÎI ţinu în faţa ei în timp ce mergea de-a-ndărătelea urmată de Newman. 

— Unde e fata? se răsti el. 

— Fata moare dacă intri... 

Newman continuă să înainteze, urmat de Marler şi de Butler. Ea ajunse la 
uşa de la demisol. În ciuda loviturii pe care o primise, întoarse cheia cu mâna 
dreaptă şi intră cu spatele pe platforma de lemn. 

O văzu pe Paula şi începu să agite cuțitul uriaş dintr-o parte în alta. Două 
lucruri se întâmplară în acelaşi moment. Paula înfipse acul în încheietura solidă 
şi descarcă seringa. Piciorul drept a lui Newman zvâcni şi o lovi în stomac. Era 
ca şi când ar fi lovit un trunchi de copac, dar llena se clătină spre balustradă. 
Lemnul refuză să suporte greutatea trupului. Cu seringa în mână şi cu ochii 
bulbucaţi, căzu pe spate pe podea de la o înălţime de zece picioare. Corpul ei 
obez rămase nemişcat, cu capul răsucit nefiresc într-o parte. 


— Oh, îţi mulţumesc, Doamne! 

Paula se aruncă în braţele lui Newman. El o strânse cu putere şi o sărută, 
în timp ce Paula se lipi de el, apoi se desprinse. Butler, cu pistolul în mână, 
alergă să cerceteze restul casei la etaj. Marler verifică parterul. 

— Doamne, trebuie să mă spăl, zise Paula. 

— Încearcă în spate, la bucătărie, o sfătui Marler care se întoarse din 
scurtul său rond. E o chiuvetă acolo. 

După ce ea plecă, Newman şi Marler coborâră scările la demisol. 
Newman luă pulsul Ilenei. Nimic. Se uită la Mariei 

— E moartă. Şi-a rupt gâtul în cădere. 

— Obiectul ăsta-i viu, comunică Marler arătând spre Hyde. Tu ce zici? 

— Dacă apare în faţa unui tribunal va primi X număr de ani. Apoi vreun 
dobitoc va depune mărturie că-i nevinovat şi va fi eliberat. Eu nu sunt de acord. 

— Nici eu. 

Îşi trase mânecile peste palme ca să nu lase amprente, apoi îl urcă pe 
masă. Hyde ţipă de durere când Marler îl obligă să stea pe genunchi. 
Preţioasele sale scalpele erau împrăştiate în jurul său. 

— O să i se scurgă tot sângele până o să fie găsit, comentă Newman. 

— De aceea l-am şi aşezat aşa, răspunse Marler. 


Paula se răcori sub robinetul cu apă rece. Butler îi găsise geanta 
aruncată pe o canapea în camera din faţă. Spre surpriza ei, conţinutul era 
intact. Inclusiv Browning-ul 32. 

— Nu mai e nimeni şi nimic prin casă. Mai puţin o lampă cu gaz în 
camera din faţă. 

Newman dispăru într-acolo. Închise uşa şi sparse lampa pe podeaua de 
lemn, apoi ieşi în hol şi închise uşa la loc. 

Paula ieşise afară şi respira cu nesaţ aerul curat. Apoi se opri. Vântul 
încetase dintr-odată. La căderea nopţii aerul era neclintit. Nu mai era furtună 
de nisip. Numai o tăcere nefirească. Paula se opri, ţinându-şi respiraţia din 
cauza a ceea ce văzuse strecurându-se din mare. O ceaţă densă. Devenind tot 


mai densă cu fiecare clipă. 

— A fost un pic agasant, îi spuse doctorul Wand lui Starmberg care se 
afla la volanul limuzinei. Îl luase pe Wand de la aeroportul din Esbjerg. 

— Am fost ţinuţi în aer în timp ce o caricatură de avion a avut întâietate 
la aterizare. Cred că s-au rătăcit şi voiau să coboare înaintea noastră. 

Cei doi bărbaţi erau într-o limuzină cu geamurile fumurii. Wand nu bănuia 
că inspectorul Nielsen îi telefonase controlorului de zbor de la Esbjerg. 

— Când o să apară un avion Piper cu denumirea Kalundborg, fii bun şi 
acordă-i prioritate la aterizare înaintea tuturor celorlalte avioane, îi ceruse el. 

— Am înţeles, răspunsese coordonatorul de zbor. 

Mai devreme, Nielsen aranjase la aeroportul Kastrup, ca decolarea lui 
Lear să mai întârzie un timp. Ghicise că Tweed va dori să ajungă primul. 
Nielsen avea să rămână în birou toată noaptea dacă era nevoie... cel puţin, 
până ce avea să comunice cu Tweed. 

Starmberg purta uniforma sa de şofer şi ochelari negri. Trecură de 
Esbjerg şi se îndreptară pe ruta 11 sud. Mergeau în lutlanda de Sud pe un drum 
direct. Wand complet relaxat îl privi pe Starmberg. 

— În noaptea asta vin două nave Stealth - un vas puternic cu proiectile 
deschide drumul şi Yenan, vasul mai mic, îl urmează. Toţi agenţii de frunte sunt 
la bordul lui Yenan. 

— De ce? întrebă Starmberg. Wand oftă. 

— lar mi se pun întrebări care ştii că îmi displac... 

— Scuzele mele sincere... 

— Trebuie doar să taci şi vei afla răspunsul la întrebări. Vasul din 
avangardă, Mao lll, are ca scop principal protejarea lui Yenan. Sunt agenţi şi pe 
Mao III dar sunt mai puţin importanţi. Sunt fericit să pot spune că, îndată ce 
echipa de pe Yenan va fi debarcat şi ocupat bungalourile, întregul meu aparat 
european va fi amplasat la locul său. 

— Destul de satisfăcător. Ai plănuit aşa de bine totul, răspunse 
Starmberg cu entuziasmul lui slugarnic. 

Wand prefera subordonați buni care să se uite în sus la el. 

— Totul e gata acum în lutlanda pentru primirea lor, adăugă şoferul. 

— Fii bun şi asigură-mă că escortele sunt pe poziţie. 


— Douăzeci de oameni înarmaţi sunt deja ascunşi în spatele dunelor. 


— Şi bărcile pneumatice, sper, au fost plasate în locuri strategice? Mao şi 
Yenan vor trebui să rămână în larg când agenţii vor fi debarcaţi pe plajă. 

— Bărcile sunt ascunse în spatele dunelor. Au fost aduse acum o oră cu 
camioanele. 

Un timp se lăsă linişte. Starmberg se concentra asupra drumului spre 
sud. Wand părea cufundat într-una din transele sale. Ajunseseră în pustietăţile 
din sudul lutlandei. Vântul stârnea o veritabilă furtună de nisip fin azvârlindu-l 
peste parbriz. Starmberg porni ştergătoarele la viteză maximă, dar, cu toate 
acestea, o peliculă de nisip acoperea în continuare geamul. 

— Sper că ai verificat buletinul meteo? întrebă brusc Wand. 

— În amurg, vântul se domoleşte. Apoi se lasă ceaţă foarte groasă de-a 
lungul coastei. 

— Suntem în amurg... 

Wand tocmai făcuse remarca şi vântul se opri. Câteva minute mai târziu, 
privind spre mare, văzu în penumbră un abur gros ce ieşea din apă. Gura i se 
strâmbă într-un zâmbet de plăcere. 

— Nu m-ai întrebat despre bunul nostru amic Tweed. 

— Nu vă place să pun întrebări, îi aminti respectuos Starmberg. 

— Bine. Foarte bine, într-adevăr. S-ar putea să-ţi facă plăcere să ştii că 
urmează să primească o amintire de la răsfăţata sa domnişoară Grey. Adică 
braţul ei retezat. Asta o să-l zdrobească definitiv. 

— O plăcere pentru el, sunt sigur, remarcă cu răutate Starmberg. 
Aproape am ajuns la bungalouri. În cel care va fi cartierul general a fost instalat 
un transmiţător puternic. 

— Nădăjduiam asta. E mijlocul meu de comunicare cu Mao III... Amândoi 
bărbaţii erau atât de preocupaţi de planurile lor, încât nici nu se uitau în urmă. 
Dar, chiar dacă ar fi făcut-o, era puţin probabil că ar fi văzut Ford-ul Sierra care 
îi urmărise tot drumul de la aeroport. La volan, Philip Cardon redusese viteza. 
Conducea, ca de obicei, cu mare pricepere, doar cu poziţiile aprinse. 


Când Piper Archer se afla în aer, la puţin timp după decolarea de pe 
Kastrup, Tweed ceruse - la sugestia lui Cardon - pilotului să-i transmită un 
mesaj prin radio lui Nielsen. 

Pilotul ridicase imediat receptorul şi stabilise legătura cu Nielsen pe 


frecvenţa stabilită anterior. Ceru o maşină neînregistrată, echipată cu un 


transmiţător puternic, care să-i aştepte la sosire, la Esbjerg. Ca de obicei, 
inspectorul Nielsen răspunse prompt. 

După ce aterizaseră, şeful securităţii îi condusese pe cei trei pasageri la 
două maşini parcate într-un loc izolat. Una dintre maşini era un Ford Sierra uzat 
şi stropit cu noroi. 

— Asta are transmiţător, îi informă şeful securităţii. E pe frecvenţa 
potrivită, iar pe bucata asta de hârtie se află înscrise coordonatele pentru a lua 
legătura cu cineva numit Anton Norlin. 

— Asta e a mea, spuse Cardon. 

Aşteptase la aeroport până ce aterizase Lear-ul lui Wand. Nielsen îi 
comunicase lui Tweed, în timpul zborului, prin radio, stratagema prin care 
întârziase Lear-ul. Aşa că la sosirea lui Wand, Cardon era la volanul Fordului 
său ponosit. Îl privise cu cinism pe bărbatul masiv, cu mersul agale, care 
urcase în limuzină pe uşa pe care i-o deschisese şoferul. 

„Ştiu că tu eşti peştele cel mare!” gândise Cardon. 

Mai târziu, conducând în lutlanda de Sud, avusese impresia că se 
apropiase prea mult. Încetinise în timp ce furtuna de nisip îl saltă din toate 
părţile. 

Limuzina din faţă o luă spre vest, către mare, îndreptându-se către un şir 
de dune. Cardon opri. Se apropie de dune pe jos şi descoperi în spatele loro 
colonie de căsuțe. Limuzina era parcată în faţa uneia dintre ele, unde o antenă 
înaltă se ridica automat. 

Se întoarse imediat la Ford, se aşeză în spatele volanului şi luă 
receptorul. 


Mai devreme, părăsind aeroportul Esbjerg însoţiţi de ofiţerul de 
securitate, Tweed şi Newman urcaseră într-un Opel Omega ale cărui uşi din 
spate fuseseră deschise de un şofer îmbrăcat în haine civile. 

— Înţeleg că trebuie să vă conduc la Anton Norlin, în tabăra militară, 
spuse el întorcându-se. 

— Nu încă, răspunse Tweed. Mai întâi, poţi să-l laşi pe prietenul meu la 
centrul de închiriere a maşinilor, Avis, de aici din oraş? Trebuie să ajungă 
urgent undeva. Apoi trebuie să merg în port ca să văd un vas care mă aşteaptă 
acolo. 

— Întâi, Avis, apoi portul, apoi Anton Norlin, recapitula şoferul. 


După ce-l lăsă pe Newman în faţă la Avis, porni mai departe cu Tweed. 

Oraşul era plăcut, aglomerat, dar nu exagerat. Când ajunseră în port, în 
Byparken, şoferul arătă spre un turn crenelat din cărămizi roşii. Portul era plin 
de nave de pescuit. Tweed cobori şi zări o barcă mare cu motor, cu o cabină 
spațioasă, pe care flutura pavilionul de comerţ englez. Aplecat, împotrivindu-se 
vântului, Tweed se grăbi de-a lungul cheiului. Valurile se izbeau de dig, o 
pădure de catarge se bălăbănea ameţitor. 

Pe pasarela care ducea la şalupă - slavă Domnului că avea balustradă pe 
ambele părţi - Tweed fu întâmpinat de un bărbat înalt de vreo treizeci de ani. 
Era îmbrăcat într-un pulover alb pe gât şi pantaloni bleumarin, impecabili, iar 
pe cap, aşezată într-o parte, avea o şapcă de marinar. 

— Sunt Tweed. 

— Dave Lane. Bun venit la bord. 

Cu gura strânsă, Tweed cobori scândura de trecere care tot urca şi 
cobora, ţinându-se de balustradă. Lane îl însoţi spre un salon confortabil, 
închise uşa, apoi se întoarse spre vizitator. 

— Actele de identitate, vă rog, domnule. Regulamentul... 

Tweed scoase paşaportul, evitând cu grijă să se uite afară pe fereastră. 
Lane examina actul cu atenţie, apoi i-l restitui. 

— Vreţi să luaţi legătura cu comandantul Wilson? 

— Unde e acum Minotaur-ul? întrebă Tweed repede. 

— În larg, făcu Lane un semn cu mâna spre marea deschisă. Patrulează 
pe lângă coasta lutlandei de Sud. Se aşeză în faţa unui transmiţător acoperit de 
o draperie grea. Legătura radio s-ar putea să fie un pic mai proastă. Dar 
încercăm, nu? 

Un minut mai târziu, îi întinse receptorul lui Tweed care se aşeză pe 
scaun în locul lui Lane. 

— Aici, Tweed. Repet. Aici, Tweed... 

— Te aud pentru prima oară. Aici e Tug Wilson. Ne-am întâlnit în treacăt 
la Amiralitate acum doi ani. Te rețin bine. Câte ţinte aşteptăm? 

Prin „ţinte” înţelegea navele Stealth. Tweed îşi aminti faţa bătută de 
vânturi a lui Tug, care acum vorbea prudent - vorbeau pe o linie deschisă. 

— N-am idee, se confesa Tweed. 

— Sunt înarmaţi? 


— Nici asta nu ştiu. 


— Eşti o mină de informaţii, chicoti Wilson. Nu era nici un parazit; 
comunicarea era clară. 

— Dar înţeleg că tu eşti cel care mi-a trimis cadoul de Crăciun. E 
deosebit. Mulţumirile mele. 

— Va trebui să ţinem legătura de-acum încolo de la o bază terestră, îl 
anunţă Tweed. Se poate ca ei să aibă un echipament excelent. Sunt sigur chiar. 

— Cere-i amănunte lui Lane. Dă-mi-l, te rog. Încântat să te am la bord... 

Tweed înapoie receptorul lui Dave Lane, merse încet spre alt scaun şi se 
aşeză. Şalupa se clătina din plin şi nu avusese inspiraţia să ia un Dramamine. 
Deşi îi era din ce în ce mai greață, Tweed se simţi liniştit: Tug Wilson era un om 
de încredere. Ceea ce spusese în final - încântat să te am la bord - era un mare 
compliment, care venea din partea unui dur comandant din marina militară. 
Privi din întâmplare în sus tocmai când şalupa se aplecă spre apă. Abia îşi 
desprinse ochii de pe geam când un val uriaş se rostogoli spre port. Tweed 
mulţumi cerului că nu era la bordul Minotaurului. Dar senzaţia aceea de 
relaxare de mai înainte dispăru îndată ce se gândi din nou la Paula. Îl cuprinse 
o tristeţe profundă. Lane terminase de vorbit cu Wilson. Notă repede ceva peo 
hârtie, pe care o împături şi i-o dădu lui Tweed. 

— E strict secret. E frecvenţa pe care puteţi contacta Minotaur-ul şi 
numele codificat. După cum veţi vedea, se schimbă din trei în trei ore. 

— Apreciez excelenta securitate. Vei şti doar dumneata că am folosit un 
transmiţător de la o bază militară. Una specială. Şi acum, presupun că te întorci 
la Minotaur? 

— N-aveti grijă, râse el ştrengăreşte. Comandantul a fost de acord să 
părăsesc imediat portul dacă asta vă convine. O iau în josul coastei spre 
lutlanda de Sud. Credeţi că o să fie un scandal? întrebă el cu nerăbdare. 

— Cred că astăzi va avea loc cel mai cumplit şi mai ciudat duel din câte 


au avut loc vreodată. 

— Mergem în nord să investigăm colonia de bungalouri fantomă pe care 
ai descoperit-o, hotărî Newman. 


— E bine să mergem. Ştiu unde se află, rosti Marler tărăgănat. 

— Paula, o sfătui el, luând-o de umeri, cred că ar trebui să te duci la 
Tunder şi să te odihneşti după toate astea prin care ai trecut... 

Se îndepărtaseră de casa morţii, lăsându-i în urmă pe llena şi pe infamul 
doctor Hyde. Când ajunseră la şosea şi casa dispăru în ceaţă, Newman opri 
BMW-ul. Paula şedea în dreapta lui. 

Marler şi Butler îi urmaseră, fiecare în maşina sa. Acum stăteau cu toţii în 
picioare lângă BMW. Timp de zece minute, Paula se plimbă în sus şi-n jos pe 
marginea drumului, mişcându-şi membrele şi încercând să le aducă la normal. 
Trebuia să-şi revină şi fizic, dar şi psihic. Îi îndepărtă uşor braţul lui Newman. 

— Crezi că ai să mă urci în pat tocmai când momentul culminant e atât 
de aproape? Îţi apreciez grija pentru mine, dar rămân cu voi. 

— S-ar putea ca Newman să aibă dreptate, insinua Marler. Paula se 
înfurie. 

— Mai bine lăsaţi-o baltă. Se opri, cu mâinile în şolduri, cu privirile 
sticlind. Lăsaţi-o baltă, am spus! 

Butler, care vorbea rar, de parcă l-ar fi costat bani cuvintele, interveni: 

— Doamna are dreptate. N-aţi auzit că n-are rost s-o trataţi ca pe un 
invalid? 

— Şi aş vrea din tot sufletul să găsim o modalitate de a-i transmite lui 
Tweed că mă simt bine. 

— Comunicaţiile nu sunt punctul forte în această parte a lumii, o avertiză 
Marler. 

— Atunci, haideţi odată să ne mişcăm de aici. Avem arme. Mergem spre 
nord. Nu mai leneviţi, se înfurie ea. Bob, merg cu tine. Vom deschide coloana 
de atac. 

Ceaţă. Ceaţa deasă se rostogolea ca un nor de gaz otrăvitor dinspre 
mare. Paula îşi ascunse de Newman emoţiile care o răscoleau. Ceaţa îi evoca 
groaza trăită la Lymington, pe coasta de sud a Angliei, când Harvey Boyd nu 
reuşise să se întoarcă la mai în viaţă. 

Ceaţa îi amintea de coşmarul de pe Elba, în portul Blankenese spaima 
când Holsten a fost tăiată în două şi s-a scufundat la câteva secunde după ce 
au reuşit să ajungă la țărm. 

Ceaţa atrăgea după sine necunoscutul, teama, pericolul. Îşi strecură 


mâna în geantă şi apucă strâns patul pistolului ca să fie mai sigură. În acel 


moment, Marler trecu pe lângă ei şi le făcu semn cu mâna să oprească. 

Când Newman şi Paula coborâră, Marler stinse luminile maşinii. Paula 
privi în urmă. Butler făcuse acelaşi lucru. Vorbi prima: 

— Ce se întâmplă? Unde suntem? 

— Foarte aproape de dunele alea din stânga, spuse Marler sumbru. Am 
văzut luminile unor lămpi. Multe. Dacă fiecare om ţine în mână câte o lampă, 
atunci sunt vreo douăzeci. 

— Aşa că, dacă sunt înarmaţi, sunt mai puternici, comentă Paula. 

— Cu siguranţă, spuse Newman. Am prins şi eu câteva sclipiri, acum 
câteva momente, când s-a ridicat ceața. 

— Într-adevăr, confirmă Marler încruntat. Drumul de aici încolo e destul 
de drept. Eu zic să mai mergem cam vreun kilometru şi jumătate spre nord, să 
ne îndepărtăm de aici şi apoi să ne gândim ce vom face. 

— De acord, răspunse Newman. 

Urcară din nou în maşini şi, conduşi de Newman, porniră cu luminile 
stinse. În curând Newman văzu prin întuneric câteva puncte luminoase 
mişcându-se printre dune. Îşi continuă drumul un timp, apoi zări o movilă 
înspre mare. Verifică în oglinda retrovizoare dacă Marler e în spatele său şi 
trase pe dreapta. 

— Unde te duci? îl întrebă Paula. 

— Movila aceea e un bun punct de observaţie. 

Trase maşina într-o mică depresiune, opri şi cobori în timp ce opreau şi 
ceilalţi doi. Strecură mâna sub haină şi apucă pistolul. O siluetă scundă venea 
spre ei. 

— Domnul Newman, cred? strigă Philip Cardon. 

— Ce dracu faci aici? 

— Supraveghez inamicul... Se opri. Paula! Slavă Domnului! Cum te simţi? 

— Foarte bine. Acum, adăugă ea. 

Îi spuse pe scurt ce se întâmplase, ca şi când n-ar fi fost cine ştie ce mare 
ispravă. Cardon o luă de braţ şi porni urmat de Newman. 

— Tweed aşteaptă cu disperare să afle că eşti teafără. Am un 


transmiţător radio în maşină, în spatele movilei ăleia. Hai să vorbeşti cu el... 


Cu câteva ore mai devreme, Tweed părăsise portul şi pornise spre tabăra 


militară din sudul oraşului Esbjerg. Rămăsese din nou impresionat de 


securitatea asigurată. Şoferul îl lăsase la intrare, de unde fusese imediat 
preluat de un ofiţer danez în uniformă, care îl condusese la camera de gardă. 
Complexul, ce se întindea în spatele unui gard de sârmă de douăsprezece 
picioare înălţime, străbătut de curent electric, bănui Tweed, era alcătuit din 
cabane cu un singur etaj, ca nişte cabine de vapor gigantice. Trebui să-i arate 
ofițerului nu numai paşaportul, ci şi legitimaţia SIS. 

— Anton Norlin mă aşteaptă. 

— Vă aşteaptă, domnule. Vă rog să mă urmaţi... 

Ofiţerul îl conduse printre două şiruri de cabane spre cea mai mare dintre 
ele. Pe acoperişul acesteia erau o mulţime de antene şi o alta mare satelit care 
se rotea încet. Tweed avu un mic şoc când ofiţerul deschise uşa lăsându-i loc 
să treacă. În camera de gardă, acesta folosise telefonul vorbind în daneză, 
limba din care Twed nu înţelegea un cuvânt. 

Şocul îl avu însă când o siluetă înaltă şi viguroasă se ridică din spatele 
unui birou şi se întoarse. Faţa îi era acoperită de o glugă. Ochii pătrunzători îl 
fixau când Tweed înainta şi-i strânse mâna. 

— Suntem foarte bucuroşi să vă cunoaştem, domnule Tweed. Eu sunt 
Anton Norlin, deşi nu acesta este numele meu adevărat. 

Era exact ca şi cum ar fi întâlnit un comandant englez SAS. Pe când îşi 
strângeau mâinile, Tweed observă că încăperea era împărţită în două. Pe la 
jumătatea sa, se afla un perete de sticlă cu o uşă închisă. Norlin trebuie să-i fi 
observat privirea rapidă. 

— În spatele peretelui de sticlă se află sectorul sofisticat al 
comunicaţiilor. Care vor fi la dispoziţia dumneavoastră dacă veţi avea nevoie. 

— Va fi nevoie... 

Luă loc, şi Norlin îi turnă cafea dintr-un filtru. Tweed văzu că toţi oamenii 
din spatele peretelui de sticlă purtau, de asemenea, glugi. Norlin îşi aduse 
scaunul de cealaltă parte a biroului pentru a se aşeza lângă Tweed. 

— Ce trebuie să ştiu? întrebă el. 

— Foarte multe... 

Norlin îl asculta cu atenţie, fără să spună nici un cuvânt, în timp ce 
Tweed îşi exprima convingerea că acele vase ostile, secrete s-ar apropia de 
coasta sudică a lutlandei cam în dreptul fantomaticei colonii de bungalouri - îi 
arătă lui Norlin harta pe care era însemnată crucea - şi cam pe unde patrula 


Minotaur. Îl puse pe danez la curent cu toată povestea. 


Când Tweed termină, Norlin dădu din cap şi rămase pe gânduri un 
moment. 

— Am vorbit cu inspectorul Nielsen. Am gata pregătită o echipă mare de 
oameni bine înarmaţi. Pot fi transportaţi rapid la acest obiectiv de pe hartă, fie 
cu elicoptere, fie cu camioane. 

— Sugerez ca deplasarea să se facă cu camioane, îl sfătui Tweed. Sosirea 
elicopterelor ar alerta oamenii care cu siguranţă vor fi la țărm, aşteptând să 
primească încărcătura umană de pe aceste vapoare. 

— Cu autocamioane deci. Trebuie ca oamenii aceştia să fie înarmaţi? 

— Cred că da. Este o operaţiune destul de complexă. Problema e 
asigurarea protecţiei pentru trupele voastre. Nu-mi pasă câţi dintr-ai lor vor fi 
curăţaţi. Dar, dacă este posibil, aş dori ca toţi aceşti oameni rămaşi în viaţă, 
care au fost aduşi cu vapoarele, să fie capturați pentru a-i chestiona. 

Norlin ridică receptorul şi vorbi scurt şi repede, ca o mitralieră, în daneză. 
Tweed, fără să-i fi văzut faţa, era deja foarte impresionat de Norlin. Danezul 
emana competenţă şi hotărâre. Închise telefonul. 

— Am aranjat să fie încărcate în camioane şi nişte bărci mari, gonflabile, 
fără motoare exterioare. Şi, de asemenea, echipamentul pentru agăţat, în cazul 
în care va trebui să ajungem la bordul navelor pe mare. 

— O idee grozavă, acceptă Tweed. Necazul e că nu ştiu cu ce ne 
confruntăm. 

— Deci, ne pregătim pentru toate posibilităţile... 

Ridică din nou receptorul. lar un şuvoi scurt de cuvinte daneze. Norlin 
puse receptorul la loc şi se ridică. 

— Vă rog să veniţi cu mine în sala de transmisiuni. E un mesaj pentru 


dumneavoastră de la un anume Philip Cardon. 


— Aici, Tweed. Ceva noutăţi despre Paula? Ai descoperit ceva, Philip? 

— Ca să-ţi răspund la prima întrebare, acum sunt absolut singur. 
Newman şi ceilalţi s-ar putea să fie în drum spre mine. Avem o echipă tare care 
o caută pe Paula, îl asigură el pe Tweed. La a doua întrebare pot răspunde 
pozitiv. În punctul marcat cu X, sunt douăzeci şi opt de bungalouri bine ascunse 
în dosul dunelor de nisip. Foarte aproape de coastă. E doar o estimare 
superficială, dar cred că sunt între cincisprezece-douăzeci de mardeiaşi adunaţi 


la bairam. Persoana ta favorită este, de asemenea, prezentă, gata să-şi fluture 


bagheta magică. Mă auzi bine? 

— Perfect. Am înţeles. Altceva? 

Cardon vorbea în reprize scurte şi dese. N-avea încredere în 
comunicațiile radio. 

— Da. Au făcut exerciţii cu bărcile în larg. Lansau bărcile pe mare, se 
îndepărtau câteva sute de iarzi, apoi reveneau la mal. Cam atât deocamdată. 

— Bine. Foarte bine. Ţinem legătura... 

Tweed se răsuci în scaun în faţa transmiţătorului. Îi spuse şi lui Norlin ce 
aflase de la Cardon. În timp ce ieşeau din încăpere, Norlin remarcă: 

— Înseamnă că am făcut bine luând bărcile... 

Soldatul care îşi ocupase locul la aparat, primi un mesaj. ÎI strigă pe 
Norlin în daneză. 

— Tweed, eşti căutat din nou, îi spuse Norlin. Inspectorul Nielsen din 
Copenhaga. 

— Aici, Tweed. 

— Îți datorez scuze, începu vocea distinctă a lui Nielsen. Dar am fost 
obligat să informez Serviciul Secret Militar Danez... 

— Da? 

Linia se umplu de paraziți, apoi se întrerupse. Operatorul încercă de mai 
multe ori să prindă legătura cu Nielsen. 

— Se-ntâmplă, îi explică Norlin lui Tweed. E ceva în atmosferă. Pur şi 
simplu, nu se mai prinde. 

— S-ar putea întâmpla asta în timpul operaţiei? întrebă Tweed neliniştit. 

— Nu. E vorba de distanţă. Copenhaga e mult mai departe. lar de aici 
până în aria operaţională, lutlanda de Sud nu sunt mai mult de patruzeci şi 
cinci de kilometri, dacă nu mai puţin. Vom ţine legătura cu baza fără nicio 
problemă. 

— Slavă Domnului. 

Întors în cealaltă cameră a cabanei, Tweed se aşeză. Norlin îi mai turnă 
cafea. Îşi făcea griji în legătură cu ce-i spusese Nielsen despre Serviciul Secret 
Militar Danez. Pur şi simplu, nu-şi putea imagina despre ce încercase Nielsen 
să-l avertizeze. Dar avea măcar întunecata satisfacţie a ştirilor referitoare la 
prezenţa lui Wand pe scena viitoarei operaţiuni. Asta-i confirma o dată în plus 
că avea să se petreacă ceva deosebit de important. Căsuţele mobilate, dar 


neocupate încă, erau un nou Moor's Landing. Era însă stăpânit de gânduri 


negre în ceea ce privea destinul Paulei. 


Peste tabără se lăsase noaptea. Tweed se străduise să înghită mâncarea 
excelentă care-i fusese adusă. Era de datoria lui să-şi păstreze forţele. 

Afară, vântul încetase. Îi luase locul o ceaţă sinistră care învăluia treptat 
acea parte a Danemarcei. Tweed începu să se plimbe prin încăpere. Norlin 
şedea complet nemişcat în scaunul său. Nervi de fier, dar n-avea pe cap grijile 
care-l măcinau pe Tweed. 

Uşa de sticlă dinspre sala de radio se deschise. Operatorul îi strigă în 
daneză. Norlin sări în picioare, în timp ce Tweed alergă spre uşă. 

— E comandantul Wilson, raportă Norlin când îl ajunse pe englez. Cu faţa 
mohorâtă, Tweed ridică receptorul. De ce dracu' n-avea nicio veste de la 
Newman? 

— Sunt Tweed, spuse, apoi dădu numele codificat. Ceva evenimente? 

— Eşti un geniu! tună vocea lui Wilson. Au apărut două puncte. Unul 
mare şi altul mai mic. Ca o navă mamă ce trage după ea un copiilaş. Nici un 
semn pe radarul nostru. Cam la 20 de mile de țărm. Vin pe o direcţie pe care, 
dacă o menţin, se vor apropia de țărm la nord de localitatea Hojer. Când să-i 
somez Şi... dacă e cazul, să intervin? 

— Nu, până nu se opresc foarte aproape de coastă... dacă acea acţiune 
este utilă. 

— Este. Incredibil - două Sfinte Mării se întorc acasă. Continui să-ţi 
raportez poziţia lor. 

— Mulţumesc, Tug. Asta e tot... 

Abia părăsise camera şi Tweed fu chemat înapoi. Printre cuvintele 
operatorului danez prinse două cuvinte: Robert Newman. Smulse receptorul. 

— Tweed? vocea lui Newman se auzea clar ca un clopoțel. Stai puţin. Am 
aici pe cineva care vrea să-ţi spună două cuvinte. 

— Sunt Paula. Sunt OK. Absolut OK... Tweed rămase şocat auzindu-i 
vocea vioaie. Tweed, mai eşti acolo? 

— Da, sunt aici. Cum te simţi? i-au... 

— Nu, Tweed. Îţi repet. Sunt OK! OK! OK! Ai priceput? E minunat să-ţi aud 
din nou vocea. Indivizii ăştia au încercat să mă trimită la culcare. Îţi vine să 
crezi? N-am să repet acum ce le-am spus. Ai vreo veste despre ştii tu ce? 

— Da, Paula. Şi e grozav să te aud. Dar n-avem timp. Mai bine dă-mi-l din 


nou pe Bob... 

— ŢI-l dau pe şef... 

— Bob, ţine-i pe toţi acoperiţi. Ne vin prieteni în ajutor. Profesioniști. 
Aşteptaţi până ajungem la voi. E un ordin. Vom acţiona în taină. 

— Am înţeles, spuse Newman scurt. Daţi-i drumul... 

— Am luat legătura cu Mao, raportă Starmberg. Ambele vase sunt foarte 
aproape. La doar douăzeci de mile de țărm. 

— Spune-le că suntem gata să preluăm pasagerii, ordonă Wand. 

Erau în spaţiosul salon din bungaloul cu antena automată. Starmberg, cu 
căştile pe urechi, repetă mesajul pe care tocmai îl primise. Wand şedea la 
birou, într-un scaun de director. 

Draperiile erau trase peste ferestrele fumurii. Câteva minute mai 
devreme, Wand trăsese puţin o draperie şi constatase cu satisfacţie că ceața 
se întindea peste dunele din apropiere. Vremea era ideală pentru operaţiune. 
După ce Starmberg încheie legătura cu Mao, îi dădu un nou ordin. 

— Acum, fii bun, du-te afară şi cere echipelor să facă o repetiţie cu 
lansarea bărcilor. 

— Am făcut deja o repetiţie generală, îi aminti Starmberg. 

— Extraordinar! Ştii cât de mult îmi displace să dau de două ori un ordin. 
Trebuie să fie gata să-aducă la mal pe musafirii noştri cât mai rapid cu putinţă. 
Ultima dată, când au lansat bărcile, marea era vijelioasă. Acum e ca un iaz 
liniştit. 

— Desigur, domnule, spuse Starmberg sărind de pe scaun. 

Înainte de a ieşi afară, înşfacă unul din cele două pistoale mitralieră Uzi, 
agăţate de perete într-un cârlig. Era sigur că n-o să aibă nevoie de armă, dar 
doctorul Wand era foarte prevăzător. Când apăsă clanţa uşii, se auzi din nou 
strigat. 

— Am hotărât să merg eu însumi în cea mai mare ambarcatiune, ca să-l 
felicit pe comandantul expediției pentru noua sa acţiune încununată de succes. 


— Îmi permiteţi să vă sugerez că ar putea fi cam riscant, domnule? 


îndrăzni Starmberg. 

— Am impresia că tocmai ai făcut-o. Când voi avea nevoie de sfatul tău, 
fii sigur că nu voi ezita să te consult. 

Starmberg roşi la auzul replicii sarcastice. Trebuia să reţină că Wand era 
un autocrat şi că avea manierele unui necioplit comandant militar. 

— Voi pregăti cea mai mare barcă pentru plecarea dumneavoastră. Pot 
întreba dacă ştiţi când vor sosi vasele la mal? 

— În jur de două dimineaţa. După cum ştii, ele staţionează acum în larg. 


Ora două este ora triumfului meu. 


În tabăra militară, echipele de asalt se îmbarcaseră în camioane, gata de 
plecare. Tweed primise un nou mesaj de pe Minotaur. 

— Ambele sunt staţionare acum, la douăzeci de mile de uscat. Destul de 
departe, în afara apelor teritoriale. Continui să vă informez... 

Revenind în biroul lui Norlin, Tweed îl întrebă: 

— N-ar trebui ca de acum oamenii tăi să se deplaseze în sud? 

— Nu încă. Am putea fi văzuţi. Vasele sunt la doar douăzeci de mile în 
larg. Prietenul tău, comandantul fregatei, pare a fi foarte eficient şi prompt cu 
informaţiile. Voi da comanda de pornire a convoiului la momentul potrivit. 

— Dar e ceaţă deasă acolo, îl avertiză Tweed. 

— Nu are importanţă. Cunosc drumul cum îmi cunosc propriul buzunar. 
Camionul meu şi cele care mă vor urma vor avea stopurile aprinse. Aşa că 
fiecare camion, ţinându-se aproape unul după altul, va fi ghidat de luminile 
roşii ale celui din faţă. Aşteptăm să se mişte vasele. 

— Doresc să mă alătur oamenilor mei cât mai repede cu putinţă. 

— Şi acum, dacă vrei. Chem o maşină echipată cu un transmiţător, al 
cărei şofer cunoaşte drumul la fel de bine ca şi mine. 

— Încă ceva, dacă e posibil. Se pare că ai aici o cantină excelentă. Aş 
vrea să le duc oamenilor mei - sunt şase - nişte mâncare caldă şi cafea. 

— Ar putea bucătarul să pregătească nişte supă de legume, cornuri, 
cafea şi o prăjitură cu mere? 

— E ca şi făcut. Pentru şase oameni. 

Norlin ridică receptorul, turui ceva în daneză, apoi închise. 

— În treizeci de minute e totul gata. Bucătarul prepară hrană similară şi 


pentru cei din camioane. Eşti înarmat? N-ar fi mai bine să iei o armă? 


Tweed ezită. Folosea foarte rar arme de foc. Dar, de data asta, putea să 
fie o bătălie cumplită. 

— Dacă ai vreun Walther 7,65 disponibil... 

— Hey presto! Cred că aşa spuneţi voi englezii, nu? Norlin descuie un 
sertar adânc şi scoase un Walther şi o provizie zdravănă de încărcătoare. Astea 
ajung? 

— Din plin. Tweed scoase încărcătorul şi verifică mecanismul. E într-o 
stare excepţională. 

Băgă arma în buzunarul hainei atârnate pe marginea scaunului. Apoi făcu 
un semn cu capul spre sala radio. 

— Mai e o problemă vitală. Operatorul tău vorbeşte engleză? Va rămâne 
în post toată noaptea? Cum se numeşte? 

— Ştie foarte bine engleza. A intrat în serviciu chiar înainte ca tu să 
soseşti. Va fi aici toată noaptea. Se numeşte Erik. 

— Am o altă operaţiune care se desfăşoară pe continent şi care trebuie 
corelată cu momentul în care vasele încep să-şi descarce încărcătura umană. 
Notă pe o bucată de hârtie numele şi numerele de telefon ale lui Kuhlmann, ale 
lui Benoit şi ale ofițerului de la Secţia Specială din Londra. E clar? 

— Absolut! 

— Acum trebuie să-i sun pe aceşti trei oameni şi să le spun că Erik îi va 
contacta doar atunci când îmi va auzi comanda şi numele codificat - Landslide. 

Tweed telefona scurt celor trei care erau deja la birourile lor unde aveau 
să rămână toată noaptea. Apoi îl instrui pe Erik. 

— Trebuie să fii foarte rapid. După ce te asiguri că vorbeşti cu omul care 
trebuie, te identifici cu numele tău, apoi repeţi de trei ori parola Landslide. 
După asta, întrerupi imediat legătura. Vor porni de îndată ca vântul. 

— E clar, răspunse Erik de sub Balaclava sa. Aştept doar telefonul 
dumneavoastră cu parola... 

— Pari bine organizat, comentă admirativ Norlin de la biroul său. Acum 
tot ce putem face este să aşteptăm. lar cu treaba asta eu sunt obişnuit. 

Tweed verifică ora. Era miezul nopţii. 

— N-o să mai avem mult de aşteptat până ce balonul îşi ia zborul, 


observă el. 


Wand, încălţat în cizme de cauciuc, sări din barca mare care îl adusese la 


mal. Fusese împreună cu Starmberg cam un sfert de milă în larg, pe o mare 
liniştită ca uleiul. Se întorceau spre bungalou când auziră avionul apropiindu- 
se. 

Starmberg, dându-şi seama că vine din nord, ridică pistolul mitralieră. 
Wand îi lovi ţeava armei cu pumnul. 

— Cretinule! Vrei să confirmi că există pe aici ceva activitate? Stai 
nemişcat şi aşteaptă. 

Aparatul, un avion uşor, apăru ca un punct distinct când ceața se 
destramă puţin. Zbura la nu mai mult de cincizeci de picioare deasupra plajei. 
Era orientat spre sud. Aproape imediat, zgomotul motorului dispăru înăbuşit în 
ceaţă. Wand îl chemă cu degetul pe unul dintre oamenii care patrulau pe plajă 
cu arma pe umăr. 

— Ascultă. E neobişnuit ca un avion să zboare pe aici? 

— Nu, domnule. La Esbjerg este un club de aviaţie. Zboară jos, aproape 
de coastă, pentru orientare. O fi pierdut direcţia. 

— Nu-mi place, comentă Starmberg. 

— Cine te-a întrebat dacă îţi place, îl repezi Wand. 

Îl privi pe luxemburghezul care ţinea capul întors într-o parte şi se uita 
spre mare. Wand îşi lovi mâinile una de alta: era foarte frig şi umed. 

— Ce faci, Jules? 

— Aş putea jura că am auzit acel avion zburând înapoi pe deasupra mării. 

— Fă-ţi un control la urechi când terminăm cu asta, spuse Wand, apoi îşi 
privi ceasul. Trebuie să ne întoarcem la transmiţător. Cheamă Mao. În curând 


trebuie să înceapă să înainteze... 


— Suntem foarte aproape de zona marcată pe harta dumneavoastră, îi 
spuse şoferul lui Tweed care stătea lângă el. De-aceea am redus viteza. 

Era acelaşi şofer care îl luase pe Tweed mai devreme de la aeroport şi-l 
dusese la baza militară. Se numea Langhorn şi era singurul om a cărui faţă o 
văzuse Tweed. Călătoreau fără lumini şi pentru Tweed era de neînțeles cum 
Opel-ul reuşise să nu se abată din drum. Când Langhorn opri maşina la 
marginea unei coline mici, Tweed văzu la distanţă un şir de dune. Cobori 
geamul, lăsând să pătrundă un curent de aer îngheţat. Da, avusese dreptate: 
auzi un mic avion zburând spre vest. Se încruntă când şoferul opri motorul. 


Făcuse Norling gafa de a trimite un avion să spioneze terenul? Marele 


pericol era că asta l-ar fi alertat pe doctorul Wand. Apoi respinse ideea: Norling 
era prea abil. Totuşi... ceva rece şi dur i se propti în ţeastă prin geamul deschis. 

— Spune-i şoferului să scoată cheile din contact sau primiţi amândoi câte 
un glonţ în cap, tună o voce familiară. 

— Un prietenesc bun venit în lutlanda de Sud, Bob, remarcă Tweed. 

— Doamne! Scuză-mă. Nu te-am recunoscut cu chestia aia pe cap, spuse 
Newman retrăgându-şi pistolul. 

— Ce se întâmplă? întrebă răstit Tweed când cobori în vârtejul de ceaţă 
care se transforma în pâclă. O altă siluetă apăru alergând spre ei. Paula întinse 
braţele şi-l îmbrăţişa pe Tweed sărutându-l pe obraz. Geaca ei de vânt era 
umedă din cauza ceţii. O îmbrăţişa cu căldură, privindu-l pe Newman. 

— E drăguţ că măcar cineva se bucură că mă vede. Ceea ce înseamnă că 
pot supravieţui şi fără îmbrăţişarea ta... O privi pe Paula în timp ce se 
desprinse de el. Nici nu-ţi pot spune ce bucuros sunt că te văd. Eşti teafără? Mă 
tem că ai avut o experienţă îngrozitoare. 

— Nu e timpul să-ţi povestesc acum. Se întâmplă prea multe aici. 

— Primul lucru este să băgăm maşina asta într-o depresiune, spuse 
grăbit Newman. Paula, cheamă-i pe Butler şi Nield din spatele colinei. Când ea 
fugi înapoi, îl privi pe şofer. Trebuie s-o împingem. Nu putem să riscăm ca 
bandiții din spatele dunelor să audă motorul. Din fericire, avionul acela a 
acoperit zgomotul maşinii când vă apropiaţi... 

Butler şi Nield apărură în fugă şi, ajutaţi de Newman, împinseră Opel-ul în 
afara drumului, în timp ce şoferul rotea de volan. Camuflară maşina în 
depresiunea în care erau adăpostite şi celelalte. Tweed se îndepărtă împreună 
cu Paula, pregătindu-se s-o întrebe care era situaţia, când Langhorn ridică 
telefonul care clipea. Ascultă, răspunse în daneză, apoi îl chemă înapoi pe 
Tweed. 

— E Norlin. Pentru dumneavoastră... 

— Mesaj de la comandantul Wilson, spuse Norlin laconic. Ţintele se 


îndreaptă spre țărm. Pornim. 


Ghemuită în spatele colinei, Paula servea supa fierbinte din termosul 
uriaş, pe care îl luase Tweed din portbagajul Opelului. Norlin îi înmânase lui 
Tweed un coş mare de picnic. Paula fluieră când îi cercetă conţinutul cu 


lanterna îngustă. 


În afară de termosul mare cu supă de legume, se găseau pahare de 
plastic, linguri, cuțite, farfurii, o întreagă provizie de cornuri, un alt termos cu 
cafea, pahare şi farfurii, şerveţele de hârtie şi cea mai mare prăjitură cu mere 
pe care o văzuse vreodată. 

Salivând de poftă, insistă să-i alimenteze pe ceilalţi mai întâi, inclusiv pe 
Marler care stătea pe burtă cu arma pregătită, înainte de a mânca şi ea. Tweed 
înţelese că erau cu toţii morţi de foame. În timp ce ceilalţi mâncau, împrumută 
de la Paula un binoclu şi regla lentilele spre colonia ce se întindea în mijlocul 
dunelor. Strânse din buze. 

— Sunt pe plajă cam vreo cincisprezece inşi care patrulează înarmaţi. 

— Ce bine că ne-au dat cuțite de plastic, remarcă Paula ca să mai 
destindă atmosfera. Nici un pericol să se audă zgomot de metal. 

— De aceea le-a şi dat Norlin, şopti Tweed. Nimic nu-i scapă. Vă simţiţi 
ceva mai bine? 

Ceilalţi încuviinţară din cap. 

— Atunci am să vă spun ce mi-a comunicat Norlin. Două nave Stealth, din 
care una mai mare, se deplasează spre acest punct al coastei. Tug Wilson este 
comandantul fregatei Minotaur care se ţine ca o umbră după cele două nave. 
Ţine mereu legătura cu mine. Şi acum, că aţi terminat cu toţii masa, trebuie să 
vă puneţi astea... Norlin spunea că ar prefera ca nici unul dintre noi să nu fie 
împuşcat. 

Dintr-o geantă de canava pe care o adusese de la maşină scoase şapte 
glugi Balaclava. Una era mai mică, pentru Paula. Din aceeaşi geantă scoase şi 
o serie de brasarde elastice. 

— Veţi purta astea ca să fiţi recunoscuţi - câte una pe fiecare braţ. 
Puneţi-le chiar acum. 

După ce Paula îşi trase gluga pe cap, potrivind-o în dreptul ochilor şi al 
gurii, Tweed lipi o fâşie de bandă verde fluorescentă pe fiecare antebraţ. După 
ce şi le aplică şi lui, îşi aminti ceva. 

— Vin imediat. Trebuie să verific ceva la bază... 

Aplecat, alergă înapoi la Opel. Langhorn tocmai ieşise din maşină şi 
văzându-l se opri. Deschise uşa din dreapta. 

— Trebuie să-l contactez urgent pe Erik, spuse Tweed. 

— Veneam să vă comunic un alt mesaj de la Wilson. Cele două vase pe 


care le urmăreşte sunt la mai puţin de zece mile de țărm şi se mişcă repede. 


— Mulţumesc. Tweed se uită la ceas: ora două. Acum, dă-mi-l pe Erik... 

— Erik, începu Tweed după ce spuse parola. Mă auzi bine? În curând voi 
da semnalul pentru cele trei telefoane. 

— Sunt pregătit, domnule Tweed. Un mesaj proaspăt de la Wilson: 
vapoarele sunt la cinci mile de mai şi se deplasează în viteză. 


— Atunci, am să te sun foarte curând... 


La bordul Minotaurului, comandantul Tug Wilson, un tip îndesat, cu ochi 
albaştri de oţel şi o şapcă aşezată neglijent peste părul negru, stătea în 
picioare în sala de transmisiuni. Pe ecranul radarului lui Delvaux se vedeau 
distinct două puncte. 

— Uimitor, comentă el scurt către operator. 

— Tulburător, domnule, confirmă ofiţerul mai tânăr. Uitaţi-vă pe ecranul 
nostru. 

Wilson aruncă o privire către celălalt ecran. Alb. Nici o urmă de vas pe o 
distanţă de câteva mile. 

— Cât de departe de țărm? întrebă el. 

— Patru mile în acest moment. Menţin viteza. 

— Informează-mă din minut în minut. 

Wilson se întoarse pe punte. Peste tot era numai ceaţă deasă. Un vârtej 
de abur se rostogolea peste prova. N-avea cum să evite. Confruntarea era 
iminentă. Dădu ordinul. 

— Sectorul proiectile. Acţionaţi staţiile. Pot apăsa în orice moment pe 


buton. Căutaţi să loviți o ţintă cât mai mare... 


După ce se întoarse de la Opel, Tweed se strecură între Newman şi 
Marler, în spatele colinei. Marler se uita prin binoclul de noapte, urmărind un 
bărbat ce patrula pe plajă cu o armă automată pe umăr. 

— Prietenii noştri - cu Norlin la comandă - pot sosi în orice moment. Să 
nu vă ia prin surprindere. Aveţi idee cum vor ajunge ăia la mal? 

— Da, răspunse Newman pe un ton aspru, dar încet. Au exersat lansarea 
la apă a bărcilor aliniate acolo pe mal, lângă mare. Vor ieşi în larg în 
întâmpinarea navelor Stealth. Evident că pasagerii de pe cele două vase vor 
veni la țărm cu aceste bărci. Cred că ar trebui să ne repezim asupra uneia 


dintre ultimele bărci chiar în momentul lansării, o înhăţăm şi năvălim apoi 


peste ei. 

— O tactică excelentă. 

În ciuda avertismentului lui Tweed, Newman aproape sări în sus când 
auzi o voce vorbind încet, chiar în spatele lui. El scăpă pistolul când Tweed îl 
prinse de încheietura mâinii. Recunoscu vocea lui Anton Norlin. 

Se întoarseră încet cu toţii. Paula îşi stăpâni un strigăt. Nici măcar nu 
putea număra siluetele amenințătoare care răsăriseră în spatele lor. Toţi 
purtau Balaclave şi uniforme tip salopetă de o culoare nedefinită care se 


confunda cu terenul. 

— Erik... Landslide! Landslide! Landslide!... 

— Roger. 

Satisfăcut că mesajul i-a fost recepționat, Tweed alergă de la Opel spre 
colină, unde grupuri de oameni aşteptau întinşi pe burtă. Se strecură din nou 
între Marler şi Newman. Norlin încă tinea o mână fermă pe umărul lui Newman. 

Mai devreme sosise mesajul de la Tug Wilson. 

— Ţintele staționează la o jumătate de milă de țărm. Ne deplasăm pentru 
interceptare. 

Norlin se târâse printre oamenii săi, care păreau împărţiţi în grupuri cu 
misiuni diferite. Le şoptise câteva ordine, apoi se întorsese să-şi ocupe locul 
lângă Newman. Tweed îi şopti Paulei care stătea lângă Newman: 

— Tu rămâi la țărm. E un ordin. 

— Te-am auzit, răspunse ea. 

Tweed împrumutase binoclul de la Marler şi focalizase o siluetă familiară, 
masivă, ce purta cizme de cauciuc şi păşea către ultima barcă lansată la apă. i 
putu vedea până şi ochelarii de aur în timp ce persoana se urca într-o şalupă 
mică, păstrându-şi echilibrul între alţi patru oameni. 

— Doctore Wand... te vreau. 

Deşi vorbise în şoaptă, mai mult pentru sine, Paula îi auzi cuvintele şi 
rămase surprinsă. Nu mai auzise o asemenea cruzime rece în vocea lui Tweed. 


Îşi apucase Walther-ul cu mâna dreaptă. Cu o jumătate de oră mai înainte 


luase un Dramamine: era o ocazie în care nu dorea să se simtă ametit. 

Motorul exterior al bărcii porni şi ceilalţi trei oameni care mai erau pe mai 
săriră în barcă în timp ce doctorul Wand stătea la prova. Barca începu să se 
îndepărteze în larg şi în curând fu înghițită de ceaţă; lumina roşie din spate 
dispăru şi ea. Norlin îl apucă strâns de braţ pe Newman, fapt care o făcu pe 
Paula să zâmbească. Danezul ştia pe cine ţinea în lesă. Ea îşi scoase Browning- 
ul din geantă, cu multă grijă, ca să nu-i observe Tweed mişcarea. 

O ultimă barcă era trasă spre apă de cinci oameni, toţi purtând arme 
automate pe umăr. Newman gemu şi-şi întoarse faţa spre Norlin. 

— Pe asta trebuie să punem mâna, pentru numele lui Hristos. 

— Ai răbdare. Strategia a fost bine pusă la punct. Transmite acest mesaj 
şi oamenilor tăi. Bărcile noastre vor avea lumina verde. Verde... 

Newman comunică mai departe Paulei, în timp ce Tweed se întoarse spre 
Marler care transmise mesajul lui Butler şi lui Nield. Atunci înţelese Tweed de 
ce îl reţinuse Norlin pe Newman; în vreme ce cei cinci oameni împingeau barca 
spre apă, alţi şase, care purtau glugi, apărură ca din senin din spatele unei 
dune. 

— Oamenii mei, şopti Norlin. 

Fascinat, Tweed privi prin binoclu. Cei şase se mişcară atât de repede şi 
atât de silențios, încât ajunseseră la mardeiaşii lui Wand în câteva secunde. 
Patru dintre ei se prăbuşiră instantaneu sub rafalele sălbatice ce izbucniră din 
armele automate. Unul avu timp să-şi smulgă pistolul mitralieră de pe umăr. Un 
cuţit sclipi în mâna unui bărbat cu glugă, zbură ca fulgerul şi se înfipse în 
pieptul banditului care căzu în apă. 

Mai mulţi bărbaţi cu glugi apărură ducând tărgi mari. Imediat ce sosiră, 
oamenilor ce zăceau inconştienţi pe plajă li se puseră cătuşele la mâini şi fâşii 
de plasture peste gură. Fără nici o ceremonie, fură încărcaţi pe tărgi. Cel ce 
fusese răpus de lama cuţitului rămase nemişcat pe o targa. În timp ce celelalte 
tărgi erau duse rapid spre unul dintre bungalouri, apăru o siluetă care aprinse o 
lanternă de trei ori. 

— Totul e în ordine, spuse Norlin pe un ton normal. Un grup a fost 
însărcinat să verifice bungalourile. Orice om care ar fi putut să ne împuşte pe la 
spate a fost eliminat. Bungalourile sunt goale. Luă mâna de pe umărul lui 
Newman. Acum pot să-i dau drumul! 


Newman porni ca un câine de vânătoare scăpat din lesă, îndreptându-se 


cu arma în mână spre o pantă din sud-vest, urmat de Marler, Tweed, Butler şi 
Nield. Tweed se năpusti spre plajă cu o repeziciune uimitoare, depăşindu-l pe 
Marler. 

Ajunseră la barcă în acelaşi timp cu Norlin. Danezul răsuci becul roşu de 
la prova şi-l înlocui cu un altul care se aprinse imediat. Lumină verde. Ceilalţi se 
urcară în barcă în timp ce el ataşă un mic disc de metal pe carcasa exterioară. 

— E un semnalizator, explică el repede. Bate până la douăzeci de mile. 
Voi n-o să-l auziţi, dar, dacă va fi nevoie să venim în căutarea voastră, îl vom 
recepționa. După cum veţi vedea, o mulţime dintre ai noştri vă vor însoţi. 

Tweed, aşezat pe o scândură la prova, privi înapoi. Plaja era înţesată de 
oameni cu glugi, care transportau o întreagă flotă de bărci pneumatice spre 
marginea apei. Marler porni motorul. În timp ce porneau spre larg, o a şasea 
siluetă se apropie şi sări în barcă. Tweed privi din nou în spate şi înjură în gând. 
Aşezată pe ultima bancă din spatele bărcii, lângă Marler, stătea Paula; ridică 


mâna şi-i făcu un mic semn. 


La bordul lui Mao IlI, pe punte, lângă căpitanul Welensky, stătea chinezul. 
Căpitanul îi simţea pentru prima dată nervozitatea, deşi faţa îi rămăsese în 
continuare impasibilă. Nava abia se mai mişca, iar Yenan în urma lor, de 
asemenea, era aproape nemişcată. 

— Ei bine, îi spuse el lui Kim, cu nedisimulată satisfacţie, am făcut o 
acostare perfectă. Mesajele radio de la țărm dovedesc asta. 

— Exact cum m-am aşteptat, nimic mai mult, îl repezi Kim. 

— Pari obosit, îl împunse Welensky. 

Kim se îndreptă spre sectorul de control al armelor, urmat de căpitan şi 
dădu un ordin prin microfonul imobil. 

— Pregătiţi proiectilele pentru lansare. Alarmă roşie. 

Stând în faţa unui pupitru, Kim introduse o cheie. Capacul metalic 
alunecă într-o parte. O serie de butoane de culori diferite ieşiră la iveală. Era 
nevoie să apese doar pe un singur buton ca proiectilul să ţâşnească. 

După ce dădu ordinul, aproape imediat, se deschiseră două găuri rotunde 
la prova, prin care apărură gurile a două tuburi subţiri ce adăposteau 
douăsprezece rachete. Kim rămase în faţa pupitrului cu mâinile la spate. 

— Ai înnebunit? răcni Welensky. Eşti pe coasta Danemarcei nu în largul 
blestematului de Pacific. 


— Au fost coborâte scările? întrebă Kim de astă dată calm. Trebuie să fie 
pregătite pentru ca generalul Chang să poată urca la bord. Îl voi întâmpina eu. 
Fii bun şi părăseşte puntea. 

— Eu sunt comandantul acestui vas, spuse Welensky încet. Deci atâta 
timp cât sunt, rămân pe punte. 

— Dacă insişti. 

Kim se gândi că n-avea rost să se certe cu Welensky în acest moment 
critic. Se simţea destul de capabil să preia comanda vasului. Îi vor tăia gâtul lui 
Welensky şi-l vor arunca peste bord la întoarcere spre Cam Rahn Bay în 
Vietnam. 

Uitându-se afară pe fereastra îngustă, aproape la acelaşi nivel cu puntea 
curbată, Kim văzu un om solid urcând scările deasupra parapetului. Deschise 
uşa şi se aplecă adânc în timp ce doctorul Wand se apropia de punte. 


— Bun venit la mult prea umilul meu vas, domnule general. 


Aşezată în spate, lângă Marler, care avea o mână pe cârmă, Paula se 
ţinea strâns de scândura pe care şedea. Coşmarul începea din nou. 

Îşi aminti de aşteptarea solitară din portul Lymington. De ceața densă 
care o înconjura. Apoi înfiorătorul accident de pe Holsten. Aburii groşi de ceaţă 
care se răsuceau deasupra Elbei. În timp ce barca se îndepărta pe mare, Paula 
fu înconjurată de aceeaşi atmosferă: din ce în ce mai multă ceaţă care se 
întindea încet, luând forme de groază. Privea atentă înainte, convinsă că vede 
ceva în apropiere şi că nu era una dintre bărcile lui Norlin. 

Ceaţa se ridică pentru foarte scurt timp. Auzi pufăitul unui motor de navă 
dinspre tribord. Marler apucă arma. Tweed văzu primul ambarcaţiunea care 
încetini, apoi o siluetă înaltă care purta un pulover alb pe gât. Dave Lane. ÎI 
strigă lui Marler: 

— Nu e nevoie de arme. E un prieten. 

— Nu vreţi să urcați la noi? întrebă Lane. Ti-am spus că am să vin la 
petrecere. 

— Da, într-adevăr, ar trebui, spuse Tweed recunoscător. Să coborâm 
naibii din jucăria asta de barcă... 

Urcă primul la bordul şalupei şi o ajută pe Paula. Ceilalţi îi urmară, apoi îl 
ajutară pe Lane să tragă sus barca pe care o dezumflară. Tweed reacţiona 
imediat. 


— Trebuie să înlocuim lumina roşie cu becul nostru verde. Imediat! Ca să 
ne repereze danezii care mişună pe aici, în bărci. 

În timp ce Lane înlocui becul, Tweed smulse semnalizatorul care se 
înţepenise în contact cu apa şi-l ataşă la carena şalupei. 

— Se aude o barcă cu motor undeva în ceaţă, raportă Lane. Una dintre 
bărcile prietenilor voştri danezi? 

— Nu. Mai mult ca sigur că nu. 

Tweed găsi ştirea derutantă. Porniră în timp ce el întrebă: 

— Ai auzit un avion mic zburând deasupra coastei? 

— Da. Am presupus că încearcă să găsească linia de pământ şi că 
aparţine grupului danez. 

— Norlin, comandantul trupelor de asalt, a decis să nu zboare cu 
elicopterele până mai târziu, tocmai ca să nu alerteze duşmanul. Sunt sigur că 
n-ar risca o avionetă. Zbura cam la cincizeci de picioare deasupra coloniei de 
bungalouri - în locul unde ne aşteptăm ca din cele două nave Stealth să 
debarce mai mulţi sabotori. 

— Deci, o barcă misterioasă, precedată de un avion misterios. O afacere 
dubioasă, reflectă Lane. Şi cred că unul dintre oamenii tăi a văzut ceva... 

Tweed se întoarse repede. Paula stătea la prova şalupei. Arăta din când 
în când spre ceva în ceaţă, întorcându-se apoi să-i facă un semn lui Tweed. El 
porni repede într-acolo cu Marler după el. 

— E ceva mare şi se află foarte aproape. Observă expresia sceptică de pe 
faţa lui Lane care se apropiase. Nu te mai uita aşa la mine. Foloseşte-ţi naibii 
ochii... 

Ceaţa se ridică. Apăru o formă uriaşă, cenuşie, ce semăna cu o balenă 
colosală pe jumătate scufundată. În picioare, pe puntea curbată, doctorul Wand 
îi privea. Smulse o armă automată din mâna unui om din apropierea sa şi o 
îndreptă spre Tweed. 

Totul se desfăşură ca într-un film derulat rapid. Zgomotul unei bărci cu 
motor ce se apropia dinspre port se opri brusc. O secundă mai devreme, Wand 
trăsese asupra lor o grindină de gloanţe. Tweed, ţinând arma cu ambele mâini, 
trase două focuri. Braţul drept al lui Wand se îndoi, iar pistolul căzu pe punte. 
Gloanţele se risipiră în aer. Inofensive. Wand se prăbuşi pe spate pe puntea 
joasă a navei. 

— A fost un pistol 45, spuse Newman din spatele său. 


Motorul bărcii porni din nou. Tweed privi în stânga în timp ce barca se 
îndepărta în ceaţă. | se vedea doar conturul neclar pe când se îndrepta spre 
țărm. Lane îl strânse de braţ. 

— Priveşte la tribord. Minotaur-ul... 

Fregata era la mai puţin de un sfert de milă distanţă de locul unde ceața 
se ridicase temporar. Se îndrepta în viteză într-acolo, când îl auziră pe Wilson 
dând ordinul către nava Stealth, printr-o portavoce. 

— Lane, îndepărtează-te. Acum! Şalupa întoarse în viteză în câteva 
secunde. Wilson se adresă celor de pe nava Stealth cu vocea sa tunătoare. 


Opriţi vasul! Venim la bord. Fiecărui act ostil îi vom răspunde însutit. 


Sub punte, pe Mao lll, Welensky strigă la Kim care stătea în faţa 
pupitrului de comandă. 

— S-a terminat. Pleacă dracului de lângă pupitrul ăla blestemat! 

— Pregătiţi-vă să trageţi: ordonă Kim. 

Minotaur-ul, care întorcea încet, după ce fusese în imediata apropiere a 
lui Mao III, le oferea acum cea mai apropiată ţintă posibilă: prova. Kim ridică 
degetul său subţire ca să apese pe buton. Welensky se aruncă peste el cu 
toată greutatea şi-l îndepărtă de lângă tabloul de control. Asta dură câteva 
secunde. În mâna lui Kim apăru un cuţit. Îl înfipse adânc în Welensky. Acesta se 
îndepărtă clătinându-se. Kim apăsă pe buton, dar era cu câteva secunde prea 
târziu. Racheta zbură din ţeava spre ţintă. O ţintă însă care îşi schimbase acum 
poziţia. 

Racheta explodă sub apă, la vreo cincizeci de iarzi de Minotaur. Tug 
Wilson nu mai ezită. Cu o voce calmă şi energică comandă: 

— Foc! 

O singură rachetă fâşâi scurt prin aerul înceţoşat şi ateriza pe prova 
navei Mao. O lovitură perfectă. Chiar deasupra grupului de ţevi ale rachetelor. 
Urmă o explozie cutremurătoare. Valul de şoc se întinse pe mare scuturând 
şalupa pe care Paula o străbătea în grabă spre prova, apucându-se strâns de 
balustradă, urmată de Tweed şi Marler. Butler şi Nield ajunseseră deja acolo. 

În timpul luptei disperate cu Welensky, Kim uitase că Wand era încă 
afară pe covertă. În ciuda celor patru gloanţe care îl nimeriseră, acesta se târa 
spre uşa care ducea la puntea de comandă când racheta căzu. 

Explozia zgudui întreaga navă. Paula privi prin glugă şi îl văzu pe Wand 


cuprins de flăcările înspăimântătoare care se ridicau spre cer. Se clătină 
incendiat din creştet până în tălpi. Îşi mişca frenetic braţele în timp ce se 
învârtea înnebunit de durere. Pierzându-şi echilibrul, se prăbuşi în mijlocul 
flăcărilor mistuitoare. Dispăru. 

— A ars, comentă Newman. O treabă a naibii de bine făcută. 

Secţiunea dinspre prova punţii cedă şi începu să se scufunde în valuri. 
După un sunet sinistru, în care marea lua contact cu o temperatură mai mare 
de o mie de grade, întreaga navă începu să se aprindă. Câteva din bărcile lui 
Norlin pline cu oameni înarmaţi, gata de atac, se întorceau la mal, gonind 
printre valuri. În urma lor, puntea lui Mao se scufundă prima, ridicând pupa 
mult deasupra apei. Apoi întregul vas plonja în adâncuri ca o rachetă. Marea se 
învolbură stârnind valuri mari în toate direcţiile, apoi se închise la loc şi liniştea 
se restabili. Dură însă doar un moment. 

Explozia furibundă împrăştiase ceața şi acum, dintre vălurile ei albe, 
apăru celălalt vas Stealth, mai mic decât cel abia scufundat. Minotaurul se 
deplasa cu viteză maximă, pentru a-şi ocupa poziţia în spatele navei. Vocea 
tunătoare a lui Tug Wilson izbucni din nou prin portavoce, dură şi necruțătoare. 

— Continuaţi-vă drumul spre est. Cu maximă viteză. 

O altă rachetă fu lansată, dirijată astfel încât să evite nava Stealth şi să 
cadă în apă destul de departe de prova vaporului. Pe puntea de jos a lui Yenan 
se afla conducătorul ei, un nordic. Comisarul chinez, care stătuse tot timpul 
lângă el, se afla acum undeva, sub punte, încercând să-i calmeze pe călătorii 
care intraseră în panică. 

Nordicul nu ezită. Îi fusese de ajuns să asiste la distrugerea lui Mao. 
Racheta care zburase pe lângă nava lui pusese capacul. Ordonă spre sala 
maşinilor: 

— Cu toată viteza înainte! Acum! 

Nu ştia însă spre ce se îndrepta. La bordul şalupei, Tweed îl binecuvânta 
pe Tug Wilson. Comandantul îşi amintise că voia să ia şi câţiva prizonieri. 
Yenan gonea înainte, croindu-şi drum spre est pe suprafaţa calmă a mării. 
După scurt timp, nordicul privi înainte şi se îngrozi când văzu către ce se 


îndrepta. 


Înainte ca lupta să înceapă, Tweed îi dăduse lui Philip Cardon instrucţiuni 


speciale. El trebuia să rămână la țărm, în vârful colinei, de unde putea avea o 


perspectivă de ansamblu asupra plajei. 

Veverita nu stătuse însă degeaba. Scoţând o batistă mare, luase un 
pumn de nisip şi o umpluse legându-i colţurile. 

După ce-şi termină treaba, se aşeză şi aşteptă. Auzise explozia 
înfiorătoare de pe mare - atât de puternică, încât risipise ceața şi ridicase o 
perdea de nisip fin de pe plajă. Câteva minute mai târziu, văzu şalupa gonind 
spre mal. Îşi puse ochelarii cu infraroşii pe care îi lăsase Tweed şi privi marea. 
Dintr-o singură ochire, recunoscu pe singurul ocupant al bărcii: Jules 
Starmberg. 

Înţelegând că totul se sfârşise, Starmberg îi aruncase în apă pe ceilalţi 
doi ocupanţi din şalupă şi se îndrepta în mare grabă spre țărm în speranţa că 
mai poate scăpa. Când atinse uscatul, sări pe țărm şi o luă la fugă pe lângă 
colină, cam la zece metri de locul unde pândea Cardon. Veveriţa alergă aplecat 
până în vârful dâmbului. Ajunse tocmai la timp pentru a-l vedea pe Starmberg 
stând în picioare lângă un Volvo, care fusese ascuns într-o depresiune 
asemănătoare cu cea în care Newman şi ceilalţi îşi ascunseseră propriile 
maşini. 

Starmberg ţinea cheile în mână şi tocmai descuia uşa când îl auzi pe 
Cardon în spatele său. Se răsuci, dar acesta îl lovi în cap cu săculeţul de nisip 
ca o măciucă. Luxemburghezul îşi pierdu cunoştinţa. În numai cinci minute, 
Cardon îl înghesui pe Starmberg în spate, pe podeaua Fordului Sierra. Se uită la 
chipul inconştient, cu mâinile prinse la spate în cătuşe şi cu un căluş în gură. 

— Justiţia, amice, spuse Cardon cu voce tare. Şi tu ai făcut asta Paulei. 
Distracţie plăcută... 

Se întoarse la postul său de observaţie şi se lungi în spatele vârfului 
colinei când văzu o imagine care-l făcu să se întrebe dacă nu cumva visează. 
Yenan - motoarele îi erau atât de silenţioase, încât nimic nu-l avertizase cu 
privire la ceea ce avea să se petreacă - se îndrepta spre țărm cu toată viteza. 
Impulsul mecanic împinse nava prin apa puţin adâncă până pe uscat. 

Deşi mai mic decât Mao, era totuşi un vas mare. Cardon se holba la 
uriaşa formă de balenă a vaporului în timp ce acesta se repezi ca o rachetă cu 
prova în nisip, făcând un şanţ. Stătu un moment drept, jumătate în apă şi 
jumătate în nisip, se-nclină apoi pe o parte şi se prăbuşi cu o izbitură 
cutremurătoare rămânând nemişcat. 


O mulţime de bărci gonflabile, cu lumini verzi, pline cu oameni ce purtau 


glugi, apărură din toate părţile. Trupele lui Norlin stăteau în aşteptare şi pe 
măsură ce pasagerii de pe navă coborau, li se puneau cătuşe. Orice rezistenţă 
era descurajată cu o lovitură de armă în cap. 

Apăru şi şalupa lui Tweed, oprindu-se în apropierea malului. Tweed şi 
ceilalţi erau atât de nerăbdători să ajungă la mal, încât săriră în apă mergând 
cu greu ultimii câţiva metri pe plajă. Cardon alergă să-l întâmpine pe Tweed, 
care venea cu Paula agăţată de braţul lui. 

— L-am legat pe Starmberg ca pe un curcan de Crăciun. 


— Crăciunul vine devreme anul ăsta, răspunse Tweed. 

— Landslide... 

Otto Kuhlmann acţionase rapid, fără nici un pic de milă, de îndată ce 
primise parola. În mijlocul nopţii, echipele sale de oameni înarmaţi 
înconjuraseră noua colonie de case la vest de Blankenese. 

Arestaseră douăzeci de bărbaţi între douăzeci şi cinci şi patruzeci de ani 
şi două femei. Fusese descoperită o mare cantitate de arme şi explozive 
laolaltă cu fotografii luate din avion ale aeroporturilor Hamburg şi Frankfurt. 
Documentele le fuseseră verificate şi se descoperise că erau nişte falsuri 
excepţionale. 

— Sunteţi arestaţi, pentru că aţi contribuit la atentatul împotriva lui Hugo 
Westendorf şi a altor persoane, le comunică Kuhlmann. Asta o să-i ţină mult 
timp după gratii, îi spusese el unui ajutor al său cu vădită uşurare. 

— Landslide... 

În Bruxelles, Benoit acţionase cu aceeaşi viteză de îndată ce primise 
parola. În acelaşi timp cu Kuhlmann, un convoi de maşini în care se aflau 
detectivi înarmaţi, incendiau noul sat Vieux-Fontaine de lângă Gent. 

Douăzeci şi cinci de oameni, inclusiv trei femei, fuseseră smulşi din 
paturile lor. După ce fuseseră aruncaţi în dubele poliţiei, se făcuse o percheziţie 
amănunţită a caselor. Se găsiseră multe arme şi explozivi, şi din nou fotografii 
detaliate ale aeroporturilor Zaventem şi Liege. Erau atât de precise, încât 
dădeau şi lungimea pistelor de aterizare. 


— Motivele arestării sunt terorism şi sabotaj, le spusese Benoit 
prizonierilor săi. O să fiţi oaspeţii noştri mai mult timp. 

— Landslide... 

O unitate de şoc constituită din ofițeri ai Secţiei Speciale începuse raidul 
asupra lui Moor's Landing la ora trei. Culmea ironiei, echipa de asalt îşi făcuse 
apariţia pe fluviul Beaulieu acostând în port, apoi de-a lungul țărmului - rută pe 
care Tweed era convins că o urmaseră navele Stealth pentru a-şi aduce acasă 
persoanele infiltrate. Înaintea zorilor, douăzeci şi opt de adulţi, inclusiv două 
femei între treizeci şi treizeci şi cinci de ani, fură îmbarcaţi în câteva vehicule 
aduse pe şosea şi deghizate în furgonete pentru comerţ. Se găsiră planurile 
detaliate ale aeroporturilor Londra, Gatwick, Standstead. Pe lângă astea, 
bombe cu ceas şi arme de foc. 

Ofiţerul de la Serviciul Special nu făcu nici un comentariu. 

— Ei bine, asta am lămurit-o, remarcă Newman. 

— Nu, nu încă, îl contrazise Tweed. Mai avem încă de demascat 
identitatea lui Vulcan - probabil cel mai periculos agent al lui Wand în Europa. 
Şi a mai rămas, de asemenea, de descoperit femeia-asasin care a injectat 
cianura fără nici o clipă de ezitare. 

După cele întâmplate pe coasta daneză, conduseseră toată noaptea spre 
sud, spre graniţa cu Germania. În primele ore ale dimineţii ajunseseră înapoi la 
Four Seasons, la Hamburg. 

Paula, Newman, Butler, Nield şi Cardon erau acum cu toţii adunaţi în 
vechea cameră a lui Tweed, care dădea spre Binnen Alster. Era după-amiază şi 
singura persoană care arăta refăcut era Tweed, care se sculase mai devreme. 

— Am fost la Berliner Tor, le spuse el. l-am mulţumit lui Otto şi i-am 
telefonat inspectorului Nielsen, lui Benoit şi Secţiei Speciale de la Londra. 
Bineînţeles că l-am sunat şi pe comandantul Noble la Amiralitate. A trimis cu 
avionul o echipă de experţi să examineze nava Yenan. Danezii au fost foarte 
cooperanţi. O macara uriaşă pe un doc plutitor traversează Marea Nordului ca 


să aducă vasul. 


— Energia bărbatului, comentă Paula, care avea cearcăne negre la ochi. 

— Acum, că aţi mâncat - Tweed arătă către câteva mese pe rotile cu 
resturi de mâncare pe tăvi - vom pleca de îndată la aeroport. Trebuie să 
prindem avionul spre casă. 

— Unde poate ne vom odihni, sugeră Marler. 

— Îți faci iluzii, îi spuse Tweed. Am vorbit la Londra să ne aştepte la 
aeroport câteva maşini care ne vor duce direct la New Forest. 

— De ce acolo? întrebă Paula. 

— Pentru că am vorbit, de asemenea, la Copenhaga, la recepţia hotelului 
d'Angleterre. Mi-au confirmat că evartetul Burgoyne a plecat ieri după-amiază. 
Secţia Specială de la Londra mi-a comunicat că Leopard's Leap şi The Last 
Haven - casele lui Fanshawe şi Burgoyne sunt din nou locuite. Acolo îl vom 
demasca pe Vulcan. Şi tot acolo o vom găsi şi pe criminala care ne interesează. 


Nu e deloc o femeie prea plăcută. 


Gerul de decembrie cuprinse New Forest. Paula observă că odată cu 
lăsarea nopţii, aburi uşori se strecurau printre copacii golaşi. Începu să 
tremure, în timp ce Tweed conducea spre The Last Haven. Casa în stil 
scandinav era luminată. 

În spatele maşinii şedeau Butler şi Nield. Predaseră cu toţii armele lui 
Tweed la Four Seasons imediat după sosire. El le dusese la Berliner Tor şi le 
înmânase lui Kuhlmann. Aranjase, de asemenea, să primească cu toţii alte 
arme de îndată ce plecau de la aeroportul din Londra. Toţi, cu excepţia lui 
Tweed. În timp ce se apropiau, Paula, care şedea în faţă lângă Tweed, îl 
întrebă: 

— Unde se duc acum Newman, Marler şi Cardon? 

— Păi, se duc la reşedinţa de alături a brigadierului Burgoyne. l-am trimis 
o invitaţie să ne onoreze cu prezenţa sa. Împreună cu strălucitoarea Lee, 
evident. 

— Desigur, replică ea acru. 

— Trebuia să ţinem această întrevedere într-una din case, adăugă Tweed 
jovial în timp ce opri. 

— Crezi că ştii cine e Vulcan? îl întrebă ea. 

— Da, ştiu. 


— Şi asasina? 


— Din nou, da. 

Paula îşi înfrâna curiozitatea pisicească. Oricum, era sigură că în acest 
stadiu, Tweed nu i-ar spune nimic. Când să sune la uşă, aceasta se deschise. 
Willie Fanshawe stătea în tocul uşii într-o bluză bleumarin, drăguță, dar 
şifonată, şi pantaloni gri. „Cu silueta lui, gândi Paula, nu va arăta niciodată 
imaculat.” Era teribil de încântat. Păşi spre ei şi o sărută pe obraz. 

— Măi să fie! Ce noroc pe capul meu. S-a completat cercul, nu? Ce zici, 
Tweed? Mai întâi, ne-am întâlnit aici. Apoi, ne-am plimbat prin Europa. Şi acum, 
din nou ne-am întors la bază! Trebuie să vă spun că sunt uluit să vă văd.E un 
pic cam plictisitor să ne regăsim aici, în New Forest. Nu v-aţi întrebat de ce i se 
spune aşa? Este o pădure bătrână! Haideţi înăuntru. Dar ce fac băieţii cei doi 
de afară, nu vin şi ei? 

Butler şi Nield ieşiseră din maşină. Nu schiţaseră nici un gest să se 
apropie de casă. Primiseră instrucţiuni de la Tweed să patruleze pe terenul din 
spatele casei. 

— Cred că ar prefera să ia o gură de aer, răspunse Tweed. Au condus 
câteva ore în şir, minţi el. 

— Atunci, hai, intraţi voi doi. Willie o luă pe Paula de braţ. După ce 
intrară, merseră direct spre salonul în formă de L mobilat în stil scandinav. 
Paulei i se păru că trecuseră ani de când fuseseră prima oară în această casă. 
Luaţi loc pe canapea, o îndemnă Willie după ce o ajută să-şi scoată trenciul. 

— Helen! strigă el. N-o să ghiceşti niciodată cine a venit. Închide ochii şi 
ai dreptul la trei încercări. 

Uşa de la bucătărie se deschise şi Helen pătrunse în încăpere având în 
mână un stilou şi un carneţel. Era îmbrăcată într-o haină tricotată, verde, cu 
fermoarul ridicat până aproape de gât. Pe dedesubt, avea o bluză albă cu guler 
mandarin. Făcu ochii mari. 

„Doamna cenuşie”, gândi Paula. 

— Nu mai juca jocuri prosteşti, Willie, glumi ea. Ochii ei reci trecură peste 
Paula şi se grăbiră spre Tweed. 

— Ce minunat să ne revedem. Ce-aţi dori să beţi? 

Tweed, care refuzase să-şi scoată haina la invitaţia lui Willie, spunându-i 
că n-aveau să stea mult, strânse mâna lui Helen. Era rece şi fermă. Cu spatele 
la ceilalţi, îi oferi un mic zâmbet discret, apoi se întoarse şi se aşeză lângă 


Paula, pe canapea. Îşi vântură carneţelul şi stiloul. 


— Lista de cumpărături. Cineva trebuie să se ocupe de mâncare în casa 
asta. 

— Sper că n-o să vă supăraţi, spuse Tweed, adresându-se lui Willie, dar i- 
am cerut lui Bob Newman să-i aducă aici pe Burgoyne şi pe Lee. Un fel de 
întrunire... 

În timp ce vorbea, se auzi sunând clopoţelul. Willie se grăbi spre uşă, iar 
Tweed se luă după el. 

— O idee colosală, se entuziasma Willie. Nu prea i-am văzut pe 
comandantul de brigadă şi pe femeia lui fatală de când ne-am întors. 

Afară, Newman întorsese Volvo-ul, astfel încât să fie gata de plecare. În 
umbra casei, observă un Mercedes - murdar de noroi - parcat. Ford-ul Escort al 
lui Tweed era oprit în faţa uşii care se deschise acum. 

Burgoyne, îmbrăcat în haine de ţară, cobori din Volvo în acelaşi timp cu 
Lee care cobori pe cealaltă parte. Arăta întunecat şi de loc încântat. Înainte de 
a-i aduce aici, Newman îi lăsase pe Marler şi Cardon pe drum... erau acum 
ascunşi între copaci, chiar la intrarea pe alee. 

— Tweed, dragule! 

Lee, îmbrăcată într-una din rochiile ei fără umeri, de data asta, verde, 
alergă spre el, îl îmbrăţişa şi îl sărută, ţinându-l cu putere de umeri. 

— E absolut magnific, îi spuse ea. Când o să putem, hai, să petrecem 
împreună un weekend; singuri, şopti ea. 

— E ceva la care trebuie să mă gândesc, răspunse Tweed. 

Când intrară în salon, ea îl ţinea de mijloc. Paula îi aruncă o privire lui 
Helen care şedea lângă ea. Buzele acesteia se încreţiră brusc. „Femeile astea 
două nu se prea omoară una după alta”, reflectă Paula. 

— Un scotch dublu. Sec, zise aspru Burgoyne când Willie îl întrebă ce 
vrea să bea. 

— De ce să nu bem cu toţii şampanie? sugeră Lee, trăgându-şi un scaun 
lângă Paula. Mă pot întoarce după o sticlă. Întâlnirea trebuie sărbătorită. 

Burgoyne şedea într-un scaun sculptat, de unde putea vedea pe toată 
lumea. Newman se cocoţă pe braţul canapelei, între Lee şi Paula. Tweed 
rămase încă în picioare, cu mâinile înfundate în buzunare, poziţie pe care 
colegii lui de la Scotland Yard ar fi înţeles-o. 

— Mă tem că această întrunire nu e motiv de sărbătoare, Lee, începu el. 


Este o investigaţie în scopul identificării unei multiple asasine şi a unui trădător 


profesionist. 

Atmosfera se schimbă imediat, deveni încordată, amenințătoare chiar. 
Burgoyne reacţiona primul, cu o voce aspră, în timp ce luă paharul de whisky. 

— Tweed, ce naiba înseamnă toate astea? 

— Chiar nu ştii? 

Tweed îl fixă pe comandantul de brigadă, care îi răspunse cu o privire 
feroce. Bău din pahar, apoi îl puse pe masă şi-şi propti picioarele în podea. 

— Nu, nu ştiu. Cred că ne datorezi scuze. 

— După părerea mea, însă, cred că o explicaţie ar fi mult mai folositoare. 

Tweed se opri, Lee îşi scoase din poşetă portţigaretul ei încărcat cu pietre 
scumpe. Cu degete tremurânde, introduse o ţigară, apoi îl băgă în gură. Îl ţinea 
cu două degete ale mâinii stângi. 

— Să ne ocupăm mai întâi de identitatea multiplei criminale, continuă 
Tweed pe un ton de conversaţie. Până acum au fost asasinați prin injectare cu 
cianură următorii oameni: o fată numită Hilary Vane după ce a coborât din 
avionul care o adusese la Londra de la Washington; tot în Anglia, lrene Andover 
a fost eliminată prin aceeaşi injecție... asta s-a întâmplat înainte de uciderea lui 
Hilary. Acum, să ne deplasăm la Bruxelles. Un şofer de taxi a fost, de 
asemenea, omorât prin aceeaşi metodă... prin injectare cu cianură cu un 
anume tip de seringă. Vane şi şoferul au fost ucişi de o femeie. Aceeaşi femeie 
a luat apoi taxiul şoferului mort şi a gonit până la Liege, unde l-a omorât pe Sir 
Gerald Andover. Mai târziu, sunt sigur... 

— Dar e de-a dreptul bestial, protestă Lee. Era o notă de duritate în 
vocea ei. Chiar trebuie să continuăm? 

— Da, reluă Tweed. Mai târziu, sunt sigur, aceeaşi femeie a lichidat-o pe 
Lucie Delvaux, după ce-i fusese mai întâi amputată o mână. Apoi, un bărbat 
numit Joseph Mordaunt a fost asasinat în parcul d'Egmont. Din nou, prin 
injecție cu cianură. 

Helen scrisese numele pe care Tweed le înşirase pe o foaie din carneţelul 
ei. Numără. 

— Doamne, dar e vorba de cel puţin şase crime, comentă ea. 

— Tocmai de aceea am şi folosit expresia multiplă criminală. Şi găsesc 
semnificativ că două dintre crime au avut loc la o aruncătură de băț de Hilton - 
şoferul de taxi în Marolles, Mordaunt în grădina din spatele hotelului, unde 


amândouă locuiaţi în acel moment. 


— Bineînţeles că nu vrei să sugerezi că una din noi... începu Lee. 

— Nu sugerez, replică aspru Tweed. Acuz. Se întoarse spre Lee. Crima de 
la aeroportul din Londra, şoferul de taxi, asasinarea lui Mordaunt - toate astea 
sugerează că a fost folosită o seringă foarte specială. Ceva care în aparenţă 
avea un aspect obişnuit. Lee, pot să mă uit puţin la portţigaretul tău? 

— Sub nici o formă! Dacă nu-l iei cu atenţie, pietrele pot să cadă foarte 
Uşor. 

Paula îşi pipăi faţa plimbându-şi mâna pe suprafaţa pielii. Un moment 
mai devreme, Tweed scosese mâna stângă din buzunar, îşi frecase nasul cu un 
deget, apoi şi-o băgase la loc. Era semnalul pe care îl stabilise cu Paula. 

— Am nevoie de ceva să mă răcoresc, spuse ea. Dacă mi-aţi putea da 
una din voi nişte parfum Guerlain Samsara - parfumul meu favorit sunt sigură 
că îmi voi reveni. Lee, parcă tu-l foloseşti. l-am simţit mirosul când jucaţi cărţi 
la Hilton. 

— Îl împrumutasem de la Helen. 

— Îţi aduc imediat sticluta mea. 

Helen sări în picioare şi ieşi din încăpere printr-o altă uşă ce părea să dea 
în bucătărie. Se întoarse cu o sticluţă pe care i-o dădu Paulei, apoi se aşeză din 
nou la loc. Mulţumindu-i, Paula îşi umezi cu parfum lobii urechilor, apoi i-o 
restitui lui Helen care o puse pe colţul mesei. 

— Asta e ceea ce căutam, îi spuse Tweed lui Helen. Când doi poliţişti au 
deschis uşa taxiului în care se afla cadavrul şoferului, au surprins un miros 
puternic de parfum. Acest parfum al tău, Guerlain Samsara. 

— Foarte inteligent, domnule Tweed. 

În timp ce vorbea, Helen puse capacul la stilou, un gest pe care Tweed îl 
mai observase. De această dată însă îl răsuci şi-l înşuruba strâns. Apăsă cu 
palma capătul şi un ac ţâşni afară. Cu mâna stângă apucă rapid încheietura 
Paulei. 

— La cea mai mică mişcare o omor, spuse cu o voce rece, iar ochii îi erau 
goi de orice expresie sau emoție umană. 

Paula întinse iute cealaltă mână şi o apucă pe Helen de mâna cu care 
ţinea seringa. Începu o luptă disperată cu moartea. Helen se ridică în picioare şi 
Paula se aruncă peste ea. Masa se răsturnă, sticluţa cu parfum se sparse. Cele 
două femei se înfruntau luptând sălbatic, corpurile lor mişcându-se asemenea 


luptătorilor înverşunaţi. 


Newman încercă să intervină, dar acul seringii se agita ameninţător. 
Paula era surprinsă de forţa lui Helen. Îl răsuci încheietura îndepărtând-o de ea. 
Helen tinti un punct în piciorul drept al Paulei, dar nu reuşi decât să o atingă 
puţin. Acul se apropie mai mult de Paula. Atunci Paula îşi folosi mâna liberă ca 
s-o apuce pe Helen de gât, încercând s-o stranguleze. Îşi înfipse unghiile în 
gâtul ei. 

Helen făcu un efort uriaş să înfigă acul în adversara ei. Paula se eschivă 
şi acul se înfipse în pieptul lui Helen şi, involuntar, Paula apăsă pistonul. Corpul 
lui Helen înţepeni. Încetă să mai reacționeze şi se prăbuşi pe spate, pe 
canapea. Rămase nemişcată. 

Tweed îl privi pe Burgoyne care se ridicase şi se apropiase să examineze 
corpul. 

— Cianură, domnule comandant de brigadă, recunoşti simptomele? 

— Helen! Tocmai ea! Nu-mi vine să cred. Willie se îndreptă spre un bufet 
din perete cu uşi duble şi deschise uşa din stânga. Am nevoie de un întăritor. E 
prea îngrozitor... 

Îşi turnă un pahar de vin de Cipru, apoi puse sticla la loc pe raft, lăsând 
uşa pe jumătate deschisă, şi se întoarse la locul său. Se aşeză greoi. Bău 
jumătate din pahar şi privi uluit în jurul său. 

— Scuzaţi-mă. Mai bea cineva? 

Dădură negativ din cap, în timp ce Paula se duse încet la altă canapea. 
Când se aşeză, Newman veni lângă ea şi-i înconjură talia cu braţele. Corpul ei 
era încordat. Gâfâia de efort. 

— Nu, răspunse comandantul aşezându-se din nou în colţ, pe scaunul 
încrustat. Nu sunt familiarizat cu aceste simptome. Cel puţin, nu am fost până 
acum. 

Deja buzele lui Helen căpătaseră o nuanţă albăstruie în vreme ce aceeaşi 
culoare se întindea pe faţa ei împietrită. 

— Nu pot s-o las aşa. Trebuie s-o mişc de acolo, spuse Willie. 

— Nu! 


Era ordinul lui Tweed. Stătea neclintit, cu mâinile în buzunarele trendului. 
Câteva secunde mai devreme se apropiase şi el de Paula, dar ca şi ceilalţi, nu 
putuse interveni în apărarea ei. 

— Nu trebuie atins nimic până la sosirea poliţiei... dar asta mai poate 
aştepta câteva minute. Comandante, ai auzit de cineva numit Vulcan? întrebă 
Tweed. 

— Cred că da. În Hong Kong. 

— Ah, Orientul îndepărtat, îşi aminti Tweed. Unde cu mult timp în urmă ai 
fost dat dispărut vreme de patru luni în spatele liniilor de front chineze din 
Coreea. Ce ţi-au făcut oamenii lui Mao când te-au capturat? 

— Aş spune că e mai bine să ne oprim aici! protestă Willie! De-abia s-a 
petrecut o cutremurătoare tragedie. Comandantului nu-i place să i se 
reamintească de acele zile. Manifestă o oarecare sensibilitate. 

— Oamenii lui Mao nu mi-au făcut nimic, răspunse Burgoyne uitându-se 
fix la Tweed, pentru că nu am fost niciodată capturat. Am stat ascuns într-o 
groapă până ce am putut fugi. Se pare că ştii al naibii de multe despre asta. 

Lee zăcea în scaunul ei. Dinţii îi clănţăneau. Tweed simţi că era în pragul 
unei crize de isterie. Se juca cu portţigaretul. 

— Se spune că a plouat neîntrerupt cât timp am fost plecaţi. Toate 
fluviile sunt umflate. 

Era genul de remarcă pe care-l fac uneori oamenii când sunt extrem de 
supăraţi. Izbucni deodată în plâns. Paula se repezi şi se lăsă în genunchi lângă 
ea. Tweed aşteptă până se potoli, apoi se întoarse şi îl privi pe Willie. 

— Dar dumneata ai auzit de Vulcan? 

— Unul dintre zeii romani sau greci. Făcea fulgere pentru Jupiter... 

— La fel cum făceai tu pentru doctorul Wand. 

— Îmi pare rău. Greşeşti. 

— Willie, îţi aminteşti de discuţia noastră din barul Sambri de la Four 
Seasons? Venise vorba despre comandantul de brigadă Burgoyne. Te ascultam 
cum spuneai că ceea ce nu-i place este situaţia actuală a Angliei. Ai continuat 
să vorbeşti despre starea statului şi despre tinerii care doresc să li se 
servească această bunăstare pe tavă, că un guvern de fier este tot ce ne 
trebuie... salvarea fiind disciplina comunistă... 

— Baliverne! izbucni comandantul de brigadă. 


— Lasă-mă să termin. Willie îşi amintea când şi când că erau opiniile tale. 


Dar băuse cam mult şi îşi dezlegase limba. Mi s-a părut atunci că Willie îşi 
expunea propriile opinii... camuflându-le ca fiind ale lui Burgoyne. Dar, Willie, ai 
fost puţin prea vehement în exprimarea acelor păreri... care sunt de fapt ale 
tale. Pentru că tu eşti Vulcan. 

— Sunt consternat. Am nevoie de o gură de tărie... 

Se ridică şi merse clătinându-se spre dulăpiorul cu cele două uşi, 
deschise în grabă uşa din stânga şi scoase o puşcă mitralieră Heckler Koch, 
apoi se întoarse cu o mişcare bruscă îndreptând-o spre Paula. 

— O singură mişcare şi puteţi să vă luaţi adio de la ea. 

Toată lumea îngheţă, mai ales Tweed. Patul armei era demontat, dar 
teava era îndreptată spre Paula. Heckler Koch - Tweed îşi aminti rapid 
performanţele acesteia. 

Era o puşcă-mitralieră de 9 mm şi avea un ritm de tragere de şase sute 
cincizeci de cartuşe pe minut, de la o distanţă de aproape cinci sute de 
picioare. Ar spulbera-o pe Paula. Ea stătea în genunchi, privind peste umăr. 

— Tu eşti Vulcan, spuse Tweed încet. 

— Cheia întregii operaţiuni... pe care tu ai distrus-o. Dar nu-ţi face griji, o 
să ne întoarcem. Am legăturile mele. Şi acum plec. Pe uşa din faţă. Primul care 
o deschide în primele cinci minute după plecarea mea sare în aer. 

Faţa lui de „unchi favorit” era parcă săpată în piatră. Willie înainta cu 
spatele spre uşă, o deschise, se strecură afară, apoi închise uşa după el. 
Newman scoase pistolul şi alergă la uşă. Ascultă. Auzi motorul Mercedesului 
pornind, prinzând viteză pe alee. Deschise uşa chiar la timp ca să vadă maşina 
întorcând la stânga spre Beaulieu. Se repezi la Volvo, sări înăuntru, porni 


motorul, demarând în trombă cu arma pe scaunul de alături. 


Fanshawe văzu luminile maşinii care îi luase urma şi apăsă butonul care 
deschidea automat acoperişul culisant. 

Aburii ceţii şi un val de aer rece intră în maşină, dar Fanshawe porni la 
maxim radiatorul. S-ar fi putut ivi vreo ocazie să-l doboare pe urmăritorul său. 
Putea să se strecoare prin deschizătură şi să tragă asupra celui din urmă. 
Puşca-mitralieră se afla pe scaunul de alături. 

În timp ce goneau prin pădure, pe drumul şerpuitor şi pustiu, Newman îşi 
dădu seama că temperatura era în scădere. Pe parbriz se formau cristale de 


gheaţă. Porni ştergătoarele şi aprinse faza lungă. Era o vreme periculoasă. O 


singură porţiune de teren îngheţat pe care n-ar fi observat-o l-ar fi proiectat 
direct într-un copac. 

Fanshawe conducea ca un nebun mărind mereu viteza. Un strat alb de 
gheaţă acoperea ferigile moarte şi crengile goale ale copacilor. leşiră din 
pădure şi, când distanţa dintre ei era cam de vreo sută de metri, Newman trecu 
de Hatchet Pond. Răsărise luna şi văzu că suprafaţa lacului era acoperită cu o 
pojghiţă de gheaţă. Nu era o vreme pe care să conduci cu o asemenea viteză. 

Fanshawe continua să se apropie de Beaulieu, coborând panta. Newman 
văzu cu groază doi tineri ciclişti care apărură de după curba unde drumul spre 
Buckler's Hard o lua la dreapta, spre Bunker Hill. Fără să reducă viteza, 
Fanshawe roti volanul evitându-i în ultima clipă pe cei doi, după care se năpusti 
mai departe. Cicliştii, fără a fi răniţi, dar teribil de îngroziţi, căzură în iarbă. 

— Cretini nenorociţi! strigă Fanshawe, în timp ce-şi flutura pumnul ţinând 
volanul cu cealaltă mână. 

— Criminal ticălos! mormăi Newman. 

Luă curba mai încet şi acceleră când ajunse în vârful dealului. Un minut 
mai târziu se afla pe un drum singuratic de ţară. Luminile roşii din spatele 
maşinii lui Fanshawe tocmai dispăreau când Newman apăsă pe accelerator. 
Ţâşni înainte ca o rachetă supraveghind atent suprafaţa drumului atât cât îi 
îngăduiau farurile de la propria-i maşină. 

Când Newman ajunse la intersecţie, Fanshawe întorsese maşina spre 
drumul particular către Buckler's Hard. Newman apăsă şi mai mult pe pedală 
micşorând distanţa. În faţă, Fanshawe derapa la curbe. De ce se îndrepta spre 
Buckler's Hard? 

Newman ţinea volanul cu o singură mână. O cealaltă apucă pistolul, 
scoase mâna pe geam şi trase două focuri asupra Mercedesului. După cum 
sperase, Fanshawe se sperie şi, când Newman trase din nou un foc ţintind 
acoperişul, mări viteza. 

În Mercedes, Fanshawe continua să se uite în oglinda retrovizoare, 
calculând cât de aproape era urmăritorul lui. De frică, întreaga atenţie i se 
concentra asupra calculelor, uitând de viteza cu care mergea. Ajunse în port şi 
abia atunci privi cu groază înainte. 

Newman reduse viteza, oprind Volvo-ul lângă una dintre bărcile ancorate 
când Mercedes-ul ajunse la rampa ce ducea direct în fluviu. Toate fluviile sunt 
umflate. Newman îşi aminti cuvintele lui Lee când văzu cât de mult crescuseră 


apele şi ce viteză avea curentul de apă care curgea ca ovijelie. 

Fanshawe apăsă frânele, dar prea târziu. Se afla pe rampa acoperită de 
gheaţă. Mercedes-ul plonja în apă, în mare viteză. Era pe jumătate scufundat 
când Newman sări din maşină cu o lanternă în mâna stângă şi pistolul în 
cealaltă. Ajunse pe mai şi aprinse lanterna. 

Când îndreptă lumina spre maşină, aceasta părea să mai plutească încă. 
Fanshawe ieşise de pe locul său, strecurându-se cu greu prin deschizătura din 
tavan. Luase şi puşca-mitralieră. Părul alb îi era răvăşit, iar vocea răguşită. 

— Aruncă-mi o frânghie, Newman, sau te ciuruiesc. 

— N-ai s-o faci, pentru că ai pierde orice şansă de supravieţuire. Aşa că 
aruncă arma. 

În cele din urmă, Fanshawe dădu drumul armei, care căzu înapoi în 
maşină. Agitându-şi disperat mâinile goale, începu să se roage. 

— Pentru numele lui Dumnezeu, aruncă-mi o frânghie. Sunt centuri de 
salvare pe mal. 

— Te voi salva doar dacă am să consider că răspunzi suficient de sincer 
la întrebările mele. 

— Grăbeşte-te, omule! Mă scufund... 

— Adevărul, reţine. Voi şti dacă minţi. Tu ai transmis ordinele doctorului 
Wand de a fi omorâte victimele? 

— A trebuit s-o fac, se milogi Fanshawe, eram adjunctul lui. N-aveam de 
ales... 

— Înţeleg, răspunse Newman cu voce tare. Te-ai supus ordinelor. Mi se 
pare că am auzit scuza asta mai înainte. M-am gândit dacă să te salvez şi am 
hotărât să n-o fac. 

— Nu ştiu să înot! urlă Fanshawe. În numele umanităţii... Mercedes-ul se 
îndepărtase o bună bucată de mal. Spatele maşinii era deja în apă, faţa 
afundată în noroi, înghițită parcă de o miaştină. Maşina se scufunda. Botul 
cobori mai adânc şi din ce în ce mai rapid în apa tulbure. Mercedes-ul era acum 
scufundat până aproape de acoperiş. 

Newman rămase nemişcat, ţinând încă raza lanternei asupra lui 
Fanshawe care striga un amestec de obscenităţi şi rugăminţi. Portul era pustiu 
în acea noapte îngheţată de decembrie. În apropiere era ancorat un vas mic cu 
motor - cel cu care Fanshawe sperase să scape. Nori nemişcaţi de aburi 


îngheţaţi acopereau debarcaderul. 


Newman nu schiţă nici un gest de răspuns la urletele disperate ale lui 
Fanshawe. Acest sadic fusese instrumentul atâtor asasinate ale unor femei şi 
bărbaţi nevinovaţi. Vehiculul se scufundă mai adânc, mâlul acoperind întreaga 
suprafaţă, înghiţindu-l. Ceea ce văzu Newman în final fură mâinile lui Fanshawe 
zbătându-se în timp ce noroiul inunda maşina. Mâinile şi coama de păr alb 
dispărură imediat după ce Fanshawe scoase un răcnet de groază. În locul unde 
se scufundase apărură câteva baloane apoi totul se linişti. Maşina dispăruse 
prinsă de şuvoiul ce o purta rapid spre Solent. Tăcerea era totală. 


EPILOG 


— Mai întâi, cum ţi-ai dat seama că Helen - şi nu Lee - era criminala? 
întrebă Paula. 

Câteva zile mai târziu, Monica, Newman, Butler, Marler, Nield şi Cardon 
erau adunaţi cu toţii în biroul lui Tweed de la Park Crescent. Ascultau, bând 
cafeaua oferită de Monica, în timp ce aceasta dădu drumul la calorifer. Era o zi 
de decembrie teribil de rece. 

— Temperamentul. Ăsta a fost primul indiciu, explică Tweed în timp ce se 
relaxa în scaunul său. Să omori cel puţin şase persoane - trei dintre acestea 
femei - prin injectare cu cianură cere ceva sânge rece. Ştiu că ambele femei 
fuseseră pentru scurt timp actriţe, dar, cu cât am cunoscut-o mai bine pe Lee, 
cu atât mai mult m-am convins că era, pur şi simplu, o persoană amuzantă, 
după cum se caracterizase singură. 

— În timp ce Helen era rece ca gheaţa, comentă Paula. 

— Întocmai! Apoi, a mai fost acel obiect pe care poţi să-l foloseşti toată 
ziua fără să atragă atenţia şi care era de fapt o seringă deghizată, proiectată, 
presupun, în Hong Kong. Ar fi putut fi portţigaretul lui Lee, dar era mult prea 
evident. 

— Evident? întrebă Paula. 

— Da. Tot timpul îl agita, atrăgând atenţia asupra preţioasei ei posesiuni. 
Din nou am procedat prin eliminare. Pe câtă vreme, Helen scotea stiloul când şi 
când. 

— Dar Vulcan? întrebă Newman. Credeam că e Burgoyne. 


— Un timp şi eu am crezut la fel. Însă doi factori m-au făcut să am 
îndoieli. La MOD, un ofiţer numit Fieldway s-a întrecut pe sine prin a sublinia că 
Burgoyne e un personaj suspect. Când evartetul Burgoyne s-a îmbarcat în 
acelaşi avion pe care-l luasem noi pentru Bruxelles, de unde a ştiut Burgoyne 
că zburăm cu acel avion? 

— Ei bine, de unde? întrebă Paula neliniştită. 

— Putea să ştie doar pentru că cineva de la aeroportul din Londra fusese 
presat de MOD să spună care e destinaţia noastră. Acel cineva trebuia să fi fost 
Jim Corcoran, şeful securităţii aeroportului, care părea stânjenit când am 
revenit la Londra. Încerca chiar să mă evite. Am depistat cam aceeaşi atitudine 
şi în comportamentul lui Fieldway. 

— Şi asta a fost edificator? întrebă Marler. 

— Nu. Dar, după cum v-am spus nu de mult, când am fost în New Forest, 
Willie era puţin prea vehement în vederile sale antibritanice. Ulterior, a încercat 
să pună acele afirmaţii pe seama lui Burgoyne, ca să mă deruteze. 

— Şi ce rol a jucat Burgoyne? insistă Marler. 

— După ce Newman a pornit în urmărirea lui Willie, am stat puţin de 
vorbă cu comandantul de brigadă, la Leopard's Leap. Lucrează de ani de zile 
pentru Serviciul de Informaţii al Armatei, încercând să-l prindă pe doctorul 
Wand. Astfel se explică şi colaborarea ofițerului de la MOD cu el. A înţeles că 
aveam mai mult noroc decât el şi aşa s-a luat după noi. De aceea evartetul 
Burgoyne apărea oriunde eram şi noi. 

— Dar ce-a fost cu avionul acela misterios şi barca cu motor care au 
apărut în seara aceea când abordam nava Mao în lutlanda? întrebă Newman. 

— Era Burgoyne. A folosit din nou forţa musculară pentru a-l face pe 
Nielsen să-i spună unde ne aflam. Nielsen a încercat să mă avertizeze, dar 
legătura radio s-a întrerupt. Burgoyne ştie să piloteze, a închiriat un avion de la 
aeroportul Esbjerg şi a zburat în recunoaştere de-a lungul coastei. L-am pus la 
punct pentru asta şi şi-a cerut scuze. 

— Şi barca cu motor? întrebă din nou Newman. 

— Tot Burgoyne. Era convins că Wand era generalul Chang, şeful statului 
major al generalului Li Yun de la Lop Nor. După ce l-a urmărit atâţia ani pe 
Wand, a fost în cele din urmă obligat să-l ucidă. A tras două focuri după ce 
trăsesem eu. Un 45, Bob, după cum bine ai spus. Comandantul de brigadă a 


simţit o mare satisfacţie împuşcându-l. Oricum, doctorul Wand ar fi murit în 


flăcări în câteva clipe. Apropo de ars, mi-a telefonat Nielsen să-mi spună că 
locuinţa în care Paula a fost sechestrată a ars până în temelii. În cenuşa 
rămasă s-au găsit resturile a două corpuri, unul din ele fiind probabil al 
doctorului Hyde. Un veritabil crematoriu. 

— Ai un fel foarte plastic de a te exprima, comentă Paula. 

— Erau nişte oameni periculoşi. Întregul aparat al lui Wand - care nu mai 
fusese activat de ani - a fost eliminat. Organizațiile Moonglow au fost, de 
asemenea, închise atât în Europa cât şi în Hong Kong. lar Jules Starmberg 
ciripeşte ca o păsărică. 

— Cel puţin, n-am avut nici o problemă să-l trecem prin aeroportul din 
Londra şi Hamburg, îşi aminti Paula. 

— Din nou Kuhlmann ne-a sprijinit mult, ajutându-ne să trecem de toate 
punctele obişnuite de control. Jim Corcoran a părut chiar încântat să ne facă 
acelaşi serviciu la Londra. Cred că era mulţumit că se poate recompensa după 
păcăleala de mai înainte. Nu că ar fi avut de ales. 

— Ai mai aflat ceva despre doamna Garnett de la Moor's Landing? 
întrebă Newman. 

— Da. L-am sfătuit pe Stanstead, inspectorul-şef, să verifice toate 
cimitirele locale. Aproape sigur că unul fusese răscolit... un mormânt vreau să 
spun. Au săpat la câteva picioare şi au descoperit-o pe sărmana femeie zăcând 
peste un coşciug cu faţa în jos. Avea ţeasta despicată. Barton, falsul agent 
imobiliar, precum şi ceilalţi locuitori din Moor's Landing au fost arestaţi pentru 
complicitate la crimă. Nu cred că ar mai dori un alt corp care să plutească pe 
Solent. 

— Moonglow a fost un soi de societate de acoperire, nu? îl întrebă Paula. 

— Exact. O cercetare a scriptelor a descoperit că Moonglow manipula 
sume imense de bani. Tweed arăta posomorât. A fost o afacere mârşavă. 
Pretinzând că ajută refugiații, armata chineză folosea profituri imense din 
comerţul cu droguri pentru a finanța consolidarea unui aparat gata, la ordinul 
lor, să invadeze Occidentul. 

— Şi Stealth? remarcă Newman. Este posibil acum să fie înfrânt? 

— Absolut, spuse Tweed ştergându-şi ochelarii. Docul acela plutitor dotat 
cu macara va sosi în curând în lutlanda. Vor aduce nava Yenan intactă pentru a 
fi examinată de experţi. Şi pe lângă asta, sistemul radar al bietului Gaston 


Delvaux ne oferă mijlocul de detectare a oricăror vase de acest fel sau avioane. 


— Şi tu ţi-ai retras demisia. Finalul poveştii, spuse Newman. 
— A acelei poveşti, da. De acum, Estul nu ne va mai invada niciodată pe 


furiş. 


ADDENDA 


Războiul cuvintelor între vapoare şi avioane „invizibile” 

Toate ramurile Forţelor Armate ale Statelor Unite plănuiesc să 
încorporeze trăsăturile Stealth... Marina Statelor Unite realizează proiecte 
pentru crucişătoare şi distrugătoare, care nu au punți şi suprastructură, ci sunt 
comandate din camere interioare de control, ca submarinele. 

Catargele şi antenele, tot ce ar contribui la semnalarea unui vapor pe 
ecranul unui radar, ar dispărea sub punte. În ultimă instanţă, scopul ar fi 
producerea unor fregate şi distrugătoare care să nu aibă nevoie de o acoperire 
aeriană... 

Daily Telegraph, luni, 28 noiembrie, 1988. 


